
Argument 


Fandasia și zăbava sunt actorii principali în această poveste 
despre viaţa cotidiană a lumii de ieri. Zăbava fandasiei este 
titlul unui manuscris găsit deseori printre alte manuscrise păs- 
trate în miscelanee. Este mai degrabă o adaptare decât o tradu- 
cere după autorul italian Giovan Francesco Loredan (1607-1661). 
Cunoașterea operei acestui venețian se face prin intermediul 
limbii grecești. De pildă, manuscrisul 2798 are următoarea în- 
semnare: „Cartea ce se numește Zăbava fandasiei s-au scris 
acum prin a mea ostenială, în zilele luminatu și preaînălțatului 
şi oblăduitor a toată Țara Moldovei, Alexandru Costandin Moruz 
voevod“; urmează precizarea: „aflând această cărticică, care 
adiveriază de la sineș că iaste facere a oarecărue dintre boerii 
Veneţii anume Franghisc Lavredan, întâi alcătuită pe limba 
italiniască, iar după aceia pe limba greciască de oarecarele 
neguţitor Malasie Castrisie, iar di pe limba greciască pe limba 
moldoveniască de medelnicerul Costandin Vârnav“ (f. 2). Titlul 
original este Scherzi di Fantasia şi este o culegere de dialoguri 
ale anticilor, puși, prin imaginaţia lui Francesco Loredan, să 
rezolve problemele Veneţiei secolului al XVII-lea. 

A scrie istoria vieţii cotidiene pare lucru cel mai la înde- 
mână. Deși așteptat de publicul larg (dar mai puţin de cerce- 
tători), subiectul n-a beneficiat de prea multe analize, și nici 
măcar de câteva încercări istoriografice. Cartea lui Vladimir 
Diculescu, în ciuda titlului atrăgător (Viaţa cotidiană a Țării 
Româneşti în documente, 1800-1848, Dacia, Cluj-Napoca, 1970), 
nu este decât o culegere de documente, nici acelea toate inedite. 

Altminteri, multe subiecte de istorie socială s-au bucurat de 
atenţia cercetătorilor din alte domenii, iar lucrările lor mi-au 
fost de folos la alcătuirea acestei istorii de viaţă cotidiană. 
Contribuțiile lor vor fi amintite, așa cum o cere buna conduită 
academică. 

Aș aminti aici numerele tematice propuse de revista Caietele 
de antropologie istorică, mai toate abordând subiecte de istorie 
socială și de viaţă cotidiană. Dar, ca în orice revistă, articolele 
sunt deseori inegale. Revista de istorie socială a promovat la 
rândul său, cât timp a apărut, atât teme de istorie socială, cât 
şi documente care ilustrează importanța acestui domeniu de 
cercetare. Dacă istoriografia occidentală a promovat subiectele 
de istoria vieţii cotidiene ca subiecte de primă mână, până nu 
demult, istoriografia românească le-a considerat prea puţin im- 
portante pentru a fi abordate. A funcționat apoi și mitul docu- 
mentelor puţine sau inexistente, care i-a descurajat pe foarte 
mulți cercetători. Dacă, în parte, acest lucru este adevărat pen- 
tru secolele mai vechi, începând cu secolul al XVII-lea, docu- 
mentele se înmulțesc, pentru ca mai apoi să devină destul de 
însemnate din punct de vedere cantitativ şi să poată oferi astfel 
detaliile necesare reconstituirii vieţii de zi cu zi. 

Cred că, atât timp cât este tratat cu erudiție și dedicație, 
orice subiect de cercetare are importanţa sa și poate oferi expli- 
cații pertinente și interesante despre trecut și prezent. Prin 
Grupul de Reflecţie asupra Istoriei Politice şi Sociale (secolele 
XVIII-XIX) — am avut șansa de a cunoaște foarte mulţi cerce- 
tători tineri preocupaţi de subiectele vieţii cotidiene și sunt 
convinsă că foarte curând vor apărea cercetări de foarte bună 
calitate, bine scrise și incitante, care vor acoperi această tempo- 
rară necunoaștere. 

Aş vrea să mă refer aici la dificultatea alegerii. Așa cum am 
amintit, documentele privitoare la secolul al XVIII-lea și mai 
ales la secolul al XIX-lea devin din ce în ce mai numeroase. 
Posibilitatea redusă (din cauza editării restrânse a documen- 
telor de arhive) de a alcătui statistici face dificilă urmărirea 
manierei în care se repetă anumite comportamente, anumite 

atitudini față de consum sau faţă de anumite produse de igienă. 
De pildă, descoperirea unei condici de cheltuieli inedite ne oferă 
informaţii zilnice, pentru perioada ianuarie 1848-—decembrie 
1849, despre consumul și despre activitățile economice cotidiene 
ale unei case boierești din București. Dar ne îndreptățește oare 
această condică să credem că același lucru se întâmplă și în 
gospodăriile altor boieri din aceeași epocă? Nicidecum. Ea nu 
este decât o radiografie de moment a acelei case. Condica de 
socoteli spune multe despre funcționarea unei gospodării, de- 
spre cheltuielile cotidiene, despre consum. Dar ascunde multe 
alte detalii care ar da seama despre rutina vieţii cotidiene de 
la 1848. De pildă, autorul acestei condici, chelarul conacului, 
nu simte nevoia să se iscălească; nu trece nici numele pe care 
îl poartă stăpânul conacului, care e doar „conașul“. Însemnările, 
pe doi ani, oferă prea puţine detalii despre identitatea perso- 
najelor de la care istoricul să plece pentru a construi cel puţin 
o ipoteză de lucru. Cine e conașul? Cine e conița? Pe cine duce 
birja la Măgurele în plină epocă de dezamăgire revoluționară? 
Oare pe Iancu Otetelișanu? 

Trecerea timpului ne îndepărtează de lumea de ieri. Cu greu 
mai percepem rituri, ritualuri, obiceiuri culinare sau comporta- 
mente, cu greu mai reușim să pătrundem înţelesul acelei lumi. 
Modalităţile rapide de a gândi și de a interpreta lucrurile ne 
fac astăzi să nu mai înţelegem lumea de ieri. Dar mult mai trist 
mi se pare dezinteresul pentru această lume de ieri, pentru me- 
canismele ei de supraviețuire, pentru universul cotidian, pentru 
manierele de interpretare a gesturilor și a comportamentelor 
pe care inconștient le-am moștenit, care se regăsesc în fiecare 
dintre noi. 

Vă puteţi imagina astăzi, cumpărând un covrig de pe Podul 
Mogoşoaiei, cum mirosea pe la 1800? Boierii se opreau în drep- 
tul simigeriilor și cereau covrigi, îmbiaţi de mirosul de cocă 
proaspăt scoasă din cuptor. Mirosul covrigilor umplea ulițele 
mahalalelor, de la prima oră a dimineţii, amestecându-se cu 
mirosul pâinii ieșite de prin cuptoarele numeroasele brutării 
din oraș, cu mirosurile scăpate prin coșurile plăcintăriilor, cu 


14 PATIMĂ ȘI DESFĂTARE 


aroma de cafea turnată în filigene la mesele cafenelelor și mai 
ales cu aroma norilor de fum alb de la narghilele ce le însoțeau... 
Mirosul de covrigi proaspăt scoși din cuptor, bine tăvăliți prin 
susan sau prin mac, se estompa spre prânz, când, de prin bucă- 
tării, veneau mirosuri de borșuri și de fripturi sfârâind pe 
cărbunii încinși, de ceapă spartă și frecată cu sare, de brânză 
de burduf și de măsline, de busuioc topit în unt... Iar miro- 
surile se înteţeau în după-amiezile fierbinţi, când spre cer se 
ridicau altfel de mirosuri, când soarele persistent și insistent 
trezea la viață miasmele, iar vântul fierbinte stârnea duhorile 
pestilenţiale. 

Bineînţeles că toate cele spuse aici se construiesc doar în 
imaginația mea (și poate și a cititorului!) după lectura atâtor 
documente, și bineînţeles că nu vom ști niciodată adevăratele 
mirosuri de pe Podul Mogoșoaiei. Dar asta nu ne împiedică să 
încercăm reconstruirea acelei lumi, testând mirosuri, miresme, 
savori, sunete, muzici, culori, peisaje, deslușind atitudini, ges- 
turi și posturi în spatele unui vocabular inspirat de miresmele 
Orientului. Este ceea ce vă propun prin această carte, dorind 
să recompunem scene de viaţă cotidiană din jurul anului 1800, 
așa cum le-am imaginat după lecturi multiple prin labirintul 
trecutului. Temele nu sunt aprofundate, în sensul epuizării lor, 
nici nu ne dorim acest lucru, nici n-ar fi posibil din raţiuni cât 
se poate de obiective: noutatea lor în istoriografia românească 
şi marea cantitate de documente rămase inedite. Aprofundarea 
unor astfel de teme ar însemna, de fapt, volume imense pentru 
fiecare subiect în parte. Îmi propun doar să ofer scene de viață 
cotidiană, însoţite de importante și numeroase surse arhivistice, 
gândind şi sperând că poate voi împrăștia măcar o parte din 
mitul așezat peste trecutul nostru: acela că „nu există surse“. 

Dar a avea surse „din dăstul“, cum se zicea pe vremuri, este 
suficient? Mai trebuie ca documentele din aceste arhive să-și 
găsească interpretarea posibilă, imaginaţia utilă, scriitura acce- 
sibilă. Căci a descoperi și a citi o bibliotecă întreagă de surse 
inedite nu este suficient pentru a le introduce într-o analiză 
coerentă și plăcută. Nu toţi cei care citesc arhive scriu sinteze, 

și nu toți cei care scriu sinteze citesc arhive. Consider însă că, 
oricare ar fi tema de viaţă cotidiană abordată, ea are nevoie 
de arhive, mai ales în acest moment al cercetării. Peste ani, când 
zeci și sute de cărți vor apărea, o sinteză s-ar putea scrie doar 
din alte cărți. 


Izvoarele cotidianităţii 


Dacă tot am amintit de surse, se cuvine să le introducem 
în analiza noastră. Sursele acestei scrieri despre consum și plă- 
cerile cotidiene de altădată constau în documente cărora astăzi 
nu li se mai dă prea multă importanţă: catagrafii, inventare, 
liste de preţuri (nart), tarife vamale, testamente, foi de zestre, 
liste de cheltuieli și socoteli de prin casele boierești și negusto- 
rești, însemnări răzlețe despre diferite afaceri, probleme gospo- 
dărești, corespondenţă, lucrări medicale, însemnări de călătorie, 
stampe, litografii, portrete și tablouri, pitace și nizame domnești 
şi bisericești etc. O diversitate mirobolantă, care n-are cum să 
nu fie generoasă cu informaţiile despre lumea de ieri. Listele 
de preţuri, adică narturile la produsele principale, apar cu regu- 
laritate. Aproape an de an, domnia fixează un preţ stabil la măr- 
furile care intră în oraș, prin piețe sau băcănii, prin prăvălii 
sau târguri, încercând să asigure „îndestularea“ locuitorilor prin- 
tr-un control al vânzării. O astfel de sursă nu ne poate spune 
cât se consumă, dar ne oferă informaţii utile despre ce se consu- 
mă. De pildă, cartofii sau roşiile nu se află pe astfel de liste, ceea 
ce presupune absența lor de pe masa târgoveţului; în schimb, 
varza, fasolea, napii, pătrunjelul se găsesc pe liste. Nartul este 
util și fiindcă ne arată care sunt așa-zisele produse de „lux“ care 
încep să intre în alimentaţia mahalagiilor. Printre aceste pro- 
duse se numără cafeaua, zahărul, confeturile și zaharicalele, 
ceaiul și citricele. Numai că cititorul trebuie să aibă totdeauna 
în minte că printre citadini se află și un număr însemnat de 
boieri și de negustori, destul de înstăriți, care sunt de fapt consu- 
matorii acestor produse de lux. Astfel de liste dau seama și 

despre fluctuațiile belșugului și ale sărăciei unei populaţii de- 
pendente majoritar de agricultură. Cu alte cuvinte, până când 
rămân produse de lux cafeaua, zaharicalele, ceaiul, confeturile? 
Când are norodul ceva parale pentru a investi în plăcerile 
gustului? 

Pentru a vorbi de consum și de societatea de consum din Im- 
periul Otoman, în secolul al XVIII-lea, Suraiya Faroqhi folosește 
modelul taxelor care se colectează și se coagulează într-un cen- 
tru principal, de unde se redistribuie!. Se poate spune astfel 
că marile orașe sunt favorizate, pentru că multele bunuri care 
se produc sau se adună în provincii se îndreaptă către capitală. 
Asta presupune o oarecare abundență ce duce la preţuri accesi- 
bile pentru o mare parte din populaţie, de la cei de sus până 
la cei de jos. Cu alte cuvinte, Bucureștiul și Iașiul beneficiază 
de statutul lor de orașe-capitală, atunci când este vorba de con- 
sum, dar nu și de etalon pentru întreaga ţară. De aici și limitele 
asumate ale acestei cercetări: sursele sunt multe pentru orașele 
mari și se diminuează pe măsură ce ne îndreptăm către peri- 
ferie. Zahărul este accesibil pe piaţa capitalei, dar aproape ne- 
cunoscut într-unul din satele ținutului Neamţ, așa cum nărem- 
zile sau alămâile nu există nici măcar în imaginaţia țăranilor 
și a robilor țigani de prin locurile depărtate. 

Cu secolul al XIX-lea, sursele se diversifică, făcând și mai 
grea sarcina cercetătorului. Acum problema se învârte în jurul 
alegerilor: ce rămâne, ce este mai util pentru exemplificarea 
unei idei sau pentru susținerea unei ipoteze. Ispita este mare; 
or, ea trebuie stăpânită, căci prea multe documente transformă 
analiza într-o colecție de arhive publicate și nu într-un tratat 
de viață cotidiană. Apariţia și înmulțirea gazetelor dau infor- 
maţii despre mersul civilizației urbane, fiindcă oferă lumii rurale 
sfaturi și modele de urmat. Se înmulțesc apoi memorialiștii, 
diariștii, învățătorii nației preocupaţi să scrie manuale pentru 


1. Suraiya Faroghi, „Research on the History of Ottoman Consumption: 
A Preliminary Exploration of Sources and Models“, în Donald Quataert 
(ed.), Consum ption Studies and the Ottoman Empire, 1550-1922. An Intro- 
duction, State University of New York Press, New York, 2000, pp. 15-44. 

toți şi despre toate. Prefacerea este cât se poate de evidentă 
la nivelul vocabularului. Am încercat, pe cât posibil, să mă folo- 
sesc de cuvintele epocii pentru a vorbi despre oamenii trecutu- 
lui și despre pasiunile lor, deoarece în spatele acestor cuvinte 
se ascund numeroase practici culturale. Mai apoi, cu secolul 
al XIX-lea, predilecţia pentru limba franceză modifică obiceiurile 
prin maniera de verbalizare. Ziafeturile, sindrofiile, musafirlâ- 
curile, egledisirile, taifasurile se preschimbă în saloane, baluri, 
valsuri, serate, soarele, conversații: o istorie a cuvintelor printre 
care, rătăcind, veți descoperi o lume fascinantă. 


Contextul 


Hrana se prepară şi se alcătuiește în funcţie de timpuri. Este 
firesc ca diversitatea, abundența, apetitul, bunăstarea să fie 
vizibile în vremuri de securitate și de pace, când epidemiile, 
războaiele sau invaziile aparţin trecutului. Or, dacă Stephen 
Mennell crede că Anglia și Franţa trec spre o „civilizare a apeti- 
tului“ de pe la mijlocul secolului al XVIII-lea!, la noi un astfel 
de proces ar fi posibil doar peste o sută de ani. Abia spre mijlocul 
secolului al XIX-lea se poate vorbi de o civilizare a apetitului 
indusă de stabilitate, de securitate, de reducerea considerabilă 
a epidemiilor, de construirea unor drumuri care să permită 
transportul mărfurilor de tot felul. 

În epoca de care ne ocupăm, țările române (și este aici vorba 
de Moldova și de Țara Românească) nu cunosc mai nimic din 
ceea ce înseamnă pacificarea socială. Secolul al XVIII-lea este 
unul destul de tulbure, marcat de războaie, epidemii de ciumă, 
ani de foamete sau de inundaţii, de cutremure și de invazii ale 
lăcustelor. Paul Cernovodeanu și Paul Binder au făcut inven- 
tarul acestor calamităţi, arătând impactul lor asupra sporului 
demografic și implicit asupra vieţii de zi cu zi?. 


1. Stephen Mennell, All Manners of Food. Eating and Taste in England 
and France from the Middle Ages to the Present, University of Ilinois Press, 
1996, p. 22. 

2. Paul Cernovodeanu, Paul Binder, Cavalerii Apocali psului, Silex, Bu- 
curești, 2001. A se vedea și Toader Nicoară, Sentimentul de insecuritate 

Secolul al XIX-lea începe cu un mare război, războiul ruso-turc 
(1806-1812), cu o răscoală (1821), cu un alt război (1828-1829), 
cu epidemii de ciumă și de holeră. Se poate spune că, abia după 
ce se isprăvește cu toate acestea, ţările române încearcă să-și 
construiască un echilibru, că lucrurile încep să dureze, că pro- 
iectele pot fi îndreptate către viitor. Viaţa cotidiană se scurge 
sacadat, şerpuind printre toate aceste evenimente umane și na- 
turale. Societatea de consum este încă la începuturile începu- 
turilor; mijloacele de producţie sunt destul de limitate și de 
rudimentare, iar nevoile se definesc în funcție de posibilități. 
„Nu se poate consuma decât ceea ce se produce“, spune Daniel 
Roche când alcătuiește istoria lucrurilor banale din societatea 
franceză a secolelor XVII-XIX!. Cu alte cuvinte, oamenii aleg 
ceea ce oferă piața, dar piața este condiționată, la rândul ei, 
de cerere, o cerere şi o cerință mult mai reduse decât cele de 
astăzi. De aici şi foametea, identificată de Massimo Montanari, 
care se reîntoarce pentru a domina Europa în tot secolul al 
XVIII-lea, bântuind încă și în secolul al XIX-lea. Mai presus de 
toate se generalizează, odată cu intrarea în secolul al XIX-lea, 
o alimentaţie săracă, săracă în calorii, săracă în diversitate, 
săracă în formele ei de exprimare?. 

În plus, orice invazie militară rupe echilibrul calendarului 
agricol, câmpurile sunt abandonate o vreme, uneori suficient 
pentru a compromite o recoltă. Or, pentru o populaţie care tră- 
iește eminamente din ceea ce produce câmpul, recoltele sunt 
esențiale pentru asigurarea supraviețuirii. Invazia, de orice fel 
ar fi, presupune dislocarea populaţiei, abandonarea câmpurilor 
şi implicit a muncilor agricole, dar și devastarea recoltelor. Ja- 
furile inerente diminuează o mare parte din economiile gospo- 
dăreşti, ceea ce duce inevitabil la foamete și la cohortele de 


în societatea românească la începuturile timpurilor moderne (1600-1830), 
I, Presa Universitară Clujeană, Cluj-Napoca, 2006. 

1. Daniel Roche, Histoire des choses banales. Naissance de la consom- 
mation, XVII-XIX: siècles, Fayard, Paris, 1997, p. 21. 

2. Massimo Montanari, Foamea şi abundența. O istorie a alimentaţiei 
în Europa, Polirom, Iași, 2003, pp. 142-143. 

înfometați care colindă câmpurile, adăpostindu-se sub zidurile 
orașului, cutreierând mahalalele în căutare de hrană. Dacă pen- 
tru istoricii de astăzi, „revoluţia“ lui Tudor Vladimirescu pare 
un eveniment necesar, pentru contemporani, Tudor și cetele de 
panduri violenţi tulbură liniștea comunităţii. Mărturia lui loan 
Dobrescu despre timpul oprit în loc pentru a fi jefuit este de o 
tristețe tulburătoare: „Cine poate să ia socoteala jafurilor ce 
să făcea de dânșii în toate părţile și batjocurile ce să făcea de 
ei în lume, dar mai mult la partea boierească. Că, deacă îi prin- 
dea, nu numai că-i jăfuia de-i lăsa în piei, ci pre bărbaţi, pre 
unii îi omora, iar pă cocoane și pre fetele lor le batjocoriia cum 
le era voia, mai cu asupra decât turcii, ca câinii, pre amândoă 
părţile. Iară cai, arme, pă unde găsea, sau neguţător fie, sau 
la boer, le lua. Pivniţi cu buţi cu vin sau rachiu le spărgea. Cât 
putea să bea, bea, cât nu să vărsa de sta pivnițele tot pline și 
umbla turbaţi ca câinii pă ulițe de mare beţie, slobozind armele. 
Iar găinile și celelalte păsări de prin curți, cu totul le lua. Orzuri, 
porumburi, fânuri pă unde să găsiia, lua. Cât să mânca de cai, 
să mânca, cât nu, să mânca de păsări vărsat. Pușcăriia și alte 
închisori, unde să afla hoţi, pre toți i-a însoțit cu ei“. 


* 


Cercetarea mea încearcă să reclădească crâmpeie din lumea 
de ieri care, puse împreună, pot oferi cititorului informaţii, une- 
ori detaliate, despre semenii lor din trecut. Dacă defrișarea ar- 
hivelor mi s-a părut ușoară, în ciuda scrierii şi a limbajului nu 
întotdeauna ușor de descifrat, coroborarea acestor informații, 
astfel încât alcătuirea să aibă sens, mi s-a părut cel mai greu 
lucru. Și-atunci am purces la lecturi conexe care să mă ajute 
și să mă înveţe cum să interpretez sursele. Dincolo de lecturile 
metodologice obligatorii din clasicii străini, Alain Corbin, 
Robert Muchembled, Jean-Louis Flandrin, Norbert Elias sau 
Donald Quataert, pentru a-i aminti pe doar câţiva dintre ei, 


1. „Cronica meșteșugarului Ioan Dobrescu (1802-1830), ediţia Ilie Corfus, 
în Studii şi articole de istorie, VIII, 1966, p. 352. 

m-am aplecat cu precădere asupra unor lucrări care mi se par 
indispensabile în înțelegerea acestei civilizaţii trecute. Mihai 
Lupescu, Tudor Pamfile, Artur Gorovei, loan Aurel Candrea 
sau Iuliu Zanne mi-au arătat cum să îmi apropii această lume 
aflată atât de departe de lumea mea de astăzi. Scrierile unor 
contemporani mi-au explicat cum să pricep și să descopăr 
diferenţele evidente atunci, mai puțin perceptibile astăzi, între 
diferitele categorii sociale. Anton Pann și Iordache Golescu, 
Gheorghe Sion și Teodor Vârnav, Tache Merișescu şi Dumitrache 
Piersiceanu sunt tot atâtea mărturii ale unor vieţi trăite după 
reguli și repere diferite de ale noastre. A trebuit apoi să înțeleg 
toată acea lume, înlănțuită într-o credință populară care lasă 
urme în fiecare gest, în fiecare mod de gândire. Nimic fără 
Dumnezeu, dar Dumnezeul lor prinde forme diverse în funcție 
de momentele din zi sau din noapte, în funcţie de starea socială, 
de păcatele comise sau de drumurile vieții. 

Pentru a înțelege multe dintre aceste lucruri am deschis de- 
seori conversații cu prieteni și colegi, ani la rând, punând între- 
bări, cerând detalii sau păreri despre un subiect sau altul. N-am 
scăpat nici un prilej de a sâcâi pe unul sau pe altul cu întrebări 
despre hrană, igienă sau loisir. Gheorghe Lazăr, Maria Pakucs, 
Ovidiu Cristea, Petronel Zahariuc, Constantin Bărbulescu, Si- 
mion Câlţia, Silvia Marton, Alin Ciupală, Nicoleta Roman, Sorin 
Mitu, Sorin Costreie, Lucian Ancu m-au auzit adesea vorbind 
despre lumea mea de altădată. Mulțumirile mele, cu promi- 
siunea că voi schimba subiectul cât de curând. Dar poate cele 
mai prolifice discuţii le-am avut cu Radu Jude. Oferindu-i con- 
sultanță pentru scenariul filmului Aferim/, m-am trezit cu o 
serie de întrebări la care nu mă gândisem niciodată, care mi 
se păreau ușurele, dar care, când a trebuit să ofer răspunsuri 
pentru ele și când m-am pierdut în căutări, m-au dus către alte 
întrebări. De altminteri, Radu Jude a fost şi primul cititor al 
acestui manuscris, dar, de o modestie cuceritoare, s-a oprit doar 
la întrebări lămuritoare. Recunoștința mea. 

La Iaşi, București, Brașov sau Râmnicu Vâlcea am lucrat 
în arhive cu curiozitate şi pasiune. Deși starea arhivelor s-a 

îmbunătăţit considerabil în ultimii ani, au fost însă și momente 
destul de dificile create de neînțelegerile cu colegii mei, arhiviș- 
tii, sau de frigul crunt din sala de lectură. Dar, de cele mai multe 
ori, am întâlnit oameni minunați cărora aș vrea să le mulțu- 
mesc aici pentru ajutorul lor dezinteresat. Unii dintre ei m-au 
impresionat atât cu buna cunoaștere a arhivelor pe care le 
administrează, cât și cu dedicarea lor în descifrarea acestora. 
Bogdan Aleca și Mihai Mârza sunt doi dintre colegii cărora aș 
vrea să le mulțumesc, mărturisindu-le totodată prețuirea mea. 
Colegiul Noua Europă mi-a fost, ca întotdeauna, gazdă primi- 
toare. Mare parte din această carte a fost scrisă și rescrisă în 
biblioteca minunată a Colegiului, unde am găsit întotdeauna 
liniște și zâmbete. Le mulțumesc tuturor. 
Cartea aceasta este o altă poveste pentru Ilinca. 


București, 20 martie 2015 


CAPITOLUL I 
Hrana cea de toate zilele 


Când vorbim despre hrana cea de toate zilele a celor mulţi, 
trebuie să vedem întotdeauna diferențele operate la mai multe 
niveluri: diferențele sociale, diferențele regionale, diferenţele 
economice, diferențele cronologice. Iată două proverbe care sesi- 
zează aceste diferenţe: „țiganu mănâncă când are, românu când 
e foame şi boieru când vrea bucătaru“ și „a mânca (bea) ca în 
târg“!. A pregăti orice fel de mâncare înseamnă a investi timp 
şi resurse. De la pâine la supe, de la plăcinte la fripturi, hrana 
presupune ceva mai mult decât simplele ingrediente. Un timp 
pe care boierul îl investește în însușirile unei bucătării alese, 
țăranul doar în astâmpărarea foamei, iar țiganul în vânarea 
unor iluzorii mese îmbelșugate. 

Mai întâi de toate, e nevoie de timp pentru preparat, copt, 
supravegheat, timp care are o cu totul altă valoare decât cea 
de astăzi. Resursele sunt de asemenea limitate și implică o oare- 
care lentoare: cuptorul (sau pirostriile) are nevoie de combus- 
tibil (fie că este vorba de lemne sau de balegă uscată, de cocenii 
de pe câmp sau de buruieni uscate), gospodina trebuie să aducă 
apă (care nu este întotdeauna în apropiere și care uneori costă), 
şi apoi trebuie să investească timp în curăţare, cernere, fră- 
mântare, opărire, pigulire, spălare, preparare, coacere, fierbere, 
ațâţarea și menţinerea focului, spumuire etc., tot atâtea ope- 
rațiuni care ar presupune îndepărtarea de la timpul muncii. 
Carevasăzică, hrana este mult mai puţin lucrată, e mai rapid 


1. Iuliu Zanne, Proverbele românilor din România, Basarabia, Bucovina, 
Ungaria, Istria și Macedonia, Socec, București, 1899, vol. III, pp. 629-631. 

preparată la cei care nu au timp să i-l dedice și se rafinează pe 
măsură ce punga o permite. 

O altă diferenţă se leagă de resursele economice. Un țăran 
nu-și îngăduie să așeze pe masă douăsprezece feluri de bucate, 
de exemplu, în timp ce pentru un boier etalarea unei bucătării 
bogate și diverse ţine de prestigiul social. „Iubește totdeauna 
a mânca bine“, spune un proverb. Această zicere e mai ales pen- 
tru „cei de neam bun, învățați cu un trai ales“ (Zanne, III, 631). 
Dacă revenim la „mâncarea din târg“, ea reflectă asumarea unei 
etici în care parcimonia ocupă locul principal. Explicaţia ar fi 
că târgoveţii sunt „mult mai puţin darnici decât ţăranii“ și nu 
împărtășesc pe nimeni cu nimic, nici măcar cu de-ale gurii, ci 
„te trimit să-ți cumperi“. Această mentalitate o regăsim și la 
doctorul Ștefan Episcupescu, citadin în sensul cel mai clar al 
cuvântului, care spune că hrana trebuie doar să ţină de foame. 
Atât! 

Există apoi un timp „dulce“ și un timp „sec“, un timp de săr- 
bătoare cu „maţul sătul“, în preajma Crăciunului, și un alt timp 
de sărbătoare, trecut doar cu „curul fudul“, cel din preajma Paș- 
telui, care cade în perioada grădinilor pustiite de frigurile iernii. 
În funcţie de aceste consideraţii vom încerca să reconstruim 
meniurile diferitelor categorii sociale. 

Hrana, hrana cea de toate zilele, reprezintă preocuparea 
esenţială a tuturor. Săraci și bogaţi, bolnavi și pușcăriași, școlari 
şi militari, toţi trebuie să se hrănească și, dacă este posibil, în 
fiecare zi. Potrivit schemei propuse de Daniel Roche, bucătăria 
epocii moderne se organizează pe trei niveluri: o bucătărie fami- 
lială, cotidiană, o bucătărie colectivă specifică spitalelor, pen- 
sionatelor, mânăstirilor, armatei, închisorilor, iar mai târziu 
hanurilor, cârciumilor, cafenelelor, și, în cele din urmă, o bucătă- 
rie de sărbătoare și de aparat, care intră în funcțiune doar cu 
ocazia anumitor sărbători religioase sau evenimente speciale!. 


1. Daniel Roche, op. cit., p. 242. 

La masa săracului... 


Pe la 1800, țăranii nu sunt prea inventivi în pregătirea hra- 
nei. De altfel, respectarea cu sfințenie a posturilor le lăsa prea 
puţine zile în care s-ar fi putut întrece în pregătirea unor bucate 
alese. Mai în toate zilele de peste an, mămăliga reprezintă 
principalul aliment. Ea se mănâncă și fierbinte, și rece, când 
se taie cu aţa în porții mici și se așază pe masă. Devine o deli- 
catesă când mălaiul este fiert în lapte sau când bucăţi mici de 
mămăligă sunt prăjite în tigaie, cu unt. De aici și numele de 
„mămăligă boierească“, după cum consemnează Domenico Ses- 
tine, călător prin Țara Românească pe la 1780. În zilele de post, 
mămăliga, caldă sau rece, este însoţită de cele mai multe ori 
de ceapă și de usturoi, hrană ce îi potolește foamea ţăranului 
în zilele de muncă la câmp sau în zilele de post. 

A mânca mămăligă ajunge să se lipească de consumator ca 
o etichetă. Mămăligarul este din rândul norodului, al prosti- 
mii, şi nu se pricepe decât „la mâncat mămăligă“. Mămăligarul 
este săracul prin excelenţă, dar și cel mai puţin atins de regulile 
civilității. Când se termină și mămăliga, săracul râmâne doar 
cu „aţa mămăligii“, adică sărac lipit. Mai trebuie spus că mă- 
măliga se face din făină de mei și din făină de porumb, ambele 
cunoscute sub numele de mălai. De aici, numeroase confuzii 
şi dificultatea de a spune cu precizie la ce se referă felul numit 
„mămăligă“. Contemporanii fac însă diferența, mămăliga de mei 
este considerată net inferioară mămăligii din porumb, și asta 
pentru că meiul este în primul rând cultivat pentru hrana ani- 
malelor. Tache Merișescu notează, în memoriile sale, disprețul 
pentru mămăliga de mei care se lipește de dinți!. Meiul intră 
în categoria alimentelor dispreţuite, alături de napi sau de car- 
tofi, din cauza asocierii sale cu hrana animalelor. 

Vara, când pleacă la câmp, la seceră, țăranul își ia cu el mă- 
măliga rece și niște usturoi, preparat cu oțet, astfel încât să-l 


1. ANIC, Fond Manuscrise, mss. 1773, f. 19. 

ajute să suporte căldura și să-i tonifice stomacul!. Prazul îi place 
la fel de mult și „îl mănâncă crud ca mezelic“ sau gătit cu unt- 
delemn. Prin grădini mai cultivă niscaiva fasole, linte, bob sau 
varză, legume pe care le mănâncă mai mult fierte, îngroșând 
zeama cu puţină făină, rareori adaugă un strop de untdelemn, 
condimentând mâncarea cu cimbru, praf de ardei iute, hrean, 
pătrunjel sau mărar. Fasolea pare mâncarea cea de toate zilele, 
cea care astâmpără foamea săracului: „zece feluri de bucate / 
tot fasole mestecate“, spune un proverb (Zanne, III, 495). 

Leușteanul este rezervat în mare parte borșului, pe care îl 
aromatizează, distingându-l, prin gustul său, de celelalte supe. 
Sălbatice sau cultivate prin grădini, și alte „buruieni“ își găsesc 
întrebuințarea în bucătăria unei gospodine: spanacul, păpădia, 
loboda, sparanghelul, anghinarea, cicoarea, lăptucile, măcrișul, 
ștevia, susaiul. Cum dă firul ierbii, săracii rătăcesc, ca furnicile, 
prin păduri și pe lângă garduri după verdele tufelor de urzici, 
care sunt la mare căutare și care constituie hrana de bază în 
zilele din postul mare al Paștelui. Medicul Constantin Caracaș 
oferă o reţetă de preparare a lor: „se adună vârfurile acestei 
plante, se fierb și se face un fel de zeamă, la care se adaugă 
puţin orez sau făină, ca să se facă mai compactă și se gătește 
ca spanacul, cu untdelemn sau cu ulei de in; se mai pune și 
hrean și astfel se face o mâncare hrănitoare și digestivă“. 

De prin august până prin noiembrie, pepenii de diferite 
soiuri sunt cultivați în toate zonele de câmpie. Verzi sau galbeni, 
harbuji, godini sau gadalupi, pepenii sunt apreciaţi și pentru 
dulceaţa lor, iar unii sunt chiar mai dulci decât „ananașii cei 
măiestriți cultivați“, și mai ales pentru că sunt foarte hrănitori, 
completând hrana țăranilor în zilele de post. Li se adaugă zarză- 
rele, consumate crude sau „gătite cu carne“, merele domnești, 
dungate, „de paradis“, creţești, „petroase“, apoi perele tămâioase, 


1. De foarte mare ajutor în acest periplu ne va fi topografia redac- 
tată de Constantin Caracaș, medic în București între 1800 și 1828 (Con- 
stantin Caracaș, O veche monografie a Munteniei de dr. Constantin Caracaș 
(1800-1828), ediţie Pompei Samarian, București, 1937). 

„ahladie“, buzduganele, „de iarnă“, „de Ocnă“, „cu gât“, dudele 
negre și albe, fragii și zmeura, coacăzele și afinele. 

Fructele sunt dintotdeauna tentația supremă pentru cetele 
de copii și pentru săracii flămânzi. Și, mai ales, par a fi la în- 
demână... mâna întinsă poate atinge un măr, o pară, o prună 
sau o gutuie... Uneori totul se petrece fără prea mari incidente, 
iar stomacul gol se umple cu zeama gustoasă a perelor, alteori... 
De pildă, un regulament școlar, publicat de organul oficial al 
guvernului regulamentar, Învățătorul satelor, în 1843, cere copii- 
lor, printre multe altele, să nu se atingă „de roade, de viile și 
grădinile cu poame ce sunt străine“. Drumul lor prin sat, către 
şi înapoi de la școală, ar trebui să tulbure cât mai puţin lumea 
din jur. Greu de respectat această regulă... Doar dacă sătenii 
nu născocesc povești care să-i protejeze de lăcomia juvenilă. Iată 
ce povestește Teodor Vârnav, pe la începutul secolului al XIX-lea, 
1810-1812: „însă, din niște copaci mari ce se afla atuncea în 
ograda bisericii, adică peri și meri, și care în toată vara rodea 
cu îndestulare, noi ne temeam a mânca, pentru că popa băgase 
în capul nostru o idee că adică perile și merile acele sunt spur- 
cate, din untura morților pe ale cărora mormânturi era crescute 
rădăcinile copacilor. Și, de aceea, noi de roadele copacilor acelora 
nu ne atingeam“. Astfel de povești sunt asociate cu mai toate 
grădinile și livezile, propagându-se în timp și spațiu. Pare me- 
toda cea mai simplă de protejare a grădinilor de furturile foarte 
frecvente și inconturnabile. Tot Teodor Vârnav povestește, peste 
câteva pagini, de furtul poamelor de prin livezile ţăranilor sau 
chiar de prin zemnice: „scoteam de prin zămnice mere și pere 
cu o prăjină ascuţită în vârf, şi băgată pe ușile cu gratii a zăm- 
nicilor“!. Fructele sunt, la această vreme, o masă complemen- 
tară și consistentă pentru o mare parte a populației. 

Pentru zilele lungi de iarnă, țăranii pun la păstrare fasole, 
bob, linte, bame, ciuperci și fructe uscate, apoi prune și caise, 


1. Teodor Vârnav, Istoria vieţii mele. Autobiografie din 1845, București, 
Minerva, 1908, pp. 16-17, 24. 

pe care le gătesc cu carne și cu pilaf, oale cu ardei acriți în oţet, 
altele cu castraveți muraţi, simplu, în apă cu sare, sau în oțet 
de măceșe. Varza se pune la acrit în tocitori mari, în apă cu sare, 
şi se lasă la dospit până se acrește. Dovlecii şi dovleceii sunt 
şi ei prețuiţi; fragezi, sunt preparaţi cu carne sau numai cu ulei 
în zile de post; ajunși la maturitate, dovlecii sunt copţi în cuptor; 
există chiar o specie aparte, așa-numitele „dulmalele“, „rotunde 
și lungi ca de un cot“; „când sunt tinere [li] se scot seminţele, 
se umplu cu tocătură de carne, se fierb și se face o mâncare 
gustoasă“, aflăm de la Constantin Caracaș. 

În zilele de dulce, mămăliga este însoţită de lapte acru, zer, 
brânză, ouă, pește. Sub formă de scrob, ouăle devin o adevă- 
rată delicatesă, mai ales pentru slugile de prin casele boierești. 
Se amestecă cu jumări, rămase prin oala de untură, se con- 
dimentează cu mărar și ceapă, sunt presărate cu ceva brânză 
şi se prăjesc, la foc domol, în tigaie, reiese dintr-o reţetă a lui 
Teodor Vârnav. 

Deși pe lângă casa lui se află păsări, uneori porci sau oi, ță- 
ranul rareori consumă carnea acestora, fiindcă preferă să vândă 
animalele sau păsările pentru a obține bani, fie pentru nevoile 
cotidiene, fie pentru plata dajdiilor cerute de stăpânire. La săr- 
bători se taie o găină sau un clapon, o gâscă sau o rață, un ied 
sau un miel, iar carnea este preparată cu legume: stufat cu 
ceapă, usturoi şi carne de oaie; măcrișul se prepară „cu carne 
grasă de miel“, fiind apreciat pentru „acreala lui cea plăcută“; 
sarmalele se fac din carne tocată amestecată cu orez și cu ou, 
înfășurate în foi de hamei. Dar cel mai mare festin are loc de 
Crăciun, când ţăranul taie un porc din bătătură,; câteva săptă- 
mâni o ţine pe friptură și pe cârnaţi, udând totul cu vin și cu rachiu. 
Odată porcul terminat, țăranii se întorc la mămăligă, ceapă, 
usturoi... și la chisăliță. Chisăliţa se află între hrană și desert, 
ţinând de foame, potolind setea, umplând burţile. În funcţie 
de felul în care se prepară capătă diverse denumiri: curcut — 
când zeama a fiert doar poamele; corcofeală și coleașă — când 
poamele se amestecă cu zahăr, miere sau cu făină, fără a fi însă 

fierte; chisăliță — când se fierbe cu miere și cu făină și se obține 
un compot delicios; peltea — când este „închegată ca piftia“!. 

Că țăranii mănâncă prost și insuficient o dovedesc și uto- 
piile construite în epocă, când grăsimea și cârnaţii se regăsesc 
în visele oricărui sărman. În plus, precaritatea alimentară îi 
predispune la o serie de boli de nutriţie, dar și la slăbiciunea 
trupească, astfel încât epidemiile îi iau întotdeauna pe nepre- 
gătite. Mai mult, uneori cei de jos și „proști“ sunt agenţii epide- 
miilor, sau cel puţin așa afirmă autorul Meșteșugului doftoricesc 
când prezintă cauzele ciumei, arătând că hrana slabă din punct 
de vedere calitativ și cantitativ consumată de norod nu-i asigură 
robustețea necesară pentru a rezista în fața contagiunii. Prin 
urmare boala îi atinge mai ales pe: „oamenii cei mai de jos și 
proști, căci se hrănesc cu bucate și cu băuturi mai de jos“. De 
foarte multe ori, în acest tratat, autorul anonim revine la relația 
indispensabilă dintre nutriţie și maladii. Dieta este o parte obli- 
gatorie în refacerea trupului răpus de patimă, iar norodul sărac 
şi ignorant este întotdeauna supus acestor patimi de care se 
vindecă destul de greu, dat fiind accesul la resurse alimentare 
precare (BAR, mss. 4841, f. 90). 


Păresimi şi Câșlegi 


Trebuie menţionat că regimul precarităţii este asociat cu 
multele posturi de peste an, când românii, creștini ortodocși, 
urmează o dietă sărăcăcioasă și severă. În postul mare al Pag- 
telui, numit în documente Păresimi, nu se consumă nici măcar 
peşte sau untdelemn și nu se bea vin. Pe lângă posturile din 
jurul marilor sărbători, creștinul ortodox urmează o alimentație 
de post și în zilele de miercuri și de vineri ale fiecărei săptămâni, 
uneori și lunea. 

„Nici untdelemn în gură nu punea“, își amintește Ion Ghica 
când face portretul marelui boier Teodor Văcărescu Furtună. 


1. Iordache Golescu, Scrieri alese, Cartea Românească, București, 1990, 
p. 305. 

Vă ofer portretul complet, pentru a observa integrarea postu- 
lui într-un comportament firesc şi specific: „era om cu frica lui 
Dumnezeu, nu-i lipsea nici duminică, nici sărbătoare să nu 
meargă să asculte sfânta liturghie; se închina dimineaţa și seara 
dinaintea icoanelor câte un ceas, făcând la metanii; postea vine- 
rea şi miercurea, iar în ajunul Bobotezii, la Vinerea Mare, la 
Tăierea capului Sfântului Ioan, la Ziua Crucii, nu punea nici 
untdelemn în gură, și nu strica nici unul din cele patru posturi 
de peste an“. Autorul Genealogiei Cantacuzinilor, banul Mihai 
Cantacuzino, oferă portretul marelui vornic de Târgoviște, Ior- 
dache Creţulescu, alt bărbat supus rânduielilor pravoslavnicei 
credinţe: „iubitor de biserică: vara, iarna, ploaie, zăpadă, ger, 
el trebuia să meargă la biserică de la ortros [artos], în toate zi- 
lele“!. Iată alt portret, atât de exemplar pentru norod. 

Postul atât de strict prevede eliminarea oricăror grăsimi ani- 
male și uneori și vegetale, renunţarea la ouă sau la produse din 
lapte. Frupturile, cum apar în documente, sunt interzise crești- 
nului aflat în Păresimi. Ceea ce îi rămâne este destul de puţin 
şi destul de sărăcăcios; dar, de sus în jos și de jos în sus, de la 
postul alimentar foarte puţini se abat. „Ci socotiți-vă că toți 
creştinii au datoria să-și păzească posturile curate și nici la 
boală să nu le spurce“, sună o circulară a mitropolitului Grigore 
din decembrie 1765, care arată rigoarea ortodoxă peste care 
nu se poate trece. 

Perioadele de post, perioadele de abstinenţă prelungită nasc 
fără îndoială rumoare și suspiciune mai ales în zonele locuite 
de etnii diverse, așadar cu obiceiuri și ritmuri de viață diferite. 
Chemat în miez de noapte de către Costandin cârciumarul să 
acorde împărtășanie tatălui său, aflat pe patul de moarte, dia- 
conul Dragnea din satul Poienari îl apostrofează, în public, pe 
unul dintre clienți cârciumii: „Fătulmieu, de ce mănânci came 
şi brânză, că iaste postul Crăciunului“. Ianoși monahul, că 
acesta este numele clientului păcătos, deja ameţit de tăria 


1. Mihai banul Cantacuzino, Genealogia Cantacuzinilor, ediţia Nicolae 
Iorga, Minerva, București, 1902, p. 372. 

vinului, săre la bătaie și-l rănește cu un cuţit. Rana provocată 
are nevoie de îngrijirea unui doftor timp de trei luni de zile!. 

De altminteri, aceste zile lungi de post par a fi foarte istovi- 
toare. Nu este vorba numai de abstinență alimentară, ci și de 
una sexuală, de una comportamentală. În predicile sale de la 
începutul secolului al XVIII-lea, mitropolitul Antim Ivireanul 
critică „chipul posomorât“ și acreala creștinului postitor care 
se îndreaptă cu „silă“ către nesățioasele legume. Iată predica 
atât de concludentă: „mă ruşinez a spune de posomorârea celor 
mâncăcioși, în ce chip se tânguiesc în zilele cele de post: cască 
adâse, să culcă puţin și iară să scoală: dorm în silă și silesc să 
treacă zilele să nu le priceapă... cu nepoftă se duc la masă; răp- 
şesc asupra verzelor, înjură legumele zicând «în zadar s-au adus 
în lume“2. Or, predica mitropolitului se adresează norodului, 
mulțimii, așa cum și pitacele lui Nicolae vodă Mavrogheni 
(1786-1790) sunt tot pentru cei mulți, cărora li se cere să se 
„grijească“ în așteptarea marii sărbători a Învierii, când ar 
trebui să se ispovidească şi să se împărtășească. Exemplele 
individuale sunt cutremurătoare. Sunt destul de numeroase și 
acoperă diferite aspecte ale trăirilor de pe vremea abstinenţei 
prelungite. De bună seamă că înțelegerea postului pare alta 
decât cea oficială, cea din canoane și din prescripții, este o înțe- 
legere simplă, integrată foarte mult din punctul de vedere al 
regimului alimentar, mai puţin al celui comportamental, dar 
care trebuie să aducă izbăvirea. 

Păstrarea postului este un act de o însemnătate deosebită, 
mai ales printre femei: „Însă zice că precum el vinerea și mier- 
curea mănâncă carne să urmez și eu asemenea. Că ce este Dum- 
nezeu și legea creștinească?“, se plânge Smaranda din Ploiești 
la 26 februarie 1814 de soţul ei, Nițul. Acesta se opune cu vehe- 
menţă oricărei reguli din timpul postulului:. 


1. BAR, mss. 636, ff. 37'—-38', 13 aprilie 1781. 

2. Antim Ivireanul, Opere. Didahii, ediţie critică de Gabriel Ștrempel, 
Minerva, București, 1997, pp. 91-92. 

3. BAR, mss. 648, ff. 33"—34". 

Pentru femei sunt stabilite posturi speciale, ținute mai ales 
în perioada de sarcină și de lăuzie. De data aceasta, interdicțiile 
se leagă de cusururile anumitor alimente care ar influența 
sarcina, zămislirea pruncului, viaţa de după aceea. Practica 
populară este foarte înrădăcinată, iar medicina n-o poate înlă- 
tura nici măcar în ciuda insistențelor competente. În cartea sa 
dedicată moașelor, Anastasie Fătu sfătuiește femeile „îngreu- 
nate“ să mănânce „măsurat din toate bucatele“, dar să se 
ferească de „bucatele grele, pipărate și înferbântătoare“, vino- 
vate de a „pricinui cu înlesnire pierzania și emoragiea, mai ales 
la femeele tinere și sănătoase“. Ar mai fi și evitarea, cu precă- 
dere în ultimile luni de sarcină, a „bucatelor înflătoare în 
pântece“, adică fasolea și lintea. Doctorul Fătu îngăduie să se 
consume chiar şi puțin vin sau cafea, dacă gravida este „slabă“ 
şi are nevoie de ceva întăritor, dar interzice consumarea ra- 
chiului sau a humei și a varului, dacă medicul nu o permite. 
A evita fasolea și lintea într-o perioadă în care doar aceste 
alimente se găsesc în cămară ar presupune înfometarea. Cât 
despre humă și var, iată-le printre poftele bizare ale femeilor 
însărcinate din toate timpurile. 

Posesorul unui miscelaneu din secolul al XVIII-lea a conside- 
rat oportun să noteze bucatele „care și în ce lună și când să se 
mânânce“, la un loc cu superstiţiile legate de consumul alimen- 
tar sau cu beneficiile aduse de ingerarea unora dintre ele în 
momentele favorabile: „Septembrie: gustă lapte dulce până 
mănânci şi-ţi va fi bine preste an. Noiembrie: să te păzești de 
usturoiu, că la al treilea an să vor scorni la tine boale. Decem- 
brie: să te păzești de varză, ca să nu dobândești la vară boală 
grea și friguri. Ghenarie: să te păzeşti de apă și să bei vin pă 
nemâncate, ca să nu te stăpânească vântul cel rău peste an. 
Februarie: să mănânci toate bucatele cu oţetu și-ţi va fi bine. 
Aprilie: să te păzeşști de napi, să nu guști, ca să nu se scornească 
răutăți întru tine. Și al cincilea an să va arăta la tine. Mai: să 


1. Anastasie Fătu, Manualul pentru învățătura moaşelor, Tipografia 
Buciumului Români, Iasi, 1852, pp. 47-48. 

te ferești de piftie și de căpățânile, să nu se scornească întru 
tine boala inimii. Și până la anul al doilea te vei afla cu mare 
durere și rău. Iunie: Să te păzești să bei apă pă nemâncate în 
toată vremea, şi vin cu apă amestecat, ca să nu se afle tusea. 
Iulie: să te păzești de bucate calde și să mănânci târziu, că să 
nu ți să scornească lingoare. Avgust: să nu mănânci dimineața 
poame, nici alt nimic, ci să mănânci în diseară bucate calde, 
că să va dăpărta de la tine tot răul. Acestea păzindu-se, nu mai 
veţi pătimi de sminteală“.. 


La masa bogatului 


Dacă citim impresiile diferiților călători care au vizitat me- 
leagurile românești sau dacă privim în cărțile de bucate, im- 
presia generală este că boierul mănâncă mult și des: de patru 
ori pe zi și vreo zece-douăsprezece feluri de bucate la fiecare 
masă, ultima fiind servită cu puţin înainte de miezul nopții?. 
Chiar şi memoriile acelor vremuri vorbesc de mese întinse cu 
multe feluri de bucate. Este de la sine înțeles că mesele boierilor 
mari sunt mult mai bogate și mai diversificate decât cele ale 
norodului, și chiar decât cele ale micilor boieri de provincie. Se 
cuvine totuși făcută o nuanţțare: mesele întinse și pline de bucate 
se dau doar la marile sărbători sau la primirea musafirilor, alt- 
minteri și boierul intră în rutina cotidiană. Or, această rutină 
se leagă de disponibilitate, de dispoziție, de timp, de post, de 
lucrurile aflate în cămară, de imaginația bucătarului. 

Dimineaţa se deschide cu un pahar cu apă rece, o cafea 
amară, o linguriţă de dulceaţă sau de șerbet. Urmează apoi za- 
cusca, adică gustarea de dimineaţă, pentru că sensul inițial al 
acestui termen, împrumutat odată cu venirea rușilor, acesta este. 


1. BAR, mss. 1735, Pentru bucate care şi în ce lună şi când [să] mă- 
nânce, ff. 106-107. 

2. Trenarea servirii felurilor de mâncare este o modă turcească întâlnită 
chiar și în interiorul clasei de mijloc, unde mâncarea trebuie să fie gustoasă, 
din abundență, iar felurile etalate unul după altul. Pentru ocazii speciale 
se prepară în jur de 17 feluri de bucate. 

Un prânz obișnuit începe cu un aperitiv, atât de necesar pen- 
tru a stârni pofta de mâncare. Doctorul Constantin Caracaș 
povestește că boierii preferă „câte un pahar de rachiu de vin 
simplu sau amestecat cu aromatice de roze, mentă, ambră, ca- 
fea, aloes, foi de chitru, chinamon, angelică și altele“ sau vutci 
de ienupăr, de scorţişoară, de chitră și de lămâie, de fiori de măr- 
găritărel, de trandafir, de anason sau de cuișoare sau simplu 
„gătite cu zahar“. Urmează „conserve de pește de mare, ca sar- 
dele, lacherdă, licurini sau icre, măsline, salam de Italia, brânze- 
turi felurite, locale și străine“. Printre cele locale sunt apreciate 
brânza de burduf și urda, cărora li se adaugă cașcavalul de Gorj, 
de Câmpina și de Penteleu. Mămăliga este fiartă în lapte sau 
făcută după rețete aparte cu unt, brânză, smântână sau aro- 
mate. Pâinea este bine coaptă, ușoară, albă și pufoasă. Salatele 
sunt diverse: de lăptuci, de andive asortate cu capere, felii de 
lămâie, oţet, untdelemn și zahăr, de sparanghel, de sfeclă roșie 
coaptă în spuză, de morcovi, de cicoare, asortate cu capere, cu 
stafide, cu oțet de trandafiri și zahăr sau cu seminţe de rodii. 

Se mănâncă „supa de carne de pasăre sau de vacă, cu muștar, 
cu hrean sau cu alte sosuri“ printre care se intercalează diferite 
alte feluri în funcție de gustul boierului. Într-o zi se mănâncă 
pui cu „unt proaspăt și zmântână, sare, nucșoară, cuișoare și 
piper mai mult, cucunari (seminţe de pin) și fistichiuri (fistic) 
pisate bine sau migdale“, peste care se vărsau „5-6 gălbenări 
de ou bătute cu câtăva zeamă de lămâie“, zeamă de carne, pre- 
sărat apoi cu zahăr și scorţişoară. Altă dată, găinile grase și 
fripte sunt servite pe tipsii, garnisite cu „fălii de lămâie udate 
cu apă de trandafiri și cu zahar pe deasupra presărat“. 

Alt boier preferă carnea de oaie: „spata de oaie“ se împă- 
nează cu ustoroi, slănină, ceapă și unt proaspăt, cu gutui și mere 
crețești, cu sare, piper și stafide. Sau mușchiul de vacă: stropit 
cu vin și oţet de trandafiri, presărat cu sare, piper, scorţişoară, 
cuişoare, nucșoară și sămânță de „molotru“ (sulfină), fiert cu 
vişine uscate, stafide, cimbru, ceapă prăjită în unt proaspăt, 
servit apoi pe tipsie, stropit cu zeama în care s-a topit, şi orna- 

mentat cu scorţişoară. Sau creier de vițel: trecut prin gălbenuș 
de ou, caşcaval răzuit, scorţişoară și smântână. 

Citirea cărților de bucate arată folosirea până la saţietate 
a untului: ouăle se prăjesc în unt, mielul se așază în „tingire cu 
puţin unt“, pieptul de căprioară se rumenește tot în unt, orezul 
se fierbe cu unt, pesmetul găluștilor se freacă cu unt. Untul 
rafinează și îndulcește multe dintre aceste cărnuri fade fără 
prea multe grăsimi. Se mai folosesc apoi slănina și untura, gră- 
simea rațelor şi a gâștelor: iepurele se împănează cu slănină, 
puii de porumbi se frig „împănaţi mărunt cu slănină“, „puii se 
ungu cu unt, se umplu cu smântână și se frig tot cu unt“, și 
peste toate se toarnă un sos (ostropiel) de unt. Iată o rețetă de 
sos de unt, găsită în cartea de bucate, semnată de Mihail Kogăl- 
niceanu și Costache Negruzzi: „să pui puţin unt să se încăl- 
zească până să va topi numai; apoi pune trei linguri făină și 
lasă să se umfle fără să se ruminească; apoi pui înăuntru zamă 
și trei linguri smântână și lasă să scadă, și este gata“!. Găluștile 
se fac cu unt, sosurile se amestecă cu unt, vânatul se prăjește 
în unt, puiul se frige cu unt, zarzavaturile se stropesc cu unt, 
cremele se freacă cu unt, peste care se adaugă mai totdeauna 
smântâna. Un alt ingredient de bază al acestei bucătării este 
zahărul. Aproape nici o reţetă nu se poate prepara fără bucățica 
de zahăr care schimbă gustul, semn că acest ingredient nu mai 
este unul de lux și că intră în uzul diferitelor categorii sociale?. 

În zilele de post, mesele sunt îmbogățite cu preparate din 
peşte, caracatiță, stridii, melci și raci. „Avea mare plecare asu- 
pra gastronomiei“, scrie Teodor Vârnav, despre protectorul lui, 
negustorul Constantin Lada, în casa căruia locuieşte pe vremea 


1. Mihail Kogălniceanu, Kostache Negruzzi, Carte de bucate boiereşti. 
200 reţete cercate de bucate, prăjituri şi alte trebi gospodăreşti, Vremea, Bu- 
curești, 1841, p. 40. 

2. Maria Maurer, Carte de bucate. Coprinde 190 de rățete de bucate, 
prăjituri, creme, spume, jalatine, înghețate şi cum se păstrează lucruri pentru 
iarnă. Toate alese şi încercate de o prietină a tutulor femeilor celor casnice, 
a doua ediţie, tipărită cu cheltuiala D. G. Ioanid, București, tipărit în tipo- 
grafia lui Iosef Kopainig, 1849. 

marii ciume din 1813. „În posturi, mercurea și vinerile postea, 
încă cu bucate de pește proaspăt, adus în fiinţa lui viu din apa 
Dâmboviţei“, îşi amintește. Altminteri, Lada, negustor bogat, 
„iubea să aibă masă curată de 7 sau 8 feluri de bucate, vin bun 
şi desert“. 

Revenind la pește, rețetele de preparare sunt cât se poate 
de diverse. Crapul se prepară cu prune uscate, cu cucunari sau 
cu vişine uscate, cu ceapă și vin alb, cu aguridă, piper, scorți- 
şoară și cuișoare. În cartea de bucate, presupusă a aparține 
Saftei Cantacuzino, se găsesc rețete pentru a găti știuca, somo- 
nul, nisetrul, păstrăvul, șalăul, bibanul, linul, cleanul, podeţul, 
jugastrul, cega și multe alte sortimente de pește. Gusturile sunt 
fabuloase, ca să nu zic uluitoare. Să luăm morunul, care, după 
ce va fi „grijit“, adică spălat și curăţat, se fierbe, apoi se pisează 
în amestec cu migdale, zahar, piper, scorțișoară, sare, măghiran, 
sărpunel (cimbrișor), şi se amestecă iarăși cu stafide mărunte. 
Tocătura astfel rezultată se cocolește sub formă de „perișoare“ 
sau „châftele“; chiftelele se prăjesc, „înfăinându-le“, și se pun 
într-o oală smălțuită cu apă, ceapă prăjită, sare, dresuri, zeamă 
de lămâie sau de aguridă, zahar, ierburi tocate. Din acest ames- 
tec de zahar și aguridă, piper și scorţişoară, migdale și maghiran 
trebuie să iasă ceva... diferit de gusturile noastre de astăzi? 

Icrele proaspete sunt amestecate cu nuci sau cu migdale, 
apă, pâine, ierburi, ceapă, piper și se servesc cu zeamă de lă- 
mâie, zahăr și scorţişoară presărată pe deasupra. Prăjite, ele 
devin cea mai gustoasă plăcintă. 

La mare cinste sunt mâncărurile de gutui gătite cu carne, 
în zilele de dulce, și numai cu miere și zahăr, în zilele de post; 
perele se fierb în vin, zahăr, cuișoare și scorţişoară şi se servesc 
pe felii de pâine prăjită, presărate cu zahăr. După acest festin 
pantagruelic urmează aluaturile și plăcintele, pilaful turcesc 


1. T. Vârnav,op. cit., p. 39. 

2. O lume într-o carte de bucate. Manuscris din epoca brâncovenească, 
ediţie de Ioana Constantinescu, cu un studiu introductiv de Matei Cazacu, 
ICR, București, 1997, p. 113. 

amestecat cu iaurt, smântână sau năut, dulceţurile diferite și 
fructele de sezon, de la pepeni și struguri la chitre și portocale, 
de la caise și pere bergamote la ananas și naramze (o varietate 
de portocale). Dulciurile sunt de diferite feluri și consistenţe: 
confeturi și codite, zaharicale, dulcețuri, zumaricale, plăcinte, 
pogăci, baclavale, marţafale, mezelicuri, mezele, poame; unele 
dintre aceste denumiri sunt astăzi ieșite din uz. Coditele, de 
exemplu, sunt asemănătoare cu confeturile, dar diferă aspectul, 
„ca şi când ar avea zahar îngheţat asupra-le, ca când ar fi dă 
cristal“, zumaricalele, plăcintele, pogăcile, marțafalele sunt plă- 
cinte din aluat, făcut din făină, unt și lapte, deosebirea fiind 
dată de umplutură, unele sunt cu brânză, altele cu carne, altele 
dulci, altele sărate; mezelicurile și mezelele reprezintă uscă- 
turile și sărăturile, adică „ghiuden, pastramă, cașcaval, mig- 
dale, năut“. 

Feluritele mâncăruri sunt stropite din abundență cu vinuri 
diverse: pelinuri, vinuri de Cerneţi, de Drăgășani, de Mehedinţi 
sau de Focșani. La marile case boierești se găsesc vinuri străine 
aduse din Franţa, Italia, Grecia. O mare specialitate este mustul 
cu scorțișoară și nucşoare sau cel cu anghelică și coriandru. Masa 
se sfârşeşte așa cum începe: cu rachiu, vutcă și cafea. După care 
boierul se pregătește de siestă: somnul dulce de după-amiază 
sau chinurile nopţii, nepregătit să digere cantităţile imense de 
peste zi. 

La începutul secolulul al XIX-lea, boierul Iordache Golescu 
scrie următoarele: „la masă să te scoli pururea cam flămând, 
ca stomacul sănătos pururea să ți’l păzești“2. Povăţuirea e dată 
totuși într-o epocă a exceselor culinare în care contează cantita- 
tea, și nu calitatea, în care bucatele cu carne le domină pe toate 
celelalte. Boierii, reprezentanţii elitei, sunt carnivori, având un 
comportament asemănător cu cel al aristocrației din Europa 


1. Iordache Golescu, op. cit., p. 307. 
2. Iordache Golescu, Povățuiri pentru buna-cuviinţă, Editura Eminescu, 
București, 1975, p. 113. 

și de aiureai!. O oarecare schimbare se întrevede abia după 1830, 
când noua generaţie de boieri lasă deoparte obiceiurile alimen- 
tare orientale de dragul esteticii culinare a Europei civilizate. 
Dar şi aici trebuie spus că vorbim numai de o parte a acestei 
elite, mai ales de acel grup care-și duce traiul în oraș și, cu pre- 
cădere, în capitale. 


La masa călugărului 


Viaţa la mănăstire presupune un anumit regim al abstinen- 
ţei. Postul este parte integrantă a vieţii monahale. Un bun 
slujitor al Domnului, călugărul ar trebui să postească în toată 
viața lui de monah, refuzându-și gustul cărnii. Câţi își vor fi 
asumat regimul unei diete vegetariene e mai greu de aflat. Se 
pare că există mănăstiri, mai degrabă schituri izolate, care își 
asumă ca rânduială penitenţa alimentară, cu accentul pe un 
regim bazat doar pe vegetale. Asta reiese din povestea ieromo- 
nahului Gherasim, de la 7 februarie 1785, ajuns, după lungi 
peripeții, la schitul Agapia Veche, în deal, „la pustietate“. În 
acest loc depărtat și izolat, ieromonahul Gherasim trăiește ca 
un pustnic, supunându-se duhovnicește starețului Paisie de la 
Neamţ. După treizeci de ani de călugărie, este rugat să lămu- 
rească problema regimului său alimentar, lăsat ca misie de către 
episcopul Pahomie în diata sa, redactată după o călătorie la 
Kiev. Ieromonahul Gherasim se apără, spunând că astfel de 
regulă nu s-ar fi urmat la schitul Agapia, adică să nu se mă- 
nânce frupt în schit, și ar fi doar o adăugire falsă: „la sfârșit 
acel condei și cu slovă și cu cerneală streine care poruncește 
să nu să mănânce frupt în schit, la care pricină zic nu se află 
dovadă, nimenea, nicidecum că s-ar fi ţinut acea rânduială 


1. A se vedea Tülay Artan, „Aspect of the Ottoman Elite's food Consomp- 
tion: Looking for «Staples», «Luxuries», and «Delicacies» in a Changing Cen- 
tury“, în Donald Quataert (ed.), Consumption Studies and the Ottoman 
Empire, 1550-1922. An Introduction, State University of New York Press, 
New York, 2000, p. 126. Massimo Montanari, op. cit., p. 73. 

vreodată, nici singur eu n-am apucat, când trăia pomenitul 
părintele Nicolai Șepet, nici vorbă nu era de una ca aceasta 
pricină: ci ceale dezlegate, cuviincioase călugărilor, era la toate“. 
Teama acestui călugăr este evidentă. Aflat „la loc lipsit de ceale 
de trebuinţă“, unde „nu avem cu ce ne întări câte puţin“, obligați 
să respecte un regim mai mult decât draconic, călugării riscă 
să moară de foame. Cere, așadar, mitropolitului Moldovei, 
„dezlegare“, la puţin, pe acolo negăsindu-se nici măcar „oloiu“, 
iar celelalte „sunt scumpe pe la noi, și noi nu avem pe ce cum- 
păra“!. Așadar, înscrierea într-un post suportabil, apropiat de 
cel al laicilor. 

Eufrosin Poteca nu este decât un visător, grăbindu-se să 
îmbrace o haină monahală, care apoi i se pare cam nepotrivită 
cu statutul lui. „Eu eram foarte păcătos înaintea lui (mitropo- 
litului Grigorie — n.n.), nu atâta pentru că mâncam şi beam, nu 
pentru că nu păzeam la beserică băbește, nu pentru că mă 
uitam cu dragoste la fete, pentru că așa trăiesc toţi oamenii cei 
înţelepţi, ci pentru că propovăduiam neîncetat legea dreptăţii, 
iertarea robilor și învăţătura preoţilor“, notează Eufrosin Poteca 
o scenă petrecută în preziua plecării la Pesta (1828), când mitro- 
politul Grigore refuză să-i dea binecuvântarea?. Mai apoi, când 
devenise arhimandrit al mănăstirii Motru, această viață de 
„înţelept“ avea să-i atragă invidia și reproșurile celorlalți: „nu 
prea merg de dimineaţă la biserică, nu prea postesc, nu prea 
fac metanii“, recunoaște. Dar acum, ajuns la vârsta bătrâneţii, 
explicaţiile nu mai țin de urmarea unui model al „celor înţelepţi“, 
ci doar de limitele trupului destul de fragil, care nu se poate 
supune „multelor posturi și metanii“, după „tipicul călugăresc“. 

Dar nu mulţi sunt cei care să-i fi urmat exemplul. Așa că 
după multele zile de post urmează verdețurile de primăvară, „în- 
dulcite“ cu un pic de „untdelemn“, cu fasole, linte, ceapă, varză, 


1. BAR, Fond Documente Istorice, CLXV/169. 

2. BAR, Fond Manuscrise, mss. 1564, f. 16”. 

3. Eufrosin Poteca, Scrieri filosofice, ediţie critică Adrian Michiduţă, 
AIUS, Craiova, 2008, p. 106. 

măsline, în zilele lungi de iarnă, cu mămăligă, multă mămăligă, 
şi din când în când cu ceva bucăţi de pâine. La această mâncare 
sărăcăcioasă se adaugă, în zilele de dulce, puţină carne, unt, 
brânză, pește. Din cheltuielile mănăstirii Cotroceni (1730-1740) 
aflăm că doar din când în când se cumpără orez, piper sau cafea; 
produse destul de scumpe, așadar, nu pentru toată lumea!. 

O însemnare din 7 august 1787 arată cum mănăstirea își 
procură icrele pentru zilele de post: „am cântărit icrele ce au 
adus Oce Ionichie în două oale, de la Cerneţi, și au ieșit oca 4 
fără cincizăci. Scoțând daraoa oca 1 pol, rămâne icre oca 2 pol“. 
Documentul, semnat de doi arhimandriţi, Neofit și Iosif, arată 
grija cu care părinţii se implică în procurarea hranei, tocmin- 
du-se ca orice gospodină pentru icrele atât de necesare zilelor 
lungi de post2. 

Există însă deosebiri semnificative de regim alimentar, în 
funcţie de puterea economică a mănăstirii, a schitului. Astfel, 
la Sfântul Spiridon din Iași, mănăstire mare și importantă, având 
în întreţinere un spital, dar și venituri pe măsură, călugării nu 
suferă de foame. Listele de cheltuieli, păstrate an de an, arată 
că sume importante sunt alocate cumpărării de alimente, dar 
şi plăţii diverșilor bucătari. 

Mai trebuie spus că la masa călugărului se ospătează mai 
toți săracii locului. Merticul de jimblă sau merticul de pâine 
se dau cu regularitate săracilor de prin curtea mănăstirii sau 
celor care într-un fel sau altul își etalează sărăcia apelând la 
mila creștinească. Măsura asta de cereale, merticul, numită și 
tain, îi ţine în viață pe oropsiţii veacurilor. Ctitorii, mitropoliţii, 
episcopii, egumenii au în vedere și astfel de pomeni creștinești 
pentru hrănirea săracilor. Săracul încă e prezent în memoria 
tuturor ca un apropiat al divinității. Pomenile și milele acordate 
calicilor, mișeilor, ticăloșilor, săracilor, care sunt tot atâtea 


1. Socoteala sfintei mănăstiri Cotrocenii dă zece ani, dă la leat 7238 
până la leat 7247, document publicat de Mariana Lazăr în Istoria Cotroce- 
nilor în documente (secolele XVII-XX), Sigma, București, 2001, pp. 65-66. 

2. BAR, Fond Documente Istorice, XXI/31. 

întruchipări ale sărăciei, fac parte din datoriile oricărui creștin 
şi contribuie la netezirea drumului spre rai. 

În 1839, biserica Domnița Bălașa hrăneşte zilnic 34 de vă- 
duve, aflate cu locuinţele în curtea bisericii, fiecare primind câte 
o jimblă pe zi. În condică se notează următoarele: „merticul de 
jimblă ce să dă pe toată zioa la văduvile ce lăcuescu în curtea 
bisericii, după întocmirea dată prin buget de dumneei ctitora“!. 

Hramul este un bun prilej de a sătura o parte din calicime. 
Pe 12 decembrie, când are loc sărbătoarea Sfântului Spiridon, 
mănăstirea cu același nume din Iași organizează un praznic 
şi dă de mâncare celor mulţi, an de an. Pentru praznicul din 
12 decembrie 1773, mănăstirea cheltuiește 650 de lei și 11 bani. 
540 de săraci primesc o pâine și o para. Dar cum praznicul nu 
este numai pentru cei săraci, călugării mănăstirii, în frunte cu 
vlădica, adică părintele mitropolit, se ospătează cu confeturi, 
cafele și vutci din cele bune, cu dulceţuri?. La mănăstirea Neamţ, 
hramul, sărbătorit la Înălțarea Domnului, adună credincioși 
din toată Moldova. De pildă, la hramul din anul 1778, boierul 
Costache Caragea numără peste 3 000 de credincioși, hrăniți 
cu pâine, pește și „vin mai prost“, în timp ce boierii şi boieroai- 
cele primesc „carne, găini, păseri, pești, pâni albe alese, vin și 
zaharicale“ (Hurmuzaki/13,, 97). 


Arome şi dresuri 


Aduse în desagi și în burdușe, cărate prin munți și trecute 
prin vămi, plimbate prin târguri, orașe, sate, așezate cu grijă 
pe rafturile băcăniilor, ascunse în borcănelele spițeriilor, mirode- 
niile sporesc aroma bucatelor. În secolul al XVIII-lea, gusturile 
sunt înfocat condimentate, puternic aromate, aprig parfumate. 
Papilele gustative sunt cu cruzime puse la încercare de gusturile 


L Aşezămintele Brâncovenești. O sută de ani de la înființare, 1838-1938, 
editori Emil Vârtosu și Ion Vârtosu, București, 1938, p. 187. 

2. Ioan Caproșu, Documente privitoare la istoria oraşului Iaşi, Editu- 
ra „Dosoftei“, Iași, 2005, VII, pp. 84, 511. 


42 PATIMĂ ȘI DESFĂTARE 


stranii ce se regăsesc în aceeași îmbucătură. Acru, acid, amar, 
dulce, parfumat, toate amestecate într-o singură lingură. Mâncă- 
Truri și băuturi, dulcețuri și plăcinte primesc diferite arome și 
mirodenii. Și pentru că ele dreg, adică schimbă întrucâtva gus- 
tul, culoarea, consistenţa și mirosul, capătă numele de dresuri. 
Astfel, mâncărurile primesc cuișoare, scorţişoară, șofran, nuc- 
şoară, capere, cucunari (seminţe de pin), fistic, frunzișoară (foi 
de dafin), ghimbir, anghinare, rozmarin, molotru (sulfină) și câte 
şi mai câte. De prin foiţele de târguieli ale boierilor aflăm cam 
ce fel de miroase doreau să primească de pe la negustori: un 
oarecare agă Caramanlâu cere de la Sibiu, pe lângă stofe gal- 
bene și atlasuri cu fir, funţi de nucșoară, cuișoare, scorţişoară, 
şofran, un alt boier transformă funţii în litră și adaugă frunzi- 
şoarele, caperele (de Veneţia și de Misir) şi cucunarii, șofranul 
de Beci și șofranul de Rumelia, rozinchinul negru de Beci, toate 
trebuind să fie proaspete și trimise cât mai curând!. În 1803, 
trec prin vamă mirodenii nenumărate: ienibahar, anason, cui- 
şoare, rădăcină de piper, chebabie (un fel de piper), cacoole, chi- 
men, chimion, scorţişoară, nuci de India, cumșoară, frunzișoară, 
salep, susan, muștar, revent, şofran. Mai găsim mac și afion, 
saparică, casie, ochi de rac, castorhi, cardamon, ienupăr, seminţe 
de dafin şi multe altele. Cardamonul este o mirodenie specială 
care aromează cafeaua, dar care ajută și halenele pline de us- 
turoi sau alcool să devină suportabile. Drumul mirodeniilor nu 
este ușor, ceea ce face ca preţul lor să crească în funcţie de vre- 
muri și mai puţin de cerinţe?. Europa cam renunţase la condi- 
mentarea alimentelor și se îndreptase spre dulce și mai ales 
către aromele naturii. Boierii, urmând însă modelul oriental, 
vor folosi toate aceste mirodenii, încă destul de scumpe, ca semn 
de distincție socială. 


1. Dumitru Furnică, Din istoria comerţului la români mai ales băcănie, 
1593-1855, Bucureşti, 1908, pp. 24, 31-32. 

2. Pentru acest drum atât de anevoios al mirodeniilor, a se vedea Mária 
Pakucs-Willcocks, Sibiu-Hermannstadi. Oriental Trade in Sixteenth Cen- 
tury Transylvania, Böhlau, 2007. 

3. M. Montanari, op. cit., p. 117. 

De prin rețete și de prin cărți de bucate încercăm să aflăm 
cum se fabrică gusturile. Pentru acru se folosesc zeama de lă- 
mâie, uneori și năramzele, măcrișul, agurida, siropul de corco- 
duşe sau de agrișe, oţetul de trandafiri, de garoafe sau de zmeură. 
Dulcele se obţine cu ajutorul zaharului sau al candelului, al mie- 
rii, dar și al dulceţii naturale pe care o conțin diferitele fructe. 
Pentru gustul ivte-picant sunt buni chipărușii, sau chiparoșii, 
adică ardeii roşii iuți, piperul, ceapa, usturoiul, ghimbirul, ieni- 
baharul sau un pic de busuioc care ameliorează iuţeala parfu- 
mând-o. Acest gust stimulează foarte mult pofta de mâncare. 
De aici, probabil, consumul mare de carne, pregătită cu multe 
mirodenii în care se amestecă din toate. Trebuie făcută preciza- 
rea că aceste mirodenii se regăsesc în bucătăriile boierești, unde 
bucătarul știe cum să le folosească, are limba împestrițată de 
atâtea culori și senzații, gâtlejul aprins de atâtea mirodenii 
cercate, nările deja perspicace, știind ce cantitate să verse pen- 
tru a da savoare bucatelor. 

În această bucătărie intră adesea fructele, cu precădere cele 
uscate. Printre carne și slănină, pentru pește sau vânat se 
aruncă pumni mari de stafide, prune, vișine, nuci, fistic, mig- 
dale, mere, caise. 

Culoarea pare a fi și ea importantă. Astfel, galbenul se obține 
cu șofran, carlina (turtă) și curcuma, roșul cu santal și cârmâz, 
verdele din frunze de micșunele sau de izmă. Mai ales vutcile 
se „văpsesc“, oferind privirii culori vesele care îndeamnă la gus- 
tat. Și apoi, ele se dreg cu roze, mentă, ambră, cafea, aloes, foi 
de chitru, chinamon (scorţişoară), angelică, ienupăr, chitră, lă- 
mâie, flori de mărgăritărel, trandafir, anason sau cuișoare. 

După ce bucătarul cel iscusit nimerește gustul de bază, îl 
îmbogățește mai întâi de toate cu mirodenii felurite, fără să 
prididească și fără să facă economie: busuiocul aromat și bun 
la toate e amestecat cu nucșoara dulce-amăruie, cuișoarele dulci, 
iuți și astringente se prăvălesc peste rozmarinul amărui și 
aromat, salvia leşioasă se ascunde printre frunzele de izmă, 
tarhonul iute este însoţit de cimbrul afumat, de caperele acri- 
şoare, de ienibaharul pătrunzător și de mirositoarea sulfină. 

De parcă n-ar fi de ajuns atâtea arome, atâtea miroase și miro- 
suri, atâtea gusturi, lor li se adaugă alte și alte „ierburi“, printre 
care se regăsesc mărarul, pătrunjelul și, doar din când în când, 
leușteanul. Peste toate se presară zahar și scorţişoară. Parfu- 
mată ca nici o altă mirodenie, aromată, dulce, fină, scorțișoara 
condimentează mușchiul de vită și crapul, vutca și plăcinta, 
dulceaţa și șerbetul. 

Plăcerea supremă a gustului este dată de petalele de tranda- 
firi. Uscate și presărate peste bucate, ele împărtășesc din aroma 
lor fină, din dulceața roșiatică a mirosului apetisant. Pentru 
exemplificare, am ales o reţetă de preparare a mușchiului de 
vacă, prezentă în cartea de bucate a Stancăi Cantacuzino de pe 
la începutul secolului al XVIII-lea: „ia mușchiul și taie'l bucăţi, 
apoi îl spală cu oţet, vin și apă, și spălătura o treci pen sită. 
Deci pune mușchiul în tingire cu spălătura acéia, puindu-i și 
sare, piper, cuișoare, nucșoară, scorţişoară, cimbir, fălii de spată 
de râmător, puţintel must fiert au zahar, ceapă dată undă și 
tocată, și lasă să stea 2-3 ceasuri apoi astupă oala cu capacul 
şi o înprejurează cu aluat, să nu răsufle, și o fierbe încet, 2 cea- 
suri. Deci când va fi aproape de fiert, pune stafide mărunte și 
le sfârşeşte de fiert“. De remarcat instrumentul folosit pentru 
fierbere: o oală, izolată cu aluat pentru a asigura păstrarea in- 
tactă a gusturilor. Seamănă mai degrabă cu o oală sub presiune 
avant la lettre. 

Sarea este elemental indispensabil într-o bucătărie bună. 
Vodă obţine profituri uriașe din exploatarea și comercializarea 
ocnelor, dar sarea nu ajunge la toată lumea. Tăiată de ocnași, 
așezată în care, sarea e dusă cătrepopor. Drumurile sării sunt 
scumpe și întortocheate... Locuitorii de prin preajma salinelor 
se bucură de privilegiul de a lua „cu traista“ sarea trebuincioasă 
gospodăriilor, altminteri se află sub paza „cămărașilor de ocne“. 
De cele mai multe ori monopoluri domnești, exploatarea și pu- 
nerea în vânzare a sării sunt arendate, prin intermediul marelui 
cămăraș, diferiților negustori, care ridică preţurile bolovanilor 


1. O lume într-o carte de bucate, ed. cit., p. 138. 

de sare ajunși prin sărării. Pentru a evita creșterea prețului la 
un ingredient atât de necesar, domnii impun adesea un preț fix 
(nart), de care băcanii ar trebui să țină seama. Se pare însă 
că nartul este luat doar ca o sugestie, și nu ca o obligație. 

În bucătăria ţăranului întâlnim o simplitate a gustului, care 
se bazează doar pe aroma bucatelor consumate. Deși cresc libere, 
pe lângă garduri, rareori buruienile parfumate sunt aruncate 
în oale și tingiri. Busuiocul, cimbrișorul și cimbrul, salvia sau 
sulfina, tarhonul sau măghiranul, pătrunjelul sau coriandrul 
nu capătă întrebuințări culinare cotidiene. Poate și pentru că 
unele dintre ele se regăsesc într-o serie de rituri magice, cum 
este cazul busuiocului sau al sulfinei. Sau poate din cauză că 
bucătăreasa gospodină urmează reţetele de acasă, fără prea 
multă curiozitate, fără timp și fără riscul de a schimba ceva ce 
ar putea să nu placă. Dar nu prea știm care sunt gusturile aces- 
tui norod, pentru că mult prea puţini au lăsat mărturii despre 
preferințele lor culinare. Multe dintre sursele noastre sunt doar 
liste de cheltuieli sau mărturii despre hrana frugală a țăranu- 
lui. EI, ţăranul, spune însă prea puţine despre sine. 


La masa orășeanului 


Orașul este departe de ceea ce ne imaginăm noi astăzi. Curțile 
și grădinile adăpostesc cotețele de porci şi de găini, grajdurile 
de vite, straturile de zarzavat. Dacă Bucureștiul și Iașiul se ri- 
dică după anumite reguli, micile târguri devenite orașe în epoca 
modernizării se adaptează foarte greu. Animalele circulă libere 
pe ceea ce se presupune a fi drum, o uliţă amărâtă plină de praf 
vara și de noroi toamna, iar eforia emite nesfârşite circulare 
prin care le cere proprietarilor să-și priponească totuși vitele prin 
curți și ogrăzi. 

Pe lângă țăranii-orășeni, se află însă și o importantă pătură 
de meșteșugari și de servitori care, nemaiprididind să-i ser- 
vească zi de zi pe alții, nu se mai pot ocupa de plivit și de rânit. 
Pentru aceștia, băcăniile au pregătite produse felurite. Icrele 
sunt peste tot și cât mai diferite: icre de chefal, morun, crap, 

cosac, știucă, roșii, negre, tescuite, proaspete, „îndulcite de pu- 
tină“. Pe locul doi se află măslinele: de Rumelia, „bune, de Țari- 
grad“, „de cele mici“, doar 45 de bani ocaua. Urmează speciile 
marine: caracatiță bună și caracatiță mică, licurini, sardele, 
stridii sau midii, lacherdă, scrumbiiţe, raci. Li se adaugă melcii 
mari și mici. 

Se poate cere pastramă de Țarigrad, pastramă de capră, 
ghiudem de caisar cu mirodenii, mânătărei uscate, cârnaţi de 
zalhana. Dintr-o jalbă din noiembrie 1803 aflăm că pastrama 
este hrana celor „săraci și proști, din politiia Bucureștiului“, 
motiv pentru care negustorii cer o vămuire mai „ușoară“. Rezul- 
tatul: „spre a se putea vinde mai cu ieftinătate pentru ajutorul 
şi folosul săracilor proști“, pastrama este vămuită mai puţin 
(U/11, 255). Târgoveţul poate gusta în grabă din urda sărată 
în burduf, din brânza ungurească, din mierea turcească, din 
cașcavalul „de câmp“ sau „de munte“. 

Până la înfiinţarea unei manufacturi de fidea, aceasta se 
aduce de la Veneţia sau de la Edirne. După fabricarea ei, nartul 
face imediat diferenţa: „32 de parale fideaua de Andrine [Adria- 
nopol] și 25 de parale fideaua de aici“. În 1816, fabrica de fidea 
a unui anume Nichifor Hagi loan Mustacov primește dreptul 
de a produce numai el următoarele produse: „fidea i macaroane 
i simigdale i crititarachisia i ostrachia i cripriotica“. Hrisovul 
ne mai spune că, până la această dată, Valahia a mâncat fidea 
adusă de la Galaţi, proastă și scumpă. De aceea, inițiativa dum- 
nealui Hagi Nichifor, ce a adus meșteri și ustensile de la 
Adrianopol, trebuie să beneficieze de privilegii. Se știe că fideaua 
de Adrianopol este de bună calitate. Producătorul are totuși 
obligaţia de a deschide, pe lângă fabrică, și o prăvălie, dând 
astfel norodului posibilitatea să cumpere ieftin și nu să treacă 
prin alte mâini, prin alte taxe: „de va da-o cu redicata pe la 
băcani, urmează ca băcanii să o încarce la preţ, și va fi zadarnic 
preţul cu care se leagă a o vinde el, necunoscând obștea folos, 
de aceea s-a legat ca să ţie și o prăvălie aici în politiia Bucu- 
reștilor“. Fideaua necesită muncă mai multă și o cantitate în- 
semnată de șofran, „două parale șofran la oca“, ceea ce justifică 

un preţ ceva mai ridicat, de 38 de parale, în comparaţie cu 
celelalte produse. Vodă își asigură totuși ceva beneficii în 
schimbul importantelor privilegii oferite: spitalul nemernicilor 
străini urmează a primi 200 de oca fidea „pe tot anul“ (U/11, 
287-291). Nu avem informaţii despre drumul acestui produs, 
de la fabricant în farfurie. 

În cartea sa Nourritures canailles, Madeleine Ferrières arată 
că francezii au preluat cu destulă reticenţă pastele. Forma și 
numele — vermicelli — nu atrag într-o epocă a parazitozelor de 
tot felul (p. 182). Fideaua consumată pe tărâm valah își trage 
numele de la grecescul fides, preluat probabil de la venețienii 
cu care făceau comerţ, fidellini, și regăsit apoi și în Imperiul 
Otoman sub forma fidea, fidele. Mai consumau românii tăiţei, 
nume derivat din verbul „a tăia“, cunoscuți și regăsiți în rețetele 
culinare moldovenești sub numele de tocmagi, din turcescul 
tokmak. Tot de la turci, bucătăresele au învăţat să îngroașe supa 
cu trahana (tarhana), un fel de aluat făcut din făină, ou, lapte 
sau iaurt, trecut prin ciur. 

Prăvăliașul se poate îndulci cu o bucată de halva „cu nuci 
care se face în București“. Boierii și negustorii, oameni cu dare 
de mână, sunt mari amatori de confeturi. Pe lângă prăjiturile 
făcute în casă de jupânese, ei cumpără în mod regulat pișcoturi, 
confeturi, pesmeţi. Pe ulițele târgului, șerbegii și bragagii umblă 
cu teleguţa strigând: „Șerbeeeeeeeeeet, saleeeeeeeeceeeeep, braga 
receeeeeeeeeeee...“ În 1812, patru sârbi sunt meșterii cofetari, 
care produc şerbet și salep pentru toată politiia Bucureștiului. 
Ei se bucură de privilegiul de „a ținea câte 20 de slugi cu cofele 
umblând prin ulițe spre vânzarea șerbetului“, iar iarna au voie 
„a face și salep“; condiția obligatorie: „fără de a aduce strică- 
ciune de boală“. Salepul este o băutură orientală preparată din 


L În Imperiul Otoman, halvaua (helva) face parte dintr-un ceremonial 
al vieţii urbane. Suraiya Faroqhi povestește, preluându-l pe Evliya Celebi, 
că meșteșugarii din Anatolia se întâlneau iarna să mănânce halva şi să 
discute, ceremonia halvalei fiind legată de o foarte veche tradiție. Suraiya 
Faroghi, Subjects of the Sultan: Culture and Daily Life in the Ottoman 
Empire, I.B. Tauris, 2005, p. 212. 

salep (tuberculii unei orhidee), amestecat cu lapte și miere. În 
aceeași epocă, prin târguri se fabrică și se comercializează „în- 
ghețată i alte meşteşuguri evropenești“, pentru care există 
gheţării şi „gropi cu ghiață“ (U/11, 799). 

Alămâile se numără printre ingredientele numeroaselor re- 
țete, ceea ce presupune relativa lor prezență pe tarabe și pe 
mesele celor bogați. Mai apar, din când în când, portocalele, nu- 
mite năremzi, și lista fructelor exotice se oprește aici. În 1798 
(16 februarie), când căimăcămeasa Caragea, leuză și zaifă fiind, 
primeşte de la doctor sfatul de a consuma „ananas“, mesagerul, 
pitarul Constantin Brăiloiu, nu prea știe despre ce este vorba, 
pe unde ar putea fi găsit și cum ar trebui să-l descrie. Având 
grijă ca negustorul Constantin Hagi Popp să nu se înșele, oferă 
amănunte: „să cercetazi la grădinarii de acolo (adică din Sibiu 
— n.n.) sau la grădina lui Brocăntal pentru niște poame ce le 
zic ananas, să aliverdisești dumneata două poame din acelea 
şi să le trimiți în grabă“. 

Nu lipsesc nici fructele uscate de pe tarabele băcanilor. Pe 
vremea lui Ipsilanti, smochinele se vând la cutie sau la dramuri, 
o cutie costă 39 de bani, cele mici se dau cu doar 36 de bani, alu- 
nele sunt 30 de bani ocaua, migdalele 90 de bani ocaua; stafidele 
se preţuiesc în funcţie de calitate, cele roșii razachii se preţuiesc 
la 42 de bani ocaua, iar cele negre mărunte la 24 de bani ocaua. 
Ele sunt totdeauna prezente la praznice. Curmalele se vând 
cu un taler ocaua, iar migdalele de Hiu se ridică la un taler și 
25 de parale. Prunele sunt de mai multe feluri: uscate la soare, 
la lojniță, opărite. Roșcovele, portocalele, alunele, lămâile (ve- 
nite uneori și din Franța, ajung să fie denumite și „țitroane“) 
sunt trecute în listele de prețuri. 

Mahalagioaica poate găti aproape orice, căci în prăvălie se 
află găini şi curcani, rațe şi gâște. Cu cinci parale se cumpără 
o conopidă, cu o para se pot lua „6 fire de praz“, sau „șase mor- 
covi mari“, sau „0 varză nemțească“, sau „o gulie“, sau „zece 


1. Nicolae Iorga, Scrisori de boieri şi negustori olteni şi munteni către 
casa de negoț sibiiană Hagi Pop, Socec, București, 1906, p. 35. 

fire de hrean“, sau „o rădăcină groasă de ţelină“, sau „două ouă“ 
şi, dacă este vară, chiar trei, sau „zece rădăcini pătrunzel“, sau 
„trei ridichii sărbești“, sau „12 napi“; două parale costă mazărea, 
ceapa și spanacul, trei parale se dau pe linte, șase pe bobul bun, 
opt parale pe „100 căpățâni de usturoi“. Din aceste liste de pre- 
ţuri lipsesc două legume esențiale astăzi: tomatele și cartofii, 
ceea ce presupune aclimatizarea lor destul de târziu, spre mijlo- 
cul secolului al XIX-lea. 

"Țăranii aduc legumele în coșuri, cobilițe sau copăi, expunân- 
du-le direct în „lumina ulițelor“, împiedicând trecerea călătorilor, 
„îmbletul norodului“. Grădinarii de prin București le aduc în 
coșuri, drept pentru care primesc privilegiul de a le vinde „cu 
mărunțișul“, asigurând îndestularea și evitând „scumpătatea“. 
Aduse cu carul, zarzavaturile devin mărfuri supuse nartului 
și vămuirii, pentru că se presupune că i-ar aduce oareșcare pro- 
fit precupeţului. Mai apoi se fixează un loc anume pentru mai- 
danul cu zarzavaturi proaspete. În București, de pildă, ele se 
vând în ulița lui Șerban vodă, în dreptul bisericii Sfântul Ioan 
şi la „Târgul Cucului“. Precupeţul însă va continua să-și vândă 
marfa în ulițele târgului, nesinchisindu-se prea mult de „zăticni- 
rea“ invocată de vodă (U/11, 352-355). Și-apoi, piaţa, piața aceas- 
ta pe care o ştim noi astăzi, nu prea există ca noțiune, ci doar 
ca maidan. Abia Regulamentele Organice vor încuraja folosirea 
şi adaptarea termenului italian piazza, în detrimentul medea- 
nului turcesci. 

Cărbunii ciubuci, cărbunii ţigăneşti sau cărbunii țăndări se 
folosesc la prepararea hranei, dar și la încălzitul locuinţei. Se 
vând în funcție de anotimp, iarna fiind ceva mai scumpi. Carul 
de lemne face și el parte dintre cumpărăturile oricărei case din 
târg. Iarnă, vară, combustibilul este indispensabil la pregătirea 
hranei. Diferă însă, în funcţie de regiune, de anotimp, de econo- 
miile fiecăruia. 


1. Pentru detalii, a se vedea Dan Dumitru Iacob, „Pieţele orașului Iași 
în secolele XVIII-XIX. «Medeanul de la Sfântul Spiridon»“, în Historia 
Urbana, tom XXI, 2013, pp. 163-211. 

Domnia lui Ipsilanti este perioada abundenței, când prețu- 
rile sunt mici, iar bogăţia de mărfuri îi lasă orășeanului posibi- 
litatea de a alege după buzunarul său. De altminteri, vodă se 
teme de norodul din oraș, așa că face eforturi considerabile 
pentru a-l îndestula tot timpul. Are nevoie și de zaharea ieftină, 
astfel încât aceasta să fie accesibilă cât mai multora, iar lipsa 
ei să nu provoacerevolta și nemulțumirea supușilor. Vodă Cara- 
gea condamnă cu vehemenţă „specula“ practicată de cei care 
au zahareaua, dar care nu vor să împărtășească și pe alții, ci 
urmăresc „dobândirea răului câștig“, așteptând „să vază o vre- 
me întru care se va înălța prețul bucatelor, ca să le vânză cu 
deosebire“, potolindu-și astfel lăcomia nesațului. Orașul nu se 
află niciodată „întru cea desăvârșită îndestulare cât urmează 
să fie“. Cu alte cuvinte, practicile negustorești ilicite privează 
o populație numeroasă de hrana zilnică și o obligă la cheltuieli 
ridicate, pe care nu și le poate permite. Pentru toţi cei care au 
făină de grâu, mălai, orz (de vânzare, se înțelege), vodă Caragea 
creează o piață ad-hoc: maidanul de lângă casele banului Costa- 
che Ghica, „loc largu“, capabil să-i adăpostească pe toți. Mai 
apoi, vodă scuteșşte de vamă sau de alte avaeturi toate carele 
cu zaharea. Locuitorii din Ilfov, Prahova, Ialomița, Sac, Dâm- 
bovița, Vlașca sunt „îndemnați“ să participe la această „ini- 
țiativă“ domnească, să profite de scutirile propuse și să „aducă 
bucate de vânzare“. Măsurile sunt luate pentru ca orașul să 
nu sufere de foamei. 

Diversitatea bucatelor din piață nu presupune și prezența 
lor pe mesele târgoveţilor. Punga face din nou diferența. Mânca- 
rea de pe masa doctorului Ștefan Episcupescu, medic în capitala 
București, între 1805 și 1847, este foarte măsurată: „trei-patru 
feluri de bucate, pe din două verdețuri la prânz, c-o friptură 
seara, cu amețitoarea băutură a vinului, care nu trece de o litră, 
pe din două cu apă, iar dimineața numai o dulceaţă cu apă și 
c-o cafea. Și copiilor dimineața și seara câte cincizeci drame 


1. Ilie Cojocaru, Documente privitoare la economia Țării Româneşti, 
1800-1850, București, 1959, I, 4 februarie 1813, pp. 151-152. 

de ceai, pe din două cu lapte, și c-o felie de pâine, iar nu mai 
mult“!. Oare parcimonia e proprie și altora? 


La masa soldatului 


Până la înființarea unei armate naționale, putem vorbi doar 
despre mesele soldaților din armatele de ocupație. În secolul 
al XVIII-lea și la începutul secolului al XIX-lea, țările române 
s-au aflat sub regimul de ocupație al rușilor, turcilor și austrie- 
cilor în mai multe rânduri. Cum ocupațiile au durat ani buni, 
cea mai lungă fiind pe vremea războiului ruso-turc, de șase ani, 
între 1806 și 1812, rechiziţiile au fost numeroase și împovă- 
rătoare pentru populaţie. Deseori, experienţele sunt destul de 
urâte pentru această armată mult prea numeroasă pentru o 
populaţie săracă. Cronicarul Dionisie Eclesiarhul notează soarta 
tragică a soldaţilor armatei Imperiului Habsburgic. În războiul 
ruso-austro-ture dintre anii 1787 și 1792, Moldova și Țara Româ- 
nească sunt ocupate mai întâi de turci, iar rechiziţiile de vite, 
oi și vite mari, sărăcesc populaţia. Armata otomană este urmată 
de armata austriacă, nevoită să treacă la rechiziționarea râmă- 
torilor și la prepararea hranei din carnea acestora. Or, carnea 
râmătorilor, greu de digerat în prag de toamnă, contribuie la 
propagarea și agravarea simptomelor unei epidemii de febră 
tifoidă. Iată descrierea acestei experienţe groaznice la Dionisie 
Eclesiarhul, locuitor al Craiovei, pe acele vremuri: nemții „au 
tăbărâlt] în porci și le da sâinuri cărnuri de porc, și lor plăcân- 
du-le slănina, mânca soldaţii slănină crudă cu profiant [merin- 
de] de al lor și bea apă rece, că venirea lor era la începutul 
toamnei; și i-au lovit lungoarea și muriia de să stingea aici, în 
Craiova“. C-or fi murit de la slănină, cum susține Dionisie 


1. Pentru mai multe detalii cu privire la gândirea doctorului Episcu- 
pescu a se vedea: Constanţa Vintilă-Ghiţulescu, Evgheniţi, ciocoi, mojici. 
Despre obrazele primei modernităţi româneşti (1750-1860), Humanitas, 
București, 2013, pp. 273—297. 

2. Dionisie Eclesiarhul, Scrieri alese. Hronograf. Predoslovii, ediţie de Na- 
talia Trandafirescu, Editura Academiei Române, București, 2004, pp. 60-61. 

Eclesiarhul, c-or fi murit de la igiena precară, cert este că sol- 
daţii se află mai totdeauna în astfel de situaţii, greu de controlat 
şi prevăzut. 

Dacă soldaţii se mulțumesc cu ceea ce primesc sau cu ceea 
ce fură, nu același lucru se poate spune despre corpul superior 
al ofițerilor. Când armata rusă ocupă Moldova și Țara Româ- 
nească în 1806, rechizițiile devin o obligaţie, dar și darurile către 
general intră încet, încet în rândul cheltuielilor vistieriei dom- 
nești. Domnul, trimite prin marele spătar Toader Balș un dar 
considerabil „luminatului gheneral Ivan Ivanovice Mihelson“, 
constând din „6 butelci de rum, 5 oca de zahar, 200 de alămâi 
mari, 50 de rodii, 12 jambonuri, 43 de ocale și 150 de dramuri 
de vutcă îndoită odogaci și vanilie, alte 13 ocale di alt feliu, 
4 oca ghiuden, 20 de limbi, 12 oca bătog, 200 de meri mari dom- 
nești“!. Acest dar va fi urmat de un altul și de un altul, căci 
bunăvoința ocupantului se câștigă cu greu. 

Înființarea armatei aduce o grijă în plus pentru bugetul țării. 
Pe lângă dotarea vestimentară și militară, otcârmuirea trebuie 
să se îngrijească și de hrana soldatului. În 1837, soldatul din 
„cinul cel de jos“ primește pe fiecare zi: „o oca făină popuşoi, 
40 dramuri fasole sau altelegume; 70 dramuri carne; 4 dramuri 
sare și o ceașcă de rachiu (8 în oca)“. Mâncarea se pare că nu 
satură pe nimeni, așa că, la 18 februarie 1838, otcârmuitorul 
Moldovei hotărăşte: „îmbunătățirea hranei cu darea a două fe- 
luri de bucate și cu îndestulare“. Se schițează un nou meniu, 
„porția“ fiind gândită astfel pentru fiecare soldat, locuitor în 
cazarmă: „300 dramuri făină popușoi într'o zi; 300 dramuri de 
grâu în altă zi; 125 dramuri carne de vacă; 12 dramuri grăsimi; 
100 dramuri curechi într'o zi; 100 dramuri cartofi sau alte ver- 
dețuri în altă zi; 25 dramuri ceapă uscată; 12 dramuri tărâţe 
borş; 50 crupe; 12 dramuri sare. Vin în două zile pe săptămână 
câte 75 dramuri; rachiu în cinci zile pe săptămână, câte 16 dra- 
muri“. Meniul nu se schimbă prea mult în zilele de post, doar 


1. Sămile vistieriei Țării Moldovei, vol. III (1805—1826), editate de Ioan 
Caproşu, Casa editorială Demiurg, Iași, 2011, p. 89. 

carnea și grăsimea sunt înlocuite cu 25 dramuri de „oloiu“. Se 
crede că, primind acest nou meniu, „oamenii sunt bine îndestu- 
lați și cu mulțumirea lor“ (AP/8, 615-616). Pilda acestor ani, 
aduce mulțumire în anii următori, când rapoartele Adunării 
Obștești notează cum că „porţia înalt îmbunătăţită“ a adus în- 
destulare și plăcere (AP/,, 158-159). De reglementare nu scapă 
nici caii oștirii, care primesc „câte trei oca grăunţe și șapte oca 
fân“ (AP/8, 615-616). 

Fac aici o remarcă pe cât de necesară, pe atât de importantă: 
soldatul este, de fapt, vârful de lance al modernizării ţărilor 
noastre. El este cel care experimentează toate reformele statului, 
pentru a le duce mai apoi în satul de unde a venit: de la rețete 
culinare la haine și schimburi, de la abilităţi practice la cunoș- 
tințe elementare despre lumea înconjurătoare. 


La masa bolnavului 


În Franţa, cel sărac și înfometat își găsește alinarea inter- 
nându-se într-un spital. Acolo, hrana este din belșug și pentru 
toată lumea. Sub îngrijirea și supravegherea călugărițelor, bol- 
navii se bucură, cel puţin pentru o vreme, că au stomacul plin. 
De aici permanenta suspiciune că unii dintre pacienţi ar fi doar 
bolnavi închipuiţi, ajunși la porţile spitalui numai pentru a se 
hrăni!. Organizarea precară a sistemului sanitar din principate 
nu încurajează astfel de speranțe pantagruelice. Pe 22 martie 
1795, când ciuma bântuia pe cărările Moldovei și ale Valahiei, 
vodă îi cere epitropului de la Pantelimon, spitalul pentru ciu- 
maţi, să le ofere „hrana hotărâtă“, adică linte, usturoi, ceapă, 
varză acră. Orașul, ameninţat din toate părțile de ciumă, nu 
poate oferi astfel de alimente, așa că vodă le cere doctorilor să 
gândească altă „hrană la patima aceasta“. Iar aceştia o găsesc: 
„5 chile de orez, 5 chile de grâu, 5 chile de porumbu“. Într-o 
împrejurare atât de cumplită, asigurarea hranei are legătură 
şi cu închiderea bolnavilor și a îngrijitorilor între zidurile 


1. Madeleine Ferriăres, Nourritures canailles, Seuil, Paris, 2007, p. 79. 

spitalului, pentru a se limita răspândirea bolii (U/6, 719). Uneori 
boala poate fi speriată cu anumite ingrediente: așa cum ciuma 
se sperie și fuge de fum, holera pare sensibilă la „usturoi și bu- 
cate chiperate“!. Dar în afară de fum și oţet, cei care s-au mo- 
lipsit cu ciumă trebuie să se hrănească și ei cu ceva. 

Medicul Constantin Caracaș, care lucrează la ridicarea spita- 
lului Filantropia (1811), îl înzestrează și cu un regulament prin 
care stabileşte hrana care ar trebui să se dea bolnavilor. „Toţi 
bolnavii vor avea dimineaţă la micul dejun bulion, adică supă“, 
scrie Constantin Caracașş. Acest bulion este un amestec „consis- 
tent“ de „orez, fidea, arpacaș sau griș cu apă sau zeamă de carne“. 
Supa se administrează mai ales celor care suferă de „inflamații 
sau de maladii acute ale pieptului“. La prânz, bolnavul se reîn- 
tâlnește cu bulionul căruia i se adaugă ceva jimblă (150 de dra- 
muri), cât despre friptură... numai „când medicul va prescrie“. 
Vinul și rachiul se află încă în rândul alimentelor, utile în dieta 
bolnavilor, așa că medicul prescrie 100 de dramuri de vin și 
10 dramuri de rachiu cu posibilitatea de a se mări rația „dacă 
va fi de trebuință“?. 

La spitalul Sfântul Spiridon din Iași, cheltuielile aferente 
anului 1837 ne descoperă hrana oferită diferitelor boli. De pildă, 
la recomandarea medicului, un bolnav primeşte 150 de dramuri 
de carne pe zi (dacă nu este post), zarzavaturi, ciorbalâcuri, pâine 
şi jimblă, crupe, orez, vin. Pentru cei slăbiţi se prevede un pui 
sau o jumătate de pui (în funcţie de constituţie), dar numai 
pentru o anumită perioadă. Dacă maladia e ceva mai blândă, 
puiul se înjumătățește (AP/9,, 345-350, 376, 416-423). Înainte 
de a se ajunge aici, condica de cheltuieli a spitalului, păstrată 
decenii la rând, cheltuielile fiind consemnate cu grijă aproape 
pe fiecare an, nu mai este atât de generoasă în detalii, ținând 
seama doar de banii cheltuiţi cu hrana bolnavilor sau cu ținerea 
unui bucătar și a unor ajutoare, fără a pomeni de bucate. 


1. Aurel I. Candrea, Folclorul medical român comparat: privire generală: 
medicină magică, Polirom, Iași, 1999, p. 159. 
2. C. Caracaș, op. cit., p. 313. 

Eforia Spitalelor avea să ia sub administraţia sa toate spita- 
lele din Țara Românească și să stabilească o masă comună 
pentru toți, adaptată în funcţie de boală, dacă se întâmpla să 
se și potrivească. În 1832, Eforia Spitalelor prevede următorul 
program de hrană: la șase dimineaţa, bolnavul primește o supă 
cu zeamă de carne și pâine prăjită, la prânz o ciorbă de orez 
sau de arpacaș, un fel de bucate cu carne și zarzavaturi (cartofi, 
morcovi, gulii, bame), iar la cină, la ora șapte, o ciorbă ca la 
prânz, care ar trebui să conţină și bucăţi de carne, friptură 
„după trebuință“. Pâinea și carnea sunt date cu măsură: 200 
de grame de jimblă și 110 grame de carne; dacă medicul crede 
de cuviinţă, se adaugă și ceva vin!. 

Legătura dintre mâncare și maladie începe să se înfiripeze 
în minţile tuturor, mai ales când doctorul este acceptat ca stă- 
pân necontestat al actului medical. În Așezământul Spitalului 
Brâncovenesc, ctitora, Safta Brâncoveanu, se supune doctorului, 
pe care îl aduce în prim-plan în toate cele. Când este vorba de 
regimul alimentar, economul nu poate slobozi hrana bolnavilor 
din cămară decât urmând „după foaea ce decuseară va priimi, 
subt iscălitura hirurgului, în toate zilile, scoasă întocmai după 
condica dietii ce se iscălește pe toată zioa de dohtor“. 

Or, regulamentele cu regulamentele și realitățile cu realită- 
ţile. Ce va fi ajuns pe masa bolnavilor ne spune tot medicul 
Constantin Caracaș, care observă că „hrana bolnavilor este nere- 
gulată, proastă și neconformă cu dieta rânduită de medic“. Toţi 
bolnavii, de la mic la mare, suferinzi de dizenterie sau de oftică 
se hrănesc cu varză, dovlecei, prune și spanac, amestecate cu 
ceva arpacaș şi ceva carne de oaie. Carnea este eliminată în 
zilele de post, dar este suplinită de litra de vin?. Acum își poate 
închipui oricine ce poate să urmeze... 


1. Alexandru G. Galeșescu, Eforia Spitalelor civile din Bucuresci, 1832- 
1932, București, 1900, vol. II, p. 426. 

2. Aşezămintele Brâncoveneşti, ed. cit., p. 333. 

3. C. Caracaș, op. cit., p. 145. 

La masa arestaţilor 


Arestaţii de prin pușcării și grosuri trebuie hrăniţi, în ciuda 
faptelor pe care le-au săvârşit. Până la Regulamentele Orga- 
nice și la constituirea unei administrații, se știu destul de puţine 
lucruri despre preocupările puterii. Asta și din cauza faptului 
că arestaţii sunt ținuți prin diferite grosuri, care mai de care 
mai improvizate. Regulamentele Organice înființează un depar- 
tament special — Vornicia Temniţelor — însărcinat cu problemele 
legate de delicte și de infracțiuni. Și cum puzderia de temnițe 
este administrată de o instituţie centrală, întreţinută de bugetul 
statului, noii funcționari trebuie să dea seamă de fiecare leu 
cheltuit. Banii pentru hrana arestaţilor trebuie justificaţi prin 
rapoarte trimise marelui dregător: vornicul temnițelor. La 1 
septembrie 1831, acesta îi trimite lui vodă un raport detaliat 
cu privire la cheltuielile cu hrana și ţinerea arestaților de la 
ocna Telega (ANIC, Vornicia Temniţelor, ds. 20/1831). Vornicul 
temnițelor utilizează un termen destul de pretenţios „îndestula- 
rea hranei arestațţilor“, punându-l pe cercetătorul contemporan 
în fața unei complicate dileme. Enumerarea cheltuielilor pe 
fiecare zi ne va îngădui să aflăm în ce consta hrana „îndestulă- 
toare“ repartizată celor din marginea societății, ajunși în spatele 
gratiilor din motive grave, judecând după temniţa în care se 
află. Administratorului ocnei i se trimite suma de 500 de taleri, 
„în monedă însemnată“ (precizare care arată dubiile care pla- 
nează asupra cinstei), cu adnotarea: „să-i întrebuințezi în hrana 
arestaţilor cu a lor îndestulare potrivită, parale 20 pe zi, pentru 
fieșcare, precum și hrana paznicilor, dați de cinstita Spătărie, 
sau de dumnealui Otcârmuitorul judeţului, câte parale 13, pă 
zi, iarăşi de fieștecare, slobozindu-le pe o mână“. Vornicul ocnei 
Telega este îndemnat să administreze bine fondurile: „și atât 
pentru unii, cât și pentru alţii să ţii catastih curat, cu toate de 
slujirea, până la un ban“. Paradoxul este evident odată ce par- 
curgi socotelile ţinute „curat“ de către vornicul temniței. Început 
la 1 septembrie 1831, catastihul consemnează, în fiecare zi, 
hrana repartizată osândiţilor, la care se adaugă alte lucruri 

indispensabile vieţuirii comune: lumânări și lemne. Or, de luni 
până duminică, de la 1 septembrie până la 30 septembrie, me- 
niul este de o monotonie absolută, nefiind nici vorbă de îndestu- 
lare: pâine, carne, ceapă, oțet în zilele de dulce; pâine, fasole, 
ceapă, oțet miercurea și vinerea. Produsele costă după cum 
urmează: o pâine — 8 parale, o oca de carne — 20 de parale, o oca 
de fasole — 20 de parale, o oca de ceapă — 12 parale, o oca de 
oțet — 35 de parale. Dar, din cele 20 de parale destinate fiecărui 
deţinut se mai cumpără și lemne (de 4 lei în fiecare zi) și lumâ- 
nări (de 2 lei în fiecare zi). Dacă ar fi să socotim în funcție de 
valoarea fiecărui produs, ocnașii, în număr de 41, își risipesc 
„diurna“ pe pâine, lemne și lumânări. De fapt, hrana care asi- 
gură supraviețuirea, dată la prânz și seara, constă în această 
pâine, de calitatea cea mai proastă, judecând după preţul atât 
de mic. Pe lângă această pâine, bucătarul ocnei mai prepară 
ofiertură din carne și ceapă, dreasă cu oțet. Miercurea și vine- 
rea, meniul se schimbă, fiertura se prepară din fasole și ceapă, 
dreasă tot cu oțet. Cam asta este îndestularea asigurată de noua 
administraţie, timp de 30 de zile. Fiertura se pregătește dintr-o 
oca de ceapă și 10 ocale de carne (sau zece ocale de fasole), la 
care se adaugă apă, multă apă. Nu este îmbogăţită cu nimic, 
fără grăsime, fără sare, fără „dresuri“, nici măcar pătrunjel sau 
leuștean. Spre sfârşitul lunii, în hrană se strecoară un pic de 
varză sau câțiva morcovi, în timp ce la fasole se adaugă praz. 
Mai concret, un ocnaș consumă în fiecare zi: o pâine, o litră de 
carne sau o litră de fasole, fiartă în apă cu oțet. În octombrie, 
arestaţii ajung la 48, dar hrana constă în aceleași fierturi de 
carne, fasole, uneori linte, cu ceva varză, morcovi, praz, ardei. 
Sarea este și ea cumpărată regulat. Preţul pâinii a sărit la 12 
parale, al cărnii s-a ridicat la 24 de parale ocaua. De aceea, ori 
de câte ori se poate, pâinea este înlocuită cu mămăligă. În noiem- 
brie, numărul celor osândiţi se reduce la 43, pâinea dispare din 
raţii, fiind înlocuită cu mămăligă, oţetul dispare de asemenea, 
iar raţia se diminuează considerabil. În decembrie, îndestularea 
înseamnă mai multă fasole, care începe să ia locul cărnii, chiar 
şi în zilele care nu sunt de post. Săptămâni la rând, urmează 

fasole şi pâine. Când vine iarna, se termină și fasolea, iar lintea 
îi ia locul; urmează săptămâni în care osândiţii primesc fierturi 
de linte, prefăcute cu ceva ardei, și multă mămăligă. Suntem 
în Postul Mare. Abia pe 25 decembrie 1831, așadar de Crăciun, 
întemnițaţii de la ocna Telega primesc iarăși carne. 

Totuși, deținuții statului modern o duc bine, în comparație 
cu perioada anterioară, când banii ce se dau grosului trezesc 
dorinţa de a deține o temniță oriunde. În aceste condiţii, ares- 
taţii sunt lăsaţi pe seama „proprietarului“ de gros până la plata 
gloabei, până sunt eliberaţi. Marile temnițe din orașele impor- 
tante trăiesc pe seama boierilor locului sau a domnului, care 
se milostivesc, trimițând regulat pâine și lumânări. Când vodă 
Mavrocordat adună toate curvele din ulițele Iașiului, întemni- 
țându-le la Mitropolie, doamna se milostivește, trimițându-le 
„pâine și lumânări, ca să nu șadă pi-ntuneric“. Hâtră, doamna 
lui Constandin vodă Mavrocordat trimite și „un cantari-doaî 
de in, ca să nu șadă făr-de treabă, găsind eglingè furca“!. Alții 
însă sunt pur și simplu generoși cu osândiţii, care au nevoie 
de iertare și de milă creştinească. Grigore Greceanu, mare 
vistier, lasă prin testament, ca milă, pentru osândiţii din temni- 
țele din București o sumă din care urmează să li se asigure 
hrana și lumina: „La pușcărie pentru vinovaţi tl. 500. Și acești 
bani să-i ia epitropii Colţii să-i dea la neguţătoriu cu dobândă 
şi acea dobândă să fie pentru hrana celor den pușcărie, dându-le 
şi lumânări în toate serile“2. Într-o epocă a sărăciei extreme, 
astfel de instituţii trăiesc exclusiv din mila creştinilor. 


1. Pseudo-Enache Kogălniceanu, Letopiseţul Țării Moldovei de la dom- 
nia întâi şi până la a patra domnie a lui Costandin Mavrocordat vv. (1733- 
1774), ediţie critică de Aurora Ilieș și Ioana Zmeu, Minerva, București, 1987, 
pp. 40-41. 

2. Constanţa Vintilă-Ghiţulescu, „«Spre bătrâneţe m-am povârnit»: diata 
marelui ban al Țării Românești Grigore Greceanu (1748)*, SMIM, XXX, 
2012, pp. 149-168. 

Socotelile unei case boiereşti 
de la mijlocul secolului al XIX-lea 


Conașu' este un personaj cu totul special. Întâmplător am 
dat peste socotelile casei lui dintre anii 1848 și 1850, păstrate 
la Biblioteca Academiei Române, la Manuscrise, având cotele 
893 şi 894, caietele liniate conținând informații despre viața 
cotidiană adunate zi de zi. Nu știm cine este Conașu', cum nu 
ştim nici cine este chelarul, păstrătorul cheilor de la cămară 
și scriitorul acestor caiete. Nu știm nici cine este cel căruia i 
se adresează cu apelativul „dumniavoastră“. Autorul notează 
doar lista de cheltuieli pe fiecare zi, timp de trei ani, fără a 
menţiona date care lui îi sunt cunoscute, iar nouă ne-ar fi fost 
astăzi de ajutor pentru a identifica personajele. În socotelile 
casei, chelarul folosește următoarele forme de adresare: cocoana, 
coconița, coconu, conaşu, dumniavoastră, cocoana Elena. Pre- 
supunem că „dumniavoastră“ este rezervat stăpânei casei, căreia 
i se dă socoteală și din a cărei poruncă se fac diferite cheltuieli. 
Ar putea fi Safta Câmpineanu, prima soție a marelui boier și 
dregător Iancu Otetelișanu. Ea este cea care administrează casa 
din București și se ocupă de ridicarea conacului de la Măgu- 
rele. O însemnare de pe18 august 1849 ne duce cu gândul la 
ea: „ose pentru roache dumniavoastră, 4,20 lei“; pe 22 august 
1849 se cumpără „ațe pentru rochia dumniavoastră — 1 leu și 
80 de parale“. Este vorba de oasele de balenă care susțin crino- 
lina sau corsetul. 

Cine este Conașu”? Iancu Otetelișanu este un boier impor- 
tant pe vremea aceea. Proprietar de moșii și de case în Oltenia, 
Iancu își trage numele de la moșia principală din Otetelișu, 
judeţul Vâlcea, unde își are obârșia neamul său și unde își în- 
cepe cariera. Participă intens la viaţa politică regulamentară 
ocupând diferite dregătorii, de la mare stolnic la mare logofăt, 
de la președinte al sfatului orășenesc la vornic al politiei. Se 
îmbogățește în perioada în care deţine funcția de administrator 
al ocnelor de sare. 

Relaţiile și acțiunile Conașului nu sunt întâmplătoare. Se 
implică în mișcarea de la 1848, pentru care își cumpără o „co- 
cardă“, şi are acasă o uniformă pe care o dă la curățat. De pildă, 
pe 17 iunie 1849, într-o miercuri, administratorul casei notea- 
ză: „9 lei — pălărie de uniformă — curățatu' și pene“. Pe 13 iunie 
1848, cocoana Safta cere să se cumpere trei cocarde, una pen- 
tru „dumniavoastră“, apoi pentru „Iosif“ și pentru cel care ține 
socotelile. Și, într-o joi, pe 11 august 1849, cere o birjă la gene- 
ralul Duhamel (f. 71). Mai știm că acest personaj, numit fictiv 
Conașu”, are dorobanţi și aghiotanţi pentru care cumpără pâine 
sau băutură: „duminică, 3 octombrie 1848 — rachiu dimineață 
pentru aghiotanţi“ și „duminică, 18 august 1849, la dorobanţii 
de la Ocnele Mari, 4 lei“. Sau că, pentru el, se fac achiziţii care 
arată preocupările legate atât de slujba deținută, cât și de 
sociabilitatea cotidiană în care este implicat. Astfel se cumpără 
deseori hârtie de scris, plicuri, dar și cărți de joc, bileturi (cărți 
de vizită sau felicitări, dat fiind că ne aflăm în ziua de Crăciun!) 
(„sâmbătă 25 decembrie 1848 — 200 bileturi pentru coconu, 
45 lei“), hărți, se trimit și se primesc scrisori prin intermediul 
unui căprar („miercuri, 22 septembrie 1848: pentru scrisoare 
şi la un căprar 4 sfanţih“) sau cu „ștafeta“, la Craiova, cel mai 
adesea, la Brașov, la Câmpina sau la Viena. Conașu' are dreptul 
să țină arme în casă, drept pentru care plătește anual o taxă 
la poliție (10 ianuarie 1849). Când pleacă în călătorie cere și 
plătește pentru eliberarea unui pașaport o taxă de 16 lei și 36 
de bani. 

Putem bănui că este vorba de Iancu Otetelișanu și datorită 
mențiunii proprietăţii de la Măgurele, unde investește consis- 
tent în refacerea și mărirea conacului („duminică, 3 octombrie 
1848: la zidaru de la Măgurele pă 31 și o jumătate de zi — 18 
lei“) și unde face cheltuieli de aprovizionare și de înfrumusețare 
la fel ca pentru locuinţa din București. Se străduiește să trimită, 


1. Mulţumesc domnului profesor Andrei Pippidi pentru sugestie, dar 
și pentru lectura paginilor referitoare la Iancu Otetelișanu, în urma căreia 
mi-a confirmat identitatea Conașului. 

cu hamali, un policandru uriaș. Pentru amenajarea locuinţei 
din București și pentru mărirea ei, Conașu' beneficiază de pla- 
nurile arhitectului Xavier Villacrosse, potrivit notei din 18 iunie 
1849: „600 lei la pietrari după foița lui Vilagros“. În ziua aceea 
sosesc zidari și salahori şi se aduc în curte pietre, nisip, cuie 
şi altele pentru o astfel de lucrare. 

Nu cunoaștem numele Conașului, dar îi întâlnim prin toată 
curtea și prin toate odăile pe rândași, vizitii, valeţi, tâmplari, 
fierari, spălătorese și le aflăm numele: Costache, Andrei, Dumitru, 
Preda, Ioniță, Moise, Lucsandra. Pentru ei, chelarul primește 
bani să le cumpere de-ale gurii (prune, pâine, rachiu, vin) și haine 
(cizme, basmale, pantofi), și să-i îngrijească la vreme de boală, 
când e chemat bărbierul să le ia sânge sau să le pună lipitori. 

Ne vom folosi însă de informaţiile atât de preţioase pentru 
a reconstrui universul cotidian al unui case boierești din Bucu- 
rești de la mijlocul secolului al XIX-lea, prinsă între mondeni- 
tate și revoluţie. 

Coșul zilnic al Conașului este destul de selectiv. În primul 
rând, casa are un bucătar cu simbrie: Florea. El este cel care 
face lista de necesități și tot el este cel care alcătuiește meniul 
de fiecare zi, pentru care primește o anumită sumă de la chelar. 
Dintr-o însemnare de pe 7 noiembrie 1849 aflăm că acest bucă- 
tar are propria condică de socoteli: „bucătarului din care am 
însemnat la condica lui — 822 de lei“. Numai că lista de produse 
cumpărate ne induce în eroare. Dacă bucătarul are propria 
condică, atunci de ce mai este însărcinat chelarul cu achizițio- 
narea de alimente? De ce pe lista de fiecare zi se regăsesc unt- 
delemnul, franzela, oţetul, dar și produsele aparte, precum va- 
nilia, piperul, migdalele sau chitrele? N-ar fi trebuit să se afle 
pe lista bucătarului? Nu avem prea multe explicaţii. 

Lista produselor cumpărate nu ne îngăduie să alcătuim un 
meniu zilnic, ci doar unul sezonier. Săptămânal, casa se aprovi- 
zionează cu lucruri aproape indispensabile: pâine, cafea, zahăr, 
untdelemn, oțet. Alături de lumânări, aceste produse se regă- 
sesc constant în orice listă. Cum casa este locuită de „dumnia- 
voastră“ și de Conașu”, de slugi și de rude, cantităţile diferă; 

astfel, untdelemnul franțuzesc este numai pentru Conașu”, ca- 
feaua cea bună e pentru coniţa, iar pâinea... Aici diferenţele 
sunt foarte mari: dacă jimbla se cumpără pentru slugile din 
casă sau pentru cele angajate temporar să facă anumite treburi, 
cum este spălătoreasa, pâinea este pentru toți cei ai casei; doar 
franzela este pentru Conașul. Așa apare la începutul adnotărilor 
din 1848: „franzelă pentru conașu“, iar pe măsură ce ne apro- 
piem de 1849, franzela ajunge pe „masa lui conașu“, adică și la 
ceilalți membri ai familiei. Pâine mănâncă și câinele familiei 
pentru care se plătesc zilnic 2-3 parale: „pâine pentru câine“. Exis- 
tă evidente diferenţe de calitate între pâine, franzelă și jimblă. 

Când se intră în post, bucătarul adoptă un meniu corespun- 
zător acestei perioade de constrângeri alimentare și comandă 
icre, măsline, halva, cutii de lacherde sau de scrumbii. Prin au- 
gust încep să se cumpere fructele de sezon: pepeni, pere, prune 
şi mai apoi struguri și piersici. În sezonul rece, fructele preferate 
sunt „protocalele“ și lămâile. Tot atunci se fac mai des „mari- 
natele“, când se cumpără piper pentru marinată, untdelemn 
pentru marinată, frunze de dafin pentru marinată. 

La masa lui Conașu' se bea rachiu, rom, vin. Calitatea ra- 
chiului sau a vinului cumpărate diferă în funcţie de băutor; 
însemnarea „marţi, 21 septembrie 1848 — rachiu pentru dum- 
neavoastră, 20 sfanțih“ arată că nu este vorba de „rachiu pentru 
aghiotanţi“. Pe 19 februarie 1849, se cumpără o sticlă de vutcă 
de 20 de lei și 10 sfanţii, în timp ce Iosif, curelarul, primește 
vin și pâine pe 21 de zile de 3 lei și 10 sfanţi. 

În septembrie, casa începe să se pregătească de iarnă. Se 
cumpără ingrediente pentru murături și pentru dulceţuri („luni, 
5 septembrie 1849: pentru dulceţuri — 203 lei și 35 de parale“). 
Se cumpără regulat lemne, cu carul, și cărbuni, atât pentru pre- 
pararea hranei, cât şi pentru încălzirea caselor. „28 octombrie 
1848: 3 389 oca cărbuni câte 14:20 suta — 488 lei; 4 oca lumânări 
de seu — 13 lei“. Uneori se fac și cumpărături pentru sociabili- 
tate: pe 23 octombrie 1848 se cumpără „ţigări pentru boieri“, 
„franzelă pentru mosafiri“ (18 octombrie 1848) sau „luni, 10 oc- 
tombrie 1849: o pereche de cărți coconiţii — 4 lei și 20 de parale“. 

AnX a. 


De prin mai și până în septembrie, chelarul cumpără, o dată 
la două zile, gheaţă atât pentru ţinerea lucrurilor la rece, cât 
şi pentru prepararea diferitelor cocteiluri. Alteori se cumpără 
înghețată: pe 31 iulie 1849 (duminică), conașul are la masă cinci 
îngheţate cumpărate cu 5 lei și 30 de parale. 

Safta Otetelișanu este foarte evlavioasă. Din notele zilnice 
ale administratorului aflăm cum cucoana Safta împarte pomeni 
în toate părțile: se împart parale la săraci, la calicii de prin 
mahala, la biserică, pe la sărbători, sau prin intermediari, când 
nevoința unuia îi este cunoscută. Dar trebuie spus că există o 
ierarhie a sărăciei în funcție de barii pe care îi împarte („vineri, 
12 august 1849: la un sărac prin Costachi — 2 lei şi 12 parale“; 
„sâmbătă, 13 august 1849: la un sărac din porunca dumnia- 
vostră — 4 lei și 20 de parale“; „marți, 16 august 1849: la un 
sărac — 14 parale“). 

Mai mulți preoţi trec pragul casei, chemaţi fie pentru a fi 
miluiți, fie pentru a oficia anumite slujbe („joi, 1 septembrie 
1849: la un preot cu botezul — 2 leii și 10 parale“) ori pentru a 
sfinți puțul din curte. De sărbători, cocoana Safta face colive, 
frământă o pâine specială, așa-numitul artos, merge la biserică, 
unde împarte lumânări de ceară și pomeni celor săraci sau 
clericilor. Sofroniecălugărul o ajută pe cucoană să îndeplinească 
ritualurile din vremea sărbătorilor. El apare ca beneficiar a 
multe pomeni din parte casei. Pe 5 ianuarie 1849, cucoana cum- 
pără 5 funți de zahar, lumânări de ceară, 500 de nuci, pesmeţi, 
grâu și lumânări și le trimite pomană la o săracă. Suntem în 
preajma Bobotezei. Pe 6 ianuarie 1849 apar alte cheltuieli 
prilejuite de această sărbătoare: 

„pentru artos 6:30 

Sofronii pentru biserică: 24 

vin pentru artos 2:10 

la biserică 10:12 

4 oca lumânări 2:10 

la o birjă prin Costache 2:10 

bacșiș prin Costache 2:10 

zahar 7:20 

hârtie de scris 2:10 

rachiu pentru Sofronie: 14“. 

Pe 7 ianuarie 1849, de Sfântul Ion, cheltuielile arată că mem- 
brii familiei sunt preocupaţi de chestiunile religioase: se plătește 
o birjă pentru mers la biserică, se trimit bani prin Sofronie, se 
împart pomeni la patru săraci, iar călugărul este cinstit cu vin 
de 24 de sfanţi. În tot cazul, călugărului Sofronie îi cam plac 
vinul și rachiul. 

Curăţenia se ţine cu ajutorul unei spălătorese, plătită re- 
gulat să curețe rufele familiei într-o spălătorie amenajată în 
interiorul casei, pentru care se cumpără periodic săpun prost, 
scrobeală albastră, scrobeală albă și piatră acră. La sufragerie 
se pune săpun bun, care se împarte și în odăile membrilor fa- 
miliei. Cocoana Safta, deși trecută de prima tinereţe, să tot aibă 
vreo 50 de ani, folosește încă pomadă („vineri, 18 august 1849: 
pomadă dumniavoastră — 6 lei și 30 de parale“), alifie, apă de 
flori, dar și praf pentru curăţatul dinților. 

Din când în când se face o curăţenie generală: ţiganii sunt 
plătiți să măture curtea, coșarii să curețe coșurile, spălătoresele 
să frece podelele, grădinăreasa să taie lămâii din sere, salaho- 
rii să curețe „podurile“ (adică în fața curții). Casa se împodo- 
beşte cu flori de la florărie, de unde, din când în când, se achi- 
ziționează plante de sezon, când se cumpără „oale cu flori“. 
Rândașul are în grijă grajdul și primește sarcina de a face curat 
folosind „târnurile“ și gălețile cu apă. Această apă se cumpără, 
mai ales pe timp de toamnă sau de iarnă („duminică, 3 octom- 
brie 1848: la sacagiu pe luna lui septembrie“, „luni, 5 septem- 
brie 1849: sacagiului pă luna lui avgust — 31 lei și 20 de parale“). 
Nu știm nimic de umblătoarea casei, din condică aflăm că, pe 
10 octombrie 1849, Safta a cumpărat două „ţucaluri“ cu 18 lei 
şi 20 de parale și a plătit pentru „un cazan la baie“. 

Luminatul casei se face fie cu lumânări, fie cu „lambe“, fie 
cu felinare. Lumânările se cumpără chiar și de două ori pe săp- 
tămână, în cantităţi destul de mari, mai ales pe timp de iarnă, 
când ziua este destul de scurtă, iar lumina naturală trebuie 
suplinită de iluminatul artificial. Lumânările de seu se folosesc 

în toată casa, cele de ceară se cumpără destul de rar, cu precă- 
dere pentru a fi oferite bisericii de sărbători. Utilizarea lămpilor 
este o adevărată bătaie de cap, din cauză că au nevoie de fitil, 
de sticlă, de combustibil („marţi, 2 august 1849: o oca undelem- 
nu pentrulambe — 5 lei“) și trebui „drese“ mai mereu. Felinarele 
se folosesc cu precădere la grajd. 

Copiii din casa Otetelișanilor primesc și ei haine noi sau, 
din când în când, le sunt drese cele vechi („luni, 22 august 1849: 
pentru hainele copilului — 209 lei“), dintr-o însemnare din 18 
august 1849 aflăm că li s-a cumpărat „condee de piatră“. Chiar 
şi bacșișurile sunt trecute în condică. Pe 1 ianuarie 1849 pri- 
mesc bacșiș fata spălătoresei, sacagiul și fierarul. 

Administratoarea casei de pe Podul Mogoşoaiei este Safta 
Otetelişșanu, femeie evlavioasă și bună soţie, prietenă cu Elena 
Filipescu, amanta și mai apoi soția lui Iancu Otetelișanu. Pe 
4 octombrie 1848, Safta îi cere chelarului să achite cei 30 de 
galbini împărătești pe care cocoana Elena îi cheltuise la condu- 
ragiu: „s-au dat la pantofărie coconii Eleni care face 85:32 lei“. 
Peste două luni, Safta plătește o birjă pentru Elena: „25 decem- 
vrie 1848: un sfanţih prin neamţu la o birjă, la cocoana Elena“. 
Din prietenie sau ca să-i facă pe plac lui Iancu, Safta îi trimite 
Elenei, în dar, un coș cu pere: „joi, 15 iulie 1848 — 2 oca de pere 
prin Ioniță pentru cocoana Elenca, 2,12 lei“. Se pare că această 
relaţie în trei, care a scandalizat societatea românească de la 
mijlocul secolului al XIX-lea, a funcționat destul de bine. 


„...marfa nu izvorăşte 
după cum socotiți dumneavoastră“ 


Războaiele, epidemiile, răzmerițele împuţinează proviziile, 
ţin comerțul pe loc și provoacă penurie, criză, sărăcie și foamete. 
O mărturie din războiul din 1769—1772: „n-au prea căzut marfă, 
după cum am arătat dumitale cu poșta, și crezi [că] vei fi în- 
țeles toate, că nu ieste vreo pace să poată aduce negustorii vreo 
marfă în greu, ci care cum poate scapă cu câtecevași“. Așa îi 

scrie Antonie Nicolatin, de la Mehadie, pe 5 mai 1770, tovară- 
șului său de afaceri Hagi Popp de la Sibiu. Cum Hagi Popp in- 
sistase să-i trimită mărfuri, care însă nu se găsesc, Antonie în- 
cearcă să-l tempereze: „mai pe scurt, aicea marfa nu izvorăște 
după cum socotiți dumneavoastră“. Drumuri desfundate, cucu- 
ruz necules, ploi abundente și secete pârjolitoare sunt cauzele 
eterne ale întârzierilor sau ale blocajelor. Chiar și prețul fixat 
de domnie (nart) poate să întârzie vânzarea unor produse. „Pen- 
tru zahăr i piper au scăzut tare şi aicea la preţ, că zahăru s-au 
pus nartu, oca cu parale 60, dar eu am fost dat mai nainte 75 
oca cu parale 62, ci dumneata'mi vei scrie că de voi găsi să-l 
dau și celălalt cu acest preţ, de nu să-l ținem, văz că paguba 
este“, scrie, din Craiova, Tudoran Mihali. În același an, 1786, 
piperul stă chiar mai rău: „piperul este cu 2 lei oca, dar destul 
mi-am bătut capu ca să dau și n-am putut, că au mai rămas 
2 oci nevândute și cât dau pe la băcani tot fără de bani“. 


...Şİ să fie în orașul domniei mele 
îndestulare de pâine... 


Pâinea se vinde în funcţie de recolta de grâu. Dacă recolta 
e proastă, pâinea e scumpă; dacă grâul se face din belșug, pâi- 
nea este ieftină și pentru toate buzunarele. De pildă, în 1807, 
an de război și de ocupaţie rusească, o pâine de 70 de dramuri 
costă o para, la fel și jimbla de 50 de dramuri. Vodă Constan- 
tin Ipsilanti speră ca acest preț să rămână pe loc până „va veni 
îndestulare de grâu nou“, însă războiul nu aduce îndestularea 
mult așteptată. Dimpotrivă, în anul următor, pâinea ajunge să 
coste 8 parale, jimbla 9, pentru ca în 1809 să ajungă la un preț 
aproape dublu: o pâine costă 14 parale, iar jimbla 16 parale’. 
Anul ciumei, 1813, aduce iarăși scumpirea pâinii. 


1. Dumitru Furnică, op. cit., p. 25, 5 mai 1770. 

2. Ibidem, pp. 133-134. 

3. Pentru diferitele liste de produse cu preţurile lor vezi ibidem, pp. 
119-122, 17—172, 211-217, 256-257. 

Calitatea pâinii se apreciază astfel: „albă, curată și coaptă 
bine“. Din „rețetele“ traduse de doctorul Dimitrie Samurcaș 
(1818) aflăm că există două sortimente: „pâinea cea de obște 
mai neagră“ și „cea albă de casă“!. Un alt pitac stabilește ca 
pâinea să fie „albă, curată și coaptă bine“ și mai presus de toate 
să respecte gramajul (U/9, 922). 

Îndestularea menţine liniștea, ieftinătatea aduce „nemuri- 
rea“, belșugul oferă slava?. Când zahareaua se găsește din abun- 
denţă, domnul acordă cu largheţe privilegii, scutiri și încura- 
jează inițiativele autohtonilor. Urmând probabil exemplul din 
Imperiul Otoman, unde sultanul se îngrijește cu precădere de 
buna aprovizionare a Istanbulului, domnii români se preocupă 
în special de populaţia urbană a capitalelor. În ciuda mărimii 
sale impresionante, Constantinopolul se pare că n-a suferit de 
foame astfel încât să provoace revolte comparabile cu cele din 
spaţiul francez’. Nici Bucureștiul sau Iașiul nu sunt tulburate 
de revolte provocate de lipsa pâinii. Plângeri se înregistrează, 
dar domnii încearcă să găsească soluţii, astfel încât nemulțu- 
mirea să nu ia amploare. În plus, consumul mare de mămăligă 
face ca pâinea să nu fie chiar atât de căutată. 

Iar când orașul se zbate în sărăcie sau e bântuit de holeră, 
de ciumă sau e lovit de secetă, vodă își aduce aminte de poporul 
său și încearcă să-i astâmpere foamea luând măsuri de protec- 
ție: prețuri fixe la alimentele de bază, astfel încât să mănânce 
şi cel sărac, să se îndestuleze și cel bogat. Pe 26 septembrie 
1792, Mihai vodă Suţu intervine în favoarea orășenilor din 
Focșani și a locuitorilor din Râmnicu Sărat, supăraţi de vămui- 
rea celor de „trebuinţa caselor lor“, adică „pentru cherestele de 


1. Pompei Gh. Samarian, Medicina şi farmacia în trecutul românesc, 
București, 1938, II, p. 128. 

2. Despre necesitatea belșugului de pâine și revoltele pe care le poate 
provoca lipsa acesteia, vezi Nourrir les cités de Méditerranée, volum îngrijit 
de Brigitte Marin și Catherine Virlouvet, Maisonneuve & Larose, 1999. 

3. Ebru Boyar, Kate Fleet, A Social History of Ottoman Istanbul, Cam- 
bridge, Cambridge University Press, 2010. Mai ales capitolul „The Consu- 
ming City“, pp. 157-205. 

casă, pentru lemne de foc, pentru grâu, porumb, mei, orz, pentru 
fasole, varză, ceapă, linte și oricare alte lucruri de ale mâncării 
- şi ale băcăniii“. Şi arată cu degetul către vameșii și ispravnicii 
locului, care nu „se părăsesc de urmările ce s-au obicinuit rău“ 
(U/9, 159-160). Rechiziţiile din timpul ocupațţiilor militare cre- 
ează alte neplăceri. În 1810, brutarii din București sunt obligaţi 
să facă „pesmetul“ necesar armatei ruse, iar orașul rămâne fără 
pâine. Trași la răspundere, brutarii se apără arătând că nu mai 
au vreme și de pâine pentru hrana norodului și cer unirea cu 
cei din breasla simigiilor și cu cei din breasla jimblarilor astfel 
încât orașul să nu ducă lipsă de hrana de bază. Cererea lor este 
aprobată, dar asta nu aduce liniștea decât pentru scurt timp; 
curând se constată că „pâinea și jimbla ce o scot brutarii și jim- 
“blarii, după ce este lipsă, apoi este și mai proastă“. Locuitorii 
nu întârzie să se plângă din nou, stăpânirea intervine și porun- 
cește rezolvarea situaţiei, cerând, sub amenințare cu pedeapsa, 
ca pâinea, jimbla, covrigii, simiţii să fie „întocmai după proba 
ce sunt legaţi și dramurile deplin“. Carevasăzică, brutarii nu 
respectă greutatea pâinii, păcălind cu „furtișagul“ din ocaua 
hărăzită, fac astfel pâinea mare, obligând săracul să cumpere 
mai mult decât îi permite buzunarul. Cu toate că și-ar dori mai 
mult, sărmanul nu are parale decât pentru sortita măsură. 
Pitacul hotărăște: brutarii „să scoaţă și pâne de câte o jumătate 
oca de câte opt şi de câte patru parale, ca să fie spre înlesnirea 
săracilor“, și nu numai „pâine de șaisprezece parale ocaua“. În 
scurt: „pâne și jimblă să fie cu îmbelșugare în politie“ și „să scoață 
și de două ori într-o zi“ (U/9, 921). De nu vor urma porunca, bru- 
tarii se supun pedepsei cu „ocna și cu răpunere de viață“. 
Astfel de pedepse se dau frecvent. Caretașul german Döbel 
povestește că în Bucureștiul anului 1830 era obiceiul ca „bruta- 
rii care fac pâinea prea mică și proastă să fie țintuiți de o ureche 
de ușa prăvăliei sau casei [lor]“, iar toată marfa să fie împărțită 
săracilor. Pedeapsa, dureroasă și care mai lasă și semne, nu-i 
sperie pe brutari, din moment ce Dibel este martorul a nume- 
roase execuţii, iar în uliţă se ciocnește zi de zi de o mulțime 

de asemenea „greșiți“ pe care îi recunoaște „după lobul urechii 
sfârtecate“ (CS/AI, 467-468)!. Pedeapsa nu este una nouă, croni- 
carul Manolache Drăghici povestește că Alexandru Mavrocordat 
Deli bei, ajuns domn al Moldovei în 1782, obșinuia să iasă „in- 
cognito“ prin târgul Iașilor, urmărind punerea în aplicare a 
poruncilor domnești. Și care „din casapi seau pitari îndrăznea 
să vânză lipsă, pedeapsa lui era știută: să-l bată cu urechea la 
stâlp unde sta căte o zi întreagă în ochii publicului, și cei mulţi 
rămânea zăluzi și smintiţi în toată viața“. Aceleași practici sunt 
consemnate și de Dumitru Papazoglu în cartea sa dedicată 
istoriei fondării Bucureștiului?. Se mai povestește despre acest 
Alexandru Deli Bei că avea obiceiul de a arunca, în uliţă, care 
întregi cu pâine și carne pentru hrana săracilor, marfa fiind 
confiscată de la cei prinși cu nereguli. Astfel, ori de câte ori ieșea 
„în teptil“, cum scrie Manolache Drăghici, domnul era însoţit 
de cârdurile de săraci, care sperau să „agonisească“ ceva (p. 48). 

Pedepse sunt consemnate în cazul pitarilor din Focşani. În 
1848, eforia orașului introduce în buget o serie de amenzi 
percepute de la cei ce nu respectă regulile de fabricare a pâinii. 
Are deja loc o schimbare clară, care pune în prim-plan igiena, 
calitatea, greutatea: pitarii jidovi sunt amendaţi pentru „reaua 
calită în pâne“, David sin (fiul lui) Herșcu este sancționat „pen- 
tru că s-au dovedit că au călcat aluatul pânei cu picioarele“, 
lucru rar și nemaiîntâlnit până atunci’. 

Când preţul pâinii scade și cei săraci sunt îndestulați, vestea 
cea bună e transmisă într-o scrisoare: „Pâinea a scăzut la patru 
parale cel puţin, și se aude, spre marea satisfacţie a norodului, 
că va mai scădea spre sfârşitul lunii cu încă două parale; ceea 


1. Respectarea greutăţii și a preţului pentru alimentele de bază (pâine, 
carne, băutură) este o preocupare permanentă în modernitatea românească. 
Pitace peste pitace încearcă să reglementeze această situaţie, fără să reu- 
şească să provoace măcar un fior de spaimă în rândul producătorilor. 

2. Manolache Drăghici, Istoriea Moldovei pe timp de 500 ani, Tipogra- 
fia Institutului Albinei, Iași, 1857, tom II, p. 47. 

3. Artur Gorovei, „Folticenii. Cercetări istorice asupra orașului“, în RIS, 
X-XII, 2005-2007, pp. 403-453. 

ce va face ca prețul pâinii să fie de numai opt parale față de 
14, cât era“, îi scrie Zinca Golescu, din Golești!, fiului său Ștefan. 

Modernizarea aduce legi în acest domeniu. Se fixează atribu- 
ţii și îndatoriri ale brutarilor, se stabilește preţul grâului, se 
hotăreşte cine, cum și unde ar trebui să-l vândă: „îndestularea 
obștească pentru pâine, carne și lumânări este întâiul obiect 
către care dregătorul mai cu osebire trebuie să-și ţintească da- 
tornica sa îngrijire şi priveghere“, sună „țirculara Departamen- 
tului din Lăuntru“ din 27 noiembrie 1840 (MA, I, 178). Pentru 
a evita orice speculație, gazetele oficiale anunţă zilnic prețul 
grâului şi pe cel al vitelor. Este de la sine înțeles că toate aceste 
reglementări au în vedere grâul, meiul, păpușoiul și toate semin- 
ţele care se pot transforma la un moment dat în făină?. Din 
cauză că mult prea puţin din toate acestea sunt luate în seamă 
şi din cauză că orașul are nevoie de pâine, comisii după comisii 
pun la punct reglementări minuţioase. Contractele trebuie să 
se facă obligatoriu sub „privirea și răspunderea“ șefului poliţiei, 
a „prezidentului și a mădularelor eforiei (orașului Iași), de față 
cu starostii corporațiilor și cu cei mai fruntași neguțitori“. Așijde- 
rea în ţinuturi, unde ispravnicii vor juca un rolimportant. Prin 
„măsuri de aeruri“ se fixează greutatea, consistenţa, preţul pâi- 
nii și al jimblei, se oferă detalii cu privire la procesul de fabri- 
caţie, cantitățile de făină, apă, sare, astfel încât, la sfârşit, orice 
aluat frământat, dospit, copt să devină o pâine de „una oca“. 
Toate acestea ar trebui asumate de proprietarii de pitării, bru- 
tării, brutari, calfe semnând un „formular“, răspândit în orașe, 
târguri și ţinuturi, în care se jură că „la lucrarea pâinii și a 


1. George Fotino, Din vremea renașterii naționale a Țării Româneşti. 
Boierii Goleşti, Imprimeria Naţională, București, 1939, vol. II, p. 147, iulie 
1840. 

2. Trebuie spus însă că măsurile din ţările române cu privire la grâne, 
făină, produs finit, sunt destul de tardive, dacă e să privim minuţioasa re- 
glementare din Franța Vechiului Regim atunci când este vorba de un produs 
atât de important precum pâinea. Vezi Steven Kaplan, Les ventres de Paris. 
Pouvoir et approvisionnement dans la France d'Ancien Régime, Fayard, 
Paris, 1984. 

jămnei [...] nu vor întrebuința nici un vicleșug pentru interes 
sau vreo mituire cu bani“. Onestitatea este asigurată de un 
jurământ în biserică, trecut apoi într-o „foaie de jurământ“ și 
pus sub amenințarea pedepsei divine (MA, I, 178-181). Iar ca 
orașul să aibă pâine, o şcoală de brutari este mai mult decât 
necesară: „pentru asigurarea îndestulării orașului cu pâine, s-a 
hotărât cele următoare, ca să se întindă mai mult profesia de 
brutar“ (27 august 1848). Elevii acestei prime școli vor fi soldații, 
iar profesorii vor fi aleşi dintre brutarii cu experiență, fiind 
vorba așadar mai degrabă de un învățământ practic!. 

Cu toate acestea, penuria nu poate fi evitată. Consulul fran- 
cez la București, Adolphe Billecocq (1839-1846), vorbește despre 
lipsa pâinii, resimţită mai ales în București, dar și despre nume- 
roasele abuzuri comise chiar de eforia orașului, cea care ar fi 
trebuit să vegheze la „îmbelșugare“ (CS/5, 66). Aceeași stare 
de lucru și la Iași, și prin ținuturi, și la sate, unde pâinea conti- 
nuă să lipsească. La ieșirea din iarna anului 1847, pâinea și 
mălaiul sunt o raritate pentru cei săraci. Degeaba strigă guver- 
nul moldav către proprietari și le cere doar „trei merță pâine“ 
să fie de ajutor pentru cei „lipsiţi“, promițând că vor recupera, 
la recolta cea nouă, degeaba se fac circulare, degeaba se profe- 
rează amenințări; vremurile de lipsuri nu îngăduie milostenie 
pentru nimeni: „au primit raporturi din partea ispravnicilor 
Fălciu, Vaslui și Eşii că unii din proprietari nu se unesc a face 
înlesnire lăcuitorilor supt felurite propuneri, și mai ales zicând 
că popușoii, găsindu-se arvoniţi, nu ar găsi de unde să cumpere“ 
cele trei merțe de mălai care i-ar scoate din foamete pe cei calici. 
Circularele se tot repetă, lăsând astfel să se înțeleagă că e posi- 
bil ca mulți dintre cei săraci să-și fi găsit sfârșitul în această 
iarnă grea lipsiți de hrană (MA, I, 460). 

Nu toată lumea mănâncă pâine. Când își alcătuiește analiza 
statistică, în 1849, Nicolae Suțu constată că marea majoritate 


1. Ilie Cojocaru, Începuturile învățământului tehnic şi profesional în 
Moldova şi Țara Românească, Editura Didactică și Pedagogică, București, 
1967, p. 112. 

a moldovenilor nu cunosc noțiunea de pâine. Doar 120 409 
moldoveni, dintr-o populaţie de 1 341 696 locuitori, mănâncă 
pâine, restul se hrănește cu făină de păpușoi. Chiar și la Iași cei 
care consumă pâine sunt destul de puţini, cam o treime!. Cifrele 
par destul de mici, iar Suţu mărturisește că nu poate estima 
cantitatea de pâine făcută în casă. La acest număr s-ar putea 
adăuga câţiva care ar cultiva grâu, l-ar păstra, măcina și apoi 
l-ar folosi pentru pâinea zilnică. Această ipoteză poate fi avan- 
sată și în alte părţi, unde consumul mic de pâine este legat de 
numărul de brutari sau pitari prezenţi. Dar este greu de stabilit 
numărul brutăriilor dintr-un oraș, cunoscând semantica terme- 
nului de pitar, rang boieresc fără vreun conţinut, dar și meseria 
ca atare?. Mai apoi, mămăliga se face mult mai ușor într-o 
economie a timpului destul de precară. Nu are nevoie de dospire 
şi coacere, ci doar de un ceaun cu apă fiartă în care să cloco- 
tească făinuri de orice fel. 


„„„îmbelşugare de carne... 


Orașele și târgurile au nevoie de îmbelșugare de carne. Râ- 
mătorii, vitele, oile se taie zi de zi în locuri special amenajate 
numite zalhanale, sau scaune de carne, un fel de abatoare im- 
provizate, cel mai adesea, pe malurile râurilor. Dacă găinile, 
curcanii, puii, gâștele, rațele se pot vinde în viu, fără să fie ne- 
voie de cine știe ce condiţii de igienă, vânzarea cărnii tăiate 
pune probleme, sau ar trebui să pună probleme de igienă, dar 
şi de ordine. Principala preocupare a autorităţilor este legată 
de stoparea furturilor de animale, care, odată sacrificate, nu mai 
pot fi identificate și restituite proprietarilor de drept; „râmătorii 
iarăși zalhanaua să-i aibă fără a îndrăzni cineva să-i taie ca 


1. Nicolae Suţu, Opere economice, Editura Științifică, București, 1957, 
p. 216. 

2. Simion Câlţia, Așezări urbane sau rurale? Orașele din Țările Române 
de la sfârşitul secolului al XVII-lea la începutul secolului al XIX-lea, Editura 
Universităţii Bucureşti, București, 2011, p. 400-401. 

să nu se facă catahrisis și zăticnire alișverișului tăindu-se vite 
streine, afară de cei care taie pentru trebuințele caselor lor“, 
sună porunca lui vodă Moruzi din 2 martie 1796 (U, VI, 676). 
Într-o epocă în care furtul de animale ocupă primul loc în rândul 
infracțiunilor, sacrificarea vitelor furate reprezintă mijlocul cel 
mai la îndemână pentru a scăpa de urme. Or, lupul paznic la 
oi pare a fi ordinea zilei... Marin și Neagul din Negoșani sunt 
purcarii marelui șetrar Mănăilă, având în grijă o turmă mare 
de porci pe care trebuie să-i îngrașe prin bălți și prin păduri 
cu ghindă și jir... Ei bine, își fură stăpânul, vânzând 92 de porci 
pe ici, pe colo, îşi hrănesc familiile, înfruptându-se săptămâni 
şi luni la rând cu nu mai puţin de 300 de purcei. Până într-o 
zi, când trebuiră să dea socoteală în fața marelui șetrar, iar 
lipsa la numărătoare să-i ducă la grosul pușcăriei!. 

Aici suntem interesaţi totuși de condiţiile în care sunt sacri- 
ficate aceste animale. Zalhanaua este mai totdeauna murdară 
şi prost plasată, în ciuda numeroaselor prevederi, reguli, obli- 
gaţii, controale și ameninţări: să fie curat; tăierea să se facă 
dimineaţa, când încă este răcoare și, până apar mușteriii, să 
aibă timp măcelarii să curețe locul; sacrificarea animalelor să 
se facă în apropierea apei, pentru a se spăla și a îndepărta 
sângele; să fie în afara politiei, să se arunce leșurile, resturile, 
oasele cât mai departe de zona locuită. Sunt câteva dintre măsu- 
rile de igienă minime și necesare. Dar „poruncile, ca toate porun- 
cile, sunt făcute ca să fie încălcate“. Zalhanaua se ridică acolo 
unde n-ar trebui să se ridice, carnea nu se păstrează așa cum 
ar trebui să se păstreze. La un moment dat, măcelarii merg 
cu îndrăzneala până la a tăia vitele „în mijlocul politiei, în piața 
obștească“, și asta „împotriva hotărârilor ce sunt date“? Elibe- 
rarea centrului orașului de priveliștea morbidă a sacrificării 
animalelor este una dintre ambițiile modernizării. De la scaunul 
de carne până la zalhana și la abator, reformarea arată o 


1. ANIC, Fond ms. 171, f. 435, 9 aprilie 1712. 
2. P. Gh. Samarian, op. cit., III, p. 375. 
3. Ibidem, p. 376, 15 iunie 1828. 


74 PATIMĂ ȘI DESFĂTARE 


schimbare de sensibilitate: modernitatea nu mai este dispusă 
să vadă sângele țâșnind din biata vită, măcelărită sub privi- 
rile clienţilor, clientul nu mai este interesat de abilitatea măce- 
larului de a împărți egal și senin hălcile de carne în funcție de 
preferinţe și de pungă; și-apoi, nici sângele proaspăt nu mai 
pare a fi atât de gustos și de hrănitor ca odinioară. În numele 
igienei, în numele civilizaţiei, animalul și carnea lui ar trebui 
izolate în spaţiul închis și invizibil al abatorului, la marginea 
cetăţii, unde ţipetele sunt oprite de ziduri, chinurile agoniei sunt 
ascunse de garduri, rămășițele sunt curățate de ape. Omul mo- 
dern primește doar produsul, fără a mai fi spectator la ceea ce 
devine dintr-odată barbar. Sau, cel puţin acesta este discursul 
igienist propagat prin intermediul medicilor. Doar că tinerele 
state moderne, pe cale să investească în devenirea lor, se mișcă 
agale printre atâtea pretenţii de reformare. De pildă, în 1853, 
Departamentul Treburilor Dinlăuntru trimite noi măsuri cu 
privire la „tăierea vitelor afară din centrul orașului“. Reiau 
informaţia că aceste măsuri se accentuează și se impun din 
cauza unor epidemii care ameninţă un număr mare de locuitori, 
astfel încât se pun în lucru poruncile trimise. Acum, pe 8 iunie 
1853, circulara se adresează Comitetului Carantinelor, consti- 
tuit în contextul Războiului Crimeii și din cauza iminenţei unor 
epidemii. Circulara pare să ascundă existența unor alte pitace 
care, în numele „putorii și murdalâcului“, ceruseră eliberarea 
centrului orașului, de data aceasta Bucureştiul, de spectacolul 
„măcelăresc“. „Am cerut“, se scrie, „de la Cârmuire, a se muta 
măcelăria la o margine de oraș“. 

Carnea trebuie să fie „bună și grasă“ pentru a fi comercia- 
lizată. Pe 13 martie 1813, piteștenii se plâng că măcelarii vând 
carnea „grasă“ şi la preţ mic boierilor din oraș, în timp ce lor, 
săracilor, le rămâne carnea „proastă și slabă“, dar și asta vân- 
dută la un preţ inechitabil și mult mai mare decât preţul plătit 
de cei mari (U/10,, 922). „Îndestularea obștii capitalii de articolul 


1. ANIC, Ministerul de Interne, Direcţia Sanitară, dosar 24/1853. 

cărnii“ deschide seria licitaţiilor organizate de sfatul orășenesc 
pentru ca locuitorii să nu ducă lipsă. De pildă, pe 29 iunie 1843, 
Sfatul anunță, prin intermediul gazetei Vestitorul românesc, că 
deschide „mezatul“ pentru aprovizionarea orașului cu carne, 
chiar dacă vechiul contract expiră în noiembrie, pentru „a se 
putea asigura cu desăvârșire“ această misiune. 

Iar când negustorul care, beneficiind de un contract destul 
de consistent, nu se achită de datoria de a aproviziona orașul 
cu carne, domnul nu se sfiește să-l pedepsească. Thomas Thor- 
ton, aflat la Iași în anii 1802-1806, povestește ce păţește un 
asemenea negustor: „eram la Iași când a fost pedepsit un casap 
bașa, un boier de clasa întâi, care se legase prin contract să în- 
destuleze orașul cu carne și împotriva căruia se ridicaseră plân- 
geri înaintea domnului, din cauza calităţii alterate a cărnii pre- 
date“. Bătut cu topuzul, boierul-negustor se grăbește să îndrepte 
lucrurile. „Am fost a doua zi la căsăpie și am văzut dovada cea 
mai deplină a efectului salutar produs de intervenţia domnului“, 
a ţinut să se asigure Thorton (CS, I, 379). În București, tras 
la răspundere este vătaful de măcelari din cauză că „nu se află 
carne bună și cu îndestulare în politie“. Vătaful se disculpă 
aruncând întreaga vină pe umerii măcelarilor neascultători care 
nu prea se gândesc la „îmbelșugarea“ orașului cu carne „bună 
şi grasă“. Pentru a duce la îndeplinire porunca, atât de impor- 
tantă în menţinerea ordinii, stăpânirea îi dă vătafului dreptul 
de a-i pedepsi cu bătaia pe măcelarii neascultători. De fapt, 
marea problemă a nesupunerii o constituie preţul. Pentru a 
avea liniște, stăpânirea dorește ca vânzarea cărnii să se facă 
„ieftin“, acordând monopolul vânzării cărnii în politie, numai 
şi numai pentru a avea un preţ accesibil. Solidaritatea bresla- 
şilor se arată eficace ori de câte ori interesele lor financiare sunt 
amenințate. Măcelarii coalizaţi se prezintă la vodă cu jalba în 
proţap, spunând într-un glas că nu pot vinde carnea pe nimic, 
şi propun un preț minim: 12 parale pentru ocaua de carne de 
vacă, 14 parale pentru carnea de oaie pe tot anul (U/9,, 621-622). 

Regulamentele Organice aduc schimbări. Cel puţin la Iași 
şi la București, aceste schimbări sunt vizibile în plan legislativ 

şi se regăsesc în regulamentele pentru îmbunătăţire şi paza 
bunei orânduieli. Astfel, la București, se interzice orice sacri- 
ficare a animalelor în interiorul politiei și se stabilește ca loc 
de abator locul din josul morii Radu Vodă. Pescăriile sunt 
mutate tot aici. Acestora li se vor alătura săpunăriile, știut fiind 
că folosesc ca materie primă resturile de la sacrificarea anima- 
lelor (RO, 529-530, AP/1, 459-469). Dar și târgurile, meidanele, 
precupeţele intră în aria reglementărilor, căci e de nepermis 
a vinde la întâmplare printre grămezi de gunoaie, așezând 
marfa prin bălți și noroaie. Or, după cum mărturisește Vasile 
Alecsandri, pe medeanul glodos de la Sfântul Spiridon din Iași 
„carnea zvârlită pe tărăbi și poamele ascunse într-un nor negru 
de muște“ îndeamnă la abstinenţă alimentară!. 

Spațiile publice care adună mulțimea suferă din pricina mi- 
zeriei şi a murdalâcului, a proastei ventilaţii, a miasmelor și 
a excrementelor animale și umane, prezente mai peste tot. Din- 
colo de disciplinarea neguţătorilor, eforiile orașelor ar trebui 
mai întâi de toate să-i disciplineze pe arendașii acestor spaţii, 
aplicând măsuri punitive. 

Iată cum promit trei arendași ai meidanului Sfântul Spi- 
ridon din lași să se ocupe de salubrizarea pieţei pe care o aveau 
în arendă: „Medianul săntem datori a-l curăţi în toată vremea, 
pănă la piatra ci esti așternută, di gunoiul ci să va faci di la 
cară şi oricât di mică închisoari pi locul ci esti slobod nu avem 
voile] a faci, ca să nu să strâmtorezi medianul. Asăminea și 
toati dughenili noî și vechi să fii grijiti bini, fără a li lăsa cu ce 
mai mică stricăciune, îndatorați fiind a li da dumli]sali la împli- 
nirea anilor așa buni și cu toati ali lor precum li-am priimit, 
îngrijăndu-ni şi pentru foc...“ De vor fi făcut așa cum s-au an- 
gajat prin zapis, este mai greu de crezut... 

Consumatori ai cărnurilor vândute prin târguri sunt și bo- 
ierii cu casele lor din oraș. Marii boieri și micii slujbași, pe lângă 


1. Vasile Alecsandri, Opere complete, partea a III-a, Prosă, București, 
Socec, 1876, p. 303. Document folosit și de D.D. Iacob, art. cit., p. 203. 
2. D.D. Iacob, art. cit., pp. 205—206. 

curţile celorlalți, sunt consumatori de carne procurată din târg. 
De pildă, pentru curtea marelui Toader Palade se cumpără mas- 
curi și claponi, pui și găini, vrăbii şi ierunci, ocale de carne de 
vițel, și toate acestea sunt plătite peste sumele alocate cuhniei. 
Din păcate aceste sume nu sunt detaliate și e posibil ca o parte 
din ele să fie prevăzută pentru alte cantităţi de carne cumpă- 
rate din târgi. Totuși, ar părea curios ca un mare boier cu conac 
în Iași, cu proprietăţi și conace la Brătuleni și prin satele din 
Moldova, să cumpere carne de la târg, să cumpere lapte și chiar 
pătrunjel. Să nu fi ţinut în ograda de la Iași râmători, găini, 
cocoși? Să nu fi avut câteva brazde de „petrinjel“ în grădină? 
Sau lapte? Să fi înțărcat deodată toate vacile de prin staule? 
Sau nevoile gastronomice sunt mai mari decât ceea ce se pră- 
sește prin curte? Aici ar trebui căutate explicațiile, precum și 
în necesitatea de a consuma produse proaspete. În miez de vară, 
aducerea unui mascur hăcuit, în căruţă, de la Brătuleni până 
la Iași, nu prea este posibilă din cauza căldurii, a muștelor și 
a distanţei. La fel și cu laptele, care nu mai ajunge proaspăt, în 
doniță, după ore bune petrecute în car, chiar și protejat cu 
buruieni. 

Între 1829 şi 1831, o mamă grijulie notează cu atenţie toate 
cumpărăturile făcute pentru bucătăria fiicei ei, Catinca. Din 
aceste socoteli aflăm cantităţile importante de carne cumpărate 
zi de zi din târg. De pe 12 octombrie 1829, când încep adnotările, 
şi până pe 29 martie 1831, când se face o primă socoteală, mama 
cumpără carne de vacă și de mascur, carne de oaie, pâine de 
târg, pește, făină de păpușoi și făină de grâu, vin și pește, un- 
tură și linte, lemne și lumânări, de ceară și de seu, curcani și 
găini, grâu de colivă și fasole, căpățâni de varză, uneori smo- 
chine, stafide, alămâi, zahar, chiper, năut?. Aceste cumpărături 


1 Mihai Mârza, „Cheltuielile casei marelui vistiernic Toader Palade, 
după o seamă din anul 1752“, în ASUI, Istorie, LIX, 2013, pp. 333-408. 
Mulţumesc domnului Mihai Mârza pentru dezbaterile avute cu cu privire 
la aceste achiziţii din târg ale casei Palade. 

2. DJAN Iași, Fond Mitropolia Moldovei, VIII/38. 

arată că, la urma urmei, așa-numita autarhie a curţii boierești 
nu este decât o altă legendă istorică. Aprovizionarea destul de 
regulată cu produse proaspete de la piață, printre care pâinea 
şi carnea, este o practică frecventă. Trebuie însă precizat că nu 
ştiu cine este Catinca, nici dacă are casă cu chirie în târgul 
Iașilor, nici dacă este măritată cu vreun negustor sau cu vreun 
meșter înstărit, nici dacă este văduvă. 

Totuşi, cine consumă carne cumpărată din târg? Nicolae Suţu 
ne spune că, în 1849, carnea se consumă și mai puţin decât pâi- 
nea. La o populaţie de 1 462 105 locuitori, doar 42 664 consumă 
carne, iar în capitală, adică la Iași, patru din cinci locuitori nu 
mănâncă deloc carnet. Această observaţie ar putea fi contrazisă 
de constatarea că țăranii și boierii deţin o parte importantă din 
şeptelul de vite mari și mici. Cu toate acestea, consumul de 
carne este foarte redus, mai ales în rândul poporului mărunt. 
Tot țăranul are pe lângă casă doi boi și două-trei vaci, câteva 
oi, ceva râmători, găini și gâște, dar toate acestea sunt utile 
pentru ceea ce pot aduce. Cu alte cuvinte, animalele sunt pre- 
țuite pentru lapte, lână, ouă și mai ales pentru munca pe care 
o pot face. A le sacrifica presupune renunțarea la toate aceste 
foloase pentru câteva săptămâni de festin. 

Un proverb cules de Zanne definește legătura strânsă dintre 
om și animal: „omul fără boi este ca robul legat de mâini“. Mai 
mult: „numai cu vitele se scoate sărăcia din casă“ (Zanne, I, 329, 
692). Vitele sunt sfinte, că nu degeaba francezii au proverbul: 
„mai bine să-ți moară nevasta decât vaca“. A avea doi boi și o 
vacă este „bogăţia“ mizeriei, dar asta asigură supraviețuirea. 


Afumat, sărat, proaspăt 


Ne punem întrebarea cum, într-o epocă fără mijloace de con- 
servare nu prea sofisticate, ajung la București, la Iași sau la 
Craiova, sau în cine știe ce colț îndepărtat de provincie, multe 
dintre aceste alimente perisabile. Peștele mai este la fel de 


1. N. Suţu, op. cit., p. 216. 

proaspăt când ajunge de la Țarigrad pe masa unui boier din 
București? Confeturile, pesmeții, pişcoturile îşi mai păstrează 
gustul și frăgezimea după ce au trecut prin Lipsca, Beci, Sibiu 
şi apoi Craiova? Lămâile și portocalele, venite de la Brusa, mai 
sunt zemoase la Iași? Melcii, aduși cu care, în butoaie, mai au 
gust după mai multe zile pe drumuri? 

Cărnurile și mezelurile sunt sărate și afumate și ajung sub 
formă de pastramă sau de afumătură; racii, caracatița, melcii 
se trimit în butoiașe. Chiar și așa, apar deseori reclamaţii ale 
mușteriilor, care cer ca marfa să ajungă totuși în stare bună 
şi fără prea multe mirosuri neplăcute. Pe drumuri, peștele mai 
primește „un praf de sare“, de frică „să nu se strice“. De la Du- 
năre, face cam douăsprezece ceasuri pe drum; primăvara și vara 
se cam strică, dar negustorii lacomi îl vând chiar și-așa, pro- 
fitând de neprivegherea „poliției“. Românul iubește foarte mult 
peștele, are o „înclinare particulară“, cum notează medicul Cara- 
caș, şi-l consumă cu mai mare plăcere decât dacă ar consuma 
carne. Mult peşte se mănâncă în zilele de post, dar, la târg, 
calitatea are un rol determinant. Dacă boierul preferă morunul 
pentru că este „dulce, fraged și alb la carne“, poporul de jos 
mănâncă somn, pentru că are „carnea dulce și moale“; dacă la 
mesele bogaților sunt la mare căutare nisetrul și cega, noro- 
dul se îndoapă cu bibani, chefali, caracude, crap comun, mreană, 
plevușcă și nu prea ia în seamă „mirosul de pământ“ sau „de 
noroi“ și nenumăratele oase. Păstrăvii, lipanii și mihalţii se 
prind mai greu și ajung și mai greu pe piaţă, așa că doar cei 
cu dare de mână și-i pot permite. 

Pescăriile ar trebui să funcționeze în afara politiei tot pe 
motiv că mirosurile pot strica calitatea aerului. Dar abia prin 
Regulamentul pentru îmbunătăţirea şi paza bunei orânduieli 
în politia Bucureştilor, din 6 iulie 1830, ajung la marginea ora- 
șului, pe hârtie, fiindcă în practică, vor funcţiona ca toate ce- 
lelalte, pe unde se puteai. 


1. P. Gh. Samarian, op. cit., III, p. 376. 

Carnea și peștele se conservă cu greu, iar duhorile provo- 
cate de intrarea în putrefacție ajung să fie un loc comun în orice 
pitac, în orice reclamaţie. Dintr-o circulară a poliției din Râm- 
nicu Vâlcea aflăm că peştele sărat, dar „stătut“, viciază foarte 
tare aerul orașului, determinând plângerea vecinilor și măsuri 
de mutare a acestor produse cât mai departe. Se poruncește 
astfel negustorilor din oraș ca „pește sărat să nu mai ţină prin 
prăvălii, mai vârtos stătut“. Numai că porunca este nesocotită, 
cu degetul fiind arătat mai ales un anume Stoia, care ar avea 
pește sărat puturos în două prăvălii, refuzând să-l vândă la mar- 
ginea orașului, așa cum se hotărâse. Este ameninţat cu dojana, 
dacă ar continua să nu se supună poruncii!. 

Conservarea este întotdeauna o problemă în zilele căldu- 
roase de vară, când o mâncare preparată de dimineaţă nu ţine 
nici până la prânz. Se caută soluţii, se oferă soluţii prin inter- 
mediul gazetelor, copiindu-se, traducându-se rețete experimen- 
tate de alţii. De pildă, Teodor Stamati recomandă păstrarea 
ouălor, chiar și câteva luni bune (12-16 luni), cu ajutorul apei 
de var, rețetă recomandată și de un oarecare domn Rouget de 
Lisle?. Aceeași rețetă este prezentă și în cartea Mariei Maurer, 
în 1849, când scrie: „Stinge, pe la sfârşitul lui august, vreo opt 
oca de var cu apă, și'l lasă să şează vro câteva zile până se lim- 
pezește; apoi scoate apa cea limpede într'o putină legată cu cer- 
curi de fier, și de câte ori vei găsi oă proaspete pune-le în apă 
de var unde le poți păstra fără să se strice până la Paşte“. 

De prin alte documente aflăm că metodele cele mai sigure 
de conservare sunt sărarea și uscarea. Carnea este sărată și apoi 
uscată, apoi trimisă spre potenţialii consumatori. Despre poves- 
tea fabricii de conserve de la Galaţi și toate suferințele diges- 
tive ale acesteia a scris Constantin Ardeleanu atât de binet. Dar 


1. DJAN Vâlcea, Fond Prefectura județului Vâlcea, ds. 78/1832, f. 98. 

2. Foaia Soțietăţii de medici şi naturişti din Prinţipatul Moldovei, tipă- 
rită în Institutul Albinei, anul I, nr. 24, 1852, p. 176. 

3. Maria Maurer, op. cit., p. 81. 

4. Constantin Ardeleanu, „Stephen Goldner și fabrica de conserve de 
carne din Galaţi (1844-1852), în SMOD, vol. XXVI, 2013, pp. 31-58. 

carnea conservată nu devine încă accesibilă populației Moldo- 
vei. Păstrarea cărnii în untură asigură hrana până în primă- 
vară, dar într-o pivniță răcoroasă și bine aerisită, ferită de 
gândaci și de șoareci. 

Mai apoi, multe dintre legume se păstrează pentru iamă 
murate. Pe lângă putina cu varză, prezentă în orice gospodărie 
care se bucură de oarecare bunăstare, cămara adăposteşte gava- 
noase cu ciuperci în untdelemn, pătlăgele vinete în untdelemn, 
anghinare în untdelemn, putini cu castraveți, ardei, pătlăgele 
nemțești, bame, sfeclă, toate puse la păstrare în oţet, sare, tar- 
hon, hrean, ţelină. Și dulceţuri, șerbeturi, siropuri, și alte dul- 
ceţuri din fructele cele mai felurite, amestecate cu zahăr sau 
cu miere... 


La ceasul muncii 


Foametea este o constantă a acestor secole. Pentru cei mulți 
şi pentru cei săraci, ciurul de mălai și putina de varză se leagă 
de un anotimp al belşugului. Lumea rurală nu scapă de foamete 
şi de angoasele ei decât foarte târziu, în zorii secolului XX și 
poate chiar mult mai târziu pentru societatea românească!. Anii 
de recolte proaste sunt urmaţi de perioade lungi și aspre de 
foamete. Ierburile, coaja de copac și chiar măciuliile de papură 
umplu, o vreme, burţile goale. Chiar dacă am încercat să trasez 
până aici un „meniu“ complet al abundenței cotidiene, culegând 
informațiile de ici şi de colo, nici pe departe nu se poate vorbi 
de o hrană consistentă și zilnică pentru toată lumea. 

Printre cei care ajung la mâna altora se numără și zilierul 
folosit la diferite munci și răsplătit cu ceva de-ale gurii, uneori 
şi cu ceva parale. Mănăstirea Sfântul Spiridon din Iași își culege, 
an de an, viile cu zilieri de primprejur, pe care îi hrănește cam 
la fel. În fiecare toamnă, culegătorii primesc curechi cu carne 


1. Aceasta este concluzia cercetărilor lui Eugen Weber pentru lumea 
rurală franceză. Eugen Weber, La fin des terroirs. La modernisation de la 
France rurale, 1870-1914, Fayard, Paris, 1978, p. 195. 

(uneori cu pește) și pâine. Mâncare primesc și mulții pierde- 
vară de prin curtea mănăstirii care sunt solicitați la diferite 
treburi ocazionale, ba la spoit, ba la măturat, ba la spălat, ba 
la rânit. Răsplata pentru toți acești calici constă în sita cu făină 
sau în ciurul cu mălai, adică mai nimic pentru mănăstire, dar 
enorm pentru zilierul care are nevoie de ceva legumă pentru 
cei de acasă. 

Din câteva însemnări disparate de pe la 1830, aflăm meniul 
unui zilier angajat la lucrul viei unui oarecare Grigorie. Marţi, 
zilierilor li se oferă mazăre călită cu puţin ulei, orez, ceapă și 
pâine; miercuri, meniul este aproape la fel, doar că orezul este 
înlocuit cu praz şi se adaugă un pic de vin; joi se constată că 
hrana este insuficientă și nu ajunge la toată lumea, așa că ve- 
chilul notează „încă un sfanţ ni s-au dat pă gură“ și, fără a 
schimba compoziţia, mărește doar cantitatea de orez, varză, pâi- 
ne și vin; vineri se condimentează varza de joi cu „piperă de 6 
sfanți“;, sâmbătă apar în meniu și ceva cartofi, cel mai ieftin 
aliment sau, probabil, cel mai redus cantitativ, întrucât costă 
doar şase sfanţi, în timp ce prazul costă de două ori mai mult, 
iar uleiul de șapte ori; dar, cum nu se precizează cantităţile, e 
greu de știu cât s-a cumpărat; duminică, timpul odihnei, mânca- 
rea rămâne aceeași, orezul este îndulcit cu ceva stafide, iar 
„verdeţurile“, în abundență, sunt asezonate cu ulei și cu „oțăt“, 
cantitățile, judecate după preţuri, fiind aproape dublei. Lucrul 
viei are loc în primăvară, probabil prin martie (se precizează 
doar ziua, „marți 21“), într-o perioadă de post, în care doar pâi- 
nea poate avea un oarecare aport caloric. În rest, alimentele 
sunt sărace și puține. 

Cam în aceeași perioadă, un oarecare Tache Merișescu, ajuns 
prin jocurile sorții printre culegătorii viilor boierului Băleanu, 
povestește următoarea scenă, petrecută prin septembrie 1814: 
culegătorii „au început a se spăla ca să mănânce. Masa era pe 
două scânduri lungi. Au adus vreo trei mămăligi dă porumbu, 
au pus da rându niște ceanacuri [strachini mari din lut] mari. 


1. ANIC, Fond Achiziţii Noi, MMDLXXIV/165. 

Era cărni și cu patlaceali cu zamă“. Fiecare se hrănește cum 
poate, unii cu lingura de lemn, alții cu degetele prin ceanac după 
carne, unii sorb zeama, alții își astâmpără doar foamea („eu 
mâncam mămăligă, dar din ciorba din strachină numai o dată 
am luat“). Seara, cina colectivă se repetă: „le-au adus carni cu 
varză și cu ardăiu. Mânca toți cu lingura. S-au sculat de la masă 
şi să ducea și bea câte o ulcică dă must de la tescovină“!. Hrana 
oferită de boierul Grigore Băleanu pare mult mai bogată dato- 
rită cărnii, în timp ce coconu' Grigorie nu oferă decât inconsis- 
tentele legume, îmblânzite de o fărâmă de ulei. Mai trebuie ți- 
nut cont și de calitatea celor hrăniţi: boierul își hrănește țiganii, 
căci ei sunt culegătorii, așadar, de-ai casei, în timp ce zilierii 
conului Grigore sunt niște străini, o forță de muncă ocazională. 

Aceste mâncăruri preparate în grabă și oriunde devin adevă- 
rate otrăvuri pentru stomacurile sensibile. Pe 4 mai 1832, ocâr- 
muirea județului Vâlcea pornește o anchetă cu privire la moartea 
„grabnică“ a unuia Gheorghe Țagoe din Căpreni, zilier cu sapa 
pe ogoarele altora. Ajuns în satul Bârlog, unde găsește de lucru, 
Gheorghe se așază la masă împreună cu alţii, gustă din mân- 
care și chinurile morţii îl năpădesc. Ancheta notează: „acu trei 
zile mai înainte l-au fost durând pintr-o ureche, dar au fost 
lucrând, și a 4 zi puindu pă plug la pogoanele de rezervă, de 
prânz și de amiază, au mâncat oaocă și slănină de râmător, dar 
seara au luat numai de trei ori cu lingura din niște varză acră 
fiartă, însă cu untură de râmători, iar altceva n-au mai mâncat, 
şi deloc [cu sensul de „pe loc“] au început a să văita, zicând că-l 
doare mai rău prin ureche și în gât, și văitându-se toată noaptea, 
până în ziuă au și murit. Vârsta lui au fost de ani 65“2. Moartea 
lui Gheorghe pare să fi fost provocată mai degrabă de o răceală 


1. ANIC, Fond Manuscrise, mss. 1173, ff. 28—29. La această dată, stra- 
china de lemn este omniprezentă. Abia în 1806 apare o manufactură de 
farfurii, la iniţiativa marelui vistier Constandin Filipescu. Acesta obține 
privilegiul de a fi timp de zece ani singurul producător de farfurii din Vala- 
hia (U/9 299). 

2. SJ AN Vâlcea, Fond Prefectura județului Vâlcea, ds. 78/1832, vol. I, 
f. 37. 

puternică decât de slănina sau untura râmătorilor, dar asta nu 
alungă suspiciunea legată de calitatea hranei. 


Chelăreasa şi gherghirul 


Cămara face parte din construcţia oricărei case cu dare de 
mână. Nu oricine poateintra în cămara cu legumă, numită gher- 
ghir. Gherghirul, cuvânt turcesc, kafgir, ascunde toate bucu- 
riile stomacului. Doar stăpâna casei are privilegiul de a pătrunde 
în cămara pe care știe să o îndestuleze din vreme. Radu Rosetti 
ne oferă portretul unei astfel de gospodine: mama Anghelina. 
Aparținând micii boierimi, mama Anghelina, grecoaică prin naş- 
tere, moldoveancă prin căsătorie, pregătește cele mai bune 
„dulceţuri, vutce, cărnuri afumate, murături, uscături, aluaturi, 
prăjituri și alte bunătăţi“, plus „nime nu cunoștea rețete atât 
de minunate pentru fabricarea de soponuri, crohmală [scro- 
beală], oloiuri, unsori și alte nenumărate lucruri“, de mare tre- 
buinţă în orice casă. Mama Anghelina păstrează cheile gher- 
ghirului la brâu, urmărind prepararea dulcețurilor și mestecând 
cu pricepere în căldarea de pe foc. La curtea marelui vistier 
Ioan Canta, cea care prepară salepul pentru „coconul Matei“ este 
cherața Maria. Ea primeşte, pe 4 ianuarie 1777, o jumătate de 
oca „zahar canar“ de „au făcut dulceaţă de salep pentru coco- 
nul Matei“, într-o perioadă în care coconul este bolnav2. 

Dulceaţa este parte a unui ritual, hrană indispensabilă în 
orice tip de sociabilitate. De aceea, prepararea dulceţilor este 
o atribuţie importantă pentru orice gospodină. Alăuta româ- 
nească, în numărul din 15 iulie 1838, dedică o odă acestui 
amestec dulce atât de căutat și binecuvântat: „însuși în Paris, 
în minuta aceasta, dulcea grijă pentru facerea dulceţilor trage 


1. Radu Rosetti, Părintele Zosim şi alte povestiri, Humanitas, Bucu- 
rești, 2014, p. 97. i 

2. DJAN, Iași, Colecţia Documente P. 1023/2, Sama lui Șerban logofăt 
pentru cheltuiala casii dumisale Ioan Canta biv vel vistier pe anul acesta, 
precum arată anume înăuntru, leat 1777 ghenuar 1, f. 52. 

damele de la trebile politicei, a literaturei, a frumoaselor mește- 
şuguri, a modelor, și, este mai de necrezut, însuși de la amor. 
Harbuzii, gutăile, perele, merele și poama care stau la privală 
în târg, așa de frumoase și de plăcute, însuși cepășoara care are 
trebuință numai de oțăt și de rădăcini, îndeletnicește imaginația 
damelor celor nostime“. Dulceaţa devine pretext pentru a satiriza 
obiceiurile cucoanelor preocupate de soarâle și de serate, de iubiri 
galante și de răvașe parfumate: „eu am avut prilej să văz că 
toamna etacul și sala damelor sunt pline numai cu reţete de 
dulceţi,; în loc de apă de colonie se vede numai spirt spre a pune 
persice și prune, răvașele de amor, damele le taie ca să scrie 
numele dulceţilor și, în loc să vorbească de amor, ele fac sirop“. 

Boieroaicele și negustoresele se bucură de ajutorul unui 
chelar, cel care păstrează cheile de la paradisul gustativ, notează 
cu grijă cantitățile consumate, eliberează slugilor pe răboj cele 
necesare la prepararea hranei, ţine socotelile casei. Pe scările 
acestor cămări au loc deseori scene de amor fugar în care ciupi- 
turile, pupăturile, mângâ:ierile se împart între dramurile de oțet 
sau gavanoasele cu dulceaţă. Cămările sunt însă după posibili- 
tăţi, după gusturi, după vremuri. În casa Roznovanu, lista dulce- 
ţurilor este foarte lungă și foarte mare, zeci de kilograme de 
zahar și de miere sunt amestecate cu petale de trandafir, petale 
de nuferi, felii de alămâi sau de naramzi, cireşe, prune, piersici, 
mure, mere, gutui, caise, zmeură, pere și zeci de alte fructe. Ro- 
dozahar, cum este numită dulceaţa de trandafir, constituie 
una dintre cele mai apreciate și mai gustate dulcețuri din 
Moldova. Apoi, se așază în găvane, care se pun la păstrat în 
cămară, fiind desfăcute doar la primirea-musafirilor sau în zilele 
de sărbătoare. 

Nu este greu de imaginat de ce comoara din gherghir se află 
sub cea mai strașnică pază. Elena Hartulari, fugită în casa 
surorii sale din Iași, n-are acces la hrana încuiată în cămară. 
Cerând pâine pentru micul dejun, sluga din casă îi amintește 
că „sunt cheile la dumneaei“, iar dumneaei încă doarme. Așa 
că, deși se află în casa surorii Elena Hartulari, trebuie să se mul- 
țumească doar cu o cafeluţă. 

Ploaia de cârnaţi: despre utopia abundenței 


Proverbele culese de Iuliu Zanne arată mai degrabă precari- 
tatea, lipsa, foamea care roade burţile, foamea care terorizează 
minţile cu iminenta ei prezență. Se visează la „o ploaie de câr- 
nați“, la cașcaval („a trăi în caşcaval“), la colaci pe cozile câinilor 
(„umblă câinii cu colaci în coadă“), la cârnaţi umpluţi până ples- 
nesc, la „icre verzi“, la „măduvă de miel“, la bucătărie „grasă“, 
la carne „grasă“, la nevastă „grasă“, la văduviţa „grasă“, se do- 
rește să curgă „lapte până și în heleșteu“, „mese întinse și 
pahare pline“, se urează „a fi ca untul“, adică gras și plăcut, 
sau „a merge din unt în unt“, adică din bine în mai bine. 

Și tot omul vrea să înghită: „La gustare / Un cal mare / Și 
la prânz / Un mânz“. Această lăcomie pantagruelică, născută 
din precaritate, stârnește saliva săracului, care înghite în sec 
şi visează să mănânce și el, măcar o dată în viață, ca „un turc 
sărac“ sau „ca un lup“. Așa că, atupci când dă de bine, mănâncă 
şi de două ori, că doar „două mâncări nu strică“. 

Când e sărac lipit, omul mănâncă „zeamă de mălai“, „castra- 
veţi cu mămăligă“, „ciorbă lungă“, „ciuperci fripte“, un blid de 
linte. Dintre flămânzi, țiganul se detașează cu mare ușurință. 
El este o reprezentare omniprezentă a sărăciei, dar, mai presus 
de toate, ţiganul întruchipează flămândul ai cărui ochi alunecă 
spre codrul de pâine, căruia îi lasă gura apă după cârnațţii de 
pe băț, care poftește la lapte și smântânește oalele. Iuliu Zanne 
consemnează una dintre poeziile populare ale vremii care arată 
foarte expresiv această permanentă dorință a ţiganului de a-și 
astâmpăra foamea, visând, bietul de el, la heleștee pline cu lapte 
(Zanne, III, 589-591). Folclorul fixează în versuri foametea 
permanentă prin apariţia unui creștinism gastronomic în care 
biserica ţiganului are pereții construiți din lucrurile râvnite, 
cașul și untul, icoanele sunt din slănină, iar în loc de lacăt e 
pus un „purcel fript“. 

Se spune că doar sâmbăta calicii toți sunt sătui, aluzie la 
praznicele desfășurate, de obicei, în această zi, când sărăcimea 
comunităţii se hrănește mai bine. Mai trebuie spus că princi- 

pala cumpătare ţine de mâncare. A mânca mult are drept rezul- 
tat sărăcia, ceea ce presupune că teama de o posibilă penurie 
înfrânează dorința de a mânca peste măsură: „lângă cuhnea 
cea bogată, sărăcia gata“ (adică cel ce petrece în desfătări curând 
sărăceşte, explică Iordache Golescu), sau „cuhnea bogată lasă 
diată proastă“, sau „cine mai puțin mănâncă are și mâine ce 
mânca“. Sau, la Anton Pann: „cine mănâncă puţin mănâncă 
de mai multe ori“. Mesele întinse și zaiafeturile dese duc la sapă 
de lemn și la aţa mămăligii, adică la sărăcia extremă. Și cu 
toate acestea, gândurile zboară către mese bogate și către oale 
cu vin care nu se golesc niciodată... 

Chiar dacă este ceva mai târzie, lucrarea lui Mihai Lupescu, 
Din bucătăria ţăranului român, cercetare făcută la sfârșitul 
secolului al XIX-lea, este esenţială în înțelegerea acestui subiect. 
Mâncarea ţăranului este de o sobrietate reticentă și de o sărăcie 
calculată. Buruienile și borşurile acoperă o mare parte a alimen- 
taţiei zilnice, iar mămăliga este omniprezentă. Însoțește borşul 
de știr, dar și chisălița de corcodușe, unt, când este, dar și 
jumările de ou, magiunul, dar și fasolea sau curechile, eterna 
şi indispensabila varză!. 

Coborând în timp, observăm că mâncarea ocupă puțin loc în 
economia ţăranului. Frugalitatea cotidiană este notată de toți 
cei care ajung printre ţărani, întotdeauna prost hrăniți. Doctorul 
Constantin Caracaș nu contenește să se întrebe cum de țăranul 
român se hrănește atât de prost, având la îndemână o natură 
gata să-i ofere totul. Răspunde că de vină sunt lenea, neprice- 
perea în administrarea unui timp al recoltei, astfel încât să pună 
deoparte ceea ce ar trebui pentru vremurile grele. Eugen Weber 
oferă o explicație suplimentară, legată de economia agrară: 
țăranul vinde tot pentru a face rost de bani, bani pentru lucruri 
mărunte, dar și pentru biruri și dajdii?. Acest lucru este confir- 
mat și de Mihai Lupescu, care vorbește de preferința impusă 


1. Mihai Lupescu, Din bucătăria ţăranului român, Paideia, București, 
2000. 
2. Eugen Weber, op. cit., p. 201. 

pentru consumul vegetarian: „țăranul nostru nu bate cu carnea 
ca alte naţii; el nu se simte nenorocit când ea-i lipsește, fiind 
mai mult vegetarian. Carne el mănâncă numai la anumite vre- 
muri și când îl pălește, așa, un gust. Încolo, lapte, brânză, legu- 
mele, fructele îi convin floarte] bine“ !. 

Și lipsurile ţin zile și nopţi la rând, burţile rămân goale și 
gurile cer hrana minimă, dar destul de rară. Datele oferite de 
Nicolae Suțu ne arată că nu toată lumea mănâncă pâine. Apoi, 
pâinea este făcută în casă, iar în afară de făină, de orice tip ar 
fi ea, şi de apă, e nevoie de un cuptor bun, sau de un ţest, de 
o mână pricepută și, mai presus de toate, de combustibil, adică 
lemne de foc. Or, iarna, mai ales, singurul combustibil e balega 
uscată, care nu ajunge nici pentru a încălzi bordeiul și pentru 
a prepara hrana: „iarna se retrag în [niște] bordeie [săpate] sub 
pământ, unde căldura se păstrează ușor cu ajutorul unui foc 
mic [făcut] din gunoi uscat [și] din câteva crăci de copaci și care 
slujește totodată pentru ca să-și gătească hrana lor sărăcă- 
cioasă“, scrie consulul englez la București, pe la 1818 (CS/1, 648). 

Pentru această lume săracă, pâinea, chiar preparată în casă, 
nu este una dintre cele mai bune experienţe. În plus, contează 
doar cantitatea, să-și umple burta, mai mult decât calitatea: 
„hrana obișnuită a poporului e foarte proastă; ea se compune 
exclusiv din usturoi, pepeni verzi, fructe nu tocmai coapte... 
pâine încruzită“. Efectul: „o alimentaţie indigestă care produce 
friguri“, mărturisește Christine Reinhard în 1806 (CS/1, 293). 

Mămăliga se găsește peste tot, hrană obișnuită, hrană puţin 
consistentă, dar singura care e în stare să potolească foamea. 
Când se poate, este amestecată cu lapte și uneori cu ouă prăjite 
în unt. Uneori servește de mic dejun, de prânz, de cină. Alteori 
le unește pe toate trei într-o singură masă: „Păunica au gătit 
mămăligă. Era de meiu. Au turnat-o pe masă și făcea bucățele. 
Au turnat laptele ce era prin oalele smântânite. Au pus și 
brânză de vacă. Mi-au zis: «Mănâncă, neică»“, povesteşte Tache 


L M. Lupescu, op. cit., pp. 58-60. 

Merișescu despre prima masă, pe care a luat-o într-o gospodărie 
de țărani bulgari de la Cioplea!. 

Carnea e un lux... 

Că foamea este o obsesie și o temere de toate zilele se poate 
observa și din numeroasele furturi de alimente petrecute peste 
tot. Pe lângă furtul de fructe la care se dedau copiii, hoţia ali- 
mentară pare o realitate cotidiană și greu de reprimat atât timp 
cât trupul trebuie hrănit. Teodor Vârnav își amintește cum își 
astâmpăra foamea furând de pe unde se putea. Lăsat de capul 
lui, fără supravegherea părintească necesară, mai tot timpul 
înfometat, copilul Teodor fură poamele de prin livezi, ouăle de 
prin poieţi, jintița de la stână, mierea de prin stupi, colacii și 
coliva de prin biserici?. 


Uleiuri şi grăsimi 


Epoca de care ne ocupăm e departe de a fi una a uleiurilor 
sau a grăsimilor. Uleiul de floarea-soarelui pătrunde în Europa 
abia în secolul al XVI-lea, venind din America de Nord. Planta 
este aclimatizată și folosită pentru seminţe, mai întâi, şi abia 
în secolul al XIX-lea pentru uleiuri. Uleiul de măsline, sau unt- 
delemnul, este și el rar și adus de negustori, uneori împreună 
cu măslinele, în „burdușe“. De altminteri, etimologia cuvântului 
se leagă direct de uleiul de măsline și mai puţin de alte grăsimi 
vegetale. Prin notițele atât de neregulate, se vorbește uneori 
de ulei, oloi sau untdelemn, pus în mâncare pentru a-i schimba 
aspectul, pentru a da senzaţia de saţietate. Ar putea fi vorba 
de uleiul de cânepă sau uleiul de in sau poate de uleiul de nucă 
sau de dovleac, căci floarea-soarelui și porumbul (chiar dacă 
prezent) nu intră încă în producție pe scară largă. Orice să- 
mânţă oleaginoasă capabilă să verse câțiva stropi de grăsimi 
vegetale pe legumele lungilor posturi este bine-venită. Constan- 
tin Caracaș vorbește de pădurile de nuci, arbori regăsiți mai 


1. ANIC, Fond Manuscrise, mss. 1773, f. 20. 
2. T. Vârnav, op. cit., p. 41. 

peste tot. Nucile sunt hrănitoare, iar uleiul lor este la fel de pre- 
ţios. În cartea sa dedicată industriei casnice (1903), Tudor Pam- 
file se referă la folosirea frecventă a uleiului de nucă pentru 
prăjit. Dar Tudor Pamfile și Mihai Lupescu cred că produce- 
rea uleiului este destul de redusă. Un ţăran are nevoie de 
oloiniță, de experienţă, de timp și de materie primă pentru a 
face ulei. Or, nu toți țăranii au această mașinărie. Iar uleiul, 
obținut doar prin strivirea seminţelor, nu ține decât câteva zile, 
fiindcă, netrecut prin procedura de maturare, își schimbă gustul, 
culoarea și consistenţa, și se râncezește. 

Într-un catalog de vamă din 1803 se face clar diferenţa între 
untdelemn și uleiul de in și cânepă. Cele două produse se ta- 
xează la fel: „uleiul din sămânță de in și cânepă“ este vămuit 
cu 3 bani ocaua, în timp ce un burduf cu untdelemn trece prin 
vamă tot cu trei bani ocaua. La consumator, cele două grăsimi 
vegetale ajung cu prețuri diferite. Untdelemnul este folosit inclu- 
siv de biserică pentru candele. „Untdelemn la candelă“ trebuie 
să dea enoriași ca dijmă, fără a se specifica însă proveniența. 
Cum untdelemnul era scump, multe candele de prin mănăstiri, 
biserici, conace or fi fost aprinse cu parcimonie. 

Când analizează hrana de toate zilele a francezilor de rând, 
Madeleine Ferrières constată că uleiul de rapiță și cel de nuci 
sunt niște rarități, grăsimea este dorită, visată, sperată, dar 
destul de rarîntâlnită. Grăsimea de porc, atunci când se găsește 
şi acolo unde se găsește, ţine locul oricărei materii grase care 
ar îmbogăţi alimentele deosebindu-le de legumele ordinare’. Tot 
cam așa este și prin țările române, dacă ar fi să-i dăm crezare 
unui „doftor“, traducător și prelucrător al unui manuscris gre- 
cesc dedicat bolilor și leacurilor. Iată ce spune când recomandă 
mai multe diete specifice epidemiilor de ciumă: „să ungă o bu- 
cată de pâine cu unt de vacă proaspăt, apoi să aibă rută mă- 
runţită, ca cum ar fi pisată și cu aceasta să o presare și să o 
mănânce. Și așa să iasă afară din casă, când va avea trebuință. 
Dar fiindcă ungurii și noi mai mult iubim slănina decât untul 


1. Madeleine Ferrières, op. cit., pp. 401—405. 

de vacă, pentru aceasta trebuie să aducem aminte aici și de 
usturoiul“. Referirea face aluzie la slănina consumată cu usturoi, 
o delicatesă a zilelor de frupt (BAR, mss. 4841, f. 91). 

S-ar adăuga cervișul, seul de vite mari, crescute pentru a 
fi trimise în Imperiul Otoman, și consumate ca atare și de către 
localnici. Seul de oaie și seul de capră nu par a fi fost folosite 
la îmbogățirea hranei, din cauza gustului și a mirosului specifice 
care schimbă complet consistenţa. Sunt însă materii prime valo- 
roase în fabricarea lumânărilor. Grăsimea de gâscă, de rață sau 
chiar de găină se regăsesc adesea în rețete, dar frecvenţa lor nu 
este atât de mare cum este în cazul untului și al slăninii. 

Porcii, sau râmătorii, sunt crescuţi mai ales în zonele de deal 
şi de munte, unde se pot hrăni cu jir și cu ghindă; sau prin bălți, 
lăsaţi sub supravegherea unui porcar. Din catagrafiile anilor 
1837-1838 reiese sărăcia extremă. Numeroase gospodării sunt 
înregistrate fără animale (căci păsăretul nu este înregistrat), 
fără un porc sau fără o vacă, fără oi sau fără capre. Chiar porcul, 
porcul acela atât de râvnit, care crește pe lângă casă, cu una, 
cu alta, și care oferă carne să ajungă la toată lumea, pe vreme 
de sărbătoare, și câțiva funţi de grăsime, care se termină repede, 
înainte de a râncezi, nu se găsește în toate gospodăriile. Este 
posibil ca ţăranii să-și ascundă animalele și să refuze să le de- 
clare. Ceea ce ar presupune că pe lângă fiecare casă se află unul 
sau doi porci. Unul, firește, sacrificat la Crăciun... iar celălalt, 
în afara zilelor de post, când căldurile verii sunt încă departe. 
Dar este de ajuns și e pentru toată lumea? 

Cât despre grăsimea atât de dorită... Untul „e bun, însă ade- 
sea se vinde, și cu banii se prind alte nevoi“, scrie Mihai Lupescu 
despre ţăranii de la 1900. Despre comercializarea untului, în 
epoca de care ne ocupăm, ne vorbeşte un document de la 1803, 
care îi pomenește pe „untari“, negustorii de unt care umblă cu 
căruțele prin „judeţe“ și adună unt de la țărani, oferind mai mult 
de 14 parale pe oca, așa cum fixase vodă. Este un an dificil, bân- 
tuit de epizootii, când untul se caută (U/11, 354). În plus, dacă 
ar fi să ne uităm prin documentele epocii, vom descoperi că ță- 
ranii trebuie să plătească o dijmă a untului, că au obligaţia de 

a asigura untdelemnul pentru biserici și mănăstiri, plus daj- 
diile de untdelemn, date în ocale, exista apoi o dajde pe miere, 
alta pe poame, alta pe vin, pe animale... 


Cartoful — o hrană indezirabilă 


În secolul al XIX-lea suntem încă departe de o eră în care 
cartoful e în stare să înlocuiască totul; este destul de greu de 
aclimatizat, greu de acceptat, și când este acceptat devine ma- 
terie primă pentru rachiu și hrană pentru animale. Adus din 
Peru, cartoful decorează mai întâi grădinile aristocraților euro- 
peni, fiind privit cu mare reticență și blamat de biserică din 
cauza tuberculilor afundaţi în pământ. Va cuceri pământurile 
irlandeze, devenind repede hrana cea de toate zilele, încât o 
recoltă proastă să provoace moartea celor dependenţi de ea!. 

Pe pământurile românești, cartoful se impune destul de greu. 
Medicul Constantin Caracaș ne spune, în a sa Topografie a Mun- 
teniei, că această plantă începuse să se cultive „de câțiva ani“, 
cartofii intrând în alimentaţia orășenilor și a țăranilor din câ- 
teva sate de munte. Boierii l-ar folosi chiar la prăjituri — asta 
prin 1820. Posibil, dacă ţinem cont de desele peregrinări ale boie- 
rilor noștri la Brașov sau la Sibiu, în orașele Ardealului, unde, 
prin grija împăratului Iosif al II-lea, cartofii se transformaseră 
în hrană „recomandată“ țăranilor cu forța. Potrivit lui Mano- 
lache Drăghici, cartoful ar fi ajuns în Moldova pe vremea lui 
Scarlat Calimah (1812-1819), adus din Transilvania, și, cu „mare 
silință“ din partea vistierului Grigoraș Sturza, sătenii au fost 
„înduplecaţi“ să treacă la cultivarea lui?. 

În acest context, povestea lui Nicolae Suţu nu este decât o 
confirmare a acestui consum. Aflat la Brașov, în anii 1820 și 
plecat la vânătoare, Nicolae Suţu își petrece noaptea într-o 


1. Despre drumul cartofului în Europa a scris Madeleine Ferriăres, în 
Histoire des peurs alimentaires. Du Moyen Age à l'aube du XX siècle, Seuil, 
Paris, 2002, pp. 114-152. 

2. Manolache Drăghici, Istoriea Moldovei, II, p. 107. 

cămară plină de cartofi. Hangiţa, sub pretextul sărăciei, refuză 
să-i găzduiască și să-i hrănească pe Nicolae Suţu și pe prietenii 
săi. Așa că grupul de vânători improvizează un pat pe grămada 
de cartofi din magazie și se hrănește cu cartofi copți în spuză, 
presăraţi cu sarel. 

Cei mulţi nu se lasă convinși atât de ușor. De pildă, pe 2 apri- 
lie 1831, divanul Valahiei cere episcopului Neofit, ocârmuitor 
vremelnic al Mitropoliei, în locul mitropolitului Grigorie, retras 
la mănăstire, să-i îndemne pe locuitori să semene cartofi, fiindcă 
ar fi mai rezistenți în acel an ce se anunţa secetos. Asta va și 
face episcopul Neofit, câteva zile mai târziu, cerând tuturor 
protopopilor „să facă zilnic adunare de săteni la biserică pentru 
a se ceti rugăciuni pentru ploaie, spre rodirea pământului și 
să se semene mulţi cartofi“. Peste câţiva ani (1835), cartoful 
decorează grădina de pe Copou a boierului Enache Kogălni- 
ceanu, odihnindu-se frumos într-o „oală“. Un deceniu mai târziu, 
doctorul Constantin Vârnav, îngrijitorul foii Povăţuitorul Să- 
nătăjţii, se arată foarte supărat pe moldovenii care se preocupă 
mai curând de transformarea cartofului în rachiu, preferând 
să flămânzească decât să mănânce hrana destinată porcilor. 
Această informaţie ne arată că țăranii trecuseră la cultivarea 
cartofilor, dar că erau destul de reticenţi în a-i consuma. Car- 
tofii din troaca porcilor și din alambicul fabricanţilor de rachiu, 
ajung pe masa țăranilor prin intermedierea indispensabilă a 
instituţiilor statului. Cartofii vor fi introduși de către autorități 
în meniurile colective, regăsindu-se foarte adesea în hrana solda- 
ţilor, a bolnavilor, a elevilor de prin pensionate. Este metoda 
cea mai la îndemână pentru a-i populariza în rândul norodului 
care altfel îi respinge. 

În Imperiul Otoman, cartofii sunt cultivați de pe la 1842; trei 
ani mai târziu, o carte de bucate reține roșiile, cu preparatele 


1. Nicolae Suţu, Memoriile Principelui Nicolae Suţu, mare logofăt al 
Moldovei (1798-1871), ediţie de Georgeta Filitti, Humanitas, București, 
2013, pp. 126-127. 

derivate, înlocuind mâncărurile din pătlăgele!. Cărţile de bucate 
din principate sau listele de preţuri nu amintesc de roşii, de 
sucul sau de bulionul de roșii. Se vorbește de pătlăgele, dar este 
vorba de o specie de tomate de culoare verde, destul de greu 
de preparat, din cauza gustului astringent și a amărelii. Abia 
la Maria Maurer, în 1849, la Costache Negruzzi și la Mihai 
Kogălniceanu găsim recomandări de folosire a roșiilor la prepa- 
rarea unor sosuri, cu precădere. Folosirea tomatelor pare mai 
degrabă rezervată unei anumite categorii sociale, departe mult 
de a se fi generalizat. 

Mai trebuie spus că ne aflăm într-o epocă a aclimatizărilor 
de tot felul. Prin intermediul foilor sătești, agronomii oferă in- 
formaţii despre alte specii de plante care ar putea asigura hrana 
sau ar putea preschimba gustul, îndemnând la experimente 
agricole. De pildă, la Râmnicu Vâlcea se recomandă cultivarea 
susanului. Dvornicia Dinlăuntru trimite, la 9 aprilie 1832, o serie 
de instrucţiuni cu privire la cultivarea susamului, evidențiind 
calitățile nutritive și utilitatea plantei. Mai bun decât meiul, 
susamul ar fi bun la fabricarea „untului de susam“ sub două 
forme: „șărlanul“ și „tahânul“. Șărlanul este un fel de untde- 
lemn, util ca aliment, ca ulei de candelă, ca grăsime pentru 
săpun sau ca materie primă pentru „doftorii“, iar tahânul s-ar 
pune în „în ciorbă de post“ sau „să face dintr'însul halva de 
cutie“, care până atunci fusese adusă din Turcia. Mai sunt reco- 
mandate tulpinile uscate, care ar servi drept combustibil, înlo- 
cuind cu mult mai mare randament trestia și buruienile uscate?. 
Nu știm nici dacă instrucțiunile vor fi avut ca efect cultivarea 
imediată a susanului, nici dacă au convins auditoriul conser- 
vator și destul de puţin familiarizat cu halvaua de oraș. 

Revenind la cartofi, odată acceptaţi, devin repede hrană 
pentru toată lumea. Mai apoi cartofii se strecoară, odată cu 
noile preferinţe culinare, în bucătăria franceză, acolo unde 
Antoine-August Parmentier îi făcuse dezirabili pentru populația 


1. Tülay Artan, art. cit., p. 184. 

Parisului. Și asta ne duce cu gândul la rețetele lui Manolache 
Drăghici, preluate de la „cel mai mare bucătar al Franței“, 
pentru care cartofii constituie ingrediente ca oricare altele. În 
1865, în cartea de bucate a unui oarecare Christ Ionnin, cartofii 
sunt prezentați astfel: „Cartofi potù intra mai în tóte sosurile 
şi se acomodă în genere la tot felul de preparații“ (p. 24). Semn 
că fuseseră asimilați pe de-a-ntregul, iar reţetele sunt și ele 
destul de multe: cremă de cartofi, chifteluțe de cartofi, coadă 
de porc pe cartofi tăiați în bucăţi etc. 

Cât despre cartofii norodului... ei au nevoie de legendă pen- 
tru a fi îmblânziți și acceptaţi de țăran. Una dintre legende a 
fost culeasă de Simion Florea Marian prin 1879 și publicată 
în Albina Carpaţilor (p. 327). Se vorbeşte în această legendă 
despre frumuseţea unei buruieni crescute pe mormântul unei 
copile, spre a alina suferința mamei sale, oferindu-i astfel, odată 
cu florile, crescute direct din plămâni și din inimă, „barabule 
bune de mâncat“. În schimb, tatălui ei, diavolul în persoană, 
îi este oferit tutunul, punându-se astfel bazele unei alte legende 
despre iarba dracului (Zanne, IV/673). 


Vinuri bisericești 


În secolul al XVIII-lea, Biserica este o mare producătoare 
de vin și rachiu. Mănăstirile sunt înzestrate de către ctitori sau 
dăruite de către credincioși cu pogoane de vii și de livezi, iar 
egumenii ajung să se ocupe, pe lângă lucrurile sfinte, și de co- 
mercializarea băuturilor alcoolice. Pentru a-și proteja comerțul 
şi pentru a obține beneficii mari și imediate, mitropoliţii cer 
şi obţin dreptul de monopol asupra vânzării vinului și a rachiu- 
lui. De exemplu, pe 7 februarie 1753, Matei Ghica, domnul Țării 
Românești, reamintește sătenilor din judeţul Argeș că trebuie 
să respecte privilegiul de care se bucură Mitropolia, și anume 
dreptul de a vinde mai întâi băuturile din pivnițele mănăstirilor: 
„Și vin sau rachiu nimeni să nu fie volnic a vinde din săteni 
sau din alții fără numai vinul și rachiul sfintei mitropolii să 
se vânză“. Abia „când nu va mai avea vin Sfânta Mitropolie să 

vânză, atuncea care din săteni va vrea să vânză vin, întâi să 
meargă să ia voie de la Sfinţiia Sa părintele mitropolit sau de 
la isprăvnicelul sfinţii sale și dându-i voie, așa să vânză“.. 
Aproape fiecare mănăstire deţine o astfel de carte de privilegii 
pe care încearcă să o reînnoiască cu fiecare domnie, pe care o 
aduce în dezbatere ori de câte ori țăranii nu vor să o respecte 
sau încearcă să o eludeze prin metode mai mult sau mai puțin 
vizibile. De altfel, transformarea acestor cărți de privilegii în 
porunci domnești nu demonstrează decât nerespectarea lor, 
necesitatea intervenţiei puterii pentru a stinge numeroasele 
conflicte locale dintre oamenii Bisericii și ţăranii de pe moșii. 
Pe 16 iunie 1756, Grigorie, egumenul de la mănăstirea Arnota, 
se plânge lui vodă Mavrocordat că „oamenii dupe în satele 
mănăstirii“, rumâni răscumpărațţi, într-atâta s-au semeţit, încât 
nu mai vor să „vază în ochi“ călugări și țigani (este vorba de 
robii mănăstirești) și înjură și ocărăsc „cum este mai urât“, „vin 
şi rachiu vându ei pe la casele lor“, fără să le pese de faptul că 
„vinul și rachiul mănăstirii stă și nu să vinde“2. Reclamaţiile 
egumenilor se adună în cancelaria domnească de cum se „lim- 
pezește“ vinul, iar tescovina se transformă în rachiu. La Cozia 
sau la Bistriţa, la Nucet sau la Căldărușani, zapciii citesc cu 
vocetare pitacele domnești prin care, sub aspră pedeapsă, locui- 
torilor li se interzice comercializarea vinului pe moșiile mănăs- 
tirii şi fără acordul egumenilor (acordul implica plata unei taxe 
către mănăstire). Se merge până la tăierea și sigilarea cepurilor, 
confiscarea butoaielor, globirea răzvrătiților. De teama pedepsei, 
locuitorii promit să se îndrepte, dar, odată plecat trimisul dom- 
nesc, odată tulburelul ajuns în butoaie, revin la vechile practici, 
în încercarea de a obține oareșce profit, încălcând cu bună știin- 
tă „obiceiul pământului“ și „hrisovul domnesc“. Iată-i pe sătenii 
din Costești, județul Vâlcea, șezători pe moșia mănăstirii Bis- 


1. Documente privind relaţiile agrare în secolul al XVIII-lea, vol. I, Țara 
Românească, editat de Vasile Mihordea, Șerban Papacostea, Florin Constan- 
tiniu, Editura Academiei Române, București, 1966, pp. 536-537. 

2. Loc. cit. 

trița, „popriți“ prin hrisovul lui vodă Ipsilanti „a nu vinde vin 
și rachiu“, dar, „obrăznicindu-se“, aduc „câteva vase cu vin de 
cumpărat“ și, fără de știrea egumenului, se pun pe vândut, în 
preajma nașterii Domnului din anul 1794. Supărat, egumenul 
cere intervenţia ispravnicilor, care, printr-un stegar de slujitori, 
taie „cepurile de la vase“, confiscă „țancurile“ (beţişoare cu cres- 
tături folosite la măsurarea cantităților de vin) și-i amenință 
cu grea pedeapsă în cazul în care nu se vor supune. Dar, înainte 
ca stegarul să raporteze îndeplinirea poruncii, țăranii „s-au 
îndrăznit iarăși“ să vândă vin. Ridicaţi pe sus cu mumbașir și 
„înfăţișaţi la judecată cu sfinţia sa“, Radu Pleșuvescu, Gheorghe 
cârciumarul, Mihăilă Bădăran, lon Mărinescu, Pătru Ciortan, 
Grigore Păcurariu, popa Gherman, diaconul Ion, Ion pârcălabul, 
Ion Grigoraș și Ion Fulgerescu, pentru a scăpa de căzuta pedeap- 
să — „ce era să ni se facă“ —, se angajează ca în soroc de zece 
zile „să ridice toate acele vase cu vin du pă moșiia mănăstirii“ 
şi să le vândă unde vor ști, legându-se prin zapis că pe viitor 
nu vor mai umbla cu „împotriviri“ și că vor fi „următori hotărârii 
judecății“. 

Vânzarea vinului și a rachiului este profitabilă și pentru 
boieri. Viile se bucură de o atentă îngrijire pentru că investiția 
este cât se poate de avantajoasă. Iar mai apoi, producția pusă 
în buți se vinde cu grijă prin intermediul unul vătaf care distri- 
buie ocalele pe la cârciumari. Vinul făcut pe moșii este de cele 
mai multe ori de proastă calitate. Dar, chiar și așa, își găsește 
cumpărători. Cel bun, de pe podgorii cunoscute, se vinde de în- 
dată și pleacă în butoaie către destinații necunoscute. „Mai aflai 
aici pe dealuri de la iconomul Orezului, cum că ar fi vinuri la 
mănăstirea Orezului foarte bune“, scrie un negustor, același 
negustor cercetează vinurile de Drăgășani, dar și pe cele ale 
Episcopiei de Râmnic, care i se par cam acre, și, cum a auzit că 
boierul Șerban Otetelișanu ar avea vinuri bune, se duce să le 
„guste“. Concluzia este însă una simplă: că multe vinuri se vor 


L Ibidem, pp. 838-839. 


98 PATIMĂ ȘI DESFĂTARE 


vinde de îndată ce se vor termina cele noi, chiar și oțet de-ar fi: 
„din anul trecut toate oțeturile s-au vândut... eu aveam o bute 
vin stricat, dă-l lăsasem să să facă oţet, și l-am vândut tot“. 

Vinul se vinde și se caută. Şi se scoate la vânzare cu ajutorul 
lăutarilor: 

„Cu fiiască plecăciune mă închin Cuvioasăi Tale maică stareță, 

Fiindcă dumnealui sărdar Polihronie să află la Săbii și mai 
alaltăieri am primit scrisoare de la dumnealui și vă rog să faci 
bine maică ca să ne dai un lăutar și un toboșar ca să scoatem 
de Paști vin la cârciuma Cocoeștilor. 

Și așa mă rog, maică stareță, să nu ne lași că la altă parte 
n-avem nădejde, că de nu va fi lăutar, nici vin nu putem scoate, 
că trag oamenii un[d]e este lăutari. 

Și sunt sfinţii tale mai mic, plecat ca o slugă, 7 aprilie 1821 

Dumitrache de la Islaz“. 

Documentul se leagă de un proverb cules de vornicul Ior- 
dache Golescu, în aceeași epocă, care sună cam așa: „Vinul fără 
lăută / Ca o gură mută“ (Zanne, IV, 189). Așadar, vinul adună 
lăutarii și lăutarii vând vinul. Dar vinul se consumă în toate 
zilele săptămânii, chiar dacă presupunem că o mai mare can- 
titate ar fi consumată în clipele de repaos. Massimo Montanari 
vorbește de cantități impresionante de vin consumate în Europa, 
uneori și pentru a corecta și a îmbunătăți gustul apei, o apă 
impură şi deloc sănătoasă (p. 122). 


Vinurile norodului 


Toamna aduce dulcea ameţeală a tulburelului... Tinerii merg 
la Filaret să sărbătorească venirea anotimpului recoltei cu must 
și cârnaţi fragezi și proaspeţi de oaie: „la 1814, într-o zi de toam- 
nă, eram sfătuiți, am cumpărat o jemnă [jimblă] de la Babicu 
şi fripturi de la furnu, și usturoi de toamnă. Am mers la Filaretu, 
acolo, să mâncăm și să bem must“, povestește Tache Merișescu, 


1. D. Furnică, op. cit., pp. 75, 128, 130. 
2. ANIC, Fond lanuș, CI/18. 

prins de gustul „înăsprit“ al mustului ce-i va aduce „chef“. Mus- 
tul, cârnaţii de oaie, fripturile, usturoiul, murăturile alcătuiesc, 
fără doar și poate, farmecul olfactiv al toamnei. 

Beneficiile pentru sănătate sunt importante, dacă mustul 
este consumat cu prudență. Cât e dulce și nefiert este „hrănitor“ 
şi „îndulcește amărăciunea“, dar... „turbură sângele și slăbește 
stomahul“, așadar, se cuvine cumpătare, cumpătare, cumpă- 
tare...; „după ce fierbe, turbură și aprinde sângele și patima... 
înveselește cu măsura cea cuviincioasă“; dar acest „elixir“, con- 
sumat „peste priință slăbește și daună trupului cu cutremur 
şi cu uimeală de simţire și de minte“; vinul cel nou, „după ce 
să limpezește și se așează din fierturile lui“, „înalță și întărește 
puterile trupului cu dăzmierdare și cu veselie deșartă, și îndrăz- 
nește inima“, dar „cu cât va trece peste orânduiala măsurii, cu 
atât mai vârtos slăbește, coboară și scade puterea și îngreuiază 
trupul și uimește și îmbată mintea de nebunie“. Iată care sunt, 
potrivit lui Ștefan Episcupescu, stările euforice provocate de 
mustul ce se preschimbă cu iuțeală în vin: de la dezmierdare 
la sminteală, de la veselie la uimire, de la beţie la îndrăzneală, 
de la dulceaţă la amărăciune. Pe scurt: „Fie omul cât de bun / 
Vinul îl face nebun“ (Zanne, IV, 182). 

Vinul are și multe proprietăţi terapeutice, mai ales pentru 
bătrâni și pentru persoanele active, adică pentru cei „umblați 
în truda și osteneala trupului“. Pentru ei, vinul este chiar reco- 
mandat toamna și iarna, fără a fi îndoit cu apă, și mai vârtos 
după „bucate apoase și zemoase“. „Vinul e toiagul bătrâneţilor 
şi nebunia tinereţilor“, spune un proverb cules de Zanne. Cre- 
dinţa în putere pe care o dă vinul, care pune în mișcare sân- 
gele, este reținută sub diverse sintagme: „cârja bătrâneţilor“, 
„sprijinul bătrâneţilor“, „laptele bătrâneţilor“ (Zanne, IV, 178, 
180-181). 

Tinerii, în schimb, ar trebui să stea cât mai departe de vin 
până la căsătorie; însă și atunci vinul trebuie băut cu pru- 
denţă și nu trebuie niciodată să însoțească „lăpturi, brânzeturi, 

mezelicuri, prăjituri, sărături, murături“. Însă un manuscris 
din secolul al XVIII-lea recomandă începerea diversificării 
alimentaţiei la sugari printr-o porție de vin îndoit cu apă (BAR, 
mss. 4841, f. 428). 

Orice creștin ar face bine să se învrednicească să-și prepare 
vin în propria ogradă, recomandă doctorul Episcupescu, care 
avertizează că pe la cârciumi mai tot vinul este „dres“ cu „plumb“; 
lucru care este „de cea mai mare zminteală a sănătăţii“!. Spe- 
ranța ca Stăpânirea va „cerca“ vinul și va reuși să „poprească 
pe cârciumarii“ măsluitori este o iluzie. 

Comercializarea vinului se poate face și în afara cârciumii. 
Sunt numeroase documentele care atestă vânzarea vinului 
direct din ogradă sau de pe prispă, dar această activitate este 
cât de cât controlată în perioada recoltei. Populaţia are drep- 
tul de a vindevinul crud, vinul proaspăt produs, în primele luni 
după culesul viilor. „Zice că părinţii ei vând vin şi el au mers 
la ei ca la o cârciumă“, mărturisește Iane căpitanul din Bucu- 
rești?. Mai apoi, unii săraci, chiriași prin chiliile Bisericii, 
acceptă să se ocupe de vânzarea vinului în schimbul chiriei. Em- 
baticul se transformă astfel într-o activitate aducătoare de pro- 
fit pentru ambele părți. Astfel de contracte se regăsesc destul 
de des printre documentele păstrate de Mitropolia din Bucu- 
rești, datând mai ales din anul 1835. 


Vinuri crăiești 


Vinul este obiectul unor îmbunătăţiri prin care gustul său 
este adaptat la dorinţele sau la nevoile trupești..Am reținut 


1. Ștefan Episcupescu, Practica doctorului de casă. Cunoştinţa apără- 
rii şi a tămăduirii boalelor bărbăţeşti, femeiești şi copilăreşti. Cu o prescur- 
tare de hirurgie, de materie medică şi de veterinerie pentru doctor şi norod. 
Tipărită în luminatele zile ale Mării Sale Gheorghie D Bibescu vvd, domn 
stăpânitor a toată Țara Românească. Si alcătuită spre obştesc folos al sănă- 
tății de Stefan Vasilie Episcupescul, doctor politii Bucureştilor, București, 
în Tipografia Colegiului Sf. Sava, 1846, pp. 46—47. 

2. BAR, Fond Manuscrise, mss. 653, ff. 33'—34P. 

aici câteva rețete foarte elaborate, din care rezultă vinuri foarte 
parfumate. 

„Vin doftoresc şi crăiesc. la rădăcină de anghelină dramluri] 
16, galanga, cardamomo amomo (ghimbir), udagaci (lemn de 
aloes), ana dramluri] 3, coji de lămâe, coji de năramză, sămân- 
tă de coliandru ana dramluri] 4, grăunţe de genepro (ienupăr) 
dramluri] 8, scorţişoară dramluri] 12, cuişoare dramluri] 2. 
Toate acestea le pisează gros și le pune într-un săculeț de pânză 
supțire, rară, și-l leagă slab la gură. Deci îl spânzură într-un 
buriu (butoi) cu must de vâdre 10 și-l lasă să stea până în pri- 
măvară, când să pritocesc vinurile, și atuncea să scoţi săculețul, 
iară de băut să să bea ca și alte vinuri noao. 

Alt fel. Să iai strugurii și-i pune să să zvintze la soare 4-5 
zile, curăţind broboanele câle putrede. Deci mustește-i de-i fă 
must și ia de acest must vâdre 10-12 de-l bagă într-un buriu 
şi pune înlăuntru, în buriul cu mustul, acestea: anghelică tăiată 
bucăţi dramulri] 80, coliandru întreg dramluri] 40, cuișoare 
dramluri] 3 și lasă-le înlăuntru să fiarbă mustul cu dânsele. 

Alt fel. Să iai flori de lăuruscă (viţă sălbatică) uscate bine 
la umbră, mâini 2, flori de soc iar uscate, mâini 2, coliandru 
pisat gros, mâini 3, pune-le într-un săculeț de pânză supţire, 
rară, și-l spânzură într-un buriu cu must, vedre 10-12, să ajungă 
la mijloc, și lasă-l să stea să fiarbă cu el zile 10-12, storcându-l 
în bute în toate serile săculețul, apoi îl scoate și-l astupă bine 
buriul. 

Alt fel. Să iai rozmarin, jaleș, izmă, pelin, ana mâini 2, să 
le pui într-un buriu cu vedre 10-20 vin roș, să fiarbă cu iale, 
într-un săculeţ, cum se-au zis la câlelalte vinuri, și după ce va 
fiarbe, să scoţi săculețul cu erburile și să umplii buriul cu vin 
să stea plin. 

Alt vin ce să zice bozun. Să iai vin vâdre 1, scorţişoară 
dramluri] 20, cimbir (cimbru) dramluri] 2, acâstea toate pi- 
sează-le gros; caculea nepisată dram 1. Pune-le într-un buriu 
să nu fie plin, ca să să poată zbate în toate ceasurile, și, astu- 
pându-l bine, lasă-l să stea 3 zile. Deci ia miare ocă 2, vin oca 
pol, fiarbe-o cu vinul, de o spumează bine și, după ce o vei 

spuma, lasă-o să să răcească, apoi o pune în buriu și-l cleatină 
buriul bine, să să amestece, vreo zi. Deci lasă-l să stea nemișcân- 
du-l nimic, și va fi făcut. 

Alt fel. Să iai vin vedre 1, scorţişoară dramluri] 10, cuișoare 
dramluri] 2, piper dramluri] 5, cimbir dramluri] 2, caculea 
dramluri] 40, și le pune în buriu și-l amestecă zile 3. Deci pune 
miare ocă 2 curăţită și-l lasă să să așază. 

Alt fel, muselez. Să iai must dulce, vedre 30, și-l fiarbe până 
ce va scădea vâdre 10, spumându-l des, apoi lasă-l să să răcească 
bine și-l bagă într-un buriu, lasându-l dășărt, că fiarbe de 3-4 
degete; apoi pune în el scorţişoară dramluri] 50, cuișoare 
dramluri] 8. 

Vin ipocratic. Ia vin roș sau alb, vâdre 12, scorţişoară 
dramluri] 20, cuișoare dramluri] 4, cimbir dramluri] 3; toate 
câte s-au zis zdrobâște-le și le bagă în vin și lasă să fiarbă vinul 
cu iale. Și dupre ce să va așăza de fiert, astupă bine buriul ca 
să nu răsufle“. 


Rachiuri şi horinci 

Rachiul se află mai tot timpul pe lista de produse prohibite. 
Tulbură și ia minţile mai repede decât vinul și nu trebuie să 
aștepți toamna pentru a-l obţine. Nici nu trebuie să treacă prin- 
tr-un lung șir de prefaceri. Când porumbul se face din belșug, 
ţăranii îl pun în alambic, când se face și meiul, mai pun un 
alambic la fiert. Cartofele sunt și mai ușor de transformat în 
rachiu, într-un alt alambic. Apoi poamele, poamele de prin jur, 
care fermentează repede și se transformă la fel de repede în 
băutura cotidiană, deși calitatea sa lasă mult de dorit. În jur 
se strigă și se vociferează, căci astfel de practici întreţin beţiile 
şi certurile, strică minţile și risipesc economiile și așa precare 
ale unei populaţii sărace. Măsurile vin de la sine: vodă Caragea 
poruncește ca „porumburile“ ce prisosesc să nu ajungă nici hrană 


1. O lume într-o carte de bucate, ed. cit., pp. 160-162. 

pentru râmători, nici în povernele de rachiu (26 mai 1813). 
Cartoful este în primul rând întrebuințat ca materie primă 
pentru rachiu, și nu ca aliment. La început este folosit ca hrană 
pentru animale, ceea ce îl îndepărtează o vreme de „poftele“ 
cele omenești. 

Un document interesant din 1765 arată nu numai cum se 
contruiesc legendele, ci și cum Mitropolia se străduiește să-și 
păstreze monopolul vânzării băuturilor alcoolice, o sursă impor- 
tantă de venit. De aceea reţine atenţia acest document, care 
pune pe seama evreilor din Ploiești spurcarea băuturilor alcoo- 
lice în vremea posturilor. 

„Carte ce s-au trimis de noi după înștiinţarea acestui preot, 
dechemvrie 7275 

Tuturor pravoslavnicilor creștini ce vă aflaţi cu șederea în 
târgul Ploieștilor, molitvă și blagoslovenie. Noi, ca unii ce Dum- 
nezeu ne-au orânduit ca să vă fim păstori sufletelor și îndreptă- 
tori spre lucrurile creștinești, vă facem în știre cum că un preot 
din Ploiești, duhovnic, anume: Alexandru, chemându-se de o 
fămee, anume: Stanca, de aici din Ploiești, ca să o ispoveduiască 
la sfârșitul vieţii, au spus această fămee, temându-se de Dumne- 
zeu, cum că în tinereţile ei ar fi slujit acolea în Ploiești la nește 
ovrâi ce au povarnă. Și au văzut pe ovrâi cum că la posturile 
noastre, ca să ne spurce, bagă carne de mănâncă ei în rachiu, 
şi acel rachiu îl vinde la creștini. Deci încredințându-ne noi 
la aceasta de la însuși acel duhovnic de obște vă sfătuim ca să 
vă feriţi să nu mai luați rachiu de la ovréi ce au povarnă aici 
în Ploiești, că nu easte lipsa de rachiu, ca să aibă numai ovrăii. 
Ci din mila lui Dumnezeu pe la atâţea creștini să vinde rachiu 
din destul. Că să știți că de veţi mai bea rachiu de acesta de 
la ovrâi, carele precum v-am arătat este spurcat cu cărnuri, pos- 
tul carele îl faceţi iaste spurcat, că până acum de aţi băut de 
acel rachiu spurcat și fiindcă nu știați nu eraţi sub păcat, iar 
acum fiindcă vă facem în știre de nu vă veți feri cădeţi în mare 
păcat, și ca când nici aţi posti, ci socotiți-vă că toţi creștinii au 
datoria să-și păzească posturile curate și nici la boală să nu le 
spurce. Cu cât mai vârtos voi fiind sănătoși să vă lăcomiţi și 

să beți rachiu spurcat de la ovréi, ci părăsiți-vă. Nicidecum nu 
mai luaţi rachiu de la ovréi, ca să știți iarăși că cine nu ne va 
asculta, ci iarăși va mérge și va lua rachiu ca să bea de la ovrei, 
aceștia pe unul ca acela, fiindcă singur bea ca să să spurce cu 
cărnuri prin posturi îl avem supt pedeapsă. 

Adeverez cu această scrisoare pentru o fămie, ce s-au 
ispoviduit în trecuta vreme și afară din alte păcate ce au spus, 
au mărturisit că în tinereţile ei au fost slugă la ovrei și ovreii, 
când vine posturile noastre, băga carne de care mânăncă ei în 
rachiu și îl vinde în târguri la creștini. Și aici în târgul Ploieștilor 
au fost slugă la ovrei, și bagă și până [a]cum cărni. 

5 noiemvreie 1765. 

Popa Alecsandru ot Ploiești adeverez. 

+ Și pe fămee au chemat-o Stanca.“ 

O astfel de faptă — trecerea prin butoaiele cu rachiu a unor 
bucăţi de carne — nu are cum să fie o practică curentă. Este, 
mai degrabă, un act trecător de sfidare a unei comunități aflate 
într-o perioadă de pregătire spirituală, pusă în secret în practică; 
altminteri, întâmplarea ar fi lăsat urme mult mai profunde. Mi 
se pare că seamănă cu povestea lui Teodor Vârnav despre untu- 
ra morţilor din perele furate din curtea bisericii. Mitropolitul 
o instrumentalizează însă în interesul Bisericii: păstrarea unui 
privilegiu. Vânzarea vinului și a rachiului aduce venituri consis- 
tente, or, o astfel de legendă, care străbate veacurile, nu poate 
să servească decât celui care o lansează. Andrei Oișteanu a scris 
despre legendele otrăvirii băuturilor de către evrei, prezente în 
întreaga zonă, locuită de alţii, dar populată și de acești alogeni2. 

Rachiul acesta făcut din toate și din nimic provoacă peste 
tot alcoolism. 

Alcoolismul este conștientizat abia în secolul al XIX-lea. Până 
atunci, vinul este consumat ca aliment, în scopuri curative, pen- 
tru susținerea și menţinerea sociabilităţii și creșterea bunei 


1. BAR, Fond Manuscrise, mss. 634, ff. 20-21. 
2. Andrei Oișteanu, Imaginea evreului în cultura română, Humanitas, 
Bucureşti, 2004, pp. 185-196. 

dispoziţii. Abia mai târziu, în plin proces de modernizare consu- 
mul mare de alcool va fi considerat alcoolism. Modernitatea 
aduce restricţii de tot felul, sancționând ceea ce până atunci 
nu părea sancționabil. De pildă, în 1844 li se interzice străinilor, 
în speţă evreilor, să vândă băuturi spirtoase în sate (MA, II, 45). 
În 1847, modernitatea se arată îngrijorată de datoriile acumulate 
de țărani pe la cârciumi. Ofisul domnesc cere ispravnicilor moldo- 
veni să „stârpească“ abuzurile pe care le fac cârciumarii care dau 
băutură țăranilor în schimbul „pâinii“, aici cu sens de hrană. „Să 
nu mai cuteze a da băutură pe datorie la locuitorii de prin sate“, 
cu alte cuvinte „să nu mai primească păpușoi pe băutură“ (MA, 
II, 403-404). Cu o sută de ani mai devreme, când diaconul Neagu 
din satul Negoșina, împreună cu frații săi, Neacșu și Crăiuţu, 
îşi vând moșia pentru a acoperi datoria uriașă pe care o aveau 
la cârciuma clucerului Mănăilă, stăpânirea, mult prea puţin inte- 
resată de astfel de excese, nu face decât să parafeze vânzarea. 

Beţivii sun întâlniți nu numai în modernitate, ci în toate 
veacurile, generație după generaţie. Pentru a curma beţia, me- 
dicina populară a inventat reţete de tot felul, căci starea euforică 
o fi „dezmierdătoare“, dar nu face cinste. Așadar, ca să se poată 
consuma și must, și vin, și „turburel“, ar fi de încercat aceste 
reţete: „Să nu te îmbeţi. Să faci scrum din piatră acră și să-l 
bei cu apă, un pahar. Sau să soarbă oțet că se va trezi. Și într-alt 
chip: să roază cocean de varză sau migdale amare, că nu te vei 
îmbăta“. Pentru a potoli patima beţiei, uneori ruinătoare pentru 
trup, suflet și pungă, oamenii recurg la măsuri extreme. loan 
Aurel Candrea consemnează unele dintre cele care, pentru noi, 
astăzi, par destul de stranii. Iată câteva: „în Moldova, dacă vrea 
cineva să vindece pe unul de beţie, se duce la un mormânt, 
îngroapă acolo puţin unt și trei ouă de găină, toate învelite, ca 
să nu se strice. După nouă zile, le scoate de acolo și face din 
ele scrob [jumări] pentru beţiv, fără ca acesta să știe din ce s-a 
făcut: cu aceasta e lecuit de beţie“; sau: „să pui un gologan în 
gura unui mort și să-l lași acolo trei zile. După aceea îl iei și-l 


1. ANIC, Fond Manuscrise, ms. 171, f. 436", 25 septembrie 1716. 

speli în rachiul pe care-l dai de băut beţivului: în veci nu va mai 
bea“!. Sigur că se va lăsa, mai ales dacă va afla de unde vine 
mirosul fetid al rachiului pe care l-a dat pe gât... 


Despre voioşia chefliului 
și despre tristețea băutorului de apă 


Răsfoindu-l pe Anton Pann, cu ale sale poeme dedicate beţiei, 
m-am întrebat, în acord cu un personaj din cartea lui Pierre 
Mayol?, cât de trist trebuie să fie cel ce bea numai apă. Vinul 
este judecat din două puncte de vedere aproape extreme: plă- 
cerea voioșiei pe care o aduce se transformă în urâțenie dacă se 
depășește măsura. Pericolul „derivei“, pentru a folosi termenul 
lui Pierre Mayol, destructurează frumuseţea atent construită 
a chefliului voios. Pentru prima dată, Anton Pann îi dedică aces- 
tui chefliu o serie de poeme epice care pun în lumină extremele. 

Vinul alungă grijile şi dă speranțe pentru zilele ce urmează: 
„Cu vinul și cu somnul / Uită grijile omul“. Creează hiperbolele 
bunăstării, ale bogăției ireale, ale sănătăţii trupești, cu alte cu- 
vinte, oferă fiecăruia câte o coroană de împărat. lată ce spune 
un proverb reținut de Anton Pann în Povestea vorbei: „Vinul 
face pe săraci bogaţi, pe ciungi cu mâini, pe ologi cu picioare 
şi pe orbi cu ochi“ (Z, IV, 184). Băut cu măsură, vinul dă voioșie 
şi speranţe, alungă tristeţile grijilor cotidiene. 

Această sociabilitate, mai mult masculină, din jurul unui pa- 
har devine un loc comun în proverbe și folclor, și este deseori în 
cântecele lăutarilor. Anton Pann avea să culeagă și să transcrie 
multe dintre „beţiile“ care au populat folclorul urban și rural 
la începutul secolului al XIX-lea: Îndreptătorul beţivilor, care 
cuprinde faptele care curg din beție (1832), Cântătorul beţiei (1851), 
Triumful beţiei sau diata ce o lasă un bețiv fiului său (1852). 


1. LA. Candrea, op. cit., p. 416. 

2. Luce Giard, Michel de Certeau, Pierre Mayol, L'invention du quoti- 
dien. Habiter, cuisiner, Union Générale d'Edition, Paris, 1980, p. 111. 

3. Ibidem, p. 114. 

Voiosul chefliu strigă, călare pe butoi: „Toarnă vin în două 
oale / Că nici capul nu mă doare“. Sau: „Picioarele nu'l mai țin 
şi tot strigă: ado vin!“ Sau: „Sa jurat pe vin să nu mai bea ra- 
chiu“ (Zanne, IV, 177-180). Se degajă apoi mai multe imagini 
ale acestui chefliu ce populează cârciumile mahalalelor, la înce- 
put de epocă. În prima sa operă — Îndreptătorul beţivilor, care 
cuprinde în sine numirile beţivilor şi toate faptele care curg din 
beţie —, Anton Pann ne oferă câteva portrete. 

Beţivii sunt organizaţi într-o companie, formată din zece 
steaguri sau cete, la care se adaugă încă una. În frunte se află 
steagul Su-icimezilor, bețivii fruntași, onorați de către „com- 
pănași“, pentru că știu „să sugă frumos / când sunt alţii pe jos“, 
pentru că beau neîncetat. Termenul provine din limba turcă, 
denumindu-l pe cel ce bea peste măsură, „adică foarte bețiv“ 
şi care nu este niciodată treaz. Așa îl reține, cu derivatul „suiș- 
mez“, Iordache Golescu în gramatica sa. Beţia eternă întărită 
de „hatișerifuri“, prin care se recunoaște priceperea în cunoaș- 
terea vinurilor, dar şi calitatea de „beţiv fruntaș“, de „crai între 
bețivii vestiți“. Pentru a întreține această faimă, Su-icimezii 
dorm cu „plosca sub cap“, se adapă la orice oră din zi și din 
noapte, visează „sticle pline“ și „buţi de vin“. Cât despre mah- 
mureala dimineţii... trece tot cu un păhărel de vin. Urmează: 
2. „limbuţii“, care sunt „ritori deplini“, „filosofi înalți“, după 
primul pahar de vin; 3. „arțăgoșşii“, plini de țâfnă și gata să sară 
la bătaie; 4. „zdrenţoșşii“, gata să dea și ultima para pe o cană 
de vin („O para de iau / îndată pe vin o dau / Umblă rupțţi, perii 
le ies / Prin căciulă și prin fes“); 5. „chefsizii“, care „adorm, pe 
scaune șezând / cu ciubucele în nări“; 6. „purcei“, iubitori de 
vin, dar sensibili de stomac, vomitând de îndată ce paharul s-a 
deșertat pe gâtlej; 7. „nebunii“, cei cu mintea pierdută, zărind 
„muieri oriunde“; 8. „muieraticii“ care „plâng din suflet și 
suspin /lăcrămez și se jelesc / tainele își dezvelesc“; 9. „voinicii“, 
cei care ştiu să bea chiar și din „fesuri“, spărgând paharele, 
răsturnând mesele, strigând, chiuind;, 10. „șerpii“, care se 
dezvăluie tuturor prin răutatea afișată pe chipurile lor din 


108 PATIMĂ ȘI DESFĂTARE 


cauza insidioasei băuturi, 11. „golașii“, care prind curaj, se 
încălzesc de la vin și „se dezbrac, se dezgolesc / și izmenele își 
scot / de rămân cu pielele / și cu atărnelele“. 

Ca în orice breaslă, meșterul cel mai în vârstă este profesorul 
celor tineri. Fiindcă ştie „să bea frumos“, are misiunea de „a da 
pe brazdă ucenicul“, instruindu-l „cum să sugă mai gros“. 

Locurile de adunare sunt „grădinile“, mahalaua Izvor sau 
Tabacii de Jos, cârciumile unde se petrece „cu muzici, cu lău- 
tari /jucând cărţi, cu mici cu mari“. Se conturează și un meniu 
preferat de majoritatea beţivilor. Călare pe butoaie, „la umbra 
pivnițelor“, beţivii se ospătează cu „mezelicuri“ alese special 
pentru a stimula „suptul“: urdă, brânză, ardei murat, cașcaval, 
şuncă, ghiudemuri, pastramă, mușchi, pe scurt alimente foarte 
sărate. În posturi, mezelicurile sunt înlocuite cu „cepe sărate 
frumos“. Când voioșia atinge apogeul, beţivul părăsește pivnița 
pentru a chefui pe uliţă, „cântând, zbierând și strigând“. 

Într-o altă compoziție în versuri dedicată beţiei, Anton Pann 
notează părăsirea spațiului sacru pentru a se regăsi și a sociabi- 
liza la cârciumă: „Popa toacă și îi chiamă / La biserică să mear- 
gă, / Ei la cârciumă aleargă. Cu oala de dimineaţă / Să tămâie 
în toată viața“. Pe lângă caricaturizarea unui obicei, versurile 
sancţionează și un anumit comportament: beţia. Nu mersul la 
cârciumă este rău, ci lipsa cumpătării; excesele sunt cele care 
modelează un tip uman -— al beţivului —, arătat cu degetul de 
„mic şi mare în sat“, fiindcă strică familii, relaţii, reputații. 
„Cine bea până la îmbâtare, nume bun în lume nare“, conchide 
Anton Panni. 

În epocă, norodul are în minte imaginea negativă a bețivului: 
soțul beat și violent, risipitor, care vinde până și „scândurile 
de la pat“ pentru o ulcică de vin; dar și nevasta ameţită de vin, 
urinând în așternut, incapabilă să-și hrănească copiii. Or, aceste 
reprezentări atât de pregnante nu pot duce decât la insistenta 
propovăduire a cumpătării. Există și legătura dintre beţie și 


1. Anton Pann, Povestea vorbei, Facla, Timișoara, 1991, p. 72. 

ruină: „Vinu'i bun, rachiu'mi place, / Şi parale nu pot face“; sau 
„Vin și rachiu cui place / N'are cu ce să se'mbrace“ (Zanne, IV, 
177, 184). 


Mâncăruri românești, gusturi franţuzeşti 


Sensibilităţile culinare beneficiază și ele de schimbările din 
epocă, iar gusturile franțuzești sunt cele mai aproape. Multe 
case boierești aduc acum, direct de la Paris, în afară de veselă 
şi mobilier, bucătari care vin cu propriile reţete. Iar pentru cei 
care nu ajung până acolo, revistele, calendarele, jurnalele oferă 
reţete fel de fel, care, cel puţin după nume, sunt ultimele bucate 
degustate în capitala marelui imperiu al civilizaţiilor. Cererea 
fiind mare, Manolache Drăghici adună toate aceste „curiozități“ 
într-un volum pus sub „cercarea“ marelui „Robert, întâiul bucă- 
tar al curții Franţiei“!. Suntem în epoca ideilor politice și a 
luptelor culturale, așa că aplecarea asupra „mărunțișurilor“ vie- 
ţii merită, dacă nu o scuză, cel puțin o justificare. Iată prologul 
lui Drăghici: „Prețuite cetitorule! Știu că mulți au se mă critice, 
poate mă și defaime, pentru că am întreprins o lucrare ca asta 
ce se numără în felul cunoștințelor celor ordinare, unii vor zice 
că aș fi plecat cătră gurmandiză sau lăcomia mâncării, alții că 
nu aș fi vrednic a face ceva mai bun, într'un cuvânt fiecine va 
zice ceva, pentru că... așa sîntem! Dar de și toate aceste mai 
naite le priveam, căci din pilda altora lesne se poate face închi- 
ere la sine, nu mam sfiit a protimisi trebuința publică ce urmează 
la noi de asfeliu de cărți povăţuitoare a economiei casnice, și de 
care nici o nație civilizată nu este astăzi lipsită. Drept acea, dorind 
a adăogi, după putinţă, vreun folos pământului ce mă hrănește, 
nădăjduiescu că: puindu-să în lucrare aceste rețepte, limbele, ce 
vor critica înaintea prânzului, vor lăuda după masă gustul și 
nevătămarea bucatelor faimosului bucătar a Franţiei, a cărui 


1. Reţete cercate în număr de 500 din bucătăria cea mare a lui Robert 
întâiul bucătar a curții Franţiei, potrivit pentru toate stările, tradus de pos- 
telnicul Manolache Drăghici, Iașii, Tipografia Institututlui Albinei, 1846. 

bucătărie mult ar fi stat în Moldova noastră fără să'i afume 
hornul, rămâind totodată și a mea osteneală zadarnică sau numai 
egoistă deacă, prin înlesnirea respectivilor D.D. prenumeraţi, nu 
s-ar fi publicat cartea în modul de față pentru trebuinţa tuturor 
doritorilor și învățătura rânduielei casnice ce este temeiul sănă- 
tăţii, a bunei petreceri și a economiei fameliilor“. 

Reţetele propuse sunt diverse: franțuzești, englezești, „spa- 
niolești“, indiene, „cetățenești“, bavareze, americănești, rusești 
etc. Apar, pentru prima dată, referinţe la estetica bucătăriei. 
Mâncarea nu mai trebuie doar să astâmpere foamea, ea trebuie 
să fie prezentată frumos când este „dată la masă“. De pildă, 
scrobul cu povidlă de poame „beneficiază“ de „întinerire“ înainte 
de a ajunge în farfurie: „răstoarnă-l pe farfurie, presură-l pe 
deasupra cu zahar pisat, fă-i cu un fer roșu florile ce vei voi pe 


x«l 


deasupra tinărindu-să, și dă-l în masă“. 


Culinare: gugoşele sau mardaline? 


Secolul al XIX-lea propune, cum este firesc, modificări și la 
nivelul papilelor gustative. De la sosuri multe și grase, de la frip- 
turi în sânge și oi la proţap, de la iaurturi și sarailii, de la bacla- 
vale și pilafuri se trece, mai greu, e drept, la supă răcoritoare, 
supă de orez americană, lapte cu orez, supă de ceai rusească, 
supă de făstâci, cotlete de la Milano, frecăţei de făină, fel numit 
„picardină“, sos numit „de Orlian“, „sos provențial“, sos spanio- 
lesc lucrat, sos domnesc, sos de dimineaţă, mâncare de răriunchi 
arlechină, mâncare cu „mugur de sparangă“, mâncare de ma- 
troşi cetățenească, cârnăciori numiţi „a lui Rișăliu“, rasol de 
modă, mâncare de mușchi în vin de Malaga, chiftele piemonteze, 
„cârnaţi Bulonia“, cotlete bordeleze, mâncare de curcă „pentru 
femei leneșe“, „miroton cetățenesc“, „piftici englizești“, cremă 
„plumbieră“, cremă „meringheză“, „mardalini prăjite“, „opărită 
franţuzește pentru mezelic“, „gofri filandeze“, „înbucături de 
dame“, „biscotine“, „posmagi de Rem“, „crochini de migdale“, 


1. Ibidem, p. 203. 

„crocanti de migdale“, „sufleli mici de ciocolată“, „jăli (jeleu) de 
portocale“, „gato franțuzească“, „galetă de Lorena“, prăjitură 
numită „fântâni de amor“, tort de „zahar copt sau zahar a sulta- 
nei“, „gato dintr'o mie de frunze“, „posmagi în cutiuță de hârtie“, 
„măsăpanuri sărângheze“, „meringi“, „bezăle cu mursă“, „conde 
de zarzăre“, „șartrezi de meri“, „bombă îngheaţă“ etc. 
Postelnicul Manolache Drăghici traduce și prelucrează vreo 
500 de reţete; reţete „cercate“, ne spune autorul. N-o fi avut 
postelnicul timp și răbdare pentru prepararea tuturor felurilor, 
dar unele dintre ele i-au stârnit curiozitatea. De pildă, când 
scrie despre „turtă cu compot de poame numită flan“, se abate 
de la tiparul obișnuit al unei rețete și descrie experienţa proprie: 
„mai multe chipuri sunt de a să lucra aluatul acel pentru facirea 
turtelor [...] însă mai lesnicios și mai bun după socoteala me 
este următoriul“; şi urmează reţeta. Sau când prezintă „masa- 
panurile“ obișnuite, pe care le „prelucrează“, așa ca la „aluatul“ 
de migdale, cu apă de portocale și zahar, postelnicul bucătar își 
sfătuiește cititorii gurmanzi să pice un pic de scorţişoară pisată 
sau de „alămâie“, pentru a face „zaharicalele și mai delicate“. 
Alcătuirea unui astfel de compendiu cere o adaptarea lingvis- 
tică inimaginabilă, dar şi ustensile noi. Reţetele ajung înaintea 
formelor, ingredientelor, balanţelor, coloranților. Improvizaţia 
este, așadar, necesară. „Galeta de Lorena“ are nevoie de o formă 
specială, postelnicul propune un capac rotund, recomandând 
multă vigilenţă: „și trebuință urmează când vei pune capacul 
în cuptioriu să’l așezi potrivit ca să stea galeta dreaptă la copt“. 
Despre îngheţată spune că este ușor de preparat, dar greu de 
conservat, căci siropul de poame trebuie stăpânit în „forme“: 
„trebuie să ai un calup osebit de tiniche, regluit înpregiur sau 
cu flori, ca o piramidă, adică mai strâmt în fund decât în gură, 
şi umplându-l cu siropul pregătit, să-l pui în gheaţă până să 
va prinde bine, tot bătându-l câte odată pe o pânză spre a nu 
rămânea deșărturi prin răgluire. Și după aceea, ţiindu-l în gheață 
până la întrebuințare, atunce scoate-l, moale puţin în apă căl- 
duță și-lrăstoarnă pe compotieră, deasupra unui şerbet, dând-o 
în masă fără a zminti înghețata nicicum la trasul calupului“. 

'Treabă dificilă, căci îngheţata se lasă greu modelată. Așadar, 
„spre a înlesni scosul înghețatei din calup“, nu orișicum, ci „pira- 
midă“, postelnicul încearcă și încearcă până „închipuie o aflare“: 
„să face adecă o bortă la margene din sus a calupului, cât 2 muchi 
de cuțit de largă, și să o astupi cu un șurubaș de lemn, apoi la 
scosul înghețatei, trage din bortă acel șurubaș, pe unde stră- 
bătând aerul va eși înghețata mult mai grab“. Adevărată artă, 
facerea acestei înghețate. Dar moda, și mai ales curiozitatea, 
îi va fi îndemnat pe mulți să arunce crema în „pahare cu scaun“ 
şi apoi în gheaţă și astfel, frumos „brodată“ cu șerbeturi și cireşe 
zaharisite, să le-o ofere invitaţilor spre „priveală“. Căci „pri- 
veala“ este acum mult mai importantă decât gustul și chiar 
decât foamea. 

Cu ajutorul gazetelor, publicitatea vinde produse felurite 
oricui are bani și curiozități de nestăpânit. De fapt, tocmai cu- 
riozitatea va contribui la prefacerea gusturilor. De pildă, un 
anume Karl Klar vinde prin intermediul Vestitorului Românesc, 
la 24 ianuarie 1850, bucate alese: „muștar, parmazan, șfaițăr, 
macaroane, sardele franțozești și italienești, scrumbii de olan- 
da“, toate în prăvălia de pe Uliţa Franțozească, ce fusese mai 
înainte la „Hanul Verde, pe ulița Curtea Veche, alături lui chir 
Diamandi Anghelovici“, precizare necesară pentru clienţii stator- 
nici. Martinovici și Asan își recomandă magazinul „la Crucea 
de Aur din Uliţa Lipscanilor cu felurite mărfuri de spițărie, văp- 
seli, un deposit însemnat de hârtie, vinuri streine, ceaiu, rom, 
zahar, cafea ș.a.“ (nr. 18, 4 martie 1850). Observăm o invazie 
de produse europene, cu gusturi atât de diferite, dar atât de 
tentante... 

„Astăzi plăcintele au pierdut valoarea lor și plăcintarul 
poezia lui; civilizaţia l-a omorât“, a scris Negruzzi în 1847, 
imediat după ce va fi parcurs reţetele tovarăşului său!. Despre 
pantagruelicul amestec de gusturi și de rafinamente vor scrie 
Mihail Kogălniceanu, Costache Negruzzi, Vasile Alecsandri, 
Costache Facca. Citiţi Tanele inimii sau Istoria unei plăcinte, 


1. Costache Negruzzi, Păcatele tinereţelor, Minerva, Bucureşti, 1982. 

Franțuzitele sau Chiriţa, și veţi descoperi acolo plăcerile aproape 
indecente de care are parte boierimea când devorează marți- 
palele și baclavalele, vutcile și punciurile, când etalează plăcin- 
tele și înghite dulcețurile. 


Gusturile cărților de bucate 


Absența cărţilor de bucate este o mărturie a lipsei diversi- 
tăţii printre orășeni și printre țăranii înstăriți. Există câteva 
rețete care se memorează și se transmit fără prea multe inovații. 
Sau care se transmit la nivel individual și între rude. Diverse 
rețete culinare se regăsesc împrăștiate prin manuscrise, dar 
fără să fi avut un impact prea mare asupra unei idei cursive 
de modă sau de stil culinar specific unei anumite epoci. Pe la 
1798, pentru a da un exemplu, Smaranda Manu scrie și com- 
pune pentru mătușa ei, Ruxandra Manu, o rețetă de dulceaţă!. 
Prea puţin. În plus, absenţa rețetelor dovedește nivelul mare 
de analfabetism, cu precădere în rândul femeilor. 

Abia secolul al XIX-lea, odată cu molipsitoarea civilitate eu- 
ropeană, cu predilecție franceză, va contribui la modificarea atât 
a conduitelor, cât şi a gusturilor. O cercetare a manuscriselor 
de la Biblioteca Academiei Române a dat puţine rezultate. De 
pildă, manuscrisul 2964 se deschide cu un titlu cât se poate 
de atractiv: Meşterul bucătariu. Dar nu este decât o copie impar- 
ţială a celor „200 de reţete cercate“, opera celor doi moldoveni: 
Mihail Kogălniceanu și Costache Negruzzi. Manuscrisul copia- 
ză în ordine până la reţeta 94. Manuscrisul 2881 conţine câteva 
rețete, între care se remarcă rețetele de sarmale, „di carni di 
vacă“, „di chept de curcă“, „di mel“ sau cele de „curechi muraţi 
cu rață“, „curechi cu slănină“, „curechi cu carni de vacă“ sau 
cele de rasol de vițel. Judecând după numărul reţetei, ne gân- 
dim că nici manuscrisul unui oarecare Digeratu de la 1 martie 
1839 nu este unul original. Manuscrisul 5773 cuprinde 16 rețete, 
care sunt, de fapt, preferinţele celui care l-a scris, și anume 


1. BAR, Fond Documente Istorice, MCCCXCIX/111. 

umpluturile: uger de vacă, cârnăciori de carne, pârjoale umplute, 
limbă umplută, frigărui umplute, „sufle“ de morcovi, „jamboani“, 
„glasu“ (îngheţată) etc. 

Printre tipărituri se distinge cartea de bucate redactată de 
Maria Maurer, care tratează strict prepararea hranei, fără a 
vorbi de estetica prezentării. Totuși, prefața acestei cărți atrage 
atenţia asupra preocupărilor culinare ca parte a unei educaţii 
feminine. Se referă la acea pătură urbană îndeajuns de înstărită 
pentru a-și instrui fetele cu ajutorul pensionatelor. Maria Mau- 
rer este una dintre profesoarele care lucrează prin pensionatele 
românești de la începutul veacului al XIX-lea. Pentru elevele 
pensionatelor, ea alcătuiește această carte de bucate, conside- 
rată utilă în formarea viitoarei soţii. „Această carte așa de tre- 
buincioasă pentru căsnicie fu întocmită de mine acum doi ani 
numai în favorul iubitelor mele eleve, pe care le-am crescut de 
mititele, și a căror fericire privesc la cea dintâi dorință a vieții 
mele“, scrie la 1 mai 1849 în cartea sa de bucate, concepută ca 
un manual. Cu alte cuvinte, disciplina apare ca o necesitate, 
construindu-se în jurul unui curs oferit elevelor, și nu ca o artă 
de sine stătătoare, ca o artă a gustului, a esteticii, a privirii, a 
savorii. Din acest motiv, scrierea este mai degrabă una didactică, 
seacă, lipsită de orice urmă de poezie sau de inventivitate, de 
orice savoare și, cum se adresează elevelor, viitoare gospodine, 
soții şi mame, rețetele sunt ușor de preparat și nici nu presupun 
prea multe ingrediente!. De la data scrierii cărții de bucate a 
Stancăi Cantacuzino până la cea a redactării cărții Mariei 
Maurer, se produsese fără doar și poate o schimbare drastică. 
Felurile prezentate de Maria Maurer se scaldă în unt, smân- 
tână și zahăr, renunțând la savoarea mirodeniilor. Adresându-se 
unui mediu urban, care acum se construiește, bucătărița eli- 
mină până şi parfumul busuiocului, aroma cimbrului, odoarea 
izmei. Ne apropiem de o bucătărie rutinieră, practicată doar 
pentru a potoli foamea, fără a încânta privirea, fără a înnebuni 
papilele și fără a satisface curiozitatea stomacului. Nimic din 


1. Maria Maurer, op. cit. 

grandoarea bucătăriei franceze, atât de cercată și lăudată de 
Manolache Drăghici. Dar un lucru este sigur: de acum cărțile 
de bucate se multiplică, publicul le cere, iar gastronomia devine 
un domeniu de sine stătător. 


Băcănia de la Fundata 


Dacă în târguri accesul la diferitele produse de băcănie este 
mult mai ușor, lumea rurală pare izolată și condamnată să 
consume doar ce produce. Sau cel puțin aceasta ar fi concluzia 
care se poate trage din cauza „tăcerii“ surselor. Cârciumile vând 
nu numai băuturi alcoolice, ci și ceva produse de băcănie, de 
uz imediat, pentru populaţia rurală. Uneori, în târguri sau în 
satele mai mari se ridică băcănii, sub directa supraveghere a 
mănăstirilor care dețin, ca şi în cazul cârciumilor, monopolul. 
De pildă, pe 26 mai 1785, epitropul mănăstirii Colțea se plânge 
lui vodă Suţu că în Slănic, județul Prahova, pe loviștea aparţi- 
nând mănăstirii „s-au pus unii, alții de au făcut băcănii“ și „să 
hrănesc întrînsele“. Cu alte cuvinte, acești băcani se hrănesc 
de pe urma veniturilor obținute din vânzarea diferitelor mărfuri. 
Or, această „hrană obținută“ fără acordul mănăstirii înseamnă 
concurență și încalcă monopolul. Se cere intervenţia lui vodă 
pentru impunerea unui parteneriat care nu lasă loc de nici un 
fel de negociere: „că ori să să așeze cu mănăstirea aceia ce au 
făcut aceste băcănii, sau să le rădice băcăniile după moșiile 
mănăstirii să nu pricinuiască pagubă“. 

La Fundata, în județul Prahova, unde Dumitrache Piersicea- 
nu are casă și moșie, cârciuma din sat ţine loc şi de prăvălie. 
Pe lângă vin şi rachiu, cârciuma vinde una, alta, lucruri tre- 
buinciose pentru traiul de zi cu zi. Pe 7 iulie 1817, pitarul Du- 
mitrache aprovizionează cârciuma cu marfă și speră să scoată 
dublu față de suma pe care a investit-o în cumpărarea mărfii. 
Iată lista: 


1. BAR, Fond Documente Istorice, CCCLXIX/128. 

„Marfă ce am pus în băcăniia de la Fundata, dată asupra 
lui Grigorie cârciumaru. 1817: iulie 7.“ 


cumpărătoare 


et 
= 


15 oca pastramă po parale 19 
3 oca orez po parale 46 

1 oca stafide po parale 55 

o jumatate oca tămâie parale 80 
100 dramuri piper 

testea hârtie coala 

100 lulele 

2 oca măsline 

10 dramuri cuișoare 

o jumătate oca piatră acră 
100 dramuri piatră vânătă 


o jumătate oca săpun rachiu în 
calâpuri 13, calâpu 


=e e =e Neeme NeOUONI 


= 


o oca calaican [sulfat de fier] 

o jumătate oca pucioasă 

50 dramuri ţeperig 

15 ocale pește po parale 21 oca 

5 ocale tutun 

6 ocale cârnaţi 

3 ocale săpun prost, oca parale 4 oca 
50 pâine po parale 4 

10 ocale jumătate oţet, po parale 20 


1 
1 
1 
7 
3 
1 
4 
5 
5 


3 ocale lumânări dă seu, lumânări 90 
fieşcare 


2 vedre spirt po taleri 20 vadra, 
în care rachiu adâugându-se ocale 
15 apă, să să vânză ocaua 


un buriu mai mare 
un buriu mai mic 
3 copăițe dă lemn 

36 3 copăiţe dă lemn 

27 3 străichini dă lemn 
1 15 1 putină 

20 hârtie zugrăvită 


Un clondir, un ibric, cinzeacă și litra 
de sticlă 


Dumitrache Piersiceanu are multe alte afaceri. Băcănia de 
la Fundata este doar una dintre cele pe care va fi alimentat-o 
regulat. Asta dacă și câștigul va fi fost cel scontat. Condica de 
socoteli a mai păstrat o singură listă de marfuri. Iat-o: 

„Marfă ce am pus în băcănia de la Fundata asupra [...] câr- 
ciumar. 1818 decembrie 22 

10 ocale pastramă, cumpărată po parale 22 

6 ocale cârnaţi, po parale 15 

2 ocale lumânări dă seu po parale 62 

1 litră lumânări dă ceară, parale 75 

40 pâini, tl. 4 

Toţi banii ce s-au dat pe această marfă fac tl. 16, parale 29“. 

Produsele sunt dintre cele care nu se fac în casă și sunt 
aproape indispensabile în buna funcționare a unei gospodării. 
Puținele produse alimentare însoțesc, de fapt, băutura. 
Păstrama și cârnaţii se consumă împreună cu rachiul și cu vinul, 
chiar în pragul cârciumei. O spune Anton Pann în cântecele 
sale, o confirmă Tache Merișescu, ieșit la petrecerea de la Filaret. 
Apoi, satul este aprovizionat cu pâine, ceea ce presupune că 
aceasta nu prea se face în casă. Sau cu săpun, ceea ce arată 
că untura râmătorilor și seul vitelor nu mai ajung și pentru 
acest produs indispensabil igienei. Fabricarea săpunului nu este 
ușoară. Pare mult mai ușor de obținut leșia, care este necesară 
la fabricarea săpunului. 


1. ANIC, Fond Manuscrise, mss. 1268, ff. 52—53. 

Luleaua sub căpătâi 


Dar ceea ce surprinde, la prima lectură, în lista lui Dumi- 
trache Piersiceanu este numărul mare de lulele destinate vân- 
zării — 100 de bucăţi — și cele 5 ocale de tutun!. Donald Quataert 
notează răspândirea treptată a tutunului în Imperiul Otoman, 
descriind raporturile dintre apetența consumatorilor și inter- 
dicţiile religioase, dintre comercianţi și ulemale?. Existenţa unei 
dăjdii pe tutun, cunoscută sub numele de tutunărit, indică fap- 
tul că tutunul se cultivă îndeajuns de mult pentru a fi dijmuit 
şi a aduce venituri vistieriei. Conform Dicţionarului de institu- 
ţii feudale, această dajdie ar fi fost impusă pentru prima dată 
în Moldova lui Constantin Duca (1693-1695), iar în Țara Româ- 
nească în 1702, cum aflăm dintr-un document de scutire de dări. 
Culturile de tutun se extind repede, iar în vistierie intră sume 
importante către mijlocul secolului din perceperea dăjdii; de- 
venit mai apoi produs de export, tutunul este vămuit cu „un 
ban de oca“. 

Tutunul, folosit atât de des și la orice, este procurat de pe 
piaţa internă. De exemplu, marele vistier Toader Palade îl fo- 
losește cu regularitate pentru oi: „2 ocă tiutiun la oi“. Cum? 
Probabil pentru combaterea păduchilor, dat fiind că și în fol- 
clorul medical este asociat cu înlăturarea insectelor. Țăranii 
îl folosesc pentru tratarea pneumoniilor și a reumatismelor: fiert 
şi amestecat cu spirt de vin și praf de ardei sau piper. 

Vornicul Nicolae Dimache îl cumpăra de la prăvălia lui Pana- 
iot Spartali: 3 ocale de tutun pentru 45 de groși, bani pe care 
nu-i avea. Băcanul se mulțumește însă cu zapisul, datat 26 
februarie 1835, încredinţat că-şi recuperează datoria“. Tot din 


1. Tudor Pamfile, Industria casnică la români, Socec, Bucureşti, 1903, 
pp. 60-61. 

2. Donald Quataert (ed.), Consumption Studies and the Ottoman Empire, 
1550-1922. An Introduction, State University of New York Press, New York, 
2000, p. 10. 

3. Instituţii feudale din Țările Române. Dicţionar, coordonatori Ovid 
Sachelarie și Nicolae Stoicescu, Editura Academiei Române, București, 
1988, pp. 478-479. 

4. BAR, Fond Documente Istorice, MXLII//101. 

condica de cheltuieli a marelui vistier Toader Palade reiese că 
se cumpără regulat tutun, și nu numai pentru boier, ci și pen- 
tru vizitii, ţigani și alte slugi din curte: „tiutiun pintru ficiori 
la Bârlești“, „tiutiun țiganilor ci-au trierat“, „tiutiun ţiganilor 
de la Bârlești“, „tiutiun vizăteilor ci-au mers cu cai(i)“ . Nimeni 
nu mai muncește fără să tragă cu nesaţ din lulea, iar medicul 
Constantin Caracaș notează că obiceiul este foarte răspândit, 
chiar și printre copii!. Luleaua și tutunul, care înseamnă cheltu- 
ieli, ar putea fi considerate astăzi vicii. 

Cultivat peste tot, cultivat în grădina din fața casei, tutunul 
nu mai este decât un produs de fiecare zi, prizat și „băut“ de 
foarte mulți. Dacă privim litografiile, boierii mari și mici, negus- 
torii, ţăranii, ţiganii sunt reprezentați cu luleaua și ciubucul 
în mâini sau în traistă. Vedem lulele și ciubuce dintre cele mai 
diferite, cu imamele de chihlimbar, din os sau din piatră, cu 
zevanele din lemn de iasomie, de cireș sau pur și simplu din 
lemn oarecare. Prin cârciumi și cafenele, odaliscele aduc ciubuce 
lungi și narghilele, așa cum avea să surprindă Theodor Aman 
ceva mai târziu în portretul păstrat astăzi la Muzeul Naţional 
de Artă al României. În zicerile populare, culese de Iordache 
Golescu și Anton Pann, luleaua, ciubucul, fumatul sunt menţio- 
nate adesea, fumatul fiind o practică curentă. Cel mai bine se 
conturează imaginea ţiganului, care poate fi identificat cu 
ajutorul a două obiecte: „luleaua sub căpătâi“ și arcușul sub 
bărbie (Zanne, IV/336). 

Aşadar, din Imperiul Otoman, tutunul a ajuns destul de re- 
pede în Moldova, fiind consumat de o parte a populaţiei, dijmărit 
de domnie prin cunoscuta dajdie a tutunăritului?. De aici până 
la băcănia de la Fundata nu mai este de făcut decât o altă călă- 
torie, de-a lungul căreia tutunul este rumegat pentru alungarea 
sastiselii. 


1. C. Caracaș, op. cit., p. 67. 

2. Pentru o istorie a tutunului, a se vedea Gavriliu Dima, Contribuţiuni 
la istoricul tutunului până la înființarea monopolului în România, Viaţa 
Românească, Iași, 1929; Petre Mihăescu, Tutunul în trecutul Țării Româ- 
neşti şi al lumii întregi, Cartea Românească, București, 1931. 

Iarba dracului 


Iarba dracului este blamată de către clerici în predicile lor, 
ceea ce nu-i împiedică să tragă cu nesaţ din imameaua ciubucu- 
lui. Ieromonahul Ilarion transcrie și introduce, în preajma anu- 
lui 1793, într-un miscelaneu, printre vieţi de sfinţi și glave, o 
istorie dedicată tutunului: Istorie foarte de folos pentru tutun. 
De unde iaste tutunul şi oare pentru ce pricină îl iubesc oamenii 
mai vârtos decât toate verdețile şi legumile pământului. Ce folos 
face omului. Scoasă din Otăşnic. În cele patru file (mss. 3933, 
f. 90v-94r) din manuscris, ieromonahul Ilarion, fostul arhiereu 
Theofilact pe lângă mitropolitul Dositei Filitti, fost ieromonah 
Isaiia, spune cum Sarsailă, „voievodul puternicului Satanailă“, 
este însărcinat de „domnul întunericului“ să țeasă o „înșălăciune 
foarte subțire“ pentru a atrage omenirea de partea răului. Se- 
cretul: iarba dracului, tutunul, care va fermeca omenirea. „Și va 
crește dintr-însa o buruiană mare, cu frunza lată, foarte fru- 
moasă. Și, întâiu o vom arăta fiilor lui Ismail, adică turcilor și 
țiganilor. Ca cum ar fi de o mare cinste și folosul sănătăţii celor 
ce o vor mirosi frunza ei; şi aprinzând-o să vor afuma cu fumul 
ei. Și așa, de la acelea toate limbile și toate neamurile o vor 
căștiga şi o vor sămăna și vor umplea toată lumea de dânsa, 
neguțătorindu-o ca cel mai scump și mai cinstit și mai tre- 
buincios negoțiu. Și această buruiană va fi mai iubită și mai 
cinstită în lume oamenilor decât toate verdeţurile și legumile 
pământului și pururea întru mare pofală și cinstelor. Frecân- 
du-o lămurit ca făina și mirosindu-o o vor suge prin nas, și 
aprinzându-o în vas de acea treabă pururea fără sațiu vor suge 
ca o mare şi scumpă dulceaţă prin ţave fumul acela în gura 
lor. Și așa, toți oamenii vor aduce noao prinos: mirosală, ardere 
de tot, și fum stricurat și lămurit prin gura lor.“ Crescut direct 
din „pământul“ iadului, tutunul, această „buruiană drăcească“, 
a cucerit foarte repede omenirea. Drept care, ieromonahului 
Ilarion nu-i rămâne decât să amenințe cu judecata din fața lui 
Isus Cristos, când trupul păcătosului va fi trădat de mirosul 
de „fum și putoare rea“, izgonit fiind cu vorbele: „fugi de la mine, 
du-te la întunericul Iadului, cel gătit diavolului și slujește lui, 

că lucrurile aceluia ai făcut, iar poruncile mele n-ai păzit“. 
Înfricoșătoarea poveste n-a trecut de paginile miscelaneului, 
dar, și de ar fi trecut, tutunul se află în epoca lui de glorie, când 
se crede ca vindecă orice și când ispitește pe oricine. 


* 


„Spaimele alimentare“, pentru a prelua o sintagmă din titlul 
cărții lui Madeleine Ferrières, vor fi din acest moment din ce 
în ce mai evidente în numeroasele regulamente ce domină mo- 
dernitatea. Hrana asigură supraviețuirea, dar mai presus de 
toate trebuie să asigure sănătatea poporului. Cei bogați se pot 
îndestula cu bucate alese, provenind de cele mai multe ori din 
propria bătătură, dar pentru cei mulți, puterea și statul pater- 
nalist trebuie să privegheze. În 1863, când doctorul Anastasie 
Fătu alcătuieşte proiectul său de poliție sanitară, alimentele 
par simple instrumente aranjate tehnic în dieta unui popor ce 
trebuie hrănit cu atenție la măsură, calitate, igienă și sub supra- 
veghere (pp. 78-85). Pâinea, carnea, peștele, legumele, fructele, 
dulciurile sunt prinse în reglementările sanitare menite a men- 
ține sănătatea. Măsurile propuse, „în contra pericolelor ce pot 
resulta din întrebuințarea alimenteloru și a beuturiloru nesă- 
nătoae“, sunt cât se poate de generale, dar fiecare „specie“ ar 
trebui să beneficieze de o organizare proprie. 

În 1863, hrana e amenințată cam de aceleași pericole, prin- 
tre care murdăria, neglijența și mai ales avariția oamenilor 
ocupă un loc de frunte. Este sancționată vânzarea pâinii acre 
şi necoapte, a orezului plin de nisip și de viermi, a cartofilor 
încolțiți și stricaţi, a confeturilor colorate cu „substanțe veni- 
noase“, a posmagilor umezi și mucegăiți, a bureţilor veninoși, 
a cărnii stătute și putrede, a racilor cu miros greu, a peştilor 
unsuroși, „cu gust lânced sau acrit“, a cașcavalurilor „prea moi, 


1. Despre condamnarea tutunului a scris Petre Matei, De la „iarba dra- 
cului“ la drog. Aspecte ale condamnării tutunului în spațiul românesc, ma- 
nuscris. Mulţumesc autorului pentru a-mi fi permis citirea acestui studiu 
în curs de publicare. 

de un miros acriu, puturosu sau râncedu“, a cârnaților și jam- 
boanelor colorate cu ierburi veninoase, intrate în stare de „des- 
compunere“, „mucede“, a vinului acru, a miedului falsificat etc. 
Sancţiunile sunt prevăzute și ele în regulament: amenzi, con- 
fiscări, închisoare. 


CAPITOLUL II 
Civilitatea, ipolipsisul și jocul social 


Lectura 


A te așeza la masă, a ști să te foloseşti de nenumăratele us- 
tensile contribuie la construirea unei aparenţe sociale și consti- 
tuie aspecte importante ale civilității. Fiecare obiect impune 
un set de constrângeri care au ca scop autocontrolul trupului, 
care nu numai că trebuie să se adaptaze la o anumită igienă 
elementară, ci trebuie să ofere şi un frumos spectacol privito- 
rului. Prelucrarea trupului, educarea gesturilor simple, contro- 
lul „pornirilor fireşte“ fac parte din acest proces de modernizare 
despre care vorbește Norbert Elias în cartea sa dedicată pro- 
cesului civilizării. Curtea lui Ludovic al XIV-lea a creat această 
etichetă, dusă uneori până la absurd, dar adoptată încetul cu 
încetul de nobilii de la curte. 

Boierii prelucrează diferit manierele specifice unei anumite 
părți a Europei, integrând anumite reguli și lăsându-le deoparte 
pe altele. Mai târziu, în secolul al XIX-lea, se va observa o totală 
neconcordanţă între adoptarea costumului european și adopta- 
rea manierelor europene, ca să le numim așa. 

Să începem cu începutul, întâi cu aristocrația, apoi cu bur- 
ghezia, analizând felul lor de a se așeza la masă, de a relaționa, 
de a apărea în public, de a se exprima. 

Existenţa unor cărţi, traduse sau prelucrate, nu înseamnă 
neapărat schimbarea moravurilor, ideilor, comportamentelor. 
Într-o societate atât de legată de tradiţie și de biserică, lucrurile 
se schimbă destul de greu. Cine și cum citea? Ce se citea? Cât 
de importantă era producţia de carte? În ce medii reușeau să 

pătrundă cărțile? Cum erau întâmpinate ideile promovate de 
noua literatură? Cum erau puse în practică? Tot atâtea întrebări 
care au primit răspunsuri mult prea entuziaste. 

Manualele de „civilitate“ care au circulat în latină, italiană, 
franceză, engleză sau germană, încă din Evul Mediu, au ajuns 
şi în mâinile românilor, traduse direct din latinește sau cunos- 
cute prin intermediul edițiilor grecești!. Astfel de manuale de 
bună purtare intră într-un circuit de lectură destul de târziu, 
pe la începutul secolului al XIX-lea în Moldova și în Țara Româ- 
nească, și deja din secolul al XVIII-lea în Transilvania. Am pu- 
tea spune că ele sunt suplinite de literatura religioasă sau de 
așa-numita literatură de „desfătare“. Daniel Barbu a arătat 
că până în 1830, cărţile tipărite „nu sunt produse pentru timpul 
liber“, ci mai degrabă pentru „slujbele Bisericii“. O oarecare 
schimbare se produce între 1780 și 1819, când se constată „o 
mișcare continuă de individualizare a cititului“, urmată de o 
„explozie“ a literaturii de citit acasă după această perioadă?. Oare 
printre zecile de cărţi copiate, imprimate, colportate, importate 
se regăseau și cele referitoare la bunele maniere? Alexandru 
Duţu ne vorbeşte despre ele în analiza sa privitoare la Transil- 
vania. Aceste „opere didactice“, pentru a prelua denumirea lui 
Alexandru Duţu, se adresează cu precădere tinerilor, „adică 
viitorilor cetățeni“. Vasilie Gergely de Csokotis, cu Omu de lume 
seu sontice regule cuviinţei, grafiei, mai alesului mod a vieței 
Și a adevăratelor blândeţe spre întribuințarea tinerimii române 
(1819), este un exemplu concludent în acest sens5. 

De altminteri, acest tip de literatură prinde contur abia după 
1800, și pleacă de la constatarea că românului îi lipsește „învă- 


L V.D. Russo, Cărţi de bună cuviinţă în limba greacă şi română. Studii 
şi critice, București, 1910. 

2. Vezi analiza la Daniel Barbu, Bizanţ contra Bizanţ. Explorări în 
cultura politică românească, Nemira, București, 2001, pp.156-—176. 

3. Ibidem, p. 164. 

4. Alexandru Duţu, Coordonate ale culturii româneşti în secolul al 
XVIII-lea, Editura pentru Literatură, București, 1968, pp. 502. 

5. Pentru Vasilie Gergely de Csokotis, a se vedea Sorin Mitu, Transil- 
vania mea. Istorii, mentalități, identități, Polirom, Iași, 2013, pp. 271. 

țătura moralicească“!. Conţinutul unei astfel de literaturi se 
individualizează clar prin atenţia acordată trupului nu numai 
ca „înveliș“ al sufletului, ci mai ales ca parte a corpului social?. 
Am putea reține aici şi opera lui Iordache Golescu, Pilde, povă- 
uiri i cuvinte adevărate şi poveşti, scrisă la începutul secolului 
al XIX-lea, care va fi circulat probabil în manuscris. Sau pe a 
lui Simion Marcovici, Datoriile omului creștin, întemeiate pe 
învățăturile Sfintei Scripturi (1839), cu o puternică individua- 
lizare a unui timp domestic. Sau traducerea lui Eufrosin Poteca, 
Filosofia cuvântului şi a năravurilor, după filosoful german 
Johann Gottlieb Heineccius, tipărită la Pesta în 1829. Și chiar 
Meşteşugul doftoricesc ar putea intra în această categorie da- 
torită sfaturilor oferite celor de „sus“ și celor de „jos“, norodului 
şi bogaţilor, individualizând fiecare categorie socială în funcţie 
de accesul la resurse, dar și de posibilitățile educative în înţele- 
gerea comportamentelor medicale. Mai este de notat și dificul- 
tatea adaptării în limba română a unor astfel de tratate, limba 
română, săracă, neavând termenii necesari pentru a explica 
practicile străine. „Aici la ceale mai sus zise însemnăm, cerând 
iertăciune de la fieștecare iubit cetitor cum că având socotință 
la toate să le punem în seama, de obşte vorovire, pentru mai 
lesnirea priceaperii, la unele cuvinte am întâmpinat multe 
nedomiriri și lipsire“, scrie autorul anonim al tratatului medical 
(BAR, mss. 4841, f. 86v). 

Până la apariţia unor periodice autohtone regulate, boierii, 
negustorii bogaţi, clerul înstărit își procură informaţiile din 
almanahuri, ziare, cărţi, dicționare aduse de la Sibiu sau de 
la Brașov, alteori direct de la Viena sau de la Paris. Corespon- 
denţa privată arată o preocupare constantă pentru procurarea 
de gazete, care, pentru boierii și negustorii înstăriți, sunt o sursă 
de curiozităţi, indiferent de natura lor. Vom folosi doar câteva 
exemple care reflectă mai bine ceea ce noi ne propunem să 


1. Nicolae Horga Popovici, Oglinda arătată omului înţelept, Buda, 1807, 
apud Al. Duţu, op. cit., p. 307. 

2. O analiză a acestei literaturi din Transilvania în Al. Duţu, op. cit., 
pp. 293-326. 

analizăm: lectura cărților „moralicești“ și prezența lor în biblio- 
tecile românilor. 

Ca niște puncte de lumină aflate într-o mare de întuneric, 
bibliotecile și boierii cultivați sunt recenzați și numărați de către 
istoriografia română mai ceva ca steagurile lui Pristanda. lenă- 
chiță Văcărescu și geniul literar al familiei Văcărescu, biblioteca 
Manilor sau cea a Balșilor de la Galbena și de la Dumbrăveni, 
biblioteca lui Nicolae Rosetti-Roznovanu de la Stânca sunt fără 
îndoială puncte importante pe harta civilității românești. Dar 
cu o floare nu se face primăvară. A avea o bibliotecă nu presu- 
pune lectura, iar cartea rămâne pentru mult timp încă un obiect 
de lux. Chiar și pentru boieri. Așa cum bine observă Alex 
Drace-Francis, de ea se leagă blestemul cel de temut ce însoțește 
gestul nepermis!. Cartea, obiect de lux și de venerare, e prote- 
jată de ameninţarea afuriseniei: „1822, aprilie 15 zile. Să se 
ştie, această cărticică iaste a lui Ioan sin Nicola Cerne. Şi cine 
a fura-o să fie în burduhu dracului și să fie afurisât de 12 arhie- 
rei. loan Cerne“. Însemnarea de pe miscelaneul lui Cerne nu 
este singulară. Suntem în 1822, așadar cartea este destul de 
rar prezentă în acest mediu „burghez“, să spunem, și prin 
această afurisenie se încearcă protejarea ei. 

Ca să ceri, trebuie să știi ce să ceri, trebuie să cunoști lec- 
turile celorlalți, să faci parte dintr-un mediu în care lectura con- 
stituie miezul unei educaţii, al unui comportament. De la Sibiu, 
prin Constantin Hagi Popp, boierii cer cu precădere almanahuri 
și cărți populare foarte la modă. Plecarea tinerilor la învățătură 
în alte centre decât Bucureștiul și Iașiul, includerea lor într-un 
alt mediu cultural, în saloanele vremii, vor aduce un alt tip de 
lecturi și vor dirija interesul către o literatură morală care con- 
tribuie la „șlefuirea“ comportamentelor lor astfel încât să fie 
în pas cu cei pe care îi frecventează și care îi vor vizita pe ei. 

Tratate de civilitate, reguli de bună purtare, norme de poli- 
teţe, coduri de bune moravuri se vor fi regăsit printre cărțile 


1. Alex Drace-Francis, The Making of Modern Romanian Culture. Lite- 
racy and the Development of National Identity, Tauris Academic Studies, 
London, 2006, p. 69. 

bibliotecilor boierești, precum acea Delle grazia per piacere in 
societate, aparținând lui Eufrosin Poteca!. Se vor fi inspirat poate 
din Corneille, Rousseau, Racine, Moliere, Enciclopedia, Balzac 
sau alte cărți la modă aflate în bibliotecile elitei, prin interme- 
diul limbii grecești, vector al noutăților?. De altminteri, dacă 
ținem cont de educaţia tinerilor boieri, uneori, sau de cele mai 
multe ori, superficială, apariția meteorică a unui Telemah, pe 
la 1772, n-ar trebui să ne mire. Nici gustul pentru romanele 
franțuzești de duzină, care vor înlocui o literatură aproape reli- 
gioasă. În aceste condiţii, procesele prin care „civilitatea“ și „po- 
liteţea“ trec în culturile franceză, engleză sau germană nu au 
același curs și în societatea românească. 


Politie şi ipolipsis 


Termenul de civilitate nu este un termen comun nici astăzi 
în vocabularul limbii române. Roger Chartier vorbește de civilité, 
termen cu largi sensuri, definit de autori de-a lungul veacurilor 
în funcție de câmpurile semantice în care își plasează opera’. 
Civilitatea înglobează un „cod al purtărilor alese“, practici ale 
unui comportament politicos, uneori fără a se face trimitere 
directă la termen, unde „trebuie“ că ocupă locul principal. De la 
Erasmus, trecând prin Antoine de Courtin, Jean-Baptiste de La 
Salle, L.-M. Henriquez se construiesc practici care reglemen- 
tează comportamentul individului în societate. „Comportamente 
legitime“, necesare convieţuirii și promovării bunei-cuviinţe. 


1. Vezi Eufrosin Poteca, op. cit., pp. 342—346. 

2. Vezi Paul Cornea, Originile romantismului românesc. Spiritul public, 
mişcarea ideilor şi literatura între 1780-1840, Minerva, București, 1972; 
Andrei Pippidi, „Lecturile unui boier muntean, acum un veac: loan Manu“, 
în Revista de istorie şi teorie literară, tom 20, 1, 1971, pp. 105-119; Andrei 
Pippidi, „L'accueil de la philosophie française du XVIII“ siècle dans les 
Principautes Roumaines“, în Andrei Pippidi, Byzantins, Ottomans, Roumains. 
Les Sud-Est Européen entre l'héritage imperial et les influences occidentales, 
Paris, Honoré Champion Éditeur, 2006, pp. 289-338. 

3. Roger Chartier, Lecturi şi cititori în Franța Vechiului Regim, Meri- 
diane, București, 1997, pp. 57-59. 

Toate aceste tratate se adresează cu precădere educaţiei copiilor 
şi se recomandă folosirea lor în școli, civilităţii fiindu-i incor- 
porate virtuțile creștine!. „Virtute de societate“, civilitatea are 
menirea de a face plăcută legătura dintre oameni?. Citită în acest 
sens foarte larg, noțiunea s-ar putea regăsi în „politie“, „poli- 
ticos“, „ipolipsis“, „de cinste“, termeni care ar acoperi unele câm- 
puri semantice. 

Un cod de bune moravuri există, chiar dacă el se inspiră mai 
degrabă din literatura religioasă, atât de predominantă în so- 
cietatea noastră patriarhală; e un cod transmis oral și trasează 
regulile ce definesc opoziția public/privat, sărac/bogat, bărbat/ 
femeie. Acest cod nu cunoaște o evoluţie „instituționalizată“ și 
nici una fulminant progresistă, ci se instilează în comportamen- 
tele patriarhale ce durează de veacuri, fără să se modifice deloc. 
Necesitatea modernizării va scoate evident în față o opoziţie, 
nu neapărat între civilizaţie și barbarie, pe care vom încerca 
să o observăm, analizând ceea ce se preconiza a se schimba și 
ceea ce nu voia să se schimbe, ceea ce venea ca un tăvălug nu 
neapărat prin lecturi, cât mai ales prin modele expuse. Cred 
că maniera de adaptare atât de dificilă vine tocmai din această 
judecată, pe care cei care își expun politia n-o cred barbară, în 
opoziţie cu civilitatea, ci doar altfel. 

Distincția socială despre care vorbește Norbert Elias? se 
contruiește diferit, dar are aceleași efecte asupra rangului și 
prestigiului boierului valah. Politia și ipolipsisul se exprimă 
prin aceleași referințe la onoare, prestigiu, considerație, fără 
a îngloba același sens. Mai apoi adjectivul politicos este atribuit 
doar celui bogat, distincția economică fiind regăsită la cei care 
folosesc termenii. Într-un manuscris din 1818, autorul vorbește 
despre cei cu o anumită stare cu ajutorul noțiunii de civilitate 
şi recomandă: „doftorii ce se cade să aibă orice om sărac în casa 
lui, iară la oamenii cei politicoși vor pute a să îndestula de la 
șpițării prin rățătile doftoriloru care sunt iscosâţi către fiește- 


1. Ibidem, p. 79. 
2. Ibidem, p. 81. 
3. Norbert Elias, La :ociete de cour, Flammarion, Paris, 1985, p. 115. 

care boală la tâmplarea loru“. Bogatul, boierul prin stare și 
poziţie socială, capătă aura de politicos. Abia în interiorul cate- 
goriei sociale și prin recunoaștere între egali, politicosul se 
distinge de cel lipsit de orice maniere și este asociat cu țăranul 
„Bros“ și sărac. 

În lucrarea sa dedicată Imperiului Otoman, lenăchiţă Văcă- 
rescu folosește deseori termenul de ypolipsis (şi niciodată ter- 
menul de politie), atât pentru a descrie comportamentele celor- 
lalţi, cât și pentru a vorbi despre sine. Semnificația termenului 
de ypolipsis se leagă de locul ocupat în societate, de clasificările 
sociale făcute de ceilalţi, de privirile celorlalți, de un anumit 
statut afișat şi promovat. Pentru acest mare boier al Valahiei, 
ypolipsisul reprezintă o recunoaștere publică a procopselii și 
a înţelepciunii; ipochimenul cu ipolipsis este cel care se arată, 
prin acumularea de învățături și învățăminte, cu înţelepciune. 
Procopseala este învățătura care aduce înțelepciunea, iar cele 
două conduc la consideraţie, prestigiu, faimă. Or, prestigiul se 
recunoaște prin măsuri capabile să asigure „fericita petrecere 
a tuturor“ (p. 94). Acest ypolipsis poate fi repede pierdut dacă 
individul nu se străduiește să rămână întotdeauna în conside- 
rația oamenilor. Despre asta îi vorbește împăratului Iosif al 
II-lea când îi solicită ajutorul pentru a-i recupera pe fiii lui vodă 
Ipsilanti, fugiţi în lume din prea multă desfătare: „și pă lângă 
osteneala ce cu multă cinste și slavă a mea am făcut până a 
veni, îm[i] pierzu și puţina reputație și ypolipsis dă la tot prin- 
țipatul Valahiei, unde pă lângă întristarea ce am dă pricina 
aceștii întâmplări, mi să mai grămădește și alta cu a nu mă fi 
putut arăta dăstoinicu a o săvârși și a nu fi fost vrednicu să 
dobândescu dreptatea nici dă la însuși dreptatea ce ești, îm- 
părăţia ta“ (p. 136). Același sens îl are acest termen când îi 
caracterizează pe ceilalți. Iată ce spune despre Alexandru 
Mavrocordat, dragoman al Porții, pe care îl descrie ca „om 


1. Sorin Grigoruţă, Boli, epidemii şi asistență medicală în Moldova 
(1700-1831), teză de doctorat, în manuscris, Universitatea „Al. I. Cuza“, 
Facultatea de Istorie, Iași, 2014, p. 37, nota 121. 


130 PATIMĂ ȘI DESFĂTARE 


dă un duh subțire și petrecător“, cu ypolipsis nemuritor, dobân- 
dit ca urmare a „slujbelor vrednice de însemnare la înpărăție“ 
(pp. 77-78); sau pe Selim pașa, capigi baça (pașă cu trei tuiuri) 
de Nicopole, „procopsit și înțeleptu“ (p. 149). lenăchiță Văcă- 
rescu se prezintă pe sine ca cel dintâi boier al Valahiei, cu mare 
ypolipsis, vrednic să se aşeze la masa cancelarului Kauniz, să 
primească vizitele ambasadorilor occidentali, chiar dacă manie- 
rele sale sunt diferite!. Consideraţia cuvenită lui lenăchiță Văcă- 
rescu, și implicit celorlalți boieri, membri ai protipendadei, are 
aceeași importanţă ca distincția socială după care se ghidează 
aristocrația franceză, chiar dacă înglobează sensuri diferite. 

Abia la începutul secolului al XIX-lea, avocatul Damaschin 
Bojincă introduce termenul de bine-crescut, etapă indispensabilă 
în găsirea fericirii, scopul suprem al omului. Numai omul culti- 
vat, educat poate să cunoască fericirea, crede Bojincă, făcând 
o pledoarie pentru cultură și pentru învățătura tinerilor?. 

Cât despre politie şi politicos, ne vom ajuta tot de cuvinte 
şi de sensurile pe care le au de-a lungul documentelor, coborând 
în ceea ce se presupune a fi o clasă de mijloc, o burghezie avant 
la lettre, aşa cum apare ea la Anton Pann. „Politie“ se utilizează 
cu precădere în descrierea unui comportament nedemn: „având 
politiia proastă“ sau „cupolitiia proastă şi defăimată“, se scrie 
în anaforalele tribunalelor. 

Succesul de care s-a bucurat De civilitate morum puerilium 
a lui Erasmus a trecut aproape neobservat în țările române. 
Norbert Elias, Roger Chartier sau Orest Ranum spun toți că 
această scriere avea să contribuie capital la procesul de civili- 
zare a societăţii occidentale?. Ediţia „prelucrată“ de Anton Pann 


1. Ilanache Văcărescu, Istoria othomanicească, ediţie critică, studiu in- 
troductiv, note și glosar de Gabriel Ștrempel, Editura Biblioteca Bucureș- 
tilor, 2001, pp. 134-136. 

2. Damaschin T. Bojincă, Direguitoriul bunei-creştere: spre îndreptarea 
multor părinți şi bun- folosul tinerimei romane, Buda, La Crăiasca Tipografia 
Universitatei Ungurești, 1830, p. 18. 

3. R. Chartier, op. cit., p. 65, Norbert Elias, La civilisation des maurs, 
Calmann-Lévy, Paris, 1973, pp. 101-120; Orest Ranum, „Courtesy, Absolu- 

cunoscuse deja două traduceri în „rumânești“!, probabil apă- 
rute de-a lungul secolului al XIX-lea, când autorul se apucă de 
prelucrarea ei. Cu ajutorul lecturilor, dar și a manierelor expuse, 
vom încerca să experimentăm o serie de practici comportamen- 
tale vechi și noi care, puse împreună, vor explica modul de viață 
al boierilor în „public“ și în „privat“. 

„Școala moralului“ a lui Pann nu este nicidecum originală. 
De altfel, autorul recunoaște că nu a făcut decât să „poezească“ 
varianta latinească. Versurile sale ironice, limbajul specific unei 
anumite epoci dau totuși „originalitate“ acestui text, iar în spa- 
tele situaţiei descrise se va afla întotdeauna un boier sau un 
negustor, un meșteșugar sau un mahalagiu, obraze de cinste 
al politiei. În „Prefacia“ se arată că bunele intenţii care l-au 
mânat pe autor în transformarea acestei cărți sunt legate de 
necesitatea „înfrumusețării și împodobirii“ „trupului cel din 
afară“. Manualul se adresează „burghezului“ — bărbatului, și 
nu femeii — și are ca repere nivelul cel mai de sus — „stăpânii 
cei mari“ — şi nivelul cel mai de jos — „mojicul de la țeară“ . Dar 
cele două categorii sociale sunt tratate diferit: nobilul are pri- 
vilegiul de a nu acorda atâta atenție trupului său, în timp ce 
ţăranul, ciobanul, ţiganul îi servesc pentru a blama „lucrurile 
mojicești“: „ca ţăranul de prin sate“. Anton Pann explică nece- 
sitatea unor reguli de bună purtare nu numai ca semn de 
„distincție“, de „civilizare“, ci şi de respect față de propriul trup 
şi față de ceilalți. Întotdeauna sunt puse la lucru antitezele: 
civilizaţie/barbarie, burghez/țăran, frumos/grețos, elegant/mojic. 


tism and the Rise of the French State, 1630-1660“, Journal of Modern His- 
tory, 52, 1980, pp. 425-451. Vezi și Alain Montandon, Dictionnaire raisonné 
de la politesse et du savoir-vivre du Moyen Age à nos jours, Seuil, Paris, 
1995; Lucy Gent, Nigel Llewellyn (coord.), Rennaissance Bodies. The Human 
Figure in English Culture, 1540-1660, Reaktion Books, London, 1990. 

1. Anton Pann, Christoitie sau Scoala moralului care învață toate obice- 
iurile şi moravurile cele bune, ediţia a III-a, Typografia Philip Lasar, Craiova, 
1876, prima ediție apărută în 1834. A se vedea și Pocăința omului dezmier- 
dat sau vorbire între suflet şi trup şi osebite sfaturi folositoare trupeşte şi 
sufletește (1849, 1854) 

2. Ibidem, pp. 5-6. 

În ce măsură diversificarea tacâmurilor, circulația manua- 
lelor de bună purtare, contactul cu un alt mod de a mânca, de 
a se îmbrăca, de a se comporta, contactul cu alte medii au im- 
pact direct și imediat asupra sentimentelor, gesturilor, gându- 
rilor? Consulii și călătorii străini vorbesc despre o societate 
„tăcută“, „ascunsă“, învăluită în misterul fricii, plină de angoase: 
boierii cei mari se tem de turci, boierii cei mici de boierii cei 
mari, țăranii de toată lumea. Civilitatea învaţă, de fapt, arta 
de a disimula adevăratele sentimente, de a oferi unui public 
cunoscător un exterior bine „polizat“, un exterior care să nu 
spună nimic despre sine și să transmită numai ceea ce a fost 
educat să transmită. Vom încerca să privim comportamentele 
boierilor noștri prin grila de lectură a civilităţii occidentale a 
acelui moment, dar nescăpând nici un moment din vedere ceea 
ce ei definesc ca „bun morav“ sau „rău nărav“. În fapt, legătura 
dintre cele două lumi va arăta procesul de modernizare, ce se 
schimbă şi ce nu se schimbă, cum și cât de repede se schimbă, 
de ce anumite comportamente sunt mai ușor de acceptat, de 
ce altele vor fi doar transformate și incluse în „noile valori“, de 
ce unele nu vor fi niciodată agreate. 


Curtea domnească — un model? 


Pe la 1780, curtea domnească ar trebui să reprezinte prin- 
cipalul model, în condiţiile în care boierimea este condamnată 
să călătorească doar la Constantinopol. Principele, „grecul“ din 
Fanar, îmbină elemente din cele două lumi care se întâlnesc 
pe malurile Bosforului. Crescut și educat la Constantinopol, dar 
într-o permanentă legătură cu reprezentanții diplomatici ita- 
lieni, francezi, germani, englezi, austrieci, prințul fanariot afi- 
şează la Iași și la București „comportamente amestecate“. De 
ce le numesc astfel? Pentru că ele poartă amprenta personală 
şi depind de nivelul de educaţie, de partenerii în fața cărora 
sunt etalate, de gradul de „independenţă“ permis. Pentru a 
rămâne în „logica prestigiului“ (Norbert Elias), boierii trebuie 
să se adapteze la modelul propus de vodă. Ei adoptă o serie de 

elemente noi din acest „ceremonial de curte“, plusează, pentru 
a atrage atenţia celorlalți, transformă bogăţia într-o formă de 
reprezentare socială!. Dar, de cele mai multe ori, având resurse 
economice mult mai importante decât vodă, ajung să surclaseze 
modelul propus, devenind ei înșiși modele de imitat pentru 
ceilalți. Nu trebuie uitat că epoca de care ne ocupăm este una 
destul de tulbure, cu multe peregrinări prin lumi diferite, cu 
surghiunuri la Nicopole, Edirne, Rodos, Brașov, Sibiu și chiar 
Istanbul. Unele dintre ele sunt însoţite de privaţiuni, de obidă 
şi de tristeţe, altele sunt, dimpotrivă, prilej de petrecere plăcută 
a timpului în așteptarea unor vremuri de pace. Or, aceste pe- 
rioade vor fi contribuit esenţial la integrarea unor reguli și a 
unor deprinderi de bună-cuviinţă în adunare. 

Ca peste tot în Europa, „curializarea“ se produce mutând 
la Iași și la București toate familiile aristocrate capabile să 
acceadă la cele mai importante dregătorii. Am vorbit deja despre 
acest lucru în altă carte și nu mai insist aici?. Concurența dintre 
curtea domnească și curtea boierească este reprezentată poate 
cel mai bine de domnii fanarioți de pe vremea boierului lenă- 
chiță Văcărescu. Observaţi că boierul apare în prim-plan, și, 
de fapt, el este cel care domnește, dominând scena politică a 
sociabilității. Cu ypolipsis, boierul Văcărescu se consideră cel 
dintâi dintre boieri, depășind cu mult orice domn. Or, modelul 
funcțional al societăţii de curte studiat de Norbert Elias pre- 
supune faptul că nobilii consideră curtea drept „centrul vieţii 
mondene și sociale“, „buna societate“, iar regele nu este decât 
„primul dintre aristocrați“ (p. 115). Or, prin discursul și com- 
portamentele oferite de Ianache Văcărescu, putem observa cum 
este privit modelul curții domnești printre marii boieri, dregă- 
tori în aparatul princiar. 

După 1780, consulatele, cartierele generale, taberele mili- 
tare din vreme de război înlocuiesc și chiar transcend curtea 


1. Michel Foucault, Les mots et les choses. Une archéologie des sciences 
humaines, Paris, Gallimard, 1966, p. 221. | 

2. Constanţa Vintilă-Ghiţulescu, Evgheniţi, ciocoi, mojici. Despre obra- 
zele primei modernităţi româneşti, ed. cit. 

domnească când este vorba de modele. Acest lucru este valabil 
pentru protipendadă, care, la rândul ei, va constitui un punct 
de iradiere pentru marii negustori, boiernași, notabilitățile din 
orașele de provincie, imitați de orășenii și de meșteșugarii cu 
stare. 

Cum este organizată această curte din punctul de vedere 
al servirii mesei știm mai puţin. Literatura parenetică oferă 
mai degrabă sentinţe generale, privilegiind demnitatea și auste- 
ritatea religioasă. Asta vom regăsi în sfaturile lui Nicolae Ma- 
vrocordat către fiul său, Constantin, păstrate în manuscris sub 
titlul de Sfaturi ale răposatului Domn Nicolae Vodă către fiul 
său Constantin Vodă (1726). Pentru Nicolae Mavrocordat, prin- 
țul trebuie să fie un exemplu demn de urmat, prin afișarea unui 
comportament sobru și demn: „Fala deșartă, multele haine, 
multele podoabe, mulțimea de cai, clădirile să lipsească“. Sau: 
„divanuri dese, mese puţine, plimbări puține. Nu risipă, nu beţii“!. 
La rândul său, Dimitrie Cantemir, în Descrierea Moldovei, scrie 
despre ceremonialul servirii mesei la curtea domnească fără 
a oferi detalii despre felurile consumate sau despre maniera 
practică de folosire a intrumentarului. Doar ceremonialul, în care 
domnul, actor principal, este servit, lingușit, cinstit?. 

Ca să oferim și un exemplu concret, ne vom opri asupra a 
două exemple: curtea domnească din vremea lui vodă Alexan- 
dru Ipsilanti și curtea domnească din vremea lui Grigore Cali- 
machi. Ambele reunesc elemente de noutate menite să ducă 
la anumite modificări comportamentale. 

Mai întâi de toate ne vom opri asupra curţii domnești de 
la București: bucătăria lui Ipsilanti este dirijată de francezul 
Louis Etienne Maynard, ceea ce arată nu numai modificări de 
gust, ci și o altă manieră de a lua masa, o altă manieră de a 


1. Eudoxiu de Hurmuzaki, Documente privitoare la istoria românilor, 
vol. XIII, București, Scrieri şi documente greceşti, 1592-1837, privitoare 
la istoria românilor, de A. Papadopulos-Kerameus, traducere de G. Murnu 
și C. Litzica, București, 1914, pp. 417. 

2. Dimitrie Cantemir, Descrierea Moldovei, Minerva, București, 1973, 
pp. 173-175. 

mânca, de a se servi de ustensilele civilităţii, printre care se 
numără furculița atât de prezentă în analiza lui Norbert Eliasi. 

Şi Grigore vodă Calimachi se preocupă de organizarea bucă- 
tărie sale după moda franțuzească. Prin secretarul său, france- 
zul La Roche, îi cere unui oarecare Giuliani să-i trimită un 
bucătar cu abilități în arta culinară; acesta ar trebui să fie „bun 
şi perfect“ în arta de a găti à la française, să aibă abilități 
culinare nu numai în „patiserie, rotiserie, ghiveciuri, compoturi, 
plăcinte etc., dar și dulcețuri“. Pentru că domnului „îi place 
întotdeauna să aibă o masă bine servită și rafinată“, este gata 
nu doar să-i plătească un salariu de 300 de ducați și să-i asigure 
un apartament în apropierea palatului, ci chiar să-i plătească 
toate tigăile și tingirile de care s-ar servi în prepararea meselor 
domnești. Îi trimite acestui Giuliani, pentru comisionul ce va 
fi făcut, un cadou: o blană de hermină și un șal de angora. După 
multe insistenţe și asigurări că nu va rămâne pe drumuri, bucă- 
tarul se pune în mișcare, dar... este oprit, o săptămână, la in- 
trarea în ţară. Ajuns la Iași, cu scuzele de rigoare din partea 
lui vodă, bucătarul își preia repede atribuţiile, instalându-și 
suita de ustensile necesare în bucătăria visată de tânărul 
principe?. 

La curtea domnească, eticheta ocupă un loc principal, mai 
ales la sărbători, când servirea mesei devine un ceremonial 
politic, fixând locul și rolul fiecăruia. Informaţiile ne sunt oferite 
atât de Dimitrie Cantemir în Descrierea Moldovei, cât şi de 
Condica lui Gheorgachi. Dacă ar fi să citim doar informaţiile 
din Condica lui Gheorgachi ar fi suficient pentru a observa că 
ritualul acestor ospeţe este destul de rigid. Aici, boierii sunt mai 
întâi de toate dregători și servitori şi abia apoi invitați. Totul 


1. Despre curtea domnească, Sorin Iftimi a realizat un studiu bun pe 
care îl citez aici: „Ceremoniile Curţii domnești la Crăciun, Anul Nou și 
Bobotează (secolele XVII-XIX), în Constanţa Vintilă-Ghiţulescu, Mária 
Pakucs-Wilcocks, Spectacolul public între tradiție şi modernitate, ICR, 
București, 2007, pp. 43—78. 

2. Nicolae Iorga, Documente privitoare la familia Callimachi, Institutul 
de Arte Grafice, Editura Minerva, București, 1902, II, pp. 292, 297, 301. 

se desfășoară după anumite reguli, astfel încât persoana 
domnului să se afle totdeauna în prim-plan. Un protocol asemă- 
nător are loc la mesele festive oferite de către doamnă. 
Curtea domnească reprezintă un model destul de limitat, 
dat fiind că boierimea deţine resurse materiale mult mai con- 
sistente. Mai este apoi vorba și de autoritate. Norbert Elias 
constată importanța acordată de aristocrația franceză locului 
ocupat de rege în societatea egalilor: regele este primul dintre 
nobili. Acest capital de autoritate imprimă forță modelului. Nu 
se întâmplă același lucru în societatea românească: boierii roiesc 
în jurul curții domnești, în căutarea unei dregătorii, dar îl dis- 
preţuiesc profund pe principele fanariot. Reamintesc aici epi- 
sodul numirii lui Nicolae vodă Mavrogheni, împotriva căruia 
Ienăchițţă Văcărescu se pronunță, tocmai din cauza acestei ori- 
gini umile. Alegerea și numirea sa, fără să fi trecut cel puțin 
prin Fanar, îl irită atât de tare, încât emite sentința: „Om prostu 
şi la fire, şi la gândire, și la simţire“. Pentru a scrie, câteva rân- 
duri mai jos, că nu poate fi decât o „poznă a firii“. În aceste con- 
diții, curtea domnească nu reprezintă decât o constrângere 
creată de slujbă, pe care boierii o părăsesc cât de repede pot. 
Acești mari boieri, cu genealogii mirobolante (exemplul lui 
Ienăchiță Văcărescu este cel mai concludent, fiindcă are preten- 
ţia că descinde din boierii lui Radu Negru), cu averi la fel de 
importante, se propun pe sine drept modele. Când Mihai Canta- 
cuzino îi cere lui lenăchiță Văcărescu să-l ajute să obțină tronul 
pentru fratele său, acesta îl refuză, îndreptăţit, prin statutul 
social, să fie el domn. „Nu găsesc altul mai cu cale decât pe mine“ 
(p. 103) rezumă întreaga fală a acestui boier susținută de orga- 
nizarea unei curți pe măsură cu mult mai grandioasă decât 
cea princiară. Dar, îmi atrage atenția Gheorghe Lazăr, nu ace- 
lași lucru gândește Stănuţă Jianu, ridicat la rangul de mare 


1. Despre toate acestea a scris Dan Simonescu în introducerea sa la 
Condică. A se vedea Dan Simonescu, Literatura românească de ceremonial. 
Condica lui Gheorgachi, 1762, Fundaţia Carol I, București, 1939, pp. 171-176. 

2. lenăchiță Văcărescu, op. cit., pp. 142-143. 


CIVILITATEA, IPOLIPSISUL ȘI JOCUL SOCIAL 137 


postelnic de același vodă Mavrogheni. Când vodă își anunță 
intenția de a veni la conacul boierului, marele postelnic Jianu 
se dă de ceasul morţii pentru a-și împodobi casa cu orice „lucru 
raritet“, astfel încât să-i facă pe plac protectorului. O fi ieșit 
un amalgam strident, de conac provincial, pentru care însă 
curtea domnească reprezintă un model!. 

Vizitarea curții domnești este însă o obligație protocolară 
importantă, de care boierii se achită cu sfințenie. Obiceiul acesta 
ţine de oportunitate și de oportunism, dar și de indispensabila 
sociabilitate, bun prilej de a fi văzut, de a-i întâlni pe ceilalți, 
de a afla vești, de a-i reaminti lui vodă chipul boierului, de a 
câștiga bunăvoință, de a plasa o vorbă, un dar, o privire. „În 
22, luni [octombrie 1779], m-am dus la marea spătărie din Iași, 
cu prea nobilul boier fost mare logofăt Ioan Cantacuzino, și am 
sărutat prea strălucita mână a prea înălțatului și binevoitorului 
meu Domn și stăpânitor, prea luminatul meu Domn, Domnul 
Ioan Constantin Dimitrie Moruzi Voevod, și am primit binecu- 
vântarea lui ca să mă cunun cu prea iubita mea Raliţa Ghica“, 
scrie Costache Caragea, un boier dintre cei mari, aflat veşnic 
în slujbe și dregătorii. Eveniment important, nunta unui mare 
boier are nevoie de binecuvântarea lui vodă, ceea ce implică 
astfel de vizite indispensabile. În aceeași zi, Costache Caragea 
trece și pe la doamnă, sub același pretext. „După aceea, m-am 
dus să mă închin prea strălucitei şi prea binevoitoarei mele 
Doamne, Doamna Smaragda, și sărutând dreapta ei strălucită 
am primit binecuvântarea ei“, notează boierul (Hurmuzaki/13,, 
p. 94). Se observă din notițele sale că aceste vizite sunt mai 
mult decât necesare în menținerea unei relaţii atât de impor- 
tante pentru el. 

Lucrurile par a se schimba odată cu instalarea domniilor 
pământene, când curtea princiară reprezintă principalul punct 
de atracție. Acum echilibrul de putere este identic: domnul 


1. Despre boierul Jianu a se vedea Constanţa Vintilă-Ghiţulescu, Evghe- 
niți, ciocoi, mojici..., ed. cit., pp. 48-57. 

este unul dintre boierii ţării. Bineînţeles că recunoașterea este 
dificilă şi conflictele de autoritate se succed. 

„1823, iulie 26, joi spre vineri au făcut măriia sa loan Dimi- 
trie Grigorie Ghica voevod alaiu. Și au mersu cu alaiu până în 
capul Podului Mogoşoaii cu toţi boerii. Și de acolo s-au pus în 
carâtă și s-au dus la sfântul Panteleimon și au șezut și au mân- 
cat cu toţii. Și seara la un ceas din noapte, s-au întors iarăși 
cu alaiu, cu masalalele și cu lăutarii și metarhanea. Și au fost 
alaiu foarte înfricoșat încât n-au mai stătut altul. Și pentru cu- 
riozitate am însemnat aici.“ Menţiunea anonimă, extrasă din- 
tr-un manuscris de la începutul secolului al XIX-lea, arată fas- 
cinaţia pe care o reprezintă curtea domnească pentru oamenii 
de rând. Alaiul, prin forma sa de manifestare, atrage pentru 
că pune în scenă o întreagă recuzită menită a capta atenţia. Mai 
apoi, când o oarecare stabilitate se instaurează în viaţa politică 
a celor două principate, lumânările de la palate devin subiecte 
principale pentru gazetele vremurilor. Zi de zi, „gazetarii“ oferă 
unui public avid de curiozităţi informaţii despre activitățile 
cotidiene ale domnului și ale curții sale. 


La masă: reguli de bună-cuviinţă 


Maniera de a mânca reprezintă o etapă a procesului de civi- 
lizare, în care controlul asupra propriului trup devine scopul 
final. Boierii și negustorii, mahalagiii și țăranii reacționează 
diferit în fața acestei etape și dezvoltă comportamente cât mai 
variate. Cine modelează și determină „bunele maniere“? Care 
sunt aceste „bune maniere“? Care este punctul de iradiere? Cum 
sunt ele judecate, copiate, practicate? 

Dar putem oare vorbi de o bucătărie rafinată? Rafinamentul 
presupune un întreg aparat: bucătari, o echipă de servitori, 
ustensile de preparare, tacâmuri specializate, schimbate și adap- 
tate pentru fiecare fel, graţie în prezentarea bucatelor, etichetă 
în servire. Boierimea română nu dispune nici de etichetă, nici 


1. BAR, Fond Manuscrise, mss. 1753, f. 2. 


CIVILITATEA, IPOLIPSISUL ȘI JOCUL SOCIAL 139 


de graţie, chiar dacă dispune de o întreagă armată de servitori, 
chiar dacă își organizează un întreg aparat, copiat după cel al 
curții domnești, cu dregătorii și dregători. Bucătarii, în cea mai 
mare parte, sunt țiganii de prin curte, fără prea multă instrucție 
într-ale rafinamentului, doar cu experienţă în a satisface gustu- 
rile boierești. Dacă ar fi să-i credem pe cei care le-au trecut pra- 
gul boierilor români, bucatele sunt multe, dar nu prea gustoase, 
prost preparate, reci, din cauză că bucătăria se află departe de 
sufragerie. Înfățișarea bucatelor este foarte săracă: cărnuri care 
înoată în sos, urmate de alte cărnuri stropite cu „ostropiale“ 
diferite, dar al căror ingredient de bază este untul (sau smân- 
tâna), talgerele nu se ridică niciodată de pe masă, molipsind 
aerul, otrăvind mirosul, vederea și simțurile din cauza restu- 
rilor, împrăștiate peste tot. 

Iată o scenă din 1778, un bal la curtea domnească din Bucu- 
rești: „Un cavaler de curte împarte cu amândouă mâinile o 
găină fiartă, sau un curcan fript, și le bagă din nou în castron, 
mai departe o doamnă moaie cu degetele ei delicate o bucată 
de pâine într-un blid și scoate totodată o bucată dintr-un miel, 
şi aici vezi zece mâini de bărbaţi și de femei, grăbindu-se fără 
furculiţe spre un castron care se află în aer, sau în mâinile celui 
ce servește la masă, așa că ajunge gol pe masă“ (CS/10,, 472). 
Descrierea scenei îi aparține lui Franz-Joseph Sulzer; el și-a 
petrecut mai bine de 15 ani prin țările române. În speranța 
ridicării unor afaceri bănoase, frecventează cu asiduitate curtea 
domnească (de altfel, fusese chemat de Alexandru Ipsilanti ca 
expert în drept) și pe boierii sfatului domnesc. Și el, ca și alți 
observatori străini, remarcă foarte repede ceea ce este diferit 
de mediul din care provine. „Totul era servit după moda de la 
noi“, punctează altul, când este invitat de vodă Ipsilanti la masă 
(CS/10,, 435). Sulzer descrie, așadar, o scenă care depășește cu 
mult gradul său de educaţie, „civilitatea“ în care trăise 47 de 
ani. Degetele și mâinile grăbindu-se către un vas comun, felul 
în care înfulecă și înghit boierii pentru el nu sunt tocmai în re- 
gulă. Ştie, de altfel, să vadă diferențele: domnul servește mesele 
în funcție de invitaţi — cu cuţit și furculiță când interlocutorii 


140 PATIMĂ ȘI DESFĂTARE 


sunt „europeni“, în timp ce oaspeţii veniţi de la Constanti- 
nopol, greci sau turci, sunt lăsaţi „să mănânce cu degetele“ 
(CS/10,, 472). 

Ca Sulzer să fie și mai scandalizat de comportamentul aces- 
tor boieri care se cred atotputernici, un alt mare boier, marele 
ban Dudescu, varsă paharul cu vin în capul marelui vornic Pană 
Filipescu, gest ce se vrea o „urare neobișnuită“ în cinstea dom- 
nului, în prezenţa căruia se desfășura scena. „Vinul a curs peste 
barbă și peste blană, până la pământ“, notează, urmărind pro- 
babil cu ochii minţii lichidul roșu ce se prelinge pe obrazul boie- 
rului, îi invadează barba, lungă și deasă, samurul sau cacomul 
giubelei, întrebându-se ce caută oare în acest capăt de lume, 
unde planurile lui s-au năruit unul după altul, iară lingoarea 
l-a răpus tocmai la Pitești (CS/10,, 473). Urarea neobișnuită 
pentru el este însă un obicei al locului, consemnat și în altă 
parte. De pildă în culegerea Îndreptări moraliceşti tinerilor 
foarte folositoare (Buda, 1813), autorul notează și sancţionează 
un astfel de obicei: „părăsește-te de obicâiu cel prost și mojicesc 
carii unii către priiatinii și către iubirea de soție fac, ca vinul 
carele nu-l pot bea din pahar îl varsă pe hainele celora care 
nu-l pot bea. Aceasta mare prostie și mojicie iaste“ (p. 62). Din 
1778 până în 1813, obiceiul s-a păstrat, chiar dacă este, iată, 
sancționat ca mojicie și mare prostie. Comportamentele se 
prefac cel mai greu, după cum bine se observă. 


Furculiţe, furcuţe, furcoaie... 


Pe la mesele boierilor se mănâncă destul de mult. De alt- 
minteri, fala unei mese constă în numărul de feluri oferite și 
mai puţin în savoarea bucatelor sau în estetica prezentării lor. 
De regulă, se folosesc platouri și pahare comune. Practic, trupul 
nu face mari eforturi, doar degetele și gura sunt antrenate în 
acţiunea de a mânca. Din când în când, cele două părți ale cor- 
pului sunt „curăţite“. Servitorii aduc ligheane cu apă de tran- 
dafiri în care boierii își înmoaie degetele, alte recipiente conțin 

tot apă de trandafiri, cu care îşi clătesc gura. La zile de sărbă- 
toare, un taraf de lăutari ţine companie mesenilor. 

Până către 1820, așa se mănâncă în mai toate casele boie- 
rești. lată o scenă din 1813, petrecută în casa marelui ban Gri- 
gore Brâncoveanu (1764—1832) și povestită de contele francez 
Lagarde: „înainte de a ne așeza la masă, servitorii îmbrăcaţi 
în diferite porturi naționale au adus apă în lighene de argint 
aurit; ne-am spălat pe mâini cu săpunuri de tot felul, apoi ne-am 
așezat, de cum ne-a dat pildă gazda. Nu-ţi trimit lista de bucatei, 
dintre care unele erau turcești, altele nemţești, multe româ- 
nești și rusești, dar atât de multe, încât dovedeau tot atâta opu- 
lenţă, cât și lipsă de gust. Potrivit obiceiului, fiecare umbla cu 
mâna în farfurie, ceea ce e mai degrabă cordial decât curat 
(s.n. — C.V.-G.); dar a trebuit să fac și eu la fel sau să mă resem- 
nez să rămân flămând“. Urmează desertul și vinurile cele mai 
scumpe și „după patru ceasuri de asemenea ședință gastrono- 
mică ne-am spălat din nou pe mâini, pe gură, pe barbă, ne-am 
parfumat și am trecut în sfârșit în salon“ (CS/1, 569). Această 
scenă intră oarecum în contradicție cu ceea ce recomandă lorda- 
che Golescu, contemporan cu Grigore Brâncoveanu, care zice 
așa: „cu degetele să nu mănânci, nici vreodată să le lingi, că 
scârbă aduci la cel ce te vede“. Și mai recomandă acest boier 
Golescu, în ale sale Povăţuiri de bună-cuviinţă, cumpătare: „când 
te pui la masă, să nu strigi cu gura mare: «să mâncăm, să ne 
îndopăm», că te arată «lup leșinat»“ sau „când șezi la masă să 
mănânci, nu-ți deschide gâtlejul ca toate să le înghiți“. Cumpă- 
tarea, atât la mâncare, cât şi la băutură, ar trebui să fie o 
cerință obligatorie în controlul trupului. 

Furculiţa și cuțitul au întrebuinţări mai degrabă colaterale. 
Ele sunt o prezenţă constantă în documente, mai ales în foile 
de zestre. O duzină de linguri de argint este întotdeauna însoțită 
de o duzină de cuțite de argint. Furculița aproape că nu există, 


1. Scrisoarea este adresată lui Jules Griffith. 
2. I. Golescu, Povăţuiri pentru buna-cuviinţă, ed. cit., pp. 110-112. 

apare doar din când în când. Avem de-a face cu două tipuri de 
furculițe: cea mare, cu doi dinţi, folosită pentru luarea marilor 
bucăţi, și cea cu trei dinţi, care se oferă sau se cumpără la 
duzină. Ea pare a fi un obiect de prestigiu care intră în uz foarte 
greu şi foarte târziu. Dar să urmărim această evoluție cu câteva 
exemple. 

În primul rând, observăm că în manualele de civilitate de 
la începutul secolului al XIX-lea, furculița este pomenită o sin- 
gură dată. Anton Pann recomandă: „Linguri, furcuţe, cuțite, / 
Ca să-ți fie în loc de dește / S-apuci ori ce-ţi trebuiește“. Mai sus 
considerase o atitudine „mojicească“ lingerea degetelor „mânjite 
de bucate“. Este singura menţiune a furculițelor, în timp ce 
cuțitul apare foarte des, atât în împrejurări contraindicate, cât 
şi în cele prescrise: cu cuțitul se taie pâinea, se ia sarea din 
solnițe, se folosește drept furculiță pentru luarea unei mari 
bucăţi din platoul comun, pentru tăierea cărnii, a fructelor, dar 
şi pentru „curățatul“ dinţilor. Folosirea lingurii pentru supă se 
pare că nu constituie o obișnuință, pentru că Anton Pann 
insistă: „Este fără cuviinţă, / Și prea fără socotință, / Să ridici 
la gură vasul, / Și să sorbi să vezi rămasul: / Ci pofta ţi-o împli- 
neşte / Cu lingura omenește“. Iordache Golescu insistă pe „grea- 
ţa“ și pe „scârba“ provocate de acţiunile necugetate ale come- 
senilor, printre care se numără scoaterea îmbucăturii din gură 
în văzul tuturor, suflatul în bucate, prilej de a molipsi totul cu 
un „scuipat“, aplecatul peste bucate sau căutarea prin castroane. 

Furculița merită totuși un comentariu mai amplu și nu nu- 
mai pentru că Norbert Elias o consideră în analiza sa un in- 
strument important în controlul pulsiunilor, ci și pentru că 
prezența sau absenţa sa ne dă o imagine despre evoluția socia- 
lă şi economică a societăţii românești. Duzina de furculițe de 
argint este o prezenţă constantă în foile de zestre ale copii- 
lor lui vodă Brâncoveanui, dar și în foile de zestre ale unor 


1. „Un toc cu 12 cuțite, 12 furculițe, 12 linguri, taleri 100“, sau „12 pă- 
rechi de cuțite, cu furculiţe i lingurile lor, za taleri 100“, astfel apar la rubrica 
„Arginturile“ aceste ustensile pentru masă în zestrea Brâncovenilor între 

boieroaice!. Acest lucru are legătură cu orientarea economică 
şi socială către Vest. Chiar dacă este dependent politic de Poartă, 
Brâncoveanu, ca și boierii de la curtea sa, privește mai degrabă 
către Veneţia și către Viena. Același lucru se poate spune și 
despre curtea de la Iași a lui Dimitrie Cantemir. Contactele cu 
alte modele sunt cât se poate de firești, chiar dacă, din când 
în când, Poarta își manifestă nemulțumirea. Schimbarea regi- 
mului politic și agravarea sistemului de dependenţă opresc, nu 
brusc, ci treptat, accesul către alt tip de model și impun, o lungă 
perioadă, modelul oriental. Modificarea se reflectă destul de bine 
şi atunci când vorbim de furculiță. De la începutul secolului 
al XVIII-lea, și deci odată cu închiderea frontierelor, furculițele 
îşi fac apariția destul de rar. Am privit acolo unde ne-am aștepta 
să le găsim, adică în rândul marilor boieri care și-ar fi putut 
permite să cumpere tacâmuri complete și din argint. De pildă, 
Safta Cantacuzino, fiica marelui stolnic Pârvu Cantacuzino are, 
la 25 ianuarie 1741, în foaia sa de zestre: „12 perechi de cuțite 
de argint cu lingurile lor“. Se vede cum din sintagma folosită 
de Brâncoveni — „12 părechi de cuțite, cu furculiţe i lingurile 
lor“ — au dispărut furculițele. Familiile se regăsesc în același 
eşalon social, economic, cultural, ceea ce ar presupune nu numai 
posibilitatea de înzestrare, dar și maniera de utilizare a unor 
astfel de obiecte. Urmează o lungă perioadă care consacră ab- 
sența furculiței prin ștergerea ei din inventarul comun, foaia 
de zestre, indicator în sesizarea schimbărilor. Pe 19 ianuarie 
1779, în foaia de zestre a Mariei Hiotu, căsătorită cu Ioniță 


1706 și 1712. Ștefan Greceanu, Viaţa lui Constantin vodă Brâncoveanul, 
București, 1906, pp. 271-313. 

1. Ilinca Corcoveanu, fiica lui Giurca Corcoveanu, primește de la fratele 
ei, Cornea Corcoveanul „12 linguri de argint, 12 părechi de cuțite cu furculițe 
de argint“. ANIC, Fond Achiziţii Noi, MCMLXIII/62, 20 iulie 1705. 

2. Ștefan Greceanu, Genealogiile documentate ale marilor familii boie- 
reşti, București, 1911, II, pp. 35-37. Sau Safta Brăiloiu, fiica pitarului Radu 
Brăiloiu, de la 25 aprilie 1778, primeşte „12 linguri de argint și 12 cuțite 
de argint“ (Al. Ștefulescu, Istoria Târgu-Jiului, Târgu Jiu, 1906, p. 234). 


144 PATIMĂ ȘI DESFĂTARE 


Bărbătescu, sunt scrise doar „două perechi cuțite de argint, cu 
lingurile lor“, pe 26 mai 1781, foaia de zestre a Anastasiei 
Slătineanu este mult mai diversificată și mai bogată decât pre- 
cedenta, înregistrând „douăsprezece perechi cuțite cu lingu- 
rițele lor de argint i o lingură mare de argint i două solnițe 
de argint i două lingurițe mici cu tocul lor“. 

Absența furculiței din inventarele dotale sau din catagrafii 
este confirmată de mărturia folosirii degetelor. Furculița ar tre- 
bui, în opinia sociologului Norbert Elias, să contribuie la auto- 
control, iar Anton Pann, prelucrându-l pe Erasmus și versifi- 
când multele sentinţe, recomandă furculița, lingura și cuțitul 
tot cu scopul evitării spectacolului jenant și neigienic creat de 
lingerea degetelor, o formă a lipsei de respect necesar în pre- 
zenţa semenilor. Pentru a evita acest spectacol, ar trebui ca și 
actorii sociali să-l privească în același mod, ar trebui ca și boierii 
să gândească la fel ca cei care îi consideră barbari fiindcă se 
folosesc de degete pentru a mânca, de cuţit pentru a se scobi 
în dinţi sau de paharul ce trece din mână în mână. Pentru ei, 
aceste obiceiuri încă nu constituie ceva necuviincios și nelalo- 
cul lui. 

Degetele joacă un rol important: sunt înmuiate în sosuri, 
scufundate în boluri, ating carnea, cu ele se rup bucăţile de 
carne și de pâine, cu ele se duce castronul cu supă la gură, sunt 
linse, sunt șterse de rochiile cucoanelor sau de propriile haine, 
de fața de masă. 

Prestigiu sau utilitate? La început, tacâmurile se numără 
mai ales printre obiectele menite a susține prestigiul unui boier. 
Să privim un pic lista de cumpărături întocmită de marele boier 
Ienăchiță Văcărescu încă de la 16 iulie 1773. El cere o serie de 
tacâmuri, printre care se numără castroane de supă, tipsii, ta- 
lere, linguri, furculițe, cuțite, ibrice, „căni“, zaharniţe, tăvi, far- 
furii, solniţe, sfeșnice şi candelabre, toate în argint și porțelan. 


1. Ibidem, pp. 42-42. 
2. I.C. Filitti, Arhiva Gr. Gh. Cantacuzino, București, 1916, pp. D-G. 
3. N. Elias, La civilisation des moeurs, ed. cit., p. 180. 

Ceea ce dă importanţă acestei liste nu este mulţimea obiectelor, 
care nu depășesc duzina obișnuită, ci ochiul boierului ce a privit 
la un moment dat un model, s-a lăsat impresionat și acum do- 
rește să se înscrie într-un curent, convins fiind de valabilitatea 
şi de grandoarea modelului de urmat. Nimic nu este lăsat la 
voia întâmplării, iar „Europa“ devine cuvântul de ordine. Tip- 
siile trebuie să fie mari, lunguieţe, cu mânere „așa cum se obiș- 
nuiește acolo în Europa“. Boierul n-ajunsese încă „acolo în Eu- 
ropa“, dar a frecventat curţile domnești și consulatele, astfel 
încât știe să ceară ca „furculițele să fie cu trei dinţi, adică în 
forma celor de tip englezesc“. Oare îi era cu totul străin acest 
tip de furculiță?! Sarea nu se mai așază pe masă, ci în solniță 
de argint, muștarul e ţinut în ibric, ca și linguriţa sa pentru 
„senef“, untdelemnul se odihnește și el într-un ibric, pentru că 
„aşa obișnuiesc europenii“. Cafeaua nu se mai bea din filigene, 
ci din „căni de Europa și nicidecum niște cești turcești de cafea“. 
Fie că pun sau nu lapte în cafea, alături trebuie să fie „un ibric 
iarăși pentru lapte proportion“. Dorinţa supremă: o zaharniță 
din care zahărul nu se va mai lua cu degetele, ci „așa cum fac 
europenii, cu cleștele, care ia zahărul și îl pun în căni“. Toată 
această argintărie ar trebui să fie „potrivită ca greutate, nici 
prea grea, nici prea ușoară, ci aşa cum au obiceiul în zilele noas- 
tre nobilii în Europa“. Lista lui lenăchiță Văcărescu se înscrie 
în același proces de construire a prestigiului, a măreției, inde- 
pendent de „bune maniere“, pentru că aparențele sunt mult mai 
importante decât „bunele maniere“. Dar până la urmă cine sus- 
ține că a mânca cu degetele e o manieră de prost-gust sau „ne- 
obișnuită“? Sulzer. Și? Boierilor noștri încă nu le pasă, pentru 
că străinii nu-i invadaseră dimpreună cu toată lumea și cu 
mofturile lor. Sunt adaptate și adoptate lucruri ce servesc ighe- 
moniconului. Asta face acum lenăchiță Văcărescu. Priviţi-l în 
tabloul lui Anton Chladek: mândru, „decorat“ cu cele mai de 
seamă piese vestimentare, el, cel care în 1773 l-a cunoscut pe 


1. Mihai Caratașu, Documentele Văcăreștilor, Litera, București, 1975, 
pp. 59-61. 

împăratul Iosif al II-lea, el, cel care nu s-a dat niciodată jos din 
scaunul marilor dregătorii, el, cel care în 1782 este primit în 
„asambleaua“ de la Viena de cancelarul Kaunitz și apoi iarăși 
de împărat!; el, cel căruia nu-i pasă de comportamentul în public 
şi le oferă egalilor un spectacol deloc plăcut pentru ochiul ace- 
luiași Sulzer: „la balul oficial al comandantului Brașovului, 
marele vistier s-a îmbătat într-atât, încât a dat afară în sala 
de bal tot ce consumase“ (CS/10,, 473). 

Când obiectele din argint sunt copiate folosindu-se metale 
ordinare, când numărul lor crește, înseamnă că folosirea lor a 
intrat deja în obișnuinţă. Imitarea lor, folosindu-se metale ordi- 
nare, poate fi legată și de coborârea lor în alte grupe sociale: 
mica boierime, negustorimea, meșteșugarii înstăriți. Postelnicul 
Gheorghe Comănescu este mic boier, din Comani, județul Olt. 
Printre obiectele din catagrafia sa se numără și „șase furculițe 
proaste“. Am putea pune sub semnul întrebării folosirea lor. Au 
fost găsite într-o „lădiță“, alături de „un cuţit, o lingură de 
cositor, două fărimituri de pietri de Țarigrad roșii“, în timp ce 
majoritatea obiectelor folosite în uzul cotidian se aflau în casă2. 
Ce l-a determinat să pună alături de niște pietre semiprețioase 
„şase furculițe proaste“? Valoarea lor nu este una de natură 
economică, ci una de natură simbolică; posesia lor nu presu- 
pune folosirea cotidiană, ci doar etalarea în momente impor- 
tante: prezența unor musafiri de rang înalt sau a unor egali, 
cu scopul de a impresiona. Furculiţe de cositor prost descoperim 
în averea familiei Gane, rareori printre obiectele de zestre ale 
fetelor de boier din provincie, deseori executate în argint preţios 
în catagrafiile marilor boieri. 

Dar scenele surprinse de Sulzer nu se repetă, căci ocupațiile 
succesive rusești lucraseră mult la comportamentele boierilor, 
cel puțin asupra acelora etalate în public. Rămâne o masă foarte 
largă de „neadaptaţi“, pentru care degetele servesc încă și vor 


1. Elena Piru, Poeţii Văcărești. Versuri alese, Editura pentru Literatură, 
București, 1961, pp. IX-XI. 
2. ANIC, Fond Mitropolia Țării Românești, CCXCVIII/24, 1805. 

servi mult timp de aici înainte la îndeplinirea unei funcții vitale: 
hrănirea. „Poezirea“ lui Anton Pann nici măcar nu-l mai pri- 
veşte pe boier, căci la data prelucrării ei, el era deja departe. 
Ea îl privește pe cel ce se afla, în mod evident, în urmă sau un 
pic în afara acestui proces. Retipărirea ei arată că are încă un 
public care s-ar putea inspira din „bunele maniere“ ce îl vizau 
direct. 


Sufrageaua şi sufragiul 


Felul de a se așeza la masa unui mare boier urmează un 
ritual specific: în compania prietenilor sau, cel mai adesea, a 
unei clientele; toți stau așezați turcește pe sofale în jurul unei 
mese mici și joase, pe care se află diferitele platouri cu mâncare. 
O astfel de masă, numită suffrah/soffrah — de unde și numele 
de sufragiu/sofragiu dat celui care se ocupa de servit —, este de 
fapt o tavă de aramă sau de cositor îndeajuns de mare ca să 
primească între șase și opt persoane în jurul ei (CS/10,, 1277)!. 
Sofraua și sofalele obligă trupul să se chircească, să se încon- 
voaie în jurul mesei mici, pe divanele moi. Corpul este lăsat 
în voia obiectelor fără forme, a perinelor care îmbracă și ascund 
totul, printre divane și scoarțe, gata să picotească, să sastiseas- 
că, să se înfrupte din șirul nesfârșit de bucate, acordându-și 
pauze lungi de savurare sau pur și simplu de digerare a felurilor 
când mai grele, când mai dulci, când mai sărate, când mai fade. 
Cu modernizarea mobilierului, trupul boierului este violent su- 
pus la o altă transformare, el trebuie să ia forma scaunului, 
bine așezat în fața mesei, să-și formeze noi deprinderi, noi ati- 
tudini, să impună corpului un alt tip de constrângeri. 

O mărturie din 1830 ne atrage atenția că boierului îi este 
foarte greu să se acomodeze cu înlocuirea confortabilelor sofale 
cu mobile vieneze sau venețiene, țepene și rigide: „aparținând 
şi el [Constantin Cantacuzino — n.n., C.V.-G.] înaltei aristocrații 


1. Cf. Suraiya Faroghi, Sub jects of the Sultan: Culture and Daily Life 
in the Ottoman Empire, I.B. Tauris Publisher, 2005, p. 155. 

române, se cerea să imiteze moda europeană și deoarece casa 
sa era frecventată și de generalii ruși, şi-a aranjat-o cu mobile 
moderne, căci portul european nu prea se potrivea cu divanele 
turcești late, pe care oamenii să așterneau fără papuci. Vizi- 
tându-l odată [...] de abea mi-am putut reține râsul intrând 
în odaia lui, unde am văzut vreo zece boieri fumând din niște 
ciubucuri lungi, însă șezând fiecare turcește lângă câte un scaun 
pe jos, dar cu jobenul pe cap și cu aripile fracului tăvălite pe 
dușumelele odăii! Cantacuzeno însuși ședea pe canapea, însă 
celorlalți boieri le venea mai bine să stea pe pământ cu picioa- 
rele încrucișate după moda veche și fiindcă pe atunci nici 
turbanul nu se lua de pe cap, uitaseră să-și ia jobenul“. Pictorul 
Miklós Barabás se amuză pe seama chinurilor prin care trec 
prietenii lui în încercarea de a se adapta noilor mode, noilor 
cerințe. Nimic dificil pentru el, educat și crescut cu astfel de 
constrângeri, autocontrolul, obișnuințele, manierele educaţiei 
îl fac să-și mânuiască cu grijă și dibăcie corpul. Costumul euro- 
pean este uniforma care nu-l strânge, nu-i joacă feste, nu-i în- 
curcă mișcările; probabil că și el, în anteriu și în ișlic, s-ar fi 
simţit la fel de străin. De altfel, Miklós Barabás vine de peste 
munți, din Ținutul Trei Scaune, unde s-a născut, de la Aiud, 
Sibiu sau Cluj, unde și-a desăvârșit educaţia și, mai ales, și-a 
câștigat existenţa ca pictor prin diverse case nobile. Această 
experiență i-a fost de mare folos în arta de a se îmbrăca elegant 
şi de a se comporta în înalta societate!. Un alt tip de compor- 
tament, pentru un alt tip de societate, căci şi la București, și 
la Iași există o înaltă societate compusă din mari boieri și din 
negustori bogați, dar aceștia au alt mod de a se prezenta în 
public?. Așadar, folosirea îndelungată a sofalelor poate fi cu greu 
înlocuită cu folosirea scaunelor, fie ele și vieneze. Cercul din 


1. Andrei Veress, „Pictorul Barabâs și românii“ în Academia Română. 
Memoriile Secţiunii Literare, serie III, t. IV, Memoria 8, 1930, pp. 380-381. 

2. Vezi analiza pe care o face Erving Goffman, La mise en scene de la 
vie quotidienne, 1. La presentation de soi, 2. Les relations en public, Edition 
de Minuit, Paris, 1973. 


CIVILITATEA, IPOLIPSISUL ȘI JOCUL SOCIAL 149 


jurul sofalei, intimitatea trupurilor lungite, relaxarea gesturilor 
îi apropie pe convivi. Trupul țeapăn din jurul mesei cere un oare- 
care control al mâinilor, al chipurilor, al gândurilor. 

Cunoaștem multele feluri de mâncare care se servesc la me- 
sele boierești, dar știm mult mai puţin despre ordinea servirii 
lor, despre alimentele care se consumă cu prioritate, despre felul 
în care se așază, despre maniera de servire, așa cum se pare 
că se obișnuia printre aristocrații Franţei din epoca luminilor. 
Dar, chiar și acolo, în secolul al XVIII-lea încă se practică așe- 
zarea diferitelor feluri pe masă, chiar dacă meniul le înșiră pro- 
babil în ordinea în care vor fi consumate!. 


Cafeaua şi dulceața 


Cafeaua este singura băutură care creează anumite gesturi 
şi care impune un oarecare control al manierelor, și asta datorită 
ritualului creat în jurul obiceiului băutului cafelei. Cafeaua, dul- 
ceața, narghileaua, siesta sunt valorile orientale la care boierii, 
orășenii, negustorii nu renunță, oricât de criticaţi ar fi. Cu 
excepţia siestei, fiecare dintre aceste „valori“ dezvoltă un întreg 
aparat: de la crearea unei dregătorii specifice la curtea dom- 
nească (ciubucci-bașa, cafegi-bașa, şerbegi-bașa, sofragi-bașa, 
ibrictar-bașa, peșcheregi-bașa) și angajarea unor servitori cu 
atribuţii specifice, inclusiv în mănăstiri? — cafegii, ciubucii, șer- 
begii, sufragii, ibrictari, peșcheregii — până la prezenţa usten- 
silelor necesare — filigene, zarfuri, râșniţe, ciubuce, narghilele 
din lemn de cireș sau din lemn de iasomie, farfuriuţe și linguriţe, 
ibrice, talere, peșchire etc. Din foile de zestre nu lipsesc cele 
șase filigene cu zarfurile lor, „moara“ de cafea, linguriţa pen- 
tru dulceaţă cu farfuriuţa ei. Zarful și filigeana sunt singurele 


1. Jean-Louis Flandrin, L'ordre des mets, Edition Odile Jacob, Paris, 
2002, p. 20. 

2. De pildă, mănăstirea Cotroceni consuma în 1 740 două ocale și ju- 
mătate de cafea (cumpărată cu 5 taleri și 28 de parale). În 1823, mănăstirea 
dispune de „10 zarfuri de argint“ și numai „7 felijene de argint“, Istoria Co- 
trocenilor în documente (sec. XVII-XX), Sigma, București, 2001, pp. 64, 90. 

obiecte care se disting de celelalte prin folosirea lor separată. 
Dacă mâncarea poate fi servită din același castron pentru mai 
multe persoane, dacă paharul poate fi plimbat de la unul la 
altul, în filigean și în zarfse servește doar cafeaua în mai toate 
casele boierești și negustorești!. 

Ritualul cafelei este întotdeauna asociat cu ritualul dulceţii 
(sau al șerbetului) și al ciubucului. Boierii români preferă ca- 
feaua neagră, amară, foarte tare, fără zahăr, fără frișcă, mai 
toată ziua, chiar după ultima masă de seara. În casele marilor 
boieri se bea „cafea de Emen“ sau „cafea franțuzească“, ceilalți 
au parte de „cafeaua proastă“ sau „amestecată“. Diferenţele se 
simt atât la gust, cât și la pungă: „cafe încă ţi-am luat 2 ocă, 
adecă una ocă cafe Emen de ace bună, pe care s-au dat 2 lei 
15 parale, și una oca cafe şi cincizăci dramuri de ace proastă, 
pe care s-au dat 65 de parale“, scrie Catinca Racoviţă surorii 
sale, Nastasia vistiereasa, aflată la Călugăra?. Suntem într-o 
epocă în care cafenelele se deschid peste tot în Europa, detro- 
nând cârciumile și tavernele, iar gustul cafelei este asociat cu 
euforia, sociabilitatea, rațiunea, agerimea de spirit?. 

În vremea ocupaţiei rusești din 1828-1834, ceaiul devine, 
pentru scurtă vreme, o modă. Cafeaua și dulceaţa deschid orice 
discuție, orice primire, orice invitaţie, orice masă, orice serbare; 
sunt omniprezente, iar în cămările boierești se află zeci de feluri 
de dulcețuri și șerbeturi. Este un obicei interiorizat pe care boierii 
nu-l percep altfel, chiar dacă, de exemplu, își primesc musafirii 
la prima oră a dimineţii cu chiseaua de dulceaţă sau la miezul 


1. Vezi același obicei și în Imperiul Otoman la Suraiya Faroqhi, op. cit., 
p. 156. 

2. D. Furnică, op. cit., pp. 9-10. 

3. Despre cafea au mai scris: Irina Vainovski-Mihai, „Tradiţii orientale 
în România: Cafea și cafenele“, în Romano-Arabica, Centrul de Studii Arabe, 
Universitatea din București, Serie Nouă, nr. 1, 2001, pp. 123-132; Irina 
Stahl, „Le café au croisement des deux mondes. Exemple d'une accultu- 
ration volontaire dans la ville de Bucarest au XIX" siècle“, în Ethnologia 
Balkanica, LiT, Berlin, număr tematic coordonat de Klaus Roth, Jutta 
Lauth Bacas, Southeast European (Post)Modernities: Changing Practices 
and Patterns of Social Life, 15, 2012, pp. 63—92. 

nopții cu cafeluţa neagră; chiar dacă un musafir trece, într-o 
zi, prin zece case boierești, unde de fiecare dată trebuie să 
înghită o linguriţă de dulceaţă și un filigean de cafea. 

Iată cum este descris ritualul cafelei de un martor ocular, 
medicul Andreas Wolf, în 1784: „Stăpânul casei bate din palme 
(este un semnal obișnuit care înlocuiește clopoţelul folosit la 
noi) și, într-o clipă, odaia de primire s-a umplut de slugi. Fata 
din casă, de obicei o țigancă, aduce pe o tavă de argint un pahar 
cu apă proaspătă, împreună cu o chisea drăguță, în care se gă- 
sește așa-numita dulceaţă. Aceasta o predă cucoanei, care apoi 
serveşte cu mâna ei pe fiecare musafir. Deoarece acesta este 
primul semn al onorurilor, indiferent de zi sau de anotimp, refu- 
zul ar însemna o lipsă de cuviință. Oaspetele își ia, așadar, o 
linguriţă bine umplută și apoi bea după ea apă cât poftește. În 
timpul acesta apare cafegiul cu tava sa pe care se găsesc ibricul 
de cafea și filigenele împreună cu suporturile. Se dă cafeaua 
nefiltrată [pregătită] de obicei fără zahăr, după cum am văzut 
şi la turci. Stăpâna casei întinde cu mâna ei fiecărui musafir 
filigeana cu cafea; în clipa aceea se apropie ciubugiul și oferă pe 
rând fiecăruia câte o lulea aprinsă chiar atunci“ (CS/10,, 1267). 

Dacă ne întoarcem la lista de cumpărături a lui lenăchiță 
Văcărescu, observăm că în jurul cafelei se dezvoltă unele com- 
portamente care forțează corpul să se supună anumitor reguli 
de igienă. Diversificarea obiectelor și fixarea unor atribuţii spe- 
cifice fiecăruia ar îndemna la ideea unui anumit comportament. 
Ibricul pentru lapte, zaharniţa, cleștişorul, „cănile europene“ 
îl ajută pe fiecare musafir să se servească, oferind celuilalt un 
„spectacol“ plăcut, fără ca degetele să alerge pe marginea fili- 
genei, fără sorbituri lungi și zgomotoase, fără ca bucăţica de 
zahăr să alunece printre degete înapoi în zaharniță. Raţiunile 
boierului sunt destul de simpliste: spiritul de imitație, „așa cum 
fac europenii“ sau „așa cum au obiceiul în zilele noastre nobilii 
în Europa“, și nu pentru că ar fi neplăcut sau jenant să-ţi plimbi 
mâinile prin toate cele. 


1. Cafeaua este adesea interzisă în Imperiul Otoman din cauza sociabi- 
lităţii create în jurul ei. Suraiya Faroqhi, op. cit., p. 217. 

Este, de altfel, prima etapă în procesul de modificări compor- 
tamentale grăbite de numeroasele noutăţi ce își vor face apariția 
regulat și repetat în societatea românească. Dar dacă băutul 
cafelei presupune o acţiune individuală — fiecare îşi poate sa- 
vura cafeluța dintr-o ceașcă proprie și, preferându-se cafeaua 
neagră, nu prea se umblă prin zahar —, nu același lucru se 
întâmplă cu servirea dulceţii sau a șerbetului. De altfel, șerbetul 
este servit numai în prezenţa unor musafiri de seamă; cei ai 
casei, prietenii primesc o dulceaţă. Servitorul aduce o tavă pe 
care se află una sau mai multe chisele cu felurite dulceţuri, cu 
linguriţe aferente fiecăreia, alături de un pahar de cristal sau 
o cupă de argint, trece prin faţa fiecărui musafir, care este 
îmbiat să ia una sau două lingurițe de dulceaţă și să bea apă 
„la discreţie“ (CS/1, 680). 

În 1830, obiceiul nu se schimbă prea mult. Se foloseşte 
aceeași linguriţă, se bea din același pahar, iar Miklós Barabás, 
educat și cu pretenţii, este oripilat de acest obicei, preferând 
să găsească zeci de pretexte decât „să lingă“ lingurița după un 
altul: „Pe masă nu se afla nici vin, nici apă, nici pahare, însă 
în colțul sufrageriei stătea un arnăut cu o sticlă de vin și un 
pahar în mâini și cine dorea să bea îi făcea un semn, după care 
servitorul mergând în faţa lui îi dădea un pahar umplut. Dacă 
însă rămânea ceva în pahar, nu se azvârlea nicăieri, ci paharul 
umplut plin să dădea musafirului care urma, așa că toți obișnu- 
iau să bea din același pahar. Tot așa se lua și dulceața rămasă, 
de la musafirul vecin, dacă din întâmplare n-a putut sorbi tot 
şerbetul de trandafir, pe lângă care mult se obișnuia și dulceața 
de lămâie. Acest fel curios de a servi dulcețuri îmi era atât de 
dezgustător, încât nu luam nicăieri dulceaţă zicând că nu-mi 
face bine și sunt oprit de doftori“!. Atât scena descrisă de 
Barabâs, cât şi cele două descrise de Wolf (1780) și Recordon 
(1812) arată că există o anumită apropiere între gazdă și musa- 
fir/invitat. Ultima îi are în vedere mai ales pe cei cunoscuţi, iar 


1. Andrei Veress, „Pictorul Barabâs și românii“, în Academia Română. 
Memoriile Secțiunii Literare, série III, t. IV, Memoria 8, 1930, p. 382. 

ritualul se desfășoară în intimitate, între prieteni; legăturile 
afective se exprimă nu numai prin împărțirea alimentelor ri- 
tualice — cafeaua, dulceaţa, vinul, apa, tutunul —, ci și a usten- 
silelor — linguriţa, farfuriuţa, paharul, ciubucul, narghileaua. 
„Vino mâine dimineață la mine să bei cafeaua și ciubuc“! con- 
stituie invitația cotidiană ce se face mai ales între bărbaţi, fie 
că se întâlnesc pentru un joc de cărţi, fie că se întâlnesc pentru 
afaceri cu caracter politic. Sociabilitatea masculină este o formă 
asociativă orientală, care reușește să supraviețuiască vreme 
îndelungată fără a știrbi cu nimic succesul salonului. 

În paralel se dezvoltă şi o „manieră individuală“ de punere 
în scenă a acestui ritual, destul de firav însă, care este inclus 
în „aparatul grandorii“. Și mai mult în prezenţa „străinului“, 
așadar, în prezenţa unui public diferit de cel familial sau de 
grupul de prieteni, ustensilele devin parte dintr-un proces de 
etalare a poziţiei sociale. „Mosafirii“ sunt primiţi cu porțelanuri 
de Saxonia, cu ceşcuţe de argint, cu lingurițe poleite cu aur. Us- 
tensilele se comandă la Sibiu, la Viena, la Paris sau la Veneţia; 
unii ţin să noteze cu precizie calitatea acestora: „șase cești de 
Saxonia, cu smalţ și suflate cu aur“; dar au și „12 zarfuri cu 
feligenele lor“? sau „12 farfurioare de argint cu ceșcuţele lor, 
din cele suflate cu aur“ și „12 linguriţe de dulceaţă“. Din lista 
de cumpărături pe care boierul moldovean Iacob Paladi o avea 
deschisă la magazinul ieșean Magasin de nouveautes et de 
modes observăm că, între 1833 și 1843, cucoana cumpără mai 
degrabă pălării de paie („un chapeau en paille de dame“ sau „un 
chapeau de dames en satin“), mănuși, flori și chiar castraveciori. 
Recuperează totuși în 1840 și 1842 cu două servicii de ceai și 
două „services de doulcee“ (sic!), foarte scumpe de altfel, 44 de 


1. Amintirile colonelului Lăcusteanu, publicate și adnotate de Radu 
Crutzescu, comentariu istoric de I.C. Filitti, București, 1935, p. 100. Invi- 
taţia făcută de boierul Alexandru Filipescu Vulpe colonelului Lăcusteanu. 

2. Foaia de zestre a Masinichii Nicolae Glogoveanu [d. 1800], publi- 
cată în AO, XXI, 1942, p. 168. 

3. Foaia de zestre a Elenei Romanitis, 1 februarie 1816, publicată în 
AO, XXI, 1942, p. 169. 

ducați, respectiv 45 de ducați. Printre lucrurile cumpărate se 
află şi „6 crachoires“, numai în 1840, ceea ce este un pas îna- 
inte și important pentru acea vreme; scuipători utilizate mai 
ales în zilele de bal:. 

Populară, cafeaua își va găsi utilitatea și în medicina de la 
începutul secolului. Cu studii la Viena sau Paris, medicii țin 
seama în principate de succesul de care se bucură cafeaua în 
dezbaterile și disputele medicale. Când oferă poveţe pentru pre- 
venirea sau vindecarea de holeră, medicul Constantin Vârnav 
vorbește de miracolele săvârşite de cafea: „spre potolirea greaţei 
s'au dovedit foarte de folos şi cafeaoa neagră, făcută tare din 
care se dă bolnavului tot la 15 minute câte o linguriţă de masă 
sau și mai puțin; însă nu caldă, ci rece și fără zahar“. Reţeta are 
şi mai mare efect dacă se adaugă câteva picături de „alămâie“?. 


Narghileaua şi siesta 


Narghileaua completează sau însoțește cafeaua și dulceaţa. 
Așezaţi pe sofalele ce înconjoară încăperea — o cameră din casa 
unui boier —, boierii își savurează narghileaua, după ce, în prea- 
labil, au luat o dulceaţă de portocale și și-au potolit setea cu o 
bragă sau cu un lichior. La modă sunt narghilelele din lemn 
de iasomie, „lungi de câteva picioare, cu cupe de porțelan roșii“, 
iar tutunul este foarte aromat (CS/10,, 1217). Pentru a da par- 
fum acestui tutun se îndeasă în narghilea și câteva gogoși fru-. 
mos mirositoare, cunoscute sub numele de hurse. 

În 1818, moda se schimbă în favoarea ciubucelor lungi din 
lemn de cireș „la care sunt îmbucate muștiucuri lungi de o pal- 
mă“, unele încrustate cu aur sau cu bucăţi de mărgean cizelat. 
Narghileaua se găseşte în toate spaţiile de adunare. Recuzita 
se specializează și multiplică. Se presupune că o mare curte 


1. D. Furnică, op. cit., pp. 371-372. 

2. Constantin Vârnav, Despre holera epidemicească sau istoriea ei în scurt, 
chipul în care se arată şi în care se lățește, cât şi mijloacele de a se feri şi de 
a se vindeca de ea fără doftor, laşi, în Tipografia Albinei, 1848, p. 32. 

boierească avea până la „o sută și mai bine de asemenea scule 
costisitoare de fumat“ (CS/1, 761), plus tutunul întotdeauna de 
bună calitate și parfumat. De aici coboară în cluburile boierești 
înființate pe vremea lui Caragea și chiar în cafenelele din orașe, 
în special în cele turcești. La curtea domnească, a fuma în pre- 
zența domnului este o mare onoare. În funcţie de rang, unii o 
pot primi, alții nu. De altminteri, narghileaua și ciubucul sunt 
instrumente ale aristocrației, necesare în diferențierea socială, 
în timp ce luleaua se adresează tuturor. 

Oriental întru totul, ritualul narghilelei se desfășoară gran- 
dios în prezența personalităților otomane. Boierii și domnii nu 
se pot dispensa de punerea lui în scenă nu numai pentru că 
face parte din obișnuinţele cotidianului, ci și pentru că este o 
modalitate de „reprezentare“ în faţa celuilalt. Primirea lui Vodă 
Ghica de către guvernatorul Rumeliei, Husein Pașa, la Vidin 
în 1840 îl impresionează pe căpitanul Lăcusteanu nu atât prin 
maniera de desfășurare, nu atât prin felurile consumate — le 
ştie foarte bine —, cât prin grandoare: „Cafelele și ciubucele 
veneau neîntrerupt (Vodă ne dedese voe să tragem ciubuc față 
cu Măria Sa și cu turcu). Câte treizeci de ciubuceintrau deodată, 
toate cu edecurile lucrate în brilianturi, zarfurile de la ceștile 
de cafea erau de aur și lucrate în brilianturi“!. Cu alte cuvinte, 
a fuma în preajma lui Vodă este o impoliteţe, dar bunăvoința 
se transformă într-un privilegiu demn de remarcat. 

Trupul leneș, trupul în adormire, trupul în repaos, trupul 
în siestă sunt imagini deseori condamnate de către călătorii 
străini. Este însă vorba de o altă percepere a timpului: boierul 
îşi acordă timp pentru a savura cafeaua, timp pentru a-și fuma 
ciubucul; cafeaua „cu zaț, neîndulcită [...] se bea fierbinte, savu- 
rată picătură cu picătură, aproape întotdeauna trăgând în ace- 
lași timp din pipă“ (CS/1, 680). Siesta joacă un rol la fel de 
important ca și mersul la biserică. După principalele mese din 
zi, la prânz și seara, urmează o „perioadă“ de retragere într-o 


1. Amintirile colonelului Lăcusteanu, ed. cit., p. 85 

stare de letargie, între somn și veghe. Uneori se „câștigă“ liniș- 
tea sau voia bună cu câteva hapuri de magiun sau de afion. Ma- 
giunul este o combinaţie de opium, lemn de aloie și plante aro- 
mate; preparatul, sub formă de hapuri, se înghite cu apă sau 
cafea. Afionul este opium pur, obținut din mac, și se consumă 
ca atare!. Cât de des se foloseau narcoticele nu putem ști. Andrei 
Oișteanu consideră că folosirea sa se generalizează mai ales 
după instaurarea regimului fanariot?, însă eu cred că ar fi vorba 
de o folosire în scopuri curative la nivelul aristocrației mari. 

În Imperiul Otoman, opiumul este tolerat, iar Evliya Celebi 
îi găseşte în Anatolia pe artizani și pe soțiile lor consumând 
opium’. Opiumul se află printre produsele comercializate de 
spițerii, pentru că el oferă nu numai plăcere, ci alină și durerea. 
De pildă, Marghioala Calimachi cere de la spițerul Lochman 
„trei dramuri spirt de afion“t. Dar se pare că opiumul putea fi 
oricând procurat de pe „piaţa neagră“ de la băcani, evrei sau 
argintari. Deşi li se interzice în repetate rânduri, una dintre 
interdicții datând din 18 noiembrie 1819, să comercializeze „su- 
blimat, opium, arsenic şi specimene mercuriale“, neguțătorii 
nu se lasă prea mult intimidați (U/12, 255). 

Urmele afionului apar mai cu seamă în documentele me- 
dicale. În reţete, el își găsește utilitatea în calmarea durerilor, 
iar un manuscris de la sfârșitul secolului al XVIII-lea arată in- 
tensa sa utilizare în obținerea plăcerii trupești, fiind asociat 
atât cu stimularea potenţei, cât și cu „stâmpărarea“ trupului: ` 
„aşișderea și afionul, măcar că cei de la răsărit îl socotesc foarte 


1. Lazăr Șăineanu, Influența orientală asupra limbei şi culturei române, 
București, 1900, II, pp. 9-10, 241. 

2. Andrei Oișteanu, Narcotice în cultura română. Istorie, religie și 
literatură, Polirom, Iași, 2011, pp. 98—100. A se vedea și capitolul dedicat 
tutunului, pp. 102-124. 

3. Suraiya Faroqhi, op. cit., p. 217. 

4. Nicolae Iorga, Documentele Calimachi, II, p. 52, 24 februarie 1813. 

5. O reţetă din 20 iunie 1831, pentru combaterea holerei, prescria pe 
lângă izmă, mușeţel, prafuri de revent, și șase dramuri de opium (P. Gh. 
Samarian, op. cit., II, p. 194) 

îndemnătoriu de pofta împreunării și făcătoriu de chef“ (BAR, 
mss. 4841, ff. 80-87). 

Alţii îl consumă din obișnuinţă, fără să se gândească prea 
mult la el ca la o „otravă“, cum atrage atenţia medicul Iuliu 
Barasch, ci doar ca la o alinare a „cumplitelor veacuri trăite“. 
Liniştea și calmul asigură binele trupului. Timpul curge în rit- 
mul meterhanelei, fără să grăbească pe nimeni. 


A avea sau a nu avea bună politie 


În 1826, marele boier Dinicu Golescu ajunge în Bavaria, 
unde dă de o altă lume, de un alt fel de civilitate. Reflecţia sa, 
comparativă, ne oferă o importantă analiză asupra comporta- 
mentelor diferitelor categorii sociale. Reflecţiile boierului Dinicu 
Golescu se construiesc pe măsură ce înaintează în Europa 
civilizată. „Toţi lăcuitorii [din Bavaria — n.n., C.V.-G.] [...] au 
firească slobozenie și îndrăsneală fără de obrăsnicie; căci când 
se întâlnesc cu altul sau de treaptă mare, sau deopotrivă, numai- 
decât îi dau închinăciune cu pălăriile în mână. Și de le va face 
cinevaș orice întrebare, îi răspund cu îndrăsneală, dar cu un 
mijloc așa de politefsit și dulce, încât întrebătoriul rămâne foarte 
mulțumit. Dintr-aceasta a lor urmare, ce au către tot omul, să 
cunoaște că sunt polifefsiţi și luminaţi prin învățătură, ştiindu-și 
fieșcare datoriia sa; și de aceia, de bunăvoie să poartă bine cu 
fieşcine. Iar la noi, lăcuitorii, din multa juguire ce au avut, şi nelu- 
minare, nu-și cunoaște nici datoria către altul, aducând închi- 
năciune numai aceluia de care se teme, cum stăpânulluli său, 
zapciului, ispravnicului, de-l va cunoaște; iar către oricare om 
nu-ș scoate căciula, fie măcar de cea mai mare treaptă. Cum 
mi s-a întîmplat chiar mie, să mă întâlnesc cu mulți lăcuitori 
cu căruţe pe drumuri, și nici unul nici căciula ş-au scos, nici 


1. Iuliu Barasch, Curs de igienă populară, dat în lecțiuni publice de 
duminică în anii 1854 şi 1855 în Colegiul Naţional de către dr. Iulius Barach, 
profesor de istorie naturală la Colegiul Naţional şi la Şcoala de hirurgie, 
București, tipărit în Tipografia de la Colegiul Sfântul Sava, 1857, p. 2. 

drumul jumătate me-au lăsat, în vreme ce, văzându-mă cu barbă, 
m-au cunoscut că sînt de treapta Divanului.“ Or, ţăranii întâlniți 
de Dinicu Golescu în timp ce-și îndeplinea slujbele prin țară 
reprezintă supușii obedienţi și plătitori de dajdii, biruri și 
zaherele, mult prea săraci în toate spre a se gândi sau a-și însuși 
alte reguli decât cele ale supunerii. Regulile supunerii sunt cele 
care construiesc comportamentele. Același Dinicu Golescu 
mărturisește: „iar mai tânăr fiind, dar ispravnic, şi împrejurat 
de slugitori, atunci întâlnindu-mă, au căzut la pământ, cu cape- 
tele goale, ca niște vinovaţi de moarte, ce ar fi așteptat scăpare 
de la mine. Cum și chiar supușii miei, mie îmi dau închinăciune, 
iar altuia, fie și mai mare și mai bătrân, căci nu are trebuință 
de acela, nu-i dă închinăciune“. Cauza pare a fi lipsa de educaţie, 
întunericul în care trăiesc majoritatea supușilor, fără acces la 
lectură sau la orice formă de instrucție: „din care să adună că 
neînvățătura și înjuguirea prostește pre om, făcându-l și rău... 
Cum și cei ce sunt oareșce de mai înaltă treaptă decât proștii 
țerani obicinuiesc către treapta cea mai mare să se arate cu 
nesupunere și necuviincioasă lingușire, iar către cel mai mic, 
răstit și îngânfat, vrând numaidecât să-i arate că este mai mare 
decât acela“. 

Dinicu Golescu amestecă buna purtare cu trăsăturile de 
caracter, moravurile cu aprecierile critice la adresa „omului or- 
dinar“, cum îl numește Michel de Certeaui!. Ascuns în lumea 
lui, țăranul este acuzat că nu prea știe ce este „buna politiie“, 
că doar slugărnicia, prostia și superstiţiile îl ţin departe de orice 
învățătură comportamentală. El este mojicul, ticălosul, ciobanul 
(termen folosit cu sens peiorativ), luat ca reper în manualul 
de civilitate compus de Anton Pann. Abia copiii lui Dinicu Go- 
lescu se vor gândi să-l scoată din întuneric pe acest țăran îndo- 
bitocit de muncă și de superstiții prin promovarea unei educaţii 
de masă. Dar împotrivirile sunt pe măsură. „Însumi am auzit 
pe o rugină de boier mare zicând că nu trebuie școli prin sate 


1. Michel de Certeau, L'invention du quotidien, 1. Arts de faire, Paris, 
Union Generale d'Editions, 1980, p. 38. 

şi țăranul nu trebuie să învețe carte, că, de se vor face toți învă- 
țați, nu are să li mai lucreze moșiile și cine să le clăcuiască?“, 
scrie cu indignare Scarlat Dăscălescu, un cugetător din secolul 
al XIX-lea, cum îl numește Nicolae Iorga!. Or, despre un proces 
de civilizare a acestui țăran lăsat să trăiască doar după re- 
gulile morale ale Bisericii şi sub îndrumarea preoţilor nu poate 
fi încă vorba. 

Ceea ce se impută adesea omului de rând este trivialitatea 
în gesturi, în vorbe, în comportament. Este însă dificil de știut, 
pentru noi, astăzi, ce putea să însemne pe atunci acest cuvânt. 
Dacă privim în interiorul literaturii epocii, versificată sau nu, 
trivialitatea este o componentă importantă. Teatrul lui Iorda- 
che Golescu are părți importante din această zicere fără perdea. 
Pentru a defini trivialitatea, ar trebui să înțelegem când are 
loc separarea netă între diferitele categorii sociale, când se 
izolează boierul de cei mulți, când orășeanul înstărit se desparte 
de restul mahalalei. Nu cred că se poate vorbi de o claustrare 
a diferitelor categorii sociale până la Regulamentele Organice, 
şi probabil ceva vreme după aceea. Oamenii se intersectează în 
diferitele împrejurări ale vieţii. Dat fiind că educaţia este pre- 
cară de sus până jos, diferențele sunt mai degrabă economice 
decât comportamentale. 


Bunul creștin şi bunele năravuri 


Reguli de bună purtare a bunului creștin se regăsesc în dife- 
ritele scrieri cu caracter religios. Multe dintre ele sunt predicate 
de la amvon de către înalții ierarhi ai Bisericii și mai puţin de 
preoții parohiali mult prea simpli și prea puțin instruiți ca să 
cunoască și să ofere sfaturi de civilitate. Aceste reguli minimale 
se adresează bunului creștin, indiferent de statutul social, și 
sunt în acord cu viața religioasă. 


1. N. Iorga, „Un cugetător politic moldovean de la jumătatea secolului 
al XIX-lea: Ștefan Scarlat Dăscălescu“, în AARMSI, seria III, tomul XIII, 
București, 1832, p. 40. 

Ziua bunului creștin începe cu semnul sfintei cruci și cu un 
gest de recunoștință pentru lumina soarelui ce apucă să o 
zărească çi în această zi. La slujbă, creștinul pășește cu credința 
în suflet şi se remarcă prin sobrietatea gesturilor: „îndată de- 
pune acoperământul de pre capul tău, adecă căciulă sau pălărie, 
că cu aceasta arăţi buna cuviinţa ta“. Conduita bunului creștin 
se completează cu îndemnuri la sobrietate și cu sancţionarea 
acelora, destul de numeroși, prinși de mondenitatea oricărei 
adunări: „și după ce ai intrat în besearică, aflându-ţi loc, în pace 
stai acolo, și te fereşte de obiceaiul cel mojicesc al norodului 
celui prost, mai vârtos când sunt în besearică, șoptesc neînce- 
tat, şi vreamea cea de rugăciune întru deșărtăciune o petrec“. 
„Nu grăi cu nimeni“, sună sfatul, mai apoi creștinul este îndem- 
nat să se îndrepte către altar și către sfintele icoane, la care 
trebuie să privească cât timp se rostesc cuvintele sfinte, fără 
să caute cu „ochii încoace și încolea“. Bunul creștin nu ia 
niciodată în derâdere cele sfinte: „nici în bârfeale, glumi și râsuri 
cuvintele lui Dumnezeu să nu se amestece“. Sunt norme destul 
de puţine care par a se adresa tuturor, regăsite în diferite scrieri, 
de la Ștefan Episcupescu, în ale sale memorii, până la Anton 
Pann. Bunele năravuri descrise aici apar în culegerea Îndrep- 
tări moraliceşti tinerilor foarte folositoare, tipărită la Buda în 
1813, în Tipografia Universităţii Ungurești din Pesta, pe chel- 
tuiala lui Ioan logofăt, neguțător și cetățean al Timişoarei. Publi- 
cul unor astfel de îndreptări este o temă de cercetare în sine. 
Ioan logofăt, negustor și cetățean al Timișoarei, trebuie să fie 
un cunoscător de carte, o notabilitate interesată de distincția 
socială. Autorul acestor Îndreptări este Dimitrie Țichindeal, 
cunoscut pentru zelul cu care aduna reguli, poveţe, norme de 
bună purtare. Dimitrie Țichindeal se numără printre autorii 
cei mai apreciați în epocă. Pentru Ion Heliade Rădulescu și, mai 
târziu, pentru Mihai Eminescu, acest preot și dascăl din Banat 
este un erou. Lucrările sale sunt citite, tipărite și retipărite, 
la ele adăpându-se o întreagă generaţie ieșită din această clasă 
de mijloc. Culegerile sale de „adunări moralicești“ nu sunt ori- 

ginale, ci doar traduse și adaptate după iluministul sârb Dositei 
Obradovici, preumblător prin Europa, cunoscător de multe limbi 
şi cititor de multe cărți. În călătoriile sale, Dositei Obradovici 
s-a întâlnit cu manualul de civilitate al francezului Jean-Baptiste 
de La Salle, Les règles de la bienséance et de la civilité chrétienne 
(1702), reeditat și readaptat încontinuu în secolul al XVIII-lea. 
Dimitrie Țichindeal a fost influenţat de spiritul iluminist al 
savantului sârb, propovăduind importanţa învățăturii. 

În 79 de pagini sunt consemnate doar o parte dintre prac- 
ticile care alcătuiesc bunele năravuri, eliminându-le pe cele care 
i se păreau nepotrivite sau nefolositoare comanditarulni Îndrep- 
tărilor. Dincolo de apartenența sa la creștinătate, Ioan este 
negustor și cetățean al urbei, așadar este interesat de compor- 
tamentul în societate. Folosirea cuvântului „cetățean“ se leagă 
de statutul său de locuitor al orașului Timişoara, și nu știm 
dacă ar putea avea legătură cu Revoluţia Franceză, încă vie 
în amintirea contemporanilor. Această declinare de identitate 
se observă și în cuvântul introductiv, unde raportul dintre suflet 
şi trup este inversat. Trupul este purtătorul sufletului, scrie 
autorul, iar acest trup nu trebuie neglijat, ci împodobit cu toate 
artificiile spiritului: „podoaba cea din afară“. 

Dimitrie Țichindeal și mai apoi Anton Pann nu fac decât să 
rescrie și să reinventeze, cu talent și mult umor, regulile atât 
de necesare în construirea unei identități sociale. Bunele năra- 
vuri pe care le prezintă se adresează creștinilor care învaţă să-și 
depășească condiția prin autocontrol. Precizarea necesară se 
adaugă: năravurile bune aparţin elitei, o elită socială deja ridi- 
cată din punct de vedere economic, dar care trebuie să se distin- 
gă și prin educaţie pentru a deveni un model și pentru ceilalți. 
Românii și sârbii au nevoie de aceste elite pentru a ieși de sub 
autoritatea și influenţa lumii otomane, pentru a construi pro- 
iecte moderne pentru naţiile lor!. Obradovici, Țichindeal, Pann 

militează pentru ridicarea prin educaţie a clasei de mijloc, dife- 
rită prin moravuri şi instrucție de cei bogați, de elita politică, 
incapabilă să-și scoată națţiile din criza politică și mai ales iden- 
titară. Bunele năravuri nu sunt simple mofturi, ci reguli nece- 
sare de distincție socială. 

Controlul trupului ocupă un loc principal în comportamen- 
tul bunului creștin: „mâinile tale în nădragi la mădulariul cel 
ascuns, înaintea oamenilor să nu le bagi, nici să te scarpini, nici 
să te atingi de dânsul“. Într-o epocă în care apa este inutilă în 
păstrarea igienei, o astfel de regulă este mai mult decât greu 
de ținut. Cum altfel, în vremea aceea, decât prin scărpinat pot 
fi ostoite mâncărimile provocate de păduchi sau de mizerie?! 
„Socotește tu singur întru tine, și vei vedea cum nu e lucru fru- 
mos“, își îndeamnă autorul cititorii la reflecţie, insistând pe. 
necinste și rușine. Dar ce rușine poate fi asta într-o lume în care 
scărpinatul este firesc?! 

Timpul adunării, timpul petrecerii este un timp al interio- 
rului, al iernii, când oamenii se strâng în jurul focului pentru 
vorbe şi dansuri, pentru joc și joacă. Or, focul este reperul în 
jurul căruia se vădeşte buna purtare, iar în funcție de asta omul 
este taxat de civilizat sau mojic. Nu ocupa tot locul de lângă 
foc, întinzându-te ca un „zid“, lasă-i și pe ceilalți să se bucure 
de căldură, nu scuipa în foc, nu-ţi întinde picioarele, mai ales 
când frigările se rotesc sfârâind, nu întinde mâinile, jucându-te 
cu flăcările, nu te juca nici cu vătraiul, stârnind scântei, nu sta 
cu spatele că te poți aprinde. Nu băga degetele în gură, nu-ți 
roade unghiile, nu-ți dezgoli picioarele arătându-ţi izmenele — 
sunt toate comandamente capabile să strunească trupul, din 
afară, prin raționalizarea gesturilor. 

Apucăturile nebunești și nesuferite sunt sancţionate, și se 
recomandă îndreptarea lor. Altele sunt tratate pe măsura 
scârbei, dezgustului, jenei pe care le provoacă necurățenia gestu- 
lui mult prea intim și prea urât pentru a fi săvârșit de faţă cu 

alții. Bunele năravuri oferă distincţie și asigură respectul celor- 
lalţi, înfățișând privirii spectacolul trupului bine învelit şi împo- 
dobit. La masă, în adunare, la plimbare, în comunitatea umană, 
trupul participă la simfonia lumii prin frumuseţea gesturilor. 

Toate bunele moravuri încep și se sfârșesc cu potolirea 
stomacului. Trebuinţele burții domină orice altă-preocupare și 
sunt folosite la fabricarea comportamentelor civilizate. Prezența 
celorlalți este circumstanţa care impune constrângerile nece- 
sare unei bune conduite. Sfaturile lui Dimitrie Țichindeal se 
adresează individului prins în sociabilitatea celorlalți. Învăţă- 
celul urmează conduita bunelor năravuri care poate fi lăsată 
deoparte doar când comportamentul gazdei, al celor mari, deose- 
biți ca rang și poziţie în societate, este altul. 

Invitat la masă, tânărul învățăcel se supune unui ritual, in- 
trând în atmosfera năravurilor casei. Masa se deschide cu un 
„Tatăl nostru“, dar numai după ce mesenii și-au spălat mâinile. 
Jean-Baptiste de La Salle (Les règles de la bienséance et de la 
civilite chretienne, 1102), din care bănuim că s-au inspirat multe 
dintre bunele moravuri ale epocii, așază în fața meseanului un 
instrumentar minimal pentru a lua masa în mod „civilizat“: 
prosop, farfurie, furculiță, lingură. Acestea n-ar trebui să fie 
împărțite, ci folosite de tânăr pe tot parcursul mesei. Țichindeal 
nu pune în față nimic, ci doar masa plină de bucate și, în funcție 
de servirea lor, îşi organizează sfaturile astfel încât să scoată 
în evidenţă gestul, și nu instrumentul. În plus, în această epocă, 
tacâmurile sunt mai degrabă accesorii elitiste, mai puțin cu- 
noscute tinerilor din clasa de mijloc, struniţi în constrângerile 
sociale cu scopul de a deveni elita unei identități sociale asumate 
şi afirmate. 

Pâinea este primul aliment care se așază pe masă și care 
dictează bunele năravuri: „pâinea ta nu o frânge, nici sfărâma 
cu mâinile, ce de nu va fi tăiată bucăţi cu cinste cu cuțitul o taie“. 
O singură excepție: nu se taie pâinea caldă sau moale. În Eu- 
ropa aceleiași epoci, pâinea e ruptă, gestul fiind considerat 
mult mai „civilizat“. Carnea ar trebui tăiată bucăţi cât mai 
mici, ca să poată fi mestecată fără a oferi un spectacol dizgraţios: 

„bucăturile carele mănânci le fă mici de măsură, ca să le poți 
înghiți, iară să nu te îneci cu dânsa, că prost lucru iaste a umbla 
gura preste măsură, cât să nu poți înghiţi sau rumega“. De carne 
se leagă alte atitudini aspru sancţionate: „nici să iai din mân- 
care și să duci la nas ca să mirosești, apoi să mănânci“, sau 
„rușine iaste și aceasta, când mânânci, să arunci oasele din 
carne sau din alte poame supt masă“, sau „urât lucru iaste și 
acesta, la vremea cinei a ţinea cuțitul tot în mână și a înpunge 
cu el în toată mâncarea și a duce la gură mâncarea cu el“. Nor- 
bert Elias vorbește de o evoluţie lentă a moravurilor legate de 
luarea mesei, care s-au impus de la o generaţie la alta dintr-o 
nevoie acută de distincţie socială. Furculița și cuțitul nu au fost 
acceptate peste noapte și nici nu au generat dintru început 
atitudinile cunoscute astăzi, ci integrarea acestor atitudini se 
înscrie în nevoia de prestigiu, și mai puţin în nevoia de a evita 
contractarea anumitor boli contagioase!. La Țichindeal, furcu- 
liţa este departe de a fi primit un rol important, ceea ce ar 
susține ideea că nu a pătruns prea mult în bunele năravuri, 
deși suntem în 1813. „Întingând sau mânând bucătura de mân- 
care în zamă sau în altceva și aducând-o la gură, și mușcând 
dintr-însa, să nu o înmoi a doao oară în blid. Și toată bucătura 
să-ți fie mică ca să o poți înghiți“, se recomandă când lucrurile 
amestecate sunt firești, iar toleranța faţă de anumite maniere 
este încă mare. Sensibilitatea românilor, sau mai bine zis a unei 
anumite categorii sociale, nu atinge încă nivelul celei din socie- 
tatea franceză sau engleză a timpului. Acolo, folosirea furcu- 
liţei se generalizează pentru a elimina gestul penibil al degetelor 
murdare de grăsime și pentru a evita jena provocată de sosurile 
care se scurg pe mâini. Acest grad de penibilitate abia atinge 
sensibilitatea societății românești. 


1. N. Elias, La civilisation, ed. cit., pp. 167-183. 

Reguli de bună purtare în adunare 


Trupul, ca și societatea, trece printr-un proces de civilizare. 
Tot felul de reguli, prescripţii, constrângeri ar trebui să prelu- 
creze gesturile și gândurile astfel încât să se ofere privitorului 
un trup „împodobit“, „înfrumusețat“, „plăcut“. Nu este vorba nu- 
mai de haine, de înfățișarea exterioară, așadar, deja vizibilă, 
ci de „punerea în scenă“ a unui set de atitudini menite a oferi 
distincție socială. În „adunare“, în „conversație“, la „preum- 
blare“, individul trebuie să fie foarte atent la propriul trup, la 
propriile gânduri, trebuie să-și impună o serie de autoconstrân- 
geri pentru a crea o bună impresie, dar mai ales pentru a se 
deosebi de un „animal“. 

În „Școala moralicească“, Anton Pann îl învaţă pe locuitorul 
din politie ce este bine și ce este rău atunci când se află în com- 
pania celorlalți sau atunci când este privit de alții. Același lucru 
îl face şi Iordache Golescu cu ale sale Povăţuiri pentru buna-cu- 
viință, adresându-se de această dată aristocratului, nu prin 
intermediul unei lucrări de civilitate, ci cu ajutorul maximelor 
şi al proverbelor. Politia și ipolipsisul sunt achiziţii ale unei lumi 
trăitoare în urbe, cetate, politie. Buna politie trebuie să-i asigure 
orășeanului distincția socială pentru a-l separa și a-l deosebi 
de ţărani. 

Înainte de a purcede la sfaturile poezite de Anton Pann, 
propun să ne oprim o clipă asupra mărturiilor lui Tache Meri- 
şescu, fiu de negustor, citadin și plin de ifose fără ifos. „Eti, așa 
poartă la București“, răspunde când este apostrofat pentru ți- 
nuta bogată și nepotrivită, afișată printre culegătorii de la viile 
boierului Băleanu. Tot printre culegători mai are loc o scenă 
care îl distanțează pe „politicosul“ politiei de lumea măruntă 
şi „proasta politie“ a satului: „ne-am sculat și noi, dară pentru 
că culegătorii mâncaseră carnea cu mâinile, nici o furculiță sau 
cuțitu nu era la toată masa“. Suntem în octombrie 1814. Crescut 
la Colentina, Tache se crede și se vrea departe de orice norod 
primitiv. Nu pune niciodată astfel de etichete, ci doar punctează, 
ori de câte ori poate, bunele sale maniere comparate cu ale celor 

întâlniți în perigrinările sale. Iată o altă scenă, petrecută în 
casa unei țărăncuţe din Cioplea: „Păunica au gătit mămăligă, 
era de meiu, au turnat-o pe masă și făcea bucățele; au turnatu 
şi laptele ce era prin oalele smântânite, au pus și brânză de vacă. 
Mi-au zis: «Mănâncă, neică!» Am zis că eu am mâncat turta 
după coardă. Am cercatu mămăliga și ovăzu. Am vrut să mă- 
nânc, dară tare crâșnia pen dinți. A pus-o în lapte, au zis că 
aşa este bună. Am gustatu cu o lingură de lemnu, dar să lipia 
de gură, nefiindu deprins, nici cu mămăligă de meiu, nici cu 
lingură de lemnu. La noi, și la toţi, era linguri de cositoru, și 
cu tacâmuri, tot de cositoru, cirbalâcuri și castroane mari și mici, 
totu de cositoru. Pe la Paști, și la Crăciunu, scotea de argintu 
la masă, era și farfurii, dar nu umbla pen casă. Îndată s-au scu- 
lat de la masă, s-au spălatu toate, încă și eu“. O scenă de viață 
cotidiană, simplă, petrecută într-o casă de țărani din Cioplea, 
nu foarte departe de București. Și aici observăm nevoia perma- 
nentă de apă pentru a curăţi degetele muiate prin mămăligă 
sau sosuri. Țăranii din Cioplea se bizuie pe un instrumentar 
destul de redus, poate din cauza penuriei, poate doar pentru 
că nu au obișnuinţa folosirii a multe tacâmuri pentru o hrană 
simplă. Nici acasă la negustorul Foti Merișescu tacâmurile nu 
se folosesc în toate zilele; „nu umbla pen casă“, scrie. Sunt scoase 
însă cele de argint la marile sărbători. Manualul lui Anton Pann 
se adresează celor ca Tache Merișescu, membru al unei gene- 
raţii care a făcut cunoștință cu cuțitul, furculița, lingura, fie 
de cositor, fie de argint, și care își poate întrebuința conștient 
deprinderile pentru a dobândi distincția socială. 

Controlul mâinilor necesită o supraveghere drastică: să nu 
le duci „spre părţile cele ascunse“, să nu te scarpini cu ele în 
„locurile acelea“, să nu le vânturi „fără loc și fără treabă“. „Deş- 
tele mânii“ nu trebuie băgate în gură sau linse, așa cum numai 
„câinii“ fac, nici să le trosnești într-o „pornire nebunească“, căci 
nu este deloc „un lucru de laudă“. Unghiile nu trebuie să fie 
tăiate „de față cu alții“, nici roase cu dinţii, nici lăsate „scârnave, 

necercetate“, „ci adesea îngrijește / Să le tai cum trebuiește“. 
Mâini ce bat ritmul pe masă sau în farfurie, coate ce se îndreap- 
tă către coastele vecinilor, picioare ce joacă ici și colo, trasul 
de haine sunt gesturi „nebunești“. Și, mai presus de toate, este 
prea de ocară să te întinzi, încordându-ţi mâinile și pieptul „ca 
proștii, ca nătărăii, / Și după cum fac dulăii“. 

Gura, ochii, nasul merită toată atenţia. În adunare este „lu- 
cru de rușine“ „să murmurești au să fluier, / Și ca ciobanii să 
șuieri“. Și mai de rușine este comportamentul ce-l au unii care, 
gândind ca fac vreo „figură“ (glumă), atunci când vorbesc „strâm- 
bă din gură“, „scârție din măsele“, „umflă obrajii“, „scot limba“, 
mestecă, „strâmbă buzele când la deal și când la vale“, își răsu- 
cesc mustața, își netezesc cu „neastâmpăr“ barba, „umblă în 
cap cu ceasu“ să-și dreagă „perii“. Plictiseala, oboseala, triste- 
țea ar trebui alungate de pe chip, întrucât ar putea fi interpre- 
tate ca lipsă de respect sau ca dezinteres față de ceilalți: „Să 
nu casci, că te hulește: / Că o faci din lenevire, / Sau că îi faci 
să se gândească, / Că n-ai poftă să-ți vorbească“. De altfel, chipul 
posomorât, întristat, nu place nimănui. De vrei să suspini și 
să oftezi, fă-o la tine acasă și nu de faţă cu ceilalți. Lor trebuie 
să le oferi un chip plăcut, înfloritor. De aceea, înainte de a ieși 
din casă, se dau jos hainele de noapte și se pun haine „potrivite“ 
pe trup, dar nu prea din „cale afară“, că pici în patima „muie- 
rilor“ și a „nebunilor“. Iordache Golescu recomandă haine 
simple, fără prea mare „podoabă“, care să nu creeze imaginea 
de „păpușă“, curate, și nu „soioase și prăfuite“, ca ale unui „porc 
în tină“. 

Din același motiv, igiena corporală se face cu cumpătare, „nu 
peste cuviință“, pentru a nu cădea „din omenie / În muiereasca 
nebunie“. „Blând şi cu cucernicie“ arată-te celorlalţi, glumind 
cât trebuie, „zâmbind cu sfială“, fără „hohote nebunești“ și „glas 
mare“. Plăcerea şi îmbunarea să se oglindească pe față, și nu 
întunecarea, mâhnirea, „turbarea“, „clipirea curvească“, „căută- 
tura hoţească“. 

„Să-ţi întreacă limba mintea“: 
bunele maniere în conversații 


Vorbirea este instrumentul fundamental al sociabilităţii. 
Puţini dintre noi se mai gândesc cum ar trebui să vorbească, 
ce anume se poate spune și ce nu, care ar trebui să fie poziția 
corpului, a mâinilor, care sunt gesturile permise și nepermise, 
care ar trebui să fie tonalitatea vocii, adică să-și impună un 
autocontrol indispensabil în nebunia verbală cotidiană. Oare 
„limba“ nu o ia uneori înaintea „minţii“? 

Anton Pann oferă, în versuri, și câteva sfaturi cu privire la 
conversații și la metodele prin care individul poate dobândi 
„frumoasă împodobire“. Mai întâi de toate, într-o conversaţie, 
indiferent că persoana se află „în adunare“, la „preumblare“, 
acasă sau cu prietenii, controlul trupului este esențial: „să stai 
frumos și'm pace, / iar nu să-ți miște, să-ți joace / trupu, capu'ncolo, 
'ncoace“. Celelalte părţi ale trupului trebuie să se înscrie în 
această imagine de cumpătare incompatibilă cu mâinile și pi- 
cioarele aflate într-o continuă mișcare, cu clipirea din gene și 
ridicarea din sprâncene. Mâinile se păstrează „la brâu ori la 
piept aduse“, picioarele nu se ţin „încrucișate, / și unul p'altul 
încălicate“, întrucât o astfel de poziție aduce „micșorare“ celor 
„ce stau cu tine“. Este de evitat apropierea, cu consecinţe neplă- 
cute, mai ales, când s-a consumat „ceapă, usturoiu sau prasă 
[praz]/ Şalte legumi puturoase, / Care foarte urât miroase“. Iar 
Iordache Golescu își sfătuiește învăţăceii să-și spele gura și 
dinţii, elemente vitale în păstrarea curăţeniei și în îndepărtarea 
„putorii“ și a „putreziciunii“. Și, pentru a nu-și stropi partenerul 
sau partenerii de conversaţie cu „bale“ sau „scuipiri“, Anton 
Pann își sfătuiește cititorii să nu „vorbească tare“, „să nu-și 
pripească cuvântul / De grabă și iute ca vântul“. Ci, „în toată 
adunarea“, „potrivirea este bună“ „cu măsură cumpănită“. 

Discursul e tratat cu aceeași atenţie, pentru că, în societa- 
tea de ieri, ca și în cea de astăzi, multora le place să se împău- 
neze cu ceea ce nu au. În primul și în primul rând, sunt de evitat 
„cuvintele mari și înalte / românite din limbi alte“, rostite, de 

obicei, în faţa celor simpli, „de la ţară“, care nu le pot controla. 
E mai bine să nu vorbești într-o limbă străină dacă nu o stăpâ- 
nești îndeajuns: „În niscaiva limbi străine, / Care tu nu le ştii 
bine, / Să nu vorbeşti te fereşte / Că este prea nebunește“. Dacă 
totuși nevoia te împinge, „vorbeşte cum poţi“, dar încearcă pe 
cât posibil să folosești „limba comună“, „care se obișnuiește“. 
Intervenţiile trebuie să fie „puţintele și scurte“, fără „cuvinte 
groase, urâte şi mojicoase“. Și mai presus de toate: „nu vorbi 
în gură ce-ţi vine, / Până nu te gândești bine, / Ca să nu-ţi 
scape vreodată / Vreo vorbă neregulată, / Au urâtă, rușinoasă, 
/ Și deşeartă flecăroasă“. Alţii, vrând să treacă drept oameni 
mult mai „învăţaţi“ decât sunt, îşi construiesc retorici cu „vorbe 
încurcate, / neînţelese, întunecate“, își ascund neștiința în „fan- 
tezii“ şi „cuvinte delicate“; îngâmfaţii aruncă „vorbe late, rare, 
rupte și'ngânate“, plictisindu-i pe cei din jur, ce așteaptă „vorba 
cea înnoptată / târzie și rumegată“, și-n fine, neghiobii ce „dau 
drumul gurii înainte/să-ntreacă limba mintea“. 

Nu orice se pretează unei conversații și nu oricine poate 
asculta orice. Visele, oricât de stranii ți s-ar părea, „nu să cade 
să se crează, nici să se povestească, nici să se tălmăcească“. La 
„chefuri“ nu se vorbește de „nenorociri“, astfel încât să se trans- 
forme „voia bună“ în „jale“ și „mâhnire“; „cusururile“ și „slutirile“ 
sunt interzise nu numai privirii, ci și vorbirii. Pentru Iordache 
Golescu, omul civilizat trebuie să știe să aplice regulile bunei-cu- 
viinţe în funcţie de partenerul de discuţie: „la dame să te arăţi 
plăcut, la bărbaţi învăţat“. Și la toți are întâietate „vorba dulce“, 
care aduce dragostea și cinstea celorlalți. 

„Lauda peste fire“ n-o mai crede nimeni; „lucrurile mici, ba- 
gatele“ nu trebuie să capete prea mare importanţă; „făgăduinţa“ 
e „datorie curată / și trebuie să se plătească / fără să se prelun- 
gească“; „tainele“ nu se spun în public, căci ce poate fi mai „nesu- 
ferit“ decât să vorbeşti în șoaptă dând impresia că-i bârfeşti 
pe ceilalți. Și pentru a nu recurge la tot felul de artificii, ar fi 
bine ca fiecare dintre noi „limba în tinereţe / Să umble să-nveţe 
/ Şi-n şcoli să se pedepsească, / Limba ca să şi-o cioplească“. 

Contemporani, Anton Pann și Iordache Golescu sunt tribu- 
tari aceleiași surse: unul le poezește, celălalt le reține sub formă 
de sentinţe. Citirea lor îi va fi ajutat pe mulți să-și însușească 
aceste reguli de bună purtare utile, chiar dacă vin tocmai de 
la Erasmus din Rotterdam (potrivit lui Norbert Elias). Ele vor 
convieţui cu o întreagă literatură ce se propagă acum fie direct 
în franceză, fie prin traducerea diferiților „poeţi“ autohtoni. Tre- 
buie spus totuși că scriitorii români sunt destul de puţin inte- 
resaţi de astfel de subiecte. Scriitorii francezi, de pildă, sunt 
preocupaţi de elaborarea unor tratate care să susțină eticheta 
noii civilități, indusă de conversaţia din salon. Art de se taire 
şi art de causer se dezvoltă prin intermediul diferitelor tratate, 
îmbrăcând în reguli și principii fizionomiile, gesturile, condui- 
tele, vorbele!. Un retard este perceptibil: abia a doua jumătate 
a secolului al XIX-lea preia și dezvoltă temele specifice epocii, 
discutate în saloanele pariziene, de pildă, fără a parcurge dru- 
mul dezbaterii atât de lungi și de sinuoase din tot secolul 
al XVIII-lea. 


1. A se vedea în acest sens Jean-Jacques Courtine, Claudine Haroche, 
Histoire du visage. Exprimer et taire ses émotions (XVI'-debut XIX: siècle), 
Editions Payot&Rivages, Paris, 1994. 


CAPITOLUL III 
„Primineli și sulimanuri“: 
despre igiena trupului și frumusețea chipului 


Drumul modernizării societății cunoaște și o etapă legată 
de igienă și de igienizare. Curăţenia, parte a procesului de civi- 
lizare, are însă diferite înțelesuri, în funcție de epoci, de mode, 
de utilizatori!. Abordarea acestei noțiuni se leagă uneori doar 
de schimbarea cămășii, alteori de folosirea apei și a săpunului, 
sau de confecționarea unei cât mai cuprinzătoare garderobe de 
lenjuri. Lupta cu ciuma, holera, sifilisul aduce în prim-plan doc- 
torul, punctul său de vedere cu privire la curăţenie, extinde- 
rea conceptului și asupra casei, a curții, a spațiului public. Rând 
pe rând, apa, săpunul, lenjurile și lenjeriile fac obiectul unor 
analize ce sunt o continuare a dezbaterilor igieniste din Europa. 


Curăţenia trupului 


Lenjeria acoperă trupul, îl protejează de frig iarna, reţine 
transpiraţia în timpul verii, păstrează aparenţa curăţeniei. Prima 
ce se pune pe trupul gol este cămașa. Este o prezenţă constantă 
în mai toate inventarele. Din borangic sau din bumbac, din mă- 
tase sau din lână, cămășile, iile, cămășoaiele sunt notate cu grijă. 
Bogăţie în număr și în ornamente, fineţe în ţesături și în 
broderii întâlnim în rândul marilor boieri. Fetele lui Constantin 


1. Vezi Norbert Elias, La civilisation des moeurs, ed. cit.; Georges Viga- 
rello, Le Propre et le Sale. L'hygiene du corps depuis le Moyen Age, Seuil, 
Paris, 1984; Alain Corbin, Le miasme et la jonquille. L'odorant et limagi- 
naire sociale, XVIII-XIX siècles, Flammarion, Paris, 1986, Daniel Roche, 
La culture des apparences. Une histoire du vêtement (XVII-XVIII siècle), 
Fayard, Paris, 1989. 

vodă Brâncoveanu poartă ii împodobite cu mărgăritare, altele 
țesute cu „sârmă“, „șireturi de fir“ și mătăsuri. Fiecare fată 
primeşte cam 30 de astfel de ii, a căror valoare este foarte mare. 
Numai una singură, „cu l6să de mărgăritar împletită“, ajunge 
să coste 500 de taleri, o sumă apreciabilă pentru acea vreme, 
cu care s-ar fi putut cumpăra cinci inele cu diamanti. Dar risipa 
Brâncoveanului nu este egalată de nici un alt boier. Între altele, 
ne este destul de greu să credem că Safta Brâncoveanu, ce avea 
să devină soția marelui vornic Iordache Creţulescu, ar fi purtat 
zi de zi ia cu mărgăritar, mai degrabă i-ar fi fost de ajutor cele 
cusute cu mătăsuri, cu borangic sau „împletită cu fir“, așa cum 
îmbracă majoritatea boieroaicelor. 

Cămașa, obiect de uz cotidian, cămașa ce acoperă prima tru- 
pul, cămașa ce se confecționează poate cel mai ușor, se numără 
şi printre obiectele dăruite. Ginerii, socrii, soacrele, cumnații, 
cumnatele primesc cămăși în ziua nunţii din partea miresei. 
Bărbaţii și femeile poartă cămăși, numite pur și simplu fără 
a ține seama de sex. Dacă ia este numai pentru femei, cămașa 
este și pentru bărbați, și pentru femei. Apar apoi determinanţii: 
„cămăși voinicești“, „cămăși femeiești“, „cămășoaie de soacră“, 
„cămașă de socru“, în sintagme care presupun mărimi mai mari, 
calităţi diferite, broderii felurite. 

Norodul nu are prea multe cămăși, nici prea multe ii, nici 
prea multe cămeșoaie. In, bumbac, borangic, rar una sau două 
ii împodobite cu mătăsuri. Anghel din Rădești, judeţul Olt, îi 
dă fiicei sale, Ioana, doar patru cămăși și o rochie?. 

Nimeni nu umblă dezbrăcat, haina ţine însă de individ, de 
statut, de pungă. În cheltuielile mănăstirii Cotroceni intră şi 
hainele ce s-au dat țiganilor din mănăstire. În al doilea an de 
păstorire al egumenului Daniil s-au cheltuit pe „îmbrăcămintea 
țiganilor“ vreo 62 de taleri, iar țiganii sunt în jur de o sută, fără 
copii, doar cuplurile, văduvii, văduvele. În zece ani, țiganii pri- 


1. Ștefan Greceanu, Viaţa lui Constantin vodă Brâncoveanu, Bucureşti, 
1906, pp. 286-313. 
2. ANIC, Fond Achiziţii Noi, MMDCCLXXXIII/57, 1 ianuarie 1793. 

mesc haine doar de cinci ori și abia în al zecelea an se cumpără 
haine de „147 de taleri și 100 de bani“. Privind catastiful de 
cheltuieli, observăm că o cămașă costă 75 de parale, o pereche 
de cizme un taler, o pereche de opinci 23 de parale, o căciulă 
aproape un taler. Cine primește și cine nu primește haine? Doar 
soțul? Nu și soția? Banii nu ajung pentru a-i îmbrăca pe toţi. 
Și-apoi o cămașă și o pereche de cizme sau de opinci o dată la 
doi ani înseamnă foarte puţin. Nici slugile nu par mai norocoase, 
deşi „îmbrăcarea slugilor cu toate cele trebuincioase“ se face 
aproape anual. Păstorii, ciobanii, văcarii, stuparii, porcarii, arga- 
ţii, vierii, slugile în casă se îmbracă tot cu cămăși, cizme și 
opinci. Pe lângă rândul de haine primit anual, ei au și simbrie!. 
Banii sunt însă atât de puţini, că rareori sunt cheltuiţi pe alte 
haine. Ce să schimbe ţiganul, când are doar „cămașa pe trup“; 
sluga nu este nici ea mai norocoasă; ţăranul o face poate doar 
în zi de sărbătoare? Ca să intre în slujbă, oricine ar trebui să 
aibă totuși cu ce să se arate stăpânului pentru a fi ales. „Nu 
am nici cămașă în spate“ este o vorbă rostită destul de des 
pentru a arăta sărăcia extremă. 


„Fiind de proastă stare...“ 


Hainele se fură, se testează, se oferă, se dau de pomană. 
Niciodată suficiente, niciodată pentru toată lumea, ele trec de 
la părinţi la copii, de la fraţii mai mari la fraţii mai mici, de 
la cei bogaţi la cei săraci. Oricât ar fi de ponosită, o haină își 
găsește întotdeauna un stăpân. O cămașă nu este aruncată din 
cauză că şi-a pierdut culoarea, prospeţimea sau din cauză că 
are o gaură. Aceasta poate fi oricând astupată cu o cârpă luată 
dintr-o altă cămașă. Haina se aruncă abia atunci când nu mai 
poate fi îmbrăcată, a ajuns zdrenţe și nu mai acoperă, nu mai 
ţine de cald, nu mai ascunde, nu mai protejează. Dar și așa 
este reciclată: se transformă în petece pentru alte haine, în 
cârpe de șters, în scutece pentru copii. 


1. Mariana Lazăr, Socoteala sfintei mănăstiri Cotrocenii, pp. 48-66. 

Hainele trec de la unul la altul, iar moartea cuiva e un avan- 
taj pentru ceilalți. „Fiind de proastă stare“, hainele răposatei 
Maria Bărbătescu se împart altor fete de mici boieri, până mai 
ieri slugi în curtea boieroaicei. Nepoatele îmbracă rochiile pono- 
site, giubelele vechi și purtate, îşi pun pe cap basmalele roase 
de vremuri; o cămașă „purtată“, dar încă bună, o pereche de 
ciorapi și o rochie de tulpan uzată sunt date unei fete de logofăt, 
altă rochie de tulpan, tot învechită, și o giubea ajung la copila 
unui becer din Târgoviște!. Hainele de „proastă stare“ se dau 
pentru „sufletul mortului“ ori de câte ori e vreunul mai sărac 
care să se bucure de darul oferit: „conteșe cu blane, giubele, 
anterie, nădragi, toate să să dea pentru sufletul meu“, scrie bo- 
ierul Pană Filipescu în testamentul său?. Dar cel sărac nu este 
niciodată cel mai sărac, căci sărăcia are şi ea diferite trepte. 
Săracul este judecat în raport cu persoana care îl definește ca 
atare; sărac devine cel din anturajul apropiat, care nu are ace- 
lași nivel de trai, aceeași manieră de a-și etala statutul. Să luăm 
un exemplu concret: postelnicul Gheorghe Comănescu din 
Comani, judeţul Olt. În catagrafia sa din 1805 sunt trecute hai- 
nele ce s-au dat, cu numele beneficiarilor: 

Cele ce s-au dat pentru sufletul mortului: 

1 giubea de șal cu sangeapu subţire i cu blană de oaie lui 
Petrache Fărcășanu 

1 giubea scurtă Ilincăi fămeei ce au fost în casă 

1 prosop lui Petrache Fărcășanu 

1 plepomă de tarpet i pac 

1 mindir de lână vechi popei lui Iordache 

1 păreche șalvari albaștri i pac 

1 tătarcă veche lui diiaconu Matei 

1 păreche nădragi lui Enache sin țiganu 

1 brâu bogasiu tot lui 

1 perină de lână ruptă Ilincăi nevestei 

1 jurebie tort groasă i pac ei 


1. Ștefan Grecianu, Genealogiile documentate ale familiilor boiereşti, 
București, 1911, II, pp. 60-61. 
2. ANIC, Fond Manwscrise, mss. 143, ff. 51'—53', 3 iunie 1792. 

1 căciulă albă lui Nicolae 

1 doniță de mei tot lui 

1 cămașă lui Dinu ţiganu 

1 epingea albă la căpitan Cioroianul 

1 strai lui Codin țiganu 

1 perină i pac lui 

1 cearșaf vechi țigăncilor să-și facă legături 

1 piele de vacă lui Stănică i lui Manea Ciortei. 

Săracii lui Gheorghe Comăneanu sunt slugile din casă, cei 
care au fost tot timpul pe lângă el. Până la urmă ei par a fi cei 
mai îndreptățiți să poarte hainele stăpânului: slugile și robii 
țigani, prezenţi zi de zi şi noapte de noapte în preajma casei!. 
Uneori, aceste haine sunt curățate: „cămăși i alte mărunţișuri 
ce mi să vor găsi dă le-am avut mătahirisite eu în viiață-mi, însă 
unile să să spele și spălate să să dea“, scrie Ioan Băluţă, în tes- 
tamentul său?. Precizarea ne face să credem că hainele nu erau 
neapărat deparazitate și spălate înainte de a fi îmbrăcate de 
alte persoane. 

Hainele se și vând, dacă moștenitorii au datorii de recupe- 
rat. Starea lor proastă le scade prețul, dar nu rămân nevândute. 
Izmenele cârpite, samurul de la scurteică, „vechiu și cu niște 
petece“, scurteica ponosită își găsesc mușterii și trupuri pe care 
să le acopere’. 


„Cel întâiu giogol din târgul Otacilor“ 


Expresia de mai sus îi aparține povestitorului Teodor Vârnav 
şi desenează tabloul copilului mândru că a căpătat haine noi. 
Iată întregul pasaj: „îndată după ce au adus croitorul straile 
ce i s-au poruncit a face, m-a spălat, m-a curăţit și m-a îmbrăcat 


1 ANIC, Fond Mitropolia Țării Românești, CCXCIX/36. 

2. Gheorghe Lazăr, Mărturie pentru posteritate: testamentul negustorului 
Ioan Băluţă din Craiova, Istros, Brăila, 2010, p. 73. 

3. Vezi catagrafia Saftei Vilara din 19 iunie 1820, în Arhivele Olteniei, 
1929, pp. 74-79. 

europenește, întocmai ca copiii boierilor Leonarzi, făcându-mă 
cel întâiu giogol din târgul Otacilor“!. Același acces de mândrie 
socială îl regăsim și la Tache Merișescu, mândru de hainele sale 
care spun repede și bine care este statutul său social. Dar cine 
este Dumitrache/Tache Merișescu, pomenit de mai multe ori 
pe parcursul acestei analize? Născut în 1797, Tache este fiul unui 
negustor de vite, Foti cupar, cu casă și stare, din Colentina. Că 
este un negustor cu stare o demonstrează faptul că îi cere lui 
Hagi Moscu să-i boteze fiul. Un frate al tatălui, Manolache 
Merișescu, este paharnic și „are o morișcă cu ciocani în grădină 
din apa ce învârtea roata din Dâmboviţa“. Aventurile povestite 
de Tache Merișescu, probabil pe la mijlocul secolului al XIX-lea, 
când memorialistica preocupa o întreagă generație (aş aminti 
aici doar memoriile lui Teodor Vârnav, loan Solomon, pe ale 
colonelului Lăcusteanu), reînvie epoca lui Ioan vodă Caragea, 
cu bunele și relele unei lumi ce nu voia încă să apună. Memoriile 
lui Tache Merișescu au rămas în manuscris și se păstrează până 
astăzi la Arhivele Naţionale ale României, având cota mss. 1773. 
N-au fost niciodată publicate, după știința mea, și nici măcar 
folosite. Despre Tache Merișescu nu știm prea multe. L-am re- 
găsit în Arhondologia lui Constantin Sion, care îl înregistrează 
ca „bulgar, căvaf sau pantofar din Focșani“. Sion notează că prin 
1822 un oarecare Dimitrache Merișescu s-ar fi alăturat beizade- 
lelor Iorgu și Alecu Sturdza, în trecere spre Focșani; intrat în 
camarila domnească, Tache Merișescu a fost mai întâi becer 
şi a sfârşit ca paharnic și sameș la Târgu Neamţ. Ar fi fost frate 
cu Năstase și cu Ivan (loan?) Fote?, ceea ce amintește și el în 
memorii, Foti fiind de fapt tatăl lor. Pentru a stabili dacă e ace- 
lași cu personajul lui Sion ar trebui să se țină seama și de faptul 
că stăpânea foarte bine bulgăreasca, cum la fel de bine știa și 


1. Ibidem, p. 32. 

2. Constantin Sion, Arhondologia Moldovei, Minerva, București, 1973, 
pp. 167-168; vezi şi Mihai-Răzvan Ungureanu, Marea Arhondologie a boie- 
rilor Moldovei (1835-1856), Editura Universităţii „Al.I. Cuza“, Iași, 1997, 
p. 191, unde un Dumitrache Merișăscu este paharnic. 

grecește, lucru de care face paradă deseori în memoriile sale. 
Mai multe amănunte folositoare găsim aici: „la anul 1814, taica 
se însurase la Focșani, era la via numită Dălhăuţi unde și mama 
vitregă avea vie, alăturea. Frate-mieu, Niţu, era la Craiova, la 
unchiul nostru, alt frate, Ioan, era cu taica la Focșani, și cu 
surorile mele mai mici; alt frate Anastasie șidea la nașul și 
rudenie Hagi Moscu, tot în București“ (f. 4). 

La 17 ani, în octombrie 1814, Tache Merișescu rătăcește prin 
satele din jurul Bucureştiului, încercând să se ascundă de vodă 
Caragea. Din joacă, își lovește un camarad și, temându-se de 
pedeapsă, fuge, ascunzându-se prin satele de lângă București, 
care aveau o însemnată populaţie bulgărească, aciuată mai ales 
după Războiul Ruso-Turc din 1806-1812 în satul Cioplea. Hai- 
nele și comportamentele acestui june de 17 ani arată foarte bine 
care este raportul dintre norod şi boierime. Tache Merișescu este 
repede perceput ca străin, ca altceva, un intrus; despre sine 
are o părere foarte bună, amintind tot timpul hainele pe care 
le poartă, gesturile specifice pe care le face, aparținând „politiei“, 
orășeanului, care se deosebește de ţăran. „Eu eram îmbrăcatu 
cu anteriu de citarea, încins cu un brâu [lecţiune incertă], pur- 
tam ciacșiri roşii, ciubotele era de 'Țarigradu, galbine, aviamu 
fiesu și căciula ca dăscălească și numai în fermenea, avia și 
puţintelu înfiratu, legatu la gât cu batistă albă“ (f. 19). Mândru 
de hainele sale, Tache Merișescu intră în jocul „amorului plato- 
nic“ (spune el) și se lasă fermecat de tinerețea și de tovărășia 
fetelor pe care le întâlnește, într-o seară, într-un sat. Păunica 
şi Gena îl primesc în casa lor, dar remarcă foarte repede alteri- 
tatea, diferența de statut, oamenii din sat îl privesc plini de 
curiozitate când defilează spre viile din apropiere într-o postură 
total nepotrivită: „fimei, fete, băieţi şi cari era pă afară să uita 
la noi; era de a privi cinevași, portu ce nu era în satu, că îmbră- 
cămintea mea nu era de a merge cu doniţa în spate“ (f. 23). Din 
spirit de aventură, dar și din cauză că se temea să se întoarcă 
în Bucureștiul lovit de ciumă (în toamna lui 1814), Tache Meri- 
şescu merge cu Păunica la culesul viilor unui oarecare boier 


178 PATIMĂ ȘI DESFĂTARE 


Băleanui!. Aici, hainele sale îl deosebesc imediat de ceata de 
culegători, formată în mare parte din ţigani robi pe moșia mare- 
lui boier Băleanu. Tache se sfiește să apară în ogradă, pretin- 
zând că este un biet zilier în căutare de lucru, așa că își lasă 
iubita să inventeze o poveste neverosimilă despre peregrinarea 
lor și capătă astfel de mâncare. Printre culegători, le este greu 
să îndure limbajul și mai ales batjocura. „Jupân logofătul“ este 
ironizat pentru hainele cele delicate și tachinat din cauza iubitei 
sale frumoase. Când se plâng de „ocările ţiganilor“, replica nu 
se lasă mult așteptată. „De ce a venit cu hainele astea la 
culesu“? se întreabă retoric și ironic țiganii (f. 31). 

Nepotrivirea dintre haine și educaţie e motiv de ceartă. Iată 
mai jos documentele prin care Gheorghe își cere dreptul de a 
purta haine curate și pe măsura învățăturii pe care a primit-o 
stând pe lângă episcopul Iosif al Argeșului. Când fuge, profi- 
tând de absența dascălului, plecat cu treburi la București, Gheor- 
ghe se apără, pretinzând că n-a primit haine „în destul“. Iar 
episcopul Argeșului este obligat să dea seamă de toate cele câte 
le-a cheltuit: 

„Foiţă de câţi bani am cheltuit cu îmbrăcămintela] lui Gheor- 
ghe copilul într-un an 

Tl.: bani hainele ce i s-au făcut întâi 

25:10: coturi postav pentru dulamă și giubea: câte opt: tl: 


2:60 
3: cheltuielile cusutului acestor haine 
5: două misăz de oae pentru îmblănitul giubelii 


1:30 o hărşie neagră profiluri la această giubea 
Hainele ce i-am făcut la Paşte, de la București 
8: 1 giubea de șal 


6: 1 anteriu de maniță 
4: 1 pereche ceașiri de ilbichir roșii 
1:90: 1 fes 


1. Este vorba de Grigore Băleanu, mare ban, mare vornic și mare spătar 
în această perioadă. 

1:60 1 brâu de lână 

2: cămăși 

2: 1 pereche iminei cu ciorapi 

62: 60 adecă șasezeci și doi lei și bani șasezeci“.. 

Hainele sunt destule pentru a petrece fără a îndura frigul, 
mult mai multe decât în alte cazuri. Și aici gândul ne poartă 
către Teodor Vârnav și către copilăria sa, când își căuta un viitor, 
la iarna petrecută pe cuptor din pricina lipsei ciubotelor, fără 
de care nu putea ajunge la școală: „sosind iarna, procazurile 
mele au început a mai avea oareșicare piedică din pricină că 
nu aveam ciubote în picioare, nu puteam ieși afară desculț“, 
își amintește Vârnav, aflat pe atunci la mila neamurilor. Fiu 
de boiernaș scăpătat, Teodor Vârnav umblă de la o rudă la alta, 
dintre cele care au ceva dare de mână ca să investească într-o 
educaţie. Cuptorul lui Tudorachi Ciurea din Lamășeni, ţinutul 
Sucevei, îi va fi, pentru o vreme, adăpost?. Din fericire, nu toate 
rudele sunt hapsâne și dezinteresate. 

Teodor Vârnav povesteşte cu entuziasm și de întâlnirea cu 
„făcătoarea de bine“ Safta Leonarda, care va juca un rol impor- 
tant pentru viitorul lui. Dar mai întâi Safta Leonarda se îngri- 
jește să schimbe înfățișarea copilului sărăcăcios și neîngrijit: 
făcându-l „cel întâiu giogol din târgul Otacilor“?. Acești copii 
se mișcă prin lumea adulților pentru a-și face un viitor. Deseori, 
cei care îşi asumă responsabilitatea de a asigura viitorul unui 
copil nu au timp, autoritate și chiar disponibilitate de a-și duce 
la bun sfârșit misiunea. În acest raportinegal, copilul este consi- 
derat mai totdeauna vinovat. 


1. BAR, Fond Documente Istorice, MCCXXXI/272b. Detalii despre grija 
acordată copiilor evgheniţi, găsiți și la Nicoleta Roman, „Orfanii evgheniţi 
ai familieie Otetelișanu în Valahia primei jumătăţi a veacului al XIX-lea“, 
în Mircea Ciubotaru, Lucian-Valeriu Lefter (ed.), Mihai Dim. Sturdza. Oma- 
giu la 80 de ani, Editura Universităţii „Alexandru Ioan Cuza“, Iași, 2014, 
pp. 877-918. 

2. Teodor Vârnav, op. cit., p. 25. 

3. Ibidem, p. 32. 

Telali şi teleloaice 


Hainele se vând, se lasă amanet. Ajuns în nevoie, Costache 
vizitiul se împrumută la stăpân, lăsându-i amanet lucrurile sale: 

1 căciulă neagră 

1 mintean roșu 

1 pereche șalvari albaștri 

1 chiurchiu de postav blănit vechiu 

1 brâu de bumbac vărgat 

Are 20 de zile să restituie cei 30 de taleri împrumutaţi, de 
nu, stăpânul, pitarul Dumitrache Piersiceanu, îi poate vinde 
zdrenţele pentru a-și recupera banii!. 

Epidemiile influențează afacerile telalilor, dar și soarta hai- 
nelor vechi. Hainele lui Filodor, mort de ciumă, ajung în foc, de 
frică „să nu se întâmple vreo molevmă“. Teama de ciumă sau 
de holeră dă de lucru administraţiilor urbane. Bogasierii, cojo- 
carii, telalii, bocceagiii ovrei, adică cei care vând pânzeturi și 
haine, sunt vizaţi direct. Ei umblă prin sate și prin mahalale, 
cu bocceaua, ducând odată cu haina și boala. Alţii au tarabele 
la oborul din Târgul de Afară. Marfa expusă e pipăită, încercată, 
îmbrăcată de către mușterii. Or, asta favorizează molipsirea. În 
timpul epidemiilor de ciumă astfel de practici se interzic, iar 
telalilor nu li se mai permite să umble aiurea sau să-și expună 
marfa la obor (U/10,, 952-954, 992-993, 13 iulie 1813, 9 decem- 
brie 1815). Doctorul Gustav Orraeus, prezent, la Iași și la Boto-. 
şani, în timpul epidemiei de ciumă din anii 1769-1770, poves- 
teşte mai multe întâmplări în care hainele sau alte obiecte ajung 
să-i contamineze pe cei sănătoși: „cei molipsiţi (precum am ob- 
servat chiar eu la Iași) aruncau un lucru oarecare, cum ar fi: 
bani, haine, obiecte casnice etc., pe ulițe sau în alte locuri um- 
blate, în speranţa să facă să treacă boala de la ei asupra celui 
ce ar lua obiectul aruncat“ (CS, 10,, 69-70). 


1. ANIC, Fond Manuscrise, mss. 1268, f. 1, 2 mai 1806. O adnotare ul- 
terioară arată că banii au fost achitaţi şi hainele recuperate. 

Măsuri preventive se cer și atunci când, din întâmplare, se 
află că mortul suferise de o boală contagioasă. Oftica (tuber- 
culoza) este una dintre aceste boli. Ca să recupereze datoriile 
lui Costandin lipscanul Arvanitohoritul, creditorii se gândesc 
să-i vândă hainele. Cum la Craiova în primăvara anului 1785 
nu o pot face, orașul știind de oftica negustorului, hainele se 
încarcă în boccea și se trimit spre vânzare departe... la Bucu- 
rești. Zvonul ajunge însă înaintea hainelor, iar vodă îi scrie cai- 
macamului Craiovei, cerându-i să cerceteze grabnic cauza morţii 
lipscanului Constandin. Oftică, veni răspunsul, iar hainele dis- 
par în flăcările purificatoare (U/1, 514, 7 aprilie 1785). 

Hainele sunt purtătoare de ploșniţe, păduchi și purici, care 
trec fără parale la cei care cumpără straie. Aruncate de-a valma 
în prăvălii şi pe tarabe, toate murdăriile intră în țesături și răs- 
pândesc cu repeziciune molime, mâncărimi și mizerie. Păstrate 
în casele de amanet, întreţin și chiar provoacă epidemii, astfel 
încât stăpânirea se vede nevoită să ia măsuri restrictive!. 

Apoi, mai toţi telalii și teleloaicele nu pot fi decât persoane 
suspecte: de unde au cumpărat, de la cine, când, ce, cum? Ei 
par a fi colportori de haine furate, cu ajutorul cărora li se pierde 
urma. În plus, printre comersanţii de haine vechi se numără 
şi destul de mulţi evrei, statutul lor fiind dubios, în genere, ca 
şi marfa pe care o oferă spre vânzare. Asupra lor planează o 
neîntreruptă suspiciune, statutul lor nefiind lămurit?. Într-o 
reglementare din 1841 se arată că guvernul Moldovei se vede 
obligat să intervină pentru a reglementa negoțul telalilor, ames- 
tecaţi în felurite gâlcevi având ca obiect vechiturile: „telalii de 
deosebite naţii, care sunt nume de precupie a lucrurilor vechi, 
de care unia voesc a se desface, iară alții întâmpină trebuință 


1. Vezi soarta hainelor păstrate în casele de amanet de la Avignon la 
Madeleine Ferrières, Les Biens des pauvres. La consommation populaire 
en Avignon (1600-1800), Seyssel, Champ Vallon, 2004. 

2. Philipe Perrot, Les dessus et les dessous de la bourgeoisie. Une histoire 
du vêtement au XIX* siècle, Fayard, Paris, 1981, pp. 78-79. A se vedea și 
Andrei Oișteanu, Imaginea evreului în cultura română, ed. cit. 

de a le cumpăra, fac feluri de amăgiri“. Pe viitor, telalâcul ar 
trebui practicat doar de telali autorizaţi, adică de cei care au 
obținut de la ispravnicul locului un bilet în care să se noteze 
naţia, religia, perioada de exercitare a negoțului (MA, I, 228). 


Primenelile 


Cintienii, ceacşirii, șalvarii, izmenele acoperă partea de jos 
a trupului. Cintienii sunt şalvarii feminini, iar izmenele sunt 
purtate atât de femei, cât şi de bărbaţi. Primenelile apar destul 
de rar. Cuvântul în sine ne duce cu gândul la ceva ce se schimbă 
mai des decât o rochie, de exemplu, sau un anteriu. Alteori se 
folosește termenul „schimburi“: „9:1 lei calup sopon bun cu care 
s-au spălat niște schimburi ale coconului Matei“, se scrie, pe 
2 ianuarie 1777, în condica de cheltuieli a marelui vistiernic 
Ioniţă Cantai!. Uneori, schimburile și primenelile apar alături 
de cămăși — „150 [taleri] cămășile cu celelalte primeneli?. Fă- 
când abstracție de cămăși, am putea merge chiar mai departe 
şi ne-am putea gândi la lucruri mult mai intime. Să fie vorba 
de pantalonași și cămășuţe ce se pun peste trupul gol? Putem 
presupune că despre acestea ar fi vorba, întrucât cuvintele care 
desemnează aceste obiecte lipsesc. În documente nu apar nici- 
odată referinţe la lenjeria intimă. Nimic sub fuste, nimic sub 
izmene, „aerul liber“. Se acordă atenţie doar aparenţelor, doar 
trupului care se vede sau pur și simplu aceste accesorii sunt ” 
rare? Daniel Roche crede că ambele răspunsuri sunt posibile. 
Trupul nu se află încă într-o relaţie directă cu igiena, cu necesita- 
tea de a se schimba“. Nici apa, nici primeneala nu-l fac mai cu- 
rat, pentru că trupul este încă în epoca aparenţelor. Romanele 


1. DJAN Iași, Colecţia Documente P. 1023/2, f. 11. 

2. Vladimir Diculescu, Viața cotidiană a Țării Româneşti în documente, 
1800-1848, Dacia, Cluj-Napoca, 1970, p. 188. Medelnicereasa Elena Brezo- 
ianu prevede toate acestea în foaia de zestre a fiicei sale din 4 martie 1832. 

3. D. Roche, op. cit., p. 175. 

4. Ibidem, p. 150. 

şi poeziile erotice ar fi putut să ne dezvăluie cămășuța albă și 
parfumată ce lasă să se întrevadă sânul, juponul foșnitor ridi- 
cat de calfă în grabă pe scara pivniţei, nasturii corsetului des- 
făcuţi iute în paturile învelite în mătase sau panglicile rupte 
în paiele podurilor. Poezia este însă departe de o realitate ima- 
ginată... 

Dar când, pe 19 octombrie 1827, Joița, o mahalagioaică oare- 
care din București, este acuzată de soțul ei de violenţă, întrucât 
a spart ferestrele casei, ea se apără cu argumentul: „pricina 
ar fi fost că fără a fi vinovată sau greșită cevași, el ar fi bătut-o 
şi ar fi gonit-o din casă nevrând a-i da nici primenelile“, cum 
nu putea pleca fără primeneli și „ca să poată intra a-și lua [pri- 
meneli — n.n.] au spart o fereastră“!. Oare primenelile au început 
să fie parte a igienei?! Joița nu se teme de bătaia zdravănă pe 
care ar primi-o de la Mihale, ci e îngrijorată că va petrece câteva 
zile prin vecini fără să-și poată schimba cămășa, ciorapii, ro- 
chiile. Dar numai atât. 

Ciorapii sunt încă necizelaţi, din lână toarsă gros și sunt 
purtați mai ales iarna. Femeile din popor croșetează, cât e iarna 
de lungă, ciorapi pentru membrii familiei. Multe își câștigă 
existența croșetând și vânzând ciorapi. Mămularii și marchi- 
tanii, negustorii de mărunțţișuri, au în boccelele lor și ciorapi, 
uneori de mătase. Cine îi cumpără? Cine îi poartă? În dughene 
şi prăvălii se găsesc ciorapi, cămăși, cintieni, izmene. Printre 
lucrurile lui Filodor, mort de ciumă (în 1814), într-o odaie din 
mahalaua Colţii, se numără și zece perechi de ciorapi. Filodor 
era sărac lipit, iar ciorapii i-ar fi pus la două perechi de nădragi, 
o cămașă veche, o batistă de gât, o perechi de papuci sau o giubea 
fără blană (U/10,, 986-987). 

În casa slugeresei Măriuța Poenăreasa s-au găsit nu mai 
puţin de 36 de perechi de ciorapi: trei perechi de mătase, noi- 
nouți, încă nepurtaţi, alte 13 perechi tot de mătase, dar „colan- 
drisiți“, și 20 de perechi de ciorapi, „noi“, de bumbac. Suntem 
în 1821, în casa unei boieroaice a cărei avere este considerabilă, 


1. BAR, Fond Manuscrise, mss. 4027, f. 50. 

după cum o arată catagrafia!. Ciorapii sau „ștrimfii“ se fabrică 
sau se cumpără ținând cont de mărimi: „mari“ și „bărbătești“ 
pentru bărbați, „mai faini“ și „mai mici“ pentru femei. Denumi- 
rea de „ștrimfi“ se impune datorită legăturilor comerciale cu 
Sibiul și mai ales în epoca de glorie a negustorului Constantin 
Hagi Popp, corespondentul, prietenul, tovarășul, nașul și credi- 
torul multor boieri și negustori din Țara Românească. 
Cămașa, izmenele, cintienii ar trebui să protejeze trupul de 
bolile transmise de nelipsiții paraziți care trăiesc pe corpul oa- 
menilor din popor. Dar această sumară lenjerie nu este nici- 
odată suficientă. Râia și bolile de piele, ciuma, sifilisul și alte 
boli venerice se răspândesc cu repeziciune. Iar igiena lipsește, 
căci primeneli nu prea sunt, de schimbat lumea nu prea se 
schimbă, de spălat nu prea se spală. Doar reţetele adunate și 
transmise din miscelaneu în miscelaneu îi învață pe oameni 
cum să scape, pentru scurtă vreme, e drept, de toţi acești musa- 
firi nepoftiţi. Țărăncile sunt şi mai departe de ideea de lenjerie 
intimă sau „primineală“. Ele poartă o cămășoaie, eterna cămașă 
lungă şi bună la toate, peste care se încinge o fustă care le 
ascunde astfel formele feselor, care nu trebuie să se vadă. 
Eugen Weber arată că nici în Franţa rurală nu stă mai bine. 
„Albiturile“, atâtea câte sunt, se spală o dată pe an, într-un mo- 
ment de sociabilitate feminină locală. Mai întâi apar chiloţii 
bărbătești, către 1885, purtaţi mai ales de tinerii întorși din 
armată. Femeile mai au de așteptat?. Înaintea chiloților au fost 
oricum pantalonașii, împodobiţi cu multă dantelă, în multe și- 
returi, cu mulți nasturi, și aceștia au fost acceptaţi cu greu, doar 
în anumite împrejurări și doar pentru anumite activități’. De 
altminteri, absenţa acestor articole vestimentare de prin 
inventare şi catagrafii ar trebui explicată prin pudibonderie, 
fiindcă despre lucruri atât de intime nu se vorbește prea mult; 


1. ANIC, Fond Mitropolia Țării Românești, CCCXCVIII/1, 22 septem- 
brie 1821. 

2. Eugen Weber, op. cit., p. 221. 

3. Vezi în acest sens P. Perrot, ed. cit., pp. 258—270. 


s 

sunt lucruri atât de ascunse, încât nimeni nu simte nevoia să 
povestească. 

În plus, nu poate fi decât un păcat acoperirea trupului cu 
pânza cea mai fină, cu mătasea ușoară și excitantă, cu boran- 
gicul plăcut la atingere. Trupul efemer nu trebuie răsfățat și 
cu atât mai puțin ispitit. Mai trebuie spus că elasticul este de- 
parte de a fi descoperit, iar lucruri atât de fine, pline de butoni 
şi de nasturi, de şireturi și de găitane, n-ar face decât să îngreu- 
neze trecerea pe la umblători. 

Prin 1950, femeile de la ţară sunt încă departe de a folosi 
lenjeria intimă, iar jena cea mai mare le cuprinde o dată pe 
lună, la menstruaţie.:Doar poalele fustelor le ajută, și spălatul 
în apa rece a râurilor’. 


Iminei şi papuci 


Piciorul gol este o imagine întâlnită și vara, și iarna, la oraș, 
şi în sate. Picioarele goale se bucură de ploile calde ale verii, 
degeră în zăpada iernii, se afundă în noroaiele toamnei. Cei 
mai avuți sunt slugile din casele boierești, care încalță papuci. 
Papucii sunt cei mai ieftini, cei mai la îndemână, cei mai prac- 
tici. Slugile cer și primesc papuci, slujnicuţele ridică nori de praf 
pe ulițele mahalalelor cu papucii lor. Boierii își pun papuci, din 
piele galbenă sau roșie, de saftian. Preoţii, călugării şi chiar 
vlădica poartă papuci. 

Țăranii, ciobanii, văcarii, ţiganii poartă, iarnă, vară, cizme 
şi ciubote, dacă au și dacă stăpânul se îngrijește să le plătească 
la timp simbria, să le răsplătească munca așa cum le-a fost 
înțelegerea. 

Copiii fie poartă încălțările scălâmbe ale celor mari, fie alear- 
gă prin praf şi noroi în picioarele goale. Teodor Vârnav petrece 
o iarnă întreagă pe cuptorul sobei din cauză că nu are ciubote. 
Copilul se bucură de acest neajuns, că doar îl scutește de mersul 


1. Constantin Bărbulescu, Imaginarul corpului uman între cultura fără- 
nească şi cultura savantă (secolele XIX-XX), Paideia, 2005, pp. 157-159. 

la școală!. Dar nu de puține ori, copiii merg în picioarele goale 
prin praf, prin noroi, prin zăpadă sau prin bălțile toamnei. 

Conduri, papuci, călțuni, cizme, ciubote, opinci, meși: denu- 
miri pentru încălțări felurite. Se fac în ţară de către conduragii 
sau se aduc din străinătate. Măsurile sunt, așadar, aproxima- 
tive: „o pereche de cizme roșii pentru Aniţa, mai mari să fie“, 
cere negustorul Antonie Nicolanti nașului său, negustorul Hagi 
Popp de la Sibiu2. Că vor fi un pic mai lărguţe sau un pic mai 
strâmtuţe, se vor găsi alte picioare cărora să li se potrivească, 
sau metode de a le potrivi la piciorul nepotrivit. Cuconiţele 
Palade, fiice de mare boier, iubesc condurii, astfel că de Crăciun, 
în anul 1751, primesc patru perechi de conduri. Boierul, marele 
vornic Toader Palade, plătise unei anumite „conduragițe“ nu 
mai puțin de zece perechi de conduri pentru domniţă (Aniţa 
Cantemir, căsătorită cu Toader Palade), alte cinci perechi de 
meși, pentru domniță și pentru cucoane, cinci perechi de conduri, 
domniţei și cucoanelor, alți conduri și alți meși, și alte ciubote 
femeiești cât pentru un an?. 

Vătaful unei case boierești notează cu grijă cheltuielile. 
Printre ele, un loc important îl ocupă cele pentru încălțări; se 
pare că întreaga familie a rămas fără papuci și fără cizme și 
tocmai sosise vremea înnoirilor. lată câte perechi de papuci și 
de cizme s-au cumpărat pe la 1820: 


TI bani 

02: 30 o pereche papuci Uţii 

02: 30 o pereche postelnicesii 

02: 30 o pereche Maricăi 

02: 60 o pereche i mici coconului Nicuţ 
03: 30 o pereche lui Pană 

13: 00 o pereche cizme boierului 

06: 00 o pereche postelnicesii 

05: 00 o pereche coconului Nicuţ 


1. T. Vârnav, op. cit., p. 25. 
2. D. Furnică, op. cit., p. 88. 
3. M. Mârza, art. cit., pp. 362—367. 

01: 30 potcovit la trei perechi 
12: 00 o pereche cizme coconului Costache 
12: 00 o pereche papuci boierului. 


Pe lângă trebuinţele boierului, le regăsim și pe cele ale slu- 
gilor din casă: Uţa, Marica și Pană. Slugile primesc doar papuci, 
rareori având aceeași valoare ca papucii stăpânilor. Boierul în- 
calță o pereche de papuci la fel de scumpi ca o pereche de cizme!. 

Pentru toată lumea, cavafii dreg și fac iminei, papuci, cizme. 
La Craiova, în vara lui 1819, abagii le fac concurenţă „cu marfa 
ce vine din țara turcească de la Târnovo [...] se duc de o cuprind 
şi apoi o vând pe la prăvăliile lor“, pricinuind scumpete, „că dau 
ei preţ mai mult“, sărăcindu-i pe cei îndreptăţiți să facă doar 
de ale picioarelor, adică pe conduragii, ciobotari, cavafi, cizmari, 
pantofari (U/12, 380). 

Botinele și condurii eleganțţi, făcuţi de meșterii cei mari de 
la Viena și de la Paris, apar odată cu primii fiori ai modei euro- 
pene, cu primii pași de dans, cu primele baluri și soarele. Dacă 
mai întâi aceste încălțări sunt aduse în desagi și în boccele, 
negustorii se mută mai apoi cu marfă cu tot pe Podul Mogoşoaiei 
sau în Copou. Pentru a-și face publicitate, pantofarii franțuziți 
se folosesc de gazetele vremurilor. 


Fudul de Paşti... 


La marea sărbătoare a primăverii, hainele grele și uzate 
ale iernii se pun în laviţe, printre foi de tutun și fire de levănţică, 
sulfină și busuioc; hainele cele noi, cele frumoase, cele subțiri 
şi strălucitoare se aduc sau se cumpără pentru a fi arătate cu 
ocazia slujbei de Paște. „Crăciunul sătul, Paștele fudul“, scrie 
Iordache Golescu, la început de secol XIX, „adică la Crăciun, 
omul se înveselesce în desfătări, iar la Pașce în haine și po- 
doabe“. Acum tot săracul este preocupat de haine noi și frumoa- 
se, iar marchitanii, mărgelarii, mămularii se preumblă prin sate 


1. ANIC, Fond Achiziţii Noi, MMDLXXXIV/54. 

şi mahalale, vânzând urmuz și panglici, cituri înflorate și 
testemele colorate, plătite cu ouă și cu mălai ori cu mărunțișul 
economisit și ascuns cu grijă prin cufere. Acum, în Săptămâna 
Mare, se cheltuiesc cei mai mulți bani din tot anul pe haine și 
pe podoabe. Sluga își cere simbria în avans pentru a fi nouă 
şi frumoasă de Paște. Ajuns la Buzău, cu stăpânul, Gheorghe 
vizitiul cere bani să-și ia „o pereche de cizme de Paște“, în timp 
ce Lica, chelăreasă în casa lui Dumitru pitar Piersiceanu, se 
repede în odaia boierului să-i dea de știre că sărbătoarea mare 
a Sfintelor Paște se apropie și ea vrea „rochie nouă de stambă“. 
Paștele e ocazia ideală pentru înnoiri și primeniri. Trebuie fă- 
cută precizarea că hainele care se cumpără acum sunt pentru 
tot anul și că abia de Paștele următor se mai schimbă. 

Apropierea sărbătorii Paștelui este momentul prielnic pen- 
tru refacerea garderobei. De la vodă până la cel mai amărât 
țigan, lumea toată intră în ritualul înnoirii. Documentele vremii 
rețin această stare de agitaţie din preajma sărbătorilor, când 
trupul trebuie musai gătit și oferit privirilor celorlalți la slujba 
de la biserică şi apoi la petrecerea colectivă. „Papuci la Paști 
[1774], popii lui Leon, clisiarhului Costandin dascăl i babii din 
casă, porunca vlădicăi“, scrie în condica de cheltuieli a mănăsti- 
rii Sfântul Spiridon din Iași!. 

'Tocmeala la stăpân sau la stăpânire însoțește această risipă 
inevitabilă din preajma Paștelui, când perechea de ciubote, tivi- 
lichia, rochia sau opincile se scad din simbrie. Mai trebuie spus - 
că în aceste înțelegeri intră adesea și alte lucruri care se adaugă 
simbriei: hrană, lumânări, lemne. Toate sunt necesare pentru 
buna desfășurare a slujbei și neapărat trebuincioase când sluga 
își părăsește casa și familia pentru a se dedica în întregime 
stăpânului. Christine Bömches, angajată să se ocupe de rufăria 
Spitalului Brâncovenesc, primește simbrie, tainul de mâncare 
(emiclic), dar și o odaie în clădirea spitalului, plus lemne de foc 
iarna și o lumânare în fiecare seară. Mai toate contractele 


1. I. Caproșu, op. cit., VII, p. 88. 

pentru slujbașii acestui spital, alții decât personalul medical, 
au clauze de acest fel!. Mult mai devreme, la jumătatea secolului 
al XVIII-lea, țiganii și slugile din curtea lui Toader Palade sunt 
îmbrăcaţi și încălțaţi, după treburi și nevoi, cu ciubote și papuci, 
cu conteșe și bernevici, cu basmale și ișlice, cu rochii și anterie, 
cu meși și peștimane, cu ghiordii şi binișe, cu fesuri și cușme. 
Bucătarii şi grădinarii, fetele în casă și slugile, argaţii şi aparii, 
vizitiii şi pitarii, toți primesc și se primenesc cu haine la curtea 
boierului. Multe dintre ele sunt parte a simbriei, altele sunt 
oferite de Paște sau de Crăciun, astfel încât lista cu „banii ce 
s-au dat pe îmbrăcămintea casii“ cuprinde mai multe referinţe 
la aceste înnoiri ritualice: „18 brâie cu 8 brâie di bumbacu co- 
piilor de Paști“, „11 perechi [de meștii] pentru ficiori i 8 părechi 
papuci meștii pintru féte în casă de Paști“, „6 părechi di papuci 
pintru boiar și pintru copii la Paști“, „cheltuiala la 15 stralile 
a fimeilor și a ficiorilor ce s-au făcut la Paști“ etc.? 


Goliciunea nopții 


Hainele de noapte și hainele de zi nu pot fi ușor deosebite 
în arhivele timpului. Fie veșminte de noapte pentru femei, fie 
veșminte de noapte pentru bărbaţi, deosebirile sunt inexistente. 
Anteriul de noapte, îmbrăcat și de bărbaţi, și de femei, mai ales 
în rândul boierimii, este un cămeșoi lung până în pământ, cu 
mânecile largi, despicate, confecționat din felurite materiale, 
de la bumbac la zaconet, de la mătase la atlaz. „Un anteriu de 
noapte de malteh“: este trecut în foaia de zestre a Saftei, fiica 
Mariei Cărpinișanu, pe 15 decembrie 1807, iar „un anteriu de 
noapte cu flori“ se găsește în foaia de zestre a Elenei Ghica, din 
1 septembrie 1800. Alteori se pomenește de „capotul de noapte“, 
care trebuie să fi avut croială feminină franțuzească de la înce- 
putulsecolului al XIX-lea, deosebită de cea a capotulului turcesc, 


1. Așezămintele Brâncovenești, p. 330. 
2. M. Mârza, art. cit., pp. 362-367. 
3. Şt. Greceanu, op. cit., I, pp. 406-407. 

militar și masculin. În afară de acest anteriu, nu întâlnim alte 
haine cu întrebuințare pe timp de noapte. 

Norodul nu-și face nici măcar acest anteriu: cămașa, eterna 
cămașă, servește și pentru acoperirea trupului noaptea, și pen- 
tru ascunderea sa ziua. Lumânarea stinsă aduce întunericul, 
dar nu şi goliciunea. Oamenilor le e frică de trupul gol, de trupul 
dezbrăcat. Se doarme în cămașă, se face amor în cămașă, se 
iese în cămașă în curte, în toiul nopţii. În numeroasele scene 
de amor surprinse în miez de noapte, cămașa este practic un 
simbol al nudităţii. E considerată ca și inexistentă, pentru că 
inul, mătasea, borangicul lasă să se ghicească formele; formele 
unui trup ce n-ar trebui arătat decât înveșmântat: „și am găsit 
pă ţigan încuiat numai în cămașă, așijderea fiind și ia numai 
cu iia“. Cămașa şi ia acoperă parțial goliciunea unui trup care 
doar se întrezărește. Amantul și amanta sunt aproape goi, iar 
această nuditate parțială îl îndreptățește pe intrus să bănu- 
iască și să mărturisească fapte doar presupuse, care nu sunt 
posibile decât purtând aceste accesorii sumare. 

Goliciunea fusese cândva o obișuință, până prin secolul al 
XVI-lea, când oamenii dormeau goi, neavând chiar nimic pe ei, 
şi fără să considere că săvârșesc un păcat. Mai târziu, apare 
„cămașa de noapte“, care este mai degrabă un bun de lux, un 
obiect de prestigiu cu funcție mondenă?. 


„Lucrurili ce mirgu pi drum“ 


Se pleacă adesea la drum. Dar cu ce și cum? Chiar și o că- 
lătorie afară, la moșie, poate să dureze de la câteva ceasuri bune 
până la câteva zile bune. Dumnealui Hristache Marițeanu, ple- 
când de la moșia dumisale către capitală (București), își pune 
în boccea doar câteva lucruri alese: „2 cămăși, 2 perechi ciorapi, 
5 basmale, 1 tacâm de brice“. Sosind la gazdă, pe Podul Târgului 
de Afară, „împotrivă de Biserica cu Sfinții“, observă că „din 


1. BAR, Fond Manuscrise, mss. 638, ff. 68"—69”, 22 iunie 1783. 
2. N. Elias, La civilisation, ed. cit., pp. 234-235. 

întâmplare“ îi căzuse bocceaua pe drum. Și nu-i era de boarfe, 
cât de „acturi, cataștife, sineturi, zapise pentru datorii de bani 
şi alti actii de bani“. Plecat la București, să rezolve treburile 
tuturor, înarmat cu „o pravilă a domnului Caragea“ și cu un 
calendar grecesc, Hristache Mariţeanu se află acum într-o mare 
„belea“, pe care încearcă s-o rezolve dând anunţ la gazetă (Ves- 
titorul Românesc, 18 aprilie 1844) și oferind recompensă 250 
de lei celui care s-ar îndura să se bucure de cele câteva boarfe 
şi să restituie „acturile“. 

Când pleacă la Istanbul, având de făcut o călătorie lungă, 
de câteva săptămâni, comisul Ionică Tăutu își pune în desagă 
câte puțin din toate: straie de schimb („12 cămăși] scurte“, două 
scufii de cap, „doi șacșiri de șal“, „11 părechi colțuni“, „șase 
părichi paln]taloni“, un biniş și o giubea, o cațaveică și un conteș, 
trei perechi de papuci și două perechi de ciubote, libadea de 
şal și două mantale de ploaie), obiecte pentru igienă (şase 
basmale de nas, șase șervete pentru masă, trei prosoape pentru 
nas), se asigură că are pe ce dormi, cu patru „pirni“ și 12 „fiți 
de pirni“, dar nu are așternut, semn că se poate dormi pe manta, 
sub căruţă sau sub cerul liber, dacă hanul este încă departe, 
își ia „trii părechi cuțite de masă“, adică ustensila cea mai la 
îndemână și cea mai utilă în astfel de împrejurări. Iată o listă 
de „lucrurili ce mirgu pi drum“, selectivă, nicidecum redusă, a 
unui bărbat ce se pregătea în toamna anului 1824 să plece la 
Stambuli. 

Pe drum, cămășile și primenelile sunt singura salvare, fiindcă 
nu se știe niciodată ce poţi găsi la următoarea poștă și nici nu 
se poate ști dacă apa ar reuși să înlăture, măcar până la urmă- 
torul menzil, transpiraţia grea și jegul gros. „M-am îmbăiat, 
obicei de care fusesem lipsiţi timp de douăzeci și şapte de luni 
[s.n. — C.V.-G], în tot acest timp noi nici nu ne-am băgat în 
scăldătoare, nici nu ne-am spălat cu apă, și acum ne-am privit 
hainele care apuseseră ca niște zdrenţe“, se vaită Paul de Alep 


1. Ionică Tăutul, Scrieri social-politice, ediţie de Emil Vârtosu, Editura 
Ştiinţifică, Bucureşti, 1974, p. 315. 

pe la mijlocul secolului al XVII-lea (CS/6, 154). Imaginaţia 
olfactivă a omului contemporan, și nu numai, este deja copleșită 
de tabloul unor oameni care se spală abia după 27 de luni. 

Peste câteva secole, când Iancu Otetelișanu pleacă la drum, 
săpunul este parte a lucrurilor indispensabile într-o călătorie. 
Din însemnările celui pe care l-am numit mai sus Conașu' aflăm 
detalii însemnate despre drumurile boierilor. Conașu” se pregă- 
tește zile la rând înainte de a pleca, căci nu merge, ca de obicei, 
spre Măgurele, ci mai departe, fiindcă are nevoie de pașaport, 
pe care și-l comandă și pentru care plătește 16 lei și 35 de sfanți. 
Cheltuielile făcute în vederea călătoriei presupun suma pen- 
tru: „două cutii cu sardele, chibrituri pentru drum, săpun prost 
pentru drum, sfoară de drum, pătură de drum, franzelă de drum, 
lămâi de drum, iar birja este tocmită pe şase zile“ (BAR, mss. 
893, ff. 8-13). 


Ligheanul şi ibricul 


Lighene și ibrice, din aramă de cele mai multe ori, se află 
în dormitoarele mai fiecărui boier, în „sufragerie“, în bucătărie, 
la umblătoare. În ibric se păstrează apa, cafeaua, ceaiul, laptele. 
Datorită formei sale, a mânerul și a ciocului, ibricul se folosește 
ușor, nelăsând conţinutul să se risipească. Ligheanul, ușor, de 
aramă, este purtat pretutindeni: la patul negustorului, când, 
ostenit, se întoarce de la prăvălie și are doar chef să-și spele pi- 
cioarele, la mesele boierilor, umplut cu apă de trandafiri cu care 
aceștia își parfumează mâinile, bărbile, chipurile, la divanul 
cucoanei ca să-și răcorească faţa în zorii zilei etc. 

Peșchirele de obraz, peşchirele de mâini, prosoapele cu fir 
şi cu beteală, năframele de obraz, maramele de șters au între- 
buințări practice și evidente. Sunt peste tot, dar într-un fel sunt 
la cei de sus, din vârful ierarhiei sociale, altfel la cei de jos, din 
rândul norodului. Nu trebuie confundate cu șervetele „umplute 
cu mătăsuri și fir“, care au mai degrabă rol decorativ decât rolul 
igienic stabilit de denominările utilizate. 

Cât de util este un peșchir? Când este folosit? În momentul 
clătirii mâinilor înainte de masă sau după masă, când sluga trece 
printre invitaţii boierului sau doar printre cei ai casei și le în- 
tinde ligheanul ca să-și curețe degetele de resturile de bucate. 
Și oferă „peșchirul de mâini“ ca să se șteargă. Precizările epocii 
sunt cât se poate de clare când atribuie fiecărui obiect câte o func- 
ție. Năframa de obraz se întrebuințează dimineața, când boierul 
își alungă somnul cu primii stropi de apă turnați din ibric pe. 
mâini, prelinși printre degete și lăsaţi să cadă în lighean. Peşte- 
manul este cel mai ordinar prosop, folosit la ștersul picioarelori. 

Poporul nu are nici lighean, nici ibric, nici multe peșchire 
şi șervete. Dacă ar fi să dăm crezare foilor de zestre și catagra- 
fiilor, aceste obiecte aproape că dispar. Ici și colo, pe la cei mai 
înstăriți, apare câte un lighean sau câte un ibric. Prosoapele 
sunt totuși prezente în foile de zestre, dar numărul lor se reduce 
simţitor. Sunt ascunse în laviţe, presărate cu fire de sulfină și 
de busuioc, în amintirea iernilor în care au fost împodobite de 
acul fetelor, la clăci și la șezători. Cearșafurile vechi, rupte și 
înădite servesc cu stăruință la ștergerea trupurilor. 


Batiste, gevrele, basmale 


Batista ocupă un loc important în analiza sociologului Nor- 
best Elias când acesta vorbește de instrumentele cu influență 
asupra trupului și a autocontrolului. Termenul de batistă, pre- 
luat pe filiera limbii franceze, vine de la denumirea materialului 
din care este confecționată batista: batistul, o țesătură subțire 
de in sau bumbac. În epocă se folosesc mai mulţi termeni, care 
marchează de fapt întrebuinţările diferite ale acestui obiect: 
gevrea, basma de nas, năframă, mahramă. Numită gevrea sau 
basma, batista apare cu precădere în foile de zestre și în inven- 
tarele celor bogaţi. Termenii desemnează aproape același obiect, 


1. Pentru întrebuințările diferite ale prosoapelor (otrep, paceaură, peş- 
chir, șărvet, prosop, măhramă, peșteman), vezi Iordache Golescu, Scrieri 
alese, Cartea Românească, București, 1990, p. 327. 

având doar nuanţe și întrebuințări ușor diferite. Gevreaua este 
făcută din muselină sau din mătase, și e brodată cu fir de aur 
şi cu paiete. Poate fi considerată, așadar, un obiect de lux și 
ne îndoim că boierii își şterg nasul cu ea în iernile lungi de iarnă 
când îi supără guturaiul. Apare prima în foile de zestre ale 
fiicelor de boier, însă foarte rar. De exemplu, în foile de zestre 
ale copiilor lui vodă Constantin Brâncoveanu, gevreaua nu 
există, nici batista, nici basmaua. Abia către sfârşitul secolului 
al XVIII-lea începe să fie menţionată, semn că se răspândește 
cu repeziciune. Țesătură fină, gevreaua are o valoare economică 
importantă, din moment ce un ginere notează în dreptul celor 
zece gevrele din foaia de zestre următoarele: „șase gevrele mi-au 
dat, iar patru nu mi le-au dat, cu mătăsuri cusute“. 

Basmaua s-ar apropia cel mai mult de ceea ce numim ba- 
tistă. Croită din material ordinar, basmaua este cunoscută și 
cu denumirea „basma de nas“, pentru a fi deosebită de alte 
basmale, folosite pentru a acoperi capul sau pentru a fi legate 
la gât. Basmaua de nas trebuie să fie potrivită ca măsură, nici 
prea mare, nici prea mică, şi să fie pe placul celui care o între- 
buințează. Când un anume stolnic primește de la Sibiu două 
basmale, pe care, de altminteri, le „poruncise“, se arată nemul- 
ţumit, nefiindu-i de nici o treabă. În locul basmalelor „de ștersu 
la nas și faine“, i se aduseseră două basmale oarecare?. 

În afară de a şterge nasurile de secreţii și frunţile de transpi- 
rație, batista are funcţii ritualice: este oferită cadou nașilor, 
cumnațţilor, socrilor, împodobește făcliile sau bradul miresei — 
„o batistă de cumnat“ sau „batistă dă cumnată cusută“, „o gevrea 
de schimb“, „basmalele albe de făclie“, „patru batiste pentru 
dat“ —, iar mai apoi apare și printre lucrurile date de pomană 
la înmormântări. 

În manualele de civilitate, batista, cu diferitele ei denumiri, 
capătă funcţii utilitare în igiena trupului. E pusă acolo unde 
îi este, de fapt, locul — loc pe care Erasmus îl prevăzuse cu secole 


1. DANIC, Fond Documente Istorice, MCDLXXII//99, 4 februarie 1797. 
2. Dumitru Furnică, op. cit., p. 82, 11 decembrie 1778. 

în urmă: „numai un țăran își suflă nasul în căciulă sau în haină; 
numai un negustor de pește își șterge nasul pe braţ sau pe cot; 
este la fel de nepoliticos să-ţi sufli nasul în mână, mai ales că 
mucii pot cădea pe haină. Trebuie să aduni secrețiile din nas 
cu ajutorul unei batiste, întorcându-te cu spatele dacă te afli în 
fața unuia dintre superiori. Dacă, suflându-ţi nasul cu degete- 
le, ceva cade pe jos, numaidecât să-l ștergi cu piciorul“. De la 
Erasmus încoace (1530), secrețiile au tot fost condamnate, astfel 
încât Jean-Baptiste La Salle avea să scrie în 1729: „sunt câte 
unii care pun câte un deget contra Nasului și apoi își suflă nasul, 
aruncând pe pământ mizeria; cei care fac asta nu ştiu ce este 
aceea cinstea. Trebuie să se folosească întotdeauna batista când 
se suflă nasul“, „trebuie evitat orice zgomot“, fără să desfaci 
batista și să priveşti la muci „de parcă ar fi perle sau rubine“. 
Iată o evoluţie destul de lentă, care sfârșește cu victoria batistei, 
cel puţin prin cei care se vor şi se cred oameni civilizaţi.! 

Gesturile intime, gesturile jenante, trebuinţele firii nu mai 
aparțin publicului, nu mai pot fi „firești“, nu au ce căuta în com- 
portamentul omului „civilizat“. Dimitrie Țichindeal atribuie 
batistei un rol important în evitarea unei scene stânjenitoare 
de viață cotidiană, întâlnită din toamnă până primăvara târziu, 
care ţine de eliminarea secreţiilor nazale: „niciodată mucii ca 
săgeata din arc nu hărcâi, nici scuipi că rușine iaste“, interdic- 
țiile continuă: să nu-i arunci în uliţă, pe unde trec oamenii, sau 
pe pereţii casei sau pe pardoseală, fiindcă este un gest prea mo- 
jicesc, ci în maramă, să-ţi salvezi cinstea?. 

Şi Iordache Golescu introduce basmaua în circuitul igienic, 
recomandând folosirea ei pentru reținerea salivei. Or, basmaua 
este indispensabilă într-o societate care preţuiește ciubucele, 
narghilele, lulelele. Fumatul stimulează glandele salivare, iar 
nevoia de a scuipa este mult mai frecventă decât la omul nefu- 
mător. „Scuipatul să nu-l arunci drept în obrazul altuia, ci mai 


1. N. Elias, op. cit., pp. 206-210. 
2. Îndreptări Moraliceşti Tinerilor foarte Folositoare, Buda, cu tipariul 
Crăieștii Tipografii a Universităţii Ungureşti din Peşta, 1813, pp. 11-12. 

bine în bazma, dându-te la o parte“, recomandă Iordache Golescu. 
De aici și scuipătorile care se vor regăsi pe numeroasele liste 
de cheltuieli sau printre lucrurile inventariate în catagrafii, la 
începutul secolului al XIX-lea. 

Aceste „necesităţi ale firii“ nu pot fi evitate, dar din cauză 
că sunt lucruri extrem de jenante, trebuie făcute cu mare „fe- 
reală“, după cum recomandă și Anton Pann în a sa Școală a 
moralului (1834). De-ţi vine să tușești sau să strănuțţi „din în- 
tâmplare“, te retrage „cu sfială“ într-o parte pentru a „nu umple 
pe alţii de bale, / Şi de scuipirile tale“. „Pază mare“ și „multă 
ruşinare“ însoțesc ștergerea nasului: „Să nu faci sunet suflă- 
rii / Ca când trâmbiţezi cu nărille]“. „Foarte scârbos“ este să-ţi 
priveşti „mucii când îi învelești“ sau când te „curățești“ cu 
unghia în nas fără să-ţi treacă prin cap să foloseşti basmaua 
(batista) așa cum „șede bine“. 

Batista nu e folosită încă de toată lumea, din moment ce 
aceste manuale de civilitate recomandă întrebuințarea ei ca 
semn de distincţie socială prin bune năravuri. Obiceiul de a-și 
sufla nasul în palme sau direct pe podea persistă secole de-a 
rândul. Impunerea batistei, un obiect atât de simplu și la în- 
demână, care, la urma urmei, poate fi confecționat din orice, 
întârzie foarte mult în societatea românească. 


Apa și săpunul 


Săpunul bun se păstrează în casă și se folosește doar la ocazii 
speciale. „O jumătate săpun bun“ se află printre lucrurile Mă- 
riuței Poenaru. În zece ani, la mănăstirea Cotroceni se cumpără 
o singură dată săpun, „2 ocale de săpun“ cu 1 056 de parale?. 
Săpunul se află pe lista de preţuri fixate de domnie pentru vin- 
derea diferitelor mărfuri: în 1776, săpunul se vindea cu 30 de 
bani ocaua. 


1. ANIC, Fond Mitropolia Țării Românești, CCCXCVIII/1, 22 septem- 
brie 1821. 
2. Socoteala sfintei mănăstiri Cotroceni, pp. 48-67. 

Săpunul se face în casă, și cel prost, și cel bun, și cel pentru 
rufe, și cel pentru corp. Săpunul cel bun este adus de negustori 
de la Constantinopol, Viena, Brusa. Are diferite mirosuri: de 
mosc!, de levănţică, de trandafiri. Calitatea trebuie întotdeauna 
marcată: „săpun de obrazu“ sau „săpun bun“. Preţul este însă 
pe măsură și nu oricine și-l poate permite. „Săpunul de Critu“ 
costă, în 1802, un taler și opt parale, „săpunul de Zmirna“ costă 
doar 30 de parale, în timp ce „săpunul rumânesc“ este 17 parale. 
Cinci ani mai târziu, „săpunul prost“ ajunge la 24 de parale 
ocaua, urmând a se ieftini când va „ieși seu nou“. 

Cine și cum îl folosește? În casele mari, săpunul făcut în 
casă nu este suficient, și atunci se cumpără. Cheltuială mare, 
dacă ne gândim că pitarul Dumitrache Piersiceanu notează la 
8 mai 1820: „am cumpărat 10 oca și dramuri 300 săpun rachiu, 
oca poll] tla]lleri] 2:60“. Spălătoresele și slugile folosesc acest 
săpun de proastă calitate atât pentru igiena intimă, cât şi pen- 
tru curăţenia odăilor?. 

Dar ce se spală cu săpun? Doar mâinile și fața, adică ceea 
ce se vede, după cum arată Daniel Roche, Georges Vigarello și 
Fernand Braudel: în lucrările lor despre civilizaţia din vestul 
Europei? De ce am fi altfel? Jean-Pierre Goubert vorbește de 
faptul că folosirea apei este o „cucerire“ care se va impune abia 
din anii 1880 după eforturi uriașe dispuse de presă și de școală 
pentru a „convinge clasele populare și chiar burgheze că există 
motive serioase pentru utilizarea din abundență a apei pure“. 
Multe sunt motivele invocate pentru evitarea apei și deci a igie- 
nei: „frica de a se răci, indecența abluţiilor intime, inexistența 
unei legături directe între curăţenie și sănătate, proasta calitate 
şi cantitatea insuficientă de apă (mai ales în lumea rurală), obi- 
ceiul de a lega folosirea băii complete de un rit de trecere, sau 


1. Nu trebuieuitat că moscul este considerat și un afrodisiac important. 
El este folosit mai ales de bărbați pentru a seduce. 

2. ANIC, Fond Manuscrise, mss. 1286, f. 60. 

3. D. Roche, op. cit., p. 172. Fernand Braudel, Structurile cotidianului, 
Meridiane, București, 1984, pp. 78-80, G. Vigarello, op. cit., pp. 54-57. 

cutuma de a lega spălarea tradițională de calendarul anotim- 
purilor, de reînnoirea care succede secetei, vieții, morţii, și deci 
curăţenia murdăriei“!. Mai apoi, canoanele Bisericii includ apa 
şi baia printre interdicțiile ritualice: preotul nu poate sluji li- 
turghia dacă s-a spălat înainte de oficierea slujbei, în timp ce 
creștinulului curat, spălat, îmbăiat i se refuză împărtășania. 
Iată ce scrie în glava 96: „Preotul, dă se va spăla sau va merge 
la bae, acela nu poate să facă liturghie într-aceaia zi, nici are 
voe după liturghie să se spele. Nice mireanul, de să va spăla 
sau va mearge la bae, nu poate să i se dea dumnezeeștile taini“2 

Folosirea apei e condiționată de accesul la sursele de apă. 
Documentele vorbesc foarte puţin despre sursele de apă potabilă 
folosite de populaţie. Cu excepţia Bucureștiului și a Iaşiului, 
nu prea aflăm mare lucru despre fântânile sau despre cursu- 
rile de apă de prin sate, târguri sau orașe mici. A săpa o fântână 
este un gest creștinesc important, întâlnit deseori printre actele 
ctitoricești ale credincioșilor. A oferi apă rece călătorului însetat 
pare a fi pomana primordială. Astfel, cișmelele se găsesc în lu- 
mea urbană, iar fântânile cu cumpănă decorează peisajul rural. 
Cât privește alimentarea cu apă sau calitatea apei, sursele sunt 
destul de sărace. Abia în secolul al XIX-lea scrierile medicale 
fac legătura dintre impuritatea apei și diferitele maladii ale 
populaţiei. 

Din amintirile lui Radu Rosetti aflăm că boierii se comportă 
la fel ca nobilii europeni, acordând importanţă aparenţelor și 
evitând folosirea apei. Iată toaleta unui tânăr boier la prima 
oră a dimineţii: 

„Dimineaţa veneau, rând pe rând, feciorii boierilor găzduiţi, 
urmaţi de câte un ţigan sau de câte o ţigancă a casei, care 
aducea o cofă cu apă, şi feciorul aducea un lighean de alamă 
galbănă și un ibric de același metal, cu gâtul îngust, iar de gâtul 
lui era atârnat un prosop cât o prostire. Ligheanul se așeza pe 
un scaun, ibricul se umplea cu apă din cofă, feciorul dădea în 


1. J.P. Goubert, op. cit., p. 31. 
2. Îndreptarea legii, p. 127. 

mâna boierului o bucată rotundă de sopon turcesc mirosind a 
mosc, ce-i fusese încredințată de cămărășița curți, şi boierul 
venea ca să-i toarne feciorul apă, pe mâini, pe cari le spăla, apoi 
îşi spăla cu ele obrazul“. Igienă sumară, deloc complicată, care 
are în vedere mai ales ce se vede: mâinile și chipul. 

Supus modei și obiceiului, boierul transpiră din greu sub 
zecile de haine puse unele peste altele: cămașă, anteriu, șalvari, 
meși, giubea, taclit, ișlic, fes, blănuri purtate atât iarna, cât și 
vara. Sudoarea îmbibă cămașa, anteriul, șalvarii. Neajunsul 
este înlăturat cu o cămașă curată, nu cu apă și săpun. Costache 
Caragea trece schimbarea camășii printre virtuțile egumenului 
Paisie de la Mănăstirea Neamţului. Ajuns la mănăstire, boierul 
Costache Caragea este uimit de înfățișarea egumenului, care, 
pe lângă faptul că dă dovadă de pioșenie și charismă, este foarte 
curat. Astfel, cuvântul „curățenie“ revine de mai multe ori în 
descrierea egumenului și a mănăstirii, de parcă ar fi o virtute 
demnă de menţionat: „chipul lui era foarte blând, fața lui foarte 
albă și fără cea mai mică urmă de sânge, barba lui albă și stră- 
lucitoare de curăţenie, asemenea și veșmintele lui nespus de 
curate, ca și așternuturile odăii lui alcătuite toate din mantale“. 
Egumenul, precum și călugării din mănăstirea Neamţ se pri- 
menesc o dată pe săptămână, când fiecare călugăr merge într-o 
odaie special amenajată pentru păstrarea cămășilor „neînchi- 
puit de curate și bine strânse“, a mantalelor, raselor și a camilaf- 
celor (Hurmuzaki/13,, 97). 

O atenţie deosebită se acordă bărbii. Barba e fala boierului 
în dregătorie și se bucură, așadar, de toată atenţia. O piesă de 
teatru scrisă pe la 1819 surprinde preocuparea pentru barbă. 
Banul Grigore Ghica nu poate ieși în lume fără „găteală“. 
Această „găteală“ constă în cănirea bărbii și în îngrijirea obra- 
zului, după cum arată sluga atunci când mitropolitul sosește 
într-o vizită neașteptată: „acu s-au sculat de la pat și acu șade 
pe ţucal și se uită în oglindă și-și scoate părul cu cimbistra până 


1. Radu Rosetti, Amintiri. Ce am auzit de la alții, Fundaţia Culturală 
Română, Bucureşti, 1996, p. 59. 

o-i pune eu masa și să merg să-i vopsesc barba, să-l fețuiesc și 
apoi iese la obraze“ (U/7, 361). Chiar şi-n timpul epidemiilor, 
bărbierul are de lucru, căci, la bărbați, fața nearanjată, barba 
nerasă sau nepieptănată, mustăţile netunse înseamnă neîn- 
grijire. lată-l pe Dumitrache Piersiceanu, care îl tocmește pe 
20 septembrie 1813 pe Petre bărbierul din Dobroteasa „să mă 
rază pă mine şi oamenii miei“. Suntem în plină epidemie de 
ciumă, iar bărbierul moare o lună mai târziu. În 1820, cu ocazia 
unui alt episod de ciumă, boierul închide porţile conacului de 
la Fundata, iar între zidurile curții aduce un alt bărbier să se 
ocupe de bărbile tuturori!. Or, asta ne duce cu gândul la inexis- 
tența, la data aceea, a unei practici curente: rasul de fiecare 
zi. Putem deduce și faptul că bărbierul are instrumentele nece- 
sare, adică brici, oglindă, foarfeci, lighean, ibric, dar și spațiul 
adecvat îndeletnicirii. Slugile tocmite de pitarul Dumitrache 
primesc „parale de ras“, în plus față de simbrie, mai ales dacă 
au slujbe de vizitii sau de arnăuţi, pe care îi vede toată lumea 
şi pentru care, aşadar, îngrijirea obrazului e una dintre datorii 
(ANIC, mss. 1286, f. 172). 

Date fiind menţiunile numeroase în documente, putem 
deduce că meseria de bărbier răspunde unei nevoie sociale. 
Dintr-un document din 6 martie 1819, aflăm de privilegiile și 
maniera de funcționare a breslei bărbierilor „de aici din Bucu- 
rești“. Printre altele, Negoiţă sin Iordache, starostele bărbierilor, 
se angajează să privegheze ca prăvălia să nu fie deschisă dumi- 
nica și în zilele de sărbătoare, să judece pricinile tuturor băr- 
bierilor, calfe și ucenici, din București, să nu dea voie calfelor 
să-și deschidă prăvălie în vecinătatea meșterului (pentru a nu-i 
face concurență), să se îngrijească de membrii bătrâni și bolnavi 
ai breslei de la care percepe, duminică de duminică, o taxă etc. 
(U/5, 368). 

Pentru norod, igiena este încă foarte departe. Spălatul se 
face în râurile, în lacurile și în bălțile din jurul orașului mai 


1. ANIC, Fond Manuscrise, mss. 1286, f. 49, 158. 


„PRIMINELI ȘI SULIMANURI“ 201 


ales vara, pe căldură, când scăldatul curăţă trupul, dar, mai 
întâi de toate, desfată și răcorește. 

Igiena e precară în rândul tuturor țăranilor, al boierilor, al 
meșteșugarilor, al fețelor bisericești, al copiilor, al bătrânilor 
şi al femeilor. Apa nu e la îndemâna tuturor și, chiar dacă ar 
fi, nu există încă un cult al igienei corporale, al trupului curat 
şi primenit. Când vorbește de curăţenia ţăranului, medicul 
Constantin Caracaș punctează nu utilitatea apei în igiena 
personală, ci necesitatea „primenelilor“: „țăranii sunt murdari, 
fiindcă nu se silesc să-și facă haine de primineală și adesea dorm 
îmbrăcaţi“. Igiena este strâns legată de schimbarea cât mai frec- 
ventă a cămășii!; cămașa trebuie să rețină transpiraţia, murdă- 
ria, să arate tuturor trupul curat. Nu este o temă românească, 
ci face parte din concepția europeană, în care schimbarea lenje- 
riei devine mai importantă decât spălatul, singura manieră, de 
altminteri, de a fi curat?. 

Apoi, sacaua de apă costă, mai ales în marile orașe. În 1803, 
în București, sacaua de apă se vindea astfel: „în poporul Agiei“ 
cu 4 parale, dar scădea la 3 pe timpul verii, cu 5 parale în „po- 
porul Spătăriei“, dar scădea la 4 pe timpul verii (U, XI, 309). 
Şi e nevoie de apă pentru prepararea hranei, pentru curăţenia 
trupului, a așternutului, a odăilor, dar și pentru adăpatul anima- 
lelor. Or, priorităţile se stabilesc de la sine. Apa este un dar de 
la Dumnezeu şi mai nimeni nu vrea să plătească pentru risi- 
pirea ei. 

Săracul spală doar părţile cu adevărat murdare ale corpu- 
lui. Picioarele, de pildă, acoperite de tina de pe ulițe ori de câte 
ori plouă. Iat-o pe slujnica Maria, aplecată deasupra ligheanu- 
lui, spălându-și stăpânul pe picioare, într-o seară de iunie. Lui 


1. Iată instrucţiunile trimise publicului în vara lui 1831, când își face 
apariția holera: „Curăţenia straielor și a lăcuinţei este bună de pază, pentru 
aceea trebuie adesea ori schimburi în straie, casă curată, aerisită ades și 
afumată de două, trei ori pe zi, cu cărămidă stinsă cu oţet. Feredeele sunt 
de folos a se face și de două ori pe săptămână“ (Albina Românească, nr. 
15, 24 mai 1831). 

2. G. Vigarello, op. cit., p. 69. 

Stavri cojocarul îi place mai mult slujnica decât îndepărtarea 
crustei de mizerie, căci din când în când se apleacă și-o ciupeș- 
te, și-i şuşotește una, alta la ureche!. Tache Merișescu descrie 
deseori ritualul igienizării din timpul diferitelor momente ale 
zilei: dimineaţa se spală pe obraz, și cam atât, după ce mănâncă, 
îşi clătește mâinile; cât despre primeneala hainelor... mai greu 
de făcut pe drumuri. Ajuns în casa marelui boier Grigore Bălea- 
nu, tânărul Tache povestește următoarea scenă: „pe când mă 
dezbrăcam au văzut bătrâna cămașa că era neagră. M-au în- 
trebat să o dau la spălat. Am zis că am și păduchi. Au zis: aş- 
teaptă! Au venit cu o cămașă de-a feciorului cocola]ni. M-am 
îmbrăcat. Am dormit bine“ (ANIC, mss. 1773, f. 42). Nici un 
cuvânt despre o baie care s-ar fi cuvenit, ci doar despre schim- 
batul unei cămăși și despre păstrarea păduchilor, care însă nu-l 
împiedică să doarmă liniștit. 

Pentru doctorul Ștefan Episcupescu tot picioarele sunt cele 
mai murdare părți ale trupului. În 1846, când scrie Practica 
doctorului de casă, recomandările sale legate de curăţenia trupu- 
lui sunt destul de înaintate, iar folosirea apei este o cucerire, 
însă nu una curentă și indispensabilă. Chiar dacă afirmă că 
„ținerea și statornicirea sănătății omului“ sunt strâns legate 
de „curăţenia trupului, a hainelor, a așternutului și a locului 
lăcuinţei lui“, când dă sfaturi despre cum ar trebui făcute aces- 
tea, folosirea apei nu este o practică de toată ziua. „Întinăciunea 
trupului“ poate fi îndepărtată cu „spălarea, vânturarea și prime- 
nirea“ hainelor. De spălat, ar trebui să se spele mai des picioarele, 
fiindcă prin ele „răsuflă cea mai îngroșată unsoare, întinăciune“. 
Cât de des? De vreo două ori pe săptămână ar fi suficient... 
'Trupului i se face cel mai mare hatâr, acela de a intra în baie 
la două-trei luni o dată; doar haina, săraca haină ce absoarbe 
transpirația, trebuie schimbată după fiecare nădușeală?. 

Copilul și adolescentul Teodor Vârnav este întotdeauna spă- 
lat de alţii, și curățirea pare un eveniment de zile mari. În afară 


1. ANIC, Fond Manuscrise, mss. 140, ff. 31". 
2. Ștefan Episcupescu, Practica doctorului de casă..., ed. cit., pp. 46—47. 

de scaldele din timpul verilor călduroase, Vârnav este spălat 
şi primenit de câte ori ajunge în altă casă, cu mult mai curată 
decât bucătăriile sau colibele slugilor și ale țiganilor pe unde 
își petrece timpul. Primenirea este, așadar, cu totul necesară 
pentru a intra în cercul social. Ajuns în casa mătușii Leonarda, 
băiatul este „spălat, curăţit și îmbrăcat europenește“, dar abia 
după ce croitorul ajustează niște straie lepădate de alții. Scena 
se repetă și când ajunge la București, în vara lui 1813: „Mer- 
gând în cabinetul lui Ianachi, el îndată au scos dintr-o ladă niște 
straie a lui și le-au dat unei slugi, poruncindu-i ca să meargă 
cu mine la un croitor neamţ, anume Iohan, și din acele să-mi 
facă pe trupul meu un rând de straie, după cea de pe urmă 
modă. De acolo să mă ducă la feredeu, să mă spele, și la bărbier, 
să-mi tunză părul“. De altminteri, copilul nu are nevoie de atâta 
curățenie; prezența lui în „public“, să zicem așa, este destul de 
sporadică. Abia ajuns adult, Vârnav are un „băiat“ bun la toate, 
dar care are ca sarcină obligatorie curățarea cizmelor și a manta- 
lei, lucruri pe care le făcuse și el pentru mulți alții în adolescența 
lui zbuciumată!. Curăţarea straielor şi a ciubotelor într-o epocă 
în care glodul e peste tot constituie sarcină de rutină. 
Lucrurile evoluează destul de lent și de diferit. În 1848, în 
casa unui boier din București se cumpără săptămânal „săpun 
bun și prost“ de 4 lei şi 20 de bani, albăstreală, piatră de var 
şi piatră vânătă, scrobeală. Uneori se specifică: „săpun la sofragi- 
rie“ sau „săpun prost pentru drum“ sau „scrobeală la spălăto- 
rie“. Conacele boierești şi casele negustorești au anexate o spă- 
lătorie, o baie și mai multe umblători. Dar folosirea apei, toată 
ziua și în orice scop, poate fi judecată drept „o nebunie fără 
seamă“ şi o fudulie excesivă. „Mai mult ce prisosește, din ceea 
ce trebuiește, este faptă nebunească“, scrie Anton Pann, când 
recomandă orășeanului „ca în toată dimineața, să-și spele mâi- 
nile și fața“, şi asta doar pentru că „așa se cade“, fără „silinţă“, 
fără să se caute „frumuseţea“ sau „albeața“. Folosirea umblătorii 


1. T. Vârnav, op. cit., pp. 32, 45. 
2. BAR, Fond Manuscrise, mss. 893, ff. 7*—19'. 

cere de asemenea spălarea mâinilor; din nou, recomandarea 
trebuie aplicată doar dacă protagonistul „se va așeza la masă“ 
şi va dori să mănânce, căci încă se mănâncă întrebuințând 
degetele!. 

Instituţionalizarea și internarea copiilor, a cerșetorilor, a 
săracilor, a orfanilor, a delincvenţilor, a bolnavilor în clădiri pu- 
blice necesită organizarea unor spaţii pentru organizarea și pen- 
tru păstrarea igienei, a materiilor necesare întreţinerii ei. Astfel, 
pe listele de cheltuieli, săpunul apare ca o constantă: bani pen- 
tru săpunul și rasul cerșetorilor închiși la mănăstirea Mala- 
muc, pentru săpunul, ibricele, lighenele necesare bolnavilor din 
spitale, bani pentru săpunul destinat arestaţilor de prin temnițe, 
pentru săpunul și pânza necesare curăţeniei plozilor orfani de 
prin orfelinate, pentru săpunul și rufăria de schimb ale băieților 
de prin pensionatele ținute de ocârmuire, pentru măturile bune 
şi proaste folosite la curăţenia odăilor etc.2 Mai apar priminelile 
sau straiele bolnavilor, cămașa și izmenele, scufele de aţă sau 
de bumbac (în funcţie de anotimp), tulpanele, ciorapii de aţă 
sau de bumbac, inventar refăcut ori de câte ori e posibil. Din 
listele de cheltuieli ale spitalului Sfântul Spiridon, publicate 
de Ioan Caproșu în Documentele orașului laşi, observăm că in- 
ventarul se reface pe măsura nevoilor și când sunt bani. Același 
lucru se observă și la Spitalul Brâncovenesc, unde banii se duc 
tot pe primineli indispensabile în lupta cu boala, dar care sunt 
schimbate doar când petecele, îmbâcseala, uzura le fac impo- 
sibil de purtat. 

În spitale, pensionate, temnițe, aziluri, orfanotrofii sunt pre- 
văzute, fără doar și poate, modalităţi de păstrare a curăţeniei, 
de igienizare a locurilor, de folosire a apei în scopuri curative. 
Dar cum statul modern, întotdeauna fără bani, este tot timpul 
în căutare de resurse financiare, multe dintre măsurile privind 
igiena rămân doar pe hârtie. 


1. A. Pann, Christoitie sau Școala moralului, pp. 17-78. 
2. Astfel de liste apar atunci când are loc discutarea bugetelor de către 
Adunările Obștești. Vezi AP/VIII, pp. 5-458, IX/2, pp. 258-442. 

Să luăm ca exemplu temniţele din București, pe la 1829. 
Constantin Moroiu, profesorul de drept la școala românească 
de la Sf. Sava, le vizitează cu scopul de a alcătui un proiect de 
îmbunătăţire a lor. Iată ce găsește: „mucezeala temniţii și cele- 
lalte necurăţenii pricinuiesc o putoare nespusă“, grămădiţi la 
un loc, vinovaţii și nevinovaţi, în „trenţe“, locuiesc în aceeași 
odaie fără paturi, fără laviţe, între pământ și tavan, un loc bun 
la toate şi fără „nici o îngrijire pentru curăţenie“. Situaţia ar 
trebui să se schimbe și „sistema legislativă barbară“ ar trebui 
să urmeze exemplul cel „dulce“ al Europei, acordând pușcăria- 
şului dreptul la apă și săpun: „ar trebui făcută o odaie mai mare 
în formă de baie, care să aibă vreo câteva hârdaie mari încât 
să poată intra un om până la brâu. Și fiecare vinovat în vremea 
închisorii sale ar trebui îndatorat a-și spăla trupul măcar o dată 
pe săptămână“. Ar trebui... Nici măcar profesorul de drept 
nu-și permite să iasă din cadrele proiectului, întrucât banii nu 
sunt pentru toate cele câte ar trebui. 

Altă inspecţie, aceeași mizerie. De această dată este vorba 
de şcolile din Vâlcea vizitate de revizorul Constantin Codreanu 
pe 23 ianuarie 1846. Mergând din sat în sat, Constantin Codrea- 
nu găsește mai degrabă „coșcării“ decât școli, odăi murdare, 
lipite cu balegă, cu „hârtie la toate ferestrile“, loc de depozitare 
temporară a recoltelor de porumb sau de adăpostire a recru- 
ţilor. Statul nu are bani pentru a investi în educaţie, în timp 
ce „sătenii nu vor să facă nimic de bunăvoie“. 


1. „Disertaţie pentru îndreptarea pușcăriei din București, cu o arătare 
pe scurt de sistema temniţelor inglizești și cu o instrucție pentru diparta- 
mentul de criminal, închinată la simţitorii săi patrioți boeri de Costantin 
Popa Dumitru Moroiu, profesor obștesc de legi la Școala românească de 
la Sf. Sava, 1 dechemvrie 1827“, în Ovid Stănciulescu, Cercetări cu privire 
la regimul penitenciar din veacul al XIX-lea. Cu un studiu necunoscut al 
lui Constantin Moroiu, Cluj, 1933, pp. III-XXIV. 

2. DJAN Vâlcea, Fond Primăria orașului Râmnic, dos. 1/1847, f. 29. Do- 
cument pus la dispoziție de Aleca Bogdan. Mulţumirile mele. 

Halene şi miresme 


Igiena supremă ar fi spălatul dinţilor și rasul limbilor. Iată 
mărturia lui Radu Rosetti: „Cei mai civilizaţi din ei mai scoteau 
dintr-o cutie o perie de dinţi și un instrument alcătuit dintr-o 
fălioară, largă de mai puţin de un deget și lungă cam de o 
şchioapă, de argint sau de balenă, cu mânere mici de aceeași 
materie, cu care își rădea limba“. Așadar, forma primitivă a 
periuţei de dinţi acum este folosită. Dar, cum spune și Radu 
Rosetti, doar de către cei mai „civilizaţi“. Unii folosesc din plin 
scobitorile. Printre lucrurile răposatei Mariuţa Poenaru se află 
şi o „scobitoare de dinţi de sidef și de aur“. Alții nu se apleacă 
niciodată asupra acestui „detaliu“ la care nu se gândesc și care 
nu face parte dintre preocupările lor. O înclinare a capului într-o 
parte sau chiar acoperirea gurii cu palma totuși s-ar cuveni, 
mai ales când, plecat în lume, individul consumă din abundență 
ceapă, usturoi, praz sau alte „legume puturoase care foarte greu 
miroase“. Recomandarea este cât se poate de bine-venită într-o 
societate în care aceste legume sunt hrana cea de toate zilele 
a tuturor. Câţi dintre contemporanii lui Anton Pann ar fi ţinut 
„gura 'ndepărtată“ din respect pentru ceilalţi, dar şi pentru a 
se face remarcați prin comportamentul lor „delicat“ nu este greu 
de apreciat. 

Usturoiul, ceapa sunt legumele de bază ale bucătăriei 
românești. Introduse în diferite combinaţii sau consumate ca 
atare, usturoiul și ceapa lasă în urma lor halene insuportabile 
pentru unii: „La București am fost de mai multe ori invitat la 
masă, însă după prima masă nu m-am mai dus, scuzându-mă 
cu câte ceva, căci se gătea cu ustoroi, ceea ce nu putea suferi“, 
povestește pictorul Barabâs?. Or, dacă boierul îl amestecă și-l 


1. R. Rosetti, op. cit., p. 59. 

2. ANIC , Fond Mitropolia Țării Românești, CCCXCVIII/1, 22 septem- 
brie 1821. 

3. Anton Pann, op. cit., pp. 89—90. 

4. Andrei Veress, „Pictorul Barabás și românii“, Academia Română. Me- 
moriile Secţiunii Literare, serie III, t. IV, Memoria 8, 1930, p. 382. 

găteşte pentru a-i ascunde iuțimea și mirosul, negustorul, 
orășeanul, țăranul îl mănâncă crud cu sare și oțet. Ce urmează... 
„Nici usturoi n-a mâncat, nici gura nu'i miroase“, consemnează 
Iuliu Zanne în culegerea sa de proverbe, notând și numeroasele 
variante. Una dintre el asociază un alt fel de mâncare cu proprie- 
tăți la fel de rău mirositoare: urda. Iată proverbul, preluat de 
la Anton Pann: „a mâncat urdă cu usturoi, și cere să-i miroasă 
gura a lapte“. Într-o astfel de lume, a halenelor puturoase, 
usturoiul adaugă o notă de specificitate mai ales grupurilor 
sociale sau etnice care îl folosesc, cu precădere și din abundență, 
în alimentaţie: evreii!, țiganii, țăranii, calicii. 

Dinţii stricaţi și respirația greu mirositoare sunt uneori mo- 
tive de protest și chiar de divorţ. Ca pentru toate neajunsurile, 
se caută soluţii. „Putoarea gurii“ ar putea fi combătută cu ur- 
mătoarea rețetă: „praf de cuișoare, praf de rădăcină de peretru, 
praf de coajă de rodie“ amestecate cu oțet de trandafiri și bine 
fierte într-un „ibricel spoit“. Dar cum „putoarea“ e dată de „sân- 
gerătura gingiilor“, răul cel mare de acolo trebuie îndepărtat. 
Cu un „bricegel“ se crestează gingiile pentru „ieșirea sângelui 
celui rău“ şi se spală cu leacul de trandafiri. Albirea dinților e 
de asemenea, la modă, iar prafurile de tot felul sunt ținute la 
îndemână, păstrate în cutiuţe, și sunt aplicate ori de câte ar 
fi nevoie?. 

Un „dentist“ apare abia în 1828, când, spre a-și face publici- 
tate, Selingher tipărește o cărticică cu „povățuiri pentru curăţi- 
rea gurii și păstrarea sănătăţii dinţilor și a altor boale ale gurii“, 
oferind câteva rețete și promițând că va reveni, de va avea cău- 
tare, cu „al doilea compunere asemenea înmărită și îmbogă- 
țită cu mai multe și folositoare lucruri și cu cadre arătătoare 


1. Pentru asocierea dintre evrei și duhoarea usturoiului a vorbit Andrei 
Oișteanu, op. cit., pp. 83—86. 

2. Ștefan Episcupescu, Oglinda sănătăţii şi a frumuseţii omeneşti. Mij- 
loace și leacuri de ocrotirea şi îndreptarea stricăciunilor, București, Tipo- 
grafia de la Cișmea, 1829, pp. 308-309; vezi și P. Gh. Samarian, Medicina 
şi farmacia în trecutul românesc, Bucureşti, 1938, II, pp. 225-226, 611, 
616, 626. 

instrumenturilor tuturor, prin care să poată fieșcare a-și curăţi 
singur dinţii, a-i plumbui și a-i pune“. Nu știm care va fi fost 
interesul publicului pentru curățatul dinţilor și pentru „plum- 
buirea“ lor, dar cert este că se lasă încă pe mâna bărbierilor 
pentru rezolvarea durerilor de măsele și că preferă indiferența 
pentru restul. Cleștele este cel care le rezolvă pe toate, după 
cum recomandă un proverb din epocă: „dintele când te doare, 
cu cleștele se domoale“ (Zanne, 1l/115). 

Cel care va ocupa efectiv slujba, pe 18 mai 1832, nu este 
Selingher, ci doctorul Vilhelm Maer, și se va îndeletnici cu „cău- 
tarea săracilor pătimași de dinți“. 

La Iași, dumnealui Lefler, doftor de dinţi, își face reclamă 
prin intermediul gazetei, vestind așezarea sa în capitală, în 
preajma divanului, la casele dumisale spătarului Ilie Smăul, 
oferind soluţii „pentru păstrarea dinţilor și pentru vindecarea 
durerilor“ cu ajutorul „feluritelor esenţii și pulbere foarte folosi- 
toare“, „deosebitelor tincturi“ sau „esenţii spre întărirea dinți- 
lor celor clătinaţi și scoaterea mirosului celui rău“, poate să 
pună „dinţi noi“ pentru care garantează că „vor avea întocma 
tărie ca cialalţi naturalnici“2. Înmulțirea șarlatanilor, speculanți 
ai durerilor insuportabile de dinţi și de măsele, va duce la inter- 
venția necesară și dorită a puterii. Se spune în preambulul 
proiectului de lege următoarele: „desele rele întâmplări cu vătă- 
marea gurii și a dinţilor, mai cu osebire la cei săraci“, operate 
mai ales de „cei cu neîndemânare“, impun instituirea unui 
dentist pentru București „atât pentru scoaterea relilor dinţi, 
măsele și colțuri, cât și pentru dezvoltarea acestei științe către 
bărbieri sau oricine alt doritor“. Dentistul trebuie să aibă di- 
plomă de „Academie“ și să dovedească, în fața unei comisii, 
„experienţa“ sa; să scoată orice dinte și orice măsea, vinovaţi 


1. P. Gh. Samarian, op. cit., II, pp. 225—226. 

2. Albina Românească, 16, 28 mai 1831. Revine cu anunțul câteva luni 
mai târziu, semn că mușterii se lasă încă pe mâinile „cunoscătorilor“, adică 
bărbierii și spițerii (41, 11 octombrie 1831). 

de durere omenească, fără plată; să se erijeze în profesor pentru 
a învăţa meseria scosului dinţilor pe zece bărbieri, în fiecare 
an; iar leafa va fi de 250 de lei, plătită din vistieria statului 
(AP/X, 454-457, 27 mai 1841). 


Curăţenia trupului — frumuseţea chipului 


Boieroaicele, înfășurate în rochii grele de India și blănuri, 
îndură și ele nădușelile proprii modei orientale, așa cum li se 
întâmplă soților lor; le salvează moda franțuzească și noul port. 
Nu mai transpiră atât de mult, dar curăţenia rămâne precară. 
La igiena intimă nu se gândesc încă prea mult. Iar lipsa igienei 
duce la numeroase maladii: leucoree, blenoragie (numită în 
epocă sculament), sifilis (sfrinţie sau boala galicească), scabie. 
Doctorul Andreas Wolf vorbeşte de o „scurgere albă“, probabil 
leucoree, întâlnită la multe femei din toate păturile sociale: „Scur- 
gerea albă este atât de deasă în toată țara, încât majoritatea 
femeilor o crede ca urmare naturală a conviețuirii cu bărbatul“. 
Tot el arată omniprezenţa scabiei sifilitice, a blenoragiei și a 
sifilisului în rândul moldovenilor?. Cât despre munteni și bucu- 
reșteni, aceste boli, născute și propagate în mare parte din cauza 
lipsei de igienă, sunt la fel de prezente, combătute de doctorul 
Constantin Caracaș în a sa Topografie a Țării Româneşti. „Sifili- 
sul“, scrie doctorul capitalei, „este răspândit astăzi în toată țara 
de prostituatele păcătoase, care cutreieră fără rușine cârciu- 
mile satelor“. Guvernul ar trebui să ia măsuri „înțelepte“ care 
să curme „întinderea acestei contagiuni vătămătoare“ și să mo- 
dereze „această mulțime de femei murdare“. Pentru blenora- 
gie sau sculament, rețetele medicale oferă o serie de soluții. 

În 1829, doctorul Ștefan Episcupescu editează un „manual“ 
în care se găsesc reţete pentru toate durerile și pentru toate 
necesitățile. Pentru a evita orice boală venerică, Episcupescu 


1. P.Gh. Samarian, op. cit., II, pp. 383—384. 
2. Ibidem. 
3. C. Caracaș, op. cit., p. 125 

recomandă apa călduță din abundență mai toată ziua: „pentru 
ținerea curățeniei acestui mădular ce ține frumuseţea trupului 
este apa cea caldă îndestul a să urma, însă nu numai îndată 
după toată împreunarea, ci și canonisit pe toată ziua de doao 
ori, pentru curăţenia balelor ce se slobod dintr-însul pe toată 
ziua“. Dar cum această „frumuseţe a trupului“ nu este bine în- 
treținută nici de femei, și nici de bărbaţi, prin contaminare, 
bolile venerice sunt o realitate. Printre acestea, mai întâi, cele 
comune: „poala albă“ și „sculamentul“. Leacul: „glisterul de matcă“, 
adică un fel de irigator primitiv cu ajutorul căruia femeile bol- 
nave se pot spăla de „spurcăciune“ și se pot curăța de „îngăleciu- 
ne“ (aici cu sensul de menstruaţie). În glister se pun „zemurile“ 
special preparate. Pentru „poală albă“ se recomandă spălăturile 
cu lapte cald, de trei-patru ori pe zi, urmate de spălăturile cu 
vin cald. Dar adevăratul leac este „rărirea împreunării“, îm- 
preunarea fiind cauza nașterilor prea dese, a lepădăturilor (avor- 
turile spontane) și a îmbolnăvirilor. Pentru sculament se reco- 
mandă cincisprezece zile de spălături cu „fiertură caldă de flori 
de mușeţel și de trandafir“. Și dacă boala tot nu trece, atunci 
nu rămân decât spălăturile cu „apă de var căldicică“. Ca o 
constantă: evitarea oricărui contact sexual rămâne metoda cea 
mai sigură pentru tratarea oricărei boli!. Cartea lui Episcupescu 
s-a bucurat de succes, vânzându-se, pe comandă, foarte repede, 
după cum ne asigură autorul în memoriile sale. Ne întrebăm 
cine va fi urmat sfaturile sale. De cei cu știință de carte este 
răspunsul firesc, aşadar de boieroaice, de negustorese, de preo- 
tese. Se mai poate observa că rețetele sale nu sunt din cale-afară 
de ingenioase, ci la îndemâna tuturor și probabil cunoscute în 
mediul popular. Prezenţa bolilor venerice confirmă atât inefi- 
ciența rețetelor, cât şi faptul că nu sunt folosite. Ceea ce rămâne 
şi este important de notat: folosirea apei aduce un avantaj mult 
mai mare decât ignorarea ei. De altminteri, nici nu avea cum 
să fie altfel dacă ţinem cont că doctorul Episcupescu trecuse 


1. Șt. Episcupescu, Oglinda sănătăţii şi a frumuseții omenești, ed. cit., 
pp. 225-227. 

prin Universitatea de la Viena, unde tocmai se lansase dezba- 
terea igienistă!. 

Pentru prima dată, frumusețea este legată de curățenie, iar 
această curățenie îi revine de drept și de fapt femeii. „Curățe- 
nia trupului, a hainelor, a casii și a împrejurului ei este de cel 
mai mare folos al sănătăţii și de cea mai mare podoabă a 
frumuseții omului.“ Această curăţenie se deprinde de la o vârstă 
fragedă şi îi aparține femeii din cauza faptului că ea este mai 
legată de „mizerie“ prin menstruațţie („îngălăciune“) şi prin 
bolile venerice. Iată de ce, crede doctorul Episcupescu, femeia 
trebuie să se „sârguiască mai mult în treaba curăţeniei trupului 
ei decât partea bărbătească“. Această curățenie are și o impor- 
tantă componentă morală, pentru că femeia păstrează în fapt 
sănătatea comunităţii, are grijă ca bolile venerice, atât de re- 
pede transmisibile, să fie ţinute sub control. Cum trebuie să se 
menţină această curățenie? Printr-o susținută igienă intimă 
practicată „îndată şi după toată îngălăciunea împreunării din 
care apoi să ține și virtutea a sănătăţii și a frumuseții chipului“ 
[s.n.- C.V.-G.]. Sfatul este destinat în primul și în primul rând 
prostituatelor, purtătoarele fără doar și poate nu numai a spiri- 
tului bolilor, dar și a dezordinii: „este întru adevăr de mirare 
cum să sârguiește fămeile de obște cu scumpătate la curățirea 
capului și a chipului și petrec cea mai mare parte a zilei în 
găteala lor, iar curăţeniia trupului și mai ales părteniia rușinii 
cea de taină le năpustesc în scârba lor ca cum n-ar fi și acelea 
împreunate de chipul lor. Suntem, așadar, încă în epoca chi- 
purilor fără trup, în epoca sulimanului ce îmbunătățește aparen- 
țele. Suratele noastre nu sunt departe de moda europeană, dar 
destul de departe de apă și curăţenie; ele aparţin igieniștilor, 
ei să le folosească. Deşi o face timid, Ștefan Episcupescu este 


1. Vezi în acest sens Ionela Băluţă, La bourgeoise respectable. Réflexion 
sur la construction d'une nouvelle identité féminine dans la seconde moitié 
du XIX siècle roumain, Editura Universităţii, București, 2008. 

2. Șt. Episcupescu, op. cit., p. 227. Şi medicul Constantin Caracaș vor- 
beşte de această înfrumusețare artificială practicată de prostituate, princi- 
palul vector în răspândirea bolilor venerice (C. Caracaș, op. cit., p. 125). 

primul care încearcă să impună legătura intrinsecă dintre fru- 
musețea chipului și curăţenia trupului. Chiar dacă face concesii 
în folosirea reţetelor pentru îndreptarea diferitelor „defecte“, 
el insistă în folosirea apei ca principal element „în treaba 
frumuseții“. 

Peste câțiva ani, doctorul Anastasie Fătu, ocupându-se de 
gravide, insistă asupra importanţei curățeniei. Numai că el 
leagă curăţenia trupului de primeneală și de spălarea părților 
intime, recomandând evitarea și chiar interzicerea băilor tru- 
pești: „îngreunatele trebuie adeseori să-și schimbe cămeșa, să 
se leie, și să-și spele pântecele, ţițele, coapsele și organele născă- 
toare, cu apă călduţă, ferindu-se la acestea de răceală; iar băi 
întregi — reci ori calde — nu se vor face, decât numai după sfă- 
tuirea doftorului“. Teama de apă este încă prezentă; ceva mai 
multă importanţă i se acordă în perioada lăuziei, când baia și 
chiar spălarea ies din orice schemă de curăţenie, fiind înlocuite 
cu ştergerea: „curăţenia este de mare trebuință; de aceea, moașa 
va spăla organele născătoare ale lehuzei, cu un burete muetu 
în apă călduţă cel puţin de două ori pe zi, și le va șterge cu o 
pânzătură curată, uscată și încălzită“. Din nou primenirea trece 
în planul principal, înlocuind apa și săpunul. Dacă buretele și 
cârpa, muiate în apă călduţță, asigură o minimă curăţenie, sal- 
teaua, prostirile, perinele și oghelul, veșmintele ar trebui „ade- 
seori“ schimbate și „aerate“!. Sfaturile sunt totuși destul de 
îndrăzneţe pentru acele vremuri. Anastasie Fătu oferă moașe- 
lor o serie de sfaturi utile pentru îngrijirea femeilor însărcinate 
sau a lăuzelor, dar vremurile sunt cum sunt, iar apa costă. Mai 
apoi, apa este obiectul a mai multe interdicții în credințele popu- 
lare. Dacă ar fi să privim numai spălatul capului, observăm cât 
e de dificil de găsit o zi în care să nu planeze asupra individului 
un pericol imediat sau viitor: duminica aduce bube și dureri 
de cap, lunea stârnește ura comunităţii și chiar mai rău — fata 
care își spală capul lunea are toate șansele să se mărite cu un 
bătrân, marțea aduce năpastă și tot așa... Un miscelaneu de 


1. A. Fătu, Manual, pp. 49, 83-84. 

la sfârşitul secolului al XVIII-lea recomanda chiar o lună în- 
treagă fără curățarea părului: „octombrie: să te păzești de spă- 
lare la cap pentru ca să nu se scornească întru tine năjitu și 
tuse și să vie la tine la anu“. Se întrevăd momente favorabile 
joia și sâmbăta, înainte de răsăritul soarelui. Dar atenţie, nu 
şi în săptămâna brânzei, cunoscută ca săptămâna albă, care 
se răzbună prin îmbătrânirea prematură a celor care se „joa- 
că“ cu apa?. 


„„„văduvița grasă, rumenă, frumoasă... 


Reprezentarea corporalității este cât se poate de contem- 
porană. Și astăzi, în mentalitatea colectivă, frumusețea este 
asociată cu corpolenţa: „grasă și frumoasă“, se spune în popor. 
Corpolenţa este percepută ca un semn de bogăţie, dar și de 
sănătate. Femeia trupeșă și voinică se apropie mai mult de 
idealul de frumuseţe decât slăbănoaga și firava, aflată în afara 
privirilor râvnitoare. „Văduviţă grasă, / Tânără rămasă, / Ru- 
menă, frumoasă, / La ochi mângâioasă“, notează Anton Pann 
versurile unui cântec popular care circula în Bucureștiul de la 
începutul secolului al XIX-lea?. Dacă tânăra corpolentă este aso- 
ciată cu frumuseţea ati femeia slabă nu este decât o sta- 
fidă trasă, uscată, sfrjită. 

Corpolenţa devine odată cu trecerea anilor și o însușire a 
femeilor căsătorite. Cum mișcarea nu este mai deloc prețuită, 
în timp ce mâncarea multă și stropită cu unt sau untură e consu- 
mată cu îndestulare, îngrășarea nu este decât rezultatul firesc. 
Ochiul critic al călătorului străin (1794) notează imediat 
excesul de greutate: „Cocoanele [...] odată cu trecerea anilor, 
se îngrașă și se deformează“, aceeași soartă o au și bărbaţii: 
„Corpolenţa este foarte răspândită, în special în rândul celor 


1. BAR, Fond Manuscrise, mss. 1735, ff. 106—107. 

2. L.A. Candrea, op. cit., pp. 66-67. 

3. Anton Pann, Spitalul amorului sau Cântătorul dorului, Compania, 
București, 2009 [1850], p. 60. 

de vârstă mijlocie“; croiala și mai ales mulțimea hainelor nu 
fac decât să accentueze impresia de supraponderalitate: „iar 
aceasta este subliniată și de folosirea sânului caftanului drept 
buzunar în față“ (CS, X/II, 1217). Dacă la optsprezece ani, 
hainele nu prea au ce să arate, la patruzeci trupul nu mai este 
decât un spectacol grotesc pentru cel ce nu este obișnuit: „Toate 
deformările corpului, urmări ale unei vârste mai înaintate, apar 
în veșmintele acestea, în plină lumină. Costumul nu ascunde 
decât culoarea trupului, redându-i formele în toată moliciunea 
şi alterarea lor“. „Les femmes pourraient se dispenser d'avoir 
autant de ventre, c'est si bien reconnu pour une beauté du pays 
qu'une mere ma demandé pardon de ce que sa fille wen avait 
pas encore; mais cela viendra, me dit-elle, bientôt, car à present 
elle est droite et mince comme un jonc“2, notează prinţul de Ligne 
în 1800. Mirarea lui este cât se poate de legitimă dacă știm că 
în epoca sa „talia fina“, „talia suplă“, este foarte prețuită în 
lumea cunoscută de el’. Dacă ar fi să o asemuim cu un ideal de 
frumuseţe, corpolența boieroaicelor valahe sau moldave ar fi 
mai potrivită în timpul Renașterii, când plinătatea formelor 
dă tonul frumuseţii. „Corpolenţa“ acelei epoci, desemnată prin 
termenul embonpoint, trimite atât la frumuseţe, cât şi la sănă- 
tatea trupeascăf. 

Medicul Constantin Caracaș pune ponderalitatea pe seama 
faptului că boierimea este mult prea puţin dispusă să facă 
mișcare. Exceptând ocuparea unei dregătorii, boierii nu se „de- 
lectează“ cu alte „distracţii ale spiritului“. Arătând prea puțin 
interes pentru moșii sau pentru alte venituri externe — care 
„ar trebui să le ocupe și corpul, și spiritul“ —, boierii „tind“ mai 
degrabă către „lenea sufletească“, „dezordine“, „risipă“, „desfă- 


1. Alexandre d'Hauterive, Mémoire sur l’état ancien et actuel de la Mol- 
davie (1787), ediție de I. Bianu și T. Orășanu, București, 1902, pp. 347—350. 

2. Eudoxiu de Hurmuzaki, Documente privitoare la istoria românilor, 
București, 1889, III, p. 78. 

3. Georges Vigarello, Histoire de la beauté. Le corps et lart d'embellir 
de la Renaissance à nos jours, Seuil, Paris, 2004, pp. 18-20. 

4. Ibidem, pp. 93-119. 

tare“, „sastiseală“. Rezultatul este cât se poate de normal, con- 
chide Caracaș: „ducând o viață nemernică, ei sunt veseli, voioși, 
corpolenţi şi înclinați către plăceri trupești“!. De aceleași „con- 
secințe ale lenei“ suferă și categoria socială imediat următoare: 
comercianții sau negustorii cu „viață molatecă și veselă“, cu 
aplecare către „lux“, „sindrofii“ și petreceri alături de boieri?. 

Trupurile femeilor cad pradă aceluiași sedentarism. Cucoa- 
nele sunt predispuse la îngrășare chiar mai repede decât soții 
lor: o „viaţă prea delicată“ şi „puţina mișcare a corpului“ trans- 
formă „talia mijlocie şi bin€ proporționată“, iar obezitatea se 
instalează înainte de vreme. O consolare: frumuseţea chipului 
şi trăsăturile plăcute se menţin până târziu’. 

Cum moda se schimbă, cum dansul creează noi „identități 
sociale“, boieroaica se supune noilor tendinţe și trece la „prelu- 
crarea“ trupului ei. Balul, ca manieră de socializare, schimbă 
societatea. Profesorii de dans invadează casele celor bogați și 
celor mai puţin bogaţi din principate. Judecând după numărul 
balurilor și după știrile care se nasc în jur, ai crede că ţările 
române n-au alt lucru mai bun de făcut decât să danseze. Trupul 
suferă acum noi „prelucrări“ pentru că el se află în fața unor 
noi tentaţii și, pentru a rămâne în sociabilitate, trebuie să se 
supună. Rangul nu se mai susține numai cu ajutorul trupului 
ornat. Începe acum o adevărată bătălie pentru dobândirea unor 
aptitudini cu care nu te mai naști, ci care trebuie să înveţi să 
le ai. „Sângele albastru“ trebuie susținut de educație, politeţe, 
bune maniere. 

Ideea sănătăţii și bunăstării strâns legate de corpolenţă nu 
dispare peste noapte. O regăsim la Nicolae Golescu atunci când 
vorbește de Mariţica Văcărescu. „Bien grasse et bien gentille“, 
„madame la Spatharesse“, sosită de la Mehadia (fusese la cură), 
pentru balul de Sfântul Alexandru, este considerată o frumu- 
seţe a vremii, de ea îndrăgostindu-se consulul Châteaugiron, 


1. C. Caracaș, op. cit., pp. 80-81. 
2. Ibidem, p. 81. 
3. Ibidem, p. 84. 

pictorul Carol Popp de Szatmary și chiar vodă Bibescu!. La 
rândul lor, portretele păstrează încă aceste imagini de sănă- 
tate „corpolentă“: boieroaica elegantă, cu turban roșu, rochie 
albastră, perle și diamante, Sultana Mavrogheni sau Ana Balș 
Lăţescu Boldur (1852), pictate târziu, când balul, crinolina și 
mazurca ar trebui să le subțieze mult taliile?. 


E frumos ce-mi place mie... 


Societatea se „confruntă“ cu mai multe idealuri de frumu- 
seţe, conturate în funcție de gusturi și valori diferite. Frumuse- 
țea chipului este una dintre dorințele puternice ale femeilor. 
„Muerile poftesc a fi frumoase și plăcute la față, și mai voiesc 
frumoase a fi şi mișele, decât urâte și avute“ (p. 26), scrie Damas- 
chin Bojincă în 1830, plasând această „poftă“ de frumuseţe în 
fruntea tuturor dorințelor, surclasând chiar și bogăţia. Femeile 
vor să fie frumoase cu orice preț, insistând pe frumusețea 
trăsăturilor obrazului, folosind tot felul de artificii pentru a 
ameliora orice defect vizibil. „Cine întreabă de durere pe lângă 
frumuseţe?“, se spune în popor. lar explicaţia lui Iordache Go- 
lescu completează sensul acestei vorbe în primele decenii ale 
secolului al XIX-lea: „se zice pentru cele ce să gătesc cu vătăma- 
rea lor, cum cele ce foarte tare se strâng cu corseturile, și cele 
ce-și scot perii după obraz cu smulgătoarea, ca să arate mai 
frumoase“. Cu alte cuvinte, obrazul toate le suferă pentru apa- 
rențele frumuseții. 

Bărbaţii au un ideal de frumuseţe în care predomină grația 
şi buna petrecere. Prin vocea lor se exprimă vocea norodului 


1. George Fotino, Din vremea renașterii naţionale a Țării Româneşti. 
Boierii Goleşti, Imprimeria Naţională, București, 1939, vol. II, p. 97, 25 sep- 
tembrie 1839. 

2. Pentru aceste chipuri vezi Galeria de Artă Românească Modernă 
de la Muzeul Naţional de Artă al României, precum Constanţa Vintilă-Ghi- 
țulescu, De Ja ișlic la joben. Modă şi lux la Porţile Orientului, Peter Pan 
Art, București, 2013. 

3. I. Golescu, op. cit., p. 248. 

care recunoaște valoarea „artistică“ a frumuseţii, dar o înso- 
țeşte de alte atribute pentru a-i da trăinicie: graţie, cinste, far- 
mec, modestie. „Ce păcat de chip frumos / Dacă nu e lipicios“, 
spune Anton Pann. Iordache Golescu susține că frumuseţea 
chipului ar trebui însoţită de nuri, adică de acea grație atât 
de dorită. Frumuseţea dorită, ridicată în slăvi, care obsedează 
discursul masculin trebuie să fie „lipicioasă“, plină de nuri, cu 
ochi frumoși, şi dacă se poate să fie și verzi, pentru a adăuga 
şi un pic de incertitudine în arta iubirii imaginative. De altfel, 
folclorul popular leagă ochii verzi de necredinţă, de misterul 
nesiguranţei și al ezitărilor care creează magia iubirii. 

Neamul, bogăţia, vanitatea ar fi trăsăturile care modelează 
„frumuseţea“ unei femei şi mai ales a unei soţii din rândul celor 
mari. În popor se spune cu malițiozitate că „zestrea mărită 
slutele“. Dând crezare acestei ziceri, ne vom gândi că în societa- 
tea mariajelor aranjate „chipul frumos și luminos“ nu prea are 
importanţă. Fata se dă cu zestrea, așa cum bărbatul se recu- 
noaște drept stăpân fără prea multe mofturi. Oricum, artificii 
de tot felul contribuie la înfrumusețarea trupului: haine, biju- 
terii, peruci, sulimanuri, parfumuri. Dumitrana Știrbei se stră- 
duiește să-și înfrumuseţeze nora împodobind-o cu batiste, horbote 
şi chiar cu un căţelandru, pe care trebuie să-l strângă la piept 
în prezența musafirilor. Accesoriile le comandă negustorului 
Costandin Hagi Popp de la Sibiu: „basmale [batiste] frumoase, 
de cele ce poartă doamnele la piept“, „lucru mai nou“, horbote 
albe numai bune de atârnat la mâneci, un cățelandru „cilibiu“, 
amintind de Milortu, un căţel cu care „englendisea și petrecea 
vremea“ în tinereţe!. 

Despre frumuseţe și urâțenie vorbesc și scriu fără încetare 
cei care au ajuns prin casele și conacele acestor boieri. Mulţi 
remarcă senzualitatea trupurilor înveșmântate în hainele orien- 
tale, sânii care se zăresc pe sub mătasea fină, părul ce se re- 
varsă pe umeri, delicatețea piciorului abia ascuns de poalele 


1. N. Iorga, Scrisori de boieri, pp. 8—50, 26 aprilie 1782, 8 aprilie 1783, 
5 aprilie și 17 mai 1784, 29 iunie 1785. 

anteriului, privirea galeșă și ochii pierduţi în visare. Așadar, 
posturi construite pentru a atrage privirea, dar și priviri lacome 
de senzualitatea și voluptatea acestor „orientale“ întinse pe 
sofale și pe divane, trăgând cu nesaţ din narghilele, șoptindu-și 
dorinţele unor servitori care apar de pretutindeni și care se fac 
cu rapiditate nevăzuțţi, îndeplinind porunci nerostite, care oferă 
cafele și șerbeturi, zaharicale și confeturi, și un pic de afion, 
strecurat în ciubucele de chihlimbar. 

Cea mai potrivită imagine a frumuseţii ne este oferită de 
Iordache Golescu, care deslușește înţelesul cuvântului „misi- 
die“, preluat din turcește și care se referă la fizionomie. „Sem- 
nele cele frumoase de pă obrazul muierii“ ar trebui însoțite de 
nuri, adică „dulceaţa frumuseţii ce împodobește pă muiere și 
amăgește pă om la dragoste ca un magnit, care să zice și lipiciu, 
pentru că să lipește de om“!. Fără „lipiciu“, adică farmec, frumu- 
seţea nu are prea mare valoare... 

Senzualitatea și voluptatea, accentuate de transparenţa 
veșmintelor orientale, de opulenţa bijuteriilor, de moliciunea 
mătăsurilor, de ondularea graţioasă a dantelelor, vor fi trans- 
ferate către cochetărie. Libertatea de a fi peste tot şi oriunde, 
la baluri și la șosea, la teatru și în salon, la bâlciurile de la Moşi 
şi la serbările populare impune o prelucrare a trupului „expus“. 
Or, aflate sub privirile celorlalți, femeile construiesc o artă a 
aparenţelor: „Se gătea bucuros, căuta, de câte ori avea o haină 
nouă, căuta zic, locurile publice, plimbările, nici un bal, nici 
un club, nici un picnic, nici o soare, nici o sărbare de hram nu 
era în care să nu se fi aflat Mărioara ca să-și arate pălăria cea 
nouă, salopu său cel nou“ — astfel este caricaturizată cocheta, 
mereu cu zâmbetul pe buze (într-un opis din Vestitorul beseri- 
cesc, martie 1840), cu chipul abia zărindu-se de sub umbra pă- 
lăriei, cu flori şi pene cât mai multe, aruncând priviri galeșe, 
ondulându-și trupul, făcând să sune volanele de muselină de 
sub care se zăresc vârfurile condurilor cei noi de Viena. 


1. I. Golescu, op. cit., pp. 323—324. 


„PRIMINELI ȘI SULIMANURI“ 219 


„Un pic mai frumos ca dracu”: 
despre frumusețea bărbaţilor 


Societatea valorizează mai puţin frumuseţea masculină. Un 
bărbat ar trebui să fie „un pic mai frumos ca dracu“ sau „băr- 
batul nu stă în frumos“, decretează proverbele culese de Anton 
Pann; așadar, un bărbat nu are prea multe motive să se îngri- 
jească de frumuseţea sa. Despre boierii de altădată se spun mult 
mai puţine când este vorba de frumuseţea obrazului, descrierile 
insistând asupra rangului, dregătoriei, averii, capacităților 
intelectuale, caracterului. Aceste trăsături duc la calificative 
care n-au nimic de-a face cu frumuseţea: sintagma „obraz de 
cinste“ desemnează onorabilitatea unei persoane. 

Ienăchiță Văcărescu trebuie să fi fost un bărbat frumos, sau 
cel puţin unul dintre boierii cu „lipici“, termen atât de drag 
epocii, de numele său legându-se mai multe aventuri amoroase 
cu doamne de rang mare. Aflând de aceste aventuri, norodul 
„scrie“ versuri care cântă un fel de frumuseţe masculină ce tul- 
bură mințile cucoanelor mari. „lenăchiță Văcărescu / ȘŞaden 
poartă la Dudescu / Cu ciubuc de diamant, / Capot roșu îmbră- 
cat, / Cu anteriu de atlaz, / Moare Doamna de necaz“. Legenda 
spune că doamna Moruzi s-a îndrăgostit de acest boier, ferme- 
cător datorită științei de a se face plăcut, care scrie versuri „cu 
libov înfocat“, se îmbracă foarte bogat, pășește ferm și apăsat, 
„ca un brad“, şi strălucește prin inteligenţă. În portretul pe care 
i l-a făcut pictorul Anton Chladek descoperim o înfățișare destul 
de plăcută. Dar trebuie spus că nu știm astăzi ce ar trebui să 
însemne frumos la chipul și la trupul unui bărbat; așa cum nu 
ştim nici care ar putea fi diferenţa dintre plăcut și frumos. 

De la Manolache Drăghici ne-a rămas portretul postelnicului 
Caliarhi, sosit din Fanar, căsătorit cu Ralu Moruz, socotit drept 
„cel mai galantom și zarif din boierii Fanarului“. Zarif este un 
alt adjectiv împrumutat din turcește pentru a exprima nu fru- 
museţea, ci eleganța masculină: „acest boieriu, ajungând a vie- 
ţui la Petersburg [...] monarhul să îndestula ai privi înbrăcămin- 
tea lui ce frumoasă și scumpă care purta în toate zilele, încât 

în multe ori spun că întâlnindu-l la preumblare îl opre și îi 
admira hainele zilei acei, numărând și blanile cele frumoase 
ce purta“. Frumuseţea se reduce la acest boier cronicar, știut 
de conservator, la eleganța și bogăția veșmintelor. În Istoria 
Moldovei, Manolache Drăghici revine deseori asupra acestei 
frumuseți, folosind termenii zarifir şi zariflic pentru a vorbi de 
delicata eleganţă pe care o asigură multele zarafiruri şi zarpale, 
adică podoabele. Tot în Moldova acestei epoci se folosește un alt 
adjectiv pentru a vorbi de frumuseţea agreabilă: ghizdav. Cu- 
vânt de origine slavă, ghizdav înseamnă grațios, plăcut, frumos. 

Multe portrete ale bărbaţilor din trecut ne oferă, în Amin- 
tirile sale, Radu Rosetti. Logofătul Ștefan este „un bărbat nalt, 
bine învălit fără a fi gros, frumos la faţă și sănătos la trup“. 
Răducan Rosetti, bunicul memorialistului, este frumos la chip, 
plin de patos, de bărbăţie și de curaj, ceea ce avea să-i atragă 
simpatia, și mai ales libovul multor femei. Rivalul său e un anu- 
me căpitan Matache, „bărbat de patruzeci de ani, nalt, spătos, 
voinic la trup și înzestrat cu cea mai îngrozitoare păreche de 
mustăţi oacheșe“. La celălalt pol estetic, se regăsește urâțenia 
masculină, sporită de lipsa de caracter și de băutura peste mă- 
sură. Pe lângă faptul că e chel și știrb, având semnele desfrâului 
adânc săpate în obraz, spătarul Alecu Dărmănescu este „zgârcit, 
mincinos și fricos ca un iepure“. Portretele de boieri, păstrate 
la Muzeul Naţional de Artă al României, realizate odată ce moda 
s-a răspândit mai peste tot, înfățișează chipuri diferite. Con- 
standin Cantacuzino este un tânăr de o frumuseţe desăvârșită, 
dar hatmanul Mihalache Manu, căsătorit cu Sultana Mavro- 
gheni, pare, și chiar este, urât. Însă aceste reflecţii nu sunt decât 
judecăţile noastre contemporane, fără a ști cu adevărat care 
era chipul frumuseţii masculine. Este adevărat că aprecierile 
mele despre frumuseţea boierului Constandin Cantacuzino con- 
cordă cu cele ale pictorului Miklós Barabás, care îi este prieten 


1. Manolache Drăghici, Istoriea Moldovei pe timp de 500 ani, tom II, 
pp. 46—47 
2. R. Rosetti, Părintele Zosim, pp. 21-24, 102. 

bun, și care vorbește cu simpatie „de barba frumoasă neagră“ 
a acestuia!. Costumul oriental contribuie foarte mult la impresia 
că acești boieri sunt „groși“ și dizgraţioși, leneși și indolenţi, aspri 
cu slugile și țiganii de pe moșii, slugarnici cu cei mari. 

Secolul al XIX-lea schimbă standardele de frumusețe mascu- 
lină, aducând în prim-plan eleganța franceză, opusă zarifilicului. 
Concurența asiduă a ofițerilor ruși contribuie la această nece- 
sară schimbare. Mai presus de toate, călătoriile și studiile îi 
îndeamnă pe tineri să aleagă comodele haine franțuzești în locul 
lungilor anterie, să-și împodobească chipul cu plete și barbă, 
să se instruiască în arta dansului, să intre în diferite cluburi 
de scrimă. Masculinitatea nu mai are asprimea trecutului, pen- 
tru că modelul este altul, iar lecturile recomandă gesturi, ma- 
niere și vorbe îngrijite. Masculinitatea și onoarea fac acum casă 
bună, oferind tinerilor pretexte pentru a-și dovedi virilitatea 
în jocul duelului2. 

Noi tipuri se conturează pe scena modernizării. Apare acum 
dansatorul de profesie, cel care își pune trupul și picioarele în 
„joc“, modalitate unică de ătrunde în saloanele celor mari. 
Mihail Kogălniceanu oferă portretul unui astfel de dansator, 
care întruchipează trăsăturile unei epoci de tranziție?. Gazetele 
se amuză construind imaginea galantului, berbantului și a cra- 
iului. Galantul este omologul cochetei, despre care am vorbit 
mai sus, căci se gătește bucuros pentru a fi pe placul societăţii 
feminine, profitând de această aparenţă socială. „Fluture“, cum 
îl descrie Dionisie Romanov, într-o povestioară morală, el roiește 
în jurul femeilor „frumoase“, promițând multe, dar urmărind 
doar o dotă consistentă. Cocheta și galantul au acum nevoie 
de artificii pentru a-și ameliora fizionomia, pentru a accentua 


1. Andrei Veress, art. cit., p. 380. 

2. A se vedea Mihai-Cezar Chiper, O societate în căutarea onoarei. Duel 
şi masculinitate în România (1859-1914), Editura Universităţii „Alexandru 
Ioan Cuza“, Iași, 2012. 

3. Mihail Kogălniceanu, Profesie de credință, Editura Tineretului, Bu- 
curești, 1962, pp. 29-43. 

frumuseţea unei trăsături, pentru a spori farmecul unei priviri, 
pentru a întări roșeața unui obraz și prospețimea unor buze. 


Istoria unei peruci 


Cuvântul a ajuns la noi din franțuzescul: perruque. Infor- 
maţii despre primele peruci purtate la noi nu avem, în afară 
de portretul cu impozanta coafură-perucă a domnului, istoricu- 
lui, savantului Dimitrie Cantemir; portretul este un document 
vizual care atestă folosirea ei. Însă în 1716, când își tipăreşte 
portretul în Descrierea Moldovei, Cantemir se află în Rusia. 

O scurtă istorioară de pe la începutul secolului al XIX-lea 
ne arată peripeţiile acestui accesoriu dorit și de cucoanele de 
prin părţile Craiovei. „Iute, și mâniindu-se de fieștece“, după cum 
este descrisă de soacra Dumitrana Știrbei, Catinca, soția vorni- 
cului Barbu Știrbei, întreține o asiduă corespondenţă cu negus- 
torul Constantin Hagi Popp de la Sibiu. În afară de semințe 
de flori, romineală de obraz, gazete și sticle de vin, Catinca Știr- 
bei cere şi o perucă, dar... nu una oarecare; ci una care să as- 
cundă imperfecțiunile unei coafuri nu tocmai în pas cu moda, 
să uniformizeze un păr rebel care nu acceptă canoanele unui 
aranjament artificial. Nefiind meșteri peruchieri la București 
şi trebuind să se conformeze nu unui canon intern, ci unui model 
preluat de aiurea, Catinca cere să i se aducă o perucă ce nu 
prea mai era la modă prin alte părţi ale Europei. După succesul 
dobândit pe vremea regelui Ludovic al XIV-lea, când peruca se 
înălțase și se diversificase, după ce în secolul al XVIII-lea pe- 
ruca fusese adoptată și de bărbaţi ca însemn al unor profesii, 
în secolul al XIX-lea va reveni la scopul său inițial: împodobirea 
aristocratelor bătrâne. Catinca o fi fost una dintre ele. 

Plecând de la un model cunoscut, peruca purtată de cu- 
coana Marghiolița, Catinca își proiectează propriile dorinţe și 
idei de frumuseţe: „mă rog pentru hatârul și dragostea mea 
să chemi dumneata [Hagi Popp — n.n., C.G.-V.] pă perucaș și 
să-i poruncești ca să-mi facă o perucă și, după cum arăt dumitali, 
părul să fie ales dună fața părului care trimisăi“. Urmează 

considerații pe seama perucii cucoanei Marghiolița: frumoasă 
perucă, dar prost aranjată, așa că meșterul peruchier ar trebui 
să mai țeasă părul că prea se smulge de cum îl atingi, și e cam 
rar pe ici, pe colo, și cam scurt și culoarea cam nepotrivită cu 
tenul dumneaei („Fața părului iaste tot ca cel care au fost la 
perucile coconi Marghiolițăi, tot așa să fie dă închisu, forma 
să fie tot ca acelea, și de largă, și de naltă, tot ca aceia, și după 
cum este forma aceia, așa să fie și aciasta, că mi-au plăcut; 
numai atât nu mi-au plăcut că părul nu este țesut tare, ci, de 
unde îl apuci, dă acolo iese“). Și ca să fie sigură că va ieși ce 
trebuie, Catinca trimite o șuviță de păr, însoţită de instrucțiuni 
când mai precise, când mai puţin exacte: „după cum este proba 
părului, cât să va putea, și mai închisă, fiindcă acesta este din 
vârf, şi din vârf este totdeauna mai dășchis părul [...] cel din 
dărătu să fie lungu, iar numai cel care vine denainte să fie mai 
scurtu, iar cel care vine de dindărăt să fie tot o potrivă“. Perucile 
pudrate și buclele artificiale își trăiseră ultimele clipe de glorie 
prin saloanele pariziene și cele vieneze, iar acum ajungeau și 
la cucoanele valahe, ajutându-le să-și sporească frumusețea. 
Ce va fi înțeles meșterul perucaș din sfaturile cam confuze 
ale cucoanei e greu de imaginat. De la Sibiu, cucoanei i-a fost 
trimisă la Craiova o grozăvie deperucă. Replica nu se lasă mult 
așteptată: „n-a fost după cum amscris eu, că ai grămădit păr 
foarte mult [...] ar fi fost destul cel care este pe spate să fie lângă 
cel din frunte [...] este o batjocură prea mare [...] este un lucru 
care nu'l poci purta, fiind păr prea mult și să face capul cât o 
baniţă și nu sunt obicinuită acest feli [...]“. Urmează alte indi- 
caţii, trimise odată cu peruca: „vei vedea dumneata care este 
alesu dă mine, să să scoaţă, că l-am legat cu aţișoară să-l cunoşti 
dumneata, fiind scurt și ciupit [...] Toată peruca să fie 50 dra- 
muri, cu scufă cu tot, fiindcă această modă iaste după cum 
purtăm“!. În aceeași epocă, Mărioara Rosetti scrie de la Iași, 
pe 27 septembrie 1810, că vrea să i se facă două peruci, nu una. 


1. Nicolae Iorga, op. cit., p. 50, 28 iulie 1810, 10 august 1810; vezi și 
Constanţa Vintilă-Ghiţulescu, De la ișlic la joben, ed. cit., p.183. 

Până va fi primit Catinca Știrbei peruca perfectă, moda pe- 
rucilor trebuie să fi apus, înlocuite de bucle, cârlionți, zulufi. Zinca 
Samurcaș, Smaranda Catargi, Elena Miclescu apar în tablouri 
cu zulufii revărsându-li-se pe umeri sau ieșind cu îndrăzneală 
de prin bonete, lăsându-ne să ne întrebăm cu ce fel de instru- 
ment „fierbinte“ i-au modelat. Buclele la modă nu fac casă bună 
cu chipul oricărei cucoane: și Smaranda Catargi, și Elena Miclescu 
par să țină cont doar de modă, și nu de faptul că aceste coafuri 
le alungesc feţele și le urâțesc fizionomiile. Buclele, cârlionții, 
părul negru sunt la modă și orice cucoană se dă în vânt să fie 
ca celelalte „dame mari“, cercând peruci felurite și chinuindu-se, 
cu felurite bozii și reţete, să obțină o culoare apropiată. 


De n-ai da cu suliman / Nu ti-ar face pielea un ban 


Boială, dres, suliman, văpsea, romineală, zugrăveală, sunt 
cuvinte care amintesc de sulemenirea chipurilor. Sulimanul este 
un sublimat de mercur întrebuințat la prepararea fardurilor. 
Este atât de mult folosit, încât ajunge să desemneze de unul 
singur „dresul“ cu care se dă pe obraji. Uneori în compoziție 
intră și ştiubeciu, un fel de sare de plumb, dar și gogoși de ristic, 
piatră acră și piatră vânătă. Termenii provin mai toți din limba 
turcă: siiliimen, istiibeg, rastyk.! Abia la începutul secolului apare 
şi „ceruză“, cuvânt de origine franceză. Când este folosit în exces, 
sulimanul provoacă isterii, schimonosește chipurile; „femeile 
fac uz de suliman peste măsură, ceea ce face o impresie proastă 
a nervilor, și cu timpul transformă fața cea mai frumoasă în- 
tr-una nemaipomenit de urâtă“, crede doctorul Wolf, medic al 
Iașilor între 1780 şi 1797. El insistă asupra faptului că moldo- 
vencele își vopsesc pleoapele, genele, sprâncenele cu acest suli- 
man, un amestec de „antimon alcoolizat și gogoși de ristic“. Dar 
cum nu există o știință medicală îndeajuns de avansată pentru 


1. Pentru denumiri, vezi Lazăr Șăineanu, Influența orientală asupra 
limbei şi culturei române, Vocabularul II, Vorbe populare, 1, Bucureşti, 1900, 
pp. 328 și 338. 

2. P. Gh. Samarian, o». cit., II, p. 410. 

a vorbi de trupurile bolnave, frumuseţea chipului este strâns 
legată de sănătate!. 

Contele Langeron scrie că boieroaicele au renunţat repede 
la moda orientală, dar nicidecum la sulimanuri și la folosirea 
lor în exces: „Numai la dresuri n-au vrut să renunţe niciodată. 
Faţa lor este vopsită cu toate culorile“ (CS, X,, 937). Conside- 
rându-le „lucruri deavolești“, Biserica cere domniei să interzică 
„sulimanurile“. Iată cum sună porunca domnească din 20 mai 
1796: „Fiindcă ori ce lucru vătămător care aduce stricăciune 
la trup și la suflet și care pricinuiește defăimare nu iaste cu 
cale a să trece cu vederea, întru care fiind și sulimanul, care 
să pune pă chipuri, nu numai la trup de stricăciune și la suflet 
de vătămare neprimit fiind de Biserică. Poruncim dar ca după 
primirea domnescului nostru pitac să chiemi pă preoții duhov- 
nici din toată politiia spre a-i îndatori ca să dea duhovnicească 
învățătură și îndemnări fiecăruia de a se face părăsire de acest 
lucru vătămător ce iaste o părere de podoabă deșartă care nu 
iaste de nici un folos“. „Podoabă deșartă fără de folos“ grăiește 
domnul; nu de aceeași părere sunt doamnele și cucoanele care 
nu se sperie nici de porunca domnească, nici de judecata divină. 
Așadar, nu se grăbesc să renunţe la sulimanul menit să ascundă 
multe, mult prea multe imperfecțiuni închipuite ale tenului. 
Ştim însă mult prea puţin despre opinia medicilor sau despre 
efectele folosirii îndelungi a splimanului, care are o puternică 
acțiune chimică, așadar destul de vătămătoare pentru trup. 

„Boiul măsurat“ este totuși pe placul bărbaţilor, dacă ar fi 
să-l credem pe Rigas Velestinlis când descrie portretul unei iu- 
bite imaginare cu „frumoase alcătuiri, cu încuviințată și cu des- 
fătată zâmbire“?. La rândul său, Iordache Golescu vorbește 
de măsură, necesară și complementară, când descrie un chip 


1. Catherine Lanse, „Images, masques et visage. Production et consom- 
mation des cosmétiques à Paris sous PAncien Régime“, în Revue d'histoire 
moderne et contem poraine, 55-—1, 2008, p. 12. 

2. ANIC, Fond Manuscrise, mss. 141, ff. 102'—-1037. 

3. Alexandru Duţu, Cultura română în civilizaţia Europeană Modernă, 


Minerva, București, 1978, pp. 186-188. 

frumos care ar trebui să aibă și „nuri“, și „misidii [fizionomie] 
bune“. „Albeaţa singură nimic nu folosește, cum o muiere albă 
la față, dar fără nuri și misidii bune“, explică Golescu, oferin- 
du-ne de fapt o informaţie nouă, despre folosirea fardului alb, 
pe bază de ceruză, întrebuințat la cosmetizarea feţei, și în 
Franţa, în secolul al XVIII-lea, despre care scrie și Catherine 
Lande. Abia peste masca de bază, de ceruză, se punea „rominială 
de obraz“ şi „pomadă“, aduse de negustori de la Sibiu; mai apoi 
se înnegresc sprâncenele cu gogoși de ristic, și se ascund firele 
albe de păr cu henna. 

Cucoanele se dădeau în vânt și după tot felul de artificii în 
stare să preschimbe până și chipul cel mai puţin înzestrat de 
la natură. Un artificiu menit a oferi graţie constă în aplicarea 
pe obraz a așa-numitelor muse, adică hârtie neagră decupată 
sub formă de steluță sau de „luniţă“, cum scrie Iordache Golescu, 
folosite drept „podoabe“. Moda benghiurilor duce şi la preluarea 
cuvântului din turcește. Cosmeticele și fardurile revin pe listele 
de cumpărături, fel de fel de rețete sunt născocite și puse în circu- 
laţie de medici și de farmaciști. Pe la 1798, cucoanele citiseră 
prin gazete despre miraculoasele beneficii ale unui săpun de 
obraz, iar căimăcăneasa Caragea se grăbește să comande vreo 
patru calupuri; altele cer romineală de obraz, funţi de pudră, 
sulimanuri!. 

Un proverb al lui Anton Pann surprinde în acest tip de fru- 
museţe o trăsătură comportamentală: „a venit sulemenită și 
se duce terfelită“. Explicaţia ține de maniera de prezentare în 
public: „se zice de aceia care folosesc într-un scop rău frumu- 
sețea lor“ (Zanne, 1/93), care înșală prin înfățișarea chipeșă. 

Mai multe plante sunt cunoscute și folosite pentru calitățile 
lor terapeutice: trandafirii, ghioceii, socul, trei-frați-pătaţi, fragii, 
zmeura, pelinul, coada-cocoșului, liliacul, rozmarinul, pelinul, 
crinul. Ele intră în diverse rețete de cosmetice menite să susțină 
frumuseţea obrazului. Sau în băi „întăritoare“, care înlătură 
zbârciturile, netezesc pielea și înfrumuseţează trupul. 


1. Nicolae Iorga, op. cit., p. 34, 9 octombrie 1798. 

Doctorul Ștefan Episcupescu le oferă femeilor o serie de re- 
țete de „ape mirositoare“ cu întrebuințări mai ales în menți- 
nerea frumuseții trupului, obrajilor, mâinilor, unghiilor, dinți- 
lor, părului etc. Pentru fiecare parte vizibilă a corpului există 
un leac pentru refacere și un leac pentru menținere și înfrumu- 
sețare. Mai întâi, o piele frumoasă trebuie să treacă printr-o 
perioadă de refacere: de pe obraz se scot negii, „coșii“, petele 
de vară, zbârciturile. Pentru fiecare neajuns există o rețetă și 
un mod de aplicare. Apoi obrazul se împrospătează cu „apă de 
obraz“, un amestec de esențe din cele mai parfumate plante: 
trandafiri, soc, pelin, liliac, crin, căpşuni. Calitățile acestui pre- 
parat miraculos sunt multiple, lăudate fără oprire de doctorul 
Episcupescu: „scoate și curăţă tina și albește pelița obrazului 
şi dă față și lustru de lumină, fereşte coşitul și jupuitul obra- 
zului, cum și petile de vară“. Și, așa cum recomandă și reclamele 
de azi, utilizarea se face în funcţie de vârstă: tinerele până în 
20 de ani pot aplica această apă doar o dată pe zi, cele de 30 de 
ani, de două ori pe zi, cele de 40 pot utiliza apa de trei ori pe 
zi. În fruntea acestor leacuri de află „duhul crăiesii“, o rețetă 
complicată, cu apă de crăiasă, smirnă, sacâz, clei și camfor, care 
asigură frumuseţea cocoanelor de cincizeci de ani!. Nici buzele 
nu sunt uitate, căci vântul primăverii și frigul iernii le pot de- 
teriora, doar „untul de ceară“ le menţine frăgezimea. 

Episcupescu e în pas cu timpul. Nevoia de bani îl împinge 
să publice cărți, scrise astfel încât să nu rămână cu ele în ladă. 
Reţetele lui ne ajută să cunoaștem foarte bine problemele femei- 
lor. Frumuseţea se judecă încă în funcţie de aparenţe, de ceea 


1. În Moldova, apa de soc este la mare căutare, ea având aceleași pro- 
prietăţi, dar necesitând mult mai mult efort și mult mai multe ingrediente, 
printre care: lapte de capră, miez de franzelă, spumă de mare, albușuri 
de ou sau „un pui de hulub sau de găină alb şi puiul cu peni cu tot“. Frumu- 
seţea chipului și mirajul tinereții vor fi îndemnat pe multe cucoane să 
sacrifice hulubi și să caute prin cuibare după ouă, sperând la miracolul 
promis. Reţetele și analiza lor la Maria-Magdalena Szekely, „Bucate și 
leacuri de altădată“, în RIS, VIII-IX, 2003-2004, pp. 204-236. 


228 PATIMĂ ȘI DESFĂTARE 


ce se vede. Nu doar obrajii, ci şi mâinile se bucură de atenția 
doctorului. Albeața mâinilor este la mare preț. Așa că se caută, 
se scriu, se încearcă rețete pentru albirea mâinilor. Necesare, 
dacă ne gândim că în această epocă mâinile încă trudesc aproa- 
pe zi de zi. Se începe cu „un săpun de moirea și supțţierea și 
albelalța mâinilor“, care conţine migdale amare, „săpun de cel 
bun“, smirnă, „cleiu de Mira“, miere albă, unt de trandafir, unt 
de Livant. Apoi se curăță unghiile, se ung cu „terpentin [tereben- 
tină] de Veneţia“ și se presară cu sacâz de vioară. 

Creşterea părului se stimulează cu „muguri de plop, frunză 
de dafin, de rozmarin nemţesc, de ienupăr, sămânță de molotru“. 
Culoarea se poate alege: castaniul se obține cu apă de var, pia- 
tră-vânătă şi apă de trandafiri, negrul se obţine cu „cristaluri 
albe de argint silitros“ topite în apă de trandafiri. Părul blond 
nu este încă la modă. Chelboșilor li se promite păr cât mai mult 
dacă se ung cu leșie și apoi, de două-trei ori pe săptămână, folo- 
sesc o alifie din „untdelemn, unt de dafin, unt de alune, floare 
de pucioasă, praf de scrum de căpățână de câine arsă“. Apar 
chiar şi reţete pentru păstrarea și îngrijirea pielii în timpul sar- 
cinii, când vergeturile pun stăpânire pe pântece: untul de mig- 
dale este recomandarea doctorului Anastasie Fătu, în Manua- 
lul său pentru moașe (p. 48). 

Nocivitatea sulimanului nu este condamnată încă de către 
medici. Ceea ce medicii francezi, de pildă, consideră periculos, 
vorbind despre cosmeticele „otrăvite“ care atacă pielea, nervii, 
trupul, e aproape ignorat în această parte a lumii. Tema toxi- 
cităţii fardurilor apare târziu, odată cu dezvoltarea noţiunii de 
„igienă“, care duce la inversarea raportului artificial-natural, 
în favoarea celui din urmă?. 


1. Șt. Episcupescu, op. cit., pp. 294—323. 

2. Vezi G. Vigarello, op. cit., p. 147. Catherine Lanoă, «La câruse dans 
la fabrication des cosmétiques sous PAncien Régime (XVI*-XVIIIE siècles)», 
Techniques & Culture [online], 38 | 2002, publicat pe 29 aprilie 2005, consul- 
tat pe 29 iunie 2014. URL: http;//tc.revues.org/224. 

Miresme şi mirosuri 
„Muierea curată 
De miros te îmbată“ 
Iordache Golescu 


Mirosurile și miresmele preocupă minţile și stimulează în- 
demânarea. Răsăritencele nu prea au nevoie de „miroase străi- 
ne“ pentru a ascunde crusta murdăriei, crede Ștefan Episcu- 
pescu, întrucât mirosul trupului lor „îndestulează podoaba 
frumuseţii“. Celelalte etnii au mirosuri specifice şi sunt identi- 
ficate după „duhoare“. De pildă, țigăncile ar avea duhoarea lor, 
care provoacă „scârbă“, dacă ar fi să-l credem pe loan Baldovin. 
E obsedat de mirosul de „cioară“. Este adevărat că „scârba“ îi 
trezește simțurile olfactive abia după ce află că soția lui este 
pe jumătate țigancă, roabă răscumpărată. Să fie un moft? Mai 
degrabă da, din moment ce duhoarea se transformă în mireasmă 
când pretinde ca zestrea să fie mărită!. 

Mirosul trupului este cel „mai trăgător și mai dăzmierdător“, 
întrecând toate celelalte „miroase“, chiar și „duhul gurii“. El 
joacă un rol important în jocul seducţiei pentru că „are acea 
minunată și puternică lucrare de trage aburul cel bărbătesc“ 
sau cel „fămeesc“, după împrejurare. „Tragerea magneticească“ 
se concentrează în jurul „aburului“, al mirosului trupului, iar 
cu cât acest trup este mai „limpede“ și mai curat, mai ferit de 
„putoarea îngălăciunii“ și de „mirosul strein“, cu atât va fi mai 
atrăgător, mai seducător, mai dorit, fără a fi nevoie de „graiuri 
mângâioase de dragoste“2. 

Miresmele se asociază cu curăţenia, mirosurile sunt mai 
apropiate de „putoare“, murdărie, transpiraţie acră și înecă- 
cioasă, halene grele. Mirosurile pot fi mai întâi de toate ascunse 
sub aparenţa miresmelor, înainte de a fi cât de cât îndepărtate 
de apă. Miroasele au fost inventate înaintea apei, ele sunt capa- 
bile să ţină sub control mirosurile. Sulfina, levănţica, busuiocul, 


1. BAR, Fond Manuscrise, mss. 4027, ff. 105—106”, 20 ianuarie 1830. 
2. Șt. Episcupescu, op. cit., pp. 158—159. 

socul, crinul, trandafirii, rozmarinul și multe alte ierburi, tre- 
cute prin alambic, servesc la înmiresmarea și la împrospătarea 
părților vizibile ale trupului. 

Apa de trandafiri este parte integrantă a unei practici coti- 
diene; înainte de masă sau în timpul mesei, slugile se plimbă 
cu apa de trandafiri printre boieri și invitaţii lor, care își înde- 
părtează de pe degete grăsimile sau resturile felurilor servite. 
De altfel, apa de trandafiri are o întrebuințare foarte largă: clă- 
tește degetele, spală fețele, parfumează gurile. Și cum între- 
buinţarea ei este o obișnuinţă, apa de trandafiri nu pare un lux 
pentru o mare casă boierească. Se fabrică în casă, împreună 
cu alte esențe sau dulceţuri: „am scos și esenţă triplă de tranda- 
firi, adică am trecut-o de trei ori prin alambic“. Aceasta este 
ocupaţia lui Costache Caragea în timpul fericitei șederi în 
singurătatea de la Pașcani. Minunaţii trandafiri din Moldova 
lui Costache Caragea ajung în borcane, transformați în dulceaţă, 
dar și în alambic, pentru a se transforma în parfumuri. 

Nu trupul se parfumează, ci obrazul, cu „apă de Franța“. 
Mâinile primesc aroma apei de trandafiri, parfumul moscului 
sau duhul crăiesei. Episcupescu preamăreşte parfumul curățe- 
niei trupului, singurul capabil să „magnetizeze“. Cum acest par- 
fum nu prea este la modă, doctorul recomandă o serie de prepa- 
rate înmiresmate capabile să ţină în aria suportabilului diferite 
sudori și duhori neplăcute. „Apele cele mirositoare de ștersul 
obrazului și al pieptului să fac din flori mirositoare, proaspete 
din vremea înfloririi lor, cu apă de ploaie“, în căzănele de aramă 
curate și spoite. Prima dintre aceste ape este apa crăiesei, care 
nu are nici o legătură cu floarea — crăița —, ci cu măreţia impe- 
rială. Flori de portocal, lămâi, iasomie, soc, rochia rândunicii, 
mentă, rozmarin nemțesc și livant, macerate la cald și trecute 
prin alambic fac puterea acestei ape. Dar ea se adresează tot 
obrazului pe care îl ajută să devină mai „înviorat“ și mai neted 
prin înlăturarea „zbârciturilor“. Cucoanele trecute de prima 
tinerețe au mare nevoie de acest „duh mirositor“, care, în ames- 
tec cu apa de obraz, face minuni pe feţele ofilite de vreme: „în- 
tinde pelița de zbârecituri, o netezește și-i dă față și luceală de 

frumuseţe“!. Parfumarea „pieptului“, adică a regiunii din jurul 
gâtului, apare ca o necesitate, pentru că pieptul este oferit 
privirii de noua modă a decolteurilor cât mai adânci. 

Folosirea acestei ape este destul de veche. Printre cheltuie- 
lile din 1752 ale marelui vistier Toader Palade, se află și cum- 
părarea repetată a acestei ape parfumate: „o steclă apa crăisăi“ 
(30 de bani), la care se adaugă cumpărarea de ocale de săpun 
bun și săpun prost pentru curăţenia tuturor?. 

Nu ştim mai nimic despre felul în care sunt manufacturate 
aceste produse de frumusețe. Există oare în Moldova și în Țara 
Românească parfumieri și bresle ale lor? Dar fabricanți de su- 
limanuri? De acestea din urmă cred că se ocupă spițerii, de fabri- 
carea și distribuirea lor îngrijindu-se spiţeriile. Pe de altă parte, 
elaborarea și prescrierea reţetelor de înfrumusețare și întinerire 
de către medici se înscrie în logica vremurilor, când toate acestea 
fac parte din practica medicală. 


Baia şi butoiul 


Medicul Constantin Caracaș descrie, în Topografia Valahiei, 
edificiul băilor din București. Băile aparţin unor „antreprenori“ 
care iau bani de la fiecare client. Așadar, accesul într-o baie 
nu poate fi decât limitat. Totuși, o parte a populaţiei Bucureș- 
tiului folosește serviciile băilor pentru că înaintea curăţeniei 
se află desfătarea, înaintea igienei se află plăcerea. În încăperi 
mici și strâmte, un amestec de saună și baie, 10-12 trupuri sunt 
îmbăiate deodată de către băieși. Există însă camere pentru 
femei și camere pentru bărbați. Mai întâi se freacă membrele 


1. Ibidem, pp. 297-301. În aceeași epocă, în Moldova circula cu succes, 
dacă privim lista prenumăraților și a exemplarelor cerute, cartea lui Ioan 
Albineţ, o traducere adaptată a unei Microbiotici, scrisă de un medic ger- 
man: Microbiotica sau Regule pentru păstrarea sănătăţii şi prelungirea vieții, 
alcătuită în limba germană de I.F. Soberhhaim, doctor mediţinei şi a hirur- 
ghiei, iar pe cea românească tradusă de Ioan T. Albinet, supleant profesor 
de ritorică şi istorie la Academia Mihăileană, Eșii, în tipografia Albinei, 1838. 

2. M. Mârza, art. cit., pp. 386-387. 

cu o gevrea, apoi se spală tot corpul cu „mult săpun“ și, în sfârșit, 
îi vine rândul și capului. Apa caldă și apa rece înlătură săpunul 
şi menţin trupul în amorţire două-trei ore. Baia nu este numai 
un prilej de curăţenie, ci și de petrecere. Clienţii se bucură de 
întâlnire chefuind în sala de îmbrăcare ceasuri bune, cu lăutari, 
cu gustări, cu băutură. Încăperile mici, lumea multă, aburii fier- 
binţi, mirosurile trupurilor și ale rufelor puse la uscat fac ca 
atmosfera să devină foarte repede „puturoasă“. În plus, băie- 
şii nu acordă atenţie curățeniei: cearşafuri neschimbate, cârpe 
ce trec de la un client la altul, pânzeturi îmbâcsite, maladii con- 
tagioase propagate cu ușurință. Scopul unei astfel de băi este 
„desfătarea și moliciunea asiatică“, nicidecum „curăţenia tru- 
pului“, pur și simplu „fiindcă nu se păzeşte curăţenia cuvenită 
la așternuturi și la rufe“!. Un alt pericol important sunt bolile 
venerice, băile fiind percepute, cel puţin în Occident, ca un im- 
portant factor de contagiune, motiv de a fi ocolite?. 

Totuși, băile există: baia cea veche de lângă Mitropolie, ceea 
ce presupune că tot pe lângă Mitropolie mai e o baie, care se 
şi alimentează din Dâmboviţa; baia de la Curtea Veche; baia 
de pe Podul Calicilor; feredeiele pomenite prin orașele moldave. 
Dacă ținem cont de apropierea de lumea otomană, unde baia 
face parte dintr-un ritual obligatoriu, am putea spune că băile, 
atât de prezente, mai ales în cele două capitale, unde se tot 
perindă turcii-otomani, le sunt destinate; totuși, de ele profită 
atât băștinașii, cât și diferiţii „călători“, curioși și avizi de a 
scrie despre o așa invenţie. Mahalagii din București asociază 
baia cu prostituția. A merge la baie este perceput în epocă ca 
a săvârși ceva imoral, a te deda desfrâului. O mahalagioaică 


1. C. Caracaș, op. cit., pp. 119-122. Inventarul băii de la Șelari, București, 
aflată în arenda lui Gheorghe Constantin între 1826 și 1832 menţionează 
o serie de piese folosite la servirea cafelei: ibrice de aramă pentru șerbet, 
de tinichea pentru cafea, tăviţe de alamă pentru ciubuce, ciubuce cu capul 
de chihlimbar, tavă de Lipsca cu filigene și zarfuri, farfurioare, linguriţe, 
chisele, de tinichea sau de argint etc. (G. Potra, Din Bucureștii de altădată, 
pp. 147-148). 

2. N. Elias, La civilisation des mæurs, ed. cit., p. 243. 

cumsecade n-ar trece niciodată pragul unui astfel de stabiliment, 
chiar de ar ști că nu se mai spală până la sfârşitul zilelor ei. 
Iar când unele dintre ele îndrăznesc totuși să se aventureze... 
scandalul este gata: „la trecuta lună noiembrie 10, întâmplân- 
du-se nevasta lui a merge la baie cu alte cadâne, îmbrăcată și 
ea în căefir turcesc, ca să să îmbăieze, numitul Aldea s-au în- 
tâmpinat pă pod cu dânsa“. Zurbalâcu'i gata! Soţul își reven- 
dică soţia, turcii — clienţii băii — o vor pentru ei, și până la urmă 
trebuie să intervină aga!. 

Doctorul Andreas Wolf vorbește despre folosirea acestor băi 
de către turcii din capitala Moldovei, dar și de faptul că unii 
dintre boieri se bucură de binefacerile lor. Pe la 1780, Iașiul 
are trei feredeie importante: lângă curtea domnească, la Beilic 
(folosită mai ales de turci), în dosul Mitropoliei. Cea mai 
frecventată pare a fi ultima, unde „iarna și vara merg mai ales 
tinerele cucoane în fiecare lună“, deseori pentru a se epila cu 
„un praf epilator“. Accesul este restricționat de plata unei taxe 
de „zece-douăzeci de parale când ies de la baie“ (CS/10, 1275). 

Feredeiele obștești pot deveni o afacere profitabilă. Și, ur- 
mând exemplul capitalelor, orașele mari deschid astfel de instru- 
mente ale igienei. loan Botezatu deţine, în 1846, în Iași, un 
feredeu „cu trii odăi, cu sală prin mijloc de cărămidă, cu sobi, 
uși şi geamuri acopiriti tot cu scânduri“?. În târgul Fălticenilor, 
doctorul Ioan Diaconovici concesionează izvoarele unui localnic 
pentru a construi o baie publică. Afacerea trebuie să fi mers 
destul de bine din moment ce proprietarul se împotrivește ca 
izvoarele Buciumenilor să devină ale tuturor și să alimenteze 
orașul cu apă, și nu să servească doar feredeului său?. Unele 
case boierești dispun de „băi private“, iar numărul lor crește 
pe măsură ce moda secolului al XIX-lea se răspândește. Restul 


1. BAR, Fond Manuscrise, mss. 644, f. 197. 

2. Mihai-Răzvan Ungureanu, Convertire şi integrare religioasă în 
Moldova la începutul epocii moderne, Editura Universităţii „Alexandru loan 
Cuza“, Iași, 2004, p. 115. loan Botezatu integrează această comoditate a 
lumii moderne, casele sale dispun de feredeie, deși nu este cine știe ce bogat. 

3. Artur Gorovei, „Folticenii“, art. cit., pp. 434-435. 

populaţiei se spală în lighean, în butoi, la gârlă, când plouă, 
sau la baia publică. 

Doctorul Episcupescu laudă mult calitățile curative ale apei 
şi oferă o reţetă de „baie întăritoare“, ce ar putea fi urmată „o 
dată și de două ori pe săptămână“, negreșit numai în zilele „cele 
mai frumoase și mai luminoase“, în odăi curate și bine aerisite. 
Baia e recomandată tuturor (femeilor și bătrânilor, bolnavilor 
şi sănătoșilor) și în orice scop: „de înviorare, de întărirea trupu- 
lui, de sănătatea și frumuseţea trupului“. „Scăldătorul“ și „scăl- 
dătoarea“ se pot cufunda în apa „dreasă“ cu o serie de ierburi. 
Apa, caldă cât „va răbda mâna“, se drege cu frunză de izmă de 
grădină, frunză de mătăcină sau lămâiţă, frunză de rozmarin, 
frunză de jadeș, frunză de cimbru, floare de soc, floare de mușe- 
ţel, floare de livant și foi de floare de trandafir, peste care se 
adaugă „o vadră de vin“, dar nu orice vin, ci din cel „bun“. O ju- 
mătate de ceas se petrece în marele butoi parfumat și îmbietor, 
după care trebuie negreșit să se intre în așternut, „spre odihna 
somnului“!. Nici n-ar fi de mirare, dacă ne gândim că nu numai 
miroasele binefăcătoare ale ierburilor penetrează trupul, ci și 
aburii îmbietori ai alcoolului. Cum să nu te apuce somnul?! 

Când redactează un manual de bună-creşștere a pruncilor, 
spre folosul părinților, Damaschin Bojincă, cel ce avea să fie 
mai târziu profesor de drept la Academia Mihăileană, reco- 
mandă baia ca măsură profilactică, neapărat trebuincioasă. Iată 
ce scrie: „înțelegeţi pruncilor cum că de nu vă veţi spăla voi de 
adeseori, atunci porii sau găurițele pe pelea voastră încet, încet 
așa se vor astupa, cât sudoarea nu va putea, după cuviință să 
străbată și să lunece afară“. 

Baia este, mai întâi de toate, apreciată ca metodă de comba- 
tere a unor boli. În acest scop, este folosită și de Eufrosin Poteca. 
În 1847, aflat în „slăbiciune“, călugărul îl consultă pe medicul 
Sechel, care „îi didese o reţetă pentru băi“. Conștiincios, Poteca 
prepară douăzeci de zile la rând băi calde „cu tărâțe de grâu 


1. Șt. Episcupescu, op. cit., pp. 295—297. 
2. D.T. Bojincă, Direguitoriul bunei-creştere, p. 173. 

şi săpun prost“ și își curăță organismul cu o fiertură de zer pre- 
parată din „una oca lapte fiert cu cicoare, păpădie, dreagaveiu 
şi coada șoricelului“. Tratamentul este urmat astfel: „întâiu 
luam această curățenie dimineaţa, apoi după ce mă scotea de 
trei ori, beam cafea cu lapte; apoi, după un sfert, intram în pu- 
tina cu apă heartă, și într-însa era sacu cu tărâțele și cu săpunul 
ce ferseseră înpreună“. Deși baia curativă i-a fost de ajutor, Po- 
teca preferă să facă o cură de 20 de băi, însă în celebra stațiune 
balneară de la Mehadia. 

O adevărată dezbatere despre proprietăţile curative ale 
băilor, o dezbatere medicală, se înțelege, are loc în publicaţiile 
vremii. Ce fel de băi: calde sau reci? Episcupescu, de pildă, este 
împotriva băilor reci, și chiar se oțărăște la cei care susțin 
contrariul. Constantin Vârnav, în gazeta Povăţuitorul Sănătăţei, 
laudă și susține proprietăţile „întăritoare“ și „vindicătoare“ ale 
băilor reci’. Oricum, în orașe încep să apară stabilimente care 
oferă, pe lângă desfătare, și posibilitatea de a urma diferite cure. 

Apa vindecă, întărește și abia apoi curăță. Apa și săpunul, 
folosite pentru igiena zilnică, încă nu aparțin cotidianului, chiar 
dacă doctorul Caracaș sau doctorul Episcupescu le recomandă 
ca leacuri imbatabile în păstrarea sănătăţii trupești. Apa este 
unul dintre ingredientele unor combinaţii folosite la revigorarea 
organismului slăbit, la înfrumusețarea chipului ofilit, la cură- 
țarea trupului molipsit de boli. Apa și trandafirii redau strălu- 
cirea chipului, apa și piatra de var alungă „îngălăciunea“, apa 
şi vinul aduc vigoare trupului etc. 


1. Eufrosin Poteca, op. cit., pp. 104—105. 

2. Șt. Episcupescu, Practica, pp. 483-486. Iată textul: „Băile cele reci 
încleesc urda pielii feții trupului, sbârcesc pielea ca de gâscă și închide porii 
ei, mână toată abureala și umezeala din faţă în cele din lăuntru lui, face 
adunare și îmbulzeală de zemuri, prin organele și sistemele lor, și de sânge 
în pântece [...] după scăldătură simți adesea ori o durere și ameţeală de 
cap, din îmbulzeala sângelui într'însul“. 

3. Povăţuitorul sănătăţei şi a economiei, nr. 5, 6, 7, 8, 1844. 


236 PATIMĂ ȘI DESFĂTARE 


Lucrarea curăţeniei 


Apa, ca element esenţial în menţinerea sănătăţii și a frumu- 
seții, este preamărită și recomandată cu insistență de către 
doctorul Ștefan Episcupescu. „Curăţenia trupului, a hainelor, 
a casii şi a împrejurului ei este cel mai mare folos al sănătăţii 
şi de cea mai mare podoabă a frumuseții omului“, scrie în cartea 
Practica doctorului de casă. Femeia este cea care trebuie să păs- 
treze această curățenie. 

Mărturiile celor care au ajuns prin casele românilor sunt 
contradictorii sau, mai bine zis, complementare: unele vorbesc 
de mizeria sfidătoare, altele de curăţenia parfumată. Există și 
un anotimp al curățeniei, când gospodinele spoiesc şi primenesc 
casa, ograda, așternuturile, grădinile, cămările. Primăvara, 
înaintea marii sărbători a Paştilor, curăţenia face parte dintr-un 
ritual de pregătire. Așa cum se primenește trupul, așa și casa 
trebuie primenită și spoită. În primăvara anului 1751, înaintea 
Paștelui, Radu pietrarul câștigă bani frumoși spoind casele 
boierului Toader Palade: „3 lei și 90 de bani: Radului pietra- 
rului de au văruit casăli de Paști“. Cu aceeași ocazie se spoiesc 
vasele de prin bucătărie, altă treabă costisitoare: „2 lei și 30 
de bani: 1 oc[ă], o letră spoiallă] pintru vasăli ce s-au spoit di 
Paști“, „30 de bani, ţiganilor care au spoit vasăli“. 

Aerisirea este cu atât mai necesară, cu cât totul scoate fum: 
sobele, lumânările, narghilelele, ciubucele, lulelele, cărbunii, 
bălegarul uscat, crengile etc. Fumul sobelor se lipește de suflete 
şi de haine, rămâne pe tavan, desenează pereţii. Cum nu poate 
fi oprit, se încearcă altoirea lui cu alte mirosuri, astfel încât 
să devină suportabil. Manolachi Drăghici le recomandă gospo- 
dinelor iarba-mare, adunată din timp, înșirată pe aţă și spân- 
zurată de tavan, fiindcă mirosul său plăcut îl dovedește pe cel 
al fumăraiei din casă?. Doctorul Episcupescu le cere gospodinelor 
să aerisească și să schimbe așternuturile, mai ales acolo unde 


1. M. Mârza, art. cit., p. 345. 
2. Manolache Drăghici, Iconomia rurală şi dumestică, Albina, Iași, 1834, 
p. 76. 

aerul este greu și stătut din cauza mirosurilor provocate de toate 
cele ce lasă miasme insuportabile: „asemenea vor [fi] svântate 
şi vânturate și așternuturile de culcat pe toată ziua, și mai vâr- 
tos plapuma și pernele, scoase și ţinute la soare, și casa curăţită 
şi aerisită pe vreme frumoasă de aerul ei, cum și toată duhoarea 
şi putoarea rea și grea a gunoiului și a umblătorilor, vor fi scoase 
şi depărtate din preajma ei“. Aerisirea și ventilarea sunt preocu- 
pări importante ale epocii. Încă din secolul al XVIII-lea apăruse 
teama de aerul viciat, mortalitatea în rândul săracilor fiind 
insistent legată de ferestrele inexistente sau permanent închise, 
de sobele supraîncălzite, de supraaglomerarea spațiilor de lo- 
cuit?. Odaia individuală este un lux și nici nu prea există așa 
ceva, în nici o parte a societăţii. Sobele de tablă, așa-zisele sobe 
nemțești, fiindcă par a fi inspirate de vreun neamț sau de vreun 
austriac, vor fi înlocuite treptat, treptat, pe măsură ce se extinde 
ocupaţia rusă, cu sobele muscălești, care vor fi abandonate în 
favoarea sobelor din fontă, cunoscute după 1840 sub numele 
de godin. În alte case vor fi existat sobele din lut sau din piatră. 
Toader Palade cheamă deseori un pietrar să se ocupe fie cu 
dresul sobelor de prin diferitele conace, fie cu ridicarea altora 
noi. Cât de cald era în aceste odăi nu putem ști. Lemnele costă 
destul de mult și se găsesc destul de greu. La casa aceluiași 
mare vistier, se cumpără cu regularitate, pentru că sunt indis- 
pensabile nu numai la încălzirea locuinţelor, ci și la prepararea 
hranei, la încălzitul apei și al apelor de folos în curăţenie. Din 
nou, aceste achiziţii îl miră pe cercetător. Cum de un mare dre- 
gător proprietar de acareturi și de păduri, având privilegii de 
totfelul, își procură din târg lemnele necesare consumului? Dacă 
porcul adus de la Brătuleni se poate strica, nu același lucru se 
poate spune despre lemnele care, odată aduse, pot fi stivuite și 
păstrate mult timp?. Lemnele încărcate într-un car nu sunt foarte 


1. Șt. Episcupescu, Practica doctorului de casă, ed. cit., pp. 46-47. 

2. Georges Vigarello, Histoire des pratiques de santé: Le sain et le malsain 
depuis le Moyen Âge, Seuil, Paris, 1999, pp. 175-179. 

3. M. Mârza, art. cit., pp. 343-361. 

multe, cât să asigure necesarul unui conac mare, de aici și 
numărul ridicat de achiziţii, care pare impresionant la o primă 
lectură. Mai apoi, poate e mult mai ieftin să fie cumpărate din 
târg decât să fie aduse de la moșie, plătind tăietori, plătind dru- 
mul, căruțașii, hrana lor și a animalelor de tracţiune. Un secol 
mai târziu, Conașu', care are o casă mare pe Podul Mogoșoaiei, 
este și el un mare consumator de lemne procurate din târg, dar 
şi de cărbuni. Iancu Otetelișanu e îndemnat de aceleași rațiuni 
de ordin economic să se bazeze pe piaţa bucureșteană și să nu 
se complice cu lemnele aduse de prin Oltenia natală. 

La ţărani, căldura este disponibilă în funcţie de pungă, dar 
şi de așezarea geografică: la munte, gardurile ridicate primăvara 
sunt băgate pe foc iarna; la câmpie, cocenii și mai ales baliga 
uscată devin combustibil în zilele friguroase. Peste tot, orice 
se poate pune pe foc. Un foc nesupravegheat provoacă alt foc 
şi incendii devastatoare, care mistuie omniprezentele paie, lem- 
ne și coceni. O scenă cotidiană din casa unor bulgari de la Cio- 
plea, povestită de Tache Merișescu: „Au luat scăpărători și au 
aprins o bucată de iască, au pus-o în câlți; făcându-i vânt s-au 
aprins. Supatu era plin de lemn, uscături și balegă uscată. Au 
făcut foc. Eu aşteptam să să aprinză și să ne mai jucăm“ (ANIC, 
ms. 1773, f. 15). 

Curăţenia devine o îndatorire după perioadele de ciumă, de 
holeră sau după orice altă epidemie. Prin poruncă domnească, 
vodă Caragea îi obligă pe toţi locuitorii să-și curețe casele, când 
ciuma s-a mai potolit: „de trebuinţă și folositor lucru este ca 
toate casele să se spele, să se afume, să se aerisească, și să se 
curăţe precum și lucrurile ce vor fi într'însele“. Pentru a duce 
la îndeplinire această poruncă, zapcii sunt îndemnați să meargă 
din mahala în mahala și din casă în casă și să-i roage pe pro- 
prietari să se apuce de curățenie. Pot apela la forţă, în cazul 
nesupușilor: „cu voie sau fără de voie să-și curețe casele“ (U/X,, 
967). Apelul la curăţenie se regăsește și în recomandările doc- 
torilor, când aceștia oferă soluţii de combatere a epidemiilori. 


1. Șt. Episcupescu, Mijloace şi leacuri de ocrotirea ciumei, alcătuite şi 
întocmite spre ajutorul şi folosul neamului românesc, Bucuresci, 1824; 

Doctorul Vârnav scrie: „să fugi de locuinţi umede și strâmte 
și să te îngrijăști de uscate și largi, să le ţii măsurat de calde 
şi să cauţi a schimba aerul dintr'însele“. De altminteri, în primul 
său regulament, Eforia Spitalelor leagă curăţenia de sănătate, 
cerând, cel puţin teoretic, tuturor instituţiilor să aerisească 
odăile prin „răsuflători de vânt“, să deschidă ferestrele larg pe 
timp de vară, „vreme de un ceas ori mai mult“, să se afume cu 
clor, să se prevadă măcar o baie cu dușuri și scăldători etcl. 


Primeneala aşternutului 


Paturile, păierele, laviţele, sofalele, divanurile se acoperă 
cu cearșafuri și scoarțe. Așternutul este parte integrantă a zes- 
trei și o însoțește pe tânăra mireasă în noua ei casă. Încărcă- 
tura sa simbolică transpare și în legislaţia vremii: „așternutul 
patului“ este menţionat în foaia de zestre. Pe lângă zestre și 
darurile de dinaintea nunţii, o văduvă care n-a născut copii 
primește și teoritra, adică darurile de luni, drept recompensă 
pentru „liniștea traiului“, iar bărbatul sterp are dreptul la 
„aşternutul patului“ și la „calul de ginere“, tot ca o compensație 
pentru anii petrecuţi împreună?. Așternutul este martor al rela- 
ţiei maritale. În acest așternut se petrece prima noapte de dra- 
goste, au loc multe alte aventuri, se înregistrează trăiri, afecte, 
lacrimi, dezamăgiri. 

Ar trebui să știm mai întâi de toate ce acoperă așternutul, 
ce formă trebuie să îmbrace. Patul este, la început, destul de 
absent, fiindcă sofalele, divanele, laviţele au multiple funcţii. 
Sofalele și divanele se folosesc și ziua, și noaptea în casele 


Gheorghe Cuciurean, Povăţuiri pentru sătenii Moldovei la tâmplările de 
holeră, Iași: la Institutul Albinei, 1848; Costache Vârnav, Despre holera 
epidemicească sau istoriea ei în scurt, chipul în care se arată şi în care se 
lățeşte, cât şi mijloacele de a se feri şi de a se vindeca de ea fără doftor, laşi: 
în Tipografia Albinei, 1848. 

1. A. Gălășescu, op. cit., II, p. 356, 18 noiembrie 1832. 

2. Îndreptarea legii, Editura Academiei Române, București, 1962, p. 270; 
Pravilniceasca Condică, Editura Academiei Române, București, 1953, p. 102. 

boierești, laviţele sunt peste tot, fiind paturi pe timp de noapte 
şi dulapuri pe timp de zi. 

Doar modernizarea va schimba această stare de lucruri, mai 
întâi în rândul aristocrației, iar apoi în rândul unei părți a 
populaţiei urbane. Cei cu stare își aduc acum de la Viena sau 
de la Paris „foteluri“, „canapeluţe“, canapele, taburete, scaune. 
Cine nu are atâta dare de mână se mulțumește cu vechile laviţe 
sau cu scoarța întinsă direct pe pământul gol. Nici o catagrafie 
nu consemnează prezenţa paturilor, nici în casele aristocraților, 
nici în cele ale sărăcimii. Când moare Barbu Ionescu, armășeii 
inventariază averea răposatului, fără să le scape nimic, dat fiind 
conflictul cu „pârâta“ pentru lipsa zestrei. Doar patru scaune 
de Brașov, un dulap, o masă de lemn și două lăzi compun mobi- 
lierul „casei mari“, împodobită cu „perdele de batist“. Nici len- 
jeria nu este prea numeroasă, cu excepția a două cearșafuri 
prăpădite; penuria domnește prin odăi!. 

Ce acoperă mindirul? Pentru cine fac mindirigii saltele 
umplute cu paie? De pildă, de Paște, în 1751, Toader Palade 
plătește un mindirigiu (cu un leu) să facă „așternutul în casa 
domniţei“, adică a soţiei sale, Aniţa Cantemir?. Să fi (re)făcut 
mindirul? Sau a schimbat doar paiele? Să fi croit un întreg 
așternut cu mindir și cearşaf pe saltea? Același boier dispune 
şi de o „cergărie“, un fel de ţesătorie unde se fac, în principal, 
cergi pentru paturi și laviţe. 

Așternutul, purtat pe braţe sau în care, face fala unui lăzi 
de zestre. Calitate, cantitate, modele, broderie, fineţe, toate aces- 
tea poartă amprenta socială. Și, mai presus de toate, lenjeria 
este încă foarte curată. Conacele boierești și casele țărănești 
se pot deosebi foarte repede dacă atingem, privim, ne imagi- 
năm lenjeria folosită în odăi: cearșafuri de borangic cu broderii, 
făcute cu fir de mătase, sau cearșafuri de batist, brodate cu fir 
de borangic, fețe de perină, mari și mici, umplute cu puf, cu 
feţele de agabaniu (mătase de Damasc cu fire argintate), brodate 


1. ANIC, Fond Achiziţii Noi, MMDLXXXVII/77, 30 august 1844. 
2. M. Mârza, art. cit . p. 346. 

și înfrumuseţate cu diferite fire, plăpumi de atlaz, cu fir, saltele 
cu fețele de atlaz, covoare de Țarigrad, scoarţe etc. 

Când Ioana din Rădești, judeţul Olt, se mărită, aduce în casă 
o cergă și un așternut, țesute din lână, și patru perne. La mă- 
ritișul Zoiței Poenaru se oferă două rânduri de așternuturi. Pri- 
mul are următoarea componenţă: „l perne mici cu fir, cusute 
pă scris; 1 pernă mare dă păioare cusute cu rățele cu fir, 1 cear- 
șafu cu [h]orbote cu fir“. Cel de-al doilea este un pic mai bogat: 
„4 perine mici dă borancic, 1 pernă mare asemenea, 1 cearșafu 
cusut umplut cu mătase, 1 plapumă dă lastră [stofă de lână] 
cu cearșafu ei, 1 saltea dă atlazu cu trei perne mici, 1 cearşaf 
al saltelei, 1 covor, 1 scoarță aleasă dă pat“. Diferenţele sunt 
notabile, dar trebuie ţinut cont, bineînțeles, și de casa ce urma 
să le primească. Ioana va fi ajuns într-o odaie unde laviţa sau 
chiar lada de zestre ar fi ținut loc de pat. Cerga sau așternutul 
din lână sunt mai la îndemână în lumea rurală, se procură sau 
se confecționează mai ușor, utilizându-se cel mai adesea lâna 
din gospodărie. Pânza, de in sau de bumbac, e folosită mai degra- 
bă la cămăși și la izmene decât la cearșafuri. În această lume 
săracă, cearșafurile și feţele de pernă, peșchirele de obraz și 
şervetele de mâni apar în cantităţi infime și uneori sunt păs- 
trate ani întregi, pentru a umple o altă ladă de zestre. Se doarme 
pe scoarțe, pe cergi sau pe așternuturi de lână, direct pe cuptor, 
pe prispă, pe laviţe, pe saltele umplute cu paie sau cu iarbă, 
fără a recurge la luxul unui cearșaf. Căciula sau giubeaua îm- 
păturite pot ţine loc de perne, poalele cămășii se folosesc pe 
post de peșchir, mânecile şterg nasurile pline de secreţii, iar 
dulama cea grea și groasă acoperă trupurile ostenite în fiecare 
iarnă. Vara se doarme afară, pe prispă, sau prin poduri, direct 
pe pământ sau pe grămada de fân. De aici, numeroasele temeri 
întâlnite în rețetele de scos greierii, șerpii, urechelnițele intrate 
prin gurile întredeschise în timpul somnului odihnitor. 


1. ANIC, Fond Achiziţii Noi, MMDCCLXXXIII/57, 1 ianuarie 1793 și 
BAR, Fond Documente Istorice, MCDLXXIII/98, 4 aprilie 1786. 

La casele mari, primenelile sunt mult mai numeroase și can- 
titatea lor crește pe măsură ce mobilierul se schimbă și când 
sofalele și divanurile își pierd vechea întrebuințare. Mătasea, 
atlazul, damascul, horbotele, broderiile acoperă orice pentru 
a individualiza și a înfrumuseţa o lenjerie făcută nu numai în 
scopuri utilitare, ci şi pentru a transmite un mesaj celui ce o 
folosește sau doar o vede în lada de zestre, în coșurile de rufe, 
pe frânghiile din spatele curţii, întinsă la soare. 

Secolul al XVIII-lea este încă un secol al nudităţii. Puţine din 
lucrurile ținute în aceste lăzi de zestre ajung să decoreze casa. 
Utile şi ascunse, cearșafurile se păstrează în laviţe. Greu de 
înlocuit, greu de spălat, greu de cârpit, lenjeria este protejată 
cu fire de tutun și de levănţică pentru a fi transmisă viitoarei 
generaţii. Este folosită doar dacă este nevoie, iar apoi este 
purtată până la epuizarea fizică a ţesăturii, până când găurile 
sunt prea mari pentru a mai fi cârpite. Cât privește prospeţimea 
culorii... nu are așa de mare importanţă. Abia secolul al XIX-lea 
va încerca din răsputeri să acopere nuditatea meselor, a laviţe- 
lor, a pereţilor, a ferestrelor, să ascundă totul sub greutatea bro- 
deriilor, a perdelelor, a tapiseriilor. Catagrafiile înregistrează 
uneori oglinzi, icoane, tablouri, care ar decora pereţii, sau „hârtia 
desenată“, vândută în băcănia de la Fundata. 

Casele sunt modeste, mizere, sărăcăcioase. Dintre numeroa- 
sele mărturii, am reținut-o aici doar pe cea a medicului Constan- 
tin Caracaș: „Locuinţele se compun dintr-o cameră mică, umilă, 
cu o tindă, făcută din nuele împletite, lipite pe dinafară și pe 
dinăuntru cu pământ amestecat cu baligă de vacă și acoperite 
cu trestie sau coceni de porumb. Mulţi locuiesc în bordee sau 
case săpate în pământ, iar îngrădiri de siguranţă, sau ceva ar- 
bori spre folosul sănătăţii, împodobire sau repaos, foarte rar 
se văd; în locul acestora se văd pe lângă case grămezi de baligi 
de vite și alte mormane de murdării. Și dacă locuinţele lor sunt 
așa, apoi cele ale vitelor sunt și mai și; cele mai multe grajduri 
sunt din gard, de multe ori lipsesc cu totul şi vitele sunt expuse 

totdeauna vânturilor și ploilor, stau neîngrijite prin curțile mo- 
cirloase, adeseori lipsite iarna și de nutreţul cuvenit“. 


„„„şi să fie lumină... 


Iluminatul caselor și al curților este veșnic o problemă, din 
cauză că lumânarea și uleiul costă. Că este obținut din in, din 
cânepă, rapiță (ripsu) sau din alte grăsimi vegetale, uleiul se 
fabrică greu şi se vinde scump. Şi lampa costisește, așa că se 
foloseşte cât mai puţin. Iluminatul nu este doar scump, dar 
prezintă şi toate neajunsurile legate de folosirea unor materii 
de proastă calitate, care fie provoacă mirosuri felurite, fie produc 
insuficientă lumină, fie, de multe ori, stârnesc incendii teribile. 
Conacele boierești îşi luminează odăile și curţile cu lămpi, folo- 
sind „la arsu oloiu de ripsu, de soare-soarelui [sic/], de in și 
untdelemnu“, dar toate acestea sunt materii „îndestul de scumpe“. 
Scumpătatea lor nu-l scutește pe cel ce le întrebuințează de pro- 
bleme: se înfundă din cauza „părților organice“ ce se tot depun, 
stricând lampa, care mai mult stă la dres decât funcționează. 
Cu aceeași problemă se confruntă mult mai des cei săraci, care 
folosesc uleiul de cânepă, „cel mai ieftin până acum în țara 
noastră“, ne asigură doctorul Constantin Vârnav, dar și cel mai 
prost, fiincă provoacă „fumăriea și necurățenia lampelor [...] 
cu para palidă și fără vlagă“. Opaiţul este cea mai simplă 
lampă: un fitil de cârpă coboară într-un vas cu ulei sau cu seu. 
Lumina pe care o dă este cea mai slabă, iar mirosul fitilului 
ars este cel mai urât. 

Lumânările se împart în mai multe categorii, însă două sunt 
esențiale: cele de seu și cele de ceară. Lumânările din seu ar 
trebui să respecte o proporţie strictă: jumătate seu de capră, 
jumătate seu de vite, fără nici o urmă de untură de porc sau 


1. C. Caracaș, op. cit., pp. 124-125. 
2. Foaia Soțietăţii de Medici şi Naturalişti din Principatul Moldovei, 
tipărită în Institutul Albinei, anul I, no. 23, 1852, pp. 165—166. 

de alte grăsimi animale. Cum niciodată nu se respectă calitatea 
ingredientelor, neajunsurile se fac simţite de îndată ce se inse- 
rează şi se aprind luminile. În 1809, locuitorii politiei Bucureş- 
tilor se plâng că au cumpărat de pe piață lumânări care scot 
o „nesuferită putoare“ din cauza faptului că seul este amestecat 
cu „felurimi de murdalâcuri“ (U/LX, 923). Menţionarea insis- 
tentă a „seului curat și strecurat“ arată că acesta se tot ameste- 
că; altfel nici nu are cum să fie, trebuie să aducă profit și trebuie 
să ajungă la toată lumea. Din toamnă, când se „recoltează“ seul 
la tăierea vitelor, și până în toamna cealaltă, când se așteaptă 
o nouă „recoltă“, casele sunt luminate cu ce se poate. 

Timpul muncii și timpul odihnei se organizează în funcție 
de lumina naturală. Oamenii din aceste vremuri se culcă și se 
scoală odată cu găinile, dintr-un motiv cât se poate de prag- 
matic: folosirea cu măsură a luminii. Timpul se măsoară diferit 
datorită raportării la lumina diurnă, care reglementează orice 
activitate. Se trăiește mai mult în obscuritate decât la lumină. 
Fără ferestre sau cu ferestre acoperite cu hârtie, odăile sunt 
cufundate în semiîntuneric în cea mai mare parte a zilei, iar 
bezna pune stăpânire pe ele de cum se lasă seara. Dacă prin 
casele boierești se aprind lumânări, prin bordeie doar focul din 
vatră aruncă lumină pe pereți. Lumina costă și devine un adevă- 
rat lux când se folosesc lumânările de ceară, chiar și pentru o 
casă boierească. Culorile capătă strălucire doar în lumina puter- 
nică a soarelui și se estompează în odăile posomorâte. 


Lăzi şi boccele 


Șifonierul și dulapul sunt invenţii târzii, cel puţin în socie- 
tatea românească. Sofalele și divanele înzestrează palatul și 
conacul. Laviţele, lăzile, polițele se găsesc peste toti. Cămășile 
şi rochiile, ciorapii şi prosoapele, cearșafurile și perinele se așază 


1. Vezi asemănarea cu Imperiul Otoman și deosebirea față de nordul 
Europei punctată de Suraiya Faroqhi, Subjects of the Sultan: Culture and 
Daily Life in the Ottoman Empire, ed. cit., p. 157. 

în lăzi, laviţe, sipete, cufere, cutii. Inelele și mărgelele se păs- 
trează în cutiuţe și în besactele. Cuţitele, lingurile, furculițele 
se cumpără împreună cu tocul lor. Fata primește la măritiș lada 
în care îşi are zestrea. Laviţele, lăzile, cuferele au întrebuințări 
multiple. Se pot transforma foarte ușor în pat sau în masă, în 
funcţie de necesităţi. l 

În rândul norodului, lavițele sunt folosite cel mai eficient 
în chip de pat și dulap. Pentru toată lumea, ele își dovedesc 
utilitatea în timpul pribegiilor, al invaziilor și al retragerilor. 
Sunt gata oricând de drum. Boierii, mai tot timpul pe fugă, au 
la îndemână o parte din avere, pusă în siguranţă în cufere și 
în lăzi, pe care le pot lua cu ei în pribegie, peste munţi, la Brașov, 
sau chiar mai departe, la Viena sau la Sankt-Petersburg. Cel 
săracîși păstrează și el averea și, cum casa lui nu este niciodată 
în siguranţă, lada cu lucrurile cele mai de preț se dă în grija 
preotului și se pune sub protecția divină, găsindu-și refugiu sub 
acoperișul bisericii sau în pivnițele mănăstirilor. 

Sacii, boccelele, bocceluțele acoperă nevoile imediate. Boar- 
fele se ascund toate în boccele, fie că-i vorba de daruri de nuntă, 
de obiecte de strictă necesitate cu care se pleacă la drum, fie că-i 
vorba de marfa adusă de la târg. Banii se păstrează în basma, 
bine ascunși prin buzunare sau în sân. În basmale se ţin și alte 
lucruri necurate: șoricei, busuioc, anafură, picioruşe de broască, 
lucruri folosite la facerea unor farmece bune de oprit timpul 
în loc. 

Cei prevăzători notează cu grijă averea împrăștiată prin lăzi 
şi cufere, înainte de a le lăsa pe ici sau pe colo; pe documentul 
astfel întocmit îl contrasemnează prietenii, amicii, oamenii de 
cinste ai comunităţii. „Cele ce am pus pin lăzi, 1786 maiu 10. 
Lada verdi mari“, scrie Constantin bogasierul despre ce pusese 
în ladă: „2 covoare, 1 sabie, 2 candile, 1 lingură mari de argint, 
1 tavă mari de argint, 1 căniță de argint pentru zahar, 2 canițe 
de argint cu linguriţele lor, 1 afumătoare, 1 stropitoare, 2 feșnice 
de argint, 1 fofiză cu mucare de argint, 2 tocuri de cuțite cu 
lingurile lor bez, 2 linguri i sam la masă, 6 filigeni, 4 zarfuri 
de argint, încă 5 i sam masă, 6 cuțite de tumbac, 4 linguri argint 

străcate, 2 părechi cuțite de argint, 2 rafturi de argint“. 
Urmează coţi de stofe felurite, coți de ștergare și peşchire, 
prostiri, perdele albe, blănuri de samur, sangeap și vulpe, toate 
așezate prin lădițe de argint, sipete și lăzi. Altele sunt trimise 
la Iași: „cele ce sunt în ladă, și am trimis la Eși, calupuri, straie“; 
dintre acestea notează „2 binișe, 1 anteriu, 1 caftan, 1 păreche 
ciacșiri cu papuci, 1 giube cu samur, 1 gear negru, 7 rochii a 
Măriuţii, blană de râs a Măriuţei, giubea de râs a mea, biniş 
cu sangeap ăl bun, giubea cu cacum a Măriuţii, giubea cu nurcă 
a Măriuţei, bucată de misadă de sangeap, misadă de blană“ și 
multe altele. 

Puse în altar, aceste lăzi constituie deseori o atracție pentru 
hoţi, iar uneori chiar și pentru cei care sunt puși să le păzească. 
Unii preoţi, călugări, diaconi sparg lacătele de pe lăzi și de pe 
sipete, se înfruptă din averile norodului și ajung mai apoi să 
dea seamă pe la judecată. 


Greieri, purici, păduchi... 


Insectele se află unde se află și oamenii. Despăducherea este 
o practică curentă a Evului Mediu timpuriu, constituind o 
practică afectivă şi socială. Cine a citit Montaillou, sat occitan 
de la 1294 până în 1324, cartea lui Emmanuel Le Roy Ladurie, 
își amintește de amanţii ce se despăduchează pe prispă în timp 
ce îşi povestesc de-ale vieţii de zi cu zi. Igiena precară stimu- 
lează vieţuitoarele care năpădesc trupurile și casele. 

Casa nouă nu este încă asociată cu curăţenia primară a 
începutului, ci cu „patima“, prilejuită de popularea ei de diferiții 
musafiri nepoftiți. În 1834, când își alcătuiește manualul de 
„iconomie dumestică“, postelnicul Manuil Drăghici oferă o reţetă 
„folositoare“ astfel încât noua locuinţă să fie ferită de toţi și de 
toate: „să ungi păreţii până de trei ori“ cu unt de nucă și „poţi 
să te muţi în casă“, asigurând că niciodată nu „să va prăsi nici 
o jivină, care poate să-ți aducă supărare“. Cei care nu știu 


1. BAR, Fond Documente Istorice, LXXXXVI/184. 

această rețetă „miraculoasă“ au parte, indiferent de anotimp, 
de cele mai supărătoare „jivine“. 

De cum dă căldura verii, greierii populează câmpurile, gră- 
dinile, casele. Sunt atât de insistenţi, încât invadează prispele 
şi deseori se ascund în crăpăturile vetrelor intonându-și cântul 
toată noaptea. Dominico Sestini, ajuns, la începutul lui octom- 
brie 1779, în satul Călugăreni, îi mai găsește încă: „în fiecare 
cămin se găseau niște gâze numite în limba ţării «grieri», care 
corespunde termenului de grilli! Aceștia stau prin crăpăturile 
vetrelor și rezistă căldurii celei mari ce se simte acolo și fac o 
larmă care ţine tot anul“. Manolache Drăghici recomandă o me- 
todă sigură de a scăpa de ei: „să puie paie de mazăre în mijlocul 
casei, şi se vor strânge toţi greierii pe paie, atunce să ei paiele 
binișor, să le bagi într'un sac și să le dai afară“. Pare simplu, 
dar nu e deloc practic, dacă ne gândim că, deranjați, greierii 
s-ar răspândi cu repeziciune prin diferite găuri și cotloane. 

Puricii și ploşniţele năpădesc paturile, laviţele, așternuturile. 
În casele boierești, în conacele de poștă, în hanuri sau în bordeie, 
aceste insecte își fac simțită prezenţa alergând pe trupurile bie- 
ţilor călători osteniți. Când, în 1780, poposesc în casa unui căpi- 
tan de poștă din județul Vlașca, Domenico Sestini și părintele 
Virgilio sunt asaltaţi de un batalion de insecte. Torturaţi de 
purici o noapte întreagă, călătorii noștri sunt puţin dispuși spre 
îngăduinţă: „Padre Vergilio, care trebuia să fie mereu mai încli- 
nat spre răbdare, părea cel mai disperat dintre noi toţi de un 
asemenea neajuns“, scrie Sestini. În aceeași situaţie se regă- 
seşte și francezul Alexandre d'Hauterive, care poposește pentru 
o noapte la Lichirești, în iarna lui 1785: „Nu cred că există vreo 
altă țară unde să suporţi chinul de a degera de frig ziua și de 
a fi devorat de purici noaptea. [...] Un milion (!) de purici înfome- 
taţi au tăbărât pe noi. Alergau în șiruri ca un roi de albine. 
M-am văzut pe dată pișcat şi acoperit de puncte roșii și pete 
rotunde care se amestecau una cu alta prin mulțimea lor“ 
(CS/X,, 684). Câteva decenii mai târziu (în 1806), Christiane 
Reinhard este și ea indignată de „cohorta de ploșniţe și purici 
indigeni“ care îi întâmpină în casa unui boier bogat din preajma 

Bucureştilor (CS/I, 286). Dincolo de sesizarea locului comun al 
mizeriei orientale, nu putem să nu ne ducem la mizeria autoh- 
tonă: loc comun, dar și realitate a unei societăţi în care igiena 
încă nu are valenţe importante. Dispune doar de metode incipi- 
ente de stârpire: pelinul verde pus noaptea sub pat, care ar asi- 
gura somnul liniștit, crede Manolache Drăghici. Dar ce te faci 
în timpul iernii, când nu mai e deloc pelin? Te mulțumești ca 
primăvara să prinzi cu privirea un miel alb şi să crezi că vei scăpa 
de purici, așa cum zice un proverb. Sau să te împaci cu gândul 
că acolo unde sunt câini, sunt și purici, cum zice o altă vorbă 
populară. Și cum câini sunt mai peste tot, puricii nu lipsesc... 

Păduchii sunt la fel de prezenţi, rătăcind în voie pe trupuri, 
pe capete, în plete, în bărbi. În căldura verii, la lumina soarelui, 
pe prispa casei, despăducherea devine un lucru obișnuit. Când 
ajung în București, în 1821, pandurii lui Tudor aduc cu ei și 
armatele de păduchi care se revarsă în casele boierești în care 
își instalaseră „conacele“, astfel încât, ne transmite meșteșu- 
garul loan Dobrescu, „era păduchi, să-i rânești“!. Dacă gospo- 
dina mai spală și lunea, puricii, râia, păduchii și ouăle lor le 
invadează familia, drept pedeapsă divină pentru întinarea unei 
zile care trebuie păzită de orice activitate, potrivit poveștilor 
de tot felul răspândite pe cale orală?. 

Instituţiile publice sunt o sursă permanentă și imbatabilă 
de răspândire a acestor insecte sâcâitoare. De la spitale la pen- 
sionate, de la cazarmă la temniţă, de la școală la aziluri, pă- 
duchii, puricii, ploşniţele și râia sunt inseparabile de locul 
public. Dintr-o corespondenţă dintre polițmaestrul orașului de 
la Giurgiu, Anghelache, și marele vornic al temniţelor, din 15 
decembrie 1831, aflăm că „locatarii“ temniţei din oraș se află 
într-o stare „foarte proastă“, plini de necurăţenie și păduchi. 
Acuzat că a risipit banii statului pe alifii, polițmaestrul se apără 
astfel: „nu să putu numai cu spălatul cămășilor și a celorlalte 
haine a să curăți mulțimea păduchilor ce au avut arestaţii, ci 


1. Cronica meșteşugarului Ioan Dobrescu, ed. cit., pp. 351-352. 
2. A.I. Candrea, op. cit., p. 233. 

am fost silit de a întrebuința deocamdată alifie“!. Până în 1831, 
în absența exigenţelor legate de justificarea banului public, nu 
avem decât în treacăt informaţii despre instituţii și despre in- 
sectele lor, judecându-le, de fapt, după comportamentul gene- 
ral al societății. 

Ploșniţele, șoarecii, guzganii sunt o altă realitate ce popu- 
lează odăile, scările, podurile, hambarele, lăzile, butoaiele. La 
Miclăușeni, Catinca Sturdza încearcă diferite metode pentru 
a scăpa de „musafirii nepoftiți“. Dacă „bortele de șoareci“ pot 
fi astupate cu „cărbuni pisaţi cu steclă“, ploșnițele sunt mult 
mai numeroase și mult mai invazive. Încearcă mai întâi spăla- 
rea podelelor, și de sus, și de jos, cu var, în care se pune „vreo 
doftorie de ploșniță“, fără a face însă precizări cu privire la com- 
poziția acesteia. Cum nu sunt de tot îndepărtate, se face apel 
la leșie și la ceruirea podelelor în speranța astupării „cuiburilor“. 
O altă soluţie ar fi „oloiul fiert“ cu care să se frece podelele din 
când în când?. 

În unele case, guzganii sapă adevărate galerii, alergând în 
voie din cămară în sofragerie, din bucătărie în odaia cocoanelor. 
Soluţia: astuparea tuturor bortelor de guzgani, „câte vor fi prin 
casă, lăsând numai una“. Aici se introduc o nucă sau un măr, 
prelucrate cu rășină, și pucioasă, iar fumul „va merge prin toate 
bortele care se împreună una cu alta și îi va omorî pe toți“. 

Moliile sunt o altă prezență nedorită. Iarnă, vară, moliile 
rod fără încetare hainele așezate cu grijă prin lăzi, precum și 
scoarțele și așternuturile păstrate prin cufere. 

„Dumitrache, 

Îţi trimesei cheia de la lada cu lânet, să pui să scoaţă niște 
nilituri [sinilituri)] şi scoarţe, cum și o plapumă să pui să le 
mai întindă ca să nu le roadă moliile. Dar celelalte mărunțișuri 
să nu le scoţi. Și fiindcă nu ești totdeauna acasă să pui peceţi 


1. ANIC, Fond Vornicia Temniţelor, ds. 21/1831. 

2. Costin Merișca, „Organizarea moșiei Miclăușeni și a vieţii de la conac 
în deceniile 4 și 5 ale secolului trecut“, în RIS, II-III, 1997-1998, p. 84. 

3. Manolache Drăghici, Iconomia rurală şi dumestică, ed. cit., pp. 75—76. 

la lăzi și pe cele ce le vei scoate din ladă să le dai cu număr 
Ștefani, ca să le scuture mai des... Să șezi la ladă până va scoate 
din ea și să închizi iar să faci o foaie de cât scoţi. 

A dumitale iubită maică, Zmaranda Zătreanca“.. 

Convieţuirea cu aceste vietăţi a dus la nașterea unor rețete 
care mai de care mai bizare pentru noi, cei de azi, dar probabil 
eficiente pentru oamenii de la 1800. Iată cum pot fi îndepărtați 
puricii: „Pentru purici: să ungi mătura cu sânge de capră neagră 
şi să o pui în mijlocul casei și se vor strânge toți; ci, dimineață 
să nu-i ucizi, ci să-i lepezi undeva“. O altă reţetă recomandă 
următoarele: „Să iei chimion și pelin și să le fierbi și stropești 
casa“. Există, bineînţeles, și alte recomandări despre cum se 
poate păzi cineva de toate aceste insecte: „Să nu facă omul 
păduchi și purici. Să cumpere argint viu şi să-l omori în său 
di oaie ori în unt, apoi să ungă pisti tot trupu“.? De altminteri, 
păduchii și puricii sunt insecte atât de familiare, încât le-a fost 
foarte ușor să pătrundă în proverbe. „Păduchele, după ce se 
satură, iese în frunte“, se spune despre parvenitul fudul. Iar 
un îndreptar moralicesc din 1813 îi îndeamnă pe tinerii care 
doresc să obţină respectul celorlalți prin civilitate să nu „sfâ- 
râme niciodată“ purici sau păduchi în prezenţa celorlalți: „pureci, 
şi acestora aseamene, înaintea celor ce stau de faţă ai ucide 
necuvios și de scârbă lucru iaste“. Zilnic se pot vedea purici pe 
frunte și pe gâturi, precum și secreţii nazale pe mâneci și poale. 
Îi fac oarecum scârbă doar omului de societate, omului cu „bune 
năravuri“, care ar trebui să trateze cu mult tact o astfel de scenă: 
„așijderea și de vei vedea pre altul vreun purece pre grumazi 
sau pre haine, sau altceva nescari muci, așa de cu pază să-i 
iai ca el să nu simtă sau să vadă, iar nu precum fac unii oameni 
proști, cari de văd vreun purice preumblându-se pre grumaji 
sau haina altora, gândesc că nici știe ce bine fac, că opresc pre 
om şi cât de colo aleargă de ia purecele de pre el, și-l ucide 
înaintea adunărei oamenilor“. 


1. ANIC, Fond Achiziţii Noi, MMDLXXXII/92, 19 septembrie 1856, Cerneţi. 
2. PGh. Samarian, op. cit., II, pp. 225-226, 611, 616, 626. 
3. Îndreptări Moraliceşti Tinerilor foarte Folositoare, ed. cit., pp. 11-12. 

Râia este de asemenea o constantă a acestei lumi. O rețetă 
din 1809 oferă ca remediu un amestec de săricică, vin alb și 
piatră-vânătă cu care trebuia frecat corpul; alifia se îndepăr- 
tează cu legie de tutun și de cenușă, operaţiune ce ar da roade 
numai dacă se folosește de trei ori pe zi!. O altă reţetă, poate 
mai eficientă, dacă ne gândim că apare în cartea doctorului Epis- 
cupescu, recomandă „floare de pucioasă, praf de revent, praf 
de piiatră de vin“, „prăfuite“ bine, mărunțţite, așezate în „hâr- 
tioare“ și înghiţite de la „vârsta de 15 ani în jos, câte două pe 
zi“ şi de la „15 ani în sus câte patru pe zi“, cu păstrarea unei 
diete fără „acrime și sărătură“, cu spălături cu leșie pe tot corpul. 
Curat, corpul ar trebui uns cu o alifie de untdelemn, unt de da- 
fin şi floare de pucioasă?. Complicat, după câte se pare, dacă 
ar fi să ne gândim la chinurile provocate de mâncărimea conti- 
nuă și insuportabilă! 

Alte probleme apar când insectele intră în urechi: „Când 
cade purecele în ureche: foaie de rug tânăr pisat, și zama lui 
să mesteci cu miere și să pici în ureche“; sau: „Și într-alt chip: 
unt de vacă sau untură de gâscă proaspătă mestecată și topește 
şi pică în ureche“. Cum se doarme pe prispă, în fân sau în plin 
câmp, greierii şi urechelnițele intră adesea în gură, în urechi 
sau în nas. lată cum se scapă de aceste insecte: „Când intră 
greiere sau alt ceva în urechea omului să caută un rac viu și 
să bagi în oțătar să stea până va muri, și să toarne în ureche, 
că va ieși“. Sau: „Greieri sau urechelniță când intră în ureche. 
Undelemn, rachiu și oțăt de vin și trei fire de piper, să le frece 
şi, amestecându-le, să-i toarne în ureche și astupând urechile 
cu bumbac, să șază un ceas“. 

Peste toate domnește dumneaei, musca. „Care dintot neamul 
insectelor ne supără vara mai des decât musca?“, se întreabă 
retoric Sabo, încredințat că a găsit un leac pentru a scăpa o 


1. Loc. cit. 

2. Șt. Episcupescu, Oglinda sănătății și a frumuseții omeneşti, ed. cit., 
p. 344. 

3. Vezi rețetele la P. Gh. Samarian, op. cit., II, pp. 607-553. 


252 PATIMĂ ȘI DESFĂTARE 


dată pentru totdeauna de acest vrăjmaș. „Sunt încredinţat că 
voi îndatori pe fieșcare cetitori a foaei acestia“, scrie redactorul 
de la Povățuitorul sănătăței și a economiei, gata să ofere reţeta: 
frunzele de bostan, care ar nimici armatele de muște.! 

Scrise pe scoarțe de condici, pe marginile cărţilor populare, 
pe foi de manuscrise, rețetele se transmit din generație în gene- 
raţie, făcând parte dintr-o cultură populară. Mult mai ancorat 
în natură, mult mai aproape de purici, păduchi, ploșniţe, greieri 
sau urechelnițe, mult mai puţin obișnuit cu igiena cotidiană, 
omul anului 1800 se apără așa cum numai el știe s-o facă. Efi- 
cienţa soluţiilor lui, în lipsa oricărei educaţii sanitare, ne duce 
cu gândul la indignarea ţăranilor lui Topîrceanu: „Ce-ai cu noi, 
mă? / Pentru ce să dăm cu var?“ 


Igiena: un moft, sau o necesitate? 


Valul igienist a cuprins mai toate regiunile Europei civi- 
lizate. Medicul capătă un statut diferit și ajunge un perso- 
naj-cheie în construirea statului modern. Componenta morală 
e poate cea mai importantă în această primă fază, iar prezența 
medicului devine din ce în ce mai evidentă. De-ar fi să privim 
doar titlurile și apartenenţele pe care și le arogă Anastasie Fătu, 
tot ar fi suficient pentru a înregistra progresul fundamental 
al acestei profesii acum definite altfel. În 1852, când redactează 
Manualul pentru învățătura moaşelor, Anastasie Fătu se pre- 
zintă pe sine astfel: „banul Anastasie Fătul, doctoru de medicină 
şi de legi, profesoru și administrator la școala de moșitu și la 
Institutul de născare și de prunciți, membru actualu al Colegiu- 
lui medicalu și al mai multor societăţi literare“. Cu alte cuvinte, 
doctorul este peste tot, pentru că societatea modernă are nevoie 
de prezenţa sa. Valahia și Moldova se alătură Europei în drumul 
ei spre eliminarea problemelor sociale cu care se confruntă, sau 
crede că se confruntă, în acest secol al XIX-lea plin de proiecte 


1. Povăţuitorul sănătăţei şi a economiei, foaie periodică pentru poporul 
românesc, Anul I, nr. 8, 1844, p. 128. 

şi de inițiative de reformare și de igienizare. Pentru că bolile și 
igiena precară nu fac decât să slăbească trupul norodului, du- 
când la decăderea rasei umane. Frica de degenerare motivează, 
de fapt, toate inițiativele igieniste atât de dragi acestui secol. 
Igiena publică, prostituția, alcoolismul devin marile temeri ale 
nației, împotriva cărora doctorii şi igieniștii vor purta războaie 
aprige. 

În Valahia și în Moldova, procesul este ceva mai lent și este 
legat de inexistența unei școli medicale, precum și de înceti- 
neala cu care avansează modernizarea!. Făcând un inventar 
al literaturii medicale, indispensabil în „legitimarea medicului 
față de reprezentanţii puterii politice și față de populaţie“, Io- 
nela Băluţă arată că această literatură este foarte firavă în 
perioada 1800—1860. Abia câteva titluri trimit cu gândul la igie- 
nă; informaţii dispersate ar fi de găsit în celelalte „tratate“ medi- 
cale, nici ele foarte numeroase?. 

Nu se poate spune că tratatele doctorului Episcupescu se 
adresează norodului — nici nu ar avea cum, dat fiind gradul de 
analfabetism destul de ridicat —, ci mai degrabă celor cu dare 
de mână. În plus, ele nici măcar nu pot fi încadrate în domeniul 
igienei, ci sunt legate de trecutul acesteia, când curăţenia și 
apa concurează în continuare cu parfumurile grele, sulimanurile 
grase și pudrele mirositoare menite să ascundă crusta mizeriei. 
Monografia doctorului Constantin Caracaș este poate mai im- 
portantă în această privinţă, fiind o dare de seamă foarte critică 
şi utilă cu privire la sănătatea nației. La fel de importante sunt 
şi proiectele doctorului Gheorghe Cuciurean, dar nici unul nu 
ajunge să se materializeze prin punerea în aplicare, nici cel de 
înfiinţare a unui spital central în Iași, nici cel de reglementare 
şi regularizare a prostituţiei. Ambele conţin recomandări esen- 
țiale de igienă, astfel încât să prevină răspândirea bolilor 


1. În 1838, statul plătea din bugetul său 100 de sorcoveți lui Iancu 
Albineţ pentru 25 de exemplare din Ighea sau Regulă pentru păstrarea 
sănătăţii. Manualele sunt destinate școlilor publice (AP, IX/2, 243). Vezi 
şi Nicolae Crețulescu, Manual de anatomie discriptivă, București, 1843. 

2. Ionela Băluţă, La bourgeoise respectable, ed. cit., pp. 147-152. 

venerice și a epidemiilor. Mai apoi, doctorul Costache Vârnav 
editează Povăţuitorul sănătăţii şi a economiei. Foae periodică 
pentru poporul românesc, un jurnal ce-și propune popularizarea 
măsurilor de igienă printre cei mulți. Același Vârnav se implică 
și în editarea Foii societăţii de medici şi naturaliști din Princi- 
patul Moldovei. Viaţa acestor periodice este însă destul de 
scurtă. După un an de zile, din lipsă de preabonaţi, își cam dau 
duhul. În plus, obiectivele legate de igienă sunt departe de a fi 
urmărite număr de număr. Primul număr al Foii societății de 
medici și naturalişti apare în august 1852 și îşi propune să ofere 
„învățături din științele naturii, iar mai cu seamă din Medicina 
de popor şi din Dietetică sau Igienă“, făcând însă loc și informa- 
ţiilor despre cultura pământului, negoţ sau economie, subiecte 
care vor deveni dominante. 

Mai trebuie spus că este o deosebire destul de importantă 
între efortul medicilor de a trasmite un mesaj și asimilarea aces- 
tuia de către populaţie, și chiar de către elită. Așa cum am arătat 
în altă parte, clericii ar trebui să susțină toate aceste măsuri 
profilactice atât în timpul epidemiilor, cât și în viaţa de zi cu zi. 
Pentru ei, medicul Costache Vârnav ţine cursuri de „medicină 
poporană“ la seminarul Veniamin. Chiar acceptate, cursurile sunt 
sabotate de clericii care nu prea cred în utilitatea lor. Pe 14 iunie 
1845, când are loc examinarea publică a seminariștilor, în pre- 
zența mitropolitului Veniamin Costache și a ministrului dinlăun- 
tru Alecu Ghica, unul dintre preoți tulbură publicul cu felurite 
intervenţii. Afirmă, de pildă, că „medicina poporană este vătă- 
mătoare unui preot“ sau că „leacurile învățate de seminariști ar 
fi rele“. Cursurile lui Costache Vârnav ne-au parvenit astăzi nu 
printr-o publicaţie de epocă, ci prin caietele de notițe ale stu- 
denţilor, ceea ce presupune o lipsă de finalitate!. 

Otcârmuirea propune o serie de proiecte menite a schimba 
starea de sănătate a populaţiei. De pe la sfârșitul secolului 


1. Corneliu Ionescu, Paul Păltănea, „Cursul de medicină populară al 
lui Constantin Vârnav“, în Apărarea sănătății, ieri şi astăzi. Studii, note 
şi documente, Editura Medicală, București, 1984, pp. 157-158. 

al XVIII-lea, începe să se profileze și să se impună ideea că să- 
nătatea populaţiei se află în strânsă legătură cu igiena. În aceas- 
tă primă fază, salubritatea lumii exterioare constituie tema 
principală, iar domnii, sfătuiţi de medicii din jurul lor, emit 
pitace care se preocupă de redefinirea igienică a peisajului. Unele 
dintre aceste proiecte vin din partea medicilor, ca rezultat al 
practicii lor de fiecare zi. Anastasie Fătu redactează un proiect 
de organizare sanitară a României, tipărit în 1863 la tipografia 
Buciumul Român. În acest proiect se fixa locul doctorului în 
societate, prezent, prin activitatea sa, în cele mai neînsemnate 
cătune. 

Abia cu doctorii Iuliu Barasch (1815-1863), Carol Davila 
(1828-1884) şi Iacob Felix (1832-1905) se asigură triumful, cel 
puțin teoretic, al igienei ca știință cu rol important în construi- 
rea unei politici de sănătate publică. Procesul avea să culmi- 
neze cu instituționalizarea unui serviciu medical (3 septembrie 
1859), a unui Consiliu Medical Superior (1866), dar și cu apa- 
riţia, mai întâi a unei reviste, Isis, dedicată științelor medicale, 
şi apoi a unui organ de presă specializat, Monitorul Medical. 


CAPITOLUL IV 
Universul cotidian 


„Ţara este frumoasă, când nu ninge, nici nu plouă.“ Remarca 
îi aparţine lui Alexandre-Maurice Blanc de Lanautte, conte 
d'Hauterive, secretar al lui vodă Mavrocordat Firaris (CS, X,, 
689). Descrierea unor ţări, orașe, mahalale și sate căzute în 
mare parte pradă mizeriei nu se regăsește doar la călătorii stră- 
ini. Ochiul străinului, în mare educat să descopere mizeria, o 
remarcă mai repede și o descrie cu mai multă precizie, fără să 
treacă pe lângă ea, așa cum ar face un autohton, pentru care 
murdalâcul este un fapt de conviețuire. Vom încerca, cu ajutorul 
unor surse diverse, să refacem universul cotidian al românului 
de la început de epocă modernă. 


Apa: nu de la Dumnezeu, ci de la Vodă 


Apa nu „cucerește“ orașul românesc decât foarte târziui, iar 
satul este, chiar și astăzi, departe de fi conectat la o sursă cu- 
rentă. Elaborarea unui sistem de canalizare menit să alimen- 
teze Bucureștiul cu apă potabilă este una dintre preocupările 
domnești. Bunele intenţii au existat și s-au manifestat chiar 
prin aducerea apei potabile în oraș prin canale și olane, prin 
construirea de cișmele mai numeroase pentru cei cu dare de 
mână, mai puțin numeroase în mahalalele nevoiașilor. Astfel 
de inițiative au domnii Alexandru Ipsilanti, Nicolae Mavrogheni, 
Mihai Suţu, loan Caragea și toţi ceilalți domni din veacul 


1. Aluzie la titlul cărții lui Jean-Pierre Goubert, La conquête de l'eau. 
L'avenement de la santé à l'âge industriel, Robert Laffont, Paris, 1986. 

următor. Dar bunele intenţii și inițiativele nu sunt suficiente: 
o cișmea trebuie întreținută, curățată din când în când, repa- 
rată, cât de puţin. Există chiar și o dregătorie care are în grijă 
cișmelele și haznalele din orașe și care se află sub conducerea 
unui suiulgiu-bașa. Mihai Suţu îl însărcinează, pe 13 august 
1785, pe acest suiulgiu-bașa să aducă apa „până la marginea 
Bucureștiului“, orașul fiind cu totul „isterisit“ de apă potabilă. 
Suiulgiu-bașa are misiunea de a pregăti un „proiect“ cu cheltuie- 
lile necesare „pentru aducerea apelor și facerea cișmelelor“, de 
a stabili care breaslă să dea mai mult, care mai puţin, și mai 
ales de a hotărî asupra „împărţirii ei, unde şi unde se cuvine 
a să da“ și asta pentru a fi de folos „obștii“. Și apa a ajuns, prin 
„olane“ și „terezii“, până la capul Podului Mogoșoaiei; de acolo 
s-a împărțit „pe la porţile și curțile dumnealor“ boierilor și prin 
mahalale!. Mai apoi, pe vremea lui Mavrogheni, dreptul la apă 
se acordă ca un privilegiu de către vodă celor care îl merită, prin 
merit înțelegându-se diferitele contribuții la cămara domnească. 
De pildă, la 12 noiembrie 1786, vodă îi acordă lui lanache Moruz, 
fost mare vornic, privilegiul de a lua o măsură de apă, pentru 
trebuinţele sale, din apele aduse de la Creţulești?. 
O aducțiune de apă nu poate fi decât „o frumoasă podoabă“, 
menită a fi de folos „politiei“, așadar, merită întreaga atenţie 
a obștii din moment ce apa servește tuturor și este indispensa- 
bilă. În 1815 însă, cișmeaua de la Podul Mogoşoaiei, „din nepur- 
tare de grijă“, s-a dărăpănat și are nevoie de reparaţii urgente. 
Lipsa de inițiativă şi tergiversările dregătorilor îi silesc pe veliții 
boieri să atragă atenţia că „mai trecând vreme cu nebăgare de 
seamă să strică de tot“ cișmeaua. Așadar, marele clucer și ma- 
rele logofăt, meimar-bașa (starostele zidarilor și al tâmpla- 
rilor) şi suiulgiul sunt sfătuiți să meargă degrabă la faţa locului 
„ca să ia în scris toate cele ce sunt stricate“, să dreagă și să 
aducă la starea ei după cum a fost“. Ce or fi dres, ce n-or fi 


1. George Potra, Documente privitoare la istoria oraşului Bucureşti 
(1594-1821), ed. cit., pp. 536-538. 

2. BAR, Fond Documente Istorice, CXCVII/12. 

3. G. Potra, op. cit., p. 697. 

dres meșterii la cișmeaua de la Podul Mogoşoaiei e greu de știu, 
dar, doi ani mai târziu, aceiași veliți boieri întocmesc o altă ana- 
foră către domn, în care arată starea jalnică a cișmelelor de la 
Podul Mogoșoaiei, de la Poarta Târgului de Afară, de prin maha- 
lale și mai ales a celor „hărăzite“ boierilor. Dacă cișmelele de 
prin mahalalele nevoiașe se aflau în grija „ceșmegiului“, cele 
de pe la porţile și de prin curţile boierești revin în grija boierilor, 
ca plată pentru privilegiul de a avea acces la apă cât mai repede. 
Dumnealor însă nu prea fac mari eforturi să le întrețină — „nu 
dreg boierii haznalele și șurupurile după datoria ce au“ — și mai 
toate cișmelele lor „stau stricate și părăduite“. Primesc un soroc 
de 30 de zile pentru a face „trebuincioasa dregere“, după care 
„apa să va da altor boieri“, care se vor „încărca“ cu ținerea întot- 
deauna a cișmelelor „drese și în stare bună“. 

Apa are un preţ: mahalagiii, boierii, prăvăliașii, meșteșugarii 
şi țăranii plătesc pentru a avea acces la cișmea. Venitul cișme- 
lelor e socotit și strâns de către suiulgiu; taxa ar trebui să aco- 
pere eventualele stricăciuni și să ajute la construirea altor surse 
de apă. Și cine nu are cișmea cumpără apa direct de la sacagii. 
În „poporul Agiei“, sacaua de apă ajunge la patru parale, în 
timp ce în „poporul Spirii“ costă și cinci parale, și tot cinci parale 
în „poporul Spătăriei“. Sacagiii o iau direct din Dâmboviţa, o 
pun în butoaie și pleacă pe ulițele Bucureștiului strigând: „Apa 
hop!“ Dacă ţinem cont că în apele Dâmboviţei se aruncă orice, 
de la cadavre de animale, rămășițele măcelarilor, resturile 
tăbăcarilor până la gunoaie și excremente, ne dăm seama că 
apa nu este deloc curată. 

Din cauză că trebuie plătită, de multe ori apa se bea direct 
din râu, lac, baltă, heleșteu. Iarna se topește zăpada, vara se 
strânge apa de ploaie. Boierii o lasă până se limpezește, pun 
în ea piatră-acră, spre a grăbi limpezirea, și o beau abia după 
ce toate impurităţile se depun pe fundul vasului. Alţii o trec 
printr-o „piatră spongioasă“ pentru a o limpezi. Sau încearcă 
să-i schimbe gustul cu ajutorul migdalelor. 


1. Ibidem, 27 iunie 1817, p. 720. 

Ubicuitatea murdalâcului... 


Murdalâcul este parte integrantă a orașului. El îmbracă mul- 
tiple „chipuri“ și se lipește de orice-l poate susține. Ploile, topirea 
troienelor, devierile aberante ale cursurilor de apă, neîngrijirea 
fântânilor și a cișmelelor lasă în urma lor noroaie, câmpii uriaşe 
de nămol ce năpădesc ulițele nepodite, curțile, drumurile de 
țară, grădinile, locurile publice, podurile, treptele bisericilor, 
roţile trăsurilor, murdărind condurii cucoanelor, obielele slugi- 
lor, cizmele boierilor, poalele rochiilor și stricând pacea giube- 
lelor. „Să dea Domnul să plouă“. Dar când plouă... 

Și când nu plouă?! Au grijă oamenii să fabrice noroi, de parcă 
nu s-ar putea trăi altfel. Când s-a stricat cișmeaua de la capul 
Podului Mogoșoaiei dinspre Herăstrău, centru principal ce ali- 
mentează de fapt o parte din oraș, murdalâcul a și apărut. No- 
roiul „foarte mare“ zăticnește orice pas şi „dă cădere trecă- 
torilor“. Suiulgiu-bașa, în grija căruia se află cișmelele, nu mișcă 
un deget, din moment ce este nevoie de anaforaua marilor boieri 
adresată lui vodă în care i se cere să dea poruncă pentru îndrep- 
tarea lucrurilor: „ci să fie luminată porunca mării tale către 
dumnealui vel vornic al politii ca cu salahorii de la mahalale 
şi cu vinovații de la pușcărie să facă șanț din marginea acestui 
loc spre apus, până în gropile de nisip. La a căruia facere să fie 
nelipsit și suiulgiu pentru cumpănire, spre a se scurge apa și 
a se tămădui acest loc, să poată a'și avea oamenii umbletul cu 
înlesnire“. Dacă tot îi scriu lui vodă despre noroiul de pe Podul 
Mogoşoaiei, marii boieri, dregători în sfatul domnesc, îi reamin- 
tesc și de celelalte noroaie ale Bucureștiului. 

De la Ipsilanti Vodă încoace, orașul s-a tot mărit, „spre strică- 
ciunea politii“, bucureştenii sau țăranii, fugiți de angarale, „și-au 
făcut case şi namestii afară din hotar“. Curțile, grădinile, casele, 
gardurile, şi noroaiele blochează sau întârzie accesul carelor 
cu zaharea în oraș, iar aceasta ajunge să fie mai scumpă. „Grele 
noroaie“ se ridică pe la capetele podurilor atât de solicitate!. 


1. G. Potra, op. cit., pp. 696-697, 15 martie 1815. Pentru drumuri și ma- 
niera lor de organizare și funcţionare, vezi Laurenţiu Rădvan, „Drumuri 

Munţi de gunoaie se strâng pe maidane și în fiecare locșor ce 
pare a fi al nimănui, după cum se spune la 28 iulie 1815. În 
Uliţa Șelarilor, în spatele prăvăliilor, pe locul sterp, presupus 
a primi marfa prăvăliașilor, s-au cuibărit în fapt gunoaiele tu- 
turor, zi de zi și noapte de noapte, așa că în scurtă vreme s-au 
astupat drumurile, s-au ridicat grămezile și, odată cu ele, miro- 
surile puturoase. Când fu de curăţat, unii au zis da, alții au 
zis ba, susținând sus și tare că nu ei ar fi vinovaţi de murdalâc, 
ci chiriașii lor și atunci lor le revine și plata (U/11, 876). 
Gunoaiele, creație umană, se adună cu fiecare zi ce trece. Ele 
incomodează mai ales în zilele călduroase de vară, când mirosu- 
rile pestilenţiale le accentuează prezenţa, sau în zilele ploioase, 
când șiroaie murdare și cleioase se scurg pe uliţă, prin curți 
şi prin grădini. „Să-și măture în dreptul prăvăliei“, „să-și strân- 
gă gunoaiele“, „să nu ne mai pricinuiască murdalâcuri și gu- 
noaie“, protestează vecinii, în încercarea de a menţine o oarecare 
ordine. Un astfel de vecin, deloc atent la păstrarea curățeniei, 
este Iane cupeţ, cu odăi și pivnițe pe lângă Curtea Veche. El 
îşi târăște „calabalâcurile“ și carele cu fân prin curțile vecini- 
lor, folosind „viraneaua“ comună, fără să strângă însă în urma 
sa, pricinuind astfel „murdalâcuri și gunoaie“ și provocând ne- 
mulțumirea celor din jur, care-i strigă că are „rele urmări“ și nu 
este decât un „venetic“, „venit de ieri, de alaltăieri“ pe uliţa lor!. 
În curţile oamenilor, în faţa porţilor, pe maidane, în fața pră- 
văliilor, în târguri și în bâlciuri se strâng gunoaiele, murdalâcul, 
putoarea, leşurile, noroaiele și bălțile, dar puţin sunt cei care 
se sinchisesc de ele. Incomodează doar atunci când nu se mai 
dezlipesc de cizme și de conduri, doar atunci când umplu aerul 
din jur cu duhori insuportabile, atunci când noroiul invadează 


de țară și drumuri de oraș în Țara Românească în secolele XVII-XVIII“, 
în Idem, Orașul din spațiul românesc, între Orient şi Occident. Tranziţia 
de la medievalitate la modernitate, Editura Universităţii „Alexandru Ioan 
Cuza“, Iași, 2007, pp. 67-115. 

1. George Potra, Documente privitoare la istoria oraşului Bucureşti 
(1594-1821), ed. cit., pp. 672-673. 

pragurile caselor, covoarele, podelele conacelor. Boierii merg mai 
mult călare și în trăsură, așa că pe noroiul, parte a peisajului, 
îi necăjește mai puţin. Multe dintre pitacele domnești îi au ca 
personaje principale: căminarul Dudescu nu vrea să sece băltoaca 
din dreptul grădinii sale, banul Brâncoveanu și vornicul Manu 
sunt uniţi de aceeași băltoacă ce se întinde din dreptul porților 
primului până în porţile celuilalt, zăticnind întâlnirea veliților 
la adunarea Divanului. Ca să-i sperie și să-i oblige a-și face curat 
în dreptul porților, se hotărăște ca acela care va deseca și va 
astupa balta va deveni și proprietarul terenului. Visuri de-ale 
domnilor, pentru că, în realitate, cu greu ar putea fi deposedat 
un Brâncoveanu de proprietăţile sale, cum la fel de greu un astfel 
de boier s-ar urni la lucru, chiar dacă la mijloc ar fi și interesul 
său!. Atât timp cât noroiul nu-l atinge, de ce ar face ceva? 

Nici mahalagiul nu este mai harnic. El ar trebui „să aibă 
a râni și a curăţi tina totdeauna nelipsită“ ce se află „dinaintea 
casei, prăvăliei sau a curţii sale“, spune porunca lui vodă Ca- 
ragea de pe 12 noiembrie 1782 (U/1, 293). Noroiul și tina se 
află în capul listei de murdalâcuri ce fac orașul și ulițele greu 
de locuit. „Pentru murdalâcurile ce se fac pe podurile și ulițele 
târgului, fiind acestea un lucru nesuferit atât la vedere, cât și 
mai vârtos aducător de spurcăciunea aerului, din care se și 
pricinuiește vătămarea sănătăţii norodului, n-au fost nebăgată 
în seamă îngrijirea cu a se pune telali de au strigat ca fieștecare 
să curețe murdalâcul ce s-ar face înaintea prăvăliei sau a casei 
şi curţii sale. Dar ori din lenevire, sau de vreo neînprilejire văd 
că această îngrijire prea puţin loc prinde“, scrie cu năduf vel 
aga la 15 octombrie 1810. Și cere cu acest prilej Slăvitului Divan 
impunerea neîntârziată a unei taxe, astfel încât alții să se poată 
ocupa de curăţenia tuturor (U/11 874-875). 

Să nu credem însă că Parisul, Londra sau Roma din aceeași 
perioadă sunt cu mult diferite. Discursurile medicilor, relatările 


1. Pitacul este reluat de mai multe ori, și de domni diferiți, ca dovadă 
că n-a avut prea mult succes (U/11, 446-447, 871, 30 aprilie 1804, 23 iunie 
1804, 17 august 1808). 

călătorilor, ordonanţele regale sau princiare stau mărturie că 
orașul timpurilor moderne suferă din cauza murdăriei și că în- 
cearcă să se igienizezel. 

Gunoiul încă nu își găsește un loc al lui, încă nu este izolat 
în afara orașului; mulți dintre locuitori îl îndepărtează, dar nu 
îl duc prea departe, cel mult în spatele casei, în fața porţii, pe 
maidan, în curtea vecinului, în albia râurilor. Dâmbovița de- 
vine un râu al gunoaielor, al stârvurilor și al spurcăciunilor. 
Nu atât mizeria deranjează, cât pagubele produse de revărsarea 
apelor care își croiesc drum altfel. În urma unor asemenea inun- 
daţii, Grigore vodă Ghica poruncea salahorilor să adune gunoiul, 
cărămizile și pietrele care zăticneau scurgerea apei?. 

Maidanele și locurile virane se folosesc de asemenea pentru 
depozitarea gunoaielor. Delimitarea spaţiului public de spaţiul 
privat încă nu este clară. Astfel, prăvăliașii au obiceiul de a ocupa 
locul din faţa prăvăliilor, de a-și întinde taraba chiar și acolo 
unde nu mai sunt proprietari, de a lăsa în urmă grămezi de 
gunoi. Chiar și ceilalți orășeni se comportă de parcă ar fi stăpâni 
pe locul din fața caselor, așezând cele de trebuinţă, lemne, che- 
restea, fân, coceni, nu în curţile lor, ci afară, în preajma podu- 
rilor. Dacă lucrurile stau așa în capitale, în micile orașe și 
târguri, ferite de ochiul iscoditor al puterii, murdalâcul este 
parte integrantă a peisajului. 

La Călărași, târg de dată recentă, totul trebuie făcut de la 
început prin anii 1830, iar în privința murdăriei e nevoie urgent 
de o reglementare. Pe 13 august 1848, ocârmuitorul orașului, 
un oarecare Paraschivescu, nu înțelegea temeiul pentru care 
locuitorii „nu se supun la măsurile de curăţenie“, ceea ce face 
ca „multe murdalâcuri în feluri de obiecte lepădate prin oraș, 
au făcut ca râmâtorii să umble cârduri prin oraș, pe ulițe“. Nu-i 


1. Georges Vigarello, Le Propre et le Sale. L'hygiene du corps depuis le 
Moyen Âge, Seuil, Paris, 1984; Alain Corbin, Le miasme et la jonquille. 
L'odorant et l'imaginaire sociale, XVIII-XIX: siècles, Flammarion, Paris, 
1986; Georges Vigarello, Histoire des pratiques de santé. Le sain et le malsain 
depuis le Moyen Âge, Seuil, Paris, 1993. 

2. George Potra, Din Bucureştii de altădată, ed. cit., p. 206. 

greu de imaginat că sunt urmați de câini și pisici, că mirosurile 
pestilențiale vin din gropi stătute în care fermentează mur- 
dalâcul. Pentru câini se găsește, se pare, soluţia: înființarea 
unor slujbe de hingheri care să-i adune. Măsura se repetă și 
în 1848, şi în mai 1850, și în anul următor. Misiunea ar fi cam 
aceeași: în două luni, cei doi hingheri, care primesc leafă de la 
eforia orașului, ar trebui să adune și să „stârpească câinii 
vagabonzi“. Numărul lor este mare și din cauză că sunt lăsaţi 
în libertate, iar curțile sunt cum sunt, adică fără garduri. Cât 
despre gunoi... măsurile sunt, ca peste tot, citite an de an, 
prevăzând obligaţia orășenilor de a aduna murdalâcul din fața 
porților, de a curăţi șanțurile, de a nu arunca gunoiul și lăturile 
în drumul tuturor etc. Mai trebuie reţinută și situația parti- 
culară a acestui oraș de câmpie, în care lemnul este mai greu 
de procurat. Asta face ca locuitorii să folosească pentru încăl- 
zitul odăilor și pentru prepararea hranei combustibil mult și 
perisabil: stuf, trestie, coceni, paie!. 

Cât despre lumea rurală și noroaiele de netrecut, cui îi pasă? 
Doar celor ce au conace pe la moșii și, din cauza noroaielor și 
a bălților, nu pot ajunge în curţile lor. De parcă noroiul n-ar fi 
tot atât de prezent și la ei acasă, consulii francezi, ambasadorii 
englezi, misionarii italieni îl amintesc cu scrupulozitate. Am 
putea să ne împăcăm cu gândul, și să credem că noroiul este 
doar un alt loc comun, la fel de remarcat în aceste scrieri de 
la Budapesta la Moscova și de la Iași la Constantinopol. Plecaţi 
să descopere Europa de Sud-Est, vesticii povestesc cu frenezie 
tot ceea ce ține de mizerie, noroi, băltoace, mirosuri, purici și 
păduchi?. Gazetele vremurilor moderne le ţin însă isonul. Costa- 
che Negruzzi vorbește fără încetare despre acest gunoi, prezent 
zi de zi în „ogrăzile și ocoalele“ țăranilor, greu mirositor, mocirlit 
de ploile primăverii, întins prin curți și pe drumuri de rafalele 


1. Pompei Samarian, Istoria oraşului Călăraşi (Ialomiţa). De la origini 
până la 1852, Institutul de Arte Grafice E. Marvan, București, 1931, 
pp. 107-110. 

2. Vezi în acest sens Larry Wolff, Inventarea Europei de Est. Harta civili- 
zaţiilor în epoca luminilor, Humanitas, București, 2000. 


264 PATIMĂ ȘI DESFĂTARE 


toamnei. Obișnuiţi cu gunoiul, țăranii nu prea se îndeamnă să-l 
răspândească prin țarini, făcându-l astfel utili. Cu vreo două de- 
cenii în urmă, Constantin Caracaș pledase pentru același lucru, 
vorbind cu înverșunare despre efectele nocive ale unui aer ne- 
sănătos, îmbibat de miasmele putrefacţiei. Cine să-l asculte?! 

Lucrurile par a fi destul de grave, fiindcă bălțile stătute, mur- 
dalâcul, noroaiele, mocirlele atrag bolile lipicioase. Roiurile de 
muște şi de țânțari, aerul stricat și rău mirositor provoacă lin- 
goare, paludism, friguri. Dar, după cum constată Iacob Felix 
în monografia sa dedicată igienei publice, măsurile n-au fost 
mai niciodată consistente și insistente. Chiar dacă Regulamen- 
tul Organic al Moldovei, de pildă, cere identificarea principalelor 
focare de contagiune, măsurile se dovedesc ineficiente, pentru 
ca, mai apoi, problema să fie prea puțin abordată de către cei 
însărcinaţi cu punerea în practică a legilor. În 1860, încă se mai 
trimit porunci prin județe cu cereri de desecare a bălților de 
prin târgurile și satele țării?. 


În cuhnie 


Bucătăria este departe de ceea ce știm că e astăzi. Bucăta- 
rii, aleși în mare parte din rândul robilor ţigani, nu sunt nici 
curaţi, nici grijulii cu păstrarea bucatelor. Ar fi de folos, crede 
medicul Constantin Caracaș, „dacă fiecare și-ar da osteneala 
ca bucătăria să se păzească curată și să fie astfel pusă, încât s'o 
aibă veşnic sub ochi și să nu clocească în ea toate necurăţeniile 
îngrămădite de incuria slugilor“. Ar fi de folos, dar boierul nu 
are timp să-și păzească slugile, ci doar să le pedepsească când 
află un lucru îndeajuns de grozav ca să îl sperie. Iar Radu 


1. Septămăna. Foaie sătească, nr. 2, 2853, 16 mai 1853, p. 11. Același 
peisaj e descris şi de Eugen Weber când vorbește de societatea rurală fran- 
ceză la mijlocul secolului al XIX-lea. Eugen Weber, La fin des terroirs. La 
modernisation de la France rurale, 1780-1914, ed. cit., p. 220. 

2. Iacob Felix, Istoria igienei în România în secolul al XIX-lea şi starea 
ei la începutul secolului al XX-lea, Bucuresci, Institutul de Arte Grafice 
Carol Göbl, 1901, pp. 184-185. 

Rosetti povestește, amuzat, istoria unei salate în care se ames- 
tecă curechii și muciițiganului bucătar!. La urma urmei, ce este 
mai important: gustul bucatelor și priceperea bucătarului sau 
mizeria de sub unghiile lui? Bucatele au prioritate. Peisajul 
dintr-o bucătărie: pește și cărnuri cumpărate, dar nefolosite, 
lăsate în coșuri, căci gheaţa n-a fost suficientă pentru a le aco- 
peri sau s-a topit de cu seară, iar pe ele năpădesc muștele, „care 
sboară în stoluri prin bucătării“, mirosuri fetide, șoareci și șo- 
bolani ascunși în grămezile de coji și de resturi de pe la mesele 
boierești din cursul săptămânii, talere și tingiri murdare, mămă- 
ligă uscată pe căldarea de aramă ce n-a fost încă spălată, muce- 
gai verzui înflorit pe bucata de brânză, aruncată undeva pe 
poliţă, pisici bătrâne ce se freacă de picioarele tuturor, și, din 
nou, muște, multe muște... 

Până la urmă tot răul spre bine, pisicile sunt acolo pentru 
a prinde șoarecii, iar șoarecii mai reduc din movila de gunoi. 
Dar cine alungă muștele? În casele negustorești, nevestele har- 
nice se străduiesc să păstreze bucătăriile mai curate, crede 
medicul Caracaș. Cât de curate însă este greu de aflat, mai ales 
că prin „curăţenie“ se înţelege cu totul altceva decât astăzi. 

Și când se face curățenie... mizeria e până la grindă; „din 
cuhne a scos vreotrei care de gunoiu și de scârnăvii“, scrie pos- 
telnicul Costache Cănănău, prins de Crăciunul lui 1835 pe mo- 
şia sa de la Fântânele, departe de Iași, și mai ales departe de 
Catinca, nevoit să preia atribuţiile domesticității feminine pen- 
tru a putea respira?. Dacă în cuhne sunt nu mai puţin de trei 
care de „scârnăvenii“, ne putem lesne închipui ce se află prin 
ogrăzi și mai ales prin coșare... 

Când se face totuși curățenie generală, resturile și grămezile 
de gunoaie vegetale și animale intrate în putrefacție se aruncă 
direct în Dâmboviţa sau, și mai ușor, pe uliţă: „casele boierești 
și mănăstirești care cad pe linia podurilor își au jgheaburile 


1. R. Rosetti, Amintiri. Ce am auzit de la alții, p. 153. 
2. C. Caracaș, op. cit., p. 105. 
3. N. Iorga, Scrisori de boieri, pp. 57-58. 

cuhniilor scoase tocmai pe pod, și cât murdalâc se face în cuhnie, 
îl dă în drum pe jgheab, de curge pe poduri“. Ajuns pe uliţă, 
murdalâcul pătează și infectează podinile deja putrede și ulițele 
neîngrijite: „totdeauna șade murdalâc pe pod, și podiștele ude, 
în tot anul putrezesc“. Murdalâcul, ce zace și se alimentează 
cu alt murdalâc, dospește și intră în putrefacție, ridicând „multă 
putoare“, mai ales pe timpul verii (U/5, 409-410). Căldura și 
muștele, câinii și şoarecii sporesc și înnegresc imaginea deja 
urâtă a unui oraș lăsat la voia întâmplării. 

Bucătăria ţăranului nu prea există. Bordeiul, coliba, odaia, 
ograda țin loc de bucătărie, de dormitor, și de sufragerie. În tim- 
pul iernii, focul și aburii încălzesc odaia, mirosurile în schimb 
pătrund în toate: haine, scoarţe, pereţi, trupuri. Murdăria este 
la ea acasă. Din bucătărie se trece în curte. Maldărele de gunoi 
animal se depozitează cât mai aproape de grajduri, în spatele 
casei, în grădină; de aici mirosurile vestitoare de necurățenie, 
muștele care apar vara; toate sunt însă acoperite de blânda 
zăpadă pe timp de iarnă. 


Mirosuri, duhori, putori... 


Simigeriile, brutăriile, măcelăriile, tăbăcăriile, boiangeriile, 
cârciumile răspândesc mirosuri și duhori. Spre cer nu se înalță 
numai miros de covrigi proaspeţi, de pâine aburindă sau de 
cârnaţi pe grătar, ci și fum, „putoarea fierberilor“, „duhoarea 
cuhniilor“, care reprezintă un amestec de ars și afumat, de acru 
şi stricat, de dulce și amar, de stătut și vechi. Mai e putoarea 
cărnurilor ce-au fermentat și s-au răscopt pe tejghea și în maga- 
zii. Roiuri de muște se agită vara în jurul stârvurilor, atrase 
de mirosurile fetide, haitele de câini dau roată rămășițelor, oa- 
selor, hoiturilor aruncate pe maidan și pe malurile Dâmboviţei, 
stârniți de mirosurile grele ale cărnurilor intrate în descom- 
punere. Când duhorile de nesuferit, când mirosurile grele ajung 
la nările domnilor, aceștia încearcă, în disperare de cauză, să 
ia o serie de măsuri. Putoarea devine pericolul public care mo- 
lipseşte, îmbolnăvește, strică sănătatea norodului, a supusului. 

Mai întâi sunt depistaţi cei vinovaţi de producerea mirosu- 
rilor fetide. În frunte, măcelarii care își așază scaunele de carne 
pe malurile apei și aruncă cu lejeritate resturile, măruntaiele 
şi alte „spurcăciuni“ în albia râurilor; tot acest „murdalâc face 
mare putoare, nesuferită, care negreșit molipsește aerul sănă- 
tăţii“, se scrie în pitacul din 6 aprilie 1790. Măcelăriile ar trebui 
să părăsească orașul, să se așeze într-un loc ferit, „afară“, „zal- 
hanaua“ ar trebui și ea să fie „în afara târgului și a orașului“ 
(U/3, 405). Tăbăcarii sunt un alt pericol. Și ei folosesc matca 
Dâmboviţei pentru a scăpa de gunoaie. La 19 iunie 1803, în 
mahalaua Gorgani, revărsarea Dâmboviţei crease o baltă imensă 
plină cu resturi menajere, spurcăciuni și stârvuri, stricând aerul 
din jur: „nu mai este cu putință a trece nimeni pe acolo, fiind 
primejdie, fiind acel băltoc plin de putoare nesuferită“. Din nou 
domnul Constantin Ipsilanti invocă sănătatea norodului: „din 
care molipsindu-se aerul se pricenuiește și vătămarea sănătăţii 
locuitorilor împrejurași“ (U/8, 679-680). Locuitorii, care aruncă 
totul în râu și în uliţă, care nu strâng în urma lor, mai ajung 
să şi moară. Toate resturile menajere se varsă în râu de pe 
poduri; „străzile unde se strâng ape noroioase și unde se aruncă 
baligile cailor devin cu totul impracticabile“, notează medicul 
Caracaş. Dar nu numai aceste ulițe sunt atinse, ci și căile 
principale, Uliţa Mare și Podul Mogoșoaiei, Podul Beilicului și 
Podul Calicilor: „murdării rămân și în străzile principale, de 
la caii şi boii cari transportă lemne și alte obiecte în oraș“. 

Proximitatea duhorilor îndeamnă la vociferări, proteste, 
certuri, jalbe către vodă. Când Toma Creţulescu își scoate „furnu“ 
de la simigerie tocmai în ferestrele lui Dumitrache Ghica, acesta 
numaidecât reclamă și strigă că-i pricinuiește „supărare de fum“ 
şi „putoare“. Marii boieri — Constandin mare vornic, Barbu vel 
vistier, Pârvu vel logofăt, Mihai Cantacuzino vistier, Badea vis- 
tier şi Iordache vistier — chemaţi să aplaneze conflictul îi atrag 
atenția marelui ban (fost) că nu poate să ridice nici o „zidire“ 
care „să aducă pricină de închiderea casei vecinului sau de a-i 


1. C. Caracaş, op. cit., pp. 175-176. 

aduce putoare“. Chiar banul l-a zăticnit pe celălalt vecin al său, 
vornicul Matei Cocorăscu, „a nu-și face cuhnie, împotriva ca- 
selor dumnealui“. Astfel, ei nu-și pot da acordul cu privire la 
o construcție care ar fi produs „mirosuri nesuferite și fumuri“ 
chiar sub streşinile și ferestrele celuilalt. Scrie și la pravilă!. 

Pe lângă garduri și ziduri zac gunoaie și spurcăciuni. Pe 
garduri şi pe ziduri se văd urmele murdalâcului intrat în pu- 
trefacţie, se ghicesc urmele lăturilor aruncate în grabă de gos- 
podine, se zăresc dârele lungi de urină, iar mirosul acid și înţe- 
pător pătrunde în nări. Mirosurile grele și înecăcioase de mangal 
puturos folosit iarna la încălzitul pușcăriilor îi omoară deseori 
pe întemnițați. 

Modernizarea nu aduce și anihilarea mirosurilor, deși în- 
cearcă să le prindă în regulamente și să aplice sancțiuni celor 
care le produc. La 1836, Iașiul încă suferea de pe urma „necură- 
țeniei și a putorii“ provocate de „tăierea vitelor de căsăpie înlă- 
untru cercului orașului“. Se încheie un contract cu un anume 
Singurov, care ar fi trebuit să ridice, pentru 60 000 de lei, un 
abator, în afara orașului (AP/8, 637). În aceeași epocă, Adunarea 
Obștească a Valahiei ia măsuri pentru „curățirea“ Dâmboviţei 
de numărul mare de mori, fatale pe vremuri de ploaie, când 
orașul inundat suportă duhorile gunoaielor lăsate de retragerea 
apelor2. Dar măsurile puse pe hârtie în 1836 n-aveau cum să 
devină realitate într-un viitor apropiat, oricât de nesănătoase 
ar fi fost noroaiele lăsate în urmă. Drept dovadă faptul că, în 
martie 1839, când Dâmboviţa se revarsă, orașul n-are încă 
mijloacele necesare pentru a îndepărta nămolul de pe ulițe, lă- 
sându-l zile și nopţi să fermenteze și să exalte duhori grele:. 

Aerul modernităţii ar trebui primenit și prin îndepărtarea 
fecalelor animale. Orașul românesc este până târziu nu numai 


1. George Potra, op. cit., pp. 474-475, 1 mai 1768. 

2. A se vedea AP/5, 131, 6,, 171, 8,, 407; Eudoxiu de Hurmuzaki, Do- 
cumente privitoare la istoria românilor, București, 1897, X, pp. 475-477. 

3. I.C. Filitti, Domniile române sub Regulamentul Organic, 1834-1848, 
Librăriile Socec, București, 1915, p. 224. Citează raportul consulului aus- 
triac din 29 martie 1839. 

un loc al câinilor sau al birjelor, așadar al cailor, ci și al nume- 
roaselor animale domestice aciuate pe lângă case. Or, aici va 
fi munca grea și neîncetată a doctorilor modernizatori. Să-i ceri 
orășeanului să renunţe la vaci, porci, gâște, cai, găini, măgari 
pare de neconceput. Unii încearcă: se „va opri de a ține și cresce 
prin politie porci, iepuri și alte animale stricătoare, iară vacile 
se vor ține numai prin suburbii“, scrie Anastasie Fetu în Pro- 
iectul pentru o Poliţie Sanitară eficientă (1863). Preluând mode- 
lul francez, doctorul este adeptul teoriei influenței nefaste pe 
care ar putea s-o aibă aerul nesănătos în provocarea unor 
epidemii. Măsurile „relative“ la curățirea aerului (pp. 112-113) 
sunt primite cu ostilitate de titanii murdalâcului: „se va opri 
de a lăsa să fermenteze prin curți, dughene etc. zoi şi alte ne- 
curățenii, de a păstra prin locuinţe obiecte care respândescu 
miros de putreziciune, de a se forma grămezi de gunoiu pe dina- 
intea caselor, de a depune pe strade, pe piace urină, materii 
fecale ș.a. ca acestea, oamenii cuprinși de vreo necesitate firescă 
vor satisface-o în reteradele și urinatoarele publice, de a se 
arunca pe strade zoi, remășițiuri de alimente, animale moarte 
și alte asemenea necurăţenie“. 

Scoaterea în afara oraşelor a manufacturilor reprezintă 
provocarea supremă a modernizării. Pielăriile, cojocăriile, tăbă- 
căriile, abatoarele, distileriile, lumânărăriile și multe altele polu- 
ează apa, aerul, solul; otrăvesc viața de zi cu zi a locuitorilor. 
Povernele de rachiu, adică distileriile, sunt încă prezente în 
București în 1844, an în care sfatul orășenesc refuză categoric 
să le mai prelungească contractele, invocând „primejdia şi neno- 
rocirile ce s-au produs de mai multe ori, atât aici prin orașele 
Prinţipatului, cât și acum mai la urmă prin capitalele Iașu, din 
Moldavia, și Brașovului, din ţinuturile Transilvaniei, cu focu- 
rile ce s-au întâmplat, care au prefăcut în cenușă stări însem- 
nate ale multora“. Același doctor Anastasie Fătu încă se luptă, 


1. I. Cojocaru, Documente privitoare la economia Țării Româneşti, II, 
pp. 825-826, 22 august 1844. 

în 1863, cu manufacturi și „stabilimente incomode, insalubre 
sau periculoase“ ce trebuie îndepărtate din oraș. Enumerarea 
acestora ar produce groază printre contemporanii de astăzi; 
din oraș ar fi trebuit să dispară: locurile destinate depozitării 
stârvurilor, gropile hotărâte pentru aruncarea materiilor fecale, 
fabricile de fosfor și de alte materii pocnitoare, casele unde se 
macerează oasele sau alte rămășițe animale, fabricile pentru 
iarba de tutun, pentru prepararea gazului fotogen, a cleiului, 
a ţipirigului, cimitirele, casele mortuare, grajdurile pentru porci, 
ucigătoriile de câini etc. Și acestea se află doar în prima cate- 
gorie dintre cele mai periculoase. Dar enumerarea continuă cu 
multe, multe alte lucruri care se „odihnesc“ periculos în apropie- 
rea oamenilor, fără prea multe întrebări legate de primejduirea 
vieţii sau a sănătăţii (pp. 91-92). 

Dincolo de asta, în fiecare zi legi și reguli, norme și regula- 
mente se redactează pentru liniștea cetățeanului, care trebuie, 
teoretic, să trăiască în ordine, curăţenie. 

În 1850, Eforia Târgului Fălticenilor fixează reguli cu privire 
la construcţii și la alinierea uliţelor. „Locurile pricinuitoare de 
putoare“, adică grajdurile și „alte de asiminea“ nu se mai pot 
construi pe „locul uliţii“. În același scop sunt oprite „curgerea 
ieşitoarelor puturoase sau jignitoare sănătății“ sau aruncarea 
de mortăciuni direct în mijlocul uliței. Tot ceea ce până atunci 
fusese la vedere trebuie acum împins cât mai mult în spatele 
gardurilor, zidurilor și șanțurilor. Amploiaţii poliției au misiu- 
nea să privegheze pentru „a opri a nu se face jignire ulițelor 
nici cu un chip“!. Uliţele vor mai fi fost jignite decenii și secole 
la rând. Oamenii nu se lasă convinși așa ușor să-și dărâme co- 
tinețele, șoproanele, latrinele, șandramalele doar pentru mof- 
tul unui arhitect ce se arată ofensat de șanțurile pline ochi cu 
excremente umane și animale. 


1. A. Gorovei, art. cit., p. 422. 

La măturat 


Cine este oare îndrituit să păstreze curăţenia în oraș, pe 
uliţă, în curte, în casă? Puzderie de pitace domnești semnalează 
care mai de care murdalâcul și putoarea de pe ulițele Bucureș- 
tiului, Iaşiului, Ploieștiului, Bârladului, Craiovei etc. Satele și 
curăţenia lor intră mult mai puţin în atenţia puterii. Sunt atât 
de departe de capitale, încât mizeria și noroaiele lor nu incomo- 
dează și n-au de ce să devină obiect de îndreptare. Oare noroiul 
de pe ulițele satului Cocorăști este mai puțin supărător decât 
cel de pe podurile capitalelor? Oare murdalâcul de pe apa Sa- 
barului produce putori mai suportabile decât cele de pe apa 
Dâmboviţei? Nicidecum. Noroiul este veşnic și pretutindeni. Sa- 
tele nu se află sub supravegherea imediată a guvernanților. Ei 
îşi îndreaptă privirea spre ceea ce le este mai aproape, acolo 
unde deranjează mai mult: capitalele și celelalte politii mai mari. 
Abia când un eveniment tulbură preocupările urbane ale guver- 
nanţilor, mizeria rurală devine obiectul unor legiuiri. De pildă, 
în 1843, când multe dintre satele Moldovei au parte de incendii 
catastrofale. După lungi cercetări, guvernul află care este cauza 
acestor incendii: munții de gunoaie, strânși prin ogrăzi, cărora, 
de cum dă primăvară, li se dă foc pentru a elibera locul necesar 
altor munţi de gunoaie: „tot gunoiul ce adună de prin ogrăzi 
şi ocoale îl grămădesc făcându-l movile prin ogrăzi, fără a-l căra 
la locuri mai depărtate, care din vreme în vreme, înmulţindu-se, 
sporeşte întru atâta, că locuitorul, spre a-l pute desființa, este 
sălit a-i da foc ca să se topască“. Focul cuprinde, mai ales în 
zilele „vânturoase“, gospodăriile una după alta. Prilej de regle- 
mentare: „tot locuitoriul să fie datoru iarna a clădi gunoiul în 
trăsuri și a-l scoate din sat, în depărtare cel puţin de 150 stân- 
jini, iar mai bine să împrăștie fiecare pe ogoarele ce va avea“. 
Cum e sigur că o astfel de măsură trebuie impusă prin coerciţie, 
vodă hotărăște că vornicii satelor au obligaţia de a trece lună 
de lună prin sate pentru a verifica dacă țăranii și-au dus gunoiul 
în afara satelor. Cu adeverinţa în mână, trebuie să se prezinte 
la ispravnic, care, la rându-i, „raportuisește“ la Departament 

(MA, II, 682-683). Trecut prin atâtea controale, gunoiul va fi 
rămas tot în spatele ogrăzii, adunat într-o imensă movilă iarna, 
incendiat primăvara. 

Iată, ca exemplu, târgul Licherești, devenit, după Regula- 
mentele Organice, orașul Călărași, pe ulițele căruia se plimbă 
încă râmâtorii și câinii, pe maidanele căruia pasc încă bivolii 
şi vacile, în șanțurile căruia își găsesc „odihna“ animalele moarte, 
după cum aflăm din două reglementări din 2 mai și 22 octom- 
brie 1831. Pe locuitorii din Călărași, ocârmuitorul Polizu în- 
cearcă să-i mobilizeze să-și îndeplinească datoria obștească de 
a face curăţenie: „să îndatorează pe toţi locuitorii de a-și curăți 
curţile, ulițele și maidanele de tot felul de murdalâcuri, a fi cu- 
rate, fără să mai îndrăznească nimeni a mai arunca asemeni 
murdalâcuri și mortăciunele, care pe vremea căldurilor nu 
puţină vătămare se aduce la sănătatea locuitorilor“. Mortăciu- 
nile ar trebui îngropate „adânc“ și la locuri „depărtate și deose- 
bite“; tot acolo ar trebui să-și afle locul și murdalâcul:. Dar... 

Capitalele rămân însă obiectul principalelor „purtări de griji“, 
chiar dacă, din când în când, se fac strigări de curăţenie către 
toate „politiile și orașele ţării“. Sănătatea norodului este princi- 
pala grijă a tuturor pitacelor. Dorinţa igienistă a domnilor noștri 
pare însă mai puţin o obsesie, fiind mai degrabă generată de 
necesitate într-un oraș asaltat de mizerie. Fac și ei ce pot, dau 
pitace, dar lasă punerea lor în aplicare pe seama micii înțelegeri 
dintre slujbași şi supuşi’. Ce prevăd însă aceste pitace de nu 
reuşesc niciodată să devină cutumă, ci doar vorbe? 

Mai întâi de toate orășenii ar trebui să țină curat, să măture 
în dreptul curților lor, să rânească în fața prăvăliilor, să stro- 
pească cu apă vara pentru a înmuia praful, să sece și să asaneze 
bălțile, să arunce gunoiul în afara orașului, „la loc depărtat“, 
şi nu pe uliţă, pe ziduri, pe uluci, pe poduri. „Fiieștecare dughen- 


1. Pompei Gh. Samarian, Medicina şi farmacia în trecutul românesc, 
vol. III, pp. 144-145. 

2. Alain Corbin, Le miasme et la jonquille. L'odorant et l'imaginaire 
sociale, XVIII-XIX" siècles, ed. cit., p. 134. 

3. P.Gh. Samarian, op. cit., vol. III, p. 366. 

giu să măture podul de două ori pe săptămână, de tină și de 
gunoiu câtva cuprinde dugheana sa; iar pe unde n-o fi dughene 
să măture podarii [...] nici să lase pe cineva a arunca gunoiu 
pe ulițe sau pe la mahalale; ce fieștecare să scoată gunoiul afară 
din oraș“, se scrie în Condica Vistieriei Țării Moldovei de la 
1 aprilie 1777, făcându-se referire la orașul Iași!. 

„Să fie toate ulițele grijite şi curăţite, fără gunoaie și fără de 
nici un murdalâc, putori sau leșuri“, se poruncește la 6 aprilie 
1790 pentru orașul București. De la cel mai mic la cel mai mare, 
de la boier la călugăr, de la negustor la prăvăliaș, niciunul să 
nu arunce apă pe pod [adică pe podini], gunoiul din casă și din 
prăvălii să nu mai fie lepădat pe marginea podurilor, se repetă 
la 11 februarie 1794. 

Măsurile punitive sunt de asemenea prevăzute în fiecare 
pitac. Mai întâi de toate amenzi: „iar cel neurmător poruncei, 
să ştie, că mai întâi are a se pedepsi cu taleri opt, și așa înainte 
îndoit să se pedepsească“. Pedeapsa se aplica „fără nici o deo- 
sebire a stărilor“. Câteva luni mai târziu, se constată că cei mai 
refractari la împlinirea poruncii sunt boierii urbei, care nu vor 
să rânească în faţa caselor lor. Tot așa cum îi amenințase că 
le va confisca bălțile, acum puterea îi ameninţă că vor avea 
domiciliu forțat până își vor face curat: „va sta atâta vreme în 
casa sa neslobod, până când va fi desăvârşită a sa curățenie“. 
Că nu s-a păzit curăţenia și că probabil nimeni n-a fost amendat 
sau pedepsit o dovedesc alte pitace și anaforale de pe 3 sep- 
tembrie 1793, 11 februarie 1794, 19 iunie 1803, 30 aprilie 1804, 
23 martie 1808, 17 august 1808, 25 ianuarie 1810, 6 iunie 1814, 
și lista ar putea continua (U/5, 397, 406-410, U/9, 601-602, U/10,, 
705, U/11, 446-447, 871). Ameninţările cu măsuri punitive se 
tot repetă. Amenzi — „care nu va fi următor va plăti și straf, 
osebit de răspunderea ce se va cere de la dânsul“ —, bătaie — „iar 
oricare se va dovedi și se va găsi urmând împotrivă, pe unul 
ca acela să-l cerţi cu bătaie, chiar acolo în fața locului“, se scrie, 
pe 6 iunie 1814, că vor primi locuitorii de pe Podul Mogoșoaiei 


1. I. Caproşu, op. cit., VII, p. 343. 

şi cei de pe Podul Târgului de afară care nu voiau să păstreze 
curățenie. Vodă Caragea hotărăște, la 1 iunie 1815, trimiterea 
unor paznici care să apere malurile Dâmboviţei de riveranii 
neascultători: „să privegheze ziua şi noaptea și să nu lase pre 
nimeni a arunca în apă, cât de puţin murdalâc sau gunoi“ (U/10,, 
395). În anul următor, pe 4 octombrie 1816, merge mai departe 
şi decide ca în fiecare sâmbătă boierii și egumenii cu conace și 
mănăstiri de-a lungul ulițelor principale să-și scoată chelarii 
la treabă, să curețe gunoiul și noroiul, să-l adune în care și să-l 
scoată în afara orașului. La aceeași îndatorire sunt supuși și 
cei care au case și prăvălii pe aceste poduri (U/10,, 842-843). 
Norodul se urnește însă cu greu și numai pe moment, ca apoi 
totul să fie lăsat la voia întâmplării și a guvernanțţilor. 


Epistăşia podurilor şi curățatul ulițelor 


Ca să nu fie lăsat chiar totul la voia întâmplării, vodă Ipsi- 
lanti înființează Epistășia Podurilor. Aflată în subordinea Vor- 
niciei Obștirilor, aceasta ar trebui să se ocupe de curăţenia ora- 
şului; cel puțin așa prevede vodă Ipsilanti. I se alătură Agia, 
inițiatoarea mai multor măsuri care ar avea drept efect depara- 
zitarea orașului de murdalâcul atât de cotidian. Cele două 
instituţii se preocupă, mai întâi de toate, să responsabilizeze 
norodul, să-l amenințe, să-l scoată la curățenie, să-l facă să în- 
țeleagă că igiena este un „bine public“. 

Orașele din țările române nu au statute ale vecinătăţilor, 
nici regulamente interne de organizare, nici reguli de bună pur- 
tare ca, de pildă, la Sibiu, după cum reiese dintr-un studiu al 
Mariei Pakucs!. La București, la Craiova?, la Ploiești, la Focșani, 


1. Maria Pakucs, „Behaviour control in Sibiu in the sixteenth-century 
between norm and practice“, în Ionela Băluţă, Constanţa Vintilă-Ghiţulescu, 
Bonnes et mauvaises mæurs dans la société roumaine d'hier et d'aujourd'hui, 
NEC, București, 2005, pp. 43—60. 

2. Craiova se află în aceeași situație: poduri proaste și putrede, noroi 
pretutindeni; i se cere caimacanului Craiovei să cerceteze și să vadă cum 
s-au cheltuit banii „podurilor“ și de ce nu s-a făcut nimic (U/4, 371). 

la Iași sau la Fălticeni, lucrurile se organizează din mers și mai 
ales atunci când murdăria scapă de sub control. O mare parte 
din măsurile de reorganizare a spaţiului urban se datorează 
şi ocupaţiilor austriece și rusești. Guvernatorii s-au implicat 
deseori în dictarea unor măsuri de salubrizare, care, de alt- 
minteri, erau necesare într-un oraș ocupat. Epidemiile sunt un 
alt „motiv“ de organizare și curățare a spaţiului urban. 

Într-un oraș pestriț ca Bucureștiul, unde curăţenia nu se 
poate păstra doar cu ajutorul locuitorilor, domnia încearcă orga- 
nizarea unor servicii de „salubritate“. Cine să măture străzile, 
din banii cui, unde să se depoziteze noroiul și gunoiul, cum să 
se repare ulițele, cum să se asaneze bălțile, cum să se curețe 
apa Dâmboviţei sunt numai câteva din problemele curente ale 
unui orași. Podarii au misiunea de a se ocupa de buna funcțio- 
nare a podurilor, adică a ulițelor, care sunt podite cu lemn. Sub 
comanda unui ceauș, ei ar trebui să repare, să scoată locuitorii 
la curăţenie, să stingă incendiile, să lărgească șanțurile, să cu- 
reţe mizeria. Banii provin din taxele plătite pentru căruțele ce 
intră în oraș. Cum rezultatele întârzie și cum nici reparaţii nu 
prea se fac, domnul mai pune o taxă: locuitorii vor trebui să 
plătească „podăritul“ în funcţie de numărul de odăi deținute?. 
Dintr-un pitac de pe 28 octombrie 1782 aflăm că Nicolae vodă 
Caragea încearcă să repare podurile şi mai ales să astupe eter- 
nele gropi, care mai tot timpul stau pline cu apă și noroi, cu „tufe, 
paie, cenușă și alte sfărâmâturi“ (U/1, 293). Or, toate aceste 
„materiale“ nu fac decât să întrețină murdalâcul. 


1. Aceleași probleme se regăsesc și în capitala Moldovei. Aici, sâmbătă, 
4 februarie 1839, Adunarea Obștească constată că lucrurile avansează 
destul de lent și cere prea înălțatului domn să mijlocească pe lângă eforia 
orașului Iași pentru a se „pune la cale luminarea orașului în vreme și cu 
îndestulare, precum și curăţarea ulițelor, fiindcă până acum aceste nu se 
văd a fi în acea după cuviinţă îndestulătoare măsură“ (APP, 31). 

2. În 1792, în București, în 1794, la Craiova, taxele sunt următoarele: 
„240 de bani de carul de marfă de Lipsca, 90 de bani de carul cu bute cu 
rachiu, 60 de bani de carul cu brașovenie“ (Instituţii feudale din Țările 
Române. Dicţionar, coordonatori Ovid Sachelarie și Nicolae Stoicescu, Edi- 
tura Academiei Române, București, 1988, p. 366). 

Pușcăriașii devin primii măturători ai Bucureștiului. La 
1 septembrie 1801, se decide ca întemniţțaţii să fie scoși la 
desfundarea șanțurilor și la curăţatul ulițelor. Hotărârea de 
acum avea să tot fie reluată și încadrată chiar într-un program: 
miercurea și sâmbăta, vinovații de la pușcărie „să măture praful 
şi să curețe gunoiul dupe Podul Mogoșoaiei“. Cu trei ani în urmă 
(6 iunie 1814) se încercase formarea unei „unităţi“ speciale: „să 
aibă 16 care cu boi și cu târnuri i lopeţi, însă opt să intre de 
rând la o săptămână și alte opt care în altă săptămână, și a 
se face acești 16, scutelnici cu pecetluire, care să aibă care cu 
boi, târnuri și lopeţi, și să fie legaţi la Casa Podurilor“ (U/ 10, 
707, 842-843). Așadar, e vorba de o întreagă ceată aliniată pe 
Podul Mogoșoaiei, artera principală a capitalei, dotată cu târ- 
nuri, lopeţi și căruţe, care trebuie să curețe murdalâcul o dată 
pe săptămână. Se pare că măturători de bunăvoie nu s-au prea 
găsit din moment ce se revine la pușcăriași. Nici căruțele nu 
se găsesc atât de ușor, pe 26 martie 1812 se hotărăște rechizițio- 
narea a 79 de căruţe care să se ocupe de căratul gunoiului și 
al noroiului de pe ulițe, dar măsura nu se pune în practică din 
cauza lipsei de căruțe, confiscate deja de rușii aflaţi în București 
(U/9, 872-874). 

Treptat, salubritatea, igienizarea, înfrumusețarea orașelor 
intră în atribuţiile unor eforii. Dar, lipsite de bugetul necesar, 
într-o primă etapă acestea se văd nevoite să apeleze tot la lo- 
calnici. Într-un pitac din 29 noiembrie 1831, Vornicia Politie 
București cere Agiei să dea de știre tuturor mahalagiilor cu case 
şi binale spre podurile principale că au obligaţia de a curăța 
„partea lor“. Deja venise iarna, iar gheaţa împiedica mersul 
şi deranja privirea evidențiind culoarea murdalâcului: „fiindcă 
din pricina gheții nu mai este cu putinţă a umbla cinevași, nici 
cu treburi, nici pe jos, pe podurile din politie, și fiindcă se apropie 
şi prăznuirea Sărbătorii numelui Împărăteștii Sale Măriri, s-au 
chibzuit ca să să curețe gheaţa și noroiul de pe poduri“. Pentru 
restul orașului, același mare agă este obligat „să dea oameni 
şi căruţe duprin mahalalele politiei a curăța“. Or, pentru așa 

sărbătoare, când însuși împăratul protector, țarul Nicolae, ar 
fi aruncat o privire spre ulițele politiei se cuvine să iasă întregul 
norod la treabă. O lună mai târziu, marele agă se adresează 
vornicului orașului, solicitând plata promisă pentru oamenii 
aduși să curețe și să măture... Va fi fost, nu va fi fost... Nu prea 
mai știm!. 

Anul 1830 este plin de proiecte de preschimbare a peisajului 
urban. Un arhitect, Hartl, un inginer, Moritz von Ott, şi un gu- 
vernator, Pavel Kiseleff, se regăsesc printre semnatarii și ini- 
țiatorii acestor proiecte?. 

Prin contract public, Sfatul Orășenesc concesionează mătu- 
ratul Bucureștiului unor particulari: se confecționează „o sumă 
căruţe ce sînt a să face de Sfat cu câte două roate și cutie dea- 
supra în trebuinţa curăţiri uliţelor“; tot un particular urmează 
să se ocupe un an de zile de „curăţitul ulițelor Mogoșoaia, Caliţii, 
Șerban-vodă și Târgul de Afară“, înștiințează Vestitorul Româ- 
nesc în numărul său din 23 octombrie 1843. 

Căruţele ar trebui folosite și la eliminarea câinilor vagabonzi. 
Agia trebuie să pună la dispoziție un car. „Pe toată ziua“ acesta 
trebuie „să care câini afară din București“, unde urmează a fi 
omorâţi. Iniţial se încercase eliminarea lor direct în uliţă: hin- 
gherii „să îmble pe toate ulițele Bucureștilor și veri câţi câini 
vor fi, să-i omoare pe toţi, în scurt. Nici ziua, nici noaptea câinele 
slobod să nu se afle“. Măsura e contestată de bucureșteni, nu 
din cauza cruzimii, ci pentru că nimeni nu avea cum să țină 
câinii într-un loc neîngrădit. lar lanțul, sau sfoara, sau funia, 
sau ce-o fi fost își puteau găsi alte întrebuințări decât să ţină 
toată ziua câinii priponiţi de copaci sau de jumătăţi de garduri. 
Așadar, li se cere tuturor proprietarilor, pe 18 august 1808 și 
la 15 mai 1811, să-și țină câinii legaţi prin curți spre a nu cădea 
victime ale trimișilor Agiei (U/9, 620, U/11, 909). În 1830, ei 


1. ANIC, Fond Vornicia Dinlăuntru, ds. 153/1831. 

2. Începuturi edilitare, 1830-1832. 1. Documente pentru istoria Bucu- 
reştilor, prezentate de Emil Vârtosu, Ion Vârtosu și Horia Oprescu, Bucu- 
reşti, 1936. 


278 PATIMĂ ȘI DESFĂTARE 


sunt încă un pericol omniprezent; „câinii de Dâmboviţe“ stau 
aciuaţi mai ales pe malurile râului, unde devorează cadavrele 
animalelor aruncate chiar de mahalagii (CS, II, 441). 

Tot în uliţă sunt și pe 18 octombrie 1852, când e emisă anafo- 
raua Sfatului. Garduri și lanţuri nu prea sunt nici în târgul 
Iașilor, pentru că se discută despre eterna problemă a câinilor, 
aflaţi în proprietatea cuiva, dar nu se știe prea bine a cui. Abia 
această anaforă pune în discuţie spectacolul oribil al uciderii 
câinilor în uliţă. „Cruda și urâcioasa priveliște“ necesită măsuri 
de urgenţă: „să fie oprit cu totul ţircularea cânilor pe uliţă“, se 
scrie, recomandându-se proprietarilor să folosească botniţa și 
zgarda. Câinii care îndrăznesc totuși să „ţircule“ liber sunt lăsați 
la voia hingherilor, patru la număr. Ei primesc sarcina ca „în- 
dată ce vor întâlni un câne [...] să-l prindă cu chipul ce va găsi 
mai nimerit“, poate cu „mici arcane“, să-l ducă la un adăpost, 
ce se prevede a se deschide, unde să-l ucidă, prin otravă, abia 
după 36 de ore, dacă în acest timp n-a fost revendicat de nimeni. 
Câţi astfel de câini vor fi fost ceruţi înapoi nu-i greu de presupus, 
având în vedere că stăpânul trebuie să achite o taxă de „un so- 
rocovăţ“ (MA, II, 351-352). Nu prea mult, ce-i drept, dar dacă 
nu ai?! Câini sunt destui pe uliţă, de ce să plătești, când poţi 
să te servești?! Măsura este trimisă apoi către toate gazetele, 
din cauză că numărul câinilor e atât de mare, încât aceștia devin 
un pericol pentru viaţa celorlalți. Moașele, doftoroaiele și vracii 
se pun pe amestecat ierburi şi pe fabricat poțiuni magice contra 
efectului mușcăturilor de câini: turbarea. Doi ani mai târziu, 
capitala Moldovei are aceleași probleme cu câinii mai vechi și 
cu alții noi. Numărul lor și pagubele pe care le produc obligă 
puterea să intervină și să ia măsuri, prin care proprietarii de 
câini sunt obligaţi „să-i ţie în lanțuri“, precum și de a-i osândi 
„pi acei ci or umbla pi uliți fără stăpâni“. Măsura este cerută 
de doctorul-şef al Iaşiului, care scrie pe 13 mai 1854, despre 
„daunele ce să prilejuiesc din cauza grămezilor de câini ce stau 


1 


pe ulițele capitalei“. 


1. ANIC, Fond Ministerul de Interne. Secţia Sanitară, d. 61/1854. 

Mătura, lopata, căruța sunt uneltele de bază ale curățeniei 
și în alte orașe și târguri. Sunt amintite și în reglementările 
târgului Fălticeni, de pildă. Mai întâi li se cere locuitorilor să 
nu mai arunce gunoaiele în iarmarocul de vite (22 februarie 
1850), ci să se depoziteze în locuri special amenajate, fie „în 
direcția stanţiei fânului pojarnicilor“, fie „în bolțile ce sunt de 
la podul de piatră a Tâmpeștilor de la vale și de la deal“ (6 mar- 
tie 1850). Curăţarea uliţelor se face cu două cotiugi cu un cal 
fiecare şi cu un măturător, dar numai pe partea de uliţă „pu- 
blică“, căci, acolo unde există proprietari, aceștia au obligația 
să măture în dreptul proprietăților de două ori pe săptămână: 
miercurea și sâmbăta (20 iunie 1850)!. Suntem la mijlocul seco- 
lului, modernizarea avansase, regulile se fixaseră, ajunseseră 
la cei ce trebuiau să le pună în aplicare și cu toate acestea noro- 
iul rămâne pe picioarele tuturor. Oamenii nu se gândesc cum 
să înlăture noroiul, ci doar cum să trăiască fără să se tulbure 
unul pe altul. Excelează în inventivitate: la ușile cancelariilor 
apare un hârleț pentru curățarea noroiului de pe încălțămintea 
tuturor celor ce pășesc în interior?. Apoi au apărut galoșii mari 
şi înalți cât să păstreze curăţenia ciorapilor și a încălțărilor. 

Alte şi alte măsuri se înscriu în acest proces de modernizare 
şi de urbanizare stârnit poate și de contactul permanent cu ora- 
şele cele mari și civilizate. Acolo, ca și la București sau la Iași, 
autorităţile sunt preocupate de pavarea și drenarea străzilor 
şi de ventilarea spaţiilor publice’. Apar astfel inițiative de asa- 
nare a bălților, de drenare a Dâmboviţei și de curăţire a malu- 
rilor ei. La 3 iulie 1815, vodă Caragea anunţa că s-a găsit o 
„mihanie“ care „să sape și să curețe totdeauna matca Dâmbovi- 
ței“ cu puţină cheltuială. De această complicată mașină nu știe 
să se ocupe decât egumenul mănăstirii Radu Vodă, care „are 
deplină știință și închipuire a acestei mihanii și a anerghiei, i 


1. A. Gorovei, art. cit., pp. 412-414. 

2. Ibidem, p. 422. A. Gorovei notează că printre cheltuielile eforiei de 
Fălticeni se află și banii alocaţi acestui „instrument“. 

3. A. Corbin, op. cit., pp. 105—150. 

a folosului ce poate face“, și nu inginerul Freywald, angajat cu 
un an în urmă să se ocupe de drenarea Dâmboviţei. Nu știm 
cât succes au avut și mașina, și egumenul, dar, un an mai târziu, 
Dâmboviţa e tot murdară, localnicii nu renunţă la obiceiul de 
a arunca gunoiul în albie, deși ei sunt mai totdeauna princi- 
palele victime ale inundaţiilor, căci la fiecare ploaie apa se re- 
varsă și pătrunde peste tot (U/10,, 727, 731, 746). 

De la drenare se trece la iluminare. Tot vodă Caragea hotă- 
răște să ilumineze ulițele, nu pe toate, ci numai podurile princi- 
pale (25 aprilie 1814). Podul Mogoşoaiei este din nou favorizat: 
„pentru podoaba Podului Mogoşoaiei trebuinţa este ca din capul 
Podului și până la Curtea Veche, pe de o parte și pe de alta, la 
fiecare şapte case, să se facă câte un stâlp lung de un stânjen 
şi jumătate, și în capul stâlpului să aibă câte un felinar, și pe 
toată seara să puie și câte o lumânare“. Casele aflate în perime- 
trul felinarului primesc misiunea de a se îngriji de lumânare 
pe „fiecare seară“. Acum să nu credem că acele case chiar s-au 
grăbit să se supună pitacului domnesc. Lumânările vor fi ars 
o zi, zece, cel mult o lună, după care s-a uitat de ele. În decem- 
brie, vodă Caragea încearcă din nou aprinderea felinarelor de 
pe Podul Mogoșoaiei, fără a-i mai responsabiliza pe mahalagii, 
cărora le-o fi fost greu să tot pună lumânări în vârful stâlpilor 
şi le cere 32 de parale pe lună pentru ca Spătăria să cumpere 
şi să aprindă ea lumină pe pod (U/10,, 710-714). Iașiul este lumi- 
nat tot cu ajutorul lumânărilor. Abia în 1832 se aprind lumâ- 
nările pe ulițele târgului Fălticeni, pe cheltuiala orașului. În 
1849, orașul plătea „9 fanaragii“ cu 28 lei pe lună pentru a se 
ocupa de „luminarisirea“ târgului; sume mult mai mari se chel- 
tuiesc pe „lumânări de său“, „lampe“, „fânare“, „dresul fânarelor 
stricate de vânt“, „remontul fânarelor și a lămpilor“ etc.! 

Pavarea ulițelor este o altă necesitate. Bârnele de lemn cre- 
ează probleme, rețin mizeria, ascund noroiul, balegile anima- 
lelor, murdăriile de prin case, iar vara canalele de sub ele sunt 


1. A. Gorovei, art. cit., pp. 407—408. 

adevărate focare de infecţie. După ploaie e o aventură să se 
circule pe poduri, căci grinzile se desprind și plutesc. Baliga și 
noroiul sunt atât de consistente, că o căruță sau chiar un călăreț, 
dacă se afundă, și se înnămolesc, au nevoie de ajutor pentru 
a ieşi. Plimbarea cu trăsura este de asemenea zăticnită de grin- 
zile putrezite, neregulate și prinse prosti. Se statornicise ideea 
că ulițele capitalei nu pot fi pavate cu piatră; n-ar fi rezistat 
solul, care, îmbibat cu apă, ar fi înghiţit piatra. Adevărul este 
că lemnul, care se găsește ușor, e mai potrivit pentru pavarea 
cu bârne, și nu piatra, care trebuie adusă de foarte departe?. 
Analiza medicului Caracaș este susținută de toţi ceilalţi locui- 
tori ai politiei, de consuli și de guvernatori. Întrebarea este cine 
se apucă de treabă, că iniţiativele nu lipsesc. 

Tot Caragea are ideea pavării celor patru drumuri principale 
şi probabil că lucrările or fi şi început. Găsim chiar un consorțiu 
Freiwald-Hartel care câștigă proiectul de pavare a orașului. 
Din nefericire, părţile, în loc să treacă la treabă, se ceartă?. Prin 
celelalte orașe și târguri, lucrurile avansează și mai lent. 

Există ceva nedefinit în fibra acestui popor. Să fie lene, să 
fie delăsare, să fie indiferenţă, să fie bășcălie? Eu nu găsesc 
ușor un răspuns, dar îl are medicul Caracaș, aflat de 28 de ani 
în slujba bucureștenilor. Cum să nu-i cunoască?! 

„Acest popor necioplit se dă lenei și pentru lucrările de uti- 
litate publică. Drumurile neîngrijite ajung uneori impracticabile 
din cauza gropilor și a noroaielor; și cu toate că din această 
pricină pătimesc ei însăși și vitele lor; totuși niciodată nu pun 
mâna să dreagă drumul sau vreun pod stricat, deși ar avea la 
îndemână materialul trebuincios. Dacă guvernul face vreun drum 
sau pod, ori îl face vreun particular generos, se ruinează repede 


1. C. Caracaș, op. cit., pp. 175-176. 

2. Simion Câlţia arată că lemnul poate fi procurat mult mai ușor și 
mult mai ieftin decât piatra. Abia în secolul al XIX-lea, odată cu creșterea 
demografică, se va dovedi eficienţa pietrei la pavareaulițelor. Vezi S. Câlţia, 
Aşezări urbane sau rurale?, ed. cit., pp. 53-55. 

3. ANIC, Fond Achiziţii Noi, MMDCCCXXXI/19, 20, 21, 28 aprilie 1828. 

din neglijenţă, sau îl strică într-adins, furând materialul pentru 
trebuinţele lor. De aceia nici un lucru bun public nu durează.“ 

Așadar, nimic nu durează, podurile nu sunt întreţinute, podi- 
nile se fură, noroaiele sunt ocolite, norodul înjură puterea, dar 
nimeni nu are de gând să dreagă drumul. Peste aproape un secol, 
alt medic ajunge la aceeași concluzie: măsuri s-au tot luat, dar 
niciodată n-au fost puse în aplicare, astfel încât „nu se schimbă 
decât oamenii care le dictează și cei care nu vor să le execute“. 


De la uliţă la şosea, de la pod la bulevard 


Semnele exterioare ale modernizării se recunosc în arhitec- 
tură, drumuri, poduri, în clădirile de interes public care împodo- 
besc statul modern. De prin anii 1830, domnitorii și boierii, mi- 
niștrii şi instituțiile anunţă și susțin necesitatea „înfrumuseţării 
orașelor“, a amenajărilor de tot felul, a construcţiilor publice 
cu caracter utilitar. Prin Regulamentele Organice, „arhitectonii“ 
trebuie să se ocupe de „înfrumusețarea“ orașelor; clădirile nu 
se mai pot ridica oriunde și aiurea, ci conform unui plan aprobat 
de secțiunea inginerească și cu scoaterea la „mezat“, adică prin 
licitaţie publică, a proiectelor și a achiziţiilor. Domn după domn 
anunţă proiecte mărețe mai ales pentru capitale: grădini pu- 
blice, poduri de piatră, fântâni și cișmele, mahalale pavate și 
beneficiind de un serviciu de igienizare, drumuri, școli, temnițe 
etc.? Le-ar fi fost uşor să le pună în aplicare dacă tot plecau de 
la zero. Clădirile publice aproape că lipsesc din peisajul urban 
şi rural. Instituţiile au funcționat fără probleme în casele dregă- 
torilor, care se confundă, de fapt, cu dregătoriile pe care le ocupă. 
Isprăvnicia este în casa ispravnicului, spătăria în casa spăta- 


1. C. Caracaș, op. cit., pp. 127—128. 

2. P.Gh. Samarian, op. cit., III, p. 372. 

3. În 1833, doctorul Maier primea 9 450 lei pentru „facerea puţurilor 
artezane“ (AP/8, 64). Vezi planurile lui Mihail vodă Sturdza de înfrumu- 
seţare a orașului Iași în MA, I, pp. 191-205. Sau planurile de înfrumusețare 
pentru Dealul Mitropoliei ale inginerului Nicolae Blaremberg și dificultăţile 
întâmpinate în G. Potra, op. cit., pp. 76—90. 

rului, și tot așa. Spitalele apar din inițiativă privată, temnițele 
se dezvoltă tot pe lângă casele dregătorilor principali, școlile 
au uneori un loc al lor, dar de cele mai multe ori funcționează 
din mila vreunui boier. Mai trebuie spus că toate anunţurile, 
făcute în mod repetat, de scoatere la licitaţie a lucrărilor de 
construcție și reparaţii, de înfrumusețare şi amenajări arhitec- 
tonice se adresează unei populații puțin pregătite să se implice 
în astfel de proiecte. Ca să ridici o clădire de mărimea unei școli, 
nu este suficient planul unui arhitect, și nici măcar scândurile 
sau cuiele. Cel care se urnește să execute astfel de construcţie, 
cel care a câștigat licitaţia, proprietarul de drept al unei între- 
prinderi, poate ajunge în imposibilitatea de a finaliza proiectul. 
Nu din cauză că îi lipsesc banii sau cuiele, ci oamenii, meseriașii, 
tâmplarii, dulgherii, pietrarii, fierarii, zidarii etc. Orice proiect 
implică și mână de lucru calificată. Or, ţările române, la acest 
început de veac, au o populaţie puţin instruită și mai deloc impli- 
cată în practicarea unui meșteșug. 

În 1840 se face o evidenţă cu toate ulițele care, pornind din 
1836, au început să fie pavate sau doar pietruite, împărțite fiind 
în două categori: „săvârșite“ şi „nesăvârșite“. Se poate observa 
în această evidenţă că unele începute de vreo patru ani nu tre- 
cuseră încă pragul de „săvârșire“, cum ar fi Podul Mogoşoaiei, 
Podul Caliţei sau Podul Târgului de Afară. 

În 1837, Bucureștiul este încă pavat cu aceleași podini sub 
care mustește apa, și sub care zac „noroiul negru și cleios“ și 
„gunoaiele“. Începe totuși operaţiunea de „curățire“ a orașului 
de câini, destul de numeroși, având în vedere că până atunci 
făceau parte din peisaj: „există la București un număr consi- 
derabil de câini care umblă liberi pe uliţă, și înfometați cum 
sunt, îi atacă violent pe trecători“, notează francezul Raoul Per- 
rin. Cum nu s-a organizat un serviciu special de stârpire a lor, 
locuitorii sunt încurajați să participe la această acțiune, pentru 
fiecare cap de câine oferindu-se câteva parale. Primii care se 
înhamă la această misiune, robii țigani, se dovedesc foarte abili, 
iar metodele lor nu stârnesc protestele nimănui, dimpotrivă: 
„robii ţigani, atraşi de câştigul câtorva parale, străbat zilnic 

ulițele în căutarea câinilor, le iau urma și, înarmaţi cu o țepușă 
lungă, îi străpung ca pe puii de găină, îi poartă apoi în triumf 
pe un mic car, după care îi jupoaie de piele, pe care le folosesc 
în beneficiul societăţii robilor“, scrie tot Perrin, care a petrecut 
11 luni la noi (CS, III 756). 

Caldarâmul se repară de multe ori doar „vremelnic“, după 
cum notează Vestitorul Românesc. Pe 7 mai 1843, anunţă că 
s-a decis scoaterea la mezat a prefacerii complete a caldarâ- 
mului, poftindu-i pe doritori la Sfatul Orașului în zilele de 12, 
15, 19 „pentru a se face mezatu după condiţiile alcătuite“. De 
acest caldarâm reparat mai totdeauna doar „vremelnic“ ajung 
să se plângă deseori bucureştenii: „după cercetarea făcută de 
d. Arhitectu orașului asupra reclamaţii ivită din partea unora 
din proprietari pentru caldarâmul uliţii dimpotriva havrii ovre- 
eşi, s-au găsit de neapărată trebuinţă ca să se aștearnă cu piatră 
ulicioara dintre havră și Gheorghie Creptceraru, să se curețe 
canalul de supt caldarâmul uliții, de lângă havră, și să se dreagă 
caldarâmul acestuia, cu cheltuiala proprietarilor a căror ape 
au scurgere prin acea ulicioară“ (Vestitorul Românesc, nr. 46, 
16 iunie 1843). 

Tot la mezat este scos și iluminatul orașului, strigările fă- 
cându-se de mai multe ori, căci, fiind slujbă grea, mai nimeni 
nu se precipită să se implice. Cantorul de Avis anunţă și tot 
anunţă licitaţii, la care însă nu prea se adună nimeni (29 mai 
1837). Pe 14 mai 1843, Vestitorul Românesc anunţă scoaterea 
la licitaţie a acestui serviciu, dar pe bucățele: „aprinderea, cură- 
țitul și ţinerea în bună stare a patru lambe ce sunt așezate, 
doă dinnaintea palatului domnesc și doă la podul dupeste apa 
Dâmboviţi, din Ulița Mihaiu-vodă, să dă cu contract pă un an 
de zile. Pentru care se face cunoscut spre știința tutulor ca dori- 
torii de a se însărcina cu aceasta să se arate la Sfat, la 24, 26 
şi 29 ale curgătorului, în care zile are a să face mezatul“. Fiind 
„lambe“ mai aparte, cele din dreptul caselor domnești, acestea 
s-au bucurat de licitaţie separată. La începutul toamnei este 
scos la licitaţie tot iluminatul: „aprinderea felinarelor ce sunt 
așezate pe ulițele capitalei şi ținerea lor în bună stare să dă 

cu contract pe doi ani, de la 1 februarie anul 1844 înainte, după 
condițiunile alcătuite“ (Vestitorul Românesc, 31 august 1843). 
Întreţinerea unui asemenea serviciu are un cost considerabil. 
Iar păţaniile lui Samuil Aron, rămas după iarna lui 1842 fără 
prea multe felinare, fiindcă vântul și hoţii le-au împuţinat, sunt 
prea bine știute ca să nu se mai înghesuie cineva la preluarea 
contractului!. Sfatul Orășenesc se vede obligat să facă mai multe 
strigări pentru a găsi totuși pe cineva căruia să-i concesioneze 
iluminatul public. 

Cu apele care se scurg în uliţă au probleme și locuitorii de 
pe Podul Mogoșoaiei, căci schimbarea „navigaţii apelor“ a făcut 
ca ele să se refugieze în haznaua de lângă casa dumnealui vis- 
tier Romanet, scrie Vestitorul Românesc din 26 iunie 1843. Mai 
toți proprietarii, de voie, de nevoie, trec la pietruirea ulițelor 
pe care locuiesc, unii „spre înlesnirea comunicațiilor“, alții pen- 
tru înlăturarea murdalâcului, canalele de lemn se prefac în 
canale de piatră cioplită, caldarâmul se schimbă, pavelele se 
aștern. Nevoia de prefaceri este consemnată de publicaţiile vre- 
mii datorită obligativităţii de a organiza mezatul public, prin 
strigare, timp de trei zile. 

Întreținerea și înfrumusețarea unui oraș necesită bani. La 
Iași, postelnicul Teodor Ghica (un apropiat al lui Mihai vodă 
Sturdza) obţine contractul de pavarea ulițelor în 1835; în 1840, 
când recepționează lucrarea, Adunarea Obştească constată că 
pavelele sunt cu „totul stricate și rele“. Ghica se justifică spu- 
nând că nu a primit fondurile promise și ameninţă cu sistarea 
totală a unei lucrări începute încă din 1833. Mai trebuie spus 
că „specialiștii“ acestei lucrări sunt Freiwald, cel care avusese 
în grijă şi străzile Bucureștiului, și mai apoi Iosif Raschek 
(APP, 721). 

Drumurile au fost întotdeauna o problemă pentru români. 
Regulamentele Organice, în secțiunea inginerească, au proiecte 
măreţe: șosele, poduri, zăgazuri, drumuri mari etc. Or, de la 
proiect la practică calea e lungă și e nevoie de cât mai multe 


1. G. Potra, Din Bucureștii de altădată, p. 113. 

intervenţii și imbolduri. Străinii, care au câte o afacere în ţările 
române (de la consuli la agenţi comerciali), au reprezentat ieri, 
ca și astăzi, un factor important de presiune, pentru că prospe- 
ritatea depinde de buna infrastructură. De drumuri bune de- 
pinde şi buna funcționare a serviciului poștal!. De la adoptarea 
Regulamentelor Organice până la adoptarea unui nou proiect 
de „regularisire a părţii tehnice în Principat“ trecură nu mai 
puţin de șapte ani, ani în care lucrurile se schimbaseră pe ici, 
pe colo, dar insuficient (AP/9,, 989). Și asta pentru că statul ur- 
mărea ca facerea acestei imense infrastructuri să fie pusă pe 
seama populaţiei: micii proprietari și marii proprietari, care 
să ridice poduri și zăgazuri peste apele de pe domeniile lor; să- 
tenii care să lucreze la drumurile și șoselele ce trec prin satele 
lor; orășenii, care să refacă caldarâmul pe ulițele lor. Greu de 
urnit la lucru o populaţie în mare parte săracă, aproape deloc 
dornică să contribuie la clădirea unui bun public. 

Să luăm ca exemplu refacerea caldarâmului în București. 
Regulamentul Organic hotărâse ca așezarea caldarâmului să 
se facă pe cheltuiala proprietarilor, dar în 1840 măsura este 
departe de a constitui o realitate: sărăcia unora, indolenţa al- 
tora, refuzul multora impun regândirea măsurii?. Astfel, un alt 
proiect se alcătuiește și vizează un nou impozit ce ar trebui su- 
portat de căruțași, dar repede se constată că fondurile nu prea 


1. Vezi în acest sens plângerile consulului austriac Timoni sau inter- 
venţiile consulului rus Riicman pe lângă vodă Ghica pentru funcționarea 
poștelor. Sau intervenția din 12 februarie 1837 a consulului austriac Wallen- 
burg pe lângă vodă Sturdza, căruia îi cerea să facă cât mai repede șoseaua 
ce lega Iașiul de granița cu imperiul (I.C. Filitti, op. cit., pp. 89-93, 475). 
De altfel, vodă Sturdza însuși arată importanţa drumurilor pentru dezvol- 
tarea comerțului și eforturile otcârmuirii de a pune în plan construirea 
acestora (AP/9,, 449). 

2. Condiţionarea se folosește, atunci când se poate, pentru a impune 
ceea ce legea hotărâse deja. De exemplu, lui Iordache Zosima i se închiriază 
un loc între mahalaua Vergului și mahalaua Sf. Ștefan cu condiția achitării 
banilor pentru facerea caldarâmului. ANIC, Fond Manuscrise, mss. 147, 
ff. 45'—46', 18 noiembrie 1843. 

se pot strânge și atunci caldarâmul rămâne o promisiune (AP/9, 
985, AP/11,, 29). Sau a şoselelor din Moldova ce ar trebui făcute 
și întreținute cu ajutorul sătenilor, obligați să muncească timp 
de patru zile pe an și răsplătiți cu cinci lei pentru fiecare stânjen 
(hotărârea din 5 februarie 1837). Deși primesc o „răsplată“, deși 
participarea este lăsată la libera lor alegere, după ce se ispră- 
vesc muncile agricole, țăranii nu se supun de bunăvoie unei 
astfel de dispoziţii, și e nevoie de intervenţii silite și de aducerea 
altor țărani, de prin alte sate, pentru a urni lucrurile!. Nu se 
poate spune că nu există proiecte sau bune intenţii, domnii 
vizitează șantierele, încearcă să sancționeze abuzurile și lenea, 
se străduiesc să găsească noi surse de venituri, să cointereseze 
clasa politică și populaţia în aceste lucrări publice realizate în 
interesul tuturor?. Lipsa banilor, lipsa specialiștilor și mai ales 
dezinteresul multora duc la tergiversări, abandonuri, lucrări 
de proastă calitate, bani investiţi de două ori în același proiect, 
fonduri deturnate, sancțiuni insuficiente, complicități la cel mai 
înalt nivel. 

În aceste condiţii, când lucrurile avansează atât de lent, este 
de la sine înțeles că fiecare piatră de temelie, fiecare zid ridicat, 
fiecare metru de uliţă pavată devin „realizări“ ce nu pot fi tre- 
cute cu vederea. De altminteri, aceste realizări, înregistrate cu 
mare folos în rapoarte și în mesaje, sunt inaugurate fastuos, sunt 
prilej de mândrie și constituie o lovitură dată celor care spun 
că nu se face nimic. De pildă, la 18 iunie 1833, se inaugurează 
clădirea Obșteștii Adunări din Dealul Mitropoliei. Evenimen- 
tul are loc cu mult fast, cu „adunare și muzică“, deși n-ar fi fost 
tocmai momentul potrivit, inaugurarea fiind făcută înaintea 
terminării construcţiei. Dar mai grave sunt, urâțenia „monumen- 
tului“ și amplasarea nepotrivită: „urât s-au făcut, căci în poarta 
Sfintei Mitropolii sau deschiș blestemăţei și de curvăsărie 


1 Hurmuzaki, op. cit., S, I, pp. 192-193, 321; AP/6,, 853. 

2. Vezi vizita lui vodă Bibescu pe șantierul șoselei București-—Comarnic 
și sancţiunile aplicate atunci când descoperă că lucrurile nu merg tocmai 
bine. Buletinul Oficial, nr. 74, din 1845. 

obraznică“, conchide un contemporan!. Când Focşaniul are în 
sfârșit o uliţă pavată, această noutate nu poate lipsi din mesajul 
lui Mihai Sturdza de deschidere a Adunării Obștești, din 18 de- 
cembrie 1836 (AP/7, 726-731); când se inaugurează podul peste 
Olt, cu fast, la 8 septembrie 1847, vodă Bibescu ţine să marcheze 
momentul cu o medalie comemorativă?. Iată cât de minuţios 
numără vodă Sturdza podurile, pietrele din pavaj, stânjenii de 
drum, în mesajul de deschidere a Adunării Obștești din 26 fe- 
bruarie 1839: s-au terminat 3 038 stânjeni de şosea în jurul 
Iaşiului, plus 600 de stânjeni spre Socola, s-au ridicat patru 
poduri de piatră și 32 de poduri de lemn; Galaţiul are gata 1 
635 de stânjeni de şosea, la Botoşani se numără 588 de stânjeni 
păvăluiți, la Bârlad alți 683 de stânjeni (AP/9,, 449). Lucrările 
publice devin subiect principal pentru domni și, înainte de a 
fi realizate şi de a-și fi dovedit utilitatea, sunt amintite în me- 
saje, numărate cu grijă, descrise în detaliu, analizate, obiecte 
prezentate cu mândrie. lată cum sună un astfel de mesaj, referi- 
tor doar la partea de prefacere urbană: orașele se află în starea 
„cea mai mulțumitoare“ şi, după ce au făcut o serie de cheltuieli 
necesare începutului, au reușit să rămână și cu un „capital de 
rezervă“. Podul de la Nicolina a fost făcut pe banii locuitorilor 
şi apoi „lucrarea șoselelor orașului au cuprins în curgerea anului 
curgător o întindere de 458 stânjeni în lungime. Săvârșirea 
canalurilor de apă se află apropiată. Isprăvile mângâietoare a 
aceștei întreprinderi sunt pe toată ziua prețuite. Havuzurile cele 
vechi s-au întocmit şi altele din nou s-au deschis în deosebite 
locuri unde trebuinţa au cerut. Aceste lucrări ajutându-se prin 
mijloace sigure și prefăcând din zi în zi fața țării sunt mărturii 
cei mai adevăraţi a unei sporiri sâmţitoare către îmbunătățirile 
cele aeve. Siguranţa comunicaţiilor care este cea întâiu îmbăr- 
bătare a comersului se află întru toată deplinătatea. Presâm- 
țirile ce ne dă măsurile lucrătoare de mai nainte au venit în a 


1. Însemnările Androneştilor, publicate cu un studiu introductiv de Ilie 
Corfus, București, 1947, p. 66. 
2. I.C. Filitti, op. cit. p. 330. 

lor sfetire“ (AP/7, 729-730). Potrivit lui Mihail vodă Sturdza, 
Moldova nu mai avea nimic de făcut la sfârșitul anului 1836, 
totul era frumos, curat şi limpede. 


* 


Peisajul se schimbă vizibil între 1780 și 1860. Acum se tra- 
sează marile poduri (şosele) din orașe, se pavează străzi, se in- 
troduce iluminatul, se pun bazele unor servicii de salubritate, 
apar grădinile publice, fântânile și cișmelele, lucrările de utili- 
tate publică. Ceea ce se poate observa însă este dificultatea cu 
care se înfăptuiesc aceste lucrări. Pe lângă lipsa de experien- 
ță sau dificultăţile financiare, principatele române se confruntă 
cu o problemă a cărei rezolvare le depășește: inconsistența în 
punerea în aplicare a unui proiect. Deşi toată lumea vorbește 
de utilitate, deși toți sunt convinși de necesitatea unui pod, a 
unui drum, de igiena în orașe, când se trece la treabă numărul 
celor care se implică se înjumătățește și, pe măsură ce lucrările 
avansează, numărul celor convinși de finalizarea unui proiect 
se reduce. Încep abuzurile, micile furtișaguri, deturnările de 
fonduri și de materiale (pietre sau orice poate fi util în altă 
parte), apar abaterile de la regulile unui lucru bine făcut, iar 
sancțiunile nu par niciodată atât de grele încât să nu fie ocolite. 
Se înființează comisii peste comisii — Comisia pavalelor, Casa 
apelor, Casa rezervului —, care sunt puse să analizeze, să gă- 
sească fonduri, să ofere soluții, să supravegheze, dar niciodată 
să răspundă pentru tergiversări sau pentru abuzuri. 

Gazetele oficiale vorbesc laudativ despre toate schimbările 
care au loc în această perioadă. Iată o astfel de cronică apărută 
în Cantor de Avis: „Capitala București, după orânduielile ce 
să face de către cinstita marea Dvornicie din Lăuntru, din zi 
în zi se înfrumusețează și lucrurile de mâncare sunt cu îmbilșu- 
gare cât putem a ne făli cu îndestularea și cu ieftinătatea ce 
avem în tot Prințipatul. Lăcuitorii acestui Prințipat să bucură 
de o norocită și veselă viaţă supt buna ocârmuire a guvernului. 
În capitală se face mai multe înfrumusețări, să zidesc biserici 
şi case, după arhitectura cea mai frumoasă. La Aleiu din Dealul 

Sf. Mitropolii în toate serile s-adună o mulțime de oameni ce 
iau aerul cel curat. Sfinţia Sa Părintele David, iconomul Sf. Mi- 
tropolii, își pune toată silința a-l mai înfrumuseța și a-l mai 
curăţi acest aleiu mai bine ca să aibă publicul mai mare mulță- 
mire“ (27 mai 1838). 

Frica de epidemii ar trebui să fie motivul asanării spațiului 
public. Medicii sunt primii când este vorba de promovarea măsu- 
rilor de igienă necesare în stoparea bolilor contagioase care se- 
ceră fără să aleagă: „Orașile și satele sunt preserată cu movile 
de gunoaie și cu rămășițele dobitoacelor moarte. Apa de ploaie, 
de omăt și umezălile de pe uliţă nu să pot scurge cu înlesnire 
(pentru că canalurile prin orașuri lipsesc cu totul, ori nu sunt 
bine așăzate) şi dospind acolo împesteaţă aerul acelora ce lăcu- 
iesc prin pregiur“. Se adaugă „miazma apelor stătătoare și a 
ținterimelor de pin orașe, aerul străcat a spitalurilor, a cazar- 
melor...“; analiza îi aparține doctorului Constantin Vârnav și 
este făcută în contextul unei dări de seamă cu privire la starea 
populaţiei din Moldova în anul 1851. Trecuseră ceva ani de la 
Regulamentele Organice, se luaseră unele măsuri, însă insufi- 
ciente pentru a stopa epidemiile care ne ţineau încă departe 
de Europa; „asemenea boale [holera ce tocmai făcuse ravagii 
la 1848 — n.n., C.V.-G.]... s-au văzut și în alte ţări care însă 
au scăzut mult în timpurile din urmă prin progresurile culturei“, 
scrie Constantin Vârnavi. 


Un loc pentru trebuinţele firii 


La începutul secolului al XVIII-lea, secretarul domnului 
Constantin Brâncoveanu (1688-1714), Anton Maria del Chiaro, 
scrie că valahii „resping cu atâta dispreţ obiceiul acelor națiuni 
care ţin în odăile lor vase de noapte, încât chiar și în toiul iernii 
ies din căldura odăii și se duc la umblătoarea ce se află într-un 
colț depărtat al casei, cu primejdia vădită de a se îmbolnăvi, 


1. Foaia Soțietăţii de Medici şi Naturişti din Principatul Moldovei, tipă- 
rită în Institutul Albinei, anul I, no. 8—9, 1852, pp. 68-71. 

ceea ce se întâmplă adeseori“ (CS/8, 379). Dar, dacă românii 
nu prea folosesc „oala de noapte“, „ţucalul“ sau „ciubărul“ pentru 
trebuinţele firii, cum arăta locul de care aveau totuși atâta 
nevoie? Toaletele românești din epoca modernă poartă denumiri 
cât se poate de poetice — primblătoare, umblătoare —, sau cât 
se poate de practice — ieșitoare, privată. 

În București, la Iași, pe moșia vreunui boier sau aiurea, între 
zidurile unei mănăstiri, umblătorile sunt așezate cât mai depar- 
te de locuinţa principală. Tănasie, zaraf din București, și-a 
construit plimbarea în grădina mare. Pentru a ajunge acolo trece 
prin „grădina cea mică“ plină de trandafiri, şi, astfel, „necesita- 
tea“ se îmbină cu plăcerea unei plimbări!. Preoteasa Sanda, din 
mahalaua Sfântul Gheorghe Vechi, București, cheltuiește 25 de 
taleri cu facerea a două „plimbări“, așezate tot în grădină, între 
un „pridvor“ şi un „grajd“. Când spaţiul nu este atât de generos, 
umblătoarea este atașată la celelalte nămestii. Prăvălia lui Tu- 
dor, cojocar de pe Ulița Boiangiilor, tot din București, are umblă- 
toarea „alăturea cu vatra cuhnii“ și, cum vrea să repare și să 
refacă totul, se gândeşte s-o mute în altă parte, probabil deran- 
jat de mirosul nu prea plăcut; tot între pereţii unui grajd se 
afla şi „plimbarea“ prăvăliei ce o avea Maria, văduva lui Vasi- 
lie căpitan, în mahalaua Răzvadului?. 

Pe 22 mai 1817, când pune să i se ridice casele din București, 
Alexandru Creţulescu îi cere meșterului să-i facă „o plimbare 
scoasă afară din coprinsul caselor“, dând date precise cu privire 
la construcția acesteia. Ea trebuia să aibă doi stânjeni și jumă- 
tate înălțime, lățimea de un stânjen „în toate părțile“, „zidită 
dintr-o cărămidă și jumătate până în fața pardoselii și în sus 
în paiente, într-o jumătate de cărămidă, acoperită tot cu şindrilă 


1. George Potra, Documente privitoare la istoria oraşului Bucureşti 
(1634-1800), Editura Academiei Române, București, 1982, p. 294, 20 noiem- 
brie 1781. 

1. Ibidem, 17 decembrie 1791, p. 359. 

3. George Potra, Documente privitoare la istoria oraşului Bucureşti 
(1594-1821), Editura Academiei Române, București, 1961, pp. 398 și 457, 
13 iunie 1749 şi 25 septembrie 1763. 

de brad cu pălimar și cu scară de trei trepte“, iară groapa să tot 
fie de „doi stânjeni adâncul“. În alte case boierești, privatele 
sunt încorporate în clădirile comune și se ajunge la ele prin co- 
ridoare: conacul lui Enăcache Gane din Iași are „două ieșitori“ 
la opt odăi, „toate supt un acoperemânt de oale“. 

Destinate petrecerii unor momente de intimitate, departe 
de privirile indiscrete, timp dedicat trupului dezvelit și chinuit 
de necesităţile fireşti, „plimbările“ boiereşti sunt comode. Dese- 
ori dispun de un element de igienă cât se poate de rudimentar: 
ibricul cu apă. Și-l ia boierul cu el sau îi este adus de slugă ca 
să-și curețe mâinile și poate și părțile intime. Cu timpul, luân- 
du-se unii după alţii, boierii ridică umblători în fiecare aripă 
a casei. Când începe construcția unei odăi pentru copii, pitarul 
Dumitrache Piersiceanu prevede cheltuieli și pentru umblătoa- 
rea aferentă. Se cumpără „50 de cuie pentru ușa umblătorii“, 
alte „100 de cuie pentru dușumea“, „cinci scânduri de brad 
pentru dușumea“, „șase grinzi“, „una oca cepi“?. Cine are bani 
de cheltuit îi cheltuieşte şi fiindcă într-o umblătoare prost făcută, 
în care vântul rece al toamnei și gerul aspru al iernii pătrund 
prin toate colțurile, se poate îmbolnăvi de atât de nesuferitele 
şi umilitoarele boli de șezut. Unii, știind că-i trage curentul, 
se lenevesc cu „ieșirea la scaun“ și se pomenesc că „încuie răs- 
punsurile trupului“. Cu alte cuvinte, constipațţia îi chinuiește 
toată iarna. 

Nu toate casele și nu toate clădirile publice dispun de odăi 
înadins amenajate pentru satisfacerea unei nevoi atât de 
importante, aparent rușinoasă, stârnind mirosuri pestilențiale 
în tot cazul. Copacii, lanurile de porumb, câmpurile, grămezile 
de bălegar, ulucile gardurilor, zidurile mănăstirilor și ale biseri- 
cilor devin, după împrejurare, ascunzișuri pentru ușurare. 


1. Ibidem, p. 719. 

2. Mihai-Răzvan Ungureanu, „Averile familiei Gane (prima jumătate 
a secolului XIX), în RIS, I, 1996, pp. 395-437. 

3. ANIC, Fond Manuscrise, mss. 1268, f. 84", 14 martie 1826. 

4. Șt. Episcupescu, op. cit., p. 210. 

Ridicarea fustelor, desfacerea nădragilor și urinarea par lucruri 
naturale. Când unul dintre vizitii lui Alecu Herescu se ascunde 
în spatele chioşcului ca să urineze, în auzul cucoanelor Sultana 
şi Cleopatra Ghica, chelarul e îngrijorat de castraveţii din 
grădină, și nu de stânjeneala pe care o poate produce actul mic- 
țiunii. „Nu, nu asta, nu te pișa acolo, am pus castraveți pentru 
general și se strică“, îi strigă sluga din casă. Reacţia vizitiului 
este cât se poate de calmă: „Ce dracu, de castraveţii generalului 
nu pot să mă piș liniștit?“ Scena, inspirată de un fapt real, 
constituie miezul piesei, scrisă, se pare, de Constantin Faca.. 
Nici nu poate fi altfel; conacul adăposteşte zeci, poate sute de 
oameni, slugi, robi ţigani, rude scăpătate, familia mare a boie- 
rului, toți cu nevoi fiziologice. Dar dacă aici pământul ascunde 
excrementele, țărâna absoarbe urina, iar mirosurile dezgustă- 
toare se pierd printre cele ale naturii, la oraș căldurile verii 
amplifică „odorul“ oricărui mușuroi ascuns între tufe, orice dâră 
de urină de pe ziduri se usucă sub razele soarelui, dimineață 
papucii calcă pe fecalele încă proaspete, iar tălpile goale le 
poartă prin praful ulițelor. Se spune că în Parisul acestei epoci 
nu găseai nici măcar un sigur loc unde să-ţi tragi o clipă sufletul 
fără să fii asaltat de mirosurile acre ale urinei opărite de soarele 
verii2. Cum căldurile verilor valahe sunt mult mai mari, mirosu- 
rile trebuie să fie cel puțin pe măsura zilelor incandescente. 
Uneori, duhorile deloc plăcute emanate de umblătorile am- 
plasate cât mai departe de propria casă, dar aproape de casa 
vecinului, duc la procese. Iordache Pirsiceanu îl reclamă, în două 
rânduri, pe vecinul său, Alecu Filipescu, pentru ferestrele de la 
„sofragerie, spălătorie, bucătărie și plimbare“ ale caselor de pe 
Podul Mogoşoaiei, care nu numai că „privesc în locul său“, ci, 


1. Lia Brad Chisacof, Antologie de literatură greacă din Principatele 
Române, Pegasus Press, București, 2003, p. 110. Pentru identificarea au- 
torului și a personajelor vezi Andrei Pippidi, „Ultima piesă de teatru din 
epoca fanariotă“, în Cornelia Papacostea-Danielopolu. In Memoriam, Bucu- 
reşti, 2002, pp. 123-131. 

2. Vezi şi Roger-Henri Guerrand, Les lieux: histoire des commodités, 


La Decouverte, Paris, 1985, p. 61. 

împreună cu lăturile de la cuhnie, pătrund în curte, strică mi- 
rosul și solul. Casa lui nu mai poate fi o afacere bună, căci nici 
un client nu vrea un asemenea vecin!. Alţi vecini, aceleași proble- 
me: slugerul Hagi Dumitrache și Maria Călineasca se ceartă și 
ei pentru o „umblătoare foarte adâncă și largă“, săpată chiar în 
peretele casei femeii, contribuind astfel la stricarea temeliei?. 
Modernizarea aduce în prim-plan și ideea igienei, astfel încât 
eforii orașelor pun în discuţie și problema excrementelor care 
murdăresc spaţiul public. Medicii sunt cei care trag semnalul 
de alarmă cu privire la această „poluare rău mirositoare“. Docto- 
rul Gheorghe Cuciurean se preocupă serios de așezarea ieșito- 
rilor când propune întemeierea unui spital central la Iași, după 
modelul spitalelor din Europa. Astfel, el propune ca acestea să 
fie aşezate în colțurile binalei, iar deversarea să se facă „prin 
canaluri înclinate într-o groapă mai mare și mai adâncă“, săpată 
undeva în afara curţii spitalului. O altă propunere are în vedere 
ca „fieșcare ieșitoare să aibă o ladă de cositoriu cu capac încuiat 
ermetic“, unde, peste zi, să se verse „toate materiile fecale din 
cumanuri“, iar această ladă să fie dusă noaptea în câmp, golită, 
spălată și utilizată iarăși. Până la urmă, aceasta a fost soluția 
cea mai la îndemână?. Un pas înaintea spitalului Filantropia, 
unde lăzile doctorului Caracaș sunt din lemn. În 1849, Comi- 
sia doftoricească a târgului Fălticeni înaintează eforiei orașului 
un raport pe baza căruia se cerea un inventar cu toate casele 
care nu au „gropi pentru ieșitori“ sau care sunt prost făcute‘. 
Printre documentele închinate construirii așezământului brân- 
covenesc se află planuri detaliate cu privire la construirea um- 
blătorilor, a cuhniilor și a spălătoriilor. Se observă grija, cerută 
de noua epocă, de a ține sub control lăturile, excrementele, miro- 
surile prin cerința de a se construi haznale de colectare cât mai 


1. G. Potra, op. cit., 1821-1834, p. 85, 23 martie 1823. 
2. G. Potra, op. cit., 1982, p. 270, 17 septembrie 1778. 
3. Gheorghie Cuciurean, Descrierea..., ed. cit., p. 97. 
4. A. Gorovei, art. cit., p. 411. 

adânci și cât mai bineizolate. Pentru cei grav bolnavi se cumpă- 
ră, în 1838, „60 de oale de cositor, de Viena, pentru udu“. 

În 1856, mănăstirea Văcărești are patru plimbători ce de- 
servesc un complex de odăi. De exemplu, casele domnești, cu 
șapte odăi, se leagă prin trei sălițe de o plimbătoare, în timp 
ce casele egumenești, cu numai patru odăi, dispun de o plimbă- 
toare aflată la capătul unei „galerii cu stâlpi de lemnu“. Toate 
cele patru umblători sunt pardosite cu scândură și învelite cu 
şindrilă. Toate sunt încadrate într-un complex funcțional cu 
plimbători, cuhnii, săli și sălițe, care deservesc familia dom- 
nească, pe egumen sau pe călugări?. Dar mănăstirea mai este 
populată și de slugi, de robi ţigani, de calici și de săraci, care 
nu au mari șanse de a ajunge la umblătoarea pardosită cu scân- 
dură, preferând, din lene, din grabă, din obișnuinţă, copacii, 
căpițele de fân, straturile cu flori, zidurile caselor, gardurile, 
pereţii grajdurilor etc. Să-l luăm ca exemplu pe vizitiul a cărui 
odaie se află lângă „grajdu cu fânăria“ și în apropierea „caselor 
domnești“: ar putea să folosească plimbătoarea aferentă lor, cre- 
dem însă că mai repede ajunge în spatele grajdului. 

Și în bugetul mănăstirii Sf. Spiridon, cu odăi pentru spital, 
se prevăd o serie de cheltuieli cu meremetul sau chiar cu con- 
struirea unor astfel de locuri, văzute acum ca indispensabile. 
În bugetul pe anul 1837 se spune că s-au cheltuit nu mai puţin 
de 4 657 de lei și 60 de parale „pentru umblătorile din nou ce 
s-au făcut în ogradă cătră odăile spitalului de sus cu hruba și 
lagumurile cuvenite, după tocmeala coprinsă prin contractul 
încheiat cu calfa Ivan Deftiev“. Ca și la Spitalul Brâncovenesc, 
pentru cei neputincioşi se cumpără deseori țucaluri, cu 50 sau 
60 de parale unul (AP/9,, 265, 269, 386). 

Dacă eforia se preocupă de nevoile locuitorilor din oraș, lu- 
mea satului rămâne multă vreme tributară copacilor și lanurilor 
de porumb. 


1. Așezămintele Brâncoveneşti, ed. cit., pp. 310-314, 322. 
2. Mariana Lazăr, „O mănăstire bucureșteană la mijlocul secolului al 
XIX-lea — Văcăreștii“, în RIS, X-XII, 2005-2007, pp. 394-395. 

Pe uliţă... 


Până târziu către sfârşitul secolului al XVIII-lea, traiul ală- 
turi de materiile fecale este considerat benefic. Alain Corbin 
explică acest lucru prin credința oamenilor epocii în calitățile 
terapeutice ale acestora, capabile să combată, de exemplu, ciu- 
ma sau holera!. Proximitatea excrementelor nu deranjează prea 
tare şi doar obsesia igienei, a curăţeniei și a intimtăţii va con- 
tribui la reglementarea urinării în văzul tuturor; astfel, Parisul 
va cunoaște primele toalete publice în 1841, fapt care se explică 
prin nevoia de decenţă în timpul micțiunii?. Excrementele și 
urina intră în diferite combinaţii vindecătoare. Bubele, mai ales, 
se oblojesc fie cu excremente, fie cu urină’. Având puteri terape- 
utice, norodul le privește cu indiferență, acceptându-le. 

Dezvoltarea umblătorilor în spațiul privat se leagă foarte 
mult de maniera în care folosirea lor este reglementată în spa- 
ţiul public, acolo unde pot fi considerate focare de infecţie, dar 
şi de indecenţă. Ce se întâmplă în spitale, școli, pensionate, in- 
stituţii, hoteluri? Dar în pieţe și târguri? Cum rezolvă noii arhi- 
tectoni ai modernităţii problema necesităților? 

Dintre clădirile publice, spitalele sunt cele care „pătimesc“ 
cel mai mult din cauza „aerului foarte puturos“ emanat de „pri- 
văţile“ înghesuite între saloane, folosite de zeci de bolnavi, dar 
necurăţite la timp. O astfel de „duhoare“ plutește în spitalul 
Colțea pe la 1800 și ceva, unde bolnavii de dizenterie primesc 
drept hrană, fie că este post, fie că nu, prune, spanac, dovlecei, 
mazăre și varză. Exact ce nu ar fi avut nevoie un stomac şi așa 
sensibil. Constantin Caracaș, medicul capitalei, înfricoșat de 
„atmosfera foarte puturoasă“ şi de „aerul stricat“ ce domnesc 
în majoritatea spitalelor, se bucură când reușește să ridice, pen- 
tru spitalul cel nou, „o privată la o parte, în niște chilii des- 


1. A. Corbin, op. cit., pp. 248—249. 

2. Jean-Claude Bologne, Histoire de la pudeur, Olivier Orban, Paris, 
1986, pp. 161-166. 

3. Pentru întrebuinţările lor în medicina populară a se vedea I.A. Can- 
drea, op. cit., pp. 407-409. 

părțite, puse între săli, cu lăzi anume făcute“. Lăzile ar trebui 
să „se deșarte în toate zilele afară“ pentru a nu se face „exala- 
țiuni ce strică aerul“. Dând dovadă de aceeași grijă pentru aerul 
curat, Caracașş stabilește ca numai cei „grav bolnavi“ au voie 
„să facă trebuinţele de noapte“ în oale, toți ceilalți sunt obligați 
să meargă la „privăţile spitalului“, adică în afara incintei. În 
plus, printre îndatoririle servitorilor se numără și obligația „de 
a deşerta“, la prima oră a dimineţii, toate „vasele de noapte“. 
Dacă la spitale se manifestă, cel puţin la nivel de vorbărie, nece- 
sitatea eliminării excrementelor?, în temnițe nici nu poate fi 
vorba. În bugetul Vorniciei Temniţelor pe anul 1836 se arată 
că doar de două ori au fost „deșertate privatele“ temniţei din 
București, despre celelalte nu se pomenește mai nimic. Intere- 
sant de ştiut cum arăta o astfel de privată, date fiind statutul 
arestaţilor și grija pentru paza lor (AP/7, 164). Dacă ne gândim 
că temnița din București se ridica pe locul oferit, cu chirie, de 
vornicul Scarlat Grădişteanu, atunci ne imaginăm că astfel de 
private nu pot fi din cale-afară de sofisticate. 

Scolile publice și pensionatele au la rândul lor obligația de 
a ridica spaţii ale intimităţii şi mai ales de a le întreţine. Prin 
contractul nr. 743 din 14 august 1838, Dumitru și Tudor sunt 
angajaţi să curețe plimbătorile de la Colegiul Sf. Sava pentru 
524 de lei (AP, 9, 800). 

Şi ieşitorile de pe malul Dâmboviţei sunt infecte. Măcelarii 
improvizează ieșitori în apropierea zalhanalelor. Nu satisfac 
doar trebuinţele firii, ci se folosesc și ca gropi de gunoi în care 
se aruncă resturi, sânge, stârvuri, carne stricată, oase, schelete, 
astfel încât aerul devine repede irespirabil. În zadar cere Moruzi 


1. Constantin Caracaș, op. cit., pp. 145, 147, 153, 156. 

2. În 1836, în bugetul de la Sf. Spiridon se prevăd 138 de lei pentru 
„curăţitul umblătorilor spitalului“, alți 16 lei atunci când s-a curăţit numai 
o umblătoare de la o odaie de jos, 124 de lei când s-a curăţit umblătoarea 
din ogradă. În 1837 se curăță umblătoarea de la odaia egumenului, cea de 
care se servea doctorul Samurcaș (cu 267 de lei), în 1838 se dau 500 de lei 
pentru curăţitul tuturor umblătorilor (AP/9,, 274, 296, 306, 359, 426). 

vodă „curățirea“ acestora, degeaba se plânge că murdalâcul este 
atât de mare și putoarea atât de nesuferită încât totul se usucă 
şi se molipseşte. Soluţia care se găseşte nu este aceea de a-i 
convinge pe proprietari să facă curat, ci să mute zalhanaua (U/8, 
451). Abia guvernatorul rus Pavel Kiseleff hotăreşte dărâmarea 
lor: „câte umblători și grajduri sau chioșcuri vor fi scoase pe 
malul Dâmboviţei să se taie“. 

Deversarea excrementelor în râuri este soluția cea mai la 
îndemână pentru toate oraşele din epocă, chiar dacă dezbaterea 
ia în considerare calitatea lor de „cel mai bun îngrășământ“, 
deloc costisitor, care ar contribui la creșterea producţiei de legu- 
me, și atunci ar trebui recuperate cu grijă?. Locuitorii orașelor 
nu se grăbesc să strângă materiile fecale doar pentru a ajuta 
plantele de prin grădini să crească, ci ignoră astfel „proprie- 
tăţile“ nutritive, așa cum se vede dintr-o circulară a Vorniciei 
Dinlăuntru. Pe 28 mai 1831, Agia politiei Bucureștiului adre- 
sează Cinstitei Vornicii Dinlăuntru următorul raport: „cea mai 
mare putoare să pricinuieşte politii din murdalâcul umblătorilor, 
din pricină că unii din hălăduitori, îndărătnici fiind cu dășarte 
pricini că nu să găsesc oameni, nu vor să-și dășarte umblătorile 
şi umplându-se dau pă din afară; și alții deşi le dășartă, dar 
aducerea hârdaielor care dășărtându-se arunca tot acel mur- 
dalâc pă Dâmboviţa, meidanuri și locuri slobode; și ca să lip- 
sească acest fel de putoare din politie, alţii au găsit de cuviinţă 
şi au întocmit un trup de oameni în sumă dă 16, cu doi vătaşi 
ai lor curățători. Umblătorile cu care s-au făcut şi contract, cu 
condiţii ca oricine din hălăduitori vor avea trebuinţă ca să-și 
dășarte umblătoarea, dându-le și ştire să meargă a dășărta, 
plătindu-le hârdăul de cea mai adânc umblătoare po parale 30, 
iar cele mai mici cât mai jos să va putea învoi și ei prin vase 
de buţi, fără să facă vreo curgere de murdalâc pă poduri și uliţe, 
vara la 4 ceasuri din noapte și iarna la 5, să le scoaţă ei la gropi 


L Începuturi edilitare 1830-1832. I. Documente pentru istoria Bucu- 
reștilor, ed. cit., p. 34. 
2. A. Corbin, op. cit., pp. 138-139. 

afară din politie“!. Soluţii felurite se gândesc acum pentru că 
modernitatea a început lupta cu mirosurile, iar nasurile refor- 
matorilor se lasă pătrunse de sensibilitatea igienistă. 

În 1863, în proiectul de Poliţie Sanitară a României Unite, 
doctorul Anastasie Fătu reia această problemă, considerând că 
din nici o politie nu trebuie să lipsească: „a) institutele de băi; 
b) așezămintele destinate pentru spălarea pânzurelor; c) locu- 
rile pentru gimnastică și d) reteradele și urinatoarele necesare 
pentru trebuinţele publicului“, dispuse prin „locuri retrase“ 
(p. 86). Apar, mai întâi de toate, doi termeni noi: „reteradă“ și 
„urinator“, preluaţi din franceza epocii. Cu minuţiozitate, docto- 
rul descrie cum ar trebui să se construiască aceste reterade în 
orice spațiu destinat locuirii umane: îndepartate de locuinţa 
principală, dar nu la nord, spaţioase, pentru a se curăţi cu înles- 
nire, circulare, eliptice sau rectangulare, din piatră, cu „fun- 
dul concav și ungherele interioare rotunde“ etc., cu scurgerea 
asigurată, prin canale speciale, în apele curgătoare (p. 89). Acolo 
unde oamenii sunt prea bolnavi sau prea bătrâni se permite, 
şi chiar se recomandă, folosirea „closieteloru portative“ (p. 106). 
Ca orice murdalâc, păstrat prea mult timp în același loc, și 
materiile fecale produc aer puturos și contagios. Din acest motiv, 
ele ar trebui îndepărtate. Nu de oricine, ci de oameni cu expe- 
riență dovedită în această îndeletnicire și, mai ales, de oameni 
care dispun de „ustensilele trebuitoare“, adică „cotiuge solide, 
bune și înzestrate cu fanarie și cu table indicatorie numelui și 
a locuinţei proprietariului“. Apoi, operaţiunea se poate face doar 
pe timpul nopţii, cu marcarea precisă a locului: „la poarta casei, 
unde se operează curăţenia, să se dispună un fanariu, astfeliu 
încât să lumineze partea corespunzetoria a stradei“. Și: saca- 
lele cu „materiile reteradeloru“ să fie bine închise, astfel încât 
„în timpul trasportarei să nu se respândească nici o materie 
pe stradă“. Dacă se întâmplă să se împrăștie murdărie, ceea 
ce este de la sine înţeles că se și întâmpla mai des decât își 


1. ANIC, Fond Vornicia Dinlăuntru, ds. 222/1831. 

dorea autorul regulamentului, „acesta se va curăți și se va spăla 
d'indată“ (p. 111). 

Înainte de proiectul conceput de medicul Anastasie Fătu, 
se pare că mai circulase unul prin Moldova la sfârşitul secolului 
al XVIII-lea. În anul 1783, stareţul mănăstirii Sfântul Spiri- 
don din Iași, la îndemnul unui oarecare Benivenis, investește 
236 de lei și 9 parale în „făcutul îmblătorilor, după zisa lui Beni- 
venis, deșchizindu-se uși în fiștecarile spital, făcându-se și 
lagum de la îmblători pâră sub pod“!. Inovaţiile pătrund totuși 
destul de încet. 


Umblătoarea şi politica 


Anton Maria Del Chiaro spune, după cum am văzut, că ro- 
mânilor nu prea le place să-și facă „trebuinţele firii“ în casă. 
Afirmația este susținută de cronicarii epocii, speriați nu atât 
de pedeapsă, cât de imposibilitatea de a „te ușura afară“, la 
preumblare, departe de privirile celorlalți. Când boierii moldo- 
veni potrivnici lui Nicolae vodă Mavrocordat sunt închiși la 
Edicule, Neculce nu se gândește decât la ce mare umilință au 
fost supuși, nevoiţi fiind să se ușureze într-un „ciubăr“: „și i-au 
pus la mare pedeapsă, cât nu lăsa pe nimeni să între la dânșii. 
Nici păn'la umblătoare nu-i lăsa să iasă, ce și acolo cu păzitoriu. 
Ce mai mult, să scârnăvi€ într-un ciubăr și da afară“. Conside- 
rate „scârnave“ și „murdare“, urinarea și defecaţia trebuie fă- 
cute în intimitate, în „loc îndepărtat“ sau cel puţin la „fereală“. 
Şi nu există, așadar, pedeapsă mai mare și mai rușinoasă decât 
violarea acestei intimităţi. „Nici la plimbătoare fără paznic nu-l 
lăsa“, notează și slugerul Șerban Andronescu, când descrie 
surghiunul marelui ban Constantin Filipescu. Deși se afla exilat 
pe moșia sa de la Bucov, boierul era supus unui „surgunluc cu 


1. I. Caproşu, op. cit., VIII, pp. 257-258. 
2. Ion Neculce, Letopisețul Țării Moldovei, Hyperion, Chișinău, 1991, 
p. 410. 

mare tărie“ interzicându-i-se satisfacerea necesităților esenţia- 
le în intimitatel. 

Condiţiile umilitoare ale umblătorii se asociază deseori în 
ritualul de dezonorare la care sunt supuși unii boieri. Ce poate 
fi mai batjocoritor decât să-i ţii pe cei mai de seamă boieri ai 
Moldovei — Lupu Vasile vornic, Cehan vornic, Ureche spătar, 
Buhuș vistiernic, Furtună comisul, Bașotă logofăt — întemnițați 
în ieşitori? Alexandru vodă, împotriva căruia boierii veniseră 
să se plângă la Țarigrad, s-a răzbunat din plin. Alexandru vodă 
recurge la același mijloc umilitor și când îi pedepsește pe asa- 
sinii lui vodă Graţiani. Boierii Șeptilici şi Goia sunt decapitaţi, 
iar trupurile lor sunt aruncate în ieșitori. Cronicarul Miron 
Costin conchide: „și cu cale le-au făcut, că după scârnave fapte 
scârnave morți vinu“. 

Pentru alții, umblătoarea se dovedește totuși salvatoare. 
Când ciohodarul vine să-l ridice din casele cumnatului său, din 
Târgul leșilor, în zorii zilei (1753), boierul Iordache Stavarache, 
numai în izmene și cu „cuşma cé de noapte pe cap“, cere un 
ultim favor: „să intre la umblătoare“. Ciohodarul, postat în fața 
umblătorii, i l-a acordat cu largheţe, fără să bănuiască că dum- 
nealui boierul „au încuiat ușa umblătorii pe dinlăuntru [...] au 
eşit pe feriastră, așa disculți și s-au dus...“. „Văzând atâta dză- 
bavă la umblătoari“, bietul ciohodar „au mersu și au spart ușa“, 
dar n-a găsit decât ibricul, încă plin, semn că boierul nu prea 
i-a fost rușine să fugă, chiar și strecurându-se pe fereastră?. 

Ca regii Franţei odinioară, marele boier Toderaș Balș își pri- 
mește slugile și clientela așezat în fiecare dimineaţă pe „scaunul 
cu boltă“; „la mă cac“, răspunsul pe care îl dă, se transformă 
într-un fel de binețe. Gestul este considerat de Radu Rosetti 
un semn de bunăvoință și de mare cinste pentru audiența ce 


1. Însemnările Androneştilor, ed. cit., p. 46. 

2. Miron Costin, Letopiseţul Țării Moldovei, ed. cit., p. 156. 

3. Pseudo-Enache Kogălniceanu, Letopisețul Țării Moldovei, ed. cit., 
pp. 62-63. 

participă la o „asemenea familiaritate“. Adăugăm însă că dacă 
Ludovic al XIV-lea își primea astfel apropiații în secolul al 
XVII-lea?, marele hatman Toderaș Balș o face cu aproape două 
sute de ani mai târziu, în plin proces de modernizare, după ce 
trupul și bunele maniere trecuseră printr-un proces de constrân- 
geri și autocontrol. Comportamentul lui este mai degrabă o 
dovadă de excentricitate și de filotimie decât un act de „fami- 
liaritate“. 

Fiind sursa atâtor mirosuri pestilențiale, românii de pe 
vremea lui vodă Moruzi se gândesc că n-ar fi rău să-și ascundă 
banii şi averile prin „umblători“. Cine ar intra acolo? Cârjalii 
lui Pasvantoglu în raidul lor asupra Bucureștilor. Se pare că 
efortul le-a fost răsplătit din belșug. Și vodă Mavrogheni se 
apucă de căutat comori: și sapă, și sapă... dar norocul nu-i su- 
râde, dând doar peste „bălegar de om“, după cum ne informează 
Dionisie Eclesiarhul?. 


1. R. Rosetti, op. cit., pp. 196—197. 
2. J.-C. Bologne, op. cit., p. 161. 
3. Dionisie Eclisiarhul, Scrieri alese, ed. cit. p. 103. 


CAPITOLUL V 
Sociabilitate și petrecere 


La cafinea 


Cafeneaua este un loc important al sociabilităţii. Din acest 
motiv, puterea se teme deseori de această sociabilitate şi mai 
ales de cei care o practică. Vagabonzii sau tot felul de pierde- 
vară, nemulțumiţii sau inși infatuaţi-guralivi se adună adesea 
pentru a-şi exprima nevoile și necazurile. „Vorbăria“ lor, de bună 
seamă, este în măsură să stârnească temerile puterii, din mo- 
ment ce aceasta atrage atenţia și intervine cu măsuri menite 
a limita sociabilitatea. De vorbele de prin cafenele se tem și 
dregătorii curții domnești, pentru că vorbele pot fi răstălmă- 
cite, transformate în zvonuri și pot ajunge la urechile domnești. 
Boierul și dregătorul lenăchiță Văcărescu confirmă acest lucru, 
arătând teama provocată de rumoarea fără conţinut. Întorcân- 
du-se de la Viena, boierul ocolește drumul lesnicios al Mehadiei 
de teama mozavirilor din cafenele. „Dă aș fi mersu pă la Mehedia 
cu husarii ce-m[i] orânduiseră păntru paza drumului și păntru 
cinste, putea să să facă zvon pă la cafenele că m-am dus să aducu 
catane, iar nu pă fiili] domnului“, scrie, oferind o posibilă tăl- 
măcire de cafenea a husarilor, oferiţi de Iosif al II-lea spre a-i 
asigura liniștea călătoriei!. 

Ameninţat de vorbele și mozaviriile de prin cafenele, Nicolae 
vodă Caragea scrie următoarele pe 1 septembrie 1782: „dum- 
neata vel aga, am luat domnia mea înştiinţare cum că pe la cah- 
venelele din Bucureşti șed oamenii la mușaverea și vorbesc 


1. lenăchiţă Văcărescu, op. cit., p. 151. 

multe felurimi de halturi care nu li se cade“. Și trimite porunci 
către marii dregători răspunzători cu ordinea publică, vel aga 
şi vel spătar, să ceară cafegiilor „să nu se cuteze a mai îngădui 
înăuntru cahvenelelor pre nimeni să facă vorbă de domnie, pen- 
tru devletu și pentru alte havadișuri“. Precizează: „să le arăţi 
că avem a orândui șpioni într'adinsu“. Chiar dacă amenință 
cu închiderea localurilor şi cu pedepsirea proprietarilor, porunca 
nu prea este urmată. La 9 august 1783, este reluată, iar proprie- 
tarilor de cafenele li se cere iarăși „să nu se cuteze a primi de 
astăzi înainte a mai face vorbe ce nu se cade și să spue halturi 
şi feluri de scormonuri de cuvinte prin cahvenele, că nu numai 
cahvenelele se vor închide, ci se vor pedepsi foarte greu“ (U/I, 
254, 307-308). 

Iată cum arăta o cafenea din București, la începutul secolu- 
lui al XIX-lea, în descrierea consulului francez Recordon: „În 
afara cafenelelor europene, care sunt destul de numeroase la 
București, mai sunt destule după moda turcească, care se deose- 
besc de ale noastre prin aceea că au doar o sală mare cu o bancă 
de jur-împrejurul pereţilor, acoperită cu rogojini sau cu covoa- 
re, perne pe care te așezi turcește pentru a fuma și a bea cafeaua 
ce se aduce fără a fi cerută celor care vin în aceste locuri de în- 
tâlnire. De obicei, deși este multă lume, domnește o tăcere adâncă, 
întreruptă câteodată numai de zgomotul făcut de jucătorii de 
dame sau de şah ori de dansul, cântecul, muzica țiganilor, pan- 
glicarilor, lăutarilor, ale căror schimonoseli, gesturi necuviin- 
cioase distrează mult pe spectatori, care sunt, de cele mai multe 
ori, oameni de condiție, căci persoanele de un rang oarecare 
nu intră niciodată în aceste cafenele, foarte mulți dintre boierii 
români având la ei acasă biliarde unde-și petrec timpul pe care 


1. În aceeaşi epocă, în Imperiul Otoman, cafeneaua se află în aceeași 
situaţie. Pitacul domnului Caragea este asemănător cu ordonanţele emise 
de sultani. Vezi Ali Caksu, „Janissary Coffee Houses in Late Eighteenth- 
Century Istanbul“, în Dana Sajdi (ed.), Ottoman Tulips, Ottoman Coffee. 
Leisure and Lifestyle in the Eighteenth Century, Tauris, London, New York, 
2007, p. 122. 

nu-l închină afacerilor sau altor îndeletniciri“ (CS/1, 664). Așadar, 
cafeneaua pare a fi un loc de distracţie pentru cei de condiţie 
modestă, incluzând aici artizanii, negustorii, slujbașii particu- 
lari sau militarii, slugile de prin curţile tuturor. Cu alte cuvinte, 
norodul se adună la cafenea nu numai pentru a bea licoarea 
amăruie adusă din Orient, ci și pentru a socializa. Pentru ei 
se ţin deschise cârciumile și mai ales cafenelele până spre dimi- 
neaţă. Or, această vânzoleală nocturnă este supărătoare. Con- 
stantin vodă Hangerli considera că aceste locuri sunt periculoase 
şi emite un nizam pentru buna orânduială a „băilor, cafenelelor, 
i băcăniilor, și cârciumilor ca să știe fiecare până la ce vreme 
din noapte, seara pot a se zăbovi la trebuinţa alișverișului“. După 
porunca domnească, din 3 noiembrie 1798, programul ar fi ur- 
mătorul: „cafenelele și băile până la patru ceasuri sunt slobode 
a fi deschise“, băcăniile doar până „la un ceasu și jumătate din 
noapte“ (U/7, 485). Este foarte interesant de amintit aici defini- 
ţia dată de istoricul Alan Mikhail cafenelelor din Istanbul: „ca- 
fenelele otomane sunt, în diferite momente, spații domestice, 
locuri ale afacerilor și ale plăcerilor, o extindere a străzii sau 
a pieţei, o poartă către petrecerea timpului, un spațiu al curtării, 
o arenă a comunicării, un loc în care să se citească și un tărâm 
al distracţiilor“!. Acest model a predominat când s-au deschis 
cafenelele în târgurile din ţările române. Negustorii și artiza- 
nii au luat contact cu numeroasele cafenele existente la Istanbul, 
unde cafeaua este una dintre cele mai populare băuturi. Nu 
mai puțin de 2 500 de cafenele ar fi existat în oraș, dintre care 
108 de-a lungul Bosforului, după cum aflăm de la autorul mai 
sus menționat. Chiar și prelungirea programului, până târziu 
în noapte, este influențată de modelul cafenelelor din Istanbul, 
deschise până în zori. Trebuie ţinut însă cont și de măsura tim- 
pului: după ceasurile europenești și după ceasurile orientale. 


1. Alain Mikhail, „The Heart's Desire: Gender, Urban Space and the 
Ottoman Coffee House“, în Dana Sajdi (ed.), Ottoman Tulips..., ed. cit., 
pp. 135-136. 

Putem presupune că vodă măsura timpul după ceasurile tur- 
cești când avea musafiri din Orient, și după ceasurile europe- 
nește în restul timpului, dar nu putem fi siguri. Așa cum ne-ar 
veni greu să credem că, în mărturiile lor, mahalagiii s-ar raporta 
la un instrument pe care nu-l cunosc și nu-l folosesc, este vorba 
de ceas, și atunci soarele ar fi reperul după care se calculează 
scurgerea timpului. Timpul lor nu mai este timpul nostru. 

Jocurile de noroc sunt un pericol pentru averile tuturor, iar 
cafeneaua, cârciuma, bâlciul îi adună pe toţi împătimiţii cărților. 
Cartoforii, beţivii, șarlatanii fac „adunări de beţii și alte mișelii“ 
prin aceste locuri atât de rău famate, stricând atmosfera 
orașului. Poruncile de a opri jocurile de noroc se tot repetă, dar 
ele nu sunt mai niciodată respectate. Și atunci se încearcă 
reducerea numărului cafenelelor. 

În ciuda numeroaselor restricții impuse, cafeneaua rămâne 
principalul loc al sociabilității urbane. Doritorii de cafea și iubi- 
torii de voroave se întâlnesc în tot mai numeroasele cafenele 
care invadează spaţiul public. 

Cum orașul se preface, cum cafenelele se înmulțesc, negus- 
torul şi cafegiul au obligația comercială de a născoci în labora- 
toarele imaginaţiei noi atracţii, noi sortimente de cafea, noi 
spații care să atragă mușterii. În 1841, un oarecare Heinrih 
Hekl produce şi pune în vânzare cinci sortimente de cafea pen- 
tru toate vârstele. Cafeaua crudă, prăjită alături de boabe de 
orez, amestecată cu „ouă bătute“, e măcinată și întrebuințată 
ca atare. Boabele de orez, pătrunse de mirosul și de gustul cafe- 
lei măcinate, sunt servite copiilor. Aceleași boabe de orez, ames- 
tecate cu a patra parte din cafea, poartă denumirea de „cafeaua 
femeilor“. Mai fabrică apoi o cafea „pentru pept“, în care se ames- 
tecă smochine și candel prăjit. lar regina sortimentelor constă 
într-un amestec de cafea, rădăcină de cicoare, boabe de mazăre, 
sâmburi de prune. Delicatesele, oferite cu atâta largheţe de 
Hekl, au însă nevoie de un control sanitar, de o privire a medi- 
cului ce privilegiază, în această epocă, sănătatea, și nu gustul. 
Comisia doftoricească, în frunte cu doctorul Nicolae Creţulescu, 

nu găseşte nici „o materie vătămătoare obștei“, așadar Hekl 
le poate produce, publicul le poate gusta!. 

Este știut că, în întreaga Europă, cafeaua era considerată pa- 
naceu universal. Costache Vârnav oferă rețete de combatere a 
grețurilor cu ajutorul cafelei, iar loan Albineţ preia, în traducerea 
sa, toată istoria miraculoasă ţesută în jurul cafelei: „între altele 
este îndămnătoare celor mai înalte funcții animale, veselește, în- 
viorează, depărtează somnul, grăbeşte țirculația sângelui, și 
încălzește căldura animală“. Utilitatea ei este de necontestat: 
mijloc de întărire a puterilor sufletești și trupești, înrâurește 
sistema nervilor, ameliorează beţia de vin și apare ca un foarte 
bun antidot „la otrăviri ameţitoare, mai ales prin opium“. 


Spaimele nocturne... 


La lăsarea serii bate toba, astfel se închide accesul către co- 
tidianitatea diurnă. Orașul rămâne sub supravegherea strajei, 
satul se odihnește sub lumina lunii, și ambele sunt pradă hoţilor 
şi tâlharilor, care mișună fără încetare. Unii dintre domni se 
străduiesc să asigure o oarecare protecţie, nu prin stârpirea 
hoţilor sau prin dezvoltarea iluminatului public, ci prin inter- 
zicerea accesului în spațiul public pe timp de noapte: „fiștecarele, 
ori de ce breslă sau orice fel de om va fi, curtezan sau de afară, 
cum va bate toba de strajă, seara, să fie dator a purta felinar 
cu lumină de va avea trebuință a umbla. Și iar să fie dator a 
răspunde străjerului și răspândașului la întrebarea ce i se va 
face“, scrie vodă pe 21 octombie 1783. Straja primește dreptul 
de a pune la popreală pe oricine ar fi îndrăznit să se preumble 
pe ulițele mahalalelor fără felinarul care să-i lumineze calea. 


1. I. Cojocaru, op. cit., pp. 752-753. 

2. Ioan Albineţ, Microbiotica sau Regule pentru păstrarea sănătății şi 
prelungirea vieţii, alcătuită în limba germană de I.F. Soberhhaim, doctor 
mediţinei şi a hirurghiei, iar pe cea românească tradusă de Ioan T. Albineţ, 
supleant profesor de ritorică şi istorie la Academia Mihăileană, Eşii, în 
Tipografia Albinei, 1838. 

Doi ani mai târziu, în septembrie 1785, Nicolae vodă Caragea 
limitează și mai mult circulaţia pe timp de noapte, poruncind 
ca nimeni să nu mai umble după lăsarea întunericului și după 
ce sunetul tobei a vestit închiderea zilei de lucru. Cazurile ur- 
gente pot fi acceptate, dar călătorul nocturn trebuie neapărat 
să fie echipat cu felinar și, mai ales, să se supună străjii dacă 
este oprit. Se prevede arestarea și pedepsirea îndrăzneţilor ne- 
ascultători (U/1, 245, 517). Numai că, înainte de a fi neascul- 
tător norodul, straja de noapte se abate de la bunele nizamuri. 
De pildă, într-o noapte din aprilie 1804, Ștefan odobașa „umblă“ 
cu straja, însoţit de cei opt neferi, „în poporul Agiei, pe la un 
ceas și jumătate din noapte“. Pe Ulița Pescarilor, polcul de ne- 
feri se întâlnește cu un oarecare Ioniță slujitor spătăresc, tot 
de strajă, dar sub un alt căpitan, rămas în urmă, pentru că se 
abătuse pe la cârciumă „să bea vin de-o para“. Conflictul e gata. 
Ioniţă este dus pe sus la cârciumă, unde un alt nocturn ame- 
țit, Sima arnăutul, bețiv arțăgos, îl lovește în cap cu iataganul 
(U/11, 382-383). 

Despre această nepriveghere a străjii se vorbește mai mereu. 
Tot în grija ei se află și butcile, caretele, căruțele care n-ar trebui 
să circule cu viteză noaptea, „ca cum ar merge cu poșta“ și mai 
ales fără felinar şi masalale. Și străjii i se mai face un reproş: 
nici nu priveghează la „furtișagurile [ce] să urmează noaptea 
în politie“ (U/11, 475). 

Mai trebuie spus că una dintre spaimele acestor vremuri 
se leagă de incendii. Când fânul e din belșug pe ulițele mahala- 
lelor, când vânturile verilor călduroase duc cu ele totul, când 
nămestiile, acareturile, casele, gardurile se ridică din lemn, stuf 
sau paie, focul este o ameninţare permanentă. Scânteile din 
vatră, lumânările, lulelele și ciubucele, jarul de sub pirostrii, 
orice se poate transforma într-un foc care poate mistui în flăcă- 
rile sale oameni, animale, averile de-o viață, speranţele. Focurile 
devin atât de numeroase, încât domnia cere cu regularitate 
vigilență. În vara anului 1783 (29 august), vodă interzice fama- 
tul în public: „prăvăliașii de orice fel de isnafi la celălalt norod 
de oameni proști [...] nimeni să nu se cuteze a mai şedea prin 

prăvălii cu ciubuce aprinse i pe ulițe i drumuri să umble cu pipa“. 
Prin casele lor „sunt neopriţi“, dar nu în prăvălia plină cu boarfe 
sau pe ulița ticsită de fân, de șandramale și lemne, de cărbuni 
și de păcură (U/1, 487). Măsura se va repeta mai peste tot, din 
cauza pasiunii pentru tutun. Vasile Alecsandri povestește cum 
a fost oprit pe o stradă din Bavaria, iar apoi întemnițat, din ca- 
uză că se plimba cu luleaua aprinsă, încălcând, din neștiință, 
interdicţia de a nu fuma în publici. După incendiul devastator 
din 28 august 1804, vodă poruncește mahalagiilor din București 
să nu mai depoziteze fânul în politie, cerând insistent „mătu- 
rarea și curățarea regulată a coșurilor“ (U/11, 455-456). 

O spaimă mai degrabă nocturnă decât diurnă o reprezintă 
cutremurele. Ele se abat adesea asupra norodului, lăsând în 
urmă pagube însemnate, moarte și multă, multă frică. Consem- 
nate regulat pe margini de miscelanee, aceste fenomene sunt 
cunoscute de istoricii de astăzi, fără a avea detalii despre teme- 
rile norodului. Abia pe 11 ianuarie 1838, când, pe înserat, un 
cutremur a răscolit Moldova și Țara Românească, ni se oferă 
detaliile dezastrului. Acum presa oficială, pentru a risipi teme- 
rile oamenilor, relatează amănunțit și insistent despre cutre- 
mur și despre starea populaţiei, subliniind că temerile sunt 
neîntemeiate. 

„Între vorbele cele spăimântătoare, dar deșarte ce s-au 
împrăștiat într-această capitală cu prilejul cutremurului și care 
au făcut multe persoane lesne îngrozitoare să-și piarză odih- 
na, priveghind nopţi întregi sînt și încredințate că la 24 sau 
25 ale aceștii luni era să să mai facă cutremurul sau mai tare 
sau deopotrivă cu cel de la 11. Soroacele acestor cu de la sine 
intitulaţi prooroci au trecut din mila lui Dumnezeu cu bine și 
fără nici o primejdie, și proorocirile nu s-au înplinit.“ Așa se 
scrie la două săptămâni după puternicul cutremur din Bucu- 
rești care a avut loc „marţi la 11 ale următorului, noaptea la 
opt ceasuri și 51 de minute“ (25 ianuarie 1838). Cutremurul a 


1. C.D. Papastate, Vasile Alecsandri și Elena Negri, cu un jurnal inedit 
al poetului, Editura Tiparul Românesc, București, 1947, p. 293. 

durat un minut și a avut „trei săltări din care una a fost mai 
tare isbucnitoare“. Înainte de evaluarea pagubelor, au apărut 
temerile și spaimele, iar mulți tovarăși s-au trezit peste noapte 
mari vizionari și mai ales colportori, încurajați de priveliștea 
„jalnică“, într-un oraș ridicat prea puţin temeinic în piatră și 
mult mai mult în lemn și chirpici. 

Prima măsură luată de vodă Ghica este legată de trimiterea 
arhitecților prin biserici, dovedite a fi „primejdioase“, acestea 
sunt închise; se trece apoi la salvarea sufletelor prinse pe sub 
dărâmături și la evaluarea pagubelor. Scoși de sub dărâmături 
sunt destui, unii au supraviețuit, alții au fost trimiși „cuviin- 
cios“ la locul cel orânduit. De pildă în Văpseaua Roșie, Catinca, 
soția lui State, argintarul din Mahalaua Scaunelor, n-a mai 
putut fi salvată, „zdrobită în cap atât de dărâmarea unui coș, 
cât și de niște lemne“, în timp ce Ilinca, sin (fiica) popii Gheor- 
ghe, atinsă doar de o bucată de tencuială, se afla „în bună stare“. 

Victime sunt destule, iar „adunarea“ arată așa: opt morți 
şi 14 zdrobiţi. „Săltătura“ însă lasă fără coșuri, sobe, tavane, 
ziduri, acoperișuri multe case, biserici, hanuri, prăvălii, binale. 
Dacă ne gândim că a fost în miez de iarnă... De pildă, Mihai 
şi Marin din Văpseaua Albastră au rămas fiecare fără doi pereți, 
iar Ioniţă dulgherul din Mahalaua Cărămidarilor s-a pomenit 
cu o „fântână“ în mijlocul odăii. În Vopseaua Neagră, mai multe 
case s-au prăbușit, fiind deja şubrede din anii trecuţi: casa lui 
Costache Bălăcescu și casa Dumitranei Procopiu. Teoharie lu- 
mânărarul a rămas fără tavan și fără „învelitoare“, Voinescu 
s-a trezit fără zidul de la cuhnie, zidul „dumneaei Zinca Golescu 
s-a dărâmat“. Dar cele mai afectate au fost bisericile: „la Sfân- 
tului Gheorghe cel Nou, clopotnița și beserica s-au crăpat și 
s-au povârnit la o parte“, la Foișor a căzut o bucată din zidul 
altarului, văzându-se afară, la Amzei a crăpat zidul, la Enei 
a crăpat în altar, de „sus până jos“, la Icoanei a „crăpat foarte 
rău și a slăbit toată temelia“, la Elefterie a crăpat zidul etc. Prin 
judeţe, pagubele au fost minime: coșuri, sobe, tavane, pereţi 
şi multă apă revărsată prin „copci“ în casele oamenilor, „ajunsă 
împotriva paturilor“. Doar la Râmnic, văduva serdarului Preda 

Brădescu şi-a pierdut viața, încercând să-și salveze copiii din 
casa prăbușită. 

Iarnă fiind, populaţia continuă să aprindă focurile, chiar și 
fără coșuri, şi, mai ales, să folosească ce au la îndemână pentru 
a se încălzi. Incendiile și „sufocările“ provocate de gazele ema- 
nate de cărbuni aduc o nouă poruncă: „fiindcă multe coșuri și 
sobe sunt dărâmate și lăcuitorii obicinuiesc a aprinde prin case 
cărbuni, de aceia să povățuiesc toți ca mai întâi să stingă și 
să puie un fer pe ei: căci cei nestinși pricinuiesc primejdie de 
moarte“ (18 ianuarie 1838). 

Cum „prorocii“ se înmulțesc, gazeta încearcă să potolească 
neliniștea din oraș, scriind un articol argumentat științific: „scrii- 
torii geologi arată că cutremurul este o lucrare a naturii și se 
pricinuiește din aprinderea materiilor arzătoare ce se află supt 
pământ pe alocuri“. Dar după primele rânduri, condeiul se 
întoarce către „bunul Dumnezeu“, singurul capabil să combată 
„vorbele ce se presară de unii prevestitori prăpăstioși care în- 
drăznesc a-și însuși duh de prooroci“. Norodul, abia ieșit din 
spaima unui fenomen, se vede asediat de zecile de zvonuri ce 
anunţă un iminent cutremur, ba chiar mai multe, ba chiar sfâr- 
şitul lumii. „Sunteţi creștini, oameni buni“, le strigă Zaharia 
Carcalechi, „e un păcat să credeţi asemenea «şarlatanisme»“. 
Dacă noii proroci sunt atât de buni, de ce n-au prorocit pentru 
„sinele“, „puindu-să în vreun loc sigur, decât să se facă povă- 
ţuitori obștei după ce pe sinele n-au fost în stare a feri“ (Cantor 
de Avis, 31-41). 


Spaimele diurne... 


Cât despre spaimele diurne... Ele ar putea fi rezumate 
într-un singur cuvânt: neprevăzutul. Un manuscris de la 1800 
le prezintă pe toate în paginile sale. Manuscrisul 1688, păstrat 
la Arhivele Statului din București, nu este decât un miscela- 
neu, ca multe altele, specific aceastei epoci, care adună laolaltă 
spaimele, lecturile, desfătările, preocupările oamenilor din 
trecut. O astfel de „carte“ mi-a fost semnalată și oferită spre 

lectură de un foarte bun colaborator, Bogdan Mateescu, căruia 
îi mulțumesc. 

Fiecare zi îl îndreaptă pe om spre ceața viitorului. Totul este 
la voia divină: viața, ca și moartea, boala, ca și soarta, clipa, 
ca și timpul ce vine. Printre pagini se strecoară acest sentiment 
profund de insecuritate în fața zilei de mâine, neputinţa omului 
în lupta cu vremurile. Manuscrisul, legat ca o carte adevărată, 
se repede succesiv în descifrarea viitorului prin interogarea 
semnelor presupuse a spune ceva, a oferi o pistă în acest labirint 
imprevizibil al sorții. Se caută obsesiv cărări care să ducă spre 
cunoaștere, o cunoaștere necesară în îmblânzirea destinului. 
Tripelnic pentru semni omeneşti este un abecedar al semnelor 
prevestitoare de evenimente bune sau rele, oferit de corpul uman. 
Ochii, buzele, capul îl pot avertiza pe purtător de ceea ce ur- 
mează să i se întâmple când organele o iau razna, zbătându-se 
sau clătinându-se într-o horă a premoniţiilor de tot felul. „În- 
cheietura capului de se va clăti niște striini neștiuţi vor veni și 
daruri îți vor aduce“, se notează. Sau: „tâmpla capului din 
dreapta de se va clăti judecată va ieși“ și „ochiul drept di să va 
clăti, ce vei gândi pe voie ţ'a fi“, „fruntea preste tot de ţi să va 
clăti, cuvinte rele vei auzi“, „strânceana dreaptă de să va clăti, 
un cucon va dobândi“, „strânceana stângă de să va clăti, sațiu 
de bucate spune“, „spâncenile amândoâ diodată di să vor clăti, 
veselie spune“, „între sprâncene de să va clăti, un prieten va veni 
şi te vei bucura“, „nasul preste tot de să va clăti, boierie vei avea“, 
„lumina ochiului drept de să va clăti, sănătate spune“ (ff. 1-6). 

Viitorul îl preocupă foarte mult pe cititorul nostru din trecut 
(oare nu este la fel și astăzi?), căci cere să se copieze pagini de- 
spre interpretarea noiţelor de pe unghii: „De vor fi noițele albe 
pe unghiia degetului celui mare, făgăduiește noroc în oaste sau 
la însurăciune sau în casă; iar de vor fi în mijlocul unghii iară 
negri, ori în ce loc ar fi, tot din împotrivă“. Sau: „semne albe de 
vor fi pe degitul cel din mijloc, arată noroc la stare casei, iar 
celi negri îngrozesc căderi în boale și moarte“ (f. 7). Îngrozirea 
sperie și împietrește creștinul care se încrede în superstiții 
pentru a desluși tainele zilei de mâine. 


SOCIABILITATE ȘI PETRECERE 313 


Tot în această categorie se înscrie și prevestirea timpului 
în funcţie de ziua în care va pica Nașterea Domnului. Zi impor- 
tantă pentru creștinul pravoslavnic, Nașterea Domnului așază 
lumea pe făgașul cunoașterii, întrucât „a cunoaște“ presupune 
a îmblânzi forțele răului, a le face favorabile prin diferite ofran- 
de. Dar mai înseamnă și a se pregăti pentru ceea ce poate fi 
rău, a învăţa să supravieţuiască în vremuri tulburi. De va fi 
într-o duminică Nașterea Domnului, atunci creștinii vor avea 
„iarnă îndoită și rece“, „toamnă vânturoasă“, bună „șerpilor pei- 
re, oilor scădere, poame multe, miere multă, grău puţin, dobitoa- 
celor și hiarelor înmulțire“, dar nu și pentru oameni care se 
vor stinge în boli și suferinţe. La fel de neprielnică se anunță 
ziua de luni, care aduce moarte mare printre „bătrâni, boieri, 
ostași“ și în care chiar împăratul va da ortul popii. Ziua de mier- 
curi se arată prielnică cu „poame multe, miere multă“, dar unt 
puţin. Joi aduce „unt de vacă mult și bun“, miere puţină, grâu 
mult și vară ploioasă și frumoasă. Nașterea Domnului cazută 
într-o zi de vineri aduce „vin puţin, unt puţin“ și „dureri de ochi 
şi boale de gură și de cel perit, mulţi vor fi bolnavi“. În timp 
ce sâmbăta prevestește „roade de mijloc“ și „vrajbă între oa- 
meni“. Untul, grâul, mierea rezumă trebuințele de bază ale 
norodului; dacă acestea vor fi din belșug, atunci norodul va trece 
cu bine peste toate, dar dacă natura va fi zgârcită cu produ- 
sele de bază pentru supravieţuire nu poate fi decât rău. De aici 
se nasc spaimele bolilor teribile, ale morţii secerătoare, ale 
invaziilor și ale războaielor. 

Spaimele domină norodul, alimentând frica de tot și toate. 
Printre aceste frici se numără și evreul, speculantul, neguţă- 
torul, înșelătorul, cel care l-a vândut pe Hristos. Și dacă l-a vân- 
dut pe Isus pentru câțiva galbeni, atunci este capabil de orice. 
Tâlcul celor douăsprezece vineri redă semnificaţia celor două- 
sprezece vineri din an, devenite sfinte prin încărcătura lor sim- 
bolică. Dar explicarea lor este precedată de relatarea despre 
vechea și seculara pricină dintre creştini și jidovi, o poveste care 
n-avea cum să lipsească dintre lecturile oricărui creștin pravo- 
slavnic (f. 11). În epoca de care vorbim, evreul este cârciumarul, 

negustorul, telalul, spițerul, cel care se interpune între creștin 
şi consum, păcălind pentru a strânge avuţii și arginţi. Din am- 
von până în Divan, ovreiul este prezentat ca un teribil pericol 
de care orice creștin trebuie să se teamă. Tensiunile sunt ine- 
rente, fricile se amestecă atingând deseori spaimele imaginare 
ale terorii. Cronica Ghiculeștilor reţine o astfel de spaimă care 
aprinde târgul Onițcani din ţinutul Orhei, în 1726, când un copil 
de creștin ar fi fost sacrificat de evrei spre a-i fi folosit sângele 
în diverse ritualuri: „pentru ca să ungă cu acest sânge pleoapele 
noilor născuţi ai neamului lor, precum și pragurile ușilor și să 
facă aghiazmă evreiască, pe care o pun în azima lor și o mă- 
nâncă din superstiție“. Tabloul supliciului descris de cronicar 
este atroce, mai ales dacă ținem cont de faptul că victima este 
un copil, lăsat să moară în chinuri groaznice. Prin judecata pu- 
blică înfăptuită de Mihai vodă Racoviţă, povestea face înconju- 
rul Moldovei, alimentând spaimele creștinilor și sporind ura 
împotriva evreilor!. 

Tot astfel, ca o lectură obligatorie, se regăsesc și descrierile 
vieţii de dincolo conținând povestea înfricoșătoare a spaimelor 
iadului. Când vru Maica Precistă să Vază muncile unde să mun- 
cesc păcătoşii sau Divanul pentru judecata lumii îl avertizează 
pe creștin de ceea ce îl așteaptă dacă drumul său este presărat 
cu păcate lumești. Or, diavolul pândește, îndemnând la desfă- 
tările lumești și la necredință. Ce spaimă poate fi mai mare 
ca focul iadului? „Din veci, de când am intrat aici, n-am văzut 
lumina, nici spre ceriu n-am putut căuta, să vedem lumina 
soarelui, și zăcem prin smoală și prin păcură“, se jelesc păcătoşii 
întâlniți de Maica Domnului (f. 14). Judecata de Apoi este 
spaima oricărui creștin, dominând viaţa de fiecare zi. Precista, 
cum este desemnată în manuscrisul nostru, lăcrimează pentru 
sărmanii creștini păcătoşi, cerând iertare în numele lor Domnu- 
lui. Or, acest rol important de mijlocitor este recunoscut și folosit 


1. Cronica Ghiculeştilor. Istoria Moldovei între anii 1695-1754, ediţie 
îngrijită de Nestor Camariano și Ariadna Camariano-Cioran, Editura Aca- 
demiei, București, 1965, pp. 239-245. 

de lumea creștină, rugile îndreptându-se cu predilecție către 
Maica Domnului. Ea este, prin excelenţă, călăuza prin labirin- 
tul spaimelor de tot felul. Creștinul născut păcătos se teme de 
moarte, așa cum se teme de Judecata de Apoi. 

Epidemiile de tot felul sunt încă spaime cotidiene. Suntem 
în epoca în care ciuma revine și perturbă viaţa creștinului, luân- 
du-i semenii, producând panică, teroare, insecuritate. De aici 
popularitatea de care se bucură Sfântul Mare Mucenic Hara- 
lambie. Acestui sfânt îi sunt dedicate pagini întregi de stihuri 
şi de povești, iar moaștele sale, păstrate cu sfințenie la Miclău- 
şeni şi la Râșca, sunt scoase deseori de ierarhii Bisericii și plim- 
bate prin ţară pentru alungarea ciumei sau pentru potolirea 
secetei. 

Zodiacul este un instrument în cunoașterea și îmblânzirea 
viitorului, pentru că el oferă tuturor explicaţii despre pașii făcuți 
pe cărările vieţii. Fiecare zodie primește explicații numerologice 
şi prevestiri bune sau rele în funcţie de poziţiile astrelor și de 
zilele săptămânii. Unele zodii se ascund sub denumiri „natu- 
rale“: Taur — Viţel, Fecioară — Fata, Scorpion — Scorpia, Balan- 
ţa — Cumpăna, Săgetător — Vânător, Capricorn — Cornul de Capră, 
Vărsător — Udială. Dar prezicerile se concentrează tot asupra 
destinului colectiv marcat de nevoile cotidiene: securitate, să- 
nătate și hrană. „De va tuna în numărul berbecelui despre răsă- 
rit, va fi război şi tăere multă; hiarele pământului vor fi multe 
şi spre stricare; vor fi războaie; rane și pagube vor fi multe; păine 
pre unele locuri; poame puţine; semănătura se'ntârzie; nu va 
peri în pruncie nici cei mici, moarte și scădere şi celor ce călăto- 
resc pre ape, multora înecare.“ O imagine apocaliptică este 
transmisă prin intermediul astrologiei. Fiecare semn zodiacal 
se concentrează asupra deslușirii lucrurilor ascunse și neștiute 
din viaţa ce va să fie. Doar că această artă a divinaţiei astrolo- 
gice nu este accesibilă tuturor. Chiromanţia, ghicitul în cărți 
sau bobi par a se bucura de mult mai mult succes. Se alătură 
interpretarea viselor, mult mai la îndemână, dar la fel de utilă 
în îmblânzirea spaimelor diurne. 

Dintr-o astfel de „carte“ nu aveau cum să lipsească dofto- 
riile meșteşugite. Reţete cercate sau doar auzite sunt copiate 
şi oferite spre întrebuințare doritorilor cuprinși de dureri de 
dinţi sau de şale, bolnavi de lingoare sau „de cel perit“, plini 
de păduchi sau de paraziți de tot felul. Doftoriile sunt destinate 
oamenilor, dar și dobitoacelor din ogradă, fiindcă și ele sunt 
importante pentru supraviețuire. 


Oameni şi dobitoace 


La începutul secolului al XIX-lea, peisajul diferă foarte mult 
de cel cunoscut nouă astăzi. Pădurile și crângurile acoperă mare 
parte a zonei de deal și munte. Peisaje mirifice se deschid sub 
ochii călătorului ostenit de drum și de câmpiile întinse și aride 
din sudul ţării. Dar aceste păduri ascund necunoscutul, perico- 
lul, stârnesc frica, temerea. Dacă un călător ostenit scăpă de 
tâlhari, îl așteaptă întâlnirea inevitabilă cu jivinele pădurii. 
Dacă s-a strecurat în tăcere pe cărările de munte, ferindu-se 
cât se poate de hoţii de drumul mare, întâlnirea cu lupii sau 
cu urșii ţine doar de noroc. Lupii sunt monștrii care populează 
pădurile de cum dă prima zăpadă și care alimentează temerile 
tuturor. Prins între zăpezi, călătorul trebuia să aibă cai buni 
şi ageri, care să alerge mai repede decât haitele înfometate; caii 
trebuie să fie obișnuiți cu urletele și cu atacurile, astfel încât 
să nu se lase speriaţi de întâlnirile de prin pustii. 

Agresivitatea, îndrăzneala, precum și rapiditatea au dus la 
apariția unor legende pe care le colportează orice călător sin- 
guratic aflat pe drumurile și prin pădurile valahe; se nasc și 
legende urbane. Prin 1850, pe malurile Prutului circula o po- 
veste terifiantă: cică într-o iarnă un țăran și-a pus în sanie soţia 
şi cei patru copii, plecând cu treburi într-un alt sat. Dar dacă 
sania mai era cum era, caii nu erau nici prea iuți, nici prea 
puternici. leșit în câmpie, țăranul se pomeni urmărit de o haită 
de lupi ce se apropiau mai repede decât ar fi putut să zboare 
sania. Ce ar fi putut să facă: să se lase pradă fiarelor sau să 

câștige timp sacrificându-i pe unii dintre membrii familiei? Și 
se gândi la sine și mai puțin la odrasle... Mai întâi fu aruncat 
cel mai mic, câţiva lupi se opriră... dar haita își urmă drumul. 
Și când fiarele se apropiară iarăși de sanie, urmă un alt copil... 
câțiva lupi se opriră, dar ceilalți își continuară goana... Și urmă 
un altul... Urletele disperate ale mamei n-avea cum să le audă 
în iureșul unei lupte pe viață și pe moarte. Și chiar dacă le-ar 
fi auzit, i-ar fi cerut să se arunce ea... dacă ar fi avut curajul... 
În sat, ajunseră cu bine doar țăranul şi mama împietrită de 
groază... Primul drum fu direct la vătaf, cerându-i să-l pună 
în lanţuri pe tatăl criminal. Judecata însă, analizând circum- 
stanţele și punând în balanţă câștigul și pierderile, îl absolvi 
de orice vină (CS/5, 633). 

Realitatea pare a fi la fel de înspăimântătoare, întrucât mulţi 
lupi și urşi coboară prin sate și nu se lasă speriați de nimeni 
şi nimic. Or, dacă pădurile și iarna le aparțin de drept și de fapt, 
prezenţa lor prin curţi, prin coșare sau prin odăi contribuie la 
construirea unui teritoriu imaginar al fricii. De pildă, anii 1837 
şi 1838 par a fi dedicați lupilor. Pe 12 iunie 1837, un lup tur- 
bat intră în satul Băicoi, judeţul Prahova, atacă pe un anume 
Costache străjerul, care se afla în uliţă, și se refugiază sub patul 
unui alt localnic, găsindu-și acolo sfârșitul, omorât de sătenii 
speriați (Cantor de Avis, 18). În alt an, un lup turbat bântuie 
prin satul Vânători, judeţul Vlașca, rănește trei localnici și se 
refugiază în satul vecin. În mai, apare în Ciumați, judeţul Ilfov, 
atacă un ţăran aflat la câmp și mai mulți boi care, îmbolnă- 
vindu-se de turbare, mor la scurtă vreme (Cantor de Avis 3, 10, 
14 martie, 28 mai 1838). La Bratovoești, județul Argeș, pe în- 
serat, lupul intră direct în coșar, fără teamă, flămând și dornic 
să-și potolească foamea. Fiul, trimis de tată să alunge lupul, 
încearcă să se apere, apucându-l de urechi. Lupta este inegală, 
tânărul neavând forța necesară de a se opune fiarei. ÎI salvează 
ceilalți săteni, care, alertaţi de strigătele membrilor familiei, 
se grăbesc să intervină. Scapă vitele din cogar, dar capul și mâi- 
nile îi sunt pline de răni grave (23 februarie 1838). Alt lup avea 

să apară tot noaptea, la Smedeni, județul Dolj, tot în coșar, la 
Radu Radovi, și povestea se repetă: „auzind câinii lătrând și 
o vacă zbierând, au ieșit numitul afară și au mers de-a dreptul 
la ușa coşarului“. Radu folosește aceeași tactică: apucă lupul 
de urechi și-l doboară la pământ. Are mult mai multă forță decât 
tânărul din Bratovoiești și reușește până la urmă să-l omoare. 
Mâinile sfârtecate vor avea însă nevoie de îngrijiri multă vreme 
(10 martie 1838). 

Multe dintre aceste întâmplări vor fi fost povestite și repo- 
vestite iarna, la gura sobei, stârnind admiraţie şi teamă, respect 
şi furie, îngrozind pe copii, pe femei şi chiar pe cei mai iscusiți 
vânători. Astfel de povești vom găsi la Radu Rosetti sau la Ni- 
colae Suţu, ambii vânători pasionaţi și buni povestitori care 
notează istorisiri minunate în care fiarele pădurii devin perso- 
naje principale. 

Adevărul este că strigătul „lupii, bă...“ trezește oricând fiori 
de groază. Pentru îmblânzirea acestor monștri, țăranii ţin Mar- 
tinii de toamnă și Martinii de iarnă, Filipii de toamnă și Filipii 
de iarnă; se pierd în ritualuri și datine de Lăsata Secului, de 
Crăciun sau de Sfântul Andrei. Toată luna lui noiembrie, pre- 
mergătoare iernii, este una dedicată lupului și unor ritualuri 
de domolire a sălbăticiei fiarei. Cu 13 noiembrie (Ziua Lupului) 
se deschide „anotimpul“ interdicţiilor de tot felul: femeile nu 
au voie să toarcă, iar sărbătoarea trebuie ținută cu sfințenie, 
pentru a nu chema lupii. Mai apoi ușile și ferestrele se ung cu 
usturoi, și o funie întreagă este atârnată de grindă pentru a 
îndepărta cu forța ei apotropaică orice spirit, orice rău. Anima- 
lele de prin gospodării sunt adevărata bogăţie, care ţine și hră- 
nește familia. Pentru aceste animale se înalță rugi către cer 
şi se urmează tradiția când vine vorba de alungarea fiarelor 
sălbatice. Ciobanii și țăranii de la poalele munţilor intră în jocul 
naturii, respectând timpul animalelor și temându-se de forța 
lor. În ianuarie, de Filipii de iarnă, femeile nu au voie nici măcar 
să se spele pe cap în zilele de 29 și 30, nici să toarcă, nici să 
țeasă, ci doar să lege toporul de coș și să se roage pentru ferirea 

caselor de invazia lupilor. Căci lupul, asemenea șarpelui, este 
veninos, iar mușcătura sa nu poate semăna decât moartea. Des- 
cântecele se înalță către cer prin invocarea sfinților Cozma și 
Damian, iar apa neîncepută pusă pe rană aduce vindecareai. 


Prin lumea sonoră a comunităţilor: clopotul şi toaca 


Peisajul sonor al acestei epoci diferă de ceea ce auzim astăzi. 
Zgomotele se clasează diferit, în funcţie de utilitate, sensibilitate, 
timp. Clopotele sunt, în această epocă, instrumente indispen- 
sabile derulării vieţii cotidiene. De altminteri, ele bat ritmul 
vieţii și anunţă trecutul morţii. Alain Corbin arată într-o minu- 
nată carte importanţa clopotelor în derularea vieţii cotidiene 
şi luptele comunităţilor de a perpetua cântecul lor, chiar și în 
vremuri de furie revoluţionară?. Membru al unei comunități, 
clopotul pătrunde prin glasul său în case, palate, bordeie, conace, 
măsurând timpul și călăuzindu-l pe bunul creștin în labirintul 
diurn, avertizându-l de pericolele din timpul nopții. 

Clopotnița este un obiectiv capital, un turn de veghe, un turn 
al timpului, un turn vizual care vestește întotdeauna ceva. Im- 
portanţa ei e dovedită de numeroasele investiţii financiare care 
se tot fac de-a lungul vremurilor. Mănăstirile și bisericile inves- 
tesc sume importante în facerea şi refacerea clopotelor și a 
clopotniţelor. De altminteri, lăcașurile de cult nu se pot con- 
sidera terminate fără aceste instrumente sonore. Clopotele și 
clopotnițele sunt, în același timp, obiecte de prestigiu pentru 
care se alocă sume foarte mari. Ctitorii, când purced la ridicarea 
unui lăcaș de cult, se gândesc la turnarea unor clopote cât mai 
mari, cât mai costisitoare, cât mai grandioase, cât mai sonore. 
Şi, pentru că au investit financiar și afectiv, numele ctitorilor apar 
săpate în bronzul clopotelor. Iată inscripția de pe clopotul de 


1. Emanuela Timotin, Descântecele manuscrise româneşti (secolele al 
XVII-lea-al XIX-lea), Editura Academiei Române, București, 2010, p. 291. 

2. Alain Corbin, Les cloches de la terre. Paysage sonore et culture sensible 
dans les campagnes au XIX" siècle, Flammarion, Paris, 1994. 


320 PATIMĂ ȘI DESFĂTARE 


la mănăstirea Colțea: „Prin foc mia topit IOHAN Baptist Dival 
din Wiena, și wa turnat la anul 1714. Sună’l și resună']! Clo- 
potul ne îndeamnă a slăvi Sf. Troiță, care clopot s'a făgăduit 
şi s'au închinat Bisericei Marilor archierei, de Dumnealui jupân 
MIHAIL CANTACUZINO, marele spătar, întru vecinica pomenire 
Domniei sale și tot neamul. Leatul 7222“. 

Locuitorii satelor și ai mahalalelor își organizează activita- 
tea diurnă și pe cea nocturnă ghidându-se după dangătul clo- 
potelor. Ele anunţă începutul slujbelor, utrenia și vecernia, 
din ziua de Paști sau din zilele de sărbătoare, anunţă, cu jale, 
moartea și vestesc, cu bucurie, viața. Glasul clopotelor este foar- 
te util pe vreme de război sau de revoltă, de epidemii sau când 
izbucnesc incendii. Sonorităţile felurite transmit evenimente 
diferite. Când clopotele sunt trase trei nopţi la rând se cere 
ajutor cerului și divinității pentru aflarea celor care au prădat 
comunitatea, de pildă. Când sunt trase în timpul unei ploi cu 
grindină, se invocă mila puterii divine spre potolirea furtunii 
distrugătoare de recolte. Sau sunetul clopotelor trase în Vinerea 
Paştilor se înscrie în seria ritualurilor fertilităţii, când fecioa- 
rele comunităţilor iau cu asalt clopotnița și trag clopotele pentru 
a se obține o bună recoltă de cânepă. Pe vremea invaziei de lă- 
custe din timpul domniei lui Constantin vodă Mavrocordat, 
clopotele sunt trase spre îngrozirea vietăților: „într-o zi s-au 
pornit pin Eşi şi, de mulțimea lor, soarile nu să vidă“, povestește 
cronicarul la anul 1748. Drept pentru care domnul poruncește 
„ca să facă rugă şi să tragă toate clopotile cele mari, că doar 
s-or spăriè să fugă“. Rezultatul n-a fost însă cel sperat: „în zădar 
s-au ostenit, căci era urgie lui Dumnedzău“?. 

Comunitățile se mândresc cu clopotele lor, care trebuie să 
fie mari și să fie auzite cât mai departe. În Țara Românească, 
clopotul de la mănăstirea Cozia, mare cât o „claie de fân“, ar 


1. Alexandru G. Găleșescu, Eforia Spitalelor civile din Bucuresci, Bucu- 
rești, 1900, p. 579, nota 2. 
2. Pseudo-Enache Kogălniceanu, op. cit., p. 39. 

fi trebuit să aibă sunetul cel mai puternic. Legenda spune însă 
că n-a ajuns să bată și să fie auzit în satele și pe moșiile din 
zestrea mănăstirii, strivit fiind de propria greutate (Zanne, VI, 
66). „Când tragi clopotele la Hotin se aude la Ismail“, spune 
un proverb, reținând puterea sunetului care merge de-a lungul 
Nistrului și ajunge la Dunăre (Zanne, VI, 153). 

Când au loc revolte populare, clopotele sunt folosite pentru 
a aduna mulțimea. La 21 mai 1753, când mitropolitul Neofit 
Cretanul are nevoie de sprijinul popular pentru a se opune lui 
Matei vodă Ghica, cere să se tragă clopotele: „mitropolitul țerii, 
Neofit, ţiind partea boerimii române, de odată a poruncit să 
tragă clopotele și, strângând tot norodul Bucureștilor, a luat 
crucea în mână și a strigat: «Urmaţi-mi»“!. Norodul se foloseș- 
te de glasul clopotelor pentru a-și striga nemulțumirea, pentru 
a vesti răzmerița, pentru a cere dreptate: „norodul, nemaipu- 
tând suferi, s'a strâns la Mitropolie și, trăgând clopotele, s-au 
sculat toţi Bucureștii cu împotrivire, strigând să li sloboază pe 
boieri de la închisoare că, de când i-au închis pe dânșii, s'a pră- 
pădit țara de nedreptăţi“, povestește Mihai banul Cantacuzino 
evenimentul din vremea lui Ștefan vodă Racoviţă?. Astfel de 
întrebuințări ale clopotelor sunt destul de frecvente, iar mitropo- 
litul, vodă, boierii, norodul se folosesc de vocea lor pentru a ob- 
ține solidaritatea necesară victoriei. 

Căderea în uitare a unui astfel de instrument, care decenii 
la rândul şi-a făcut datoria de vestitor, se tranformă în deri- 
ziune colectivă. Clopotul din turnul mănăstirii-spital Colțea 
trece printr-o astfel de prefacere. Căzut la pământ în urma 
cutremurului din 14 septembrie 1802, clopotul Colţei este aban- 
donat în grădină; repus în funcțiune pentru scurtă vreme, clo- 
potul capătă importanţa de altădată, când vestește încoronarea 
domnitorului Gheorghe Bibescu la 1 ianuarie 1843, pentru ca 
apoi să fie din nou abandonat printre buruieni. Uitat, dar și 


1. Mihai banul Cantacuzino, Genealogia Cantacuzinilor, ediţia Nicolae 
Iorga, Minerva, Bucureşti, 1902, p. 122. 
2. Ibidem, p. 142. 

din cauza amplasării sale în Turnul Colţei, clopotul nu mai 
înseamnă nimic pentru bucureșteni. Iuliu Zanne consemnează 
în proverbele sale glumele care circulă pe ulițele mahalalelor 
pe seama bietului clopot ce ajunsese să desemneze ironic praful 
de pe tobă (Zanne, VI, 60). De altminteri, clopotul e amintit în 
descrierea diferitelor caractere: limbutul afemeiat „trage clo- 
potele“, în timp ce muribundul se mai poate vindeca doar cu 
„zeamă de clopot“. Chiar şi frânghia clopotului e întrebuințată: 
cu ea se fabrică farmece felurite. O istorie pentru furi din ma- 
nuscrisul 1688 începe așa: „s-au furat de la un om patru boi, 
într-o noapte, și viind păgubașul la mine s-au rugat să-i dau 
vițișoare din frânghia clopotului și au plătit păgubașul și letur- 
ghie la biserică. Și slujindu-se și sfânta leturghie până a treia 
zi s-au găsit boii“. Cum? Cu ajutorul farmecelor: „cu câlții din 
frânghia clopotului au făcut trei lumânărele mici și li-au pus 
la icoană câte trile, aprinsă. Și cu toţi casnicii lui au bătut me- 
tănii până au trecut lumânărelile de tot, postindu-să într-ace 
zi până în seară, la sfințitul soarelui“; și... boii apărură (f. 100). 


Larma sărbătorilor 


Provocarea zgomotului, prin orice mijloc, în zilele de sărbă- 
toare devine o practică curentă. Numai că aruncarea pistoalelor 
sau slobozirea puștilor la Paște sau la Anul Nou, la Sfântul 
Vasile sau la Sfântul Nicolae duce la accidente mortale sau la 
incendii devastatoare. De Sfântul Nicolae, în iarna lui 1794, 
egumenul Neofit, de la mănăstirea Balamuci, judeţul Ilfov, ame- 
ţit de vin şi de aerul petrecerii, a luat pușca de pe perete, a 
ieşit afară și a tras, la întâmplare, un glonț „pentru harul sfân- 
tului Nicolae“. Glonţul a lovit mortal, tot din întâmplare, pe 
un oarecare Nicolae, lăutar și țigan al mănăstirii, aflat în curte 
(U/6, 551). 

Sesizată în diferitele plângeri ale locuitorilor, deranjată de 
hărmălaia sărbătorii, temătoare de zgomotul puștilor și al pis- 
toalelor pocnind în miez de noapte sau în zori de zi, domnia 

cere şi interzice deseori vânzarea prafului de pușcă, a gloan- 
țelor şi chiar a armelor. „Aici în București, fiind liniște, fără 
de trebuință este de a purta arnăutu arme, și de la toți să se 
ridice armele“, scrie vodă la 30 martie 1798, cerând marelui spă- 
tar, marelui agă şi marelui cămăraș să dezarmeze toți arnău- 
ţii din politie (U/7, 487). Cinci ani mai târziu, alt domn, aceleaşi 
rele obiceiuri: „fiindcă unii dintre netrebnici fără nici o sfială 
îndrăznesc a arunca pusci și pistoale, noaptea și ziua, aici înlă- 
untru politiei, în mijlocul la atâta norod, care poate a se în- 
tâmpla și primejdie de moarte“. Se poruncește ca nimeni să nu 
mai tragă cu arme de foc, obicei categorisit drept „lucru fără 
de orânduială“. Porunca este dată în preajma Paștelui din anul 
1803, când multe alte lucruri sunt oprite spre a asigura ordinea 
în cetate. Chiar și ursarii sunt opriţi la porţile orașului, învinuiți 
că pricinuiesc hatale, sperie caii, adună lume multă fără rost 
(U/11, 471). Şi ce hărmălaie mare și larmă se ridică atunci când 
orașul București se află sub asediul oltenilor lui Tudor Vladimi- 
rescu și al presupușilor apărători ai libertăţii eteriste, turbat 
şi tulburat de „cântece oltenești“, de plimbări și de beții făcute 
în pocnetul puștilor și al pistoalelor, de tarafurile de lăutari ce 
chinuiesc parcă și mai tare viorile; „cu doi popi greci cântând 
pe urma steagului, cu niște sfinte moaște“, descrie Ioan Dobres- 
cu cortegiul eterist intrat în București în primăvara lui 1821. 
Spectacolul oferit este înfricoșător: „iar alții sloboziia pușci, pis- 
toale, încât îţi lua auzul, plini de vin și de rachiu în toate părțile, 
încât îți era o grozăvie de crailâc a căuta asupra prea frumoșilor 
şi lăudaţilor București. Şi de atâte trăsnete de arme să făcuse 
nor deasupra orașului de fum“ (p. 352). 

'Treizeci de ani mai târziu, Divanul Domnesc încă trimite 
porunci către locuitorii de la Vâlcea, interzicându-le folosirea 
armelor de foc în oraș, spre a se feri astfel de incendii. Pentru 
ca un an mai târziu, același Divan să trimită măsuri necesare 
şi urgente cu privire la păstrarea acelorași arme, lăsate mai 
totdeauna la îndemâna copiilor, producând accidente grave!. 


1. DJAN Vâlcea, Fond Prefectura Judeţului Vâlcea, 73/1831, 90/1832. 

Că lucrurile nu s-au schimbat foarte mult o dovedește de- 
vastatorul incendiu din 1847, când, în zi de Paște, un oarecare 
a tras cu pistolul aprinzând orașul. 


La cârciumă 


Loc important al sociabilităţii, cârciuma adună o populaţie 
diversă, venită din diferitele colțuri ale ţării și din cuprinsul 
Imperiului Otoman. Aici se schimbă informațiile, se discută și 
se dezbat problemele politice, aici se contruiesc și de aici se pro- 
pagă răzmerițele. Ca și cafeneaua, unde vodă Caragea încear- 
că să interzică „vorbele ce nu se cade“ și „halturile“ și „felurile 
de scormonuri de cuvinte“, cârciuma îi reunește pe nemulțumiţii 
din orice regim politic. Probabil aici şi-au conceput autorii ano- 
nimi pamfletele aruncate în curtea domnească de la Iași și în 
curtea Mitropoliei în primăvara lui 1804. Pamfletele critică 
partida politică moldavă prorusă, în frunte cu vodă Moruzi și 
cu mitropolitul Veniamin (U/11, 30). 

Așezată în mijlocul mahalalei, sau lângă biserica din sat, 
cârciuma tulbură deseori liniștea comunităţii. Arhivele vremu- 
rilor rețin numeroase plângeri ale vecinilor care îi cer neînce- 
tat lui vodă să reglementeze funcționarea locurilor publice des- 
chise zi şi noapte. Aceeași situaţie se înregistrează și la Belgrad, 
unde plângerile se tot adună, dar fără a se rezolva nimic, în 
ciuda încercărilor lui Miloş Obrenovici de a limita accesul noc- 
turn şi mai ales de a stigmatiza cârciuma ca loc al viciilor și 
al imoralităţii!. 

Epidemiile aduc în centrul atenţiei toate aceste locuri pu- 
blice, care sunt considerate focare de contagiune. Astfel, ele 
devin obiectul interdicţiilor. În 1813, în plină epidemie de ciumă, 
când vodă Caragea nu prea mai știe ce ar trebui interzis pentru 
a stăvili răspândirea bolii, cârciumile, hanurile, cafenelele se 


1. Miloš Jovanović, „Taming the Tavern: Social Space and Government 
Regulation in 19% Century Belgrad“, în Annual of Social History, XVI, 3, 
2009, pp. 57-67. 

numără printre locurile vremelnic închise. Se interzice „aduna- 
rea“ pe la cârciumi, dar vinul poate fi cumpărat și băut acasă. 
Și dacă nu e adunare, atunci nici lăutarii n-au ce căuta, așadar 
și ei „să se poprească a nu mai umbla pă la cârciumi, a cânta“ 
(U/10,, 952). Vinul nu-i bun dacă nu-i băut în mijlocul unei com- 
panii. Așa că pitacul'din iulie este reluat în august, când vodă 
strigă cu vehemenţă: „Dumneata, vel agă, când Spătăria porun- 
cește dregătorilor săi și poruncile nu se pun în lucrare, acei dre- 
gători se numesc neurmători datoriei lor. Domnia mea într-atâtea 
rânduri ţi-am poruncit, și prin grai, și în scris, ca cârciumile 
să se poprească de a nu se aduna într'însele oameni spre bău- 
tură, ci să închidă și să vândă fieșcăruia prin vase ca să ducă 
vinul la case şi să-l bea [...]; împotrivă însă auzim că cârciumile 
sunt deschise, făcându-se fără sfiială într'însele adunări de 
oameni. Poruncește să puie negreșit în lucrare cele vestite, 
amenințând cu pedeapsa.“ Totuși, gustul vinului este mai puter- 
nic decât vădita pedeapsă, și chiar decât mirosul morbid al ciu- 
mei, căci vodă se vede nevoit câteva luni mai târziu să pecetlu- 
iască toate cârciumile și rachieriile politiei (U/10,, 953-954, 972). 

Pe la sate, cârciumile se ridică la fiecare colț de uliţă. La 
19 septembrie 1798, mitropolitul Dositei Filliti scrie vătafului 
Ursache din plaiul Novaci, județul Gorj, că ar fi primit jalbă 
de la egumenul Iosif al mănăstirii Polovragi că în sat ar exista 
vreo „douăsprezece cârciumi“ unde, „cu semeție“, sătenii ar vinde 
„vin i rachiu“ în ciuda „ponturilor“ existente care ar fi trebuit 
să acorde prioritate vinului mănăstiresc. La cercetare, cu aduce- 
rea forțată a sătenilor la judecata mitropolitului, se dovedește 
că cele douăsprezece cârciumi sunt doar trei. Dar când să jure, 
sătenii preferă să fugă, lăsând judecata „amestecată“ și supo- 
ziția că satul ar fi plin de cârciumi. Așa că vătafului Ursache 
îi revine misiunea de a face o anchetă la faţa locului, și, de va 
descoperi mai mult de trei, are voie să taie cepurile și să pece- 
tluiască buţile cu vin, iar vinovații să fie trimiși la București 
spre a fi pedepsiţi!. Să nu ne închipuim că pe mitropolit îl 


1. BAR, Fond Documente Istorice, MDCLXXIX/361. 

deranja foarte tare alcoolismul din lumea rurală. Douăsprezece 
cârciumi într-un sat pare enorm și chiar este foarte mult, făcând, 
de fapt, concurenţă cârciumilor mănăstirii Polovragi. Or, deve- 
rul mănăstirii este mult mai important decât sănătatea naţiei. 
Pe de altă parte, această stare de fapt ar trebui pusă pe ampla- 
sarea satului Polovragi, aflat, probabil, la întretăiere de dru- 
muri, loc de adăpat pentru ciobanii care urcă și coboară cu oile 
la munte și de la munte, loc în care se intersectează cărările 
diferiților călători, în apropiere de târguri, menziluri și iarma- 
roace. Altminteri, în această perioadă, când populaţia satului 
nu poate depăși mai mult de 200 de locuitori, cu copii și femei, 
12-13 cârciumi pare mult. Este adevărat că vinul nu se vinde 
în cantități mari și nici pe o durată foarte mare. Documentul 
este din septembrie, când are loc culesul viilor; cârciumile s-au 
ridicat ad-hoc şi vor dispărea treptat, pe măsură ce vinul se 
sfârșește. Mai este de remarcat și jocul dublu al Bisericii, care 
înfierează prezența norodului la cârciumi, cu „băuturi beţive“ 
ca un păcat și o atingere a moralității publice, dar care este în 
același timp furnizorul principal de alcool. 

Regăsit mai peste tot, alcoolul este parte directă a oricărei 
forme de sociabilitate. În saloane, la soarele, la iarbă verde, la 
cluburi, dar cel mai adesea la cârciumi, alcoolul e consumat la 
orice întâlnire. Doar în rândul norodului și doar la cârciumă 
se petrec cele mai multe excese. Doar norodul este în stare să 
bea peste măsură, transformând cheful și voioșia în orori. 

Asemenea descrieri nu sunt specifice românilor, pot fi regă- 
site mai peste tot, iar Thomas Brennan, un foarte cunoscut 
cercetător al sociabilității din jurul cabaretelor, le inventariază 
trecând peste stereotipia specifică oricărei epoci. Alcoolul este 
parte a unei sociabilități populare necesare, care nu devine 
alcoolism decât în secolul al XIX-lea!. 


1. Thomas Brennan, Public Drinking and Popular Culture in Eight- 
eenth-Century Paris, Princeton University Press, Princeton, 1988. 

De la trăsură la birjă 


Caretă, droșcă, trăsură, butcă, rădvan, fiecare denumire spune 
o poveste despre o epocă în care folosirea acestor mijloace de 
transport nu ține numai de utilitate. Mersul în trăsură este un 
alt semn de distincție socială. Iar trăsura este un indicator în 
aparatul de reprezentare. Investiţia făcută într-o trăsură face 
parte din logica prestigiului. Un mare boier, dregător la curtea 
princiară, nu poate avea o trăsură oarecare, ci pe cea mai aleasă 
şi cea mai bogată dintre toate. Acesta este, de altminteri, și 
mesajul transmis meșteșugarilor și negustorilor. Grădiștenii 
(Maria și Manolache) vor o caretă „înăuntru cu catifea de lână 
roşie, p'afară cu o vargă de auru și cu una verde, să aibă floricele 
şi dricu să fie iar asemnea roșu“. În 1780, roșul este la modă 
şi, din mimetism, și alți boieri le cer negustorilor să li se îndepli- 
nească aceeași dorință; „văpseala butcii să fie roșie“, scrie şi 
Amza Jianu slugerul, când comandă o butcă pentru noră-sa. 
Butca trebuie să semene cu cele făcute la Viena, „numai drugi 
să fie modă ca de Beci“ și, de se poate, „să nu fie la altul ase- 
menea“; „frumoasă și țapănă“, cere și șetrarul Ioan Otetelișanu. 
Marele stolnic Ion Brăiloiu descrie și mai precis acest obiect 
de aparat când compară trăsura cu femeia. Așa cum se iese în 
lume cu o femeie frumoasă pentru a atrage priviri și a transmite 
un mesaj, la fel se întâmplă și cu trăsura, care trebuie să spună 
ceva despre posesorul ei. Ioan Otetelişanu vrea o „butcă nouă, 
nu vreo coptură veche și sulemenită ca cele neveste bătrâne, 
ştirbe și sulemenite, ci să fie tânără și frumoasă“. Urmează des- 
crierea acestei trăsuri, așa cum și-o imaginează boierul, având 
totuși în minte modelele care umblă deja pe Podul Mogoşoaiei: 
„postavu să fie verde, şi denapoi să aibă doi oameni loc a șădea 
pă lădiţă, iar dinainte să aibă scaun umblător când va fi tre- 
buinţă să poată şădea şi pă scaun alți doi oameni; burdufu să 
fie nalt și coroana cea de deasupra să aibă acel meșteșug să 
să sloboaze până aproape de burdufca să nu zbicească ploaia, 
şi să aibă două sticle mai mici și la coroană ca să să vază înainte 
când se va slobozi şi perdele, după obiceiu; scările să fie ca la 

caretele cele englezești, să să închiză subt butcă, și la picere 
jos cu lădiță pentru a pune în călătorie tipsii, talere și altele“. 
Preasfinţia sa episcopul Iosif al Argeșului are nevoie de o tră- 
sură cu șase cai, pentru că umblă mult prin eparhie, și ajunge 
deseori și la București. Prin urmare, îl însărcinează, la 3 oc- 
tombrie 1798, pe Constantin Hagi Popp să-i trimită un astfel 
de „car“, bun la toate?. 

Mersul pe jos este pentru mojic; boierul cel mare iese la plim- 
bare sau merge la slujbă călare sau în trăsură: „nimeni, în afară 
de poporul de rând, nu iese din casă pe jos; un echipaj este atât 
un articol de primă necesitate, cât și unul de lux“, notează Tho- 
mas Thornton. Dar cum e mai bine, călare sau pe jos? Păi e 
rău și așa, și așa, iar călătorul trebuie să fie întotdeauna cu 
ochii în patru, deoarece „caii se înfundă uneori până la piept 
în câte o băltoacă de apă murdară“, care e din abundență pe 
ulițele orașului. Plus zdruncinăturile „pe care le înduri când 
umbli cu trăsura“ pe ulițele nereparate de ani. De aici, necesi- 
tatea masalalelor și a servitorilor numeroși care însoțesc obrazul 
de cinste spre a-i deschide calea și a sesiza pericolele ce-l pân- 
desc la tot pasul (CS/1, 389). Drumurile, care sunt proaste peste 
tot, provoacă schimbarea trăsurilor în mod regulat. Arcurile, 
osiile, roțile se strică repede pe poduri și pe ulițe, prin noroaie 
și prin gropi, pe drumurile proaste și neîngrijite. Boierii și ne- 
gustorii, locuitori ai orașului, nu se pot dispensa de acest vehicul 
atât de util. Condurii și pantofii, meșii și papucii s-ar afunda 
în noroaiele și în murdalâcul de pe ulițele orașelor, s-ar umple 
de baligă, care e peste tot, s-ar strica de la podinile neregulate, 
iar fustele și șalvarii s-ar îmbâcsi de la atâta praf. 

Pe la 1810, boierii aveau o șleahtă de feciori în spatele butci- 
lor; unii vor fi fost zdrențăroși, alții vor fi primit uniforme și 
livrele care să-i deosebească de ceilalți. Gătiţi nevoie mare, cu 
haine strâmte, după modelul ostășesc, copiind de fapt uniforma 


L N. Iorga, Scrisori de boieri..., ed. cit., pp. 5, 9, 10, 6 decembrie 1780, 
12 februarie 1781, 15 decembrie 1784. 
2. BAR, Fond Documente Istorice, DCCXLI/179. 

armatei ruse, unii pe a husarilor, alții pe a cazacilor, acești 
feciori au atras de îndată nemulțumirea armatei ruse, prezentă 
în principate, care ameninţă cu necinstirea boierului și trecerea 
la recruți a feciorului prins astfel gătit pe capră. „Boier, sau 
orice stare a fi, nu este volnic să-și poarte feciorul înapoia butcei 
îmbrăcat în haine strâmte și cu semne de uniformă ostășească 
asupra lui“, sună o poruncă domnească din 19 aprilie 1810, care 
încearcă să oprească portul uniformelor de inspiraţie militară. 
Gulerele roșii și verzi, uniformele de husari se numără printre 
preferinţe. Vodă, sub presiunea ocupantului rus, ameninţă: 
„stăpânul se va ridica la caraulă și se va ţine închis, două luni 
numai pe pâine și apă, iar vizitiul, de va fi cu butca sau caretă, 
după ce se va bate cumplit, se va da în slujbă, între recruți“ 
(U/11, 907). Săracii vizitii vor fi fost pedepsiţi, dar stâpânii lor, 
obraze de cinste ale politiei, nu credem să fi fost supuși unui 
tratament atât de dezonorant. 

Mersul în goana cailor stârnește alte nemulțumiri, nu numai 
trecătorilor, ci chiar și celor care se află în trăsură. Iarna, săniile 
alunecă rapid, măturând totul în cale: „fiindcă este lucru de 
multă primejdie întâmplătoare a umbla sănii tare în alergătura 
cailor pe ulițele Bucureștilor, unde nelipsit se află norod de 
oameni umblător, iată poruncim dumitale“, scrie Mihai vodă 
Suţu la 14 decembrie 1783, adresându-se marelui agă. Acesta 
are misiunea de a transmite citadinilor porunca lui vodă și de 
a le cere „a umbla încetu, cu sfială“, pentru a evita accidentele 
(U/1, 517). Dar porunca asta s-a tot repetat, fără să fie băgată 
prea tare în seamă. Pe 17 aprilie 1804, lucrurile nu se schimba- 
seră foarte mult, vizitii „netrebnici“ și cu „rău nărav“ gonesc 
pe ulițele orașelor cu butca, carâta și căruța, „călcând oameni 
şi muieri“. Se dă ca exemplu un caz concret: vizitiul Lamotes- 
cului, care, în trecutele zile, „a dat peste o femee de au călcat-o 
şi au fărâmat-o“. Un exemplu ca atâtea altele, care nu mai spe- 
rie pe nimeni, din moment ce la 4 mai 1805, pitacul este reluat, 
amenințările cu pedepse așijderea. Cine să asculte?! E nevoie să 
fie accidentat grav un ofițer al armatei ruse, unterofițerul Mat- 
feiov, peste care trece în goană „vizitiul Domniei Sale, Atanasie 

Comăneanul:“, ca să fie date și alte interdicții. Mai trebuie adău- 
gat că, deși în butcă se afla și stăpânul, adică Atanasie Comă- 
neanul, cel pedepsit pentru viteză este doar vizitiul, bătut la 
faţa locului (U/11, 475, 476, 907). 

Unii nu merg cu trăsura decât din dorința de comoditate, de 
care nu se bucură prea des. „Mi-ai scris dumneata că umblu 
comod în căruţă“, îi scrie negustorul Antonie Nicolanti mento- 
rului său Constantin Hagi Popp de la Sibiu. Căruţa este văzută 
aici ca simbol al lenii, afacerile cer deplasări rapide; „ci-mi scrii 
că mă gătescu comod, și îți scriu că plec în cutare zi și plec la 
zece zile“ e un reproș care reflectă altă mentalitate, alt mod 
de a gândi. Antonie Nicolanti răspunde reproșurilor cu argu- 
mente de ordin practic: „de-a umbla călare putincioasu nu mai 
suntu“; așadar, ar avea nevoie de o căruţă trainică, întrucât 
cea veche „s-au deznodat din toate închieturile“. Trăsura ră- 
mâne un ideal, și nici nu vrea o trăsură oarecare, ci „o butcă 
cu șase telegari“!. 

Cu vremea, odată cu prefacerile prin care trece societatea, 
butca și trăsura rămân în șopron și lasă locul muscalului, sau, 
altfel spus, birjei de piaţă. 


Birja lw Conaşu 


Deși are grajd, rândași, cai şi trăsură, Safta Otetelișanu folo- 
sește aproape zilnic birja publică. Condica de socoteli ne arată 
pe unde merg membrii familiei Otetelișanu, cât de des închiria- 
ză o birjă şi cine sunt cei care o folosesc (BAR, mss. 893 și mss. 
894). Una dintre cheltuielile zilnice ale acestei case este închirie- 
rea birjelor, a caretelor, a droșcilor sau a căruţelor. Cum ajunge 
un boier atât de mare — Iancu Otetelișanu — să închirieze zilnic 
o birjă, când acest vehicul este indispensabil la fiecare conac? 
Să fie mai rentabil? 

Un drum cu birja pe ulițele mahalalelor bucureștene costă 
în jur de doi lei, alteori doi lei și câteva parale, alteori patru 


1. D. Furnică, op. cit., pp. 130-132, 14 iulie 1786. 

lei și câteva parale. Când sunt treburi importante de rezolvat, 
care solicită prezența conașului, birja se închiriează și de două- 
trei ori pe zi. Birjele sunt chemate la biserică, să-i ridice pe 
conașul sau cocoana din vizită, alteori trebuie să-i ducă la Obor, 
la Măgurele, la Duhamel. Birjele duc în diferite locuri persoa- 
ne din anturajul Conașului sau le aduc la conac. În epoca revo- 
luţionară, Conașul merge de mai multe ori „la Gazotti“ (Spirea 
Gazzotti?). Când trebuie să ducă diferite lucruri grele la moșia 
de la Măgurele, cucoana Safta plăteşte o căruţă, o caretă sau 
o droşcă. Chelarul cheamă și le plătește birja şi celorlalți mem- 
bri ai familiei. Pe 17 și pe 23 august 1849 se plătește o birjă 
pentru Madame Leiber cu 2 lei și 10 parale. Presupunem că 
aceasta ar fi camerista Saftei, fiindcă în aceeași casă se află şi 
un „camardier“. „Sâmbătă, 17 septembrie 1849: la birja care 
a fost cu coconu — 4 lei și 20 de parale.“ Cu birja e adus și doc- 
torul, când unul dintre membrii importanţi ai casei e bolnav, 
cum se întâmplă pe 26 și pe 27 mai 1848. 

Birjarul, surugiul, muscalul, vizitiul sunt membri ai aceleiași 
profesii, dar nu toți au același statut. Vizitiul care aparține casei, 
Andrei, e uneori miluit cu rachiu sau cu pâine (are chiar o livrea 
cu mănuși, ca și feciorii din casă). Ceilalţi nu sunt trataţi cu 
aceeași familiaritate, ci cu o oarecare indiferenţă, fiindcă aparțin 
orașului sau își fac veacul pe drumurile de ţară. 

În această epocă, la mijlocul secolului al XIX-lea, birja este 
una dintre necesităţile zilnice. Coniţa și conașul se folosesc de 
birjă ca să ajungă rapid în locurile în care au treburi. Trăsura 
este scoasă din grajd când conașul pleacă în călătorie. Pare mult 
mai economic să închirieze o birjă de pe uliţă decât să ţină una 
în grajd împreună cu caii și să ţină vizitii cu simbrie. În plus, 
o birjă trebuie întreținută; folosirea ei pe ulițele proaste ale 
orașului cere întruna reparaţii. Trăsura e dată la reparat în- 
continuu, să-i fie unse osiile, să fie vopsită și să-i fie drese feli- 
narele sparte („miercuri, 15 septembrie 1848: fierarului la dre- 
sul trăsurilor, de la 1 iulie, 160 lei“; de „sâmbătă 1 ianuarie 
1849: un arc dres la careta veche și la droșcă un fir, la osia den- 
derăt și o scară, 22,20 lei“). Întreţinerea cailor e de asemenea 
o povară, după cum reiese din socotelile casei. Se fac cheltuieli 


332 PATIMĂ ȘI DESFĂTARE 


nenumărate cu ovăzul și cu oţetul pentru cai, cu „untura pentru 
trăsură“ şi chiar cu „undelemn pentru trăsură“, cu diferitele 
„Șurupuri“, când trebuie reparată, sau cu felinarele, cu târnu- 
rile pentru curăţat; plus plăţile pentru cei trei „rândași“. 

Ne îndreptăm către o societate din ce în ce mai urbanizată, 
cel puțin în zona centrală a orașului și printre cei înstăriți, care 
se leapădă de vechile obiceiuri aristocrate și care se așază într-o 
nouă lume. În 1850, Bucureștiul are birje ieftine și gata oricând 
de drum, distanţele nu sunt prea mari, iar șoselele sunt accepta- 
bile în zona centrală. Treptat, birja devine indicatorul unui sta- 
tut social. 


Sindrofii, ziafeturi şi petreceri 
Hore şi lăutari 


„Un om plăcut, pentru multe femei, 
este acela carele într-un bal joacă totdeauna 
și nu se odihnește niciodată...“ 


Mihail Kogălniceanu 


Când, în 1814, Tache Merișescu ajunge într-un sătuc de pe 
lângă București (Cioplea, probabil), muzica reușește să-l lege 
de grupul fetelor și al femeilor ce se pregătesc de nuntă. Logofe- 
țelul Tache, fiul de numai 17 ani al negustorului de vite Foti 
Merişescu, are vocea plăcută și dezmiardă auzul ţăranilor cu 
versuri cunoscute doar la București. În memoriile acestui boier- 
naș, muzica este intrinsec legată de sociabilitate. Primit cu os- 
pitalitate într-o casă plină de fete, scăpate pentru scurtă vreme 
de orice supraveghere, Tache le privește cu curiozitate și cu 
plăcere cum se pregătesc pentru nunta din sat. Se amestecă 
în jocurile lor, le ajută să se împodobească, se amuză, le ascultă 
cântând: „Ai Diană la poiană / Să săpăm o buruiană, / Buru- 
iana macului, să o dăm bărbatului / Să să ducă dracului“!. Ver- 
surile aparțin mediului popular, în care relaţiile dintre lumea 


L ANIC, mss. 1773, f. 19. 

masculină și lumea feminină se construiesc și se deconstruiesc 
în permanență. Fetele sunt tinere, încă nemăritate, așadar fără 
experienţa vieţii de cuplu, dornice să placă, dornice să fie iubite 
şi curtate, dar conștiente de lucrurile mai puțin plăcute într-o 
relație. Or, muzica și dansul permit o galanterie mult mai 
invazivă decât ar permite curtea propriu-zisă. Hora, nelipsită 
în zilele de sărbătoare și de duminică, dă voie trupurilor să se 
întâlnească. Înghiţiţi în cercul horelor, tinerii și tinerele își lasă 
trupurile să fie absorbite de ritmurile dansului; „cot la cot, 
plesneau din palme, iar când și când făceau o piruetă înceată, 
în ritmul muzicii, al cărui tempo însă a devenit tot mai iute, 
până când toţi au început să danseze, să sară, să se învârtească 
şi să-și plesnească palmele ca nebunii“, povestește un englez 
fascinat de iuțeala mișcărilor (CS/1, 807-808). Vârtejul horei 
îmbie la senzualitate și la voluptate. Loc de întâlnire și loc de 
priveală în fiecare duminică, hora adună comunitatea tinerilor, 
căci dansul este doar pentru ei: „cei mai tineri joacă hora lor 
obișnuită până seara, dar așa de alene, încât abia de li se mișcă 
trupurile; mai puţin joacă dansul care se cheamă brâul, care 
cere mai multă mișcare de corp, mai ales agilitate și ropăială 
de picioare“. Mărturia îi aparţine lui Constantin Caracaș, medic 
al capitalei între 1800 şi 1828, mai puţin interesat de ritm, cât 
de mișcare, atât de benefică pentru sănătate. Tot el ne infor- 
mează că la horă se merge până și în timpul iernii. Dar dacă 
vara tinerii îşi delimitează teritoriul printr-un „umbrar“ spe- 
cial amenajat, iarna dau buzna în cârciumi, împărțind cu cei- 
lalți nu numai spaţiul, ci și băutura, duhorile rele, moravurile 
proaste!. Hora fiind, așadar, a tinerilor, contribuie la exprima- 
rea cu galanterie a sentimentelor proprii experienţei juvenile. 
Gesturi, îmbrăţișări, șușoteli, ciupituri, atingeri, totul pare per- 
mis când trupurile sunt inseparabil înlănțuite în mișcările 
dansului. De aceea, femeile măritate sunt excluse și exilate în 
masa privitorilor. Trupurile nu le mai aparţin, iar experiența 


1. C. Caracaș, op. cit., p. 112. 

dansului ar putea stârni gelozia soților și cleveteala vecinilor. 
Intrarea femeilor în horă este marcată de anumite interdicții 
şi are nevoie de acordul celorlalți. 

Când intră totuși în horă, îndrăzneala e atât de mare, că 
întreaga comunitate privește, reţine și condamnă: „au găsit-o 
la Tingani, jucând în horă fată mare și așa cu cosițe au adus-o 
la Căţel de au văzut-o toți oamenii câţi s-au aflat șăzători la 
Căţel“. Mărturia aparține lui Toma, un sătean din Căţelu, ju- 
deţul Ilfov, ieșit în uliţă când Manole și-a plimbat soţia prin sat 
după ce avusese o aventură cu un bărbat oarecare „și fată mare 
s-au făcut, jucând în horă la Tinganul“!. 

Cântecul are o mare importanţă în curtarea fetelor. Tache 
Merişescu cântă cu voioșie prin vii dragostea lui pentru Păuna: 
„Două inimi nu-mi dau pace / Amândouă silă îmi face / Mie nu- 
mai una-mi place“. Versurile vor fi apoi cântate și în limba greacă. 
Alegerea nu este întâmplătoare, întrucât tânărul, instruit se 
pare, se află în compania unor cuconițe Băleanu. Vrea astfel 
să-și facă intenţiile cunoscute, dar și cunoștințele, vrea să atragă 
atenţia și reușește; „cine te-au învățat cântecul, mi-au zis tot 
grecește“, povestește cu mândrie?. În aceeași epocă „Frumoasă 
vecina noastră“ este cântat cu asiduitate sub multe ferestre, iar 
„naturalele de fir“ împodobesc atâtea rochii, că devin legendă’. 
În timp ce „Aolică, dică Floare“ varsă venin peste rănile sufle- 
teşti ale tinerilor neconsolațţi, ce „bătuți de vânt și arși de soare“, 
„cu bășici la picioare“, așteaptă un semn de la o ibovnică nehotă- 
râtăț. „Chip frumos“, „puică“, „dragoste“, „trandafiri“, „foc“ sunt 
cuvinte preluate de lăutari din limbajul cotidian și cântate la 
horele din timpul sărbătorilor. Cuvintele îi inspiră și pe îndră- 
gostiţi, și pe lăutari, care, cu toţii, cântă în versuri alte și alte 
iubiri, amintind necontenit inima, patima, văpaia, focul, 
neliniștea, dorința, ardoarea, durerea, disperarea. 


1. BAR, Fond Manuscrise, mss. 634, ff. 116'—119”, 20 ianuarie 1767. 

2. ANIC, Fond Manuscrise, mss. 1773, f. 22". 

3. G. Dem Teodorescu, Poezii populare române, București, Minerva, 
1982, p. 376. 

4. Ibidem, p. 356. 

Muzica nu este doar apanajul ţăranilor. Inspiraţi de Eroto- 
crit, poemul care a contribuit mult la redefinirea eticii iubirii, 
boierii folosesc cu largheţe tarafurile de lăutari. Pentru a ră- 
mâne în contextul acestui început de secol, aș aminti doar de 
spectacolele nocturne care au răscolit mahalalele pe vremea 
lui Alexandru vodă Ghica. În frunte e chiar domnul, care „dăz- 
mierde pă nevasta lui Pavel“ prin mahalaua Colentinei cu „plim- 
bări de lăutari“, făcând să răsune, noapte de noapte, ulițele 
de cântece și de chiuituri, de veselie și de ţipete, de lătrat de 
câini și de focuri de pistoale. E urmat de beizadea Costache 
Caragea, de fiul său Iancu, de Bărcănești sau de Bărbucică 
Caragea2. Pe buzele tuturor se citesc vorbe care amintesc de 
voluptate: sâni și trandafiri, amorezi și săgeți, „picături din roa 
fericirii“, „lanţul dulce al iubirii“, „robia iubirii“, „Afrodita și 
sărmanul Amor“, „inimă, credinţă, adorare“, „locaș al graţiilor 
și cuib al amorului“, lacrimi și suflete tremurând’. Puși să cân- 
te sub ferestrele fetelor, ale femeilor măritate, ale ibovnicelor, 
lăutarii sunt îndrumați să arate mai mult patos: „Oftează, cioa- 
ră!“ sau „Oftează mai tare, cioară!“î. Cu ajutorul lăutelor și al 
ţimbalelor, ibovnicul își exprimă sentimentele și iubirea neîm- 
părtășită. 

Iconografia a păstrat memoria acestor tarafuri de lăutari. 
Pot fi văzuţi în stampe, litografii și tablouri cum dau viață peisa- 
jului cotidian. Purtându-și cobzele și viorile, sunt îmbrăcaţi cu 
hainele lepădate de stăpâni și sunt parte a galanteriei boierilor. 

Țiganii sunt muzicanți prin excelență. Dar de la natură, 
talentul lor e confirmat și recunoscut de toți. De pildă, medicul 


1. Însemnările Androneştilor, ed. cit., p. 47. 

2. Ion Ghica, Scrisori către Vasile Alecsandri, EPLA, București, 1953, 
pp. 66-71. 

3. Vezi Versurile lui Alexandru Văcărescu și Cântecul trandafirului scris 
de Nicolae Văcărescu. Ion Vârtosu, Corespondenţa literară între Nicolae 
şi Iancu Văcărescu, 1814-1817, București, 1938, pp. 46-49; Versuri alese, 
ediția Alexandru Piru, Editura pentru Literatură, București, 1961, pp. 
55-56. 

4. Radu Rosetti, Amintiri. Ce am auzit de la alții, Fundaţia Culturală 
Română, București, 1996, p. 68. 

Constantin Caracaș scrie cu entuziasm: „fiindcă au un mare 
talent la muzică reușesc de minune și cântă cu instrumentele 
obișnuite cu mare îndemânare“. Alţii inventează pe loc versuri 
„fără cadență și fără continuitate“, dar care, datorită interpre- 
tării, sună „vesel“ și cu „simfonie“!. Consulul englez la Iași și 
la București vorbește stăruitor despre acest dar al „muzicali- 
tăţii“ pe care îl pun în valoare cântând în cea mai mare parte 
a timpului prin cârciumi (CS/1, 654). Unii cu adevărat înzes- 
trai, precum Barbu Lăutarul sau Ochi Albi, Angheluţă, vor 
înveseli mesele și nunțile boierești și domnești, deseori fiind 
răsplătiți regește. Alţii vor fi doar lăutari de nunți și cântăreți 
de mahalale. Cei mai norocoși vor fi recrutaţi pentru a sluji la 
curtea și în taraful boierului, urmându-l peste tot, pe moșie sau 
în politie, în pribegie sau pe sub balcoane, cântând „ariile favo- 
rite ale stăpânilor“, suspinând în numele lor pe sub sacnasiu, 
inventând versuri şi suferind deseori supliciile iubirii, goniți 
de câini, hăituiți de soții încornoraţi, nedormiţi în zori de zi. 
Dar fără grija zilei de mâine, cât timp stăpânului îi este bine, 
iar ei sunt acolo pentru a-i fi bine. 

Privind în catagrafia orașului Botoşani, un târg ceva mai 
însemnat din Moldova, îi regăsim pe ţigani organizaţi într-o 
breaslă a lăutarilor. Există totuși o deosebire între scripcari, 
cobzari și doboșari, iar faptul că sunt astfel organizaţi le îngă- 
duie să-și practice meseria, să impună anumite preţuri clienți- 
lor și să fie apăraţi în fața concurenţei. Solicitaţi frecvent să 
cânte la nunți, lăutarii cer, prin intermediul starostelui, o sumă 
considerată mult prea mare de către botoșăneni. Aceștia se 
plâng sfatului orășenesc, văitându-se că „o mare supărare și 
obijduire avem de la starostele de scripcari că la orice nuntă, tre- 
buindu-ne scripcari, până nu dăm câte doi galbeni havaet sta- 
rostelui nu putem tocmi nici un scripcar“. „Nuntă fără lăutari“ 
nu se poate, iar Departamentul Dinlăuntru intervine și rezolvă 
această jalbă prin eliminarea havaetului și prin statornicirea 


1. C. Caracaș, op. cit., p. 86. 
2. R. Rosetti, op. cit., p. 68. 

unei tocmeli obligatorii înaintea oricărui eveniment, fie că este 
nuntă, fie că este cumetrie, fie că este botez sau alt zaiafet mare 
(9 noiembrie 1832). În 1836, starostele de scripcari avea sub 
ascultare 40 de lăutari, un număr considerabil, care arată, de 
fapt, importanţa lor în desfășurarea vieții cotidiene!. 

Instrument al diavolului, muzică de lume, muzică din lume, 
muzica lăutarilor nu este prea plăcută domnului. Posturile n-ar 
trebui stricate cu petreceri și glume, cu vorbe necuviincioase, 
cu râsete și cu dezmierdări. Dar cine să asculte? Pentru unii, 
sărbătoare poate fi în fiecare zi. În 1825, mitropolitul Veniamin 
Costachi îi scrie lui vodă, supărat că petrecerea nu se oprește 
nici măcar în postul cel mare al Paștelui la hotelul vornicului 
Dobre. Zid în zid cu mitropolia, hotelierul dă, noapte de noapte, 
petreceri cu muzici nemţești, tobe și viori, care, până spre ziuă, 
tulbură somnul mitropolitului și pacea creștinilor?. 


Petrecerile din vremurile tulburi 


Muzica nu încetează niciodată să cânte și să încânte. În 
vremurile tulburi, sunetele viorilor alină și ascund întru câtva 
suferinţele, temerile, spaimele și fricile. Ziafeturile se dau pe 
la curțile domnești când domnii, așezați în scaun, cred că nu 
mai au a se teme de nimic. Înainte de a trece la chiverniseala 
ţării se pun pe petreceri. „Domnu făce zăfchiuri, cu zicături, cu 
plimbări, cu giocuri, iubind și parte mueriască. De multe ori 
poronce cămărașului Petrache de făcè maslă] boierilor pămân- 
teni la cămară, în divanu cel mari. Și după maslă], merge 
vornicu doamni cu catatstif ce avè pecetluit cu pecete gloslplold 
în mâna lui, de câteva giupâneslă] mari, de le pofte ca să fie la 
curte, arătând că este poruncă glos]pod. Și aduce și ovreice, // 


1. Artur Gorovei, Monografia oraşului Botoşani, Institutul de Arte Gra- 
fice „M. Saidman“, Folticeni, 1926. pp. 321—326. 

2. Constantin Bobulescu, Lăutarii noștri. Din trecutul lor. Schiță istorică 
asupra muzicii noastre naţionale corale cum şi altor feluri de muzici, Tipo- 
grafia naţională Jean Ionescu & Co, București, 1922, p. 182. 


338 PATIMĂ ȘI DESFĂTARE 


și juca cu toatele la curte.și domnul cu doamna făce privială“, 
se scrie la cronică despre vodă Matei Ghica, domn al Moldovei 
în 1753. 

Războaiele se succed fără încetare. Tot secolul al XVIII-lea 
este dominat de frică, mizerie, invazii, ocupaţii, sărăcie, foamete, 
violenţă. Fiecare perioadă de acalmie se dovedește un bun prilej 
de petrecere: „Nemţii, după ce s-au așezat în București și în 
Craiova, s-au apucat de muzici și de baluri, după obiceaiul lor, 
şi nu prea grijiia de războiu. [...] Și înbiia și boerii, mai vărtos 
muerile, muzicele și balurile nemţești, că să aduna cu ei la ceale 
veselitoare“, comentează cronicarul Dionisie Eclesiarhul în 1789, 
în timpul războiului austro-ruso-ture. Cântecul viorilor și ritmul 
dansului acoperă o vreme glasul tunurilor. Prin muzică și bal, 
ocupanţii, în acest caz austriecii, încearcă să și-i apropie pe 
ocupați, propunându-le o sociabilitate înveselitoare. Femeile 
se lasă mult mai ușor atrase în acest nou tip de sociabilitate 
şi se prind în dans fără prea multe gânduri: „balul ambasado- 
rului a fost deschis, după obiceiul din patria noastră, cu o polo- 
neză. Dansul acesta, deoarece nu cere în sine prea multă artă, 
a fost dansat de doamnele de aici fără nici o greutate; dar abia 
le-am invitat la un dans englezesc, că am primit de la toate 
același răspuns: «nu știu», până când, în cele din urmă, hotărâte 
de soţii lor, au primit şi s-au lăsat învârtite de zor“. Povestea 
îi aparține lui Heinrich von Reimers, prezent la Iași în compa- 
nia ambasadei ruse, care se îndrepta către Constantinopol 
(1793) (CS/10, 1168-1169). 

Dar spaimele și fricile își fac loc totuși printre zâmbete. Dacă 
„nemţii“ şi femeile petrec aparent fără grijă, boierii cei mari 
nu prea se simt în largul lor, temându-se că „statul de tractiri 
la baluri“ ar putea să coste prea mult?. Tocmai aceste războaie 
şi lungile ocupaţii pe care le aduc reușesc să miște lucrurile: 
şapte războaie, cu 25 de ani de ocupaţie, între 1700 și 1834. 
Rușii, austriecii, francezii, englezii sau prusacii aduc cu ei la 


1. Pseudo-Enache Kogălniceanu, Letopisețul Țării Moldovei, ed. cit., pp. 66-67. 
2. Dionisie Eclesiarhul, op. cit., pp. 49-50. 

București o altă lume. Însemnele acestei lumi le etalează pe 
străzile orașului, când își fac vizite sau când ies pur și simplu 
la plimbare, când organizează baluri și petreceri, când parti- 
cipă la petrecerile boierilor sau ale domnilor. Și femeile, și băr- 
baţii se lasă contaminaţi de această nouă lume atât de diferită 
de a lor: femeile cu avânt și exuberanţă, tinerii plini de curio- 
zitate, bătrânii cu reticenţă. 

Mai întâi se învaţă dansul: în 1784, John Pety, împreună cu 
soția și fiica, oferă lecţii de dans boierilor și boieroaicelor adunaţi 
la o nuntă. Iată povestea: „Sala era plină de lume. Erau multe 
doamne îmbrăcate după moda românească și cea grecească; 
găteala lor era foarte bogată și împodobită din belșug cu diaman- 
te și alte pietre scumpe. [...] Nevastă-mea și fiică-mea au dansat 
menuete, iar după aceea cadriluri foarte iuți. Pot să vă asigur că 
nu-mi puteam stăpâni râsul văzând pe domnii aceia cu bărbile 
lor impunătoare siliți să se ţină de dans în tempoul dat de 
nevastă-mea. În cele din urmă, grecoaicele s-au însuflețit grozav 
şi s-au străduit să danseze ca englezoaicele“ (CS/10,, 669). Apoi 
se schimbă veșmintele, pentru că pașii dansului cer supleţe, 
eleganţă, graţie. O vreme, anteriele și giubelele, ișlicele și calpa- 
cele, rochiile de ghermeșit și imineii se învârt încă în pași de dans, 
se leagănă alene în hore și în sunetele tarafurilor de lăutari țigani. 
Ocupaţia rusă din 1806-1812 este decisivă în această privinţă. 
Dintr-un oraș asediat de turci, Bucureștiul, eliberat de armatele 
ruse, avându-l în frunte pe generalul Miloradovici, devine un loc 
al aventurilor de tot felul. În scurt timp și odată cu reîntoarcerea 
boierilor refugiați prin Transilvania, balurile şi petrecerile reîncep, 
iar „capitala a ajuns brusc lăcașul plăcerilor“, mărturisește ge- 
neralul Langeron, martor al acestor evenimente (CS/1, 320-321). 
La Iași, la București, la Craiova, rușii se instalează ca la ei acasă. 
Iubitori de petreceri, de jocul de cărţi, de femei, balurile se țin 
unul după altul, iar unele sunt organizate chiar de domnul țării 
pentru a le intra ocupanților în graţii: „domnul Ipsilanti încă să 
aduna cu ghenerarii la zăefeturi și Măriia sa încă le făcea 
zăefeturi“, scrie Dionisie Eclesiarhuli. 


1. Dionisie Eclesiarhul, op. cit., p. 123. 

Din acest moment, drumul este deschis: apar „cluburile pu- 
blice“, unde, mai ales în timpul iernii, „se dau de trei sau patru 
ori pe săptămână baluri mascate, care atrag foarte multă lume“. 
Există chiar și un „club boieresc“, după cum mărturisește Wil- 
liam Wilkinson, consul al Marii Britanii la București în perioada 
1814-1818, foarte frecventat către sfârșitul carnavalului (CSA, 
641). Hora este încet, încet abandonată, rămânând doar a po- 
porului, iar „dansurile europene“ cuceresc aristocrația, mai ales 
pe tinerii ce se întrec în „cadrilul englezesc, mazurca leșească 
şi valsul nemţesc“!. 

Balul, ca manieră de socializare, schimbă această societate. 
Acum familiile boierești se pregătesc să primească un număr 
cât mai mare de invitaţi. Concurența duce la un alt tip de risipă: 
casa ce trebuie aranjată, argintăria cu monogramă, ce ar trebui 
să fie nelipsită, deprinderea unor „aptitudini“ ce ar trebui să 
dovedească bunele maniere. Elita consumă și se îndatorează 
pentru a se expune în sala de bal, în propria sală de bal. Presa 
şi bârfitorii comentează calitatea și proveniența porțelanurilor 
şi a argintăriei, a oglinzilor și a candelabrelor, lărgimea sălilor, 
mulțimea invitaţilor, cantitatea de lumânări, toaletele cucoa- 
nelor?. Pianul, limba franceză și dansul ocupă un loc important 
în educaţia unei fete, iar pensioanele care apar tocmai asta 
oferă. De pildă, „pansiona de nobile demoazele și fiice de boier“, 
deschisă de slugerul Teodor Burada și de soția sa, oferă fetelor 
„pe lângă toate îndemnările cuviincioase“ și „o deplină educaţie 
în moral, învăţătura limbii grecești și franțuzești, în știință și 
în muzică“. La data anunţului, 20 august 1831, publicat în 
Albina Românească, pansionatul avea numai cinci „pansionere“ 
din familiile cele mari ale Moldovei. Dansul și muzica devin 
componente indispensabile ale educaţiei, mai ales în cazul 
fetelor. Dan Dumitru Iacob, în studiul său dedicat muzicii, arată 


L C. Caracaș, op. cit., p. 117. 

2. Despre jocul de cărți, a se vedea Dan Dumitru Iacob, „Sociabilitate 
şi divertisment în Principatele Române din prima jumătate a secolului al 
XIX-lea. Jocurile de cărți“, în RIS, VIII-IX, 2003-2004, pp. 237—283. 

drumul de la respingerea acesteia până la integrarea sa obli- 
gatorie în valorile elitei. Creșterea unei tinere, la pension, cu 
„franceză şi pian“, „reprezenta expresia unei bune educaţii“, „o 
şansă în plus pentru câștigarea succesului monden“, în fine, „un 
atu pentru realizarea unei căsătorii reușite“. Și, nu în ultimul 
rând, este o formă de legitimare și de prestigiu social!. 

Gazeta le prezintă tuturor instrumentul care face parte inte- 
grantă din modernizarea societății românești: pianul. Se scriu 
pagini interesante și impresionante despre oameni care se înda- 
torează doar pentru a avea acest „instrument al diavolului“ în 
casă: indispensabil în educaţia fetelor, edificator în ceea ce pri- 
veşte gradul de civilitate al unei familii, semnificativ pentru 
evoluția unei comunități. În 1843, gazeta Vestitorul Românesc 
anunţă următoarele: „La dumnealui Iosif Ghebaur, peste drum 
de poarta hanului Șerban vodă, în fundul ulicioari să află de 
vânzare şi de închiriat felurimi de pianoforte“, prețul este „cu- 
viincios“, făcându-le concurenţă chiar și magazinelor din Viena: 
„care preţ n-ar putea să le aibă nici la Viena“. Dacă un pianoforte 
marca „Floc“ costă 70 de galbeni, un altul, marca „Raitmair“, 
este doar 53 de galbeni. Cel mai scump se dovedește a fi unul 
franțuzesc, la modă la Paris, care nu-i este cunoscut nici măcar 
neguțătorului, pentru că îl descrie astfel: „sosit acum după făp- 
tură franțuzească cea nouă“; îl vinde cu 90 de galbeni. Cum se 
trăiește într-o epocă a modei, mulți se vor fi grăbit să aibă un 
pianoforte în odaie, de foarte multe ori nefuncţional, doar pe 
post de mobilă prețioasă. 

Dar mai este ceva ce vor boierii români să înveţe: ghitara. 
„Madama dumitale, nici franţuzească și nici franțuzăști nu știi 
şi nici la chitară precum nouă ne trebuești, iar un dascăl mai 
uşor fără madamă și să aibă ştiinţă și la chitară. Dacă ai putea 
găsi, înștiințază-mă, mă rog, și cu ce preţ, să poati mulțămi pe 
an vorbind și alcătuindu-se cu dumeata, încât să rămâi, numai 


1. Dan Dumitru Iacob, „Elita socială și viața muzicală din Iași și Bucu- 
rești în prima jumătate a secolului al XIX-lea“, în Historia Urbana, tom XX, 
2012, p. 99. 

să triimăt, ca să vii, că așa fel di dascal am trebuință“, scrie, 
la 10 aprilie 1841, comisul Teodor Cerchez unui prieten. Întors 
de pe la treburi, a găsit acasă o „madamă“, tare la modă în acele 
vremuri prin casele boierești, dar „talenturile“ acesteia sunt 
departe de a corespunde gusturilor boierești!. 

Tot acum apare dansatorul de profesie, cel care își pune tru- 
pul și picioarele în „joc“, modalitate unică de a pătrunde în saloa- 
nele celor mari. Mihail Kogălniceanu oferă portretul unui astfel 
de dansator, în care se regăsesc trăsăturile specifice epocii de 
tranziție: „Un om plăcut, pentru multe femei, este acela carele, 
într-un bal, joacă totdeauna și nu se odihnește niciodată, jucând 
deopotrivă cu toate, cu cele frumoase și cu cele urâte; un tânăr 
şi de treabă carele face filantropie la mazurcă spre slujba fetelor 
celor bătrâne și carele crede că are vreo îndatorire cătră gazda 
ce-l poftește la bal“. 


Preumblarea şi priveala 


Fiecare oraș are o uliţă principală pe care se adună lumea 
la preumblare și la priveală. Vară, iarnă, pe praf sau pe ger, 
boierii şi sărmanii ies la preumblare pe ulițele orașului: unii 
cu trăsura, alții călare, cei mulţi pe jos, fiecare cum poate. La 
Herăstrău sau la Colentina, pe Dealul Copoului sau, pur și 
simplu, pe Uliţa Mare, trăsurile se leagănă și se hurducăie din 
cauza gropilor de pe podine. Până la Regulamentele Organice, 
nici oraşele mari și mici, nici târgurile nu au spaţii publice spe- 
cial amenajate spre preumblare. Nu există parcuri sau grădini 
publice, nu există pieţe sau alte locuri de atracție. Orașul nu 
este pregătit pentru preumblarea celor mici, ci doar pentru 
priveală, căci atelajele oferă spectacol și își așteaptă spectatorii. 
Pe vreme bună, trăsurile și cucoanele se preumblă pe podinile 
ulițelor principale. În București se duc până la Herăstrău, prin 


1. C. Bobulescu, op. cit., p. 38. 
2. Mihail Kogălniceanu, Profesie de credință, Editura Tineretului, Bucu- 
rești, 1962, pp. 29—43. 

târguri află coline și tăpşane de unde pot privi frumuseţea 
naturii, dar până acolo... Nori de praf vara și râuri de noroi 
toamna... Arşiţa soarelui sau gerurile aspre... Dar neajunsurile 
acestea nu sperie pe nimeni, că doar cuconița nu pune piciorul 
delicat pe podinile murdare. Iarna, boierii scot săniile și se 
preumblă, când în sus, când în jos, alunecând ușor pe drumurile 
în sfârșit curate și line. 

Orăşenii se preumblă și ei pe la Herăstrău sau pe la Copou, 
sau prin grădinile boierilor bogaţi și filotimi. Într-o anumită 
zi a săptămânii, acești boieri pun la dispoziţia norodului grădi- 
nile lor, spre desfătare. Abia cu venirea lui Kiseleff se concep 
„planuri de înfrumusețare a orașelor“, cu alei, grădini, pomi, 
flori, cişmele, bănci și locuri special amenajate pentru preum- 
blare... De acest lucru își aduce aminte postelnicul Manolache 
Drăghici, care notează în a sa cronică: „Mihai Sturdza voevod 
au înființat grădina publică la Copou, alăturea cu poșta veche, 
chiar din pajăște, văzând că toate trăsurile ieșea la preumblare 
pe câmpul acela ce nu se afla vreun loc de pitrecere sau de um- 
brit înpotriva arșeţii soarelui de vară, până la rediul lui Balșu, 
ce era departe pentru cei fără trăsuri și în neîngrijire mare, ca 
o pădure sălbatică“!. Preumblarea este o formă de sociabilitate 
izvorâtă din nevoia de punere în scenă a prestigiului social. 
Uliţa, grădina, parcul sunt scene de etalare a bogăției, a mân- 
driei sociale, a sinelui. De acolo, actorii își culeg informaţiile 
cu privire la modă, la comportamente și la conduite, privind și 
lăsându-se priviţi. 

Pentru priveală, boierii își ridică sacnasie cu vedere la uliţă. 


Pe vremea balurilor... 


De cum dă prima zăpadă, Bucureștii şi Iașii se pregătesc 
de baluri și de soarele. Moda unor astfel de forme de loisir a fost 
adusă de armata rusă și s-a împământenit atât de bine, încât 
în mai toate târgușoarele se organizează periodic petreceri 


1. Manolache Drăghici, Istoriea Moldovei, II, ed. cit., p. 188. 

dansante, cu participarea întregii elite locale. Mai întâi de toate 
se caută haine adecvate, căci la bal nu se poate merge oricum. 
Rochiile elegante și scumpe, bijuteriile prețioase și pretențioase, 
botinele rezistente și fine decorează corpurile ce se vor arătate. 
Aşa că e nevoie de o vizită la Madame Neli Lenfant, care își 
face reclamă la Vestitorul Românesc, în 1843, şi care are prăvălie 
pe Podul Caliţei, unde vinde rochii de bal, mantale, eșarpe, șa- 
luri de fantezie, rufărie fină și blonduri, horbote și pene; toate 
„frumoase“ și capabile să satisfacă gusturile celor mai năzuroa- 
se cucoane. Dacă unele dintre ele nu se vor arăta mulțumite 
de ceea vor găsi în prăvălie, Madame Neli „să făgăduiește ca 
într'un curs de 24 ceasuri poate să facă gata un rând de haine 
de cele mai elegante“. 

Bărbaţii pot trece pe la Monsieur Frank, la Curtea Veche, care 
le promite cele mai elegante și mai ieftine noutăți în materie 
de haine bărbătești, venite tocmai de la Paris: „surtuce, fracuri, 
paleto, rococo, cotrigton, tolocfato, eginţian, pantaloni și jiletci 
de felurimi de stofe“. Dacă balul e mascat, se urcă pe Podul 
Mogoşoaiei, la Varamberg, care are marfă specială pentru o ase- 
menea manifestare: „domino de mătase în toate feţe, costume 
naționale, caracteristice și de fantazie“, „măsci“ fel de fel; în 
plus, se oferă ca în douăsprezece ceasuri să „prefacă“ orice cos- 
tum la un preț „cuviincios“. „Costumul“ e gata, trăsura e pre- 
gătită, balul poate să înceapă. 

La italianul Girolamo Cardini, zis Momulo, se țineau cele mai 
„bune“ baluri prin anii 1840. „Abonaţii“ sunt mulți și entuziaști, 
astfel că Momulo pune în „lucrare“ baluri ori de câte ori i se 
cere. Și apoi „plătește“ un oarecare să dea la gazetă pentru a 
stârni dorințe și invidii: „balurile masche ce s-au dat de domnul 
Momulo la 28 ghenarie, la întâiu și 4 februarie curgător au fost 
foarte desfătătoare. O adunare numeroasă și aleasă, niște toa- 
lete elegante și cu atât mai plăcute, cu cât era mai simple. O 
mulțime de măști foarte frumoase, arcușul cel plin de măies- 
trie al domnului Vist, directorul orhestrii, în sfârșit mulțumirea 
și bucuria ce se vedea zugrăvită pe chipul tuturor, înfățișa o 
privelişte încântătoare“, scrie Vestitorul Românesc în 1843. Se 

dansează, se ascultă muzică, se soarbe din cupele de șampanie, 
se face conversație și mai ales se spun „vorbe de duh“, ne asigură 
gazeta, redând unele dialoguri, considerate edificatoare pentru 
a fi gustate şi de cei rămași acasă. 

Iată o mostră: un cavaler sâcâie o tânără mască sub pretext 
că o cunoaște, iar aceasta, plină de „duh“, îi răspunde: „de mi-ai 
fi vorbit cu chip undoios aș fi trecut cu vederea supărarea cemi 
faci, dar fiindcă te socotești încredințat că mă cunoști dă'mi voie 
să'ți răspunz că dacă toate cunoștințele dumitale vor fi temei- 
nice ca aceasta, apoi puţine științe urmează a se afla în duhul 
dumitale“. Sau răspunsul unei alte măști către un cavaler care-i 
preaslăvește frumuseţea: „îți mulțumesc domnule, dar mă simțu 
prea nenorocită că nu poci şi eu să zic asemenea pentru dum- 
neata“. Anecdota este povestită de Vestitorul Besericesc, în anul 
1840. 

Strălucire, risipă, lux, opulenţă, toate în slujba trupurilor care 
vor să se simtă bine, lăsându-se în voia pașilor de dans. De cum 
pică primii fulgi de nea, cluburile, conacele, palatele se deschid 
şi se decorează, oferindu-se tuturor celor care au bani de chel- 
tuit. Frivolitatea și mai ales ruina multora atrag atenția puterii, 
care încearcă să tempereze entuziasmul cu care se scurg averile 
pe pălării şi pene, pe măști și botine. 

Când, la 6 decembrie 1843, palatul domnesc organizează un 
bal în cinstea marelui împărat Nicolae, prilejul este folosit spre 
a oferi privirilor „simplitatea“, iar retorica gazetei „lucrează“ 
spre a convinge că, uite, se poate și așa. Strălucitul bal a fost 
cu atât mai frumos, cu cât „damele cele mari era împodobite 
în toalete cu adevărat elegante, dar pline de o simplitate nobilă“, 
potrivit Vestitorului Românesc. Cronica se construiește într-o 
„pildă“ pentru celelalte clase sociale care risipesc „mai presus 
de venitul fiecăruia“. În zadar se străduiește gazetarul să con- 
vingă „dănţuitorii“ că virtutea nu constă în etalarea unui lux 
dobândit pe datorie, ci în „caracter, destoinicie și purtare“, că 
cinstirea obștii se află în „îmbrăcămintea simplă“ și în „purtarea 
blajină“ și că „cei sănătoși la minte“ preţuiesc doar cumpătarea 

în toate. Dar oare cine mai poate fi „întreg la minte“ când 
lumânările se aprind, domnul Vist dă tonul unui vals, iar o tâ- 
nără „măscuţă“, cu umerii goi, te poftește la dans... 


Petrecerea teatrală 


Trupe de actori și de muzicanți vin acum în principate, de 
peste tot, oferindu-și spectacolul oricui vrea să asculte. Curioșii 
sunt foarte mulţi. Indiferent de celebritate, sălile improvizate 
ale unor teatre sunt mai totdeauna pline. Cât despre renumele 
acestor muzicanți sau despre calitatea prestaţiei lor... Greu de 
precizat... Ca să nu mai vorbim despre cultura muzicală a 
spectatorilor, de cele mai multe ori inexistentă: „Concertul era 
dat de violoniști de profesie, uneori acompaniaţi de muzicanți 
amatori. Oaspeţii însă, în genere, nu dădeau nici o atenţie 
acestei părți a petrecerii, ci jucau cărți în încăperile alăturate, 
trăgeau din lulele și sorbeau băuturi plăcute, nici vorbă cu mult 
rachiu. [...] Concertul s-a terminat până la urmă; ar fi putut 
fi, de altfel, lăsat cu totul de o parte, căci o notă nu putuse fi 
auzită, din cauza convorbirilor care nu se mai opreau, a ţipetelor 
celor 10-12 copii de toate vârstele, ţinuţi de tot atâtea servitoare 
palavragioaice, și a forfotei celor 40-50 de arnăuţi și slujitori, 
care ocupau jumătatea de jos a salonului fără a sta liniștiți nici 
un minut“ (CS/I, 806-807). Când sir Robert Ker Porter face 
această mărturisire în februarie 1820, muzica aceasta, așa-zisă 
„cultă“, e departe de a fi pe gustul majorităţii, dar cum moda-i 
modă, ea este îngăduită, dar nu ascultată. 

Când medicul Constantin Caracaș își redactează Tbpografia, 
la București se afla deja un teatru, cam strâmt, cam prost ven- 
tilat, cam vătămător pentru sănătate, dar plin de spectatori 
veniţi să vizioneze piese jucate în italiană sau în germană. „lu- 
bitori de petreceri“, valahii se îngrămădesc în sala teatrului, 
„cu scop de a-și mulțumi vedera şi auzul“, cu toate că nu înţeleg 
mare lucru din replicile rostite. Ceva mai multă înclinare arată 
această societate pentru teatrul în limba greacă, jucat de trupe 

de amatori!. Nici nu avea cum să fie altfel, dat fiind că publicul 
este vorbitor de limba greacă, cunoscător a multe piese de tea- 
tru, graţie traducerilor grecești. La Iași, primul teatru apare 
tot atunci, dar sunt privilegiate piesele în limba română, trupele 
de actori fiind alcătuite de fapt din niște novici amatori de artă. 
Fiii şi fiicele de boier se organizează într-o societate teatrală 
cu sediul în casele marelui hatman Costachi Ghica și joacă în 
„limba patriei“, concuraţi fiind de trupe de actori nemți în trecere 
prin dealul Copoului, după cum mărturisește Manolache Dră- 
ghici, mare amator de „scamatorii“, „menajerii“ și alte giumbuș- 
lucuri menite să înveselească norodul. Despre toate acestea a 
scris Teodor Burada, pe îndelete, istorisind maniera în care s-a 
născut și a fost primit teatrul în Moldova veacului al XIX-lea 
(Istoria teatrului în Moldova, 1915). 

La teatru sau la concert se merge și pentru a vorbi cu alții 
şi despre alții, pentru a etala toalete, amanți, amante, sau pur 
şi simplu pentru a fi acolo, printre ceilalți. Cum remarcă Dan 
Dumitru Iacob, sala de concert „găzduiește un dublu spectacol: 
cel artistic și cel social“, or unii dintre spectatori se află acolo 
doar pentru spectacolul social. Criticii muzicali se avântă în a 
sancţiona prezența doar de dragul modei, tratând cu o „nepri- 
cepere“ zgomotoasă reprezentația. 

Pe 23 august 1832, Albina Românească anunţa poposirea 
în capitala Moldovei a madamei Ese, cântăreața de curte a Ma- 
jestăţii Sale craiul Saxoniei. Sopranei i se face reclamă în felul 
următor: „a căria cântare măestroasă în multe capitalii a Euro- 
pii s-au auzit cu mare plăcere“. Tocmai fusese la București, unde 
a produs „mirare şi vrednică prețuire a talentului său“, și se 
pregătește acum să dea o mare „petrecere muzicală“ la Iași, de 
care se vor folosi cu siguranţă toți iubitorii de armonie. 

Concertul este așadar în această epocă o „petrecere“ pentru 
toată lumea, cunoscători și necunoscători. Dar moda, imitaţia, 


1. C. Caracaș, op. cit., p. 118. 
2. D.D. Iacob, art. cit., p. 22. 

sociabilitatea vor contribui la dezvoltarea unui gust muzical 
manifestat la numeroasele serate muzicale, concerte private 
şi publice, prin râvna de a căpăta o educație muzicală, de a găsi 
profesori, instrumente, partituri etc. Din acest motiv, spiritul 
critic operează mai puţin, iar priveala are prioritate. Astfel, se 
traduc și se pun în scenă piese de teatru de o calitate îndoielnică. 
În repertoriul teatrului din Iași descoperim multe piese de vode- 
vil, traduse în cea mai mare parte din limba franceză: Eduard 
în Scoţia sau noaptea unui fugar (1843), Femeia cu doi bărbați 
(1853), Minunică, băiet de lut (1853), Guliţă şi fata din casă (1856). 
La București se pun în scenă alte vodeviluri, traduse și adaptate 
după piese franceze. Unele fac deliciul publicului, altele trec 
neobservate. Matei Millo scrie, adaptează, regizează și comedii 
românești, inspirate din tranziţia franţuzită și atât de colorată 
a societăţii: Cuconița doarme, Prăpăstiile Bucureştiului, Cele 
trei ispite, Însurăţeii, Influenza etc. 


Dulcea sastiseală... 


Divanul, narghileaua, siesta, cafeaua, sastiseala, taifasul, 
tabietul fac parte dintr-un ritual dulce și sfânt al unei elite ce 
se așază cu mișcări lascive pe sofa. „Șăz într-un unghi de casă, 
uitându-mă și privind vârful nasului mieu cu ochii amândoi, 
şi întocmai ca gângăniile la vremea iernii, așa sînt; nici din 
deget nu pociu mișca“!, scrie Nicolae Văcărescu, aflat în refugiu 
la conacul Băneasa, la 5 noiembrie 1814. Timpul curge altfel, 
timpul aparține trupului și plăcerilor infime ale vieţii, timpul 
aparține sastiselii, ospeţelor pantagruelice, taifasurilor dulci, 
cafelelor fără şir, şerbeturilor parfumate, vutcilor frumos împo- 
dobite cu zahăr, fumului aromat al unei narghilele ușor prefă- 
cute cu ceva afion, gândurilor pierdute în lene și filotimie, sus- 
pinelor cântate de alţii, nefericirilor abandonate prin ungherele 


1. Ion Vârtosu, Cores pondența literară între Nicolae şi Iancu Văcărescu, 
1814-1817, București, 1938, p. 11. 

iubitelor și, când nu se mai poate, pribegiilor amare de prin 
altfel de lumi. Iar sastiseala se transformă într-o adevărată in- 
stituție în care timpul se risipește cu folos, la taifas pe divan, 
cu boierul trăgând din ciubuc și sorbind din cafea, fără dorința 
de a-și schimba vreodată tabietul. 

Iată-l pe Costache Vârnav căzut într-o stare de sastiseală 
perpetuă, fără șanse reale de salvare, după cum povestește fiul: 
„traiul tătâni-meu era foarte curios, pentru că, pe cât îmi aduc 
aminte, el alta nu se îndeletnicea, fără numai cu șederea și cu 
ciubucul, însă aceasta nu știu din ce pricină urma, adică: ori 
din lenevire, sau din neajungere“. Și povestea se prelungește 
cu descrierea dulce a sastiselilor de odinioară: „Vara, tatăl meu 
şedea toată ziua în cerdac cu ciubucul, iar iarna în casă, în pat, 
lângă fereastră, pe care ori şi cât de ger de ar fi fost afară, tre- 
buia negreșit să o deschiză, ca să-și vadă livada de lângă casă, 
şi pe lângă aceea să iasă fumul de tutun din luleaua lui care 
niciodată nu se mai stingea“!. 

Conacul stimulează această dulce sastiseală, tovărăşia prie- 
tenilor și mai ales a familiei consumă orice forță, istovește ener- 
giile și îndeamnă prea adesea la siesta după-amiezilor generoase 
din orice anotimp: „cum s-a terminat prânzul, cam la ora unu, 
se consumă mai întâi câte un păhărel de rachiu, lichior sau arac 
[rachiu foarte tare din orez sau alte plante bogate în zahăr], 
apoi se aprinde pipa și se caută sofaua... Bărbaţii, femeile, copiii, 
servitorii, până și păzitorii caselor stau la locurile lor ca într-un 
fel de letargie, trântiți până la ora patru, când apoi preoții chea- 
mă din toate clopotniţele cu toaca la biserică, la chindii, deștep- 
tându-i astfel“, scrie Andreas Wolff, medicul multor moldoveni 
în deceniul opt al secolului al XVIII-lea (CS/10,, 1268). 

Există în rândul acestei categorii sociale o dorinţă de sasti- 
seală atât de mare, astfel încât aceasta devine o obligaţie, o 
consecinţă logică a statutului social: „boierul, cât de mic, trebuie 
să-și facă tabietul după masă“; „boierul, cât de sărac, tot își 


L T. Vârnav, op. cit., pp. 13-14. 

odihnesce bucatele după masă“. Astfel rezumă câteva proverbe 
această stare de spirit devenită regulă (Zanne, III, 279). 

„Ne sculam foarte de dimineaţă și ne beam cafeaua sau la 
cișmele sau sub trandafirii grădinii, ori în vreo altă parte, unde 
se sătura privirea noastră de frumuseţile firii. Apoi ieşiam la 
plimbare uneori luând-o pe jos pe câmpie, alteori cu careta de- 
parte în păduri, unde rătăciam botanizând vreo două ceasuri. 
Apoi ne întorceam acasă și ne luam prânzul, care era alcătuit 
din cinci feluri, dar foarte delicate. După aceea ne odihniam 
puţin, cel mult un ceas, și apoi ne beam cafeaua afară și iar 
începea pe la chindie excursia sau îndeletnicirea casnică, adică 
eu cetiam, iar prea scumpa mea soţie se ocupa cu cusături de 
casă și cu alte lucruri trebuincioase, și în chipul acesta petre- 
ceam vremea noastră minunată până seara“. Acest fragment 
despre petrecerea în conacul de la Pașcani al lui Iordache Balș 
este poate descrierea cea mai reușită a acestei vieți de sastiseală 
utilă, în care doar natura are sens. Costache Caragea se regă- 
sește pe sine în liniștea delicată a trandafirilor din grădină. 
Slujba îi cere să se întoarcă în Iași, în preajma curții domnești, 
dar și acolo găsește răgaz de sastiseală printre gazete, tradu- 
ceri, lecturi diplomatice (Hurmuzaki/13,, p. 94-96). 

Priviţi-l, mai apoi, pe marele boier Iordache Filipescu în lito- 
grafia realizată de Charles Doussault pentru revista L'Illustra- 
tion din 31 decembrie 1854: tolănit pe sofa, cu papucii odihnin- 
du-se cuminte la poalele patului, cu luleua bine garnisită cu 
tutun parfumat, poate și c-un dram de afion, cu mătăniile gata 
să numere gândurile rătăcite prin cotloanele ațipelilor, așter- 
nut pentru sastiseala după-amiezilor pustii... 

Pentru această dulce sastiseală, boierul își ridică conace, 
chioșcuri, grădini, sacnasie; își construiește de fapt un înveliș 
protector care să-l țină departe de orice stenahorie. Cum cea 
mai mare parte a vieţii cotidiene se petrece în interior, preo- 
cuparea pentru confort și pentru frumos este destul de susţi- 
nută. Sofale și divanuri se așază prin odăi peste covoare de 
Brusa, sofralele susțin filigenele, zarfurile, caranfilele cu apă, 

chiselele cu dulceaţă. Ieșirile au loc doar cu ocazia vizitelor de 
curtoazie şi pentru a face urările cuvenite de Paște și de Crăciun, 
dar se vizitează familia și prietenii foarte apropiaţi. Petrecerea 
împreună a timpului are loc în cadrul unui ritual al sastiselii 
comune, în care timpul se consumă cu mese întinse, sieste pre- 
lungite, jocuri de cărți și trăncăneli tărăgănate. Legat de sasti- 
seală, există mai multe cuvinte care descriu plăcerea unei anu- 
mite stări, a unui anumit gest, a unui anumit timp pierdut în 
uitarea de sine: desfătare, zăbavă, eglendisire (cu forma englen- 
disire), taifas. Aceste cuvinte arată cu totul altceva decât ziafetul 
zgomotos și petrecăreț și decât sindrofia simandicoasă. 


Potecile grădinilor 


Grădinile și foișorul sunt atracţia acestor conace, iar pentru 
ele boierii cer seminţe de flori de peste tot. Totodată, pomii sunt 
hultuiți prin mai toate livezile boierești; „șfară di hultuit niște 
copaci aice în grădină“, se scrie, pe 24 martie 1751, în condica 
de cheltuieli a marelui vistier Teodor Palade. Dată fiind originea 
cuvântului lalea din turco-persanul lâle, într-o epocă în care 
această floare intră în jocurile politice, simbolice și decorative 
din Imperiul Otomani, ne gândim că boierii pelerini vor fi adus 
câţiva bulbi de prăsilă și pentru grădinile lor. Altminteri, semin- 
țele florilor sunt cerute vechiului prieten Constantin Hagi Popp 
de la Sibiu sau sunt aduse de negustori de prin toate părțile. 
Printre mărfuri apar și zambilele învoalte, adică înfoiate, bătute, 
tilipanele (alelele), micşunelele învoalte roșii sau violete, florile 
domnești sau garoafele, rujele, tiparoju (probabil chiparoasele), 
mușcatele creţe, vioalele, rozmarinul și câte şi mai câte. 


1. Ariel Salzman, „The Age of Tulips: Confluence and Conflict in Early 
Modern Consumer Culture (1550-1730), în D. Quataert (ed.), op. cit., pp. 
83-106. Vezi și Mike Dash, Mania Lalelelor. Povestea celei mai râvnite flori 
din lume şi a pasiunilor ieşite din comun pe care le-a stârnit, Humanitas, 
București, 2014. 

Grădinile boierilor sunt însă un amestec original de natu- 
ral și cultivat, mult prea departe de ceea ce promovează arta 
decorativă engleză sau franceză. De aici și numeroasele critici 
pe care le aduc oaspeţii străini care le-au străbătut potecile, 
uimiți de amestecul de copaci, „buruieni“ și flori diverse și „sa- 
vante“. Subiectul, de altminteri, a fost abordat atât de frumos 
de Dolores Toma (Despre grădini şi modurile lor de folosire, Po- 
lirom, Iași, 2001). Prin gădinile lor cresc, din primăvară până 
în toamnă, trandafirii, cultivați și încurajați datorită frumuseţii 
lor îmbietoare, dar și pentru că petalele lor se regăsesc în multe 
reţete medicale și cosmetice. 

Atins de friguri, Costache Caragea părăsește deseori orașul 
pentru a se refugia în grădina naturii. Memoriile sale sunt un 
bun prilej de a descoperi grădinile boierilor de prin provincie. 
La Neamţ, la Mărgineni sau la Pașcani, boierul caută aerul cu- 
rat al unor grădini amenajate departe de îmbâcseala orașului. 
Grădinile sunt doar o prelungire a naturii, fără prea multe 
aranjamente externe, fără geometria franțuzească a straturilor, 
fără latinizarea savantă a denumirilor plantelor. Boierul se lasă 
cucerit de natura oferită în toată simplitatea ei și nu pomenește 
o clipă de forme sau de aranjamente, de specii sau de sortimente, 
deși introduce termenul de „botanizare“, explicând că a petrecut 
mai multe ceasuri cu recunoașterea diferitelor plante, întâlnite 
în plimbările sale. De pildă, grădina boierului Iordache Balș 
de la Pașcani este un amestec de livadă, „cu pomi roditori“, și 
de straturi de trandafiri (Hurmuzaki/13, p. 94). 

La sărbătorile mari, potecile grădinilor mănăstirești sunt 
foarte circulate. Pelerinajele combină pietatea cu preumblarea, 
smerenia cu dorinţa de fugă în lume, timpul sărbătorii cu vre- 
mea sastiselii. Costache Caragea coboară de la Pașcani la mă- 
năstirea Neamţ, în ziua sfântă a Înălţării: „am plecat, așadar, 
din Paşcani cu prea scumpa mea Raliţa, amândoi într-o butcă 
cu șase cai și numai o singură slugă, și trecând prin cele mai 
minunate locuri, adică prin munţișori împodobiţi cu fel de fel 
de pomi roditori, neroditori și de-a pururea verzi și prin câmpii 

puţin întinse așternute cu o mulțime de felurite flori și adăpate 
de ape minunate, foarte gustoase și bune de băut, am ajuns în 
aceeași zi, spre seară, la sfânta mănăstire, unde s-au tras îndată 
clopotele“. Acolo Costache Caragea întâlnește alți boieri, veniţi, 
ca și el, în pelerinaj la icoana sfântă a mănăstirii, dar și pentru 
a petrece sărbătoarea în liniștea grădinilor mănăstirii. Pentru 
această zi de mare sărbătoare, Înălțarea Domnului, hramul mă- 
năstirii, veniseră din Iași boieri și boieroaice, purtaţi de „evla- 
vie“, bine primiţi și bine ospătați de egumenul mănăstirii, chir 
Paisie (Hurmuzaki/13,, pp. 96—96). 

Se mai duceau apoi boierii la mănăstirile Agapia și Văratec, 
unde multe dintre fiicele și surorile acestora, devenite călugăriţe, 
își aveau chiliile. Drumul până acolo era o adevărată excursie 
cu incursiuni prin păduri și popasuri la iarbă verde. Despre 
plăcerea de a merge pe potecile de prin crânguri, în căutarea 
sastiselii și a evlaviei, scrie şi Gheorghe Sion, un bun cunos- 
cător al acestui trai, dat fiind că a luat deseori drumul mănăs- 
tirilor fie pentru a-și așeza acolo surorile, fie pentru a le vizita. 
La Agapia sau la Văratec se constituie repede o adevărată co- 
lonie de maici care trăiesc izolate de lume, dar care sunt pre- 
gătite în orice moment să primească oaspeţi. Arhondaricul este 
amenajat taman pentru oaspeţi. Citind catagrafiile efectuate 
la începutul secolului al XIX-lea pe la toate schiturile și mănăs- 
tirile din Țara Românească și din Moldova, observi că mai toate 
au fie odăi, fie case destinate musafirilor. În arhondaricul 
mănăstirii Agapia este găzduit junele Sion, sosit să-și lase una 
dintre surori. Lasă amintiri înflăcărate despre „petreceri deli- 
cioase“, consumate între cafele, dulcețuri, prânzuri regale și mai 
ales „ocheade fermecătoare“!. Sion nu exagerează deloc în aceas- 
tă poveste exuberantă, căci, în aceeași epocă, pe 1 mai 1844, 
la cererea mitropolitului, vodă Mihail Sturdza poruncește tine- 
rilor holtei să ocolească mănăstirile de la Agapia și Văratec, 
unde ar fi mers doar pentru a face „neorânduieli“, cu alte cu- 
vinte, pentru a suci mințile tinerelor măicuțe (MA, II, 639). 


1. Gh. Sion, op. cit., pp. 371-372. 

Cunoscând povestea lui Anton Pann sau a lui Barbu Mumu- 
lanu, știm și de ce avea motive să se îngrijoreze vodă... 

Plimbările prin natură către conacul de la ţară ne sunt cu- 
noscute de la Constantin Brâncoveanu, un mare preumblător. 
În secolul al XVIII-lea sunt unicul mijloc de petrecere a timpului. 
În secolul al XIX-lea vor fi puse în umbră de atracțiile sociabili- 
tăţii urbane: clubul și plimbările la șosea. 


Florăria lui lanache Kogălniceanu 


La 1 martie 1835, lanache Kogălniceanu îl tocmeşte grădi- 
nar pe Gheorghe Bude, alcătuind un contract, și predându-i 
grădina cu „oalile ce s-au găsit în florărie“. Grădinarul Bude 
primește, odată cu florăria, și grija tuturor „grădinilor“, cea de 
la via de la Copou, cea de la via de la Socola și cea din ogradă. 
Florile, pomii, verdețurile trebuie îngrijite, curăţite, sporite; chiar 
şi zarzavaturile trec sub supravegherea grădinarului; „iar aceli 
pentru mâncare — maroli [lăptuci], bob, mazăre, fasoli și altili 
ce dumnealui va voi, fiind îndestul loc la vie ot Copou, are a 
mi le da dumnealui, având a mă îngriji a le semăna în vreme 
cuviincioasă și a le purta de grijă“, se angajează grădinarul 
nostru. În această slujbă, Gheorghe Bude primește o simbrie 
de 500 de lei pe an, dar și toate cele necesare hranei de fiecare 
zi: „şase merțe făină, însă trei de grâu, alti trei de păpuşoi, doi- 
sprezece oca lumânări, socotind una oca pe lună, una oca carne, 
şi una oca pi toată ziua, şi un mascur la sărbătorile Crăciu- 
nului“!. Florăria lui lanache Kogălniceanu are „29 de alămâi, 
3 dafini buni și 3 dafini proşti, 5 rodii, 6 berbini [verbină], 8 
iasomii, 19 trandafiri de lună, 8 olendri, 19 maghiranuri, 32 
gheranii vechi [geranium?], 67 garoafi fir, oali puse la table, 18 


1. Dintr-un contract al unui alt grădinar, lanache, tocmit de doamna 
lui vodă Calimachi, să-i îngrijească grădina sa de la Slobozia de pe lângă 
Moara Brăiloiului, reiese că simbria era tot de 500 de lei pe an, deși înţele- 
gerea este încheiată mult mai devreme: 1 octombrie 1822 (SJAN Iași, Fond 
Documente 1/8). 

rozmarinuri, 5 carolina, 6 crizanteme, 6 pelarionuri tărcate 
[Pelargonium gardilorum — mușcate], 7 pelarionuri cu o frunză 
ca de stejar [indrușaim], 4 passiflori, 15 pelarionuri, 6 alti pela- 
rionuri, 5 alti feluri de pelarionuri tije, 72 micșunele roșii, 8 
ornitogaluri [Ornithogalum] — șerpi de mari, 12 contufina [?] 
sau smochină arăpească, 4 șerpi, 6 ţepi de mare, 1 crin de 
America, pus în grădină, 4 anghinari de mari, 5 pui de portocali, 
21 de anghinari spori, 4 smochini, 2 cartopuri [cartof?], 3 crini 
de America, 6 grasula [Crassula ovata sau arborele de jad], 
4 salvie africană“. Plantele din florăria și grădinile lui lanache 
Kogălniceanu sunt mult mai numeroase (520 de oale), dar cu 
denumiri atât de încâlcit adaptate, că nu am reușit să le găsim 
echivalentul. Grădinarul primește și o vastă colecție de semințe 
printre care se află și cele de micșunele roșii, galbene, primăvă- 
ratice, bătute, gardenia, mătăciune și mătăciune mirositoare, 
nalbă mare, dar și ceva seminţe de curechi nemţești, ridichi 
de lună, andive sau salată căpățână!. Lista aceasta aparent 
neimportantă îmi pune o serie de întrebări cu privire la vocabu- 
lar, la preferinţe, la florile cultivate. De pildă, mă întreb de ce 
nu se află în serele boierului Kogălniceanu și lalele, zambile, 
narcise. Laleaua este floarea preferată a Imperiului Otoman, 
venerată atât de mult, încât o epocă întreagă avea să-i poarte 
numele (Lâle Devri, 1718-1730). Găsim oleandri şi iasomii aduse 
din Orient, flori din America sau din alte părţi ale Europei, dar 
cu denumiri latinești. Mușcatele, atât de prezente, sunt inven- 
tariate cu diferite soiuri și sunt denumite pelarioane. Când 
încep să fie cultivate și când își iau numele cunoscut astăzi? 
Să cred că sub cifra nouă se află moșcati? Dar pelarioanele cu 
frunze de stejar, care nu pot fi decât indrușaimi? Numele vine 
din limba turcă și totuși în inventar apare altfel. De ce? Să fie 
Gheorghe Bude un „botanist“ atât de priceput, încât nu poate 
recunoaște florile decât pe latinește? Nu prea cred. Altminteri, 
până și verzei i s-ar spune pe denumirea latinească, și nu pe 


1. BAR, Fond Documente Istorice, MCCCXIII/228, 229. 

cea indigenă, curechi moldovenești. Sau este vorba de fanfaro- 
nada specifică boierimii noastre, unde dă bine să ai în florărie 
pelarioane, și nu mușcate? 

Prin gazete se anunţă vânzări de flori aduse de pretutindeni. 
Albina Românească din 7 mai 1839 scrie că pe Uliţa Mare, în 
depozitul lui Eni, fabricant de carete, tocmai sosiseră, de la Viena, 
în bună stare, cele mai frumoase răsaduri, printre care: „camelia 
cu flori, azalia, rozie (trandafire), rododendrum, gardenia, ama- 
rilia de tot feliu, erica și ortensia“, Peste doar câteva zile, în nu- 
mărul din 11 mai 1839, aceeași gazetă anunţă o mare expoziție 
de flori exotice deschisă în grădina domnească de la Socola. Expo- 
ziția este prezentată ca fiind de mare interes „pentru doritorii 
florilor și pentru botaniști“. Ni se mai spune că la această expo- 
ziție grădinarul domnului, un oarecare M. Swoboda, lucrează de 
trei ani, „imitarisind expoziţiile de flori care cu atâta nemereală 
să fac la Viena și la Berlin“. „Brilantul mozaic“ i s-ar fi pregătit 
publicului, invitarisit să vină în număr cât mai mare. 


„..şi goana după banalităţi 


Curând, dulcea sastiseală fanariotă rămâne un obicei doar 
pentru boierii conservatori și un vis pentru toţi ceilalți, căci 
veacul cel nou aduce odată cu noutăţile cotidiene și risipa tim- 
pului, oricum și oriunde: baluri, soarele, jocuri de cărţi, teatru, 
operă, băi și cure, spectacole de orice fel. Timpul se schimbă, 
iar trupul încearcă să facă față informaţiilor care vin rapid și 
care par unice și de neocolit. Fiecare zi, fiecare seară propun 
altceva, iar goana după futilități şi ciudăţenii nu-i mai dă ră- 
gaz trupului să se răsfeţe într-o după-amiază de sastiseală, cu 
o narghilea și cu o cafeluță. 

Timpul se dilată spre exterior, spre priveala trupului din 
afară. Boierii și boieroaicele găsesc o plăcere deosebită în a pe- 
regrina de-a lungul arterelor principale, în după-amiezile fier- 
binţi, doar de dragul de a se arăta. Spre Herăstrău sau de-a 
lungul Podului Mogoșoaiei, la București, elita se perindă la 
vedere. La Iași, spre dealul Copoului. 

Goana furibundă după orice formă de manifestare exterioară 
este specifică aristocrației și mediului urban, unde multe lucruri 
se arată noi, stranii și demne de a fi văzute. Iată, de pildă, un 
anunț: „Se vorbește mult în oraș despre o briliantă petrecanie 
muzicală de seara ce se va da joi în 30 ale aceștia, în casa dom- 
nului marelui logofăt Emanuil de Florescu (Podul Caliţii) de 
către domnul Castilia, vechiul director al teatrului italian de 
București“. Or, bucureştenii nu pot rata un astfel de eveniment, 
căci „petrecania“ nedefinită trebuie văzută și comentată cu toți 
ceilalți. De altminteri, biletele sunt deja vândute în număr mare, 
ceea ce anunţă afluenţa și frumuseţea unui spectacol diferit 
de un banal concert, după cum se publică, la 26 decembrie 1843, 
în Vestitorul românesc. 

Societatea care îşi petrecuse cea mai mare parte a timpului 
liber în interior se transformă într-o societate al cărei timp e 
măsurat și planificat din exterior și de către alții. Multe sunt 
de făcut afară, puţine au rămas de făcut acasă. De pildă, invo- 
când pretextul citirii gazetelor, bărbaţii pot merge la Cazinoul 
Comercial, ţinut în septembrie 1843 de Martin Cordan, care 
„l-a înfrumusețat, după modelul celor din Europa, cu gazete, 
sosite cu „cea mai mare exactitate“. Se puteau citi: Curierul 
Rumânesc, Buletinul Oficial, Vestitorul românesc, Amaltea de 
Smirna, Imparțial — tot de Smirna, Atina, Minerva de Grecia, 
Journal de Francfort, Journal des Debats, Magasin Pittoresque, 
Allgemeine Zeitung, Revue Britannique, Musée Littéraire“. 

Și mai sunt apoi spectacolele, în care muzica se lasă desco- 
perită şi inventată, și în care versurile sunt scrise în limbi uşor 
de adaptat și de învăţat, piesele de teatru inventive și inventate, 
seratele numeroase, insipide, inutile, dar „desfătătoare“, dan- 
ţurile furtunoase, în care doar picioarele bine educate reușesc 
să țină ritmul, cafenelele „politice“, în care se dezvăluie „proiecte 
aristo-dimocraticești“ și în care se consumă energii nebănuite, 
parcurile cu tombole care încearcă să risipească aburii senti- 
mentului de nesiguranţă al săracilor și multe, multe altele. 

Puţini sunt cei care nu se lasă molipsiţi de această nebunie 
a banalităţii, dar și mai puţini sunt cei capabili să exclame, ca 
Iancu Văcărescu, înainte de a se lăsa prins de risipa timpului 
(1815), abandonând „limanul odihnei“: „Oamenii toți aleargă, 
dar eu sunt fericit căci pociu să vorbesc cu dumneata, fie și 
puţin“. 

Alţii aleargă să joace la loterie. Prinsă în tot felul de reguli 
şi regulamente, loteria primei modernităţi prelungește un pic 
patima jucătorilor de orice fel. Ca în orice joc, banii investiţi 
nu aduc întotdeauna un final fericit. Vornicul Alecu Calimachi 
se trezește cu o pereche de cai, cam jigăriţi, cam slabi, prea 
gloabe pentru a fi utili. Amicul său, Teodor Balș, îi scrie ironic: 
„un nlumăr] a dumitale... au câștigat o păreche de cai. Caii sînt 
foarte proști și, pe lângă aceasta, mai trebuie a încheia cu Eforia 
Orașului o socoteală de banii cheltuiţi cu ținerea lor, care poate 
a te costa aproape sau mai mult decât chiar prețul lor“. Cu alte 
cuvinte, vornicul Alecu a jucat la loterie, a câștigat, dar... 
trebuie să vină cu bani de acasă pentru a-și ridica premiul?. 


Salonul şi seratele 


Salonul reprezintă principala formă de sociabilitate adusă 
de secolul al XIX-lea. În manualul său dedicat educării femei- 
lor, Catehismul bunei creşteri a fetelor sau al datoriilor lor mo- 
rale şi soțiale ca fete, ca soaţe şi ca mume de familie (Bucureşti, 
1854), profesorul Ioan Penescu îl definește astfel: „este teatrul 
bazei al căderii omului de lume“. Or, pentru a preîntâmpina 
această cădere, femeia are nevoie de o bună educaţie, în care 
autocontrolul ocupă locul principal. Toaletă, gest, cuvânt, zâm- 
bet, mișcare, părere, postură, atitudine, salut, totul trebuie 
trecut prin mașinăria educaţiei trupului. Prin sfaturile oferite, 


1. Ion Vârtosu, op. cit., p. 39. 
2. Nicolae Iorga, Documente privitoare la familia Callimachi, vol. 2, 
București, 1902, p. 75, 27 martie 1837. 

femeia este pregătită să-și asume o poziție importantă în sfera 
publică, unde tactul și cumpătarea trebuie să primeze. Salo- 
nul, acest teatru politic avant la lettre, se află sub autoritatea 
femeilor: „femeile, care totdeauna și pretutindeni se cade a da 
tonul în societăţi, împărățesc mai cu osebire în saloane“. Sunt 
atât de puternice, încât părerea lor are „o nemărginită întindere 
de lege“. Dar un gest necugetat, un zâmbet oferit cui nu trebuie, 
un ton mai înalt sau o privire galeșă, orice cuvânt spus la în- 
tâmplare o pot pierde. Prinși foarte repede de sociabilitatea de 
salon, românii încep să organizeze soarele și serate, să înființeze 
locuri publice, de la societăţi filarmonice la teatre. Pentru fiecare 
dintre aceste locuri ale sociabilității apar reguli de bună purtare, 
cu ajutorul cărora sunt stăpânite adunările și sunt patronate 
întâlnirile. 

Serata va fi prin excelenţă locul de manifestare al femeilor, 
unde își pun în evidenţă abilitățile dobândite prin educaţia de 
pension. La pension și în școlile de fete se transmit bunele și 
distinsele maniere pe care ar trebui să le stăpânească și apoi 
să le afișeze doamnele din lumea saloanelor. Manualul de mai 
sus este unul dintre multe alte ghiduri construite în acest scop. 

Dincolo de regulile de luare în stăpânire a unei soarele, o 
tânără educată, o tânără de familie bună trebuie să știe să 
anime și să dirijeze o petrecere. Ea mânuiește clavirul și penelul, 
ciripește voios ariile la modă, în timp ce conversaţia în franceză, 
cumpătată și cuminte, însuflețește lumea bună adunată în salon. 
Moda salonului va aduce cu sine și schimbări importante în 
sistemul educaţional. Pensionatele se întrec în pregătirea tinere- 
lor cuconiţe la clavir, danţ, franceză și pictură, și abia mai apoi 
la cusături și pregătirea de gugoșele. Zinca Băluţă, fiica negus- 
torului Ioan Băluţă din Craiova, este trimisă în Țara Nemţească 
pentru a învăţa franceză, pian și „f'o trei, patru jocuri“, ca o 
„domniță“, cum avea să scrie tatăl ei când va descoperi că, din 
nefericire, comportamentul tinerei nu justifică investiţia!. 


1. Gh. Lazăr, op. cit., p. 18. 

Treptat, francezii și germanii, românii sau grecii se întrec 
în a deschide pensionate care pe unde poate, oferind educaţia 
cerută de elită. La Botoșani, de pildă, în 1842, madame Profira 
Olivari deschide primul pension de fete. Măritată cu francezul 
Georges Olivari, Profira își schimbă numele în madame Pul- 
chérie Olivary și preia destinele domnișoarelor pe care le învață 
franceză, germană, clavir şi dans. Apare, mai apoi, și pensio- 
natul madamei Olimpia Gro, care oferă, pe lângă dans și clavir, 
lecţii de chitară.. 

Bărbatul trece şi el printr-o serie de transformări, pentru 
că sociabilitatea de salon este altceva decât întâlnirile politice, 
altceva decât vizitele de curtoazie la curtea domnească, altceva 
decât sastiseala fanariotă. Contactul cu ofițerimea rusă și călă- 
toriile în diferitele capitale europene deschid noi orizonturi şi 
propagă noi forme de experimentare a masculinităţii. Salonul 
se află sub directa supraveghere a femeii, dar bărbatului îi re- 
vine sarcina de a participa la conversaţie, de a invita cucoanele 
la dans, de a asculta cu mare atenţie și satisfacţie diferitele 
reproduceri muzicale, afișând aerul de cunoscător. Dincolo de 
haine, el trebuie să-și modeleze o nouă conduită, o nouă ținută, 
un alt mod de a fi. Schiţele din gazeta franceză L'Illustration 
ne oferă portretul acestui om de lume, bine încorsetat în frac, 
pantaloni strânși în talie, sigur pe sine, învârtindu-se în jurul 
cucoanelor, în timp ce vechea generaţie privește nostalgic (și 
greoi) de pe fotoliu. Cele două saloane de la Iași și de la Bucu- 
rești, redate cu acuratețe de Charles Doussault (L'Illustration, 
19 august 1848, Une soirée chez le Prince regnant à Iassy; L'Illus- 
tration, 26 august 1848, Une soirée chez le Prince regnant à 
Bucarest), rețin această schimbare de formă şi de fond a noii 
generaţii, pentru care terenul de înfruntare nu mai este antica- 
mera curții domnești, ci salonul. Or, pentru acest salon, bărbatul 
trebuie să-şi educe mintea, dar mai ales trupul. Dincolo de sa- 
tira din mărturiile unor contemporani, noul om de lume se 
străduiește să fie altfel. Cum altfel, vine fireasca întrebare. 


1. A. Gorovei, Monografia oraşului Botoșani, ed. cit., pp. 372-378. 

Ajuns la Iași, în anul 1840, tânărul Gheorghe Sion își dă 
seama că nu este decât un provincial prăfuit, provincialul acela 
pe seama căruia se amuză în cor Costache Negruzzi, Mihail 
Kogălniceanu și Vasile Alecsandri. Pentru a scăpa de eticheta 
provincialului, Gheorghe Sion este obligat să lucreze la educa- 
rea spiritului și a trupului, pentru că vrea să fie primit și, mai 
ales, acceptat în lumea bună a saloanelor. Contactul cu această 
lume îl schimbă în bine și în ton cu „moda“, după cum singur 
recunoaște: „relațiunile acestea îmi făcură mult bine. Mai întâi 
mă mai degroşiră: mă desfăcui de gesturile și apucăturile mito- 
cănești sau provinciale și mă conformai manierelor bunei socie- 
tăţi. Pe lângă acestea, aflai ocaziune a mă familiariza mai mult 
sau mai puțin cu limba franceză, pe care până acum abia o în- 
țelegeam din citire“!. Care sunt calităţile și cunoștințele grație 
cărora poate fi primit şi acceptat de „buna societate“? Gheorghe 
Sion numește limba franceză, poezia, literatura, așadar, con- 
versaţia, jocul de cărţi, bunele maniere, un anumit costum la 
modă. Costache Negruzzi, sub numele de împrumut Carlu Ner- 
vil, completează această listă cu: „a) să fie abonat la un cabinet 
de lectură; b) să bea șampanie; c) să fie încușmat, încălțat și 
înmănușat după jurnal; d) să poarte baston rococo și pumnar 
cerchezesc; e) să scrie cu condee de oţel și să-și pecetluească 
biletele cu buline cu levize; f) să joace șah și să danseze polca; 
g) să aibă pe masa din cabinetul seu cel puţin o duzină de 
albomuri caricaturale și de cărți ilustrate“ (AJbina Românească, 
3 februarie 1846). Bastonul rococo și pumnalul cerchezesc ne 
duc cu gândul la trupul subţire, care trebuie modelat după noile 
modele de masculinitate, aducând în cultura românilor spor- 
tul, care înseamnă scrimă și echitație. 


Vizite şi mosafiri 


Ospitalitatea curților boierești este preamărită de memoriile 
şi povestirile lui Radu Rosetti, dar și numeroșii călători de prin 
diferitele colțuri ale lumii se arată impresionați de această bună 


1. Gheorghe Sion, Suvenire contimpurane, Polirom, Iași, 2013, p. 406. 

primire. Călătorii sunt mai întâi de toate purtători de vești, de 
povești, de lucruri noi, de novitale, de mode, de un alt fel de a 
fi. Dincolo de lumea asta deschisă, nu putem trece cu vederea 
interesul egoist în ospătarea unor astfel de mosafiri, dat de curi- 
ozitate, de dorinţa de a afla ceva, de a vedea, de a se adăpa cu 
veștile sosite din alte lumi. Informaţia este o „marfă de lux“, 
după cum o demonstrează Ovidiu Cristea, în excelentul său stu- 
diut. Or, pentru obținerea acestei informații, boierii nu precu- 
peţesc nimic în a se întrece în ospitalitate. 

Înainte de a primi și ospăta musafiri străini, boierii se vizi- 
tează reciproc, petrecând împreună sărbători, veri călduroase 
sau ierni lungi și plictisitoare. Musafir şi proscalisi sunt doi 
termeni preluaţi, unul pe filieră turcească, altul pe filieră gre- 
cească, pentru a descrie fenomenul ospitalităţii reciproce. 

În secolul al XVIII-lea se practică vizitele prilejuite de sărbă- 
torile mari de peste an, sau de evenimente speciale, care ţin 
mai degrabă de viaţa de familie. Ieșit cu bine dintr-o convales- 
cenţă de 95 de zile, după o operaţie de cancer, Costache Caragea 
are obligaţia de a întoarce vizitele tuturor celor care i-au ţinut 
de urât cu „sindrofie“ sau numai au trimis slugile să ceară veşti 
despre starea lui de sănătate: „am început să umblu și să-mi 
fac contravizite la toţi cei care se bucurau împreună cu mine 
că scăpasem de la moartea învederată și dureroasă ce o purtam 
în corpul meu“ (Hurmuzaki/13,, 94). Cu excepţia vizitelor la 
curtea domnească, care sunt făcute dintr-o mare obligaţie, vizi- 
tele se restrâng la cercul familial și al prietenilor foarte intimi. 
Preumblarea pe la casele prietenilor și ale rudelor este o plăcere. 
prea mare pentru a fi oprită de vremea rea și de oboseala pe 
care o presupun drumurile lungi. Medicul Constantin Caracaș 
a scris cât sunt de așteptate aceste vizite, când boierii și cucoa- 
nele lor, purtând „costume strălucite, cu șaluri scumpe și pietre 


L Ovidiu Cristea, „Ştirea — «Marfă de lux». Mărturii venețiene din pri- 
mele decenii ale secolului al XVI-lea“, în Revista istorică, 14, nr. 3-4, 2003, 
pp. 195-209. 

preţioase“, se urcă în trăsuri „frumoase și scumpe“ și pornesc 
„în vizite de felicitare“. 

Mosafirlâcul se transformă în adevărate agape bahice în 
carnavalul de dinaintea Postului Mare al Paștelui. Deși Mano- 
lache Drăghici folosește cuvântul carnaval, credem că termenul 
este impropriu și că mai potrivit ar fi Lăsata Secului de carne 
pentru intrarea în Păresimi. Cu acest prilej, boierii se adună 
unii pe la alții, se așază pe covoare și petrec mâncând și bând 
până se termină totul de prin cămară, mutându-se apoi la altă 
gazdă și, uite așa, petrec până la ziuă, înainte de a intra în Pos- 
tul Mare. Manolache Drăghici descrie astfel aceste petreceri: 
„în carnaval nici o adunare cât de mică nu să face la dânșii fără 
masă, apoi, după ce mânca, ave de lege să se pue bărbaţi însu- 
raţi pe un covor la pământ și să înceapă la vutcă, cu care se 
vesele, cântând ţigani până să deșerta toate beşicele de nectaru 
gazdii, și de multe ori din o adunare trece la alta, mergând la 
cine învita dintrînșii ori pe jos seau cu trăsurile și cu țiganii 
după dânșii pe uliţă; când să întâmpla a să sfârși vutca boerului 
de gazdă mai timpuriu și le rămânea vreme de pitrecere până 
în ziuă“. 

Secolul al XIX-lea va lărgi mult aria acestor vizite, transfe- 
rându-le spre sfera publică și incluzându-le în sociabilitatea 
vizibilă. Vizitarisirea și contravizitarisirea devin obligaţii sociale, 
în jurul lor dezvoltându-se o întreagă industrie legată de produ- 
cerea de cărţi de vizită, felicitări, ceaiuri și ceainice, prăjiturele 
şi farfuriuţe, cafele și dulcețuri, conversații și saloane de primire. 
Modelul preluat este cel francez, specific secolului al XIX-lea, 
în care o doamnă de lume are o zi fixă de primire, un cod etic 
şi social aplicat în folosirea și distribuirea cărților de vizită, în 
efectuarea vizitelor’. 

Societatea înaltă de la Iași și de la București preia foarte 
repede această nouă formă de sociabilitate, deschizând și 


1. C. Caracaș, op. cit., p. 114. 

2. Manolache Drăghici, Istoriea Moldovei, II, ed. cit., pp. 60-61. 

3. Anne Martin-Fugier, „Ritualurile vieții burgheze private“, în Istoria 
vieții private, Meridiane, București, 1997, vol. VIII, p. 182. 

patronând salonul de primire, vizitând și așteptând musafiri. 
Despre aceste vizite avem mărturia lui Gheorghe Sion, om de 
casă și slujbaș la curtea lui Costache Sturdza, pe vremea când 
acesta ocupa dregătoria de ministru dinlăuntru, dar și ran- 
gul de mare logofăt: „casa marelui logofăt era frecventată așa 
de mult, încât avea mai mult aerul unui otel de prima ordine. 
Se vedea o mișcare de trăsuri și un du-te-vino neîntrerupt. 
Până la amiază-zi veneau oamenii cari aveau trebuinţă la pri- 
mul-ministru al țărei. După amiază-zi începeau vizitele de amici 
ale tuturor celor din casă. Boierul, cocoana, coconașii, fiecare 
în parte primeau în apartamentele lor, fără a ști unul de vizitele 
care le primeau ceilalți“. Aici este vorba de o casă mare 
boierească, dar vizite au în programul lor și celelalte doamne 
din societate, care astfel întrețin relații, se promovează și adoptă 
un stil de viaţă; vizitele sunt indispensabile în recunoașterea 
socială. 

Apropiaţii și prietenii își trimit răvașe de felicitare dacă vreo 
afacere sau starea de sănătate nu le îngăduie să se viziteze. 
„Plecat răvașul meu să vă găsească pe toţi sănătoși, precum și 
Sfintele Sărbători a Învierii Domnului Nostru lisus Hristos să 
le ajungeţi și să le petreceţi la înconjurere a mulți ani buni întru 
toate zilele de fericire“, îi scrie, pe 1 aprilie 1816, un boier ajuns 
la Botoșani prietenului său Şerban. Foarte interesantă este 
indicarea destinatarului: „Cinstitului dumnealui logofătului 
Șerban Buhăiescu, cu multă închinăciune să să dea. La Ieși, 
ce şade în casăle unuia vătaf Gheorghe, lângă zidul curții de 
la vale dinspre Bașcă“?. 


Bufetul din saloane 


Bucătăria română a lui Christ lonnin (1865), în ciuda preten- 
ţiilor de mare bucătar ale autorului, cunoscător în toate, nu 
este decât o lucrare de amator. În introducere, autorul se laudă 


1. Gh. Sion, op. cit., p. 425. 
2. SJ AN Iași, Fond Mitropolia Moldovei, 11/12. 

cu mâncarea care ar trebui să „dilecteze“, nu numai să hrăneas- 
că, dar cele 244 de rețete, ordonate alfabetic, arată că Bucătăria 
română este doar o compilaţie de rețete apărute prin multe alte 
cărți de bucate, transcrise în grabă, fără prea multe explicaţii. 
De pildă, autorul recomandă facerea maionezei în pivniță în 
timpul verii, pentru că acest sos nu iubește căldura (p. 58). Cât 
despre reţete din bucătăria românească, nici vorbă: „Anghinare 
ă la Barigoul“, „Anghinare ă la provinciale“, „Anisetă“, „Bacala 
ă la Bechamel“, „Begnete“, „Beşof bufet“, „Bismană“, „Blan 
Mange“, „Cari-sos indian“, „Crapfen“, „Macedoniană legume“, 
„Pan-d-Espan“, „Ratafia“, „Revani“, „Rosbiftu englezescu“. Dar, 
până la urmă, din şirul acesta de feluri vădind aceste influenţe 
orientale și mai apoi franceze ce mai poate fi românesc? Nici 
nu cred că are vreo importanţă. 

Cartea lui lonnin arată preluarea cu succes a unui alt mijloc 
de a obţine atmosfera de convivialitate în saloane: bufetul rece 
(termen preluat din francezul buffet). Chiar dacă reţetele sunt 
aranjate alfabetic, în dreptul fiecărui fel se fac unele precizări 
care arată când trebuie servite diferitele sortimente: „bufet“, 
„antret“ [sic/], „salată“, „zemă“, „bucate“, „friptură“, „mâncare“, 
„garnitură“, „sos“, „licor“ [sic/], „prăjitură“, „deser“ [sic/]. E nevoie 
aşadar de o anumită rânduială în aducerea bucatelor la masă. 
În ambientul saloanelor și al soarerelor, bufetul rece pare soluția 
cea mai la îndemână. În această nouă realitate socială și 
sociabilă, Bucătăria română se dovedeşte foarte utilă oferind 
felurite reţete de gustări reci: „pateuri reci“, „beltea de zmeură 
sau de coacăze“, „budincă și puding“, „caramelă“, „cireși în 
rachiu“, „coacăze zaharisite“, „compoturi felurite“, „covrigei de 
migdale“, „cremă cu miros de apă de flori“, „cremă de cafea“, 
„cremă cu ciocalată“, „nuga“, „îngheţate cu fructe diverse“, „limo- 
nată“, „cuglof“, „ratafia (licor)“, „anisată (licor), „ponciuri fran- 
ces“, „englez, înghițat, cu ouă“. 

Lista de mai sus nu arată neapărat că felurile sunt aduse 
la masă în ordinea în care sunt consumate; putem doar să bă- 
nuim că o cină oficială (cu invitaţi) se deschide cu un „antret“, 

care este urmat de o „zeamă“ (adică de o supă), apoi de felul 
principal, „friptură“, cu „sos“, „garnitură“, „salată“, sau de „bu- 
cate“ cu sos și salată, iar la final de „prăjituri“ sau „deser“. Din 
carte aflăm că sub numele de „antret“ se ascunde „biftekul“: 
felii de mușchi de vacă, marinate în untdelemn, ceapă, sare, 
piper, fripte pe grătar, servite în sânge, alături de pătrunjel 
prăjit în unt, cu zeamă de lămâie. Dar „biftekul“ lui lonnin poate 
fi făcut din orice şi „se servă, după gustul fiecăruia, cu cardama, 
cartofi prăjiţi sau trufe ferte în fălii“ (p. 15). „Zema“ este un 
consommé care s-ar găti după reţeta următoare: „pune o găină 
bătrână în tingire cu trei litre de apă; adaogă 150 dramuri carne 
macră de vacă; adaogă morcovi, praz, câpă, cuișdre şi buket de 
zarzavaturi; lasă să ferbă până va rămânea o litră de zemă, care 
este consomeul cerut“ (p. 37). Dacă ciosvârta de căprioară intră 
la categoria friptură, „ciokârlanul la minut“ trece la categoria 
mâncare, becațele umpluteintră la bucate, „cotletele de berbecu 
cu măcriș“ sunt considerate drept mâncare, dovleceii cu carne 
sunt bucate, franzela prăjită intră în categoria garnitură, mari- 
nata de pasăre la friptură, „crapfenul“ și gogoșile sunt prăji- 
turi, iar brânza cu cremă este „deser“. Nu ştim cum a alcătuit 
autorul aceste categorii, fiindcă lasă în afara lor alte rețete: 
„coadă de porc pe cartofi bucăţi“, „cotlete de berbece cu legume“, 
„cotlete tăvălite în pesmete“, crap prăjit, cozonaci, clătite, curcan 
fript şi umplut, iepure cu măsline, fazan în frigare, păsărele 
în frigare, „pirosci“, potârnichi în frigare, porumbei prăjiți, pre- 
pelițe la grătar, pulpă de căprioară, rață cu măsline, purcel în 
frigare, „revaniile“ (un fel de pâine dulce), „stridiile-poftă bună“ 
(„Când le vei avea, n'ai decât să le deschizi și să le mănânci, 
botezându-le cu zémă de lămâie. Nu uita a avea și de beut vin 
alb de Drăgășani“), ștrudel, sparanghel, sufleu, „torta cu fructe“. 
Deşi nu sunt trecute la categoria garnituri (unde se află doar 
feliile de franzelă date prin lapte și ou și prăjite în „untură bine 
fierbinte“), legumele ar putea intra la această categorie. De 
exemplu, spanacul, care „cere mult unt“, însoțește carnea de 
miel şi „picerele prăjite“. Dar aceste feluri sunt încadrate diferit. 

De exemplu, „cepa năbușită“ e considerată mâncare: „fă o boia 
cu unt și făină, adaogă vin roșu și zémă de carne; aruncă în- 
tr'acest sos cepă fertâ pe jumătate în apă cu diferite ferdeturi 
în buket; pune piper, lasă să ferbă bine“; se „servă la masă cu 
felii de pâne prăjite, capere și sardele tocate“ (p. 25). 

Christ lonnin se îngrijește cât de cât şi de estetica bucate- 
lor care nu mai sunt doar mâncate, ci și expuse. Această estetică 
se leagă de apariţia și dezvoltarea saloanelor, unde cucoanele 
primesc, trebuie să și „dilecteze“ invitaţii cu o priveală adecvată: 
„nu este nimic mai frumos decât a vedea o pasăre sau o altă 
piesă de friptură venind pe masă în întregul ei; mulți simt atâta 
mulțumire la acest spectacol, încât se satură numai din vedere“. 
Or, pentru a oferi acest spectacol al gustului, „damele“ trebuie 
să-şi exerseze abilităţile în a tăia feliile de friptură precis, rapid 
şi frumos. Jena pusese deja stăpânire pe societatea românească. 
Spectacolul descris de Sulzer la sfârșitul secolului al XVIII-lea 
este de neînchipuit acum. „Știm că la prânzurile oficiale toate 
cărnurile se aduc pe masă taiate gata“, scrie autorul, care insis- 
tă ca „echipamentul“ de bună calitate să nu ducă la stropirea 
invitaţilor cu „stele de sos“ (p. 87). Or, echipată cu „arme bune“, 
înfășurată în şorțuri, gazda este supusă la cele mai grele munci. 
Publicul, mai ales cel masculin, ar trebui să fie îngăduitor: „ru- 
găm însă și pe mosafiri a nu se pre uite la cel ce taie, mai cu 
seamă de este o damă frumușică și sfiicioasă,; ci, pe când se taie 
carnea, să facă bine şi să vorbească între dânșii despre politica 
zilei“ (p. 87). Dama frumușică a lui lonnin pare mai degrabă 
un pompier gata să lupte cu claponul frumos decorat, dar greu 
de împărţit invitaţilor. Practica aceasta fusese de mult elimi- 
nată din saloanele europene. Moda purtării animalelor fripte 
pe platouri și a prezentării lor invitaţilor aparține Evului Mediu, 
iar stăpânul casei trebuia să știe cum să le porționeze și să le 
împartă invitaţilor. Manualele de civilitate păstrează această 
regulă de bună purtare ca formă de civilitate lăsată în seama 
bărbaților, a stăpânei caselor și a patronilor petrecerilor, până 
spre secolul al XVIII-lea. Dar, din secolul al XVII-lea, o nouă 
formă de sensibilitate pune stăpânire pe societatea înaltă, astfel 

încât animalul mort, chiar și preparat, este ținut departe de 
privirile convivilor. Publicul nu mai este dispus să privească 
spectacolul culinar: fript şi împodobit, porcul rămâne un cada- 
vrul. Asemenea norme de civilitate sunt gradual integrate, dar 
societatea românească abia începe să le cunoască. 

Reîntorcându-ne la societate și la dineurile sau supeurile 
din salon, unde se organizează baluri sau serate, descoperim 
orisipă luxuriantă. Diferitele feluri se amestecă și se consumă 
rapid, iar confeturile sunt furate și ascunse în basmalele cucoa- 
nelor, care le duc copiilor. Dan Dumitru Iacob a relizat un studiu 
foarte interesant și bine documentat despre moda saloanelor, 
oferind informaţii despre organizarea și despre cheltuielile afe- 
rente unui bal sau unei serate. Aflăm, de pildă, că boierul are o 
cămară specială, gherghir, unde se păstrează toate cele nece- 
sare punerii în scenă a unui bal. Gherghirul ascunde acum ve- 
selă, tacâmuri, lumânări și lămpi, butaforii și nimicuri colorate, 
menite să înveselească sala de bal?. 


La vie 


Locul predilect în care petrece aristocrația este via, unde 
natura se împletește cu civilizaţia. Aici lăutarii, cântând pentru 
zaiafetul cel mai zgomotos, se pot desfășura în voie. Mofturile 
şi atitudinile simandicoase ale societăţii care prețuiește valsul 
şi glanţul nu stânjenesc pe nimeni. O scenă povestită de Gheor- 
ghe Sion mă duce cu gândul la Dejunul pe iarbă al lui Edouard 
Manet, din 1863. Evadând din cadrul constrângerilor sociale 
ale unui loisir care e din ce în ce mai plictisitor din cauza repeti- 
ției, dar şi a numeroaselor reguli și norme ce se impun pentru 
a face faţă concurenţei acerbe, societatea civilizată preferă petre- 
cerile pe iarbă. Tabloul lui Sion: „Într-o zi de 1 mai, câțiva tineri 


L N. Elias, La civilisation des mæurs, ed. cit., pp. 171-173. 

2. Idem, „Balurile înaltei Societăţi din Principatele Române la mijlocul 
secolului al XIX-lea“, în Laurenţiu Rădvan (coord.), Orașul din spaţiul ro- 
mânesc între Orient şi Occident. Tranziţia de la medievalitate la moder- 
nitate, Editura Universităţii „Alexandru Ioan Cuza“, Iași, 2007, pp. 263-325. 

se decid a se întruni la via unuia din ei spre a face o veselie 
cu masă mare, cu băutură bună și cu lăutari. Invitat fiind, mă 
dusei și eu la acea vie, situată pe o foarte frumoasă coastă lângă 
şoseaua ce duce la Răpedea. La umbra unui nuc centenar se 
întinsese o masă de douăzeci persoane. Vesela societate se adu- 
nase dispusă a gusta toate plăcerile la care era invitată. Între 
convivi erau cinci-șase inși cu femeile lor, toate tinere și frumu- 
şele, numai să te joci cu ele“. Între vii şi livezi, în aerul de pri- 
măvară, tinerii slujbași se descoperă liberi de orice constrân- 
gere: „petrecurăm apoi mai toată ziua în veselie: danțarăm pe 
iarbă verde, ne chefuirăm, mai făcurăm un prânz pe la 4 ore, 
apoi în deseară, pe răcoare, ne urcarăm în trăsuri, spre a intra 
în oraș“. Companie le ținu taraful lui Angheluţă, unul dintre cele 
mai apreciate în epocă, și Anca, o cântăreață pomenită deseori 
în paginile lui Sion. Lăutarii știu să-și poarte clienţii prin toate 
stările sufletești: înduioșare, lacrimi, suspine, dor, excitare, pa- 
siune: „s-a cântat un cântec de inimă, iar vocea cântăreței ne-a 
făcut să auzim o melodie care ne-a pătruns inimile și ne-a făcut 
pe toți, tineri și bătrâni, bărbaţi și femei, să vărsăm două șiruri 
de lacrimi“!. Nimic din noua sociabilitate urbană nu se compară 
cu aceste „șiruri de lacrimi“ smulse de viorile lăutarilor țigani. 
De aceea, până târziu, ei sunt nelipsiți de pe la toate petrecerile 
marilor boieri, eclipsând prin senzualitatea muzicii lor orice 
muzică a Europei civilizate. 

Ca ei, şi alți orășeni sărbătoresc venirea primăverii, Înălța- 
rea sau Rusaliile, la iarbă verde. Cu coșul plin de merinde, în 
birje şi trăsuri închiriate, părăsesc orașul dis-de-dimineață 
îndreptându-se către vii, către vreun colnic sau către umbra 
pădurilor. Spre seară intră în oraș cu alaiul de lăutari, cântând, 
chefuind, bucurându-se de plăcerile efemere ale vieţii... Cule- 
sul viilor este alt prilej de pelerinaj și de preumblare pe la vii 
şi prin vii. Strugurii, nucile, prunele sunt apreciate pentru sa- 
voarea lor. Mai e și mustul, care trebuie gustat la fața locului, 
pe la ora la care fierbințeala dogoritoare a soarelui s-a mai 


1. Gh. Sion, op. cit., pp. 423—424. 

domolit. Septembrie aduce răcoare, culori felurite și licoarea 
parfumată care îndeamnă la petrecere. Prin vii și la vii, petrec 
mai toţi proprietarii de podgorii, transformând culesul într-o 
petrecere cu folos. De bună seamă că într-un fel petrec boierii 
cei mari, care doarpentru asta vin, și în alt fel săracii culegători. 
Dar culesul viei este una dintre activităţile plăcute ale toamnei. 
Zăpuşeala s-a mai stins, iar întâlnirea culegătorilor devine prilej 
de voie bună. Tache Merișescu, culegător ocazional la viile boie- 
rului Băleanu, descrie voioşia culegătorilor care fac glume, cântă, 
se ospătează, gustă din must, se adună seara în jurul focului, 
petrecând și odihnindu-se totodată. De cealaltă parte, cuconițele, 
cucoana, dădaca vin la culesul viilor pentru a petrece printre vii, 
pentru a supraveghea, sau pentru a fugi de orașul bântuit de 
ciumă. Suntem în toamna anului 1814. Tache Merișescu devine 
el însuși musafir, când se descoperă că nu este un culegător 
oarecare, ci fiul negustorului Foti Merișescu, alungat de ciumă 
şi rătăcit printre ceilalți. Zilele culesului și le petrece prin vii 
cântând, adunând nuci, mâncând struguri și delectându-se cu 
must (ANIC, mss. 1773, f. 26-36). Viile, de altfel, sunt pomenite 
în multe documente ca: loc de preumblare, oază de răcoare, loc 
de adăpost în momentele de răzmeriță, loc de refugiu în timpul 
epidemiilor. Podgoria are mai totdeauna o casă, o cramă sau mă- 
car o șandrama în care sunt ținute uneltele și butoaiele în care 
se face vinul 


Fericirea domesnică şi tihna casei 


Când toată lumea se dă în vânt după banalităţile din afara 
mediului familial, Simeon Marcovici predică despre „plăcerile 
domesnice“. „Din toate desfătările pământului, nici una nu pă- 
trunde inima mai adânc decât bucuria domesnică“, scrie, în 
1839, în cartea sa, Datoriile omului creştin. Discursul lui se asea- 
mănă foarte mult cu cel al doctorului Ștefan Episcupescu, pen- 
tru care casa, căminul, familia, interiorul sunt elementele cele 
mai importante ale vieţii. Ar trebui remarcată introducerea 

adjectivului „domesnic“ pentru a desemna tot ceea ce ţine de 
interior; cuvântul ajunge să determine orice: griji domesnice, 
desfătări domesnice, plăceri domesnice, bucurii domesnice, fe- 
ricire domesnică, rugăciunea domesnică, pacea domesnică etc. 
Predica filozofului Simeon Marcovici se adresează meșterului, 
adică celui care, prin practicarea unei meserii, acumulează nu 
numai experienţă, ci și un capital educativ. lată ce spune: „Lu- 
crul câmpului și îngrijirea turmelor nu cer aceeași putere de 
înțelegere și aceeași iscusință ca meșteşugurile. Mulţi ani sunt 
trebuincioși ca să înveţe cineva un meșteșug. Printr-aceasta, 
meșterul se află cu o treaptă mai sus decât plugarul sau păs- 
torul. Deprinderea cea necontenită a înţelegerii lui și sporirea 
stării sale ajută foarte mult a-i face năravurile mai dulci“. Pen- 
tru acest meșteșugar, Simeon Marcovici predică „fericirea do- 
mesnică“, ajutându-l să o găsească, să o prețuiască, să o descopere 
şi să o predice și altora. Accesul la resurse îl califică pe acest 
meșter să cunoască și să-și însușească fericea desfătare domes- 
tică. Potrivit lui Marcovici, meșteșugarul, adică posesorul unei 
profesii, se află pe treapta de mijloc între „prostimea ţăranului“ 
şi „covârșitoarea delicateță a bogaţilor“. Are deja o oarecare 
instrucție care îi permiteă să se detașeze de prostimea pros- 
timii (sensul aici fiind şi de mulțime, și de neștiință), dar nu 
are bogății nemăsurate care să-l îndemne la risipă inutilă și 
la „desfătări și moliciune“. Între „sărăcie și prisos“, meșterul 
reprezintă „treapta cea adevărată a Statului, aflându-se ferită 
de grosimea țărănească și de relele nărăviri ale trândavei bo- 
găţii“, singura categorie care poate da „pilde de virtute, de cură- 
tenie de suflet, de sârguinţă și de iubire de patrie“ (pp. 225-226). 
Tot capitolul dedicat acestui meseriaș, burghez avant la lettre, 
este foarteinteresant, dar nu-i vom reține aici decât timpul plă- 
cerilor domestice, desfătarea îngăduită acestui personaj „rațio- 
nal“ propus modernităţii. Timpul repausului domestic devine 
o obligaţie de care tatăl, în calitatea sa de șefal familiei, trebuie 
să se preocupe așa cum se preocupă de celelalte aspecte ale vieţii 
domestice, de la asigurarea hranei la educaţia copiilor. Familia 

nu este formată doar din soţie și copii, ci se extinde la toţi cei 
care trăiesc în casă, în gospodăria aflată sub autoritatea „pă- 
rintelui de familie“. Aici, Simeon Marcovici se referă foarte clar 
la calfe și la slugi, care fac parte din personalul domestic in- 
dispensabil în casa oricărui meșter. Pentru toţi, el, meșterul-pă- 
rinte, trebuie să hotărască în ce fel își petrec timpul liber: „într-o 
casă unde oamenii muncesc cu plăcere, trebuie să se hotărască 
petreceri cum și ceasuri de odihnă“. Dragoste, nu supunere tre- 
buie să aibă în vedere un stăpân care are datoria să organi- 
zeze, „din vreme, în vreme“, „petreceri nevinovate“ pentru această 
familie lărgită, petreceri la care și el trebuie să ia parte. Casa, 
căminul, este locul ideal pentru desfășurarea acestor „petreceri 
dulci și desfătătoare“, prilej de pildă și aducere aminte (p. 87). 
Acest timp al desfătării nu trebuie lăsat la voia întâmplării, el 
trebuie programat ca orice altă obligație domestică: „să nu 
lăsăm niciodată ca întâmplarea să ne aducă desfătări. Tot omul 
care este însărcinat a însufla bucuria în familia sa, să dove- 
dească prevederea și bunătatea sa prin îngrijirea ce are de a 
găsi în toată vremea prelejuri ca să desfăteze și să ție pe iubiții 
săi într-o mulțumire statornică“ (p. 147). Pentru evitarea pe- 
trecerilor zgomotoase din afara căminului, Simeon Marcovici 
sugerează „sărbătorile de familie“, micile petreceri onomastice 
care să-i reunească pe membrii familiei în jurul celui celebrat, 
bucurându-l cu daruri, desfătare și vorbe dulci. Pentru „bur- 
ghezul“ lui Marcovici, veselia este esenţială, ea „ușurează munca, 
făcând-o plăcută“; această veselie trebuie să fie programată, să 
nu se întâmple prea des, ci doar atunci când se cuvine, și trebuie 
să urmeze un model al cumpătării: fără cheltuieli peste măsură, 
fără deșertăciune, fără bârfă și necuviinţă, fără zgomot și tăm- 
bălău. „Sfera fericirii“ îi va cuprinde și pe ceilalți dacă este 
propovăduită din dragoste și din înţelepciune (pp. 150-152). Ca 
și la Ștefan Episcupescu, constatăm aceeași grijă pentru sfera 
privată: căminul este descris ca lăcașul desfătării, al liniștii 
domestice, al plăcerilor, al bucuriilor, al fericirii. Secretul, taina, 
trebuie să învăluiască orice cămin pentru a fi ferit de invidia, 

ura, bârfa din afară, din sfera publică. Pacea domestică este 
asigurată doar de secretul din interior: „cea dintâi datorie a 
oricărei însoțiri este a nu obști [vesti] niciodată tainele și intere- 
surile familii“, „când ne dezbrăcăm de acoperământul tainei, ne 
punem în priveliștea și în batjocura lumii și numai suntem 
stăpâni în casa noastră“ (p. 47). 

Înaintea lui Simeon Marcovici, Ioniță Tăutu își exprimase 
şi el dorința de a exploata spaţiul domestic, în care fericirea 
este deplină doar în prezenţa unei familii. „În sânul cel fragid 
a unii soţii plăcute și încungiurat de odraslele iubirii sale“, omul 
poate gusta din himerica fericire, scrie Tăutu în octombrie 18271. 
Despretărâmul fericirii domestice scrie și Ștefan Episcupescu, 
insistând însă că desfătării trebuie să i te dedai cu măsură. Ceea 
ce îi separă pe cei doi, matematicianul Marcovici și medicul Epis- 
cupescu, este tocmai interpretarea bucuriei pe care o aduce 
loisirul: dacă Marcovici vede loisirul ca indispensabil, parte inte- 
grantă a comportamentului omului muncitor și înțelept, Epis- 
cupescu aproape că exclude din recomandările sale timpul re- 
zervat desfătării. Pentru el, timpul destinat odihnei este cel din 
ziua Domnului, dar și atunci trebuie raționalizat de înţelepciu- 
nea economiei. 

Ideile acestor teoreticieni ai desfătării sunt proprii veacului 
al XIX-lea. Despre ele vorbesc Michelle Perrot și Anne Martin- 
Fugier, care analizează „burghezia“ franceză, sau Leonore Davi- 
doff și Catherine Hall, care scriu despre clasa de mijloc din so- 
cietatea engleză. Au în vedere această literatură comună care 
circulă în Europa, produsă pentru a limpezi o „treaptă“ de mijloc, 
cum o numește Simeon Marcovici, atât de folositoare statului. 
Aproape toate ideile lui sunt inspirate din manualele de savoir- 
faire şi savoir-vivre care circulă în Europa acestor vremuri. Pe 
unele dintre ele le-am întâlnit și în bibliotecile românilor. De 
pildă, Manuel d'economie rurale et domestique circulă atât în 
varianta franceză, cât și în traducerea postelnicului Manolache 


1. I. Tăutu, op. cit., pp. 219-293. 

Drăghici. În acord cu acești vizionari ai „eticii burgheze“, cum 
este numită, Simeon Marcovici recompune timpul organizat în 
jurul sărbătorilor religioase, Crăciunul, Anul Nou, Paștele, săr- 
bători care aparțin familiei și se celebrează în spaţiul plin de 
căldură și de afecțiune al căminului, loc de refugiu după chinui- 
toarea șerpuire prin mizeria cotidiană. 


Odihna norodului 


Norodul are o idee destul de simplă despre timpulliber. De 
fapt, timpul liber este timpul odihnei, este timpul dedicat Dom- 
nului. Sărbătorile sunt multe, și am tot amintit de ele și de 
criticile atât de înverșunate aduse acestei sastiseli prelungite. 
Despre timpul dedicat sărbătorilor a scris foarte frumos și Sorin 
Mitu, arătând lupta dusă de puterea politică pentru delimitarea 
clară a timpului dedicat muncii, secularizat și despuiat de orice 
încărcătură religioasă?. Nu există ideea de vacanţă, cum nu 
există nici ideea de călătorie, așa cum nu există nici dorința 
de a pleca departe. Țăranul este limitat în deplasările sale. Doar 
mânat de nevoi se mai duce prin orașele apropiate, în căutarea 
unei slujbe temporare, sau mai departe, în capitală, când pre- 
zenţa sa e obligatorie la judecarea vreunei „fapte“. Altminteri, 
nu are de ce pleca. 

Timpul sacru al sărbătorilor se împarte între slujba de dimi- 
neață și șederea la cârciumă după-amiaza, între mersul la horă 
şi ora de mâncare. Nimic organizat, nimic gândit, totul lăsat 
la voia întâmplării. Sastiseală melancolică intrată în rutina ri- 
tualurilor... Dar, după prânz, după ce slujba s-a terminat și au 
tăcut clopotele, sastiseala intră în logica petrecerii. Bombănit 


1. Manuel d'économie rurale et domestique ou Recueil de plus de 700 
recettes ou Instructions excellentes pour économie rurale et domestique pour 
la santé et les agréments de la vie, traduit de anglais par M***, 2 édition, 
revue et corigâe, Paris, Alexis Eymery, 1823 și Manolache Drăghici, Icono- 
mia rurală şi dumestică, Albina, Iași, 1834. 

2. S. Mitu, op. cit., pp. 232—254. 

și admonestat fiindcă petrece la cârciumă, veselindu-se din plin 
în acordul viorilor, țăranul încearcă de fapt să uite de sine, 
abandonându-se în tovărășia celorlalți. Și apoi ce să facă acasă? 
Să bea de unul singur? Cu plozii plângând, cu femeia amintin- 
du-i cicălitor de una, de alta, cu animalele zbierând? Sastiseala 
ţăranului pare tristă și amărâtă. Amărâtă, dacă își petrece 
timpul de unul singur, tristă, dacă stă plictisit pe laviţă aștep- 
tând să se isprăvească zilele de sărbătoare. Poate evada lesne 
din plictiseala zilelor de sărbătoare. Petrece din dorinţa de a 
fugi de grijile cotidiene, de a uita de greutățile muncii. Țăra- 
nul nu are, după cum bine se poate observa, rafinamentul bo- 
ierului. Nu moare niciodată de urât, fiindcă nu are răgazul, nici 
motivul și nici mijloacele necesare. 

Mai sunt târgurile: târgul de Moși, târgul de Florii, târgul 
de Rusalii... Adunați în cete, țăranii pleacă cu noaptea-n cap 
la târg, unde au prilejul să caște gura, să vândă și să cumpere 
lucruri mărunte, să se distreze, să-și astâmpere curiozitatea. 
La târg văd pehlivani, urși, arătări, măscărici... De Paști, ursa- 
rii umblă prin sate și pe la târguri, cu urșii după ei, adunând 
copiii și norodul, speriind caii, stârnind zarvă multă. Acest tă- 
răboi este pe placul norodului, dar nu și pe placul puterii, care 
îl interzice. Timpul sărbătorii scapă de sub orice control. Petre- 
cerea degenerează într-un vârtej al descătușărilor: „se aruncă 
pusci și pistoale, noapte și zi“, se încing zaiafeturi și chiolha- 
nuri, cu lăutari, cu „mâncări și băuturi“. 

Fără bani, la București sau la Iași, săracul și sluga nu-și 
îngăduie decât plăceri mediocre: cafeneaua, cârciuma, jocul de 
cărți, promenada. Aici, găsesc voioșie, râs, chef, sociabilitate, 
plăcerea de a petrece. Are sluga „dreptul la lene“, termen atât 
de disputat și de discutat de marxism?! Există, pentru această 
categorie profesională, timp dedicat libertăţii de a nu face nimic? 
Lenea săracului este mult mai dificil de măsurat, fiindcă ea nu 
prea lasă urme. Țăranul nu iese la arat sau la semănat în zilele 


1. Julia Csergo, Extension et mutation du loisir citadin, Paris XIX: siècle — 
debut XX" siècle, în A. Corbin (ed.), op. cit., p. 128. 

de sărbătoare, dar slugile de prin casele boierești se bucură de 
același privilegiu? Boierul trebuie hrănit, spălat, curăţat, servit 
chiar și în zilele de sărbătoare. Slugile din curți și din odăi își 
continuă activitatea o bună parte din zi, cât durează petrecerea 
stăpânului; le rămâne prea puţin timp ca să caute spații sociale 
îndepărtate. Recurg la sociabilitatea din apropiere: vecinii, 
cârciuma, cafeneaua, ulița. Documentele atestă cât de meschin 
este timpul dedicat sărbătorii pentru biata slugă, captivă în 
odăi și în conace, câtă vreme stăpânii sunt la biserică. Atunci 
sluga se lasă toropită de somn, lenevind pe sofa în așteptarea 
poruncilor sau abandonându-se plăcerilor solitare. Când pleacă 
să petreacă, reproduce „timpul și riturile sociabilității rurale“, 
fără a se lăsa atrasă de diversitatea costisitoare a orașului. Mai 
ales dacă a plecat de acasă, din satul depărtat, cu gândul de 
a face economii, de a strânge bani de zestre, de casă sau doar 
de a supravieţui. 

În solitudinea conacului, cu stăpânii dedaţi în consumul he- 
donist, plictiseala poate lua diferite forme: savoarea unui pa- 
har de vin, deliciile unei dulceţi, aroma unei cafele, trândăveala 
în patul boierului, pe sofale și printre atlasuri și mătăsuri. Așa 
face Tache Merișescu, atunci când, ajuns copil de casă, păzitor 
de canari în iatacurile boierului Băleanu, se îmbată sorbind, 
cu îngâmfarea slugii care nu e văzută de nimeni, din rachiul 
boierului. Amuzant este ce i se întâmplă după aceea: într-un 
oraș bântuit de ciumă, sluga ameţită nu poate fi decât suspec- 
tată pe dată de contagiune (ANIC, mss. 1773, f. 26 ). Abia în 
1839, în cartea sa, Datoriile omului creştin, Simeon Marcovici 
îi atribuie „părintelui de familie“, orășeanului cetățean și mește- 
șugar, datoria de a se ocupa de timpul liber al slugilor. 


La moşi 


În sâmbăta Rusaliilor are loc pomenirea morţilor; obiceiul 
presupune împărțirea de oale sau doniţe cu lapte și blide cu 
mâncare pentru sufletele răposaţilor. Pregătirea sărbătoririi 


1. Ibidem, p. 132. 

Rusaliilor începe cu mult înainte: în toate orașele se fac târguri, 
unde ţăranii merg să cumpere de la negustori diferite lucruri. 
Iar în joia Rusaliilor, marele agă organizează la Obor un ospăț 
pentru pomenirea morților. Vodă binecuvântează masa și ia parte 
alături de mulțime la „pomană“. În 1838, de Rusalii, a fost rân- 
dul marelui agă Manolache Florescu să organizeze pomana, 
punând la Obor, unde se adunaseră cam „100 de mii de suflete“, 
o „gustare“. Cuvântul nu e tocmai potrivit cu descrierea care 
urmează, dar îi aparține redactorului de la Cantor de Avis: „Joi 
în 19 ale aceștii luni, domnul marele dvornic Manolache Flo- 
rescu a făcut o strălucită gătire, au întins un cort însoţit cu fe- 
lurimi de zaharicale, îngheţate, muzică militară și altele. Și a 
poftit pe Prea Înălțatul Nostru Prinţ și Domn Stăpânitor Alec- 
sandru Dimitrie Ghika vvd și toţi boierii. Această adunare a 
făcut pe mai bine de 100 de mii de rumâni a să bucura, văzând 
pe domnul stăpânitor că să bucură, văzând pe supușii țării a 
să veseli și a juca hore naționale“ (23 mai 1838). 

Astfel de „petreceri“ au loc mai tot anul. Fiecare sărbătoa- 
re este prilej de a se organiza bâlciuri, târguri, iarmaroace, unde 
oamenii se întâlnesc și fac și afaceri. Privilegiul de a organiza 
astfel de evenimente îl au boierii și negustorii, domnii și mitro- 
poliţii. Cunoscând teama oamenilor de a pleca departe de casă, 
așază târgurile și iarmaroacele cât mai aproape, să fie la înde- 
mâna populaţiei. Oamenii sunt poftiți să vândă, să cumpere, 
să se desfete, să consume. Organizatorul unui bâlci sau al unui 
târg capătă și privilegiul de a-și goli pivniţa, cămara sau oborul, 
vânzându-și cu prioritate vinul, rachiul, brânza, lâna, animalele 
etc. Mai multe stampe și litografii oferă detalii despre lumea 
care frecventează aceste petreceri: țărani frumos gătiţi, plecaţi 
la târg doar pentru a-și întâlni semenii, țărănci cu ii de borangic, 
curioase să vadă mărgelele și cerceii mărgelarilor, scoarțele în- 
tinse pe garduri. Curioșii au ce vedea: cârnaţi care sfârâie pe 
jar, putini cu brânză și putineie de unt, coșuri cu ouă roșii, turtă 
dulce, covrigi și plăcinte, purcei tolăniţi în noroi, porumbei, ca- 
pre obraznice, vaci care rumegă alene în așteptarea unui alt 

stăpân, fuioare de lână și ciorapi colorați, șorțuri și testemele, 
cocoși, găini, iepuri și blănițe de iepuri, bragă și salep, nuci și 
struguri, mături și oale... 

La târg se adună pehlivanii, măscăricii, ursarii, păpușarii, 
scripcarii, cobzarii, înveselind norodul venit să vadă, să asculte, 
să se bucure, să-și astâmpere curiozitatea. Păpușarii cutreieră 
târgurile și satele, jucând după cum li se cere, „cu perdea sau 
fără de perdea“, și deseori ajung și prin casele boierești. Tot 
prin târguri se ridică dulapuri, care înalță norodul până la cer, 
stârnind senzaţii și emoții puternice. Scrâncioburile sunt parte 
a distracției populare, nelipsind de la nici un bâlci, de la nici 
o sărbătoare. Tinerii au o mare plăcere să se hâţâie în aceste 
leagăne zburătoare, în timp ce un lăutar le cântă de zor. 

De mulțimea venită la târg sunt atrași șarlatanii, hoţii, ba- 
bele cu ghiocul, doftorii, moașele, panglicarii, chefiii; târgul este 
al tuturor, iar vodă trebuie să se asigure că șarlatanii și hoţii 
nu fac victime, „îmbogăţindu-se din paguba lor“. De pildă, pen- 
tru a ţine sub coritrol mulțimea venită la târgul cel mare ţinut 
de Drăgaică, în județul Buzău, care adună „tot alișverișul, nu 
numai din toată țara aceasta, ci din toate părţile vecine și din 
alte locuri mai depărtate“, vodă le cere ispravnicilor locului să 
trimită prin târg spătărei și zapcii care să ofere protecție și aju- 
tor. Norodul ar trebui să știe că la târg e pândit de primejdii: 
„niscaiva furtișaguri sau jafuri de niscai hoţi sau borfași sau 
întâmplări de gâlcevuri“, lucruri „ce se obicinuesc pe la bâlciuri“ 
(U/11, 370-372). Dintr-un raport al Agiei din București, din 12 
iunie 1831, aflăm cum borfașii și tâlharii se amestecă în norod, 
profitând de starea de euforie din târg, pentru a-i lăsa pe unii 
fără bani, fără haine sau fără animalele aduse la vânzare. Ar- 
ghir și Ioniță din Urziceni, judeţul Ialomiţa, ajung în București 
chiar de Târgul Moșilor, în mai 1831, se îmbată, ca să prindă 
curaj, și încearcă să fure caii pe care niște târgoveţi îi lăsaseră 
în grija cârciumarului cât timp se vânturau ei printre tarabe 
„să-și târguiască“. La judecată, Ioniță se apără zicând că, beat 
fiind, nu şi-a mai recunoscut calul și s-a agăţat de frâiele altor 

cai, că prea seamănă între ei toţi caii ăștia din lume. Sloboziţi 
după câteva zile, Arghir și Ioniţă devin o povară pentru oraș, um- 
blând fără căpătâi și dormind „pe sub găurile de supt Dealul Mi- 
tropoliei“. Cei doi hoţi sunt trimiși, sub pază, înapoi la Urziceni!. 


Obida sărbătorilor 


Pentru cei săraci și necăjiţi, sărbătorile nu opresc timpul 
în loc. Sărbătorile ar trebui să fie un timp al repausului, al 
bucuriei, al odihnei și al reflecției. Sunt însă și un timp al obidei 
şi al răzvrătirilor. Sărăcia e și mai evidentă, neputinţa e și mai 
mare, iar din cauza curajului pe care îl dă consumul de alcool se 
aud vociferări, se stârnesc revolte individuale, se nasc frustrări. 

De pildă, pe 24 aprilie 1831, într-o zi de vineri, pe la prânz, 
la câteva zile după Paști, întorcându-se de la București, „pe dru- 
mul Târgoviștei, dincoace de zalhanaua Papazoglu“, un țăran 
a zărit pe margine un mort. Ancheta va reconstitui cu minuţie 
ultimele clipe ale bietului om cu ajutorul informaţiilor culese 
de la Gheorghe grecul, cârciumar, hangiu și arendaș al zalha- 
nalei Papazoglu, așezată la întretăierea drumurilor ce duc spre 
București și Târgoviște, acolo unde se adună oamenii din Măică- 
nești, Vizurești, Ciocănești, Cornești și Chitila. „A doua zi, de 
Paști, fiind adunare, la dânsul, la cârciumă, mulțime de oameni, 
după la satele dinprejur, au venit și mortul, împreună cu un 
Barbu ot Măicănești, de este vătaf al dumnealor boierilor Cor- 
nești, de au băut la cârciumă“, povestește cârciumarul. Do- 
cumentul este deosebit de relevant pentru sociabilitatea de la 
cârciumă, unde se vorbește mult și unde se pot afla multe, fiind- 
că informațiile curg odată cu vinul. Fiind zi de Paști, așadar 
zi de sărbătoare, cârciuma e plină, așa cum aflăm și din alte 
documente. Clienţii, sosiți de prin diferite locuri, îi împărtășesc 
cârciumarului ce știu, ce au aflat, ce au auzit. Nou-venitul „ar 
fi un Radu hoţu de la Șanțuri, știindu-l toți de la Chitila i 
Mogoșoaia, căci le-au fost furat o vacă și l-au dat în judecata 


1. ANIC, Fond Dvornicia Dinlăuntru, ds. 353/1831. 

spătăriei“. Având deja un stigmat, Radu devine indezirabil şi 
e privit cu suspiciune de toți cei din jur. Așa că „în ziua de 
sfântul Gheorghie, joi“, când revine, „beat fiind“, se ia la harță 
cu niște ciobani ce-și duceau oile pe drum, se refugiază în curtea 
hanului și încearcă să vândă un topor ca să facă rost de bani 
pentru vin. Cârciuma e plină, iar cârciumarul nu are chef de 
scandal, așa că îl dă afară. Obosit, Radu se pitește sub gardurile 
hanului, ațipeşte și se trezește tot cu chef de harţă, amenințând 
pe toată lumea, lăudându-se cu faima lui de mare hoț. Bea, de 
două parale, rachiu, își îndeasă ciubucul cu tutun și iese, în- 
tovărășit de alți doi, să tâlhărească la drumul mare. Neșansa 
se ţine scai de Radu: „victimile“ tentativei de tâlhărie sunt 
Costache Cornescu, unul dintre cei mai buni și mai aprigi 
vânători din Valahia, și prietenul său, aga Manolache Florescu. 
Deznodământul este tragic: „au dat de l-au împușcat“. 

Silit de viaţă să iasă la drumul mare, Radu este cumva 
victima sărbătorilor. Tâlharul din el iese la suprafață pe măsură 
ce se scufundă în neagra sărăcie. Însurat în satul Sterianu din 
judeţul Ilfov, Radu este poslușnic pe moşia cluceresei Anica Deş- 
liu. Fraţii săi, Nicolae şi Stamate, au aceeași stare socială și 
economică, dar Radu se remarcă prin harță și prin beţie, provo- 
când „răutăţi“ sătenilor și vecinilor. Scos în față și certat, Radu 
nu se potolește, iar stăpâna moşiei ia o măsură cruntă: „i-au 
sfărâmat bordeiul și l-au izgonit de pe moșie ca pe un îndărătnic 
şi un răzvrătitor“. Mai bine de un an, Radu, sărac lipit, rătăcește 
în căutarea unui adăpost și a unui blid de mâncare. Cum nu i-a 
mers prea bine, în săptămâna de dinaintea Paștelui se întoarce 
la el în sat, la Măicănești, „cu nevasta după dânsul și cu traista 
de mălai la spinare“. Tot rătăcind, în fiecare zi ros şi mai mult 
de sărăcie, mizerie şi nesiguranţă, flămând și îngheţat, Radu 
își găsește sfârșitul în atmosfera de euforie a sărbătorilor. Spirit 
răzvrătit şi îndărătnic, îşi amărăște viaţa şi se lasă cuprins, 
încet-încet, de obidă. Durerea mocnită în suflet, fără nădejdea 
de îndreptare, îl înrăise, aruncându-l în braţele morţii chiar 


1. ANIC, Fond Vornicia Dinlăuntru, ds. 20/1831. 

într-o zi de sărbătoare. Poate acum se simt, mai mult ca nici- 
odată, mizeria, sărăcia, foametea. Când se aude muzica, când 
bucatele se așază pe masă, când chipurile se destind, săracul 
priveşte neputincios de pe prispa casei. Nu-i trebuie decât un 
dram de rachiu pentru a răbufni... 


La scaldă 


Scăldatul în râu este una dintre distracţiile din timpul veri- 
lor lungi și călduroase. Să privim femeile desenate de Amedeo 
Preziosi în a doua jumătate a secolului al XIX-lea. Scăldatul 
în Dâmboviţa pare o binecuvântare pentru oameni și animale. 
Femeile, pe jumătate goale, nu se sinchisesc nici de gâștele ce 
se plimbă agale pe luciul apei, nici de câinele ce le păzeşte și 
nici de sacagii care își umplu butoaiele cu apă. Dâmboviţa este 
a tuturor... Pentru copii este o adevărată desfătare. În fiecare 
vară merg la scăldat. Teodor Vârnav povestește cu câtă bucurie 
merg copiii la scăldat, călcând poruncile adulţilor, care nu întâr- 
zie să-i pedepsească: „odată, Ciurea, după ce au auzit că m-am 
scăldat într-un iaz, și era să mă înec, din pricină că nu știam 
a înota, m-au bătut cu biciul și m-au legat cu un lănțug de picior 
la stâlpul cerdacului“!. Fiindcă și alţii se aventurează în aceste 
ape, uneori repezi și tulburi, fără să știe să înoate, pitacele dom- 
nești interzic scăldătoarea în apele publice: „dumneata vel spă- 
tar i dumneata vel aga, primind dumneavoastră pitacul domniei 
mele, să aveți a da în știre la obşte, că de astăzi înainte, nimeni, 
ori din bărbaţi, ori din copii, ori din fete, ori din femei să nu 
cuteze a se scălda în apa Dâmboviţei, că se va pedepsi. Dându-se 
şi osebită poruncă zapciilor dumneavoastră, ca să ieie aminte. 
Şi pe care va prinde după aceasta, scăldându-se în urmă, să 
se aducă la dumneavoastră ca să se certe cu bătaie“ (1784, mai 
20) (U/1, 510-511). 

În Poliţia sanitară, doctorul Anastasie Fătu cere amendarea 
celor care se aruncă în apele învolburate ale râurilor, unde nu 


1. T. Vârnav, op. cit., p. 24. 

trebuie și când nu trebuie, cu sume care merg de la 20 până 
la 200 de lei. 

Pe malul apelor, copiii se îmbrâncesc, se amuză, se încaieră. 
Uneori, joaca sfârșește prost. Pe 14 iulie 1801, câţiva copii din 
mahalaua Apostol se întâlnesc pe malul Dâmboviţei, se hârjo- 
nesc, se îmbrâncesc și se aruncă unul pe altul în apă. Ioniţă, 
mai mare și mai neastâmpărat, îl prinde pe Dinu și-i „dă brânci 
în apele cele mai adânci“. Peste câteva zile se întâlnesc „pre drum 
în mahalaua Sfânta Vineri“. Ațâțați de ceilalți copii, Ioniță și 
Dinu se iau la bătaie, trântindu-se și păruindu-se. Ioniță smulge 
cuțitul de la brâul rivalului și, după ce lovește de mai multe ori, 
îl aruncă și fuge... (U/11, 137). 


Râsul norodului 


„Râde om de om 
Și dracu” de toţi.“ 
Anton Pann 


Ne-am întrebat adesea dacă, bântuiți de foamete și de cala- 
mitățile naturale, pândiţi de moarte și de boli, oamenii acestor 
timpuri au poftă de râs. Râsul apare în documente, doar că e 
prezentat cu sensuri atât de normative, încât nu pare a fi un 
râs din toată inima, sursă a plăcerii, care desfată și veselește. 
Când sugerează o istorie a râsului, ca studiu fundamental pen- 
tru cunoașterea individului, Jacques Le Goff propune două di- 
recţii de analiză, având surse și metode diferite: manifestările 
râsului și atitudinile față de râs, enunțate, cât mai academic, 
în sintagma „teoria și practica râsului“!. Bineînţeles că o astfel 
de temă nu poate fi rezumată în două pagini; complexitatea ei 
îndeamnă la o reflecţie de lungă durată. Aici doar o vom anunța, 
cu speranţa că îi va stârni cuiva interesul. „Să nu se facă de 


1. Jacques Le Goff, „Rire au Moyen Age“, Les Cahiers du Centre de 
Recherches Historiques [online], 3 | 1989, disponibil de pe 13 aprilie 2009, 
consultat pe 18 iunie 2014. URL: http://cerh.revues.org/2918; DOI: 
10.4000/ cerh.2918. 

rizil“, sună îndemnul folosit de mai toată lumea. Rizil, întâlnit 
şi sub forma „rizilic“, vine din turcesul rezelile. Teama de râsul 
public este destul de evidentă. Acest râs public reglementează și 
controlează comportamentele. Râsul public se metamorfozează 
în râs ordonator, râs defăimător, râs ironic, râs tăios, râs malițios. 

Biserica oprește și interzice râsul, fără a insista prea mult 
asupra formei, condamnând orice joc public care stârnește ve- 
selia. De pildă, glava 104 din Îndreptarea legii îi condamnă pe 
clericii care se amuză jucând „coinacele“, „hârjeţele“ sau „ţintele“ 
și îi ameninţă cu caterisirea (p. 130). Dar această interdicție 
se leagă și de pierderea timpului cu jocurile de noroc, care, în 
iureșul destrăbălării, duc la pierderea sufletului. Mult mai atent 
la râs este mitropolitul Antim Ivireanul, care scrie: „și de glume 
să te ferești, să nu faci pre oameni să râză, că acestea nu sunt 
creștinești, ci cu dreptate și cu curăţenie și cu smerenie să-ţi 
petreci viața“. Orice preot ar trebui să-i adreseze acest îndemn 
creștinului venit la spovedanie, recomandându-i modestia și 
atitudinea umilă. În predicile sale, mitropolitul revine asupra 
veseliei, asupra râsului care ameninţă binecuvântata pocăință 
de fiecare zi a creștinului. „Noi vorbim și râdem și facem cu 
ochiul, unul altuia, mai rău decât pe la cârciume“, tună mitro- 
politul în predica sa din Duminica Vameșului!. Râsul, râsul acela 
voios și sănătos din vremurile bune, râsul inocent al copilăriei, 
râsul malițios al adolescenţei, nu este iertat. Este râsul păcăto- 
sului, căci voioșia nu este o stare pe placul divinității. Prima 
vamă pe care creștinul trebuie să o treacă, în căutarea Paradi- 
sului, este vama „Vorbirii în deșert“, unde creștinului i se amin- 
tesc toate acele „vorbe fără de treabă și fără de socoteală, mas- 
carale și vorbe de rușine“, toate acele hohote care „nu sunt 
plăcute lui Dumnezeu“. Rizilul se găsește în vama a treia, „a 
osândirii și a clevetirii“, când sufletul trebuie să dea socoteală 
de defăimarea, hulirea, batjocorirea și amuzamentul la care s-a 
dedat pe seama altora. „Cât de mare rău este ca pre cineva a 
cleveti, a osândi, a necisti, a huli, a batjocori și a râde de păcatele 


L Antim Ivireanul, op. cit., pp. 24, 208. 

altuia“, se scrie într-una dintre copiile făcute după Vămile 
Văzduhului. Vămile Văzduhului, care se referă la importantele 
trepte pe care sufletul trebuie să le urce spre porţile cerului, sunt 
copiate și recopiate alături de vieți de sfinţi și alte scrieri reli- 
gioase, cum este, de pildă, acest manuscris din 1817 din care 
am citat (BAR, Fond Manuscrise, mss. 1817, f. 28v). 

În sat sau la oraș, prin târguri și prin iarmaroace, norodul 
se amuză privind la cei care oferă spectacol. Gesturile și privirile 
compun scenetele pline de haz, transgresând cuvintele diferi- 
telor graiuri. Amestecul limbilor devine parte integrantă a sce- 
netelor în care perdelele se „scriu“ pe loc și în funcţie de public: 
râd și cei care vorbesc turcește, grecește, românește, sârbește, 
bulgărește, rusește, mai apoi în idiș, franceză, germană, italiană, 
maghiară. Păpușarii mânuiesc cu dibăcie, astfel încât să stâr- 
nească râsul mulțimii, și păpușile de lemn, și limbajul, și trivia- 
lităţile, și muzica, și gesturile. De altminteri, trupa de păpușari 
întreabă, înainte de a începe jocul, cum să fie, „cu perdea sau 
fără perdea“. Cuvântul turcesc perdea denumește actul unei 
piese de teatru, dar și cortina în spatele căreia se joacă, sau 
nu, trivialitatea. Norodul este mare doritor de astfel de jocuri 
păpușărești regăsite prin târguri, bâlciuri și iarmaroace. Spiri- 
tului civilizator al veacului al XIX-lea nu-i sunt pe plac tocmai 
din cauza imoralităţii lor, iar o circulară din 25 noiembrie 1864 
le și interzice: „datinile naționale nu constau în giocuri nemorale, 
scandaloase și necalificabile, care se comit prin cântări și acțiuni 
de către păpușari prin casele particularilor și pe străzile publice, 
încât părinţii cu copii, fiice, tinerime și orice individ înroșește 
la auzul lor“. Sub pretextul obscenităţii limbajului și a gesturilor, 
fusese interzis, cu cinci zile mai înainte, și jocul Irozilor, obicei 
de Anul Noui. 

Păpușarii merg și pe la casele boierești. Aceste perdele tur- 
cești, jucate la lumina lumânării, sunt foarte gustate de boie- 
rime. Preluate pe filieră turcească, astfel de distracții amuză 


1. Teodor Burada, Istoria teatrului în Moldova, vol. I, lași, 1915, pp. 
26, 40. 

tocmai prin trivialitatea excesivă. Caraghiozul, bufonul căruia 
îi este permis orice, este adus să facă caraghiozlâcuri şi mucali- 
tlâc pentru a-i amuza pe boierii așezați la siestă. Mucalitul de 
astăzi nu este decât un caraghioz obraznic din trecut. Alaiurile 
domnești sunt însoţite de soitari, care îi oferă norodului specta- 
colul râsului. Înaintând pe străzi, în deschiderea alaiurilor, 
soitarii, îmbrăcaţi în costume colorate, fac acrobaţii și caraghios- 
lâcuri, atrăgând priviri, stârnind zâmbete și râsete și aducând 
voie bună. 

Mai sunt și „anecdoturile“, cum le numește Teodor Vârnav 
în memoriile sale, ca și Manolache Drăghici, în Istoria Moldovei. 
Boierii, țăranii, negustorii, ţiganii, cu toţii ascultă și spun po- 
vești hazlii, fie stârnindu-le râsul de care au nevoie pentru o 
bună digestie, fie aducându-le măcar o stare de voioșie. Chiar 
ei, cei iubitori de „anecdoturi“, sunt și personaje principale în 
aceste povestiri, după cum zice și Anton Pann: „Râde om de 
om / Și dracu! de toți“. Deseori, „anecdoturile“ depășesc grani- 
ţele bunei-cuviinţe, trasformându-se în acte de defăimare în 
toată regula, care tulbură, din cauza rizilului, ordinea din co- 
munitate. 


CAPITOLUL VI 
Grijile trupului și maladiile spiritului 


În 1800, bolile sunt diferite, problemele sunt însă aceleași, 
ca și astăzi. Ciuma, holera, sifilisul, variola, vărsatul, frigurile, 
bolile copilăriei sperie adesea norodul, iar leacurile băbești și, 
mai ales, atitudinea lipsită de fermitate a statului îl îngrozesc 
pe doctorul Constantin Caracaș, medic al capitalei în perioada 
1800-1828. Observațiile sale sunt numeroase, iar unele mai 
actuale decât am vrea să credem. lată numai câteva dintre ele. 
Țăranii sunt ignoranţi, plini de prejudecăți și cred cu încăpățâ- 
nare în puterile miraculoase ale „sfintei naturi“; când natura 
nu-i poate salva, aleargă la vraci şi la babe și se îndoapă, cu mic, 
cu mare, femei, bărbaţi și copii, cu leacuri, își fac descântece, 
merg la slujbe și fac mătănii. Își târăsc bolnavii în frigul iernii 
sau în zăpușeala verii prin biserici sau pe la mănăstiri, pe la 
vrăjitori și vrăjitoare, înghit cu credulitate „argint viu“, reme- 
diul universal, chiar dacă rămân fără dinţi și cu trupurile bete- 
jite. Orășenii sunt leneși și se complac să trăiască în mizeria 
unui oraș cotropit de miasme și pe ulițele căruia viermuiesc o 
mulțime de prostituate ce propagă cu repeziciune sifilisul. Dacă 
boierii se lasă vaccinaţi împotriva variolei, sătenii se arată des- 
tul de reticenţi, „indiferența guvernului“ contribuind în mare 
parte la impopularitatea unei astfel de măsuri. Când apare o 
epidemie, „undeva în ţară“, puterea trimite un doctor „ca să 
studieze boala și să raporteze“, dar o face doar „pentru ochii 
lumei“, pe urmă nu prea se obosește să și pună în aplicare reco- 
mandările primite, ba mai mult, „se rânduiesc îngrijitori, oa- 
meni ignoranţi, cari n-au idee de boalele miasmatice, nici de 
mijloacele cu cari s-ar putea stinge sau împiedica răspândirea 


GRIJILE TRUPULUI ȘI MALADIILE SPIRITULUI 387 


și progresele lor. Și mai rău decât toate este că acești îngrijitori 
caută să se folosească din aceste nenorocite împrejurări, în loc 
să întâmpine răul“. Spitalele nu au niciodată suficiente paturi, 
dar nici destule fonduri pentru a se îngriji de toţi bolnavii, astfel 
încât mai toate se găsesc într-o „stare mizerabilă“, stând la mila 
boierilor bogați și cerșind bunăvoința capricioșilor domni. 

Ciuma, holera, frigurile, sifilisul iau mai totdeauna pe nepre- 
gătite un guvern ce nu știe nici să adopte „măsuri înțelepte“ 
și rapide, nici „să curme întinderea acestor contagiuni vătămă- 
toare“. Cum ar trebui să se comporte un stat grijuliu cu sănă- 
tatea supușilor săi ne spune tot Constantin Caracaș: „Treaba 
guvernului ar fi, în adevăr, să îngrijească cu patriotism de sănă- 
tatea corporală a locuitorilor și să susțină mijloacele prin cari 
acest popor poate să se apere de cauzele pieirei fizice și morale, 
cari se revarsă asupra omenirei și să găsească mijloacele ce pot 
să contribue la creșterea și îmbunătățirea poporului, cu aceeași 
severitate care se observă în ţările civilizate ale popoarelor lu- 
minate. Căci dovedit este că existenţa și puterea țărei numai 
atunci se întărește, când mulțimea poporului este în raport cu 
întinderea teritoriului; și acesta numai atunci crește, când solici- 
tudinea domnitorului, peste toate răspândită, pretutindeni răs- 
pândește darurile sale. Dar când guvernul este precar, neputin- 
cios și ușor de răsturnat și, în puţinul timp cât există, nu se 
ocupă decât de propriul folos, atunci dispare orice speranţă de 
îndreptare și îmbunătăţire“ (p. 140). 


„Cu patima în trup“ 


Patimile trupului sunt parte a vieţii cotidiene. Orbii și șchio- 
pii, nebunii și epilepticii!, bolnavii de sifilis sau de sculament 
(blenoragie), de gută sau de oftică, de lingoare sau de vărsat- 
de-vânt se găsesc în palate și conace, în bordeie și odăi, în spitale 
și mănăstiri, pe poduri și pe scările bisericilor. Conștientă că 


1. Despre epilepsie se vorbește foarte des în epocă, fiind numită „boala 
loviturii“ sau „boala copiilor“. 

nu are mijloacele de a susţine o „politică socială“, puterea în- 
cearcă, ori de câte ori este posibil, să responsabilizeze familiile. 
Discursul său este însă construit astfel încât să facă faţă diferen- 
telor de statut, împotrivirilor sau nemulțumirilor. Familia este 
înainte de toate o celulă economică în care fiecare membru are 
atribuţii bine stabilite, astfel încât să asigure supraviețuirea 
menajului. Procrearea și „astâmpărarea pohtei cea trupește“, 
cum spunea Antim Ivireanul, constituie un alt scop important. 
Amintesc toate acestea pentru a sesiza maniera de conturare 
a discursului puterii ecleziastice când aceste atribuţii nu pot 
fi asigurate din cauza unei anumite maladii. După pravilă, În- 
dreptarea legii (1652), doar gubăvia (lepra) implică și separarea 
cuplului. Epilepsia poate constitui motiv de divorţ numai dacă 
intervine după momentul căsătoriei. Totuși, în documente se 
observă conturarea a mai multe discursuri care au un element 
comun: necesitatea perpetuării unei familii sănătoase din punct 
de vedere social și economic, capabilă să adăpostească, la un 
moment dat, un bolnav. 

Boala implică și incapaciatea asumării birului, or, în această 
privinţă, puterea este destul de sensibilă. Ajuns bolnav și nevol- 
nic, supusul nu-și mai poate asuma grija casei și obligativitatea 
dajdiei. Zamfir se plânge că „este slab, bătrân, neputincios, tre- 
cut în vârstă și orb de ochi, bolnav de un an“ și cere scutirea 
de plata dajdiei către Vistierie, dajdie pe care o plătise 60 de 
ani la rând. Acum nu mai poate nici măcar „a-și agonisi hrana 
vieţii“. Copii de ajutor nu are; un fiu ce-l mai ajuta la plata dă- 
rilor s-a stins de mult și a rămas doar el, „încărcat și cu dajdia 
aceluia“ (19 decembrie 1793). 

Costandin, tot din București, pătimește de multă vreme de 
podagră și „nu poate ieși din casă afară“. Având pe cap și trei 
fete „în vârstă“, Costandin abia își duce zilele. Mahalagiii, toţi, 
se alătură jelaniei și adeveresc că „se află foarte scăpătat și bol- 
nav, încât din patima boalei i-au căzut și un picior de nu mai 
este harnic a-și scoate hrana vieţii“ (20 decembrie 1793). Domnul 
nu poate decât să-și reverse mila asupra supușilor ce decenii 
la rând și-au plătit conştiincios dajdia (U/5, 157-158). 

„Câţi orbi şi şchiopi, la Sfântul Pantelimon“ 


Înainte de apariția oricărei forme de asistență profesionali- 
zată, bisericile și mănăstirile posesoare de icoane şi moaște sunt 
locurile în care se poate tămădui orice. Grija pentru biserica 
Madona Dudu din Craiova de care dă dovadă Ioan Băluţă se re- 
flectă în numeroasele procese pe care le are cu diverșii epitropi. 
Evlavios, negustorul Băluță se ocupă de lăcașul ce ascunde între 
zidurile sale o icoană făcătoare de minuni. Îngrijeşte de chiliile 
ridicate în curtea bisericii pentru a-i primi pe bolnavii veniți să 
se tămăduiască și îi cere lui vodă zidirea altora, dat fiind numărul 
mare de smintiți ce-și pun nădejdile în minunile icoanei!. 

Proverbul din subtitlul acestui subcapitol, care datează de 
la începutul secolului al XIX-lea, surprinde tocmai procesul de 
„instituţionalizare“ a unei categorii de suferinzi aflați într-o anu- 
mită stare de precaritate. Aici este vorba de orbi și de șchiopi, 
dar spectrul celor năpăstuiţi este mult mai larg și cuprinde 
calici, vagabonzi, betegi, nebuni, cerșetori, sifilitici, adică pe toți 
cei care, umblând zi de zi pe ulițele mahalalelor, pun în pericol 
ordinea publică. Acest proces de „instituționalizare“ are loc deo- 
camdată doar în mediul urban, și chiar dacă pitacele domnești 
sau anaforalele ecleziastice sunt justificate de motive de natură 
filantropică, ajutorarea sau închiderea în spitale, în aziluri sau 
în mănăstiri a năpăstuiților sunt măsuri întreprinse mai degra- 
bă din nevoia de a păstra ordinea în oraș, de a reduce numărul 
frecventelor bătăi în rândul cerșetorilor (ce adesea tulbură liniș- 
tea slujbelor religioase, după cum spune un pitac domnesc), de 
a preveni răspândirea ciumei sau a sifilisului. Reluarea perio- 
dică a pitacelor domnești arată că acest proces este departe de 
a fi eficace, poate și din cauză că toate „instituţiile“ destinate să-i 
adăpostească pe cei în nevoie s-au aflat mai totdeauna în stare 
jalnică, iar unii dintre bolnavi ajung acolo „doar pentru a muri“, 
cum arată medicul capitalei Constantin Caracaș, îngrijorat de 
filantropia superficială a românilor, care fondează aziluri sau 
spitale, dar uită că acestea ar trebui să rămână funcționale. 


1. Gh. Lazăr, op. cit., p. 175. 

„Câţi nebuni, la Sărindar“ 


Iordache Golescu pune acest proverb în cartea sa de pilde 
şi îl explică astfel: „arată unde trebuie să să trimiţă cei nebuni, 
pentru că, din vechime, pă nebuni, la această biserică îi trimitea 
dă le citea“. Mai mult decât orice altă boală, nebunia este legată 
de divinitate și de mânia dumnezeiască abătută asupra unei 
persoane care plătește astfel pentru păcatele și greșelile sale 
sau ale tuturor celor din neamul său. În aceste condiţii, nebu- 
nul, smintitul, ipohondrul nu-și pot afla leac și mântuire decât 
într-un lăcaș sfânt. Reţetele leacurilor, atât de numeroase, trans- 
mise de la o generaţie la alta, nu se încumetă să trateze nebunia, 
tocmai datorită caracterului sacru al bolii. Nu știm cât de mult 
este folosit afionul pentru calmarea bolnavilor, nici dacă mătră- 
guna se întrebuințează în astfel de cazuri. Putem extrapola 
concluziile pe care le trage Andrei Oișteanu intepretând date 
de la sfârșitul secolului al XIX-lea, interpretând, de data aceasta, 
date din secolul al XVIII-lea!, și putem presupune că suferinzii 
de boli mintale erau ajutaţi să treacă de episoadele de criză 
ale maladiilor lor cu ajutorul narcoticelor. La sfârșitul secolului 
al XVIII-lea și la începutul secolului al XIX-lea, când medicina, 
ca știință, nu face încă parte dintre obișnuinţele cotidiene, pen- 
tru mulți, nebunia nu pare a fi o maladie în sensul medical al 
cuvântului, ci doar un blestem. De aceea e puţin probabil ca 
toți cei atinși de o oarecare formă de sminteală să se repeadă 
la afion, sucul extras din florile de mac. Mai degrabă se îndreap- 
tă către salvarea universală: biserica. 

În reţetele care se găsesc prin miscelanee, afionul apare ca 
remediu a multe alte dureri, fără însă a se preciza că poate fi 
util în tratarea vreunei forme de nebunie. Macul este însă cu- 
noscut pentru proprietăţile sale în combaterea insomniilor: „vei 
lua floare roșie de mac să le moi în apă sau vin, apoi să bei“. 
Nebunul este lăsat pe mâna preotului. Iată un leac pentru „cel 


1. Andrei Oișteanu, Narcotice în cultura română. Istorie, religie şi lite- 
ratură, ed. cit., pp. 160-161. 
2. BAR, Fond Manuscrise, mss. 2980, f. 9. 

ce înnebunește“: „să dai preotului să slujească o liturghie și să 
scoată părticică pe numele acelui nebun și să-l pomenească la 
sfânta liturghie. Și după ce va ieși preotul de la sfânta liturghie, 
preotul să de acelui nebun o picătură de mir de cel sfânt să-l 
înghiță, apoi să-i dea cap de rândunea și inima să le arză în foc, 
să-i dei cu aghiasmă mare să bei acel nebun, în scăld[ăt]oare 
trei picături apă tare“. 

Nici tratatul doctorului Constantin Caracaș (medic al capi- 
talei între 1800 și 1828), nici tratatele doctorului Ștefan Episcu- 
pescu (medic între 1805 și 1849) nu fac vreo aluzie la statutul 
celor „lipsiți de minte“. Care este atunci statutul lor? Cum ră- 
tăcesc cei smintiţi printre cei întregi la minte? Cum sunt văzuţi 
de comunitate? O definiţie a nebuniei nu prea există. În Istoria 
ieroglifică, Dimitrie Cantemir face o primă distincție între „me- 
lanholie“ („boala de voia rea, pătimirea întristării, fiierea nea- 
gră“), „nebunie“ („bezna necunoștinţei“) și „ypohondrie“ („boala 
care smintește fantazia, slăbiciunea părților trupului carile sînt 
prin pregiur inimii“). Legiuirea Caragea (1818) spune: „fără 
minte numim pe cei într-adevăr nebuni sau lipsiţi de minte și 
zmintiți“3; așadar, o definiție destul de ambiguă și de cuprinză- 
toare. Codul Calimach (1817) distinge între cei „întru desăvâr- 
șită nebunie“, cei „smintiţi la minte“, cei „zăluzi“, cei „lipsiți de 
întrebuințarea minţii“ și cei „neputincioşi de a prividea isprăvile 
faptelor lor“. Alături de alte categorii de persoane cărora li se 
stabilește un statut juridic, aceste persoane „neputincioase“ se 
află sub „protecţia“ legii, fiind apărate de consecinţele ei, dar 
în același timp sunt excluse (sau puse sub tutelă) de la exerci- 
tarea unor drepturi. De pildă, în Codul Calimach, „cei cu totul 
nebuni, cei fără minte, cei zăluzi și îndeobștie acei smintiţi la 


1. Ibidem, f. 10. 

2. Dimitrie Cantemir, Istoria ieroglifică, Litera Internaţional, Chișinău, 
pp. 20, 26, 260. 

3. Legiuirea Caragea, Editura Academiei Române, București, 1957, p. 17. 

4. Codul Calimach, Editura Academiei Române, București, 1958, pp. 
75-76, 91. 


392 PATIMĂ ȘI DESFĂTARE 


minte și nevârsnici nu pot să facă alcătuirea căsătoriei“ (pp. 75-76, 
91). Dar, în afară de reglementarea din punct de vedere juridic 
a nebuniei, nu există o dezbatere pe această temă, ceea ce lasă 
loc speculațiilor. 

Judecătorii, îmbinând prevederile legislative cu experiențele 
cotidiene, vor ști să opereze diferențele dintre „ipohondri“, „iste- 
rici“, îndrăciţi“, „turbați“, „smintiţi de minte“ și „lipsiți de minte“. 
În categoria celor „lipsiţi de minte“, adică a celor incapabili să 
judece și să-și poarte singuri de grijă, se află și tânărul însurăţel 
Mihalache. În 1803, Manda se plânge că soţul ei, Mihalache 
Bărbătescu, este „neîntreg la măsurile minţii și nevrednic a-și 
cumpăni trebuința și păsul“, motiv pentru care averea se tot 
împuţinează,; nu cere decât dreptul de a prelua administrarea 
acestei averi pentru a evita ruina, dar vodă, constatând „neajun- 
gerea de minte“ a tânărului, îi impune epitropia unchilor!. 

Nu același lucru se întâmplă cu smintitul periculos, al cărui 
loc nu mai poate fi în sânul familiei sau în mijlocul comunităţii, 
din cauză că manifestările lui perturbă liniștea și chiar viața 
supușilor. În timpul unor crize de epilepsie, Miţa „s-au deșteptat 
în fandasii“ că ar avea darul vindecării. Umblă așadar din sat 
în sat și adună bolnavii disperaţi, „înșelându-i cu multe basne“; 
asta până când, într-o criză de nebunie, își ucide propriul copil 
şi, de teamă, îl aruncă într-o fântână (1795). Altă „nebună“ um- 
blă despuiată pe ulițele târgului, stârnind hilaritate, dar și în- 
grijorare. Orice încercare de a i se acoperi goliciunea dă greș, 
căci „ea în nebunie rumpe hainele“ (1823). Ion „pune foc“ (1796) 
caselor de prin mahalalele Bucureștilor; în 1795, Ion Pricea, 
cunoscut ca „smintit de minte“, își ucide tatăl, pur și simplu 
într-un acces de nebunie. Locul acestor „zăticniți“ este în spatele 


1. Ștefan Grecianu, Genealogiile documentate ale familiilor boierești, 
București, 1911, II, pp. 92-94. 

2. Ligia Livadă-Cadeschi și Laurenţiu Vlad, Departamentul de creme- 
nalion. Din activitatea unei instanțe penale muntene (1794-1795), Nemira, 
București, 2002, pp. 53—54, 24 ianuarie 1795. 

zidurilor, sub strictă supraveghere și pază, consideră vodă, justi- 
ficând trimiterea lor la mănăstirile Țigănești, Căldărușani, Râșca 
sau Snagov cu pericolul public pe care îl reprezintă și propunând 
recuperarea lor printr-un tratament spiritual. 

Izolarea și citirea din Sfintele Scripturi sunt remedii gene- 
rale și des folosite în atenuarea simptomelor smintelii. Cum 
boala vine de la Dumnezeu, tot de la Dumnezeu se așteaptă 
mântuirea. Astfel că „spitalele-închisoare“ apar cu precădere 
în locurile în care se știe că s-ar afla icoane făcătoare de minuni 
şi moaște: la mănăstirea Golia sau la mănăstirea Neamţ, la 
Sfânta Vineri sau la Sărindar, la Curtea de Argeș sau la Căldă- 
rușani. La biserica Sfânta Vineri din București se află icoana 
Cuvioasei Paraschiva, cunoscută că vindecă bolile mintale. Aflu- 
xul de bolnavi îl determină pe banul Constantin Năsturel (1765) 
să ridice mai multe chilii în jurul bisericii pentru adăpostirea 
sărmanilor și să le acorde, ca danie, pâine cu care să se hră- 
nească. Nebunii furioși sunt trimiși la mănăstirea Sărindar, 
unde se află icoana Maicii Domnului, socotită „izvor de tămă- 
duire a tuturor ce aleargă cu evlavie și cu credinţă, draci gonind, 
orbii, slăbănogii și tot felul de boale și neputinţe tămăduind“. 
Programul de recuperare al mănăstirii Sărindar, și presupu- 
nem că și al celorlalte mănăstiri, prevede pază strictă pentru 
smintiţii periculoși, obligativitatea participării la slujbe și citirea 
de rugăciuni „pentru îndreptarea minţii“. lată cum, în 1827, 
trebuie să i se „îndrepte“ mintea lui Dumitrache, „smintit de 
minte, ce încongioară prin politie [oraș]“, care poate oricând să 
pună foc caselor din mahalale: „să orânduiești numaidecât a-l 
pune la odaia din mănăstire, care din vechime era orânduită 
şi se ţinea într-însa nebuni, și să-i orânduiești și paznic, a purta 
de grijă de dânsul și a-l duce la sfânta biserică în toate zilele, 
dimineaţa și seara, precum așa se obișnuia și mai înainte“. Pu- 
nerea în aplicare a acestei porunci îi revine egumenului de la 
Sărindar, în timp ce sarcina „culegerii“ acestor „zăticniți de min- 
te“ de pe ulițele mahalalor este treaba marelui spătar. 

Mănăstirea de la Gherghița devine atât de cunoscută pentru 
primirea și vindecarea „lipsiţilor de minte“, încât numele i se 
preschimbă în Malamuci sau Balamuci. Numele vine, potrivit 
doctorului Pompei Samarian, de la verbul slav „balamuţi“, care 
ar avea sensul de a „vorbi ce nu trebuie“, a vorbi aiurea!. La 
începutul secolului al XIX-lea, locul nebunilor rămâne închisoa- 
rea-azil, mănăstirile Mărgineni și Mărcuța „specializându-se“ 
în îndeplinirea acestei funcţii. Prin 1840, doctorul Ștefan Episcu- 
pescu notează în însemnările sale cum unul dintre cumnaţii 
săi, cupid și desfrânat, sfârșește la Mărcuța?. 

Necunoașterea acestei boli și ușurința cu care poate fi atri- 
buită duc deseori la mari abuzuri, mai ales în interiorul familii- 
lor. Dorind să intre în posesia moștenirii înainte de termen, unii 
soți și unele soții, unii copii și unii nepoți înscenează nebunia 
deținătorului de drept al averii. În testamente, declaraţia „și 
fiind cu minţile întregi“ e un loc comun necesar și legitim, util 
în validarea documentului. Nebunia este și un mijloc lesnicios 
de a scăpa de cei care, într-un fel sau altul, supără puterea po- 
litică. În 1805, Constantin Ipsilanti recomandă trimiterea la 
Sărindar a unui oarecare pentru a i se citi „sfintele biserici 
rugăciuni“, necesare „îndreptării minții lui“, atins chipurile de 
nebunie (U/8, 564, U/10,, 1050, U/13, 294). 

„Nu e botezat cu toată apa“, notează Iordache Golescu, ex- 
plicând: „să zice când la botez nu l-a muiat cu totul în apă, în- 
semnând că-i lipsește din minţi, adică nu e cu minţile întregi“. 
Un astfel de „smintit“, nebotezat probabil cu toată apa, dar sim- 
patic și inofensiv, generos și devotat, e Manea nebunul, care, 
pe vremea banului Ghica, colindă mahalalele Bucureștiului, stri- 
gând, fără să supere pe nimeni: „Toți boierii să moară, mă! 
Numai Manea să rămâie, mă!“ Povestea lui ne este transmisă 
de scriitorul și omul politic Ion Ghica. 


1. Pentru organizarea spitalelor și a ospiciilor, vezi P. Gh. Samarian, 
op. cit., III, pp. 60-67. 
2. BAR, Fond Manuscrise, mss. 5225, f. 7”. 

Rugăciunile, moaștele, prapurii, slujbele lucrează în folosul 
norodului, care așteaptă și invocă soluții miraculoase. Nu este 
altfel nici în altă parte, nici nu poate fi altfel într-o epocă în 
care progresul nu-și făcuse mai deloc simțită prezenţa și cu atât 
mai puţin efectele sale benefice. La urma urmei, ce este acela 
progres? În nici un caz ceea ce ne imaginăm noi astăzi. De la 
epidemii la lăcuste, de la secetă la potop, toate își află mângâ- 
ierea în ajutorul divin. Vodă Moruzi încearcă, în 1793, să com- 
bată seceta și epidemia ce lovise vitele cu rugăciuni rostite în 
toată țara, că doar se va îmblânzi Dumnezeu și va aduce ploaie 
şi „va feri pe oameni și pe vitele lor de boale“ (U/5, 476). Vodă 
Constantin Hangerli face apel la moaște în primăvara lui 1798, 
când lăcustele încep să amenințe recolta. Ispravnicului de la 
Focșani i se cere să ia moaștele sfântului Mihail, și împreună 
cu arhiereul locului, să meargă cu ele „pe la locurile ce vor fi 
lăcustele îngropate ca să se facă osfeștanii și rugăciuni pentru 
izbăvire de acest rău“ (U/7, 405). 

Moaştele întrec de multe ori doftoriile în privința proprietă- 
ților curative. Deseori susținute și recomandate de medici, sunt 
promovate și de putere. Pe 28 aprilie 1808, anul în care județul 
Teleorman este afectat grav de scorbut, doctorul Panaiotache 
este trimis să rezolve problema cu „doctoriile cele trebuincioase“, 
dar și cu moaștele sfântului Mihail Sinedul, care trebuie să 
înconjoare satele în care „pătimesc locuitorii“ (U/9, 904). Sco- 
țându-se moaștele se încearcă și oprirea ciumei lui Caragea. Sau 
a holerei, pe vremea lui Kiseleff, potrivit colonelului Lăcusteanu: 
„guvernul și capii bisericii preumblau moaștele tuturor sfinților 
ce aveam prin ţară; când au adus pe sfântul Decapolitul Grigore 
de la Bistriţa la Craiova, l-au întâmpinat toată oștirea română“. 
De altminteri, frecvenţa epidemiilor va duce la nașterea unor 
monștri în mentalitatea populară. Ciuma și Holera, personi- 
ficate, intră în povești și în descântece, bântuie imaginarul 


1. Amintirile colonelului Lăcusteanu, ed. cit., p. 58. 

colectiv zeci de ani. Având chipul morţii și obrazul schimonosit 
al suferinţei, Ciuma și Holera sunt învinse doar de leacurile 
băbești și de descântecei. 

Există totuși o anumită practică medicală. Înainte de apariţia 
unui serviciu sanitar organizat și centralizat, doctorul își face 
simțită prezenţa la oraș și printre persoanele cu dare de mână. 
Presupun că se apelează la doctor după ce au fost epuizate cele- 
lalte soluţii, printre care se numără doftoresele, moaștele, icoa- 
nele, apa sfințită, leacurile. De pildă, pe 28 noiembrie 1782, marele 
comis Costandin, suferind din cauza unor pietre la rinichi de 
dureri cumplite, ajunge la un oarecare doctor Gheorghe. Nu e si- 
gur că-l va face bine, iar suma, în groși, pe care i-o cere doctorul 
e măricică. Așa că se asigură printr-un contract a cărui valoare 
e de 150 de groși că va fi vindecat. Doctorul Gheorghe se an- 
gajează că, pentru banii aceștia, în şase luni de zile îl pune pe 
picioare pe bolnav și promite că, după administrarea tratamen- 
tului, acesta nu va mai suferi niciodată în viață. Atunci va primi 
şi cealaltă jumătate din onorariu2. Cine poate ști dacă s-o fi făcut 
bine Costandin, că alte informaţii despre el nu s-au păstrat. Cel 
puţin a încercat și cu doftori, și cu doftorii... 

În aceeași epocă, alt suferind, chir Anastasie, pare mai încre- 
zător în ajutorul divin, pe care încearcă să îl obțină prin interme- 
diul părintelui Nectarie. Nectarie primește, cu chitanţă, 20 de 
groși că să se roage zilnic la icoane pentru sănătatea lui chir 
Anastasie?. 

Că doctorul costă află și Alexandru Costantin Mavrocordat, 
pe 19 august 1784, când „obștea“, adică orașul Iași, cere, prin 
intermediul mitropolitului, un doctor, un gerah (chirurg) și o 
moașă, plătiți din banii vistieriei generale: „trebuința ce iaste 
a să pune și a să așăza cu întemeiere statornică doftor gerah 


1. Chipul holerei este descris cu amănunte de un contemporan. Alecu 
Russo parcurge etapele epidemiilor de holeră și compune, alături de norod, 
legende imaginare despre baba hâtră și urâtă plecată la secerat (Alecu Russo, 
Cântarea României, Minerva, București, 1983, pp. 25-33). 

2. ANIC, Fond Achiziţii Noi, CCLXXXV/1. 

3. ANIC, Fond Achiziţii Noi, CCLXXVII/10. 

şi o moașă pentru obștie, ca să lipsască din mijloc supărarea 
de care suferea norodul, fiindcă cei carii avea trebuință de doftor 
pătimea multă greutate, când pentru lipsa de doftor, când pen- 
tru doftorii, cerând plată mare, prelungea trebuinţa și vremea. 
I dacă acestea le pătimea cei neputincioşi, cu cât mai vârtos 
cei scăpătaţi, că ajungea dintr'această pricină la o nebăgare 
de seamă, și își lăsa viaţa lor la primejdie, cum cei din orașul 
Ieșii, așa mai vârtos și cei de la țară“. Pentru suplimentarea 
fondurilor, se instituie o suprataxă pe veniturile publice, astfel 
încât să se constituie un depozit. Din acest depozit, vodă decide 
să se plătească simbria unui doftor, a unui gerah și a unei moașe 
care au sarcina să se ocupe de norodul Ieșilor, fără să le ia vreun 
ban celor sărmani și mulțumindu-se cu „ce va da fiștecarile după 
putință“, în cazul celor cu o oarecare stare!. Cam tot așa se petrec 
lucrurile și la București, unde „cei săraci și scăpătaţi... pătimesc 
în jale necăutaţi“, deși există doi doctori în politie, special plătiți 
pentru un asemenea serviciu. Dar calicimea numeroasă și lipsa 
de timp nu le îngăduie „să proftacsască la toți“ (U/11, 462). 

Mersul la doftorese, mult mai la îndemână, e preferat. Prin 
septembrie 1804, Anca armeanca împarte, contra cost, ierburi 
care vindecă „patima gălbinării“. Bolnav, Manole, calfă de dul- 
gheri din mahalaua Sfânta Ecaterina, din București, le înghite 
şi se duce rapid pe lumea cealaltă (U/11, 463). Florica din satul 
Işalniţa, județul Dolj, are „meșteșugul lecuirii de stricăciune“, 
pe „mulți au căutat și i-au tămăduit“ de „ridicături și surpă- 
turi“, folosind ca metode „trasul“ și o băutură preparată din 
țipirig și rachiu. Dacă unii se tămăduiesc, alții mor, precum 
Mihăilă, care, suferind de inimă, se stinge la șase zile după în- 
ghiţirea doftoriei cu țipirig?. 

Despre această „practică medicală“ empirică a vorbit pe larg 
Aurel Candrea, iar studiile lui sunt importante pentru a în- 
țelege de ce doctorul a fost greu acceptat în casa ţăranului. 


1. I. Caproșu, op. cit, VIII, p. 308. 
2. Nicoleta Roman, „Păcatul femeii în fața justiţiei la începutul secolului 
al XIX-lea“, RIS, X-XII, 2005—2007, Iași, 2009, pp. 167—170. 

Meşteşugul doftoricesc, redactat spre sfârșitul secolului al XVIII-lea, 
face, de altminteri, diferența între cei cu dare de mână și cei 
săraci și proști, oferind spre lecuire doftorii, diete și alifii pentru 
ambele categorii. Pentru boieri, apelul la medic pare mult mai 
la îndemână. O fac pentru a-și marca statutul social și pentru 
a adera la o modă, dar și când nu mai au altă soluţie, fiindcă 
leacurile s-au dovedit ineficace. Suntem într-o epocă în care 
sănătatea este importantă, dar în care nu toţi sunt în stare să 
şi-o păstreze. Experimentele medicale, făcute cu toate precau- 
țiile de rigoare, se dovedesc adesea traumatizante, iar uneori 
mortale. Reiau aici mărturia Catincăi Miculescu, din februa- 
rie 1857, care, suferind probabil de o viroză, sau poate de gripă, 
ajunge pe mâna unui șarlatan și e cât pe ce să cunoască chi- 
nurile morţii. 

„Despre răceala mea a fost. Ce am nu știu. Cum vrând să 
mă fac bine m-am făcu mai rău, că a venit un doctor turc, Ma- 
mat, și nenelalca auzind l-a și chemat. Și Grigore fiind la Schin- 
teşti, a zis turcul că el mă tămăduiește, să prinde pe capul lui, 
fără a-mi da băuturi pe dinăuntru, numai că pune ce știe el la 
junghiu și să-mi taie și de gălbinare sub buza de sus. Decât 
zicea că când o veni Grigore, de la Schintești, ca să se tocmească 
şi pe urmă să să apuce să mă caute, zicând că cel mult în 20 
de zile mă face sănătoasă. Așa încredințându-ne toţi în el, afară 
de mine, hotărâră să vină a doa zi cu dohtoriile ce are de pus 
la junghiu. Când veni cu o turtă de bumbac cu spirt și o tigaie, 
şi-a pus și canfor în el și tocmai după ce să răcise spirtu, și-l 
pune la junghiu, și leagă peste turta de vată. Eu îi spusei că 
este rece, el zice «nu e nimic că se încălzește», dar toată zioa 
am avut fiori de frig, și din asta am răcit atât de rău, că unde 
nu mă ţinea junghiu decât prea puțin mă întărise de nu puteam 
răsufla. Și, în tre: zile şi trei nopţi, mă tot păleam cu călduri 
încât nu mai puteam, dar tot din pălituri mi-a alinat după trei 
zile și trei nopți. Dar de atunci am rămas tot slăbită, negro- 
zavă. Ieri și azi mă simţescu puţin mai împuternicită.“! 


1. ANIC, Fond Achiziţii Noi, MMDLXXXI//96. 

Duhurile bolilor 


Când se crede că divinitatea este la originea bolilor, când orice 
epidemie este judecată ca o răzbunare pentru multele, mult prea 
multele păcate omenești, invocarea protecției sfinților e obliga- 
torie. Sfântul Haralambie îi apără și îi protejează pe creștini 
de ciumă. Din cauza frecventelor epidemii de ciumă din secolul 
al XVIII-lea, acest sfânt apare deseori în rugăciunile norodului 
speriat. Cinstitul Paraclis al Sfinţitului Mucenic Haralambie; 
care iaste foarte folositoriu şi apărătoriu de înfricoşată boală 
a ciumii; încă şi de alte boale iaste apărătoriu, la cel ce cu cre- 
dință şi cu fierbinte dragoste îl va ceti şi-l va asculta este titlul 
uneia dintre rugăciuni și în același timp al unei slujbe religioase 
dedicate acestui sfânt. În 1815, când se tipărea această rugă- 
ciune pe cheltuiala unui oarecare Constantin Manzovici, ciuma 
abia ce părăsise țările române. Teama era încă prezentă, iar 
amintirea morții cumplite îi urmărea pe cei ce vor fi trecut prin 
chinurile bolii. Imaginea este cât se poate de grăitoare: sfân- 
tul Haralambie este înfățișat în toată splendoarea sa, stăpâ- 
nind moartea urâtă și năprasnică, doborâtă la pământ și țintu- 
ită în lanţul puterii divine. Cunoscându-i puterile și darurile, 
toți cei care se află în neputinţă i se roagă; „cel ce stăpânește 
toate“, dăruit cu „darul cel mare“, sfântul „izgonește dracii, înce- 
tează boalele și dăruiește tuturor celor ce să ating ușurare, tărie 
și milă“. Atingerea moaștelor acestui sfânt aduce alinare pentru 
cei atinși de ciumă sau de spaimele smintelii (ANIC, Fond Ma- 
nuscrise, ms. 1688, f. 20). Alt protector al celor atinși de boala 
năprasnică a ciumei este sfântul Hristofor, a cărui lume fost 
explorată de Silvia Marin-Barutcieff. 

Descântecele ocupă un loc major în îngrijirea oricărei boli, 
căci diavolul trebuie scos din corp prin incantaţii și alungat cu 
ajutorul cuvintelor și al tututor obiectelor încărcate de sfințe- 
nie. Deochiul oglindește cel mai bine această stare de confuzie 


1. Silvia Marin-Barutcieff, Hristofor: chipurile unui sfânt fără chip, 
Editura Mega, Cluj, 2014. 

divină, pentru că este boala adusă de Satana, folosindu-se de 
oameni. În plus, este boala fără durere, care se insinuează în 
om și se răspândește repede, alterând sufletul, chipul, care se 
îngălbenește trupul, care se stinge ca lumânarea. Pizma, păcatul 
înfierat în predicile clericilor, declanșează boala care macină și 
ofilește, și doar descântecul devine mijlocitor al vindecării. Ema- 
nuela Timotin a explicat mecanismele funcționării acestor des- 
cântece utilizate frecvent în epocă de preoţi și de enoriașii lori. 

De altminteri, rețetele de prin miscelanee arată cât de ames- 
tecate sunt credinţele despre cauzele bolilor. Trupul nu este de- 
cât o jucărie fragilă în mâna divinității, un teren de joacă pentru 
spiritele rele, un loc al înfruntării dintre bine și rău. Destinul 
este scris la naștere, omul muritor nu poate decât să-și amelio- 
reze, prin străduințţă, suferința, îmblânzind eternitatea. Pre- 
ocupările pentru îmblânzirea destinului sunt numeroase și 
necesare într-o lume dominată de frică, de insecuritate, de necu- 
noaștere, o lume rânduită în jurul practicilor religioase mult 
mai importante decât credinţa în sine. 

Un doftor scrie și adună la începutul secolului al XIX-lea 
toate aceste recomandări pentru binele trupului în drumul său 
spre moarte. Folosesc titlul de doftor pentru a-l distinge clar 
de doctor, adică de medicul care are studii și cunoștințe de ana- 
tomie. Doftorul amator adună în 28 de file manuscrise remedii, 
descântece și rugăciuni bune pentru a îmblânzi trupul cuprins 
de boli, dominat de spirite rele, surpat de suferință (BAR, Fond 
Manuscrise, mss. 2980, ff. 1-27) . Din cărticica sa nu s-au păstrat 
decât fragmente. Se deschide la fila 30, în mijlocul unei rețete, 
ceea ce arată că manuscrisul a fost mai mare; prima parte s-a 
desprins și se află, poate, ascunsă între copertele altui misce- 
laneu. Doftorul amestecă rețete populare cu rugăciuni către unii 
sfinți, cu descântece sau cu reţete de dezlegat farmece. Când 
unele lucruri sunt mai importante, doftorul le scrie cu cer- 
neală roșie. Denumirile bolilor sunt date într-un limbaj simplu 
și popular: „vătămătură“, „surpătură“, „friguri“, „năjit“, „fapt“, 


1. E. Timotin, op. cit , pp. 69-84. 

„frântură“, „scrântitură“, „gălbinare“, „rast“, „tuse“ etc. Toate 
reţetele sunt numite cu termenul de doftorie: „doftorie pentru 
friguri mari“, „doftorie pentru tusă și răceală“, „doftorie pentru 
femei“, „doftorie când intră grierii în urechea omului“ etc. Unor 
boli li se asociază, în afară de leacuri, și alte soluţii de tratare. 
De pildă, pentru mușcătura de șarpe sunt oferite mai multe 
reţete de doftorii, dar și un descântec. Unele rețete sunt verosi- 
mile, judecând după ingrediente, și poate chiar folositoare; busu- 
iocul negru fiert în oțet ar trebui să elimine veninul din corp, 
în timp ce sângele șarpelui, pus pe mușcătură, ar trebui să ame- 
lioreze durerea. Altă reţetă ne duce, mai degrabă, spre latura 
fantastică a credinței populare: „vei lua corn de inorog, să pui 
să se moaie, şi apa aceia să o bei. De vreo câteva ori vei face 
așa“. Să găsești un inorog nu-i lucru tocmai ușor. De aceea 
doftorul recomandă și cerneală neagră în vin, care ar folosi, toto- 
dată, și la eliminarea limbricilor la oi (f. 11). 

Mușcătura de câine turbat este una dintre problemele frec- 
vente apărute în această lume în care nu există garduri și în 
care oamenii trăiesc alături de dobitoace. Atinși de rabie, câinii 
devin dușmani de temut. Dacă rana poate fi oblojită cu doftorii, 
accesele de nebunie provocate de boală și sminteala îi sperie 
pe oameni, care le pun pe seama spiritelor rele. Cuvintele scrise 
pe prescuri, pe petice de hârtie capătă puteri magice. Pentru 
vindecarea trupului smintit sunt purtate deasupra-i: „îndată 
să dai la un preot să slujească slujba sfinţilor voievozi, apoi vei 
lua un corn de prescure de acele slujite, să scrii pre dosul ei 
acestea cuvinte: Saturnu, Ariepotates, Eperetos, Aminerva, 
Zoina, Rogocataras. Aceste cuvinte să le scrii așa pre prescuri 
în trei părți. Aceste trei părți de prescure să le dai bolnavului, 
în trei rânduri pe zi, să le mănânce, una dimineața, una 
amiazăzi, una sara“ (f. 12). Cuvintele ascund semnificații magice 
puţin cunoscute de cei care le scriu cu îndârjire pe prescure, 
spre vindecare, căci turbarea, din cauza formelor sale de mani- 
festare, vine de pe tărâmul necunoscut al duhurilor. Dar tocmai 
taina ascunsă în spatele acestor vorbe sau mai degrabă în spa- 
tele acestor semne dă puterea magică a credinţei în vindecare. 

Într-o societate analfabetă, cuvintele prind cu adevărat puteri 
magice; rostuite pe hârtie, scrijelite cu cerneală din „zeamă de 
cireșe amare“, aşezate într-o ordine a simbolurilor sfinte, ele 
vindecă doar prin simpla atingere, prin rostire, prin memorare. 
Practica nu este specifică românilor ortodocși. Keith Thomas 
o descrie într-o cercetare excelentă despre Anglia epocii modeme 
timpurii, aratând că eficacitatea cuvintelor ține chiar de „impe- 
netrabilitatea formulei“!. Cuvintele amestecate de trecerea 
vremii devin de nepătruns, fără să mai reprezinte ceva în sine, 
ci doar o legătură cu o parte dintr-un nume magic. 

Aşa cum alterarea trupului este rodul acțiunii duhurilor rele, 
sufletul se lasă asaltat de stafiile timpului. Credinţa în farmece 
este foarte puternică, iar oamenii se tem mai mult de vrăji, decât 
de boli. De altfel, nu există o limită clară între boli și vrăji, chiar 
dacă se crede că farmecele aduc mai multe rele deodată. Crești- 
nul trebuie să înveţe să se apere de vrăjile dominatoare: „învăță- 
tură ca să nu te prinză farmecele“ și „pentru cel ce iaste cu 
farmece legat“ (f. 19-21). În jocul farmecelor, preotul şi slujba 
religioasă, descântecul în zilele de sărbătoare, prin preajma 
apelor şi din apă neîncepută, joacă un rol major. 

Într-o vreme a experimentelor, cazurile de otrăvire sunt eve- 
nimente cotidiene. Fie că e vorba de otrăviri provocate de con- 
sumul de plante și de ciuperci, de veninul de șarpe, de accidentele 
casnice produse de oalele prost smălțuite, de cazuri de intoxicare 
voluntară, totdeauna e nevoie de remedii imediate. Șoricioaica, 
argintul viu, ţipirigul, mătrăguna sunt doar câteva dintre sub- 
stanţele toxice amintite deseori în documentele judiciare. 

Undelemnul este leacul cel mai la îndemână și cel mai des 
folositpentru a produce ușurarea trupului în care a intrat sub- 
stanța nocivă: „vei bea îndată o litră de undelemn și de nu va 


1. Keith Thomas, Religion and the Decline of Magic: Studies in Popular 
Beliefs in Sixteenth and Seventeenth Century England, Oxford University 
Press, Oxford, 1997, pp. 212—214. La noi, de această temă s-a ocupat Alexan- 
dru Ofrim într-o cercetare despre puterea magică a cărților sfinte și a 
cuvintelor: Cheia şi psaltirea. Imaginarul cărţii în cultura tradițională ro- 
mânească, Editura Paralela 45, București, 2001, pp. 172-196. 

fi apucat otrava să se închege în trupu, apoi untuldelemu va 
vărsa toată otrava, şi nu va muri acel om pentru că tot bucăţi 
cu sânge va să iasa și pe șezut va ieși“ (f. 10). Aceleași efecte 
le are și amestecul de chișleag și sânge de răţoi. 

Într-o rețetă de friguri observăm strânsa legătură dintre om 
şi natura înconjurătoare, în care totul are rost și nimic nu tre- 
buie ignorat. Iată ce se recomandă: „Primăvara când vei auzi 
broaștele cântând să iei o aţă în mână și să faci trei noduri. La 
fiştecare nod să zici nu leg aţa, nici fac noduri, nici nu leg gurile 
broaștelor, ci leg frigurile și farmecele muerești. De me-ar fi 
dat vreo muere rea le leg ca să fie legate și pecetluite în veci, 
iară de mine să nu se atingă nici o răutate sau durere sau friguri 
sau giunghiuri sau vreo spurcăciune de farmece. Eu să rămâiu 
sănătos, și curat, luminat, precum domnul m-au lăsat. Amin!“ 
(f. 3v). Bolile pătrund în lume prin uneltele diavolului, iar muie- 
rile cele rele sunt unele dintre aceste unelte, dar asta le face 
să ocupe locul principal în practicarea magiei, fie că este bene- 
fică sau malefică. Doftorese, vrăjitoare, descântătoare, moașe, 
vindecătoare, muerile poartă cu ele și în ele o parte din spiri- 
tualitatea universului. 


Bujorul şi tărâmul ielelor 


Printre reţete, descântece, doftorii, rugăciuni se numără și 
anumite flori cunoscute pentru calităţile lor curative și apotro- 
paice. Catifelatul bujor este una dintre ele. De numele lui se 
leagă mai multe legende: de la cea a zeului Paeon (al cărui nume 
e amintit și de denumirea în limba latină a plantei), transfor- 
mat într-o floare roșie pentru a fi protejat de invidia altui zeu 
cu puteri vindecătoare, până la legenda lui Bujor, fiul de îm- 
părat, care, ajuns pe târâmul ielelor, a încălcat interdicțiile ta- 
tălui său și a fost transformat într-o floare roșie ca sângele care 
colorează și acum dealurile. 

Despre tăria și puterea bujorului se scrie în secolul al 
XVIII-lea, semn că virtuţiile și puterile sale fuseseră încercate. 
„Bujorul mare tărie are şi tărirea de către toate florile“, notează 

un diac, în 1794, într-un miscelaneu frumos ornat, în care fie- 
care letrină e desenată în chip de floare care cuprinde cu peta- 
lele și frunzele sale textul din întreaga pagină. Manuscrisul a 
trecut prin mâinile călugăriței Marina, care-l moștenise de la 
un alt călugăr, ce se va fi stins la mănăstirea Zamfira din judeţul 
Prahova (BAR, Fond Manuscrise ms. 2188, f. 35). Aceste minu- 
nate flori sunt protejate de oameni datorită legendelor țesute 
în jurul lor. Se spune că bujorul „nu se cultivă în grădină, nea- 
vând cine să-l aducă din pădure, deoarece cine-a muta ori aduce 
gulii [rădăcini] ori sămânță nu va mai face copii“. Artur Go- 
rovei culege această legendă de prin zona Tecucilor. E o fărâmă 
de adevăr în această legendă, dată fiind dificultatea de a adapta 
această plantă. Dar dacă bujorul de munte nu-i interesează pe 
moldovenii din Tecuci, altă specie de bujor cultivată prin grădini 
are, în afară de frumusețe, puteri miraculoase. 

„Când să va lega limba omului în gură de vreo boală să-l afumi 
cu rădăcină de bujor, că i se va deșchide limba“, e scris într-un 
alt miscelaneu de la începutul secolului al XIX-lea. „Cine va 
purta la dânsul rădăcină de bujor, nicidecum farmecele nu-l 
va prinde. lar cine se va afuma cu rădăcină sau cu frunzele 
bujorului și în casă și oriunde vei afuma duh necurat nu va fi 
acolo“. Într-un trecut dominat de duhurile rele care umblă ne- 
stingherite prin ungherele caselor, multe plante sunt învestite 
cu puteri magice ca să țină departe toate cele rele. Bujorul are 
aceleași virtuți pe care le are și usturoiul, după cum se poate 
observa. De altminteri, aceste note despre bujor vin imediat 
după alte câteva rubrici dedicate farmecelor din care creștinul 
află „învăţătură ca să nu te prinză farmecele“ și „pentru cel ce 
iaste cu farmece legat“ ce ar trebui să facă pentru a se „desface“. 

Semințele de bujor protejează orice creștin de pătrunderea 
duhurilor rele în trup. Trebuie doar înghiţite cu ceva vin: „lar 
cine va bea sămânța lui cu vin, apoi de toate cele ce să chiiamă 
întâlnituri şi alte răutățţi și spurcăciuni să va izbăvi, și înlă- 
untru trupului de va avea vreo răutate, sau la inimă, degrabă 
se va izbăvi“. În afară de aceste puteri apotropaice, bujorul, care 
protejează casa și creștinii de orice duh și de orice iele, are și 

proprietăți curative. Semințele sale pot vindeca afecțiunile spli- 
nei: „lară cine va lega sămânţa lui bujor la genunchiul stâng 
acela să va mântui de rast [inflamarea splinei]“. Rădăcina de 
bujor oprește sângerarea: „Iară la cine va curge sânge din nas, 
adeseori să pisezi rădăcină de bujor și să bei cu vin“. Iar bujorul 
cel mare vindecă icterul: „Iară cel ce va avea gălbinare să fierbi 
bujor de cel mare cu vin și să bei dimineţile pe nemâncate“. 

Semințele bujorului au darul de a dezvolta inteligenţa, dar 
şi de a spori starea de bine, de a relaxa, aducând seninătate 
şi bucurie vieţii: „Iară cine va înghiți de șapte ori câte șapte 
grăunţe de bujor dimineața pe nemâncate foarte bine aceluia 
îi va fi: isteţi va fi și i se va deșchide mintel[a], și gânduri bune 
şi să va adaoge, și limba i să va curăţi foarte bine“. Simpla pur- 
tare a acestor seminţe induce o stare de bine: „Iară cine va lega 
sămânță de bujor la braţul mâinei cei drepte, apoi degrab să 
va mântui de toate gândurile cele rele pre care le are“. Casa 
şi grădina pline de aceste flori, din primăvară până în toamnă, 
aduc numai bucurie: „Iară unde va fi bujor în casă, la casa aceia 
duh necurat nu va fi“. Plantele acestea transferă asupra oameni- 
lor calitățile și proprietăţile lor, presupuse a fi magice. La fel 
şi vulturul, se scrie în același manuscris. Cine va purta asupra 
sa ochii unui vultur, bine ascunși „într-o bucăţică de pânză nouă 
curată“, va fi cinstit de toţi; inima vulturului alungă relele, ma- 
țele vindecă orice durere de coaste, iar creierii vulturului pot să 
oprească orice durere de capi. 

Doftoriile, reţetele, leacurile, descântecele și desfacerile sunt 
prezente în lumea românească până foarte târziu în secolul al 
XX-lea. Ele se leagă de progresul foarte lent al societăţii, care 
nu oferă nici o alternativă. Știința nu are nici un ecou în lumea 
rurală, nici măcar în rândul elitei; nivelul de trai al populaţiei 
rămâne aproape la același nivel în această perioadă, iar despre 
îmbunătăţirea educaţiei și despre apariția unei clase de mijloc 
şcolite nu poate fi încă vorba. Omul se inspiră din ceea ce are 
la îndemână și se ajută cu ceea ce îi este mai aproape: natura. 


1. BAR, Fond Manuscrise, mss. 2236, f. 21—22”. 

Serviciu sanitar... 


Un serviciu sanitar se organizează treptat, forțat mai ales 
de epidemiile de ciumă, holeră sau lingoare, atât de frecvente. 
Serviciul sanitar depinde însă întotdeauna de resursele finan- 
ciare, care sunt precare, și de personal, care e puțin numeros. 
Din 1780 până în 1860, în serviciul sanitar se perindă din ce 
în ce mai mulți medici, unii de foarte bună calitate, mulţi doar 
şarlatani fără vreo diplomă sau fără vreo specializare, apăruți 
în orașe și târguri în timpul molimelor, ca să profite de slăbiciu- 
nea sistemului. De pildă, în 1804, Bucureștiul avea trei medici 
comunali: Constantin Darvari, Silvestru Filitis și Constantin 
Caracaș, prea puțini în raport cu nevoile unei capitalei. Cam 
tot pe atunci, la lași slujea numai doctorul Eustathius Rolla?. 
E loc așadar pentru șarlatani, al căror număr crește, în ciuda 
controalelor periodice cerute de domnie. În 1808, cei trei medici 
din București sunt rânduiţi să-i depisteze pe toţi „ipochimenii 
ce se numesc dohtori și metahirisesc acest meșteșug“ (U/11. 901). 
Prezenţa lor va fi în toată perioada un motiv de nemulțumire 
pentru medicii cu diplomă, fiindcă, de fapt, constituie o concu- 
rență neloială. La 4 noiembrie 1819, se cere ca orice medic nou 
să-și prezinte diploma la arhiatros (șeful medicilor). Măsura e 
impusă de numeroasele abuzuri săvârșite de „bărbaţi și femei 
care exercită medicina“ fără a avea practica necesară (U/12, 
354-355). 

Devenit medic comunal, aşadar angajat în folosul comuni- 
tății, un medic intră pe lista de plată a statului, care îi oferă 
o leafă ce se calculează în funcție de competenţe, de faimă sau 
de locul în care își exercită profesia, la București sau la Bâr- 
lad, în spitalul Sfântul Pantelimon sau în vreo școală. Un 


1. P. Gh. Samarian, op. cit., II, p. 54. 

2. Sorin Grigoruță, „Doctorul Eustathius Athanasius Rolla și activitatea 
sa în Moldova începutului de secol XIX“, în AIX, XLIX, 2012, pp. 79-90. 
De altminteri, Sorin Grigoruţă a deschis un șantier de cercetare privitor 
la practica medicală din Moldova secolelor XVII-XIX, șantier util și cu multe 
date inedite. Vezi bibliografia. 


GRIJILE TRUPULUI ȘI MALADIILE SPIRITULUI 407 


contract încheiat între doctorul Stavri Moscu și Casa doctorilor 
din lași oferă informaţii despre activitatea, obligaţiile și 
drepturile unui medic. Mai întâi obligaţiile: 

— practicarea medicinei oricând și în folosul oricui: „mă oblig 
să vin în toate casele unde sunt bolnavi în diferite stări, la ce- 
rere, ziua și noaptea, fără nici o vorbă [fără nici o împotrivire]“; 

— îngrijirea cu asiduitate a pacientului, indiferent de obraz: 
„în orice timp și la orice bolnav, la cerere va trebui să plec, și 
cu orice chip să mă stăruiesc pentru ușurarea bolnavului și după 
posibilitatea mea, pentru restabilirea sănătăţii lui“; 

— lipsa pretențiilor de a fi plătit sau de a obține alte foloase: 
„nu trebuie să cer de la bolnav nici o plată, ci să mă mulțumesc 
cu ceea ce vor binevoi să mă răsplătească suferinzii pentru ser- 
vicii, iar față de acei cari nu vor fi în stare să mă răsplătească, 
deopotrivă mă oblig să-i cercetez, cheltuind chiar în folosul bol- 
navului“, 

— obligaţia de a acorda un tratament preferențial celor din 
clasa de sus; boierul e totuși boier și trebuie servit înaintea tutu- 
ror, iar de va fi bolnav „în satul său mă oblig să plec acolo“; 
pentru acest efort, medicul poate cere să fie plătit; 

— obligaţia de a anunţa „epitropia medicinei“, când e plecat 
din oraș, astfel încât absenţa sa să nu prilejuiască pagubă; pen- 
tru a i se găsi înlocuitor, dacă s-ar gândi să-și părăsească postul, 
trebuie, de asemenea, să anunţe: „va trebui să dau de știre cu 
şase luni înainte“. 

Drepturi: un salariu anual de 4 200 lei!. 

Prevederile contractului semnat de Stavri Moscu la 1 mai 
1805 se găsesc, într-o formă sau alta, și în contractele altor me- 
dici. Se adaugă unele privilegii, precum însărcinarea unor scu- 
telnici cu îngrijirea casei sau transportul gratuit când trebuie 
să părăsească orașul pentru îngrijirea bolnavilor de prin ţinu- 
turi?. Deși statul se angajează să plătească o leafă, banii nu 


L P. Gh. Samarian, op. cit., II, p. 110. 
2. Ibidem, pp. 123—124, contractul doctorului Plusc din 25 septembrie 
1809. 

vin întotdeauna din vistieria țării. Cutia milelor (în Valahia) 
şi Casa răsurilor (în Moldova), „instituţii“ mai totdeauna depen- 
dente de fondurile strânse de la ceilalți, servesc la plata acestor 
lefuri, care vin când sunt și bani. Iată-l pe doctorul Constantin 
Caracaș plângându-se, pe 16 martie 1797, că n-a mai primit leafa 
de șapte luni și pe epitropul Cutiei, Radu Golescu, cerând păsuire 
până după Paști, „fiind știut că acum are Cutia multe trebuințe 
de alte cheltuieli“ (U/7, 138). Tot din lipsă de fonduri, leafa doc- 
torului Meţu de la Focșani se înjumătățește de la 160 la 80 de 
lei pe lună, lucru ce-l nemulțumește și-l determină să se plângă 
lui vodă Moruzi, pe 19 noiembrie 18061. Printre nemulțumiți 
se numără și doctorul Nicolae Gavala, trimis șase luni în Te- 
leorman să combată epidemia de lingoare, cu o leafă de 100 de 
taleri pe lună și cu promisiunea că i se vor plăti medicamentele 
folosite. La sfârșitul perioadei, doctorul iese în mare pagubă: 
leafa nu i se mai plătise de patru luni, iar cei 581 de taleri dați 
pe doftorii, „după rețetele ce le-au prețuit spițerii“, nici gând 
să-i fie înapoiaţi. Primește eterna explicație: „că nu s-au ajuns 
ca să plătească din banii ajutorului [breslelor], căci se plătise 
alte orânduieli din acești bani“. Este nevoie de intervenţia lui 
vodă, pe 12 ianuarie 1815, care decide ca vistieria să se achite 
de datoria față de doctor, nu de alta, dar nu se știe niciodată 
când mai e nevoie de serviciile lui (U/10,, 1063). 

Pe lângă acești „medici publici“, plătiți de stat și aflaţi teo- 
retic la dispoziția norodului, activează și medicii particulari, 
angajaţi de domn, de boieri, de negustorii bogaţi sau de cei care 
își pot permite să plătească. Plata se face în funcție de expe- 
riența medicului, de buzunarul clientului și de eficacitatea trata- 
mentului. Pacientul este uneori capricios: „cei mai mulți cer 
să fie vizitaţi în toate zilele, chiar dacă nu-i nevoie“, consem- 
nează doctorul Constantin Caracaș. Alţii vor vizite de trei-patru 
ori pe zi şi solicită prezența permanentă a doctorului pe timp 
de zi, la cazurile mai ușoare, și supraveghere nocturnă, la cazu- 
rile mai grele, scrie același Caracaș. Dacă nu li se face pe plac, 


1. P. Gh. Samarian, op. cit., II, p. 114. 

îşi caută medici mai puţin pregătiţi, numai și numai din plăce- 
rea „de a-i auzi spunând vorbe mari și fleacuri“. De teamă, unii 
bolnavi îi adună în jurul patului pe toți doctorii politiei, care 
au însă păreri diferite și dau diagnostice diferite!. 

Regulamentele Organice încearcă să reorganizeze serviciul 
sanitar și practica medicală. Mai întâi prin eliminarea de pe 
piaţă a tuturor acelora care practică medicina fără să aibă cali- 
ficarea necesară. O comisie examinează diplomele și felul în 
care au fost obținute, dar lipsa permanentă de medici, mai ales 
în mediul rural și chiar în micile târguri de provincie, permite 
menținerea acestor „pseudomedici“, uneori chiar cu voia stă- 
pânirii. Încet-încet, medicina reușește să se impună. În 1836, 
pe listele „bugetarilor“ plătiți din banii statului apar, de exem- 
plu, medici cu diferite specialități. Nu mai sunt doar simpli 
„doftori“, ci „vacsinari“, „viterinari“, „pentru patimă lumească“, 
„de ochi“ etc. În acel an, „patima lumească“ a cuprins, destul 
de mult și de rău, judeţul Teleorman, astfel încât Comitetul 
Sanitar, care avea deja pe cap problema holerei, trebuie să an- 
gajeze și un medic „pentru patimă lumească“, fiind de „neapă- 
rată trebuinţă spre folos obștesc“. Doctorul Istiotu primește 
o leafă de 500 lei pe lună, înlocuindu-l pe doctorul Franţ Au- 
miler, care luptase înaintea lui tot cu „patima lumească“ (AP/8, 
138-140). 

Mizeria și sărăcia țin încă departe practica medicală de cea 
mai mare parte a populaţiei, deși în diferitele regulamente se 
poruncește ca săracii să fie îngrijiţi fără să dea bani. Moașele, 
doftoresele sau doftorii de ocazie se mulțumesc cu o sită de mălai 
sau cu o găină, bunuri pe care săracii și le pot îngădui. Pare 
destul de greu să-l convingi pe sărac să meargă la doctor sau 
să-şi vaccineze copilul când el nu știe despre ce este vorba și 
mai ales când este convins că trebuie să plătească. În 1815, când 
se prevede o nouă sesiune de vaccinare a copiilor împotriva 
vărsatului, vodă Caragea cere ajutor preoţilor de prin mahalale 
pentru a convinge norodul că vaccinarea este în folosul lui și 


1. C. Caracaș, op. cit., pp. 140-141. 

că este gratuită!. Să nu ne închipuim că, deși se prevăd un 
doctor public și o „casă de doftorii“ gratuită pentru săraci, cele 
două instituţii sunt întotdeauna de acord că doctorul sau dofto- 
riile sunt chiar la îndemâna tuturor și gratuite. Când doctorul 
'Țârcă este trimis la Ploiești să combată holera, pe 20 iunie 1818, 
el are în traistă: „șase dramuri unt de ismă, șase dramuri 
picături de opion, doi funți ismă pentru ceai, un funt flori de 
mușeţiel, 50 de prafuri de magisterium bismuri și 50 de dramuri 
revent“. Cam aceleași medicamente (un pachețel de mușeţel, 
un pachet de chinină, o sticluță cu „vin de China“ și o alta cu 
picături de „opion“) fuseseră împărţite locuitorilor bolnavi de 
holeră de prin judeţe?. 

Plantele de leac apar în mai toate rețetele, iar puterea mi- 
zează pe importanţa și pe folosirea lor, astfel încât, la 28 aprilie 
1834, ocârmuirea orașului Călărași „îndatorează pe toţi locui- 
torii dint-acel oraș“ ca în luna mai „să-și adune fiecare trebuin- 
cioasele ierburi ajutătoare bolilor ce se vor întâmpla întru 
norod“. Și, pentru a se face bine înțeleasă, ocârmuirea le nu- 
mește: „mușeţel, flori de soc, flori de nalbă, pir, sămânță de in, 
orz“, plante care ar trebui să nu lipsească din nici o locuinţă?. 
Greu de crezut că românii nu cunoșteau plantele de leac, dar 
se pare că unii chiar se lăsau păcăliți de șarlatanii de prin pieţe 
care vindeau în loc de sunătoare mătrăgună sau orice alte bu- 
ruieni adunate de-a valma de pe câmpuri. E nevoie așadar de 
o nouă circulară prin care guvernul paternalist și domnul protec- 
tor interzic vânzarea plantelor otrăvitoare în chip de „buruieni 
de leac“. Reţetele transcrise pe diferite file de manuscris dovedesc 


L P. Gh. Samarian, op. cit., II, p. 297. Vezi și Nicoleta Roman, „Pentru 
sănatatea celor mici: vaccinarea, un proces medical din Țara Românească 
(1831-1856). Deziderate, obstacole, practici“ în Nicoleta Roman (ed.), Copilă- 
ria româneascâ între familie şi societate (secolele XVII-XX), București, 
Nemira, 2015. 

2. P. Gh. Samarian, op. cit., III, ed. cit., p. 347. 

3. Pompei Samarian, Istoria oraşului Călăraşi, ed. cit., p. 144. 

4. SJAN Buzău, Pretura Plasei Pătârlagele, Sub ocârmuirea Plaiului 
Despre Buzău, 35/1834 și 2/1836. 

că românii cunosc și că folosesc plante medicinale. Să fie vorba 
de lene? 

Lumea rurală este destul de rezistentă la nou, privind bă- 
nuitor medicina și tratamentele sau chiar consultațiile oferite 
de un intrus, de un necunoscut, în fața căruia ar trebui să te 
spovedești, să te dezbraci, să te vaiţi, să dai ceva din tine. Când 
ajung prin sate, medicilor le este destul de greu să-și practice 
meseria, nu numai din cauza lipsei de resurse materiale, ci și 
din cauză că trebuie să lupte cu tradiţia și cu o practică populară 
greu de înlocuit. Misiunea lor e cu atât mai dificilă, cu cât 
populaţia are sprijinul notabilităților locale, adică preotul și 
chiar otcârmuitorul, oameni care au aceeași educaţie și aceleași 
mentalități și care sunt prea puţin dispuși să se „transforme“. 
Și apoi binele și răul vin de la Dumnezeu. Cu alte cuvinte, 
vindecarea nu poate fi decât opera divinității, în nici un caz a 
celor care folosesc „tehnici sofisticate“, a celor care nici măcar 
nu le vorbesc țăranilor pe limba lor, așa cum fac, de pildă, 
moașele sau vracii. Această credință imuabilă îi ține legaţi de 
universul lor: „în închipuirea lor au mai multă credință în ghi- 
citori, în demoni, în magii“, scrie medicul Constantin Caracaș. 
Rezultatul: „au mai multă credinţă în ghicitori, în demoni și în 
magi; cred că toate boalele vin de la draci și, când li se întâmplă 
nenorociri sau boli, aleargă la magi [vraci] sau la babe, să-i 
scape cu frecarea membrelor și descântece“. Astfel, își vătamă 
trupurile și minţile, din sănătoși devin ipohondri, înghit can- 
tități însemnate de mercur [argint-viul, având, astfel, dinții 
„negri şi stricaţi“, dispreţuiesc ajutorul oferit de doctori și preferă 
minunea oferită de cine știe ce icoană făcătoare de minuni. 
„Fără să ţie seamă de timpul rău și de cheltuieli, perfect în- 
credințaţi că vor găsi ajutor la babele înșelătoare“, țăranii își 
poartă bolnavii acolo unde se află vindecătorul, fie că este vorba 
de o meșteră, fie că este vorba de un loc sfânt. Iar doctorul 


1. JAN Buzău, Pretura Plasei Gura Dimienii, 21/1838, 1839. Prin care 
se cere locuitorilor să respecte obligaţiile pe care le au față de doctorii numiți 
prin sate. 

Caracaș reiterează permanenta neîncredere în practica me- 
dicală, dar mai ales în persoana doctorului!. Apoi, cum am mai 
spus, vracii şi moașele acceptă pentru remediile și sfaturile lor 
câteva ouă, o sită de mălai, o găină sau orice s-ar găsi prin 
bătătură, pe când doctorul vrea bani, monede sunătoare, pe care 
ei nu le au niciodată?. 

Ascultarea de doctor se leagă și de disciplinarea trupului. 
Fără disciplină nu se poate administra un tratament, nu se 
poate urma o dietă. Și iată cuvântul miraculos: dietă. Cine vrea 
să urmeze rețetele unui personaj atât de puțin cunoscut: doc- 
torul? Când Ruxandra ia sifilis de la soțul ei, aleargă la docto- 
rul Marco. Acesta le prescrie amândurora o dietă care prevede, 
înainte de toate, renunțarea la alcool. Bineînţeles că Anastasie 
nu se poate supune acestor sfaturi. Renunţarea la paharul de 
vin i se pare un atentat la propria viaţă, cel puţin așa susține 
soția (BAR, mss. 3932, ff. 68—69). Poporul nu înţelege și nu ac- 
ceptă că între hrană și bolile trupului există o legătură. Elena 
Hartulari, suferindă din cauza multiplelor sarcini, se lasă cu 
greu convinsă să urmeze o dietă. După ce o examinează trei 
zile la rând, doctorul Zalheri îi prescrie să urmeze timp de trei 
veri „feredee de zăr“, iar pe timpul iernii „doftorii și dietă foarte 
mare“. Dieta, care durează foarte mult, presupune renunțarea 
la „mâncare acră, sărat, vin, poricale [probabil portocale], cafea 
cu lapte, cafea neagră“. Or, cafeaua este una dintre marile plă- 
ceri ale cucoanei din Moldova: „unde având slăbiciune pentru 
cafea neagră, la fiecare ceas câte o ceșcuţă beam“. 

Doctorii sunt doar pentru boieri, iar boierii pentru doctori. 
Ei, săracii, n-au nici bani, nici trupuri pentru leacuri sofisticate. 
Pe 26 august 1826, când a poposit în târgul Bârladului, medicul 
italian Nicolo Lafari a cerut starostiei orașului să strige la toate 


1. C. Caracaș, op. cit., pp. 123-124. 

2. E. Weber crede că această cerință ar putea fi una dintre cauzele res- 
pingerii medicinii de către țărani până târziu în secolul XX. Vezi E. Weber, 
op. cit., p. 229. 

3. Elena Hartulari, „Istoria vieții mele de la anul 1801“, în CuL, 1926, 
noiembrie, p. 851. 

răspântiile că „dumnealui doftoriu au avut toată plecarea a sluji 
norodului celui sărac fără a pretinderisi vreo plată, afară de 
aceia de la Dumnezeu, însă a plăti din punga dumnealui tre- 
buincioasele doftorii pentru acei de tot săraci“. Numai că anun- 
ţul citit și publicarisit în limba românească și nemțească n-a 
fost din cale-afară de convingător. Pe 10 februarie 1834, doctorul 
încă îi aştepta pe săraci, care nu-i trecuseră pragul nici măcar 
să-l întrebe de una, de alta. Dimpotrivă, unii fuseseră părtași 
la împrăștierea unor zvonuri prin târg care i-ar fi îndepărtat 
pe mulţi de orice practică medicală, „vestind“ că „dumnealui 
doftoriu nu catadicsește a face vizite norodului cel prost, fiind 
un doftor adus numai pentru boieri“!. 

Noile state ridicate prin Regulamentele Organice se servește 
de puterea morală de care se bucură preotul. Multe dintre circu- 
lare sunt transmise din cancelaria mitropolitană și prin inter- 
mediul mitropolitului, care se folosește de prestigiul său pen- 
tru a impune măsuri necesare în vremuri tulburi. De pildă, pe 
11 mai 1830, mitropolitul Moldovei trimite o circulară către toți 
protopopii din Moldova, care trebuie să le ceară preoţilor să pro- 
povăduiască prin enorii măsurile care se impun în materie de 
curățenie în timpul epidemiei de ciumă și să-i convingă pe să- 
teni să-și hultuiască neapărat pruncii?. 


La spițer 


Spiţeriile de obște și spițeriile particulare se înmulțesc pe 
măsură ce numărul populaţiei crește și eficacitatea „drogurilor“ 
pare mai mare decât cea a leacurilor băbești. Nu peste tot, ci 
doar în orașele mari. Târgurile mici și satele rămân fără spiţer. 
Ca și în cazul medicilor, știința spiţeriei aparține tot străinilor, 
care își deschid prăvălii cu leacuri și droguri la București, Iași, 
Ploiești, Craiova, Botoşani, Giurgiu, Brăila. Enumerăm câteva 


1. Iacov Antonovici, Documente bârlădene, vol. IV, Bârlad, 1924, pp. 
311-312. 
2. SJAN Iași, Fond Mitropolia Moldovei, A3/1830. 

dintre ele: „La Apolo“, ţinută de Andrei Clus, „La Esculap“, a 
lui Jean Zinner, „La Leul de aur“, a lui Andrei Schnell, „La Foi- 
şorul de foc“, a lui Iohan Greff, „Curtea Regală“, a lui Vasile 
Malava, „Fortuna“, a lui Michel Steenge, „Providența“, a lui 
Ferdinand Clos, „La Crucea de aur“, a lui Mihai doctorul, „Spe- 
ranța“, a lui Ignaţ Gottwald, „La Coroana“, a lui Iosif Leiter, 
„Aurora“, a lui Samuel Benker, „Flora“, ţinută de Iosif Kuhne, 
„Higeia“, ținută de Johan Schobel etc. Regulamentul pentru 
starea sănătăţii, înfrumusețarea şi paza bunei orânduieli în 
politia Bucureștilor stabilește, pe 6 iulie 1830, că în oraș pot 
funcționa 20 de spițerii, spițerii nu sunt însă de acord și trimit 
stăpânirii un memoriu. Abia își găsesc ei clienți (adică cei 15 
proprietari de farmacii), încă cinci farmacii ar însemna o concu- 
renţă neloială și venituri insuficiente pentru toți. Concurență 
există și la Iași (unde sunt prevăzuţi opt spiţeri în 1831), şi 
aiurea, unde apariția unei noi spițerii provoacă intervenţia spi- 
țérului mai vechi, care invocă „monopolia“ pentru a-și proteja 
afacereal. 

Spițerul ar trebui să producă doftorii în conformitate cu 
rețetele scrise de doctorii acreditaţi, nici mai slabe, nici mai 
puternice, respectând un canon, „farmacopeea Austriei de la 
leat 1780“, şi un tarifar, „după tariful Austriei de la 1785“. Fără 
rețetă nu au dreptul de a elibera medicamente. Sunt oprite de 
la vânzare (dacă nu există indicații medicale) substanţele toxice 
precum argintul-viu, șoricioaica, săricica. Din timpul lui Alexan- 
dru Ipsilanti și până la Regulamentele Organice se tot emit 
regulamente de funcționare a spițeriilor, măsurile sunt nece- 
sare, având în vedere că e vorba de sănătatea norodului, iar 
substanţele care se vând provoacă deseori moartea. Prăvălia- 
şilor le este interzis să vândă leacuri sau șoricioaică, pentru 
că nu au cunoștințele necesare și nici loc bun de păstrat. Dar, 
cu cât se înverșunează domnii să propovăduiască aceste măsuri, 


1. P. Gh. Samarian, op. cit., II, pp. 540-544. Vezi cazul lui Iohan Schobel 
din Giurgiu, care se simte amenințat când află că o altă spițerie s-ar putea 
deschide în oraș și cere „monopolia“ (20 ianuarie 1832). 

cu atât le pasă mai puţin spițerilor și prăvăliașilor de pitacele 
domnești. Nicolae Caragea intervine de două ori și poruncește: 
„nu este cu cale a fi slobod fieșcare prăvăliaș a ţine de vânzare 
şoricioaică și iarbă de pușcă și alte asemenea vătămătoare, căci 
se poate întâmpla, după cum s-au și întâmplat și într-aceste 
zile, a se face primejdie de viață cu unele de acestea; iată vă 
poruncim dumneavoastră mai întâi: nimeni dintre băcani ori 
alți prăvăliași, doftorii și leacuri să n-aibă voie a ţinea la vân- 
zare, fără de numai spiţeri“ (1 septembrie 1782) (U/1, 268). Po- 
runca e dată pentru a fi încălcată, iar regulamentele scrise 
pentru a nu fi respectate. Vodă Alexandru Moruzi îi găseşte și 
el pe prăvăliași vânzând praf de pușcă și şoricioaică oricui are 
bani să plătească și, la o nouă anchetă, constată că ordinul său 
nu fusese nici pe departe respectat, iar deținătorii se înmulți- 
seră: băcanii, mărgelarii, ovreii și muierile fabricante de su- 
limanuri comercializează fără frică produsele interzise (U/5, 
312-313, 326). Aproape fiecare domn emite câte un pitac în care 
interzice vânzarea acestor substanţe, ca să constate că porun- 
ca sa este încălcată; acest comerţ continuă să fie interzis, chiar 
şi după ce sunt emise un „nizam al șoricioaicei și sărăcicăi“ 
(8 februarie 1819) și Regulamentul pentru starea sănătăţii, în- 
frumusețarea și paza bunei orânduieli în politia Bucureştilor 
şi Regulamentul munițipalităţei politiei Iaşilor (U/12, 395). 
Nici alte prevederi nu sunt respectate. Spiţerul trebuie să 
vândă întotdeauna „doftorii bune, proaspete, curate“, preparate 
din buruieni ce se strâng doar vara, primăvara și toamna, ţinute 
numai în „vase de sticlă sau de farfurie sau de pământ sau de 
lemn“, bine etichetate, spune nizamul lui Ipsilanti (U/7, 139- 
140). Controalele și mai ales numeroasele reclamaţii arată că 
spiţerii sunt departe de a respecta această regulă minimă, abu- 
zând de încrederea și mai ales de nenorocirea bolnavului. Ei 
vând doftorii mucede sau mâncate de molii, vechi și „fără de 
nici o treabă“, de proastă calitate și fără „energhie“. Nici nu 
trece anul și, pe 18 septembrie 1798, vodă Hangerli descope- 
ră că lipsa controalelor îi cam încurajează pe spițeri să nu se 

supună nizamului și să se viclenească; poruncește vornicului 
obștirii și doctorilor politiei Bucureștiului să privegheze mai 
cu asiduitate „de urmează spiţerii la datoria ce au“ (U/7, 220). 
Nu se respectă nici preţurile și fiecare vinde după cum îl taie 
capul, și nu după tariful prevăzut; unii sunt în „simfonie“ cu 
doctorii și își asigură monopolul unor reţete, pretinzând că 
numai la ei pot fi găsite anumite doftorii; alții nu „citesc“ bine 
reţetele și fie oferă alte doftorii, fie greșesc „dramurile“ prescrise 
(U/10,, 373, U/11, 495-460). Spițerul, devenit farmacist, prin 
noul regulament din 14 noiembrie 1819, este din nou obligat 
să respecte regulile, reiterate și reașezate ca urmare a multe 
„abuzuri“ comise asupra „calităţii, precum și asupra prepa- 
raţiunii și preţului a diferitelor doctorii“. Regulamentul e cât 
se poate de modern, fiindcă prevede obligativitatea eliberării 
medicamentelor numai pe bază de rețete și în termen de 20 de 
zile, cu preţul corect scris în dreptul fiecărui leac, datoria de a 
fi în slujba norodului zi și noapte, interdicția de a vinde „droage 
secrete sau stricate sau netrebuincioase“; e adaptat, pe 6 iulie 
1830, la realitățile din București și pe 14 octombrie 1831 la cele 
din Iași (U/12, 354-355). 

Regulamentele din anii 1830 și 1831 constituie un pas impor- 
tant în reglarea acestor servicii publice. Totuși, măsurile punitive 
sunt atât de firave, încât băcăniile și mai ales negustorii am- 
bulanţi continuă să comercializeze substanţe interzise. 


Pe urmele bolilor 


Literatura medicală este destul de precară în această peri- 
oadă și nu are un public al ei. În 1814, la Iași, se tipărește, în 
conservarea sănătăţii stomacului. Publicată acum întâia dată 
cu cheltuiala prea înălțatului boier marele postelnic chir Ale- 
xandru Mavrocordat, cu îngrijirea lui Manuil Vernardo din 
Creta. Există un interes particular în apariția unei asemenea 
cărțulii, stârnit probabil de boala celui care a suportat chel- 

tuielile de tipărire, boierul Mavrocordat. Cartea va fi ajuns apoi 
și în mâinile medicilor ieșeni, mulți dintre ei vorbitori de limba 
greacă, dar tirajul său e foarte redus, iar numărul celor pre- 
numărați e și mai mic. Absența unei școli medicale este o piedică 
în familiarizarea populaţiei cu practica medicală. Medicii din 
"Țara Românească și din Moldova provin din diferite părţi ale 
Europei. Își vând doar meșteșugul, nu și cunoștințele. De alt- 
minteri, înființarea unei școli medicale este responsabilitatea 
stăpânirii, și mai puţin a unor particulari, ceea ce face ca vinde- 
carea bolilor să fie lăsată multă vreme pe seama unor practici 
empirice. Toate textele pe care le adună miscelaneele dovedesc 
apetenţa pentru reţetele de leacuri și reunesc diverse experien- 
țe în materie de îmblânzire a spiritelor. 

După Regulamentele Organice, starea de sănătate a popu- 
laţiei devine obiectul unei statistici în toată regula. Astfel, pentru 
fiecare județ, pentru fiecare plasă, pentru fiecare sat se notează 
cu insistență numărul bolnavilor, al morţilor, al celor însănă- 
toșiți, precum și denumirile maladiilor. Dacă până atunci grija 
pentru sănătatea norodului plătitor de dajdii nu prea se mani- 
festase, dintr-odată sănătatea e cât pe ce să devină o obsesie. 
Statisticile rămân statistici, o simplă colecție de date, fiindcă, 
în condiţiile numărului scăzut de medici, ale lipsei de medica- 
mente și de instrumentar medical, și, cel mai important, în lipsa 
unui buget adecvat, nu au nici un efect concret asupra stării 
de sănătate a populaţiei. Condicile maladiilor arată că româ- 
nii sunt deprinși să se oblojească cum pot: cu leacuri băbești 
și remedii magice vândute de vreo babă fermecătoare. 

Lingoarea (febra tifoidă) este boala care domină în statistici. 
De pildă, pe 4 mai 1832, în satul Vaideei-Ungureni sunt consem- 
nate șapte cazuri de lingoare. Unul dintre bolnavi tocmai mu- 
rise, patru erau „sculați“, adică însănătoșiţi. Mai sunt cazuri 
de răceli, dureri de șale și de cap, sfrenţie, slăbiciune, adică 
astenie de primăvară, junghiuri, mișelie, sminteală, nebunie 
și neajungere de minte etc. Sunt notate și accidentele: unii mor 
călcaţi de care și de căruţe, aruncaţi de pe cai sau împunși de 

vitele din bătătură!. Statisticile acoperă, o vreme, multe dintre 
satele Valahiei și ale Moldovei. Vor întreține vehemența dis- 
cursului medical din a doua jumătate a secolului al XIX-lea, 
după cum bine și documentat arată Constantin Bărbulescu2?. 


Reţete de toate felurile şi pentru toate bolile 


În 1800, medicina e într-o stare incipientă. Cei câțiva medici 
profesează mai degrabă în capitală și-n preajma curții domnești, 
spițérii vând remedii și bune, și proaste, vechi sau chiar mortale, 
„hirurgii“ știu doar să lase sânge. În schimb, la sat sau la oraș, 
o mulțime de moașe, doftorese, vraci și vrăjitoare „oblojesc“ cum 
pot trupurile și sufletele bolnave. Urmând tradiția populară a 
utilizării cât mai intense a plantelor cu puteri terapeutice, zeci 
de reţete se transmit și se transcriu pentru a nu fi uitate, pentru 
a fi utile în orice moment. lată numai câteva dintre ele: 

„Pentru dureri de cap. Sara când vre să se culce, să toarne 
apă caldă bineîntr-un vas adânc, în care să ajungi pân la fluerul 
piciorului și să stea cu picioarele în apă jumătate de ceas sau 
şi mai bine, și aceasta făcând în două-trei seri sau și mai mult 
contenește durerea desăvârșită. 

Pentru măsea când te doare. Să iei puţintică smirnă și să 
rupi o fărâmă cât va încăpea în gaura măselei, de va fi găunoasă, 
iar de nu, să pui pe de latura ei. 

Când dor măselile. Să iei sâmburi de măslină uscată și pi- 
sează mărunt și să pui într-o oală nouă, adică într-o pipă cu 
ciubuc nou și să tragi fumul în gură, care va treci prăfuşorul. 

Să nu te îmbeţi. Să faci scrum din piatră acră și să-l bei cu 
apă, un pahar. Sau să soarbă oţet că se va trezi. Și într-alt chip: 
să roază cocean de varză sau migdale amare, că nu te vei îmbăta. 

Când se va strica omul la stomah. Să mănânce migdale și să 
e cimbru, să-l pui într-o oală nouă cu apă, să fiarbă bine, să be. 


1. SJ AN Vâlcea, Fond Prefectura județului Vâlcea, ds. 78/1832. 
2. Constantin Bărbulescu, România medicilor. Medici, țărani şi igienă 
rurală în România, de la 1860 la 1910, Humanitas, București, 2015. 

Pentru durere de inimă. Ghinţitură [genţiană], să razi puţin, 
să o amesteci cu vin tare, cu horelcă sau apă, să bei; al doilea, 
sâmbur de nucă, să-l arzi bine și să bei cu vin alb. 

Pentru junghi. Hrean pisat să legi acolo. 

Pentru tuse. Ia ceapă și o coace în foc și îţi ungi tălpile pi- 
cioarele cu dânsa. 

Când pute gura omului. Coajă de rodii să rumegi în gură. 
Și într-alt chip: trandafir uscat să arzi în foc și să faci ca făina 
şi să presari pe dinţi. l 

De mirosul greu al gurii. Pelin verde să fierbi cu oțet, să 
speli gura în toată vremea. 

Când se negresc dinții la om. Să arzi corn de cerb, bine, să 
se facă alb și să-l pisăzi bine și să freci dinți. 

Pentru dambla. Îndată curăţenie și sânge cu lipitori multe, 
30 şi 40 şi pază de mâncare; acestea și a treia zi, de nu se va 
înmuia. 

Omul ce nebunește. Să bei Sfântul Mir pe nemâncate și să 
ţii curat omul, cel ce va da Mirul. Al doilea: să iei capu rându- 
nelei și inima rândunelei și să le arză omul în foc şi să bei cu 
aghiasmă. 

Când să face ceva la picior sau de-i umfiat. Să iei făină cu- 
rată 48 dramuri, plumb ars, adică cenușă cu care smălțuiesc olarii, 
16 dramuri, și să o amesteci cu tărâță de secară și să pui pe pân- 
zătură, să legi la locul cel bolnav sau pe umfiătura piciorului. 

Pentru umflătură de boașe. Frunză de răchită și drojdie de 
vin, să li mesteci într-un loc și să pui în umflătură. 

Omul ce nu se poate pișa. Sămânță de curcubete și să o pi- 
sezi bine ca făina, și să o be cu miere întru patru dimineţi pe 
nemâncate. 

Când este încuiat [constipat] omul. Să pui două linguri miere 
şi două ouă să fiarbă, până se vor îngroșa. Apoi să faci un cepșor 
până e cald și să-l ungi cu ceva și și să-l bagi în șezut, că se va 
slobozi. 

Pentru ca să nu dormitezi. Să mănânci pelin cu oţăt, iar pen- 
tru deșteptat: inimă de arici să porţi la tine. Iar sângele să-l 
pui la căpătâiul muerii tale, și-și va spune ibovnicul. 


420 PATIMĂ ȘI DESFĂTARE 


Copilul și omul mari di nu va pute dormi noaptea. Cu coajă 
di șarpi să-l afumi. Și iarăși: puţin coadă di șarpi să pue în poți- 
nel vin și să-l ungă pi cap“. 

Ce eficacitate au aceste reţete, unele stranii, nu putem ști. 
Cert este că sunt preluate dintr-un manuscris în altul, comple- 
tate, recopiate, recomandate de doftorese, vrăjitoare și vraci. 
Probabil boierii și ţăranii, meșteșugarii și negustorii, bărbaţii 
şi femeile, chinuiţi de suferinţele trupești și dorind să mai tră- 
iască încă o zi, le și folosesc. Cartea de doftorii foarte de mare 
folos cercate (BAR, mss. 1171), datând de pe la sfârşitul secolu- 
lui al XVIII-lea, păstrează o parte dintre rețete, pe care le vom 
regăsi apoi în Cartea de doftorii de orice boală, bună şi încercată 
întru toate de C. Caribolu (BAR, mss. 4743). Din acest manu- 
scris am transcris alte câteva reţete care oferă tabloul unei lumi 
prinse între natură și bunul Dumnezeu: 

„De durere de ochi: să iei pișat de fată, ca de șapte ani, și 
să te speli la ochi și să între și în ochi și să ia să uzi niște cârpe 
iar, cu de acest pișat și să pui la ochi, să doarmă cu ochii oblojiţi. 
Şi să te speli și cu săpun rachiu la ochi că iaste bun, băgând 
în ochi puţintel (f. 57"). 

Iarba de curăţenie: un pahar de miere, un pahar de oțet tare 
de cimbrișor, un pahar de zeamă de prun. Acestea toate să le 
herbi bine și cât vei putea de calde să le bei că face urdinarea. 

Iarbă de curăţit și pă sus și pe jos: să usuci popidnic [popiv- 
nic — piperul-lupului] și să-l pisezi bine să-l faci praf și să ia 
două-trei dramuri de acest praf și să-l amesteci cu zeamă de 
prun hert. Și să te tot plimbi prin casă și după fieștece urdinare 
tot să bei câte un feligean dă zeamă de prun“. 

Iată, de pildă, una dintre reţetele pentru albeaţă la ochi care 
necesită prepararea unui fel de sirop din frunze de arțar, fiert 
într-un cazan curat și spoit, trecut apoi prin tingiri și păstrat 
în borcan pentru a fi amestecat într-un filigean, când e folosit, 
cu apă de trandafiri. Altă rețetă folosește curmalele, care, de-a 


1. Vezi și multe alte rețete la P. Gh. Samarian, op. cit, II, pp. 601-637. 

lungul unui laborios proces, sunt uscate, mărunțţite și, transfor- 
mate într-un praf fin; apoi, amestecând acest praf cu pielița 
de pe pipota unei găini (dacă leacul este destinat unei femei) 
sau a unui cocoș (dacă leacul este pentru „om“), dar de cocoș 
negru, fără nici un fel de pană albă sau galbenă, de asemenea 
mărunțţită, şi cu candel, se prepară o turtă; turta se așază pe 
ochiul bolnav (BAR, mss. 1171, ff. 12—13). Mai sunt și leacu- 
rile, care ar trebui să-și păstreze toate proprietăţile, chiar dacă 
ingredientele sunt fierte. Meșteșugul doftoricesc a inventat oala 
sub presiune avant la lettre. E amintită și în rețetele Safitei 
Cantacuzino, iat-o și aici, folosită la prepararea unui leac pentru 
trânji, adică pentru hemoroizi. Leacul se obține prin ameste- 
carea rădăcinilor și a frunzelor de popidnic (piperul-lupului) 
şi curcubeţea (mărul-lupului), puse într-o oală curată, care se 
lipește cu cocă. Zeama se bea dimineaţa pe stomacul gol, iar 
administrarea locală se face cu afumături cu ardei, într-un mod 
destul de... complex. Sau: „să faci o mămăligă de mei, nesărată, 
şi dintr-însă să o amesteci cu unt proaspăt de vacă, să fie în 
două cu untul, și să fie cald cât va putea răbda de herbinte, să 
întinzi pă o scândură să șază cu curul pe dânsa. Așa să facă 
adesea și de multe ori“ (BAR, mss. 4841, f. 15). 

Poate cea mai importantă este Cartea a cincea a meşte- 
şugului doftoricesc (mss. 4841), care, în 279 de file, oferă sfaturi 
şi rețete de oblojire a tuturor bolilor. Autorul realizează un 
istoric al fiecărei boli, făcând o analiză medicală specifică epocii, 
în care introduce și o serie de termeni proprii practicii medicale. 
După istoricul bolii sunt trecute, ca și cum ar respecta o meto- 
dologie modernă, toate remediile și dietele care trebuie să le 
însoțească, alifiile, clistirele, băile de șezut, lăsarea de sânge, 
oblojiturile, băuturile, unsorile, plasturii, hapurile etc. Prin dietă 
se înțelege numai hrana pe care doctorul anonim care scrie 
această carte o recomandă pacientului, ca parte integrantă și 
obligatorie în refacerea organismului bolnav, și nu regimul pe 
care, astăzi, mulți îl ţin ca să își controleze greutatea... 

Mai trebuie observat că multe dintre aceste rețete folosesc, 
pe lângă plante, ingrediente care nu se află la îndemâna oricui: 
unt de migdale, curmale, scorţişoară și chiar untdelemn, candel, 
zahăr, afion, camfor, mosc etc. Mai apoi, orice reţetă presupune 
o cunoaștere foarte bună a tuturor plantelor și a proprietăţilor 
lor; mai presupune folosirea unor vase curate, spoite, precum 
şi măsurarea atentă a cantităților, astfel încât leacul să își dove- 
dească eficacitatea. 

După același model își va construi arhimandritul și doctorul 
Dionisie Piru Tesalianul tratatul său medical: Encolpiul 
doctorilor seau Medicina practică, cuprinzănd 363 de boale, 
numite elineşte, italieneşte şi româneşte, cunoştinţa patimelor, 
caracterul, cauzele (pricinile) şi vindecarea seau cura lor, fisio- 
logia şi anatomia trupului omenesc, materia seau medicina 
vindecărei, dietetica (paza) igiena (ținerea sănătăţii). Traducerea 
e făcută după a doua ediţie, apărută la Atena, în 1840, de către 
postelnicul D. Cornea și e tipărită la Iași, 1849, în tipografia 
Institutului Albinei. 


Leacuri şi lipitori... 


„Cvinta esenţia“, plin de daruri și de bunătate, untul de roz- 
marin este leacul folosit pentru curmarea multor suferinţe: 
ciumă, friguri, „emoroide“, dureri de dinţi, de cap, de ochi, de 
urechi, de nas, de „stomah“, de țâțe, de splină, de inimă, de maţe, 
de mitră (uter), de „mădularele cele ascunse“, de „bășică“. E 
bun chiar și împotriva moliilor. Astfel i se face reclamă în 17921. 
La începutul secolului al XIX-lea, rețeta Le Roy se bucură de 
mare succes. Este folosită de Ionică Tăutu, bolnav de tuber- 
culoză, aflat, la sfârșitul anului 1828, la Istanbul, după ce făcuse 
o cură la Brusa?. Reţeta este, de altfel, populară în toată Europa 
şi n-are cum să nu pătrundă și prin casele boierilor noștri. „Bal- 


1. Ibidem, p. 603. 
2. Ioniţă Tăutu, op. cit., p. 17. 


GRIJILE TRUPULUI ȘI MALADIILE SPIRITULUI 423 


samul Leroa“, cum este cunoscut de utilizatori, cere răbdare 
şi necesită, pentru a fi fabricat, alte „leacuri“, dintre care unele 
astăzi sunt necunoscute: „9 gumi scamonii fain, 12 rădăcini de 
tulpet, 40 de rădăcini de talapa nepisată, 135 gramuri zahar 
bun“, toate puse în „425 spirt de 35 de graduri“, lăsate la ma- 
cerat într-un „clondir de două oca și jumătate“, vara la soare, 
iarna la căldură, după sobă, timp de opt zile. Amestecul e din 
nou frământat, până este adus la 16 „graduri“. Autorul însem- 
nării ne asigură că leacul este bun „pentru orice boală“, dar 
mai ales pentru venin: „12 dramuri la o băutură și luând puţină 
apă, să-și clătească gura și să o lepede jos. Și după aceia să nu 
fie slobodă să mănânce nimic, nici să bea, nici să se culce, până 
ce nu va face zece curi“. Copiii însă n-ar trebui să primească 
un astfel de leaci. 

Iată că vine și vremea lipitorilor. Suntem prin anii 1830, 
când orice boală se tratează cu ajutorul lipitorilor. Spitalele nu 
contenesc să cumpere lipitori. Printre măruntele cheltuieli ale 
spitalelor din Bucureşti se află: „lumânări de seu, săpun, scamă, 
lipitori, lemne, cărbuni și altele“ (AP/8, 246). În cursul său, pre- 
dat seminariștilor de la Socola, doctorul Costache Vârnav reco- 
mandă folosirea lipitorilor. „Giunghiul la cămeșa inimii“ se 
îngrijește cu luarea de sânge și „pusul lipitorilor“. Tot cu lipitori 
se vindecă și junghiul la ficat. Sunt urmate de „curățenie“ inte- 
rioară și de cataplasme cu balegă de cal (p. 178). În octombrie 
1838, Spitalul Brâncovenesc îl angajează pe Gheorghe bărbierul 
să-i radă pe bolnavi de două ori pe lună, dar mai ales să furni- 
zeze lipitori, „atât iarna, cât și vara, în curgere de un an“. Li- 
pitorile trebuie să fie „bune și plăcute domnului hirurg“ și să 
fie livrate la timp. Orice întârziere îl obligă pe Gheorghe băr- 
bierul la plata lipitorilor cumpărate de spital de pe aiurea?. Cât 
trebuie să fi căutat Gheorghe bărbierul prin bălți și prin lacuri, 


1. BAR, mss. 1977, f. 1, mss. 1599, ff. 18—19, 36—37. Vezi și Ionică Tăutu, 
op. cit., p. 17, nota 36. 
2. Așezămintele Brâncoveneşti, ed. cit., pp. 323—324. 

cât trebuie să fi răscolit prin mâlurile Dâmboviţei și câte copci 
trebuie să fi făcut, iarna, pe albia înghețată a râurilor, de teamă 
să nu plătească de mai multe ori lipitorile luate din altă parte... 


Cure, băi, diete 


La un moment dat, băile și curele medicale devin o soluţie 
salvatoare şi o modă. Britanicii dau startul cu băile de la Bath, 
de lângă Bristol, transformând cura medicală în plăcere. Aceas- 
tă modă e preluată de toată Europa. Apar spa-urile, oaze de 
hedonism, în care grija pentru corp se transformă în plăcere!. 
Spre sfârşitul secolului al XVIII-lea, când pot pleca de la moșiile 
lor, boierii adoptă această modă și merg din ce în ce mai des 
la „băi“, mai întâi să-și vadă de sănătate, pe urmă din obiș- 
nuinţa de a pleca de acasă, departe, cât mai departe. În 1805, 
marele vornic Grigore Brâncoveanu cere voie să plece „înăuntru 
la băi, spre a se căuta la patima întru care se află“. ÎI are alături 
pe doctorul Constantin Caracaș (U/11, 463). Cererile se înmul- 
ţesc de la an la an: Matei Creţulescu, bolnav de oftică, se în- 
grijeşte la Viena, Barbu Văcărescu își duce soția, cam zaifă, la 
băile din Țara Nemţească, tot acolo vor să se îngrijească Ior- 
dache Slătineanu și slugerul Fotache Știrbei, suferind și el, și 
cocoana lui de „boală hronică“ (U/11, 463). Staţiunile pe care 
le frecventează sunt cele în care se adună elitele Europei: Baden- 
Baden, Carlsbad, Marienbad etc. 

Interesul pentru o nouă soluţie medicală îi determină pe 
mulţi dintre medici să cerceteze calitatea apelor românești. O 
face mai întâi doctorul Constantin Caracaș, care constată că 
„munţii Valahiei au multe ape minerale, sulfuroase, feruginoase, 
alcaline și de alte metale“. Spițerul Daniel Scavinschi descrie 
băile de la Borsec, vizitate de hatmanul Constantin Paladi, în 


1. Roy Porter, „Les vacances et la nature revisitâe (1930-1839), în Alain Cor- 
bin (ed.), L'avenement des loisirs (1850-1960), Flammarion, Paris, 1995, p. 84. 
2. C. Caracaș, op. cit., p. 21. 

august 1828; un doctor Zota vorbește despre apele minerale 
de la Slănic, Șarul, Dorna, Borca, Hanganu?. Chiar și Manola- 
che Drăghici menţionează „apa minerală de Strunga“, preluând 
informaţia de la doctorul Zota ce ar fi „cercat-o“2. 

Doctorul Ștefan Episcupescu străbate munţii și dealurile 
pentru a descoperi calitățile terapeutice ale apelor românești 
şi află 53 de izvoare de ape utile în tratarea diferitelor boli. Me- 
ticulos, doctorul prezintă calităţile apelor din fiecare izvor și, 
„iconom“, arată metodele prin care aceste ape ar putea fi captate 
şi întrebuințate‘. În același scop, doctorul Anastasie Fătu între- 
prinde și el o călătorie prin Moldova, care e urmată de lucrarea 
Descrierea şi întrebuințarea apei simple şi a apelor minerale 
din Moldova (lași, 1851). Lucrările acestor medici sunt o pledoa- 
rie clară pentru exploatarea apelor minerale în folosul tuturor, 
dar nici guvernul, nici boierii nu prea se arată interesaţi de 
proiecte de acest fel care ar putea constitui o afacere. „Indolența 
guvernului și teama nejustificată a locuitorilor, că vor fi supăraţi 
de către cei care ar veni să-și caute sănătatea la aceste ape, 
împiedică folosința lor“, constată doctorul Caracaș. Boierii pre- 
feră să plece prin străinătățuri, „cu cheltuieli mai mari“, decât 
să se îngrijească de cele aflate chiar pe moșiile lor5. Plecările 
la Baden-Baden, la Mehadia, la Paris sau la Viena nu mai pot 
fi oprite. Nu mai este vorba doar de tratarea unei boli, ci de o 
modă în care se lasă antrenați toți cei care au ceva parale. Nu 
mai este vorba de o necesitate medicală, ci de o cerință socială: 


1. BAR, mss. 423, Daniel Scavinschi, Călătoriile dumnealui hatmanul 
Constantin Palade la feredeele Borsăcului, 1828 august 30. 

2. P. Gh. Samarian, op. cit., II, pp. 353, 535. 

3. Manolache Drăghici, op. cit., pp. 100-103. 

4. Ștefan Episcupescu, Apele metalice ale României Mari. Cercetate, 
descrise şi însoțite cu o dietetică şi macroviotică, în luminate zilele Măriei 
Sale Alexandru Dimitriei Ghica Voivod, Domn Stăpânitor a toată Țara 
Românească. De Ștefan Vasile Episcupescu doctorul politiei Bucureştilor. 
Spre obşteascu folos al sănătății pătimaşilor de boale cronice. Tipărită cu 
blagoslovenia Prea Sfinţiei Sale Kir Chesarie Episcopul Buzăului, 1837. 

5. C. Caracaș, op. cit., p. 21. 

nu te poţi număra printre cei mai de vază membri ai societăţii 
dacă nu pleci vară de vară la „feredei“ ca să-ţi îngrijești sănă- 
tatea sau doar ca să petreci. 

Barbu Știrbei, aflat la Carlsbad în vara lui 1796, povestește, 
în scrisorile sale, mai mult cum decurge „petrecerea“ decât cura. 
Întâi își face prieteni, mulți, „câți nu pot să-ţi spuiu“, apoi vine 
programul „băilor“: „că după ce merg la fântână de beau apă, 
unde sunt cinci-șase sute domni și doamne, cântă muzica până 
isprăvim apa, apoi facem spațţiri pe la grădini, unde sunt ase- 
menea muzici“. Petrecerea îl încântă și exclamă fericit în sceri- 
soarea către negustorul Hagi Popp: „zic dumitale că așa traiu 
n'am trăit de când sunt“. Temându-se că veștile despre această 
„fericire“ ar putea ajunge la urechile domnului, adaugă: „numai 
mă rog, kir Hagi, numai dumneata să știi, să nu se facă vreo 
vorbă, ca să se auză în țară“. Prieteșugurile au un rol important 
în aceste locuri ale sociabilităţii, băile, la fel ca și cinele, dineu- 
rile, jocurile de cărţi, plimbările și discuţiile, multele discuţii. 
Barbu Știrbei a legat prieteșug cu toți cei veniți ca și el la „cură“ 
şi „petrece foarte bine“, fiind nelipsit la comâdii și la baluri. N-ar 
fi vrut nepărat să se ducă, dar e „poftit“, iar invitaţia de a-și 
petrece timpul într-o companie princiară („aici sunt mai mult 
de opt sute de prinți și prințese“) este de nerefuzat. Cel mai 
mult a prins drag de ambasadorul Spaniei, care-l tot „invitari- 
sește“ și-l laudă peste tot. Vă veţi întreba cum de se descurcă 
în acest Babilon? Boierul recunoaște și el că este cam „discolip- 
sit pentru limbă“ și că știe ceva „talienește“, ajutându-se de un 
tălmaci. 

Curgerea timpului se oprește, orice grijă dispare, petrecerea 
şi sociabilitatea cuceresc spiritele copleșite de suspiciuni și de 
temeri. Băile sunt un refugiu, un loc al liniștii și al bunei dispo- 
ziţii, pe care boierii români încep să-l cunoască și apoi să-l frec- 
venteze asiduu, odată ce barierele politice dispar. 

În 1825, francezul August Chambonais-Lagarde dorește 
să deschidă o baie publică la București. În cererea pe care i-o 


1. N. Iorga, Scrisori de boieri..., ed. cit., pp. 116—117, ed. cit., 12 iunie 1796. 


GRIJILE TRUPULUI ȘI MALADIILE SPIRITULUI 427 


adresează lui vodă Ghica, vorbind la superlativ despre cele „10 
odăi“, cu „uși și ferestre în stare bună“, cu „pat de scânduri 
pentru odihnă“, cu „meșcioară și oglindă“, cu „cele trebuincioase 
pentru gătire“. Mai promite „frumoase mirositoare băi“ și mai 
ales „jgheaburi curate“ prin schimbarea lor „adesea“. Baia lui 
Lagarde seamănă mai degrabă cu o „stațiune“ la care bolnavii 
pot veni nu doar ca să folosească apa rece și apa caldă, ci, la fel 
de bine, și ca să primească medicamente sau să urmeze o dietă, 
pe baza recomandărilor medicilor. Propunerea sa a stârnit inte- 
resul boierilor, care îl susțin: „acest fel de băi sunt trebuincioa- 
se și folositoare la multe boale, mai ales că mulţi bolnavi având 
trebuinţă la acest fel de băi și neavând alt mijloc a le face în 
casele lor, poate să se înlesnească cu urmarea aceasta“. Se mar- 
chează scopul strict al localului „baie pentru bolnavi“, și nu baie 
unde „merg oamenii de se spală de murdalâc“. Lagarde dorea 
însă să înființeze mai mult decât un local pentru bolnavi, dorea 
mai mult decât o staţiune claustrofobă și tristă. El visa un loc 
de „petrecere“ în care marii ipohondri ai orașului să cheltuiască 
pe vindecarea bolilor lor închipuite, să-și risipească banii pe 
ciubucuri și pe cafele, pe mese bogate și pe lăutari, pe fete tinere 
şi frumoase, pe juni cât mai serviabili. 

Lagarde renunţă destul de ușor la proiectul său, dar, pe 26 
mai 1837, Nicolae Tihon deschide, cu destul de multă pompă 
un local ce se vrea a fi o baie după moda „evropenească“, dotat 
cu „apă rece rămurită și caldă“. Scopul acestei „băi“ este „cură- 
tenia și ușurarea omenească“, cu alte cuvinte, invitaţia la „petre- 
cere“ e deja lansată în „reclama“ ce şi-o face. Funcţionând în 
toate zilele, mai puţin duminica, între șase dimineaţa și nouă 
seara, băile au următoarea alcătuire: 

„Trei odăi cu câte două băi mobilate cu pat, scaun, oglindă, pe- 
rie de păr, peptene, un cearșaf și un prosop, curate, pentru dame. 


1. I. Cojocaru, Documente privitoare la economia Țării Româneşti, 1, 
pp. 346-347, George Potra, Documente privitoare la istoria oraşului Bucu- 
rești (1821-1848), Editura Academiei, 1975, pp. 180-181; G. Potra, Din Bu- 
cureştii de altădată, ed. cit., pp. 150-151. 

Două odăi asemenea cu două băi pentru bărbați. 

Două odăi asemenea cu câte o baie pentru bărbaţi“. 

Se fixează chiar și preţurile: un ceas costă 2 sfanți, o zi în- 
treagă 6 sfanți, abonamentul este mai ieftin, dacă se face pentru 
întreaga familie, și anume 12 sfanţi. Doar cu apă, „petrecerea“ 
nu poate fi „petrecere“, așa că proprietarul are grijă ca stabili- 
mentul să fie înzestrat cu tot ceea ce clientela și-ar fi dorit: „birt, 
cafenea, biliard, ringlspil, coemorama și alte înfrumuseţări spre 
petrecere omenească“, plus o grădină privată. Se taie bilete de 
intrare pentru fiecare dintre ele, căci răsfățul trupului și sin- 
drofia minţii costă. Plăcerea nu mai constă doar în „priveală“, 
ci fel de fel de „fandasii“ sunt puse la treabă pentru a-i oferi 
plătitorului senzaţia efemeră a vindecării trupești și sufletești. 
Toate aceste „facilități“ se află în Gorgan, „în marginea Dâm- 
boviţi, văpseaoa verde“, se scrie în Cantor de Avis, în numărul 
din 22 mai 1827; așadar, nu departe, ci chiar în inima târgului, 
unde se poate face un popas oricând și oricum. 

Din cauză că „stațiunile“ îndepărtate de la Viena, Baden- 
Baden, Mehadia sau Carlsbad sunt din ce în ce mai căutate, 
vânzătorii de senzaţii efemere se mută pe malul Dâmboviţei, 
oferind visuri de desfătare şi speranţe de vindecare miraculoase. 
Iată-l pe „dumnealui Costache, proprietarul frumoasei poziţii 
de la Firăstrău“, punându-se pe treabă, înfrumusețând „frumoa- 
să poziție“ și zidind alte „două odăi, prea frumoase și comode 
pentru cei de vor a lăcui pentru a lua aerul cel curat și va face 
băi reci și de duși cu cea mai ușoară apă ce să află în preajma 
Bucureștiului“. Și dumnealui Costache își ademenește clienții 
vorbindu-le de „curăţenia băilor“, de „bufetul vrednic de toată 
lauda“, de „aerul curat“, de „apă“ și de cât mai multă desfătare!. 


1. Vestitorul românesc, nr. 40, 21 mai 1843. Despre aceste izvoare, dar 
și despre „bufetul“ Ferestro vorbeşte și RudolfNeumeister, pastorul Comu- 
nității Evanghelice din București între 1846-1867 (CS/5, 131); cele mai 
cunoscute băi din București vor fi cele conduse de soții Warenberg. Despre 
ele a vorbit G. Potra în Din Bucureştii de altădată, ed. cit., pp. 153-154). 

Doritorii sunt cât se poate de mulţi, visătorii, la fel de mulți, 
risipitorii de averi şi de moșii, așijderea. Așa că Baden-Baden 
se mută aici, pe malul Dâmboviţei, a cărei apă capătă peste 
noapte proprietăţi curative și puteri miraculoase. De dragul 
modei, deocamdată nimeni nu observă cum banii se aruncă mult 
prea ușor pe apa care tot sălcie e, adeseori murdară și nicidecum 
„miraculoasă“. 

* 


An de an, se cer și se transmit rapoarte privitoare la „starea 
de sănătate a populaţiei“. Din fiecare judeţ, din fiecare isprăv- 
nicie vin astfel de rapoarte; multe dintre ele sunt scrise mai 
ales în teribilii ani ai holerei, 1831-1832. Vaccinarea copiilor, 
măsuri împotriva holerei, constituirea carantinelor sunt subiec- 
te de analizat și de dezbătut. Pe 24 mai 1832, în vremea holerei, 
Comitetul Sănătăţii din Moldova îi cere, în scris, medicului Ni- 
colo Lafari din Bârlad să trasmită informaţii precise și regulate 
despre starea de sănătate a locuitorilor: „să alcătuești un raport 
de numărul bolnavilor, câţi din ei s-au îndreptat, câţi au murit 
şi câți mai rămân bolnavi“. Atât medicul, cât și sfatul orășe- 
nesc ar trebui să întocmească, odată la 15 zile, astfel de rapoarte 
în care să treacă „feliul boalelor, de care [locuitorii] ar fi păti- 
mind și pricinile lor“!. Rapoarte cu un conținut asemănător vor 
fi cerute de prin toate judeţele, orașele, târgurile și subotcâr- 
muirile. Chiar și după trecerea epidemiei, ele se vor păstra în 
scopul cunoașterii și evitării unei alte epidemii. 


1. I. Antonovici, op. cit., IV, p. 307—308. 


CAPITOLUL VII 
„La locul cel orânduit“: previzibila moarte 


„Nimic nu e sigur în această lume decât moartea“ 
(Predicatorul ecleziastic, 1857) 


„1798, septembrie 3, vineri noaptea către sâmbătă, au răpo- 
sat Ioniță vornecul Damaras și s-au îngropat sâmbătă după 
toacă la Zlătari, nespoveduit, neprecestuit, pentru că au mîncat 
între alte bucate pepine mult verde, s-au închinat și s-au culcat 
şi peste un ceas au strigat feciorlul] să-i aprinză lumănarea 
că-l doare la inimă și până să-i aprinză lumănarea, până să să 
scoale cocoana, ș-au dat sfârşitul. Unii zic că stenos, alții de 
necazl ul] vistlierului] Scarlat Ghica, că-i sta împotrivă pentru 
cincizeci de scutelnici. Dar ori cum ar fi, în urma ploii ipângea 
nu trebuie.“ Mărturia provine din cronica serdarului Grigore 
Andronescu, o cronică care privilegiază moartea ca eveniment 
major al vieţii. Nu bătrânețea sau boala stârnesc spaimele 
morții, ci fragilitatea, imprevizibilul, nimicul care transformă 
prezentul în „a fost odată“. Pregătirea dinaintea morţii, atât 
de utilă, indispensabilă pentru orice creștin, este anulată și odată 
cu ea dispare orice șansă de a îmblânzi judecăţile divine. Ne- 
spovedit, neîmpărtășit, fără lumânare, creștinul se pierde pe 
sine şi-i împovărează pe ceilalți. De moartea neașteptată a vor- 
nicului Damaris se vor fi îngrijit toți cei din neamul lui, încer- 
când prin pomeni și sărindare, prin danii și ritualuri, să câștige 
bunăvoința divină și un loc în Rai. 

De săracul pe care imprevizibila moarte îl răpune departe 
de sine şi de ceilalți nu se îngrijește decât impasibila adminis- 
trație. Ion, din satul Fierbinţi, judeţul Ialomiţa, moare într-o 


1. Grigore Andronescu, Însemnările Androneştilor, publicate cu un stu- 
diu introductiv de Ilie Corfus, București, 1947, p. 41. 

zi de mai a anului 1839, departe de casă, într-o mahala a Bucu- 
reștiului, muncind cu ziua la plivitul unei grădini. „Nebolit“, 
Ion s-a stins singur, nespovedit, neîmpărtășit și fără lumânare, 
printre răzoarele cu ceapă și sub vântul călduț al primăverii. 
A fost trimis apoi la groapa comună. Au rămas de la el doar sapa 
şi-o traistă care vor vesti neamurilor trecerea sa spre tărâmurile 
necunoscutel. 

Mai trebuie spus că, în această epocă, cadavrul este o sursă 
importantă de viață. Cuvântul „cadavru“ nu există în limbajul 
epocii, iar oamenii vorbesc de „mort“. Trupul mortului oferă tu- 
turor câte ceva util: doftoreselor, bolnavilor, fermecătoarelor, 
vrăjitoarelor, calicilor. Unghiile, părul, pânza, hainele mortului 
intră în combinaţia diferitelor leacuri, a farmecelor, a vrăjilor 
şi a descântecelor. Mortul și tot ce-l înconjoară sau îl ascunde 
(pânza, coșciugul, groapa, crucea) sunt folosite în diferite prac- 
tici magice?. Astfel, prezenţa cadavrelor nu mai pare atât de 
greu de suportat. 


Ce rămâne... 


Și ce rămâne după ani de muncă grea, după suferinţe și zba- 
teri, după copii de îngrijit, de înzestrat, de măritat și de însurat, 
după moși, strămoși, părinţi de pomenit... Ce se alege din ave- 
rea strânsă cu atâta grijă... Fie că răposatul a lăsat vreun testa- 
ment, fie că nu, rudele și moștenitorii săi se adună să împartă 
rămășițele unui patrimoniu a cărui valoare nici nu mai are cine 
ştie ce importanţă. Fiecare doreşte o bucată, mai mare sau mai 
mică, din moștenire. Oricât de departe s-ar afla, oricât de neîn- 
semnată ar fi relația cu răposatul, împărțirea moștenirii îi adună 
sau îi dezbină pe moștenitori, fiindcă ceva tot trebuie să le re- 
vină. Totul se împarte: gardurile, ulucile, izmenele, viile, vitele, 
fiarele de plug, ligheanele, inelele, cerceii, pomii, putinele, varza 
de pe câmp, recolta încă neculeasă, vadurile și morile, stupii 


L 
2. 


. Cojocaru, op. cit., II, p. 724-725, 10 mai 1839. 
.A. Candrea, op. cit. 

fără albine, sufletul etc. Neînţelegerile se ivesc de la primul 
obiect revendicat, iar lipsa unui testament și a moștenitorilor 
direcţi înfierbântă lucrurile. 

Adunați de pretutindeni, având grade de rudenie diferite, 
„neamurile“ nu reușesc să ajungă la un acord: „adecă, noi, nea- 
murile, care anume mai jos ne vom iscăli, ne-am făcut adeve- 
rință unu la altul, adecă precum să să știe că au murit diiaconu 
Costea și rămâind partea lui de vie și de moșie și nerămâindu 
feciori pă urma lui să stăpânească acareturile lui ce i-au rămas, 
şi rămâindu-i neamurile, s-au sculat fiecare să stăpânească...“ 
Neamurile s-au ridicat așadar să stăpânească și, din cauză că 
nu reușesc mai deloc „să să împărțească“, trimit, tocmai la 
Focșani, după vărul cel mare al mortului, Matei, să vie să stea 
faţă şi să-i împace. Viile și moşiile, precum și „patru buți cu 
vin și treizeci de vedre de rachiu și o căldare de [alramă“ se 
împart între vărul cel mare, Matei, Ioniță, lelea Dobriţa, lelea 
Maria, lelea Costina și vara Zmaranda. Împăcate, hotărâte, ele, 
neamurile, au căzut de acord să nu se amestece în partea mor- 
tului: „iar pentru un pogon de vie și pentru cramă și pentru li- 
vedea din vale și pentru casă care au fost făcută de el, asemenea 
noi neamurile nu avem treabă ca să ne amestecăm“. Sărindarele 
şi grija pentru sufletul mortului nu și le asumă decât într-o 
foarte mică măsură, un singur sărindar ar trebui dus la bun 
sfârșit. Moartea diaconului Costea le-a adus totuși o mică avere 
nesperată!. Greu de știut care vor fi fost relaţiile lor cu răposatul, 
greu de ghicit de ce n-a scris un testament. Citind printre rân- 
duri, putem deduce că vărul cel mare, Matei, ar fi fost preferatul 
răposatului; de partea lui ceilalți nu s-au atins, respectând sta- 
tutul și autoritatea acestuia, poate și voința răposatului. 

Aceeași soartă are și avutul răposatului Barbu Ionescu. Nici 
bine nu s-a răcit mortul, că soţia și aleargă la judecătoria Dolju- 
lui să ceară recuperarea zestrei. La fața locului, logofătul însăr- 
cinat cu inventarierea averii găsește următoarele: 


1. ANIC, Fond Achiziţii Noi, LXXI103, 27 aprilie 1802. 

„l pereche cercei de bronz i vechi; 

1 bohcea de atlaz veche; 

3 perdele batistă la casa mare, idem; 

4 idem la odăile mici, idem; 

1 masă de lemn; 

2 lăzi mici; 

1 sanie de cai veche; 

1 căldare mică fărâmată; 

1 pereche pirostii de fier; 

1 fier de călcat alamă, mic cu două limbi; 

1 frigare de fier; 

1 palatinu de mătase veche; 

1 unbreluţă veche de mătasă; 

1 băsmăluţă idem; 

2 oglinzi mici proaste de perete vechi; 

1 vătrai de fier; 

1 sfeşnic de alamă; 

4 scaune de Brașov vechi; 

1 salop vechi; 

1 butoi; 

1 dulap; 

1 căruță nemțească vândută de pârâta cu telal, să ducă să 
vadă că au vândut-o pârâta“. 

Mult prea puţin pentru cât revendică pârâta, care s-a grăbit 
să-și facă dreptate de una singură. Dar în fața celorlalți preten- 
denţi, poate mai influenți, poate cu mai multe proptele, pârâta 
strigă și cere să aibă dreptate, după lipsa din foaia de zestre. 
Și iată cât de multe lucruri s-au prăpădit în casă: 

„2 pahară de cleștari mari pentru apă sadea; 

1 masă de pânză de zece coturi; 

1 idem de cinci coturi; 

2 prosoape din 4; 

5 şervete din 12; 

4 cămăși femeești din 6; 

7 cuțite 

7 farenlite | din tacâmurile mesei; 

4 linguri 

2 cămășuţe de tulangle; 

4 rochii, una de mătasă și trei de stambă; 

1 fermenea de tradidam îmblănită cu pacea de jder; 

2 perechi pantofi; 

1 pereche papuci; 

1 bohceluţă de lână cu flori; 

3 fețe perini mici de batistă cu margeluri cusute; 

1 idem aceli mari; 

1 bohcealâc de ginere; 

1 idem de naș; 

1 idem de socru; 

1 idem de soacră cu testemel; 

2 cearșafuri de batistă, unu de plapumă și altul de așternut; 

2 sangulii 

8 batiste | de daruri; 

3 testemele 

1 bisactea cu cele trebuincioase 

1 bohcea de lână | dar la logodnă; 

1 pereche cercei de bronz 

1 față de rochie de mătasă 

1 băzmăluță de mătasă | daru nașului la nuntă“. 

2 galbeni împărăteşti. 

Greu de spus dacă văduva lui Barbu s-a ales cu ceva, chiar 
dacă se vaită, chiar dacă imploră și se jelește că iată câte s-au 
risipit din casă și din zestrea ei, căci neamurile pândesc și se 
reped ca vulturii, revendicând drepturile lor de rude de sânge. 


... fără aripi... 


Cernea Popovici, sârbromânizat, proprietar de moșie la Zmâr- 
dioasa, în Teleorman, aleargă și se străduiește să aleagă un 
clironom de încredere care, cu cinste, să-i pomenească sufletul. 
Neamurile sale se dovedesc nedemne de această cinstire: fratele 
e bun doar să-l cheltuiască, iar nepotul, Efsthatie Pavli, complo- 
tează și muncește să-l trimită în lumea de dincolo înainte de 


1. ANIC, Fond Achiziţii Noi, MMDLXXXVIII/77, 30 august 1844. 

vreme, cu ajutorul otrăvurilor. Cernea rânduiește sărindare, 
împarte pomeni bisericilor și sărmanilor, ridică biserici prin sa- 
tele sale, îi slobozește din robie pe ţiganii săi. Starea bună și 
numele bun trebuie însă pomenit cu evlavie. De cine? Venit de 
la Filipopol, neavând pe nimeni în Valahia, nici urmași direcți, 
nici clironomi, Cernea își încredințează sufletul unui anume 
Nicolae Trăsnea, mare clucer, pe care îl și numește „bunul și 
alesul meu clironom“. De teama morţii neașteptate, Cernea 
dictează două testamente, unul pe care îl păstrează cu sine, 
celălalt pe care îl dă în mâna celui ce urma să-i chivernisească 
moartea. Dar încurcăturile în care se află marea avere a negus- 
torului, pretenţiile peste măsură pe care le are în privinţa ridi- 
cării unor biserici și a achitării unor datorii îl sperie pe marele 
clucer. În 1823, clucerul Nicolae Trăsnea, străinul devenit prie- 
ten, părea clironomul cel bun. Peste trei ani însă chivernisirea 
unei asemenea clironomii i se pare „prea împovărătoare“, ceea 
ce-l îndeamnă să se lepede de datoria asumată, lăsându-l pe 
Cernea să-și cinstească sufletul cum o ști!. „Fără aripi“, cum 
se considera o mamă rămasă singură pe lume, sunt toţi acei 
nefericiți bătrâni fără urmași. Moștenitorii au un rost bine știut 
în ritualul comemorării, pentru obținerea unui loc în rai. De 
ei şi de îndeplinirea strictă a unui complicat ritual funerar de- 
pinde îmblânzirea judecății divine. Pion important în acest ri- 
tual, urmașul este căutat, apropiat, învăţat și însărcinat să 
aprindă lumânări pentru a ușura intrarea în Rai. 

Creştinul acestei epoci este învățat să lucreze pentru sufletul 
său. Încă din timpul vieţii, creștinul își dă de pomană pentru 
pomenirea sufletului, împarte cu ceilalți, sperând că Dumnezeu 
va fi îngăduitor la Judecata de Apoi, că Vămile Văzduhului vor 
fi trecute cu ușurință, prin milostenia faptelor bune. Ctitorirea 
de biserici, săparea de fântâni, ridicarea de troițe la răscruci 


1. Gheorghe Lazăr, „Un testament și o poveste de viaţă: cazul negusto- 
rului Cernea Popovici“, în Cristian Luca, Claudiu Neagoe, Marius Păduraru 
(ed.), Miscellanea Historica: in honorem Professoris Marcel-Dumitru Ciucă 
Septuagenarii, Editura Istros, Brăila-Pitești, 2013, pp. 597-624. 

de drumuri fac parte dintr-o listă lungă de fapte considerate 
benefice în procesul de îmblânzire a Judecăţii de Apoi. 

Săracul încă este, în societatea românească, cel mai impor- 
tant intercesor în îmblânzirea judecății divine. Sita de mălai, 
bucata de pâine şi paharul de vin oferite săracului din apropiere 
ocupă locul principal în şirul tuturor milelor. În afară de calicii 
de pe moșii sau de la porţile orașului care sunt hrăniți sâmbăta, 
mai sunt cei care au parte de grija publică a vreunui boier pra- 
voslavnic. Condica de cheltuieli a boierului moldovean Ioan 
Canta reţine mile cotidiene care sunt destinate cu regularitate 
celor mai săraci dintre semeni. Prin intermediul lor, creștinul 
își pregătește moartea. 


Spectacolul morţii 


Spectacolul morţii diferă în funcţie de obraz, de pungă, de 
vremuri, dar nimeni nu se duce în lumea celor drepţi în liniște. 
Moartea este o prezenţă cotidiană pe ulițele mahalalelor bucu- 
reştene. Trecătorii o privesc indiferenți, pentru apropiaţi e prilej 
de jale, iar pentru săraci și pentru cerșetori e prilej de bucurie. 
Se moare de „inimă rea“, de „răceală“, de „damla“, de „dureri 
de cap“, de „ohtică“, de „periplevmonie“, de „holeră“, de „junghi“, 
de „boală veche“, de „tetanos“, de „boala trînjilor“ (hemoroizi), 
„din facere“, de „lepădătură“, de „stenos“ (astm), de foame, la 
cutremur etc. Se moare în miez de noapte sau în zori de zi, „la 
patru ceasuri din noapte, marţi spre miercuri“, „în săptămîna 
brînzii“, „seara pă la un ceas din noapte“, „în zioa Sf. Vineri“, 
„la trei zile după Sf. Paști“, „luni, la zece ceasuri din zi“, „când 
bea ciubuc“, „la slujbă“, „pe pat“ sau „în mijlocul uliții“ etc. 

Însemnările serdarului Grigore Andronescu, din maha- 
laua Protopopului, pot fi citite ca un fel de cronică a morţii în 
care relaţiile de sociabilitate se descifrează în funcţie de „tim- 
pul“ acordat decedatului. Serdarul desenează astfel o rețea 
ce depășește cu mult granițele mahalalei sau ale rudeniei, 
structurându-se în jurul raporturilor „afective“ întreținute cu 

cei din jur. Astfel, moartea unui protector e mai importantă 
decât moartea unei rude apropiate, decesul unui prieten drag 
îi reține mai mult atenția decât moartea unui mahalagiu, fie 
el chiar și vecin. Acum, la capăt de drum, serdarul se apleacă 
asupra unor analize pe care altminteri nu le-ar fi făcut: „1824, 
septembrie 10, pă la zece ceasuri din zi, au răposat întru Dom- 
nul dulcele mieu prieten Manolache Ralea stolnic“. Moartea 
„dulcelui prieten“ îi trezește nostalgii — „acesta din copilărie de 
la dascăl mi-au fost prieten și vecin, petrecând totdeauna 
bine“ —, invidii abia reţinute — „noroc au avut mai frumos decât 
al mieu în câștiguri de cin și bani“ — și regrete — „ce folos că, 
cândera să trăiască să se bucure, s-au dus, tânăr fiind de 46 de 
ani, din răceală“. Decesul „bunului prieten“ („din copilărie“) 
Scarlat Brătășanu este de asemnea consemnat cu grijă, chiar 
dacă „din pricina soţii sale“ („fămeie foarte iute“) „ne cam 
rărisem adunarea, dar tot cu drag“. Moartea fratelui este însă 
consemnată sec: „1834, mai 21, pă la 6 ceasuri din zi, au răposat 
în Domnul, frate-mieu Alecu“. Chiar și moartea „mamei Ancuţa, 
vecină și mahalagioaică, prietenă bună și de ispravă, cu care 
am petrecut foarte bine“, îl sensibilizează mai mult decât 
moartea acestui frate vitreg cu care se pare că n-a avut relaţii 
prea bune. 

Moartea este un eveniment care provoacă rememorări, căina- 
rea celui care a plecat, lăsând copiii și soția în sărăcie: „au 
răposat în Domnul, Costandin terzibașa, ce au fost polcovnec 
de târg, mahalagiul mieu și i-au rămas soție și o copilă i o fată 
de suflet în vârstă, Dumnezeu să le ajute“; iertare: „au răposat 
preotul popa Stanciu, carele era să mă omoare cu barda din 
puţină pricină, eu însă nu i-am făcut răsplătire“; analiza pro- 
priului trecut, prezent, viitor: „au răposat întru Domnul nenea 
Iancu Ștefănescu de boala holerii și nu s-au găsit nimeni din 
boieri, cu care au trăit în vremile care avea oareșicare stare, 
să dea ajutor a-l îngropa la biserică, ci au lăsat de l-au îngropat 
cioclii“, accese de teamă în fața unui destin incontrolabil: „au 
răposat în Domnul, Oprea, copila lui Costandin, cobzar al mieu, 

fată în casă-mi fiind, la vârstă ca de 10 ani, de boala cum zic 
a holerii, bolnăvindu-să dimineaţa la un ceas din zi după ce 
au grijât păn casă și noaptea de Vineri spre Sâmbătă dăspre 
zioă s-au dat sfârșitu și am îngropat-o în grădină. Milostivul 
Dumnezeu pă dânsa să o pomenească și pă mine cu ceilalți ai 
casii să ne ferească de urgie“. 

Decesul vreunei notabilități reține atenția mai mult decât 
moartea unui oarecare, datorită spectacolului grandios pus în 
scenă, căci cel care a trăit în măreție trebuie să aibă parte de 
funeralii pe măsură. Prin moartea marelui ban Grigore Brânco- 
veanu, serdarul pierde un protector ce l-a promovat și l-a sus- 
ţinut în orice împrejurare; ţara întreagă pierde un mare om și 
o imensă mulțime se adună în Bucureștiul anului 1832, la mâ- 
năstirea Sfântul Gheorghe cel Nou, pentru a-l cinsti și jeli pe 
„adevăratul stîlp al ei“. Dricul, tras de șase telegari, împodobit 
cu „semnele darurilor împărăţii Austriei“, este urmat de „toate 
mădularele slujbașe, toți neguţătorii și lumea cea mai multă, 
ostașii țării, pedestrime și călărime cu muzică rusească, toți 
ofițerii și ghenerarii [...], cu toţi consulii“. La groapă s-au 
slobozit „pușcile“ în semn de preţuire. Asemenea alai, cinstire 
şi cheltuieli nu s-au mai văzut până atunci, la nici o altă îngro- 
pare. Despre silinţa cu care toţi cei cu dare de mână se stră- 
duiesc să moară cu fast a scris Gheorghe Lazăr, publicând 
testamentul negustorului Ioan Băluță din Craiova. Băluţă, 
negustor mare din târgul Craiovei, își regizează spectacolul 
morţii încă din timpul vieţii. Nimic nu este uitat, hainele, lumâ- 
nările, coșciugul, pomenile, sărindarele, clopotele, slujbele, totul 
este notat meticulos. Hainele: „pentru îngropăminte-mi cum 
are a mi să face, adică un antăriu dă citarie dă Lipţcam citarea 
dă cele albă fără dă căptușală și o păreche dă ceahciri dă şal, 
iareşi dăscăptușiți cu papuci și brău dă tulpan și un biniş dă 
stofă... Și în cap să-mi puie un fes nou, iar ișlic să nu-mi puie, 
pentru că n-am trebuință acolo unde voi merge“. Coşgiugul: 
„să-i facă găuri multe ca să tragă umezeală și dă a să scobori 


1. Grigore Andronescu, Însemnările Androneştilor, ed. cit., passim. 

pământul mai în grabă pâ acele găuri“. Cortegiul: „a fi opt inși, 
fiindcă la ridicare-mi o să mă acopăre cu capacu a nu le aduce 
vreo supărare dă vreun miros, pot zice că și obidă“. 

Moartea unei persoane de os domnesc, domn sau doamnă, 
domniță sau beizadea, devine prilej de celebrare funebră. Alaiul 
se organizează după un anumit tipic. În spectacolul regizat după 
regulile manualului de ceremonii, „țara“, adică participanţii, 
ocupă locul anume desemnat. Boierii sunt actori principali, iar 
norodul se transformă, fără să fie silit de nimeni, în publicul 
unui spectacol grandios. 


Moartea la gazetă 


Moartea nu poate trece neobservată, întrucât se moare „cu 
public“, sub privirile rudelor, ale prietenilor, ale vecinilor, ale 
mahalagiilor, ale cunoscuţilor. Îngropăciunea și pomenirile aduc 
moartea în mijlocul evenimentelor importante din viața unei 
comunități, obligând pe fiecare să reflecteze asupra „vremilor 
delicate“ și asupra „atotputernicii milostivului Dumnezeu“. Ga- 
zetele contribuie mult la aducerea în scenă a morţii cu alaiul 
ei funebru. Se înțelege că săracul are parte doar de un rând 
în gazetă și doar dacă n-a murit ca „prostul“, în mijlocul uliței. 
Ştirile despre moartea notabilităților ocupă însă pagini întregi 
cu descrierea amănunțită a fiecărui ritual, căci toate detaliile 
sunt îndeajuns de importante pentru a fi comentate și copiate. 
Se scriu adevărate cronici, în care sunt descrise cu lux de amă- 
nunte gesturile, hainele, slujbele, cuvântările. 

„Ieri, miercuri, la 10 ale aceștii luni s-au săvârșit țeremonia 
îngropării marelui ban și cavaler Grigorie Filipescu, carele după 
o mai îndelungată boală, împărtășindu-se de sfânta precestanie, 
au răposat în 17 ale aceștii luni, fiind în vârstă de 55 de ani. 
'Țeremonia s-au făcut cu următorul chip: 

Cinstitul Departament al Pricinilor Bisericești s-au fost pof- 
tit toată înalta nobleţă, împreună cu Ștaful major, clerul bisericesc 


1. Gh. Lazăr, Mărturie pentru posteritate, ed. cit., pp. 70—76. 

şi un polc de militari care au însoţit pe răposatul întru fericire 
de la casa dumisale până la sfânta mănăstire a Radului-vodă, 
unde este îngropat și strălucitul părinte al răposatului. În 
această mănăstire, Măria Sa, Prea Înălțatul nostru domn şi 
stăpânitor, era așteptând de vreo jumătate de ceas trupul cel 
de îngropare; carele după ce au sosit i s-au făcut cuviincioasa 
slujbă, apoi a urmat și un cuvânt făcut de Prea Sfinția Sa Epis- 
copul Argeșului și ocârmuitor al Sfintei Mitropolii. Acest cuvânt 
era întru adevăr plin de elocvenţă, potrivit cu împrejurarea și 
arăta multe fapte ale cristianismului împlinite de răposatul, 
credincioasa slujire în diregătoriile de i să încredințaseră, pen- 
tru care au și fost din partea înaltei Stăpâniri înălțat la cel mai 
înalt al nobilităţii“ (Cantor de Avis, joi, 20 ianuarie 1838). 

Alţii țin să li se vestească moartea pe ulițele mahalalelor cu 
ajutorul tarafurilor de lăutari, omodă recentă, care prinde des- 
tul de repede. Biserica încearcă să se împotrivească, dar: 

„Prea Sfinţite Stăpâne, 

Mulţi din localnicii vieţuitori în această politie, Bârlad, când 
li se întâmplă de să săvârșesc din viaţă, familii de a lor vin la 
mine și cu stăruinţă cer de a li se da voie ca, în vremea când 
îşi duc morţii lor la biserici, spre înmormântare, pe lângă preoții 
şi slujitorii bisericești, să fie și lăutari cu muzică, ca să cânte 
în urmă“. Protopopul Constantin Vrabie descrie acest nou obicei 
al bârlădenilor dornici să transfere cât mai mult în sfera publică 
evenimentul funest. Obiceiul s-ar fi înstăpânit de ceva vreme 
în celelalte orașe ale Moldovei, începând cu Iașiul, trecând apoi 
la Galaţi, Focșani, Tecuci... La Bârlad nu se întâmplase nici- 
odată așa ceva și, cum pare greu de admis „acest feliu de obicei“, 
preotul cere învoire de la cei mari ai săi, pasând de fapt respon- 
sabilitatea episcopului de Huși. „Să încuviințăz asemenea cereri, 
ci o fac localnicii bârlădeni, ca să le dau voie să-și petreacă morții 
cu lăutari și cu muzică până la biserici, sau să nu le încuviin- 
țez?“1 Din atare dilemă cine să știe să iasă? 


1. Constantin Bobulescu, op. cit., pp. 123—124, 6 martie 1852. 

„În tinda bisericii, cum intri în dreapta“: 
cimitirul din inima orașului 


Însemnarea de mai sus aparține boierilor Andronești și arată 
locul de îngropăciune. Șerban Andronescu, fost mare logofăt, 
își îngroapă tatăl în tinda bisericii, „cum intri în dreapta“. La 
început, această practică e rezervată mai ales preoţilor care 
slujesc în biserici sau în mănăstiri. Treptat, spaţiul sacru îi 
atrage şi pe mireni, care încep să achiziționeze un loc de veci 
în apropierea sa. Poziţia locului de veci, în interiorul bisericii, 
mai aproape de altar, de moaște sau de icoane, lângă ușă, în 
curte etc., se stabilește în funcţie de punga candidatului. De 
asemenea, originea socială contează la rânduirea locurilor de 
veci din lăcașurile sfinte. 

Astfel de locuri sunt expuse zilnic. Curțile bisericilor, rareori 
împrejmuite, se află la răscrucea multor drumuri. Uneori carele 
trec printre morminte și pe morminte, dărâmând cruci și stri- 
când straturile de flori. Alteori vecinii mahalagii se „întind“ 
până în apropierea crucilor. Așa se întâmplă la biserica Sfinţii 
Theodori, din Iași, unde locul ţintirimului a fost împresurat de 
„mahalagii împregiurași“ (11 iulie 1785):. Abia după venirea 
rușilor și în timpul staţionării lor în ţările române (1806-1812), 
se va ridica problema acestei „nenorociri pentru omenire“ ce 
lovise și Rusia cu mult timp în urmă. 

Cum se justifică exilarea morţii cât mai departe de univer- 
sul domestic? Mai întâi de toate, răposaţii sunt îngropaţi în 
mare grabă, la doar câteva ore după constatarea decesului sau 
în aceeași zi, fără să se fi făcut o anchetă medicală, necesară 
mai ales în cazul deceselor subite. De multe ori s-a descoperit 
că cei presupuși a fi fără viaţă „n-au ajuns la vremea morţii“, 
ci au intrat probabil în comă, în moarte clinică sau sunt în sta- 
rea de „leşin“. Preferinţa pentru tinda sau curtea bisericii, ca 
loc de îngropăciune, se manifestă „nu numai în orașul Iași sau 
București, ci și în celelalte târguri“. În sfârșit, din cauza lipsei 


1. I. Caproșu, op. cit, VIII, p. 381. 

de reguli privind înhumarea, coșciugele sau chiar trupurile se 
„aruncă“ cât mai aproape de suprafață. Aceste „obiceiuri rele“ 
nu pot decât să provoace boli molipsitoare, mai ales în târgurile 
mici și aglomerate, „unde se află văzduhul și mai greu“, „ulițele 
strimte și necurățate“. Se poruncește ca îngroparea să nu se 
mai facă în biserici sau „înlăuntrul politiei“, ci să se ridice cimi- 
tire la capetele celor patru poduri (străzi) mari ale politiei, dar 
şi ale ulițelor mari care duc la marginea orașului. Generalul 
rus Kușnicov alcătuiește acest pitac, de comun acord cu mitropo- 
litul Gavril, pe 18 martie 1809 (U/9, 357-359). 

Practica nu este însă specifică țărilor române. În Franţa sau 
în Anglia mănăstirile, bisericile sau curţile acestor locuri sfinte 
sunt folosite ca loc de îngropăciune. Renunţarea la această prac- 
tică se va face totuși mult mai devreme, datorită apariţiei ideilor 
igieniste, dar și datorită reglementării vieţii urbane. În Franţa, 
cimitirul este mutat în afara orașului prin decretul regal din 
1776, care interzice înhumările în mănăstiri sau în interiorul 
acestora. În 1789, autorităţile încă nu reușiseră să transfere 
moartea în afara orașelor. La Londra, se înregistrează proteste 
încă de la începutul secolului, când Thomas Lewis publică, în 
1726, o carte prin care arată că practica înhumării în spaţiile 
sacre, care are legătură cu lăcomia clerului, pune în pericol 
sănătatea publică din cauza emanaţiilor fetide ale cadavrelor. 
Creșterea populaţiei şi urbanizarea vor grăbi, în a doua jumă- 
tate a secolului al XVIII-lea, procesul de „secularizare a morţii“ 
şi mutarea cimitirelor în afara orașelor. Abia la mijlocul secolu- 
lui al XIX-lea se poate vorbi de un oarecare succes. 

Mult mai aproape de țările române, în Transilvania, interzi- 
cerea înhumărilor în biserică are loc la sfârșitul secolului al 


1. Vezi Ralph Houlbrooke, Death, Religion, and the Family in England 
1480-1750, Oxford University Press, New York, 1998; Frangois Lebrun, Se 
soigner autrefois. Médecins, saints et sorciers aux XVIEF et XVIII" siècles, Seuil, 
Paris, 1995, p. 146; Peter Jupp, Clare Gittings (ed.), Death in England. An 
Illustrated History, Manchester University Press, 1999; Ralph Houlbrooke, 
The Age of Decency: 1660-1760, pp. 174-202 și Julie Rugg, From Reason 
to Regulation: 1760-1850, pp. 202-230. 

XVIII-lea. În ghidul turistic pe care l-a publicat în 1790, Mar- 
tin Hochmeister notează: „Obiceiul rău de a îngropa morţii în 
curtea bisericii, din anul trecut, nu se mai permite și ei trebuie 
să fie îngropaţi în afara orașului, pe locurile care, în prezent, 
sunt destinate pentru diferite confesiuni“. Această hotărâre este 
confirmată de o altă sursă. În 1796, Emil Sigerus notează: „se 
interzice înhumarea în biserica parohială evanghelică“. Cu șase 
ani în urmă, mai fuseseră luate câteva măsuri menite a stopa 
propagarea unor epidemii: „2. XI.1'790 Magistratul interzice din 
motive de sănătate ca la înmormântări mortul să fie sărutat 
sau să se culce cineva pe sicriu în timpul slujbei“. 

Medicii se amestecă şi ei în mutarea morții în afara cetăţii, 
vorbind fără încetare de pericolul cadavrului intrat în putre- 
facție. Meșteșugul doftoricesc scrie, la sfârșitul secolului al XVIII-lea, 
despre relația dintre ciumă, boala teribilă care bântuie țările 
române, alterarea aerului și cadavrele prost izolate: „groaznica 
putoare umple și spurcă aerul pre care suflăm; în ce chip iaste 
dezgroparea trupurilor celor morţi la mormânturi, când 
pentru vreo pricină ori de voie, sau de cutremurul pământului, 
sau din vărsarea şi poezirea apelor să vor deşchide vreodată 
sau se vor descoperi mormânturile și coșciugurile oamenilor 
celor îngropaţi, mai vârtos de vor fi murit demult, de vreo boală 
de moarte și lovitoare“. Mai reţine apoi starea de război, cu 
trupurile soldaţilor morți abandonate pe câmp, sursă primară 
şi imediată de boală. De aici, obligaţia de a izola acest izvor de 
epidemii prin grijă guvernamentală: „când în vremea războa- 
ielor și a oștirilor vor rămânea neîngropate trupurile cele moar- 
te ale celor uciși și se vor împuţi, din duhorile lor, cea putredă, 
să spurcă văzduhul și să face de pierzare și de moarte“ (BAR, 


1. Martin Hochmeister, Sibiu. Hermannstadt: 1790. Primul ghid turistic 
din România, Casa cărţii de știință, Cluj-Napoca, 2006, p. 71; Emil Sigerus, 
Cronica oraşului Sibiu 1100-1929, Honterus, Sibiu, 2006, pp. 33, 42; vezi 
și: Marius Rotar, Moartea în Transilvania în secolul al XIX-lea. Vol. I: Zece 
ani de concubinaj cu moartea. Dimensiuni istorice şi perspective contemporane 
asupra morţii, Accent, Cluj-Napoca, 2006; idem, Moartea în Transilvania în 
secolul al XIX-lea. Vol. II: 11 Ipostaze ale morţii, Accent, Cluj-Napoca, 2007. 

mss. 4841, f. 188). Astfel de observaţii fac parte mai puţin din 
cunoștințele norodului, deloc interesat de spucarea văzduhu- 
lui. „Ocrotirea“ celor mulți depinde de informaţiile care ajung 
la domn, aflat în vârful ierarhiei sociale, protector al norodului, 
care își asumă și sarcina unor reforme absolut utile și obliga- 
torii. Informaţiile vor fi apoi folosite și se vor regăsi în pitace 
și în nizamuri adresate norodului, care însă, multă vreme, nu 
le va înţelege. 

Vechile obiceiuri nu pot dispărea însă peste noapte nici în 
țările române, nici în alte părți. La 8 iunie 1810, porunca este 
reluată, dar boierii și fețele bisericești le cer rușilor s-o lase mai 
domol cu cimitirul, fiindcă aici e vorba de sute de ani de credinţă, 
mai ales că cei care s-au supus noilor rânduieli s-au trezit cu 
morții aruncați pe maidan, pradă câinilor și păsărilor, după ce 
mormintele au fost jefuite (U/9, 617). Biserica sau mănăstirea, 
chiar și grădina din spatele casei, fiind mai aproape, pot fi mai 
ușor păzite de membrii comunităţii și sunt și locuri de pelerinaj 
de-a lungul celor șapte ani de sărindare și de pomeni. Careva- 
săzică, grija pentru trupul și sufletul celui plecat joacă un rol 
important în viaţa celor rămași și constituie un puternic motiv 
de a se opune îndepărtării morţilor, în ciuda bolilor, miasmelor 
şi chiar a epidemiilor provocate. Rușii încearcă să dea un 
exemplu ridicând un cimitir pentru soldaţi lângă mănăstirea 
Spirei, dar nu reușesc să-i convingă pe români să-și ducă morţii 
în locurile izolate și special amenajate. 

La începutul noii ocupații rusești din 1828—1834, românii 
își păstrează obiceiurile și își îngropă morţii tot în curtea bise- 
ricii. Guvernatorii ruși caută din nou să-i separe pe cei morţi 
de cei vii, incluzând reglementări în această privinţă în regula- 
mentele de funcţionare a orașelor. În București, înmormântările 
sunt reglementate prin Regulamentul pentru starea sănătăţii, 
înfrumusețarea şi paza bunei orânduieli în politia Bucureştilor. 
Se interzice îngroparea morţilor în politie; toți morţii, „de la 
cea dintâi persoană până la cea din urmă, fără osebire, să se 
îngroape în afara politiei“. Se deschid cimitire la capul Podului 
Mogoșoaiei, la capul Podului Târgului de Afară, la capul Podului 

Șerban Vodă, la capul Podului de Pământ. Se fixează limitele, 
se hotărăște îngrădirea locului cu scânduri (urmând a fi ridicat 
gard de zid atunci când vor fi bani), se prevede ridicarea unui 
paraclis, slujit de doi preoți și de un cântăreţ. „Celelalte naţii“ 
(catolică, protestantă, armenească, evreiască) sunt chemate și 
ele să-și găsească locuri de îngropăciune în afara orașului. Și-și 
găsesc: catolicii „afară din straja Podului Mogoșoaiei“, protes- 
tanții se așază lângă catolici, armenii „afară din straja Podului 
Târgului de Afară“, evreii „afară din straja Uliţii Târgoviștii“ 
(RO, 530-531; AP/1, 460-461, 6 iulie 1830). Cât de repede ajunge 
moartea în afara urbei... poveste lungă. 

Nici nu se usucă bine cerneala pe regulament, că boierii, unii 
dintre ei fiind chiar autori ai documentului, îl și ignoră și, astfel, 
îl încalcă. Pe 18 iunie 1834, postelnicul Constantin Mano, fiul 
marelui vornic Mihail Mano, cere să fie îngropat în „narthexul 
bisericii de la Leurdeni“, și nu oricum: mormântul trebuie sculp- 
tat în marmură de Germania „cu litere de aur și cu stema 
familiei sculptată pe ea“, cu o inscripție în limba română, com- 
pusă neapărat de Ion Heliade Rădulescui. Este adevărat, Leur- 
denii se află în afara politiei, iară biserica din sat, ctitorie a 
familiei Mano, îndeplineşte încă rolul de necropolă a familiei. 
Zece ani mai târziu, legea e interpretată după placul beneficia- 
rilor, care o pun în aplicare doar pe jumătate. În 1825, Grigore 
Lăcusteanu își îngropa tatăl în biserica Sfântul Gheorghe din 
București, „înlăuntru bisericei în latura d'a dreapta“, dar nu 
mai poate face acest lucru la 1 august 1842, când mama sa moare; 
cu năduf, spune: „în biserică era poprit de guvern de a se mai 
îngropa cineva“. Își îngroapă totuși mama în curtea bisericii, 
devenită „cimitirul familiei“, deși regulamentul interzice clar 
orice înmormântare în interiorul politiei. Cine să ţină cont de 
lege?! Curtea bisericii Sfântul Gheorghe rămâne și în 1865 ci- 
mitirul în care boierii ridică adevărate monumente în jurul 
mormintelor; „cimitirul este împrejmuit cu grilaj de fier aurit, 


1. Constantin G. Mano, Documente din secolele al XVI-lea-XIX-lea privi- 
toare la familia Mano, Tipografia Curţii Regale, București, 1907, p. 477. 

acoperit cu o piatră de marmură“, crucea este tot din marmură 
împodobită „cu trei lăncii de cavalerie cu stegulețele lor“, descrie 
Lăcusteanu mormântul fiului său!. 

La sate, înmormântările sunt mai greu de reglementat. Să- 
tenii „cârtesc“ când, obligat de legislaţie, preotul satului tra- 
sează hotarele noului cimitir departe de sat. „Nu știu, feții mei, 
pentru ce cârtiţi și ziceți că vor să vă oprească de a vă îngropa 
la un loc cu părinţii voștri?“, se revoltă ţăranii moldoveni din 
povestea lui Negruzzi, publicată în foaia sătească Septămâna, 
din 16 mai 1853, obligaţi să-și îngroape morţii într-un loc mult 
prea diferit de curtea bisericii. Argumentele precum „vătămarea 
sănătăţii“ nu-i impresionează prea mult. 

Zece ani mai târziu, în 1863, în proiectul său dedicat poli- 
ției sanitare în România unită, doctorul Anastasie Fătu reia 
problema morţii și mai ales a cadavrelor: „în viitoriu nici o înmor- 
mântare nu se va face înăuntrulu bisericiloru, paracliseloru, 
templeloru, sinagogeloru, ospitaleloru, și, în genere, în nici unulu 
din edificiile unde poporulu s'intrunesce pentru serbarea cul- 
tului, nici în cuprinsul politieloru ori a sateloru“. Reluarea nor- 
melor fixate deja de Regulamentele Organice ne-ar putea pune 
pe gânduri dacă n-am ști că drumul spre modernitate are înce- 
puturi frumoase şi că e zădărnicit de lungi tergiversări. Așadar, 
proiectul reia pe îndelete măsurile prevăzute în urmă cu 20 de 
ani și adaugă o serie de detalii tehnice, menite să asigure sănă- 
tatea publică a norodului. Cadavrul este exilat într-o „grădină“ 
îndepărtată, împrejmuită cu garduri înalte de doi metri, fere- 
cată cu porţi și chei bine păstrate de portărei. „Odihna“ cada- 
vrului și tihna supravieţuitorului sunt „asigurate“ de gropi 
săpate geometric (adânci de 1,5 metri, late de 80 de centimetri), 
astfel încât nici o miasmă să nu mai molipsească aerul celor vii. 
Apare apoi obligativitatea ridicării unor capele și a unor case 
mortuare de care să se folosească toți cei care nu-și pot prive- 
ghea morţii prin case?. 


1. Amintirile colonelului Lăcusteau, ed. cit., pp. 22, 25-26, 268. 
2. Anastasie Fătu, Proiectu de Organisarea Policiei Sanitaria în Româ- 
nia, Tipografia Buciumvlui Romanu, Iasii, 1863, pp. 92-97. 

Cu toate acestea, modernizarea nu va privatiza moartea, 
dimpotrivă, o va face din ce în ce mai publică; epitafurile și epita- 
foanele, portretele care individualizează crucile și mormintele 
îl scot din anonimat pe răposat și îi aduc în prim-plan memoria. 
Discursurile funebre devin de asemenea o modă și, peste noapte, 
apar și „maeștrii“ acestei arte. Printre ei, poeţi cunoscuţi, care 
își vând pana și glasul oricui plătește bine. Heliade Rădulescu 
este unul dintre ei. Am văzut cum boierul Mano nu-și dorea 
decât un epitaf scris de Eliad. Lăcusteanu se laudă cu un 
„epitaphiu“ scris de „renumitul și reputatul autor român“ Eliad, 
după ce încercase chiar el, cu ani în urmă, să scrie un „epitafon“ 
pentru mama sa, nu prea reușit, după cum recunoaște. 

Marii boieri mor la gazetă, căci nu se poate ca norodul să 
nu afle groaznica ştire. Iar când renumele depășește hotarele 
țării, moartea este o știre importantă și pentru ceilalți. „D. 
Logofătul Teodor Balș, baş boier și cavaler ordinului de Nişan 
au răposat aicea în 24 aprilie: dimineaţa la 4 ceasuri în vârstă 
de 80 de ani. Înmormântarea are a se face astăzi în biserica 
Sf. Spiridon“, scrie, pe 5 mai 1837, Cantorul de Avis, prezen- 
tând noutăţile de la Iași. 

Și orice slujbaș, cât de cât cunoscut, ţine să fie dat la gazetă, 
măcar cu ocazia morţii. 


Sărindare şi pomeni... 


A muri costă mai mult decât a trăi. Boierii și negustorii, ma- 
halagiii și țăranii înstăriți sunt foarte preocupaţi de ultimul 
episod al vieţii. Sufletul, mai mult decât trupul, trebuie îngrijit, 
fiindcă trebuie să cucerească un loc în Paradis. De aceea, o mare 
parte din avere este dedicată acestei misiuni. Sărindarele, pome- 
nile, comemorările regulate sunt prevăzute cu exactitate, sunt 
organizate încă din timpul vieţii. lar moartea se administrează 
şi se lasă moștenire odată cu patrimoniul. Oamenii se preocupă 
de această etapă și se străduiesc să facă pentru trupul și sufletul 
lor mai mult decât au putut face în timpul vieții. Poate pentru 
că spectacolul funerar este un eveniment memorabil. Pomenile 


448 PATIMĂ ȘI DESFĂTARE 


împărțite la câteva zile, la câteva săptămâni, la câțiva ani după 
moarte ajută obrazul să fie păstrat în memoria colectivă; mortul 
continuă să trăiască prin tot ceea ce poate da, prin fastul funerar 
pe care reușește să-l pună în scenă. 

Logofătul Constantin Chircă, un mic negustor bucureștean 
de la începutul secolului al XIX-lea, nu lasă în urmă o avere 
prea mare, dar are grijă ca moartea sa să nu fie uitată. În ab- 
sența moștenitorilor direcţi, câţiva epitropi se ocupă de săvâr- 
şirea riturilor funerare. Fiindcă trebuie să dea seamă de fiecare 
para cheltuită, aceștia țin o evidenţă strictă. Listele de cheltuieli 
şi pomeniri devin astfel un izvor însemnat; ele ne vorbesc de 
moarte, de ritualuri, de mâncărurile preparate pentru praznice, 
de hainele împărţite, de un întreg univers în care moartea este 
de fapt viață. Mai întâi de toate, Chircă este interesat de trupul 
său. Așezat în curtea vreunei biserici sau a vreunei mănăstiri, 
coșciugul trebuie gătit, trupul trebuie să primească ceea ce el 
poate n-a purtat niciodată în viaţă; în fața Judecăţii de Apoi, 
el trebuie să se prezinte în toată splendoarea sa. Se cheltuiesc 
bani pe mătăsuri, maltef, ţinte, ibrișin, batiste albe, testemele 
albe, basmale menite a împodobi barca ce temporar va păstra 
trupul. Lumânările de ceară, galbenă și albă, ard necontenit 
pentru a lumina drumul către locul de veci!. 

Când moare Gheorghe Tărâţă din Iași, la 15 martie 1779, 
banii se scurg printre degete pe ciocli (1,60 lei), pe clopote (3 
lei), pe colțuni și chingă (175 de bani), pe anteriu, rasă și ber- 
nevici (24,9 lei), pe zece coţi de ștefă cu fir de pus la năsălii, 
pe faloni la biserică (130 de lei), pe dusul mortului la groapă 
(25,6 lei), pe 32 de ocale de lumânări din ceară, pe două boga- 
siuri (4 lei), pe 4 basmale (8 lei). Se adaugă banii „dăruiţi“ 
tuturor, pentru că fiecare gest, fiecare cuvânt are un preţ. Mi- 
tropolitul primește 4 galbeni, clienții de primprejur pretind 10 
lei, preoţilor li se dau alți 10 lei, unui oarecare preot Lupu i 
se plătește o sumă de 30 de lei. Și urmează pomenirile, bani 
aruncaţi în stânga și în dreapta: la femei sărace și la călugărițe 


1. ANIC, Fond Achiziţii Noi, MMDLXXXIV/14, 15, 11 noiembrie 1811. 

(17,60 lei), la săraci (20 de lei), cârciumarului (30 de lei), pita- 
rului (30 de lei), călugărilor (6 lei), slugilor (75 de lei). Și nu 
s-au terminat cheltuielile: se cumpără 600 de pâini de câte o 
para (15 lei), 134 de ocale de făină, stafide, smochine, alămâi, 
fidea, draniţă, anason, scorţişoară, zahăr, untdelemn etc.! 

Dar trupul trebuie hrănit. Săracii și vecinii sunt chemaţi 
să mănânce și să bea în amintirea celui mort. 

„Cele ce trebuie pentru pomană la trei săptămâni cum arată 
decembrie 1811: 

10 oca fasole tl 4 

1 undelemnu tl 6 

1 litră stafide roși pentru colivă tl 1 

1 litră stafide negre pentru gătit tl 1 

50 dramuri piper tl 1 

1 litră zahar albu tl 3 

10 dramuri zaharu roșu bani 20 

10 dramuri zahar albastru bani 20 

Poleială albă, galbenă tl 1 

Ulei nuci tl 1 

210 lumânări de două parale 23 taleri 

2 Rachiu spirt tl 4 27 taleri“ 

Acestea sunt cheltuielile făcute de un anume Dumitrașco 
la pomana de trei săptămâni a serdarului Chircă. Se adaugă 
alți 3 taleri şi 30 de bani dați preoţilor fără de care nici o po- 
menire nu se poate face?. Toţi par a fi oameni cu o oarecare 
bunăstare, oameni care s-au îngrijit să lase ceva și pentru grija 
sufletului. Să facem o comparaţie: în 1795, când moare o ţigancă 
de la mânăstirea Sfântul Spiridon din Iași, pentru înmormân- 
tarea ei sunt alocaţi 1,60 de bani, cât e nevoie ca să fie învelită 
într-un giulgiu de pânză și să fie aruncată într-o groapă oare- 
care, fără fală, fără nici un fel de galantomie, fără memorie:?. 
Când moare tatăl pitarului Dumitrache Piersiceanu de la 
Fundata, cheltuielile sunt pe măsură. Fiul le notează în catastih: 


1. I. Caproșu, op. cit, VIII, p. 495. 
2. ANIC, Fond Achiziţii Noi, MMDLXXXIV/18 
3. I.Caproșu, op. cit, IX, p. 332. 

„Cheltuieli ce am făcut la pogrebania răposatului tată-mieu, 
la pomenire, 1810 mai 11. 


La pogrebanie: 
TI. bani: 
50 s-au împărțit la arhiereu, preoţii, diacon, cântă- 


236: 24“. 


reţi, cerșători și alţii, prin cumnatul, Ioniţă și 
Nicolache 

la șase căpitani 

la răspântie prin Costache, frate'mieu 

la pecete 

la coșciug 

la groapă și pardosit 

la colivi prin Niţă 

alte cheltuieli prin Radul croitorul 


meséle, pâine i altele cheltuieli mărunte la pro- 
grebanie și la parastasul de a treia zi, bez făclii, 
cumpărate de Stan. 

cheltuielile parastasului de nouă zile 
cheltuiala parastasului de trei săptămâni 

un sărindar la biserica din Fundata 


doă parastase de șase săptămâni și dă trei luni 
în doi galbeni, am dat la Beserica Albă pentru un 
sărindar și pentru locul mormântului 

în mâna mumă-mii la pomenirea de un an 


Deosebirile ţin de statutul social, dar și de prezența unor 
membri ai familiei care se ocupă de sufletul răposatului. Țiganca 
mănăstirii Sfântul Spiridon este singură, roabă printre multe 
altele. Tudor este dus pe drumul său spre Rai de fii, fiice, de 
soţie, o lume afectivă care se manifestă și dincolo de mormânti. 


1. ANIC, Fond Manuscrise, mss. 1286, f. 10v. 

..-un vis acest foc ce m-a călcat... 


Moartea seceră, moartea ia, moartea duce cu ea suflete ti- 
nere și fragede, bătrâni osteniţi de boli, fete ce n-au apucat să 
cunoască prima îmbrăţișare, copii nebotezaţi și adolescenţi dor- 
nici de viață. Revolta în fața morții abia se aude, căci oamenii 
timpului trecut se supun destinului. Durerea celor rămași se 
citește însă pe chipurile lor, se aude în bocetele lungi, când cei 
plecați sunt chemaţi înapoi, se simte la desele pomeniri, legă- 
turi ce menţin etern în memoria colectivă amintirile de odini- 
oară. Părintele rămas fără cel care până mai ieri era lumina 
ochilor săi, reazemul bătrâneţilor sale plânge tăcut, cu lungi 
suspine. „Nedreapta“ moarte stârnește durere și doar verbali- 
zarea acestei dureri îl ajută să treacă de acest impas. Iată câtă 
suferință conțin rândurile lui Stan Jianu, căruia i s-a vestit 
neașteptata moarte a fiului iubit: „moartea preaiubitului și pro- 
copsitului și înțeleptului mieu fiu Zamfir... Focul ce arde puru- 
rea în inima mea... Mie tot mi se pare căci este un vis acest 
foc ce m'a călcat; îmi pare că este dus în vreo călătorie sau în 
vreo slujbă, de nu’l văz înaintea ochilor miei, iar, când vine câte 
o scrisoare de la vreo rudenie sau de la vreun prieten, de mângâ- 
iere, și-mi scrie de mângâiere, cunoscând că este adevărat focul 
ce mia călcat, îmi aprinde focul jalei...“ Focul jalei îl roade pe 
acest boier care nu va avea nici „o mângâiere la sfârşitul lui... 
că el îi era toată nădejdea“!. Să iubeşti, să speri, să-ţi pui nădej- 
dea în viitor, iar acest viitor, al unei iubiri insuficient împărtă- 
şite, să se sfârșească înainte de a începe le provoacă o suferință 
cumplită creștinilor care sunt educați să accepte vrerea lui 
Dumnezeu. Stan Jianu nu se revoltă, căci pentru „păcatele lui“ 
şi din vrerea lui Dumnezeu cel iubit a trebuit să plece. Dar 
tocmai aceste motive fac ca suferinţa să fie și mai greu de îndu- 
rat; resemnarea nu este, până la urmă, cea mai bună soluţie. 


1. Nicolae Iorga, Scrisori de boieri, scrisori de domni, Așezământul Tipo- 
grafic „Datina Românească“, Vălenii de Munte, 1931, pp. 110-111, 16 aprilie 
1785. 

Dragostea paternă/maternă nu este cu totul necondiționată. 
„Investiţia“ afectivă şi economică, pe care o fac părinţii în vlăsta- 
rele lor când acestea sunt copii și apoi adolescenți, trebuie să 
se întoarcă sub forma dragostei filiale când părinții vor fi bă- 
trâni și neputincioși. Pentru orice cuplu, copilul, mai ales când 
e de parte bărbătească, reprezintă o valoare. Copilul poate duce 
mai departe o acțiune politică, poate construi o strategie. „1826, 
martie 5: vineri, la 3 ceasuri ziua, din nefericire și din păcatele 
mele, și'a dat obștescul sfârșit fiul meu prea iubit, Alecu, fost 
mare comis, de boala hidropisiei, arzând inima mea de părinte“, 
notează marele vornic Mihalache Manu. Această inimă de pă- 
rinte a suferit pentru fiecare copil pierdut, iar asemenea adno- 
tări sunt mai multe, întrucât moartea este necruțătoare!. 


La groapă... cu cioclii... 


Săracii, vagabonzii, cerșetorii, prostituatele, veneticii ajung 
la groapa comună. În cel mai fericit caz! Cel mai rău este să nu 
ai familie, să nu aparții nimănui, să nu aibă cine să te plângă, 
cine să te îngrijească, cine să-ţi țină lumânarea la căpătâi. Cel 
mai rău este să ajungi la groapa de gunoi sau într-un șanț, ano- 
nim, așa cum ai și trăit. Este aproape rușinos să mori ca un 
câine, fără să se grijească cineva de trupul și de sufletul tău. 

Acesta este rostul moștenitorilor și al neamurilor, la capătul 
unei vieţi trăite astfel încât trupul, și așa becisnic, să nu ajungă 
pe mâinile unor ciocli oarecare. De meșteșugari și artizani se 
ocupă breslele, care întreţin, printr-o susținută participare, o 
cutie de milostenii. De pildă, bărbierii contribuie, în fiecare 
duminică, cu două parale (calfele doar cu o para) la această cutie. 
O parte din acești bani se folosesc la praznicul Sfintei Para- 
schiva, patroana breslei, iar altă parte la ajutorarea membri- 
lor nevoiaşi. Iată ce prevede statutul: „la moartea vreunui 
meșter din breasla lor, ce nu va avea cu ce să-i facă pomenirile 


11. Constantin G. Mano, op. cit., Tipografia Curţii Regale, pp. 345-346. 

lui, dintr-acei bani să-i slujească și să-i facă pomenirile lui“ 
(U/5, 368). Cafavii din Craiova contribuie tot cu două parale 
(calfele tot o para), dar în fiecare sâmbătă; în plus, calfa ajunsă 
meșter „dăruiește“ Cutia de miloestenii cu 44 de taleri. Cu o 
parte din acești bani sunt îngropați săracii nevoiaşi, membri 
ai isnafului (U/12, 384). Prevederi legate de înmormântarea 
membrilor nevoiași se găsesc și în statutele celorlalte bresle, 
zăbunarii, papugiii, cizmarii, ișlicarii, cojocarii, jimblarii, bru- 
tarii, blănarii, măcelarii, săpunarii, lumânărarii etc. 

Totuși, ulițele, maidanele, șanțurile ascund deseori cada- 
vrele celor rătăciţi în timpul vieţii. Din cauza morţii urât mirosi- 
toare se instituie un obicei: plimbarea mortului prin mahala 
până se strâng banii necesari îngropării lui, spectacol barbar, 
deloc plăcut privirii, dăunător sănătății celor din jur. Antim Ivi- 
reanul critică acest „obicei rău“ și rânduiește o sumă, astfel încât 
orice sărac să-și găsească totuși somnul de veci „undeva“, să 
aibă parte de o moarte creștinească, cu lumânări și pânză, cu 
slujba de pogrebanie, cu liturghii și sărindare!. Dar Bucureștiul 
e întins, sărăcia e mare, sac fără fund să fie, tot n-ar ajunge 
pentru a îngropa toată calicimea orașului... Când unii mor, alții 
profită... cadavrele săracilor se „reciclează“ după un obicei deja 
ştiut. Adunate de prin șanțuri, cadavrele servesc șarlatanilor 
care umblă după milostenii și ajung iar în șanțuri. „Ne-am în- 
științat Domnia Mea“, scrie Ioan vodă Caragea, la 7 ianuarie 
1818, „cum că mulți din străini și chiar pământeni ce sunt 
bolnavi și li se întâmplă moarte, după ce mor se aruncă pe ulițe 
şi îi iau alții de umblă cu mortul cerând milostenie cu cuvânt 
ca să plătească la preoţi să-l îngroape, a cărora urmare și mijloc 
socotind-o Domnia Mea de neguţătorie“. Vodă are toate teme- 
iurile să considere această paractică neguţătorie, din moment 
ce unora le aduce un venit ... Se cere ajutor de la Biserică, se 
face apel la mila creștinilor, la ajutorul și solidaritatea lor spre 
„ascunderea“ cadavrelor. Ajutorul este rareori benevol, așa că 


1. Antim Ivireanul, op. cit., pp. 285—286. 

vodă dă „strașnică poruncă“ ca toți preoții de prin mahalale și 
de prin târguri „să saie singuri și cu cheltuială de la cutia bise- 
ricii“ să-i îngroape pe toți „nemernici ce se vor întâmpla să moară“. 
Dar cum porunci de acestea s-au mai tot dat, vodă insistă și 
ameninţă că le va administra pedepse aspre și îi va forța să 
suporte și cheltuielile de îngropare „de se vor mai găsi morți 
scoși la uliţă sau aruncaţi“ (U/10,, 333). 

Este moral să arunci în aceeași groapă trupurile celor vino- 
vați și pe cele ale celor mai puţin vinovați, trupurile păcătoşilor 
şi pe cele ale inocenților? Nu se găsește un loc pentru fiecare? 
Întrebarea unui administrator francez de pe la sfârșitul secolu- 
lui al XVIII-lea nu are nici o relevanţă aici, în țările române, 
unde prezența morţii cere măsuri cât mai rapide!. Strigoii sunt 
exilați chiar și din cimitir, arşi și apoi împrăștiați prin apele 
curgătoare pentru a fi duși cât mai departe. Iar profanarea mor- 
mintelor face parte din jocul superstițiilor. În primăvara lui 
1785, sătenii din Mehedinţi și apoi cei din Dolj pătrund în curțile 
bisericilor și dezgroapă cadavrele unor morți bănuiţi că bântuie 
noaptea în chip de strigoi. Degeaba se revoltă vodă, considerând 
întreaga poveste o „idee nebunească“ și o „părere“ și mai „nebu- 
nească“, degeaba cere episcopului de Râmnic să se coboare în 
rândul norodului și să-i dea învăţăturile cele bune și necesare, 
căci spaimele sunt mai puternice (U/I, 402). După aproape o 
sută de ani, în 1861, Oltenia pare a fi târâmul preferat al stri- 
goilor. Comuna Păișani, din județul Dolj, este tulburată de spi- 
ritului unei femei, Ene Maria, care, după moarte, bântuie prin 
sat. E în martie, așadar, în primele zile ale primăverii, iar bolile 
cu „dureri la gât şi inimă“ de care sunt atinși mulţi dintre lo- 
cuitori sunt puse repede pe seama morţii rele a Mariei Ene. 
Cazul reclamă intervenţia Bisericii. Se citesc slujbe la mormân- 
tul decedatei, în auzul tuturor sătenilor, și se depun eforturi 
pentru risipirea acestor „superstiții“. În raportul episcopului 


1. Michel Porret (ed.), Le corps violente: du geste ă la parole, Librairie 
Droz, Genève, 1998, p. 14. 

Calinic se menţionează și alte situaţii, dar mai ales se arată 
cum aceste credinţe și temeri ale enoriașilor îi determină să 
dezgroape și să mutileze trupurile celor morţi, iar apoi să le 
abandoneze pe câmpuri și să le lase pradă câinilor. 

Criminalii, când mor, au parte de așa-numita „moarte rea“. 
După ce este prins și ucis, trupul haiducului Tunsu își găsește 
odihna la o margine de câmp. Unde sunt îngropați criminalii, 
tâlharii, ucigașii? Ce se întâmplă cu părțile dezmembrate ale 
trupului rău? Cu capetele atârnate în vârfurile ţepilor și ale 
parilor? „Moartea cea rea“ ar trebui să fie subiectul unor cerce- 
tări amănunțite. 

Serviciul public nu se pune în funcțiune decât în cazul ma- 
rilor epidemii. Măsura se impune pentru a se evita extinderea 
molimelor. Peisajul morbid este groaznic, ulițele sunt cotropite 
de mirosuri fetide. Când izbucnește vreo epidemie, se dovedește 
că cioclul nu este un gropar oarecare, ci o persoană care are 
„pracsis“ în recunoașterea și descoperirea cazurilor de boli con- 
tagioase. Cioclul este primul „vestitor“ al ciumei: „să aveţi a 
alege întâiu un cioclu cu pracsis, dintr'aceia vechi, care să cu- 
noască bine de boala ciumii; să mergeţi în ţigănia Herăscului, 
unde se află țiganul mort cu bănuială de boala ciumii, și să pu- 
neţi pe însuși acel cioclu să cerceteze și să caute pe acel mortu“, 
se scrie la 15 noiembrie 1784. În pragul iernii, astfel îşi vestea 
ciuma sosirea (U/1, 394). 

Cioclii sunt organizaţi într-o polcovnicie, iar lefurile le sunt 
plătite din „iraturile [veniturile] spitalelor mari“, în Țara Româ- 
nească, și din veniturile Bisericii, în Moldova. În timpul vreunei 
epidemii, când e mare nevoie de ei, alegerea unui polcovnic se 
face simplu, cu „sărutarea“ mâinii, sărindu-se peste havaetul 


1. Nicolae Mihai, „Strigoii, episcopul și țăranii: biserică și cultură popu- 
lară a morții în Oltenia la mijlocul secolului al XIX-lea“, în Cornel Bălosu, 
Nicolae Mihai (ed.), Cultura populară la români. Context istoric şi specific 
cultural, Editura Universitaria Craiova, Presa Universitară Clujeană, 2014, 
pp.80-81. 

obligatoriu pentru obținerea dregătoriei. În București, de pildă, 
în timpul ciumei din 1798, după un alt episod de ciumă petre- 
cut în 1795, vel polcovnicul de ciocli are în subordine 40 de ciocli, 
toți purtând haine și semne distincte, pentru a fi identificați. 
În timpul epidemiei din 1813-1814, cioclii poartă la piept o bu- 
cată de postav roșu „pecetluit“, având adică pecetea agiei, pen- 
tru a putea fi identificați. Durata mare a epidemiei, precum și 
multele și cumplitele abuzuri comise de ciocli vor lăsa răni 
adânci în memoria bucureștenilor. 

Leafa polcovnicului (starostele de ciocli) este de 20 de taleri 
pe lună. Un cioclu simplu primește un taler și jumătate pe lună, 
dacă are şi un car, și numai un taler, dacă merge pe jos prin 
mahala în căutarea molipsiţilor (U/57, 222). Meseria de cioclu 
nu atrage prea mulți practicanți, așa că printre ciocli se numără 
destui țigani și destui inși certați oarecum cu societatea!. Prac- 
ticarea acestei profesii presupune acceptarea unor privaţiuni: 
izolarea cioclului pe toată durata epidemiei, departe chiar și 
de membrii familiei, expunerea la riscul contaminării, contactul 
cu chipul morţii, asumarea unei atitudini de oarecare respect 
față de trupurile neputincioase, dar mai ales obligaţia de a re- 
zista tentaţiilor de tot felul. În aceste condiţii, mai ales în timpul 
unei epidemii, nu sunt recrutați cei mai buni ciocli. Însăși prac- 
ticarea meseriei impune amorțirea unor simţuri. Starea per- 
manentă de ebrietate face suportabilă mânuirea cadavrelor, dar 
tocmai din cauza beţiei se produc, de cele mai multe ori, inci- 
dente și accidente. În timpul ciumei din anul 1795, cioclii de 
la spitalul de ciumaţi (Pantelimon, București) încalcă regulat 
nizamul domnesc prin care li se poruncește să nu se plimbe 
încolo și-ncoace, „prin lume, printre oameni curați“, ducând cu 


L Diata lui Lupașco Covrig, staroste de ciocli în Iași, la 25 august 1777, 
arată o avere de invidiat: casă de piatră, cu pivniță, dugheană cu beci, tot 
de piatră, în Iași, moșie în ținutul Vasluiului, 136 de stupi, cinci vaci fătă- 
toare, patru boi tineri, plus 500 de lei, bani gata, păstraţi pentru „grijirea 
celor poruncite“, adică pentru pomeniri (I. Caproșu, op. cit., VII, p. 71). 

ei ameninţarea morţii. Dar, „ca niște vrăjmași și fără de temere 
de Dumnezeu și de urgia lui“, cioclii ies noapte de noapte în 
căutarea vinului cel purificator. Grea pedeapsă prevede vodă 
pentru cei care, cârciumari sau cârciumărese, mahalagii sau 
mahalagioaice, primesc în cârciumă sau în casă vreun cioclu. 
Frica de moarte este atât de mare, încât se poruncește străjii 
să tragă fără milă în cei care, sfidând porunca, ar putea aduce 
boala intrând în oraș. Imprevizibilul se produce: un țigan, ajuns 
cioclu, își practică meseria numai în stare de beţie. Sparge 
cramele locuitorilor, apoi, „plin de vin“, se dedă la acte de o 
barbarie extremă: încearcă să siluiască o muribundă; nemai- 
având răbdare să-l vadă cum moare, „ajută“ un popă să-și dea 
obștescul sfârșit, pocnindu-l cu bâta; îi îngroapă pe morţi cât 
mai puţin adânc, astfel încât câinii, omniprezențţii câini, să-i 
poată dezgropa și apoi devora!. Spectacolul este mai mult decât 
oribil, stârnind furia norodului și urgia domnească. „Osânda 
de cap“, cere vodă, dar, fiind „la mijloc beţia“, se crede că ţiganul 
n-a făcut toate acele fapte oribile cu „vrăjmășie“. Așadar, e 
trimis să stea cinci ani la ocnă. Multe alte fapte cumplite s-au 


1. Câinii sunt prezenţi de fiecare dată când bântuie ciuma. De pildă, 
în 1769, medicul Gustav Orraeus, ajuns prin satele din Moldova și mai 
apoi la Iași, pe vreme de ciumă, descrie cam același peisaj. Iată un fragment: 
„câinii care mișună în satele din Moldova și nu au stăpâni anume, ca în 
alte locuri, ci rătăcesc pe drumuri și se înmulțesc nestingherit — fiind lipsiți 
de hrană — au început să sfâșie cadavrele ciumaţilor care fuseseră îngropate 
fără grijă așa cum se întâmplă în astfel de împrejurări catastrofale, și nici 
destul de adânc, sau cele pe care le-au găsit neîngropate“. Sau, din Iași, 
unde hoţii și cioclii profitaseră de panică: „foarte multe case cu ușile și 
ferestrele căscate erau fărâmate și revărsând din ele tot felul de resturi 
în chip dezgustător, ca și toate celelalte [semne] vesteau o mare neorându- 
ială și arătau clar că ele nu fuseseră părăsite de stăpânii lor din imbold 
propriu“ (CS, X, pp. 59-60). A se vedea și Bogdan-Petru Maleon, „În drum 
spre «lumea de 'dincolo». Ierarhii urbane reflectate în ritualul de înmor- 
mântare din Iașii secolelor XV-XVII“, în Petronel Zahariuc (ed.), Contribuţii 
privitoare la istoria relaţiilor dintre ţările române şi bisericile răsăritene 
în secolele XIV-XIX, Editura Universităţii „Alexandru loan Cuza“, Iași, 
2009, pp. 160-175. 

întâmplat pe vremea acestei epidemii, ceea ce îl determină pe 
vodă să-l mazilească pe polcovnicul de ciocli, care „nicio price- 
pere nu are în această treabă a ciocliei“ (U/6, 761-763). La fel 
se poartă și coclii din Moldova, descriși de cronicarul Manolache 
Drăghici. În timp ce populația se ascunde de boală, cioclii, sub 
pretexteul curăţirii și afumării, pătrund în case, fură, pradă 
şi, ca să nu lase urme, incendiază!. În pitacele care rânduiesc 
treburile acestei bresle, domnii arată cu insistenţă latura abu- 
zivă a profesiei de cioclu; „să se ferească a face jafuri și apucături 
pentru un câștig urât“, se scrie în pitacul dat pentru cioclii din 
târgul Chișinăului, la 8 iunie 1785. Cioclii sunt obligaţi să lo- 
cuiască în afara târgului și să poarte haine specifice, astfel încât 
să fie ușor reperabili, mai ales când e epidemie de ciumă: „șede- 
rea lor să fie la târgul Chișinăului, însă deoparte, unde să va 
socoti, iară să nu fie casele amestecate printre ceilalţi lăcuitori 
târgoveţi, nici să fie împrăștiați cu șederea lor afară la ţară. 
Breasla aceasta să fie oameni căsari și holtei, și la portul lor 
să aibă un semnu ca acela, ca să fie cunoscuți, dintre celelalte 
bresle, că de să va întâmpla boala ciumei, să fie cunoscuţi din 
târgoveţi, ca să să ferească de dânșii“. Scutiţi de orice bir, având 
pecete de la vistierie de orice scutire, cei 20 de ciocli ai orașului 
Chișinău sunt puși sub ascultarea episcopului de Huși, care îi 
mai are în subordine și pe cei 18 ciocli din orașul său. Și cum 
pare a fi vorba de o breaslă destul de nesupusă, vodă îl însăr- 
cinează să-i dea ajutor episcopului pe ispravnicul ținutului, care 
ar trebui să intre în acțiune în timpul epidemiilor: „dator să 
fie de-a pururea atât sfinţiia sa, episcopul Hușului, cât și dre- 
gătorii ținutului ca să aibă mare privegheri și sălință asupra 
acestei bresle, mai ales când se va întâmpla boala ciumii“. 
Atunci cioclii ar trebui să cunoască fiecare bolnav, „de ce boală 
şi patimă s-au bolnăvit sau au murit, ori din ce străini și ne- 
mernici vor năzui la acest târg, ori din lăcuitorii târgoveţi“?. 


1. M. Drăghici, Istoria Moldovei pe tim p de 500 de ani, ed. cit., II, p. 61. 
2. BAR, Fond Documente Istorice, LXXVIII/56, 57. 

Cioclii adună și aruncă la groapa comună trupurile moarte 
sau doar „adormite“. Din cauza molimei, slujba de pogrebanie 
e făcută mai repede și nu se mai ține seamă că slujbașii, mânați 
de lăcomie, au despuiat deja trupurile. Ciuma din 1813 iscă 
mirarea lui vodă Caragea, de parcă până atunci astfel de fapte 
fuseseră cu totul întâmplătoare: „Cu mirare ne fu a auzi Domnia 
mea de la multe obraze de cinste că aici în județul dumneavoas- 
tră mor mulți oameni de năprasnica boală a ciumei, unii prin 
sate, alții preste câmpuri i drumuri și prin alte locuri, cari fără 
de nici o cercetare sau îngrijire din partea isprăvnicatului stau 
năpăstuiți morţi câte patru, cinci zile și cei mai mulți îi mănâncă 
câinii și alte jigănii, lucru cu totul împotriva omenirii și nesufe- 
rit la auzul Domnii mele“. Caragea are de ce să se mire; nu de 
mirosul fetid al morţilor răspândiţi prin toată țara, ci de neres- 
pectarea, mai ales „în aceste vremuri delicate“, a unei porunci 
care mai fusese trimisă pe la județe, dar care, de fiecare dată, 
fusese „nebăgată în seamă“ și „nesocotită“. Așa că „strașnica 
poruncă“ ce l-a tulburat doar pe vodă, dar nu și pe ispravnici, 
este reluată pe 19 octombrie 1813; se cere îngroparea urgentă 
a morţilor: „un ceas măcar să nu rămâie, ci făcându-se gropi, 
să tragă pe cei morţi cu căngile de a-i arunca într'însele și să 
dea apoi pământ peste ei“ (U/10,, 963). Căngile îi vor fi târât 
în pământul jilav pe toţi cei fără de căpătâi, pe toți cei vlăguiţi 
de păcătoasa ciumă și adormiţi pe vecie departe de mângâierea 
unui adăpost. Cioclii vor fi cules haine, încălțări, vor fi adunat 
sărăcia celor săraci şi apoi îi vor fi aruncat în gropile comune, 
să fie uitaţi odată cu păcatele vieților. 

Fiecare comunitate locală are obligația de a-și îngropa morții 
şi astfel serviciul cioclilor se extinde. Cum înmormântările sunt 
plătite din bani publici, în registrele de socoteli sunt notate mi- 
nuțios cheltuielile, care nu sunt mari, la câți săraci se află pe 
maidane și prin pieţe. Așa că, din când în când, se apelează la 
mila semenilor. În fruntea binefăcătorilor e Biserica, dar nu 
Biserica cea mare, ci micile comunități care compun marea 

instituție. Mănăstirile mari își asumă deseori împărțirea milei 
creștine. Mănăstirea Sfântul Spiridon din Iași, care își ține în 
bună rânduială socotelile, are notate în scriptele sale cheltuie- 
lile făcute cu îngroparea apropiaților mănăstirii. Din aceste 
însemnări reiese că de mila creștină nu se bucură un necunos- 
cut, ci numai acela care aparţine unei comunităţi. În curtea 
mănăstirii sunt îngropați slugile și cei care au avut o relaţie 
oarecare cu mănăstirea. În însemnările privind cheltuielile din 
anul 1783 găsim cinci persoane din această categorie: o jupâ- 
niță săracă, moartă în spital, și alte patru persoane, în dreptul 
cărora se notează „fiind din Curte“, dar nu e clar dacă aparțin 
curții domnești, sau curții mănăstirii!. 

Cioclii au și rostul de a tria morții găsiţi pe ulițe, pe maidane, 
prin dărâmături și prin șanțuri, identificându-i pe fiecare în 
parte, pentru ca apoi să se hotărască dacă vor fi sau nu îngropaţi 
pe cheltuială publică. La 31 ianuarie 1841, Iașiul are 96 de ciocli, 
o „gardă“ mult prea mică pentru un oraș așa de mare: „se soco- 
tesc puţini și nu îndestui spre întâmpinarea slujbei însărcinată 
asupra lor“. Se cere suplimentarea lor din „iconomiile ce s-ar 
putea face din celelalte condeie de cheltuială“. Dacă la Iași sunt 
prea puţini, la Roman sunt prea mulți, 41, imposibil de susținut 
din bugetul orașului, așa că 23 trebuie să-și caute de lucru în 
altă „meserie“ (AP/10,, 564-565, 608). 

- Prin reformele introduse de statul modern nu se mai dorește 
însă afișarea chipului hidos al morții. În regulamentul Eforiei 
Spitalelor Civile din 1832 sunt prevăzute cât se poate de clar: 
izolarea muribundului, ascunderea obrazului livid, evacuarea 
miasmelor morbide. Bolnavul ajuns la ceasul de pe urmă va fi 
împrejmuit cu un paravan, pentru că „priveala morții, ce este 
grozavă pentru tot omul și mai vârtos pentru cel ce pătimește, 
să nu aducă desnădăjduire în sufletul celor bolnavi“. Se preve- 
de izolarea cadavrului: „gerahul va pune să ridice trupul, du- 
cându-l într-o altă odaie care va fi orânduită spre acest fel de 


1. I. Caproșu, op. cit., VIII, pp. 256-257. 

trebuinţă“. Iarna va rămâne 48 de ore, vara doar 24. Dacă nu 
e revendicat, cadavrul devine material didactic pentru ucenicii 
doctorilor, iar spitalul își asumă cheltuielile de îngropăciunel. 


Moartea ca marfă 


Apariţia jurnalelor și a gazetelor este un bun prilej de a 
acorda morţii publicitatea de care are nevoie. De fapt, gazeta 
face trecerea către moartea comercială. Totul devine disponibil 
şi e de vânzare. Iată un anunţ dat de un „antreprenor“ pe nume 
Iosif Seliș: „Sugt-iscălitul a întrebuințat toată a sa silință la 
orânduiala pompoaselor îngropăciuni, aducând toate în bună 
stare și în mai bună săvârşire decât după cum să afla până 
acum în capitală. Și, în tocmai, după manierul evropienesc, 
adică oranistul la 6 cai ceabracuri, la 12 oameni îmbrăcămintea, 
adecă: cu surtuc, pantaloni, pălărie, cisme și mantale, precum 
şi după cum se va cere Iosif Seliș, capetașul după Podul Târ- 
gului de Afară peste drum de Biserica Răzvanu (Vestitorul ro- 
mânesc, 19 iulie 1843). 

Pantofi şi surtuce, lumânări și voaluri, gevrele și flori „na- 
turale“ li se oferă doritorilor. 

Paginile gazetelor adăpostesc, contra cost, oraţii funebre, 
comemorări. lată un exemplu cules din Albina românească din 
15 octombrie 1831: „În 12 octombrie s-au săvârșit din viață 
dumneaei vorniceasa Smaranda Conachi, năcută Donici, și la 
13 s-au îngropat cu mare pompă în beserica banului. Această 
soție plină de simţire, de cinste și de dragoste către soţul ei, 
dumnealui vornicul Costache Conache, cu carele au născut nu- 
mai o fiică, în vreme când îl ruga ca să fie milostiv părinte ce- 
lorlalţi sărmani copii ai ei, născuţi din întâiul bărbat, răposa- 
tul agă, Petrache Negri“. Sărmanul Conachi avea și de ce să 
o plângă pe femeia pe care o iubise și o așteptase atâţia ca să-i 
devină soţie, căci Zulnia îi luase de mult minţile... 


1. A. Gălășescu, op. cit., II, pp. 358-359, 18 noiembrie 1832. 

Concluzii 


A scrie istoria vieţii cotidiene stârnește o serie de curiozități. 
Subiect important pentru orice istoric, indiferent de domeniul 
său de specializare, istoria vieţii cotidiene oferă o multitudine 
de informaţii despre lumea de ieri. Neglijată, din diferite motive, 
considerată un subiect trivial al cercetării istorice, istoria vieții 
cotidiene nu poate fi decât o altă imagine a trecutului. Viaţa și 
moartea sunt două evenimente importante ale existenţei cotidie- 
ne. Aplecându-ne asupra lor, aflăm multe despre personajele 
din trecut, despre nevoile cotidiene, care ajung deseori să pre- 
domine. Hrana, igiena, moda, înfrumusețarea, petrecerea, îngri- 
jirea sănătății sunt necesităţi în jurul cărora se organizează 
lumea, iar importanța pe care o primesc arată care sunt valorile 
acestei lumi. Povestea spusă aici este însă doar a celor de pe 
urma cărora a rămas un semn, a celor care au avut ceva de 
dăruit, au avut ceva de lăsat, e mai mult povestea celor bogați 
şi e mai puţin povestea celor săraci. E povestea celor care au 
avut ceva de spus, a celor care au avut puterea de a spune ceva. 
Mulțimea tăcută, săracă, analfabetă s-a strecurat prin timp, 
încercând să mai trăiască încă o zi, şi încă o zi. Vieţile lor, petre- 
cute în bordeie, s-au amestecat odată cu pământul. Mizeria a 
fost singura avere pe care au lăsat-o moștenire copiilor. Când 
îi înregistrează, censul descrie pe pagini întregi această mizerie 
care răscolește, intrigă, nemulțumește, sperie. Dar, până să fie 
luaţi în seamă de cens, de marii săraci afli citind însemnările 
celorlaţi. Abia în secolul al XIX-lea încep să fie înregistrați, și 
nu din vreun interes creștinesc, ci pur și simplu din nevoia de 
a şti cât de stabilă este populaţia care plătește dări. Rapoartele 
poliției devin surse importante pentru a reconstitui memoria 
celor săraci. Morți de foame pe ulițele orașului, uciși de câini 
sau de oameni, găsiți pe câmpuri, săracii sunt scoși din anoni- 
mat de anchetele care trebuie să-i găsească pe vinovaţi și să 
reinstituie ordinea. 

Românii nu sunt mai curaţi sau mai murdari decât ceilalți 
locuitori ai Europei. Păduchi sunt și la Limousin, și la Stambul, 

apa e folosită cu aceeași reticenţă și în Alpi, și în Carpaţi. Mi- 
tologizat, dar exclus, ţăranul aparţine naturii, fiind reticent în 
faţa proceselor culturale. De ce ar fi altfel? Cât despre lumea 
urbană, se descurcă și ea cum poate. Asimilarea măsurilor de 
igienă, iterate la nesfârșit, se face lent și inconsecvent. Citadinul 
sărac nu poate înţelege utilitatea măsurilor propuse de guvern, 
guvernul nu are mijloacele financiare pentru a le impune, iar 
sistemul punitiv este unul al negocierii permanente. Or, asta 
şterge practic orice formă de eficiență. 

Hrana a cunoscut diferite prefaceri, datorită influențelor 
venite când dinspre turci, când dinspre ruși, când dinspre fran- 
cezi. Dar aceste prefaceri sunt vizibile în vârful elitei sociale, 
unde bucătarul boierului are timp și resurse pentru a experi- 
menta. Țăranul a trecut prin „prefacerile“ perioadelor de foa- 
mete, nevoit să-și umple burta cu mămăligă, forțat apoi să 
încerce gustul cartofului și să se desfete cu pâine și carne doar 
în zi de sărbătoare. Gusturile sunt formate în funcţie de resurse: 
bucatele boierilor sunt aromate și dulci, ale norodului modeste 
şi fade. Pătrunjelul și leușteanul dau gust ciorbei boierului, ță- 
ranul nu le folosește din ignoranță. 

Se moare de foame, și încă destul de des, pe câmp sau printre 
straturile de zarzavat, acasă sau în tinda bisericii. lar mortul, 
sărac și necunoscut, este plimbat pe uliţă, până când comuni- 
tatea se îndură să-i asigure somnul veșnic, aruncând câteva 
parale pe catafalcul improvizat. Cortegiul mortuar poate fi văzut 
şi astăzi, deşi, de ani buni, legile statelor europene, adoptate 
și la noi, ar fi trebuit să izoleze moartea între zidurile capelelor. 
Alcătuind încă o societate a tradiţiilor, cu raporturi puternice 
şi afective față de moarte, românii se așază cuminte în spatele 
cortegiului funerar, ignorând legile în numele unor sensibilități 
istorice. 

Medicalizarea se face greu și cu pierderi din toate părțile. 
Fără o şcoală medicală, fără personal calificat, sistemul sanitar 
se naște datorită Regulamentelor Organice, dar nu-și face simți- 
tă prezenţa în viața cotidiană decât târziu, în preajma Primului 
Război Mondial, și nici atunci întru totul. Medicul, sperietoarea 

satelor, nu este sprijinit de nimeni. Trimis să amelioreze bolile 
doar cu o mână de mușeţel, doctorul este ignorat de toată lumea. 
Va căpăta putere odată cu ridicarea sistemului medical al lui 
Carol Davila, intrând în fiecare zi pe un nou un câmp de acțiune, 
influent și indispensabil. Igienizarea secolului al XIX-lea euro- 
pean se leagă de frica de degenerare a rasei umane. Ieșirea din 
anonimat a clasei muncitoare, mai întâi datorită sporirii nume- 
rice, apoi datorită acţiunilor sale, cere măsuri severe de asanare 
a spaţiului public. Medicii reformiști declară război prostituţiei, 
alcoolului, mizeriei de peste tot. Toate proiectele de reformă își 
propun cu prioritate eradicarea acestor noi pericole sociale și 
umane. lar medicii români, școliți în Europa, nu aveau cum să 
nu le copieze și să nu încerce să le aplice, deși cu întârziere și 
cu mai puţin succes decât în alte părți. 

Oamenii trăiesc de pe o zi pe alta, fără planuri de viitor, fără 
proiecte spectaculoase, dominați de fricile cotidianului. Într-o 
epocă atât de nesigură, ideile, visurile, idealurile, planurile, do- 
rinţele sunt spulberate încontinuu. Fiecare zi care trece nu 
aduce nici bogăţie, nici mântuire, nici măcar puţină alinare, ci 
numai și numai mizerie. Sărăcia este singura certitudine. Ave- 
rile celor mari se spulberă la porunca lui vodă, acareturile sunt 
incendiate de fiecare dată când e război, sculele se risipesc în 
timpul pribegiilor, cuferele se împrăștie de câte ori bântuie ciu- 
ma; oamenii mărunți își pierd și bruma de avere, măcinaţi de 
biruri, de boli, de amărăciuni și de tristeți. Ascunse prin lăzi, 
prin boccele, prin sipete, actele pier odată cu stăpânii lor. Ai 
carte, ai parte, spune un proverb foarte cunoscut, dar care, în 
epoca pe care am parcurs-o, avea cu totul alt înțeles. Cartea 
este documentul care certifică o oarecare bunăstare, dreptul 
de proprietate asupra unei bucăţi de pământ, a unui stânjen 
de grădină, a unui pogon de vie. Fără această carte, țăranul, 
negustorul, meșteșugarul, boierul nu au „parte“ în faţa jude- 
căţii, nu-și pot afla dreptatea doar cu vorbe. Cărţile sunt docu- 
mentele care dăinuie în numărul cel mai mare, pentru că ele 
asigură „partea“ pe lumea asta. 

Secolul fanariot, cu întreaga lui coloratură orientală, nu avea 
cum să nu lase urme. Stilul de viaţă din Istanbul fascinează 
boierimea surghiunită prin provinciile imperiului. Silistra, Ro- 
dos, Chios, Nicopol, Constantinopol, Edirne sunt rezidenţe de-o 
zi sau de-o viaţă a mulți dintre boierii români. Călătoriile prin 
lumea orientală îi și încântă, îi și înfricoșează. Manolache 
Drăghici se arată fascinat de bogăţia, de opulenţa vieţii trăite 
la Constantinopol, imediat după zavera din 1821, când boierii 
se duc să ceară domn pământean și se întorc cu numirea lui 
Ioniţă Sandu Sturdza. Chiar dacă la Iași sau București se țin 
mândri și se arată cuprinși de spiritul francez al epocii, teme- 
neaua orientală arată că le e greu să se dezbare de obiceiurile 
orientale. Paginile lui Manolache Drăghici zugrăvesc cu acu- 
ratețe amestecul straniu de admiraţie, repulsie, frică, umilință, 
revoltă, emoții pe care îl resimt boierii români, captivi într-un 
sistem din care fac parte. 

În documentele vremii se întâlnesc pretutindeni împrumu- 
turile orientale. Obiceiurile sunt preschimbate, adaptate sau 
pur și simplu adoptate. Rodozaharul, șerbetul, salepul prefac 
gusturile și contribuie la adoptarea unui alt stil de viață. Odată 
cu ele vin sastiseala și maneaua, desfătarea și dezmierdarea, ciu- 
bucul și cafeaua, tihna petrecerilor din foișor, care sunt între- 
rupte doar de ziafeturile zgomotoase. Odată cu venirea rușilor 
în țările române, ziafeturile se ţin lanţ, iar patima după banali- 
tăţile cotidianului îi cuprinde pe orășenii și pe locuitorii conacelor. 

Se trăiește simplu, fără ca între diferitele categorii sociale 
să se înregistreze diferențe prea mari în ceea ce privește educa- 
ţia, civilitatea, achiziţiile culturale. Deosebirile față de Europa 
în care se vorbește franceza sunt uriașe, dacă sunt luate în sea- 
mă aspectele de viață cotidiană. Fericirea, bunele maniere, hrana, 
sănătatea, igiena, frumusețea și multe alte teme preocupă gân- 
direa secolului al XVIII-lea, apoi, în secolul al XIX-lea, produc 
nenumărate teme de reflecţie. Totul e dezbătut, totul e interpre- 
tat, totul e analizat. În Europa Occidentală, mai ales în lumea 
urbană, analfabetismul nu este atât de pregnant ca în societa- 
tea românească, iar cărțile își găsesc și își formează un public 

care contribuie la nașterea altor teme dominante în societate. 
Elita intelectuală românească este destul de puțin numeroasă 
şi se confundă adesea cu boierimea, care dispune de resurse 
economice, având așadar acces la educaţie. Se traduc și se tipă- 
resc, într-un număr redus de exemplare, ediţii în limba greacă 
a unor cărți din Occident, care stârnesc un anume interes în 
rândul publicului românesc extrem de mic. Temele ca atare nu 
stârnesc niciodată o dezbatere și nici nu sunt dezvoltate, cel 
mult astâmpără curiozitatea unui mecena. Acest lucru se leagă 
şi de statutul textului scris și de autoritatea autorilor sacri. 
Muritorului de rând îi este dat doar să copieze textele autorilor 
consacraţi, și nu să conceapă altele, să gândească pentru sine. 
Este suficient să privim adnotările copiștilor pentru a înţelege 
umila lor ipostază. 

Această carte nu este decât o fereastră spre trecut. Fiecare 
citititor va înţelege ce se petrece zi de zi în lumea ei în funcție 
de câtă răbdare are să o privească, să se lase purtat de imagina- 
ție și să reflecteze. Când adapta Zăbava fandasiei a veneţianu- 
lui Giovan Francesco Loredan, medelnicerul Costandin Vârnav 
s-a lăsat fermecat de frumoasa poveste a construcției retorice 
şi: „îndulcindu-se limbuțţiile cugetului mieu de buna limbuţie 
şi ritorie a acestui pre ales gând a Italii Franghisc Lavredan, 
zâc, nevoitu-m-am a o scrii“ (BAR, mss. 2798, f. 2). Într-o oare- 
care măsură, cunoașterea propusă de această carte reface ace- 
lași lung drum al înţelegerii și al interpretării autorului vene- 
ţian: coborâţi pe firul timpului și încercaţi să aflaţi de ce gândim 
cum gândim, de ce trăim cum trăim, de ce trecutul este atât 
de prezent în vieţile noastre de zi cu zi. 

